**Projektas–4**

**LIETUVOS RESPUBLIKOS**

**ADMINISTRACINIŲ NUSIŽENGIMŲ KODEKSAS**

**BENDROJI DALIS**

**I SKYRIUS**

#### **BENDROSIOS NUOSTATOS**

**1 straipsnis. Lietuvos Respublikos administracinių nusižengimų kodekso paskirtis**

1. Lietuvos Respublikos administracinių nusižengimų kodekso (toliau – kodeksas) paskirtis yra teisės priemonėmis ginti žmogaus teises bei laisves, visuomenės ir valstybės interesus nuo administracinių nusižengimų, užtikrinti teisingumo principo įgyvendinimą, skatinti taikų valstybės ir žmogaus, visuomenės narių sugyvenimą.

2. Šiame kodekse:

1) apibrėžiama, kokios įstatymo uždraustos veikos yra administraciniai nusižengimai;

2) nustatomos administracinėsnuobaudos ir administracinio poveikio priemonėsuž šiame kodekse numatytus nusižengimus;

3) nustatomi administracinės atsakomybės pagrindai ir sąlygos;

4) nustatoma administracinių nusižengimų bylų teisena.

3. Šiuo kodeksu įgyvendinami Europos Sąjungos teisės aktai, nurodyti šio kodekso priede.

**2 straipsnis. Pagrindinės administracinės atsakomybės nuostatos**

1. Pagal šį kodeksą atsako fizinis asmuo (toliau – asmuo), jeigu jo padaryta veika, už kurią šiame kodekse yra numatyta atitinkama sankcija, buvo uždrausta teisės akte, galiojusiame veikos padarymo metu.

2. Įstatymo ar kito teisės akto nežinojimas nuo administracinės atsakomybės neatleidžia.

3. Asmuo atsako pagal šį kodeksą tik tuo atveju, jeigu jis yra kaltas padaręs administracinį nusižengimą.

4. Pagal šį kodeksą atsako tik tas asmuo, kurio padaryta įstatymo uždrausta veika atitinka šiame kodekse numatytą administracinio nusižengimo sudėtį.

5.Niekam negali būti skiriama administracinė nuobauda už tą pačią veiką antrą kartą.

6. Įstatymui, teismui, kitiems viešojo administravimo subjektams visi administracinėn atsakomybėn traukiami asmenys yra lygūs.

7. Asmuo laikomas padaręs administracinį nusižengimą tik įvykdęs administracinį nurodymą arba šio kodekso nustatyta tvarka įsiteisėjus nutarimui, kuriuo asmuo pripažįstamas padaręs administracinį nusižengimą.

**II SKYRIUS**

**ĮSTATYMŲ DĖL ATSAKOMYBĖS UŽ ADMINISTRACINIUS**

**NUSIŽENGIMUS GALIOJIMAS**

**3 straipsnis. Šio kodekso galiojimo laikas**

1. Asmuo, padaręs administracinį nusižengimą, atsako pagal įstatymą, galiojusį nusižengimo padarymo metu.

2. Įstatymas, švelninantis ar panaikinantis atsakomybę už administracinius nusižengimus arba kitaip lengvinantis administracinėn atsakomybėn traukiamo asmens ar asmens, kuriam paskirta administracinė nuobauda ir kurios vykdymo procesas dar nepasibaigęs, teisinę padėtį, turi grįžtamąją galią.

3. Įstatymas, nustatantis ar griežtinantis atsakomybę už administracinius nusižengimus arba kitaip sunkinantis administracinėn atsakomybėn traukiamo asmens ar asmens, kuriam paskirta administracinė nuobauda ir kurios vykdymo procesas dar nepasibaigęs, teisinę padėtį, neturi grįžtamosios galios.

4. Administracinio nusižengimo padarymo laikas yra veikimo (neveikimo) laikas arba įstatymo numatytų padarinių atsiradimo laikas, jeigu asmuo norėjo, kad padariniai atsirastų kitu laiku.

**4 straipsnis. Šio kodekso galiojimas erdvėje ir asmenims**

1. Pagal šį kodeksą atsako asmuo, padaręs administracinį nusižengimą Lietuvos valstybės teritorijoje arba laive ar orlaivyje su Lietuvos valstybės vėliava ar skiriamaisiais ženklais. Šio kodekso specialiojoje dalyje numatytais atvejais pagal šį kodeksą atsako ir asmuo, kuris padarė administracinį nusižengimą Lietuvos Respublikos ekonominėje zonoje Baltijos jūroje ir Lietuvos Respublikos kontinentiniame šelfe.

2. Pagal šį kodeksą taip pat atsako asmuo, administracinį nusižengimą padaręs ne Lietuvos valstybės teritorijoje arba laive ar orlaivyje su Lietuvos valstybės vėliava ar skiriamaisiais ženklais, jei šio kodekso specialiojoje dalyje numatyti padariniai kilo Lietuvos valstybės teritorijoje arba laive ar orlaivyje su Lietuvos valstybės vėliava ar skiriamaisiais ženklais. Asmuo taip pat atsako pagal šį kodeksą už jo specialiojoje dalyje numatytą administracinį nusižengimą, padarytą ne Lietuvos valstybės teritorijoje arba laive ar orlaivyje su Lietuvos valstybės vėliava ar skiriamaisiais ženklais, jei tai numatyta Lietuvos Respublikos tarptautinėje sutartyje ar Europos Sąjungos teisės akte.

3. Administracinio nusižengimo padarymo vieta yra vieta, kurioje asmuo veikė arba turėjo ir galėjo veikti, arba vieta, kurioje atsirado šio kodekso specialiojoje dalyje numatyti padariniai.

4.Už padarytus administracinius nusižengimus neatsako Respublikos Prezidentas. Taikant šį kodeksą ir kitus teisės aktus, negali būti suvaržoma Lietuvos Respublikos Seimo nario ir teisėjo laisvė be Lietuvos Respublikos Seimo, o tarp Seimo sesijų – be Respublikos Prezidento, sutikimo.

5.Asmenų, kurie pagal tarptautinės teisės normas naudojasi imunitetu nuo administracinės jurisdikcijos ir padarė administracinį nusižengimą Lietuvos valstybės teritorijoje, administracinės atsakomybės klausimas sprendžiamas vadovaujantis Lietuvos Respublikos tarptautinėmis sutartimis ir kitomis tarptautinės teisės normomis bei principais.

**III SKYRIUS**

**ADMINISTRACINIS NUSIŽENGIMAS IR ADMINISTRACINĖ ATSAKOMYBĖ**

**5 straipsnis. Administracinis nusižengimas**

1. Administracinis nusižengimas yra šiame kodekse ir kituose teisės aktuoseuždrausta kalta pavojinga veika (veikimas arba neveikimas), atitinkanti administracinio nusižengimo, už kurį numatyta administracinė nuobauda, sudėtį.

2. Asmeniui už padarytą teisės pažeidimą, atitinkantį šiame kodekse numatyto administracinio nusižengimo požymius, taikoma administracinė atsakomybė pagal šį kodeksą, jei savo sudėtimi šis padarytas teisės pažeidimas neužtraukia baudžiamosios atsakomybės.

**6 straipsnis. Amžius, nuo kurio taikoma administracinė atsakomybė**

1. Pagal šį kodeksą atsako asmuo, kuriam iki administracinio nusižengimo padarymo buvo sukakę šešiolika metų.

2. Nepilnamečiui, kuris padarė administracinių nusižengimų požymių turinčią veiką ir kuriam iki šiame kodekse numatytos veikos padarymo nebuvo sukakę šešiolika metų, įstatymų nustatyta tvarka gali būti taikomos Lietuvos Respublikos įstatymų nustatytos vaiko priežiūros formos. Atlikus tyrimą informacija apie šią veiką ir ją padariusį nepilnametį perduodama mokyklai, savivaldybės vaiko teisių apsaugos skyriui ar kitam subjektui, turinčiam teisę pagal Lietuvos Respublikos įstatymus kreiptis į savivaldybės administracijos direktorių dėl vaiko priežiūros formų taikymo.

3. Nepilnamečių administracinės atsakomybės ypatumus numato šio kodekso VII skyrius.

**7 straipsnis. Kaltės formos**

Asmuo pripažįstamas kaltu padaręs administracinį nusižengimą, jeigu jis šį pažeidimą padarė tyčia ar dėl neatsargumo.

**8 straipsnis. Administracinio nusižengimo padarymas tyčia**

1. Administracinis nusižengimas yra tyčinis, jeigu jis padarytas tiesiogine ar netiesiogine tyčia.

2. Administracinis nusižengimas yra padarytas tiesiogine tyčia, jeigu:

1) jį darydamas asmuo suvokė pavojingą veikos pobūdį ir norėjo taip veikti;

2) jį darydamas asmuo suvokė pavojingą veikos pobūdį, numatė, kad dėl jo veikimo ar neveikimo gali atsirasti šiame kodekse numatyti padariniai, ir jų norėjo.

3. Administracinis nusižengimas yra padarytas netiesiogine tyčia, jeigu jį darydamas asmuo suvokė pavojingą veikos pobūdį, numatė, kad dėl jo veikimo ar neveikimo gali atsirasti šiame kodekse numatyti padariniai, ir, nors jų nenorėjo, bet sąmoningai leido jiems atsirasti.

**9 straipsnis. Administracinio nusižengimo padarymas dėl neatsargumo**

1. Administracinis nusižengimas yra padarytas dėl neatsargumo, jeigu jis padarytas dėl nepagrįsto pasitikėjimo arba nerūpestingumo.

2. Administracinis nusižengimas yra padarytas dėl nepagrįstopasitikėjimo, jeigu jį padaręs asmuo numatė, kad dėl jo veikimo ar neveikimo gali atsirasti šiame kodekse numatyti padariniai, tačiau lengvabūdiškai tikėjosi jų išvengti.

3. Administracinis nusižengimas yra padarytas dėl nerūpestingumo, jeigu jį padaręs asmuo nenumatė, kad dėl jo veikimo ar neveikimogali atsirasti šiame kodekse numatyti padariniai, nors pagal veikos aplinkybes ir savo asmenines savybes galėjo ir turėjo tai numatyti.

**10 straipsnis. Nepakaltinamumas**

1. Asmuo yra nepakaltinamas, jeigu, darydamas šiame kodekse uždraustą veiką, jis dėl psichikos sutrikimo negalėjo suvokti jos esmės arba valdyti savo veiksmų.

2. Asmuo, teismo pripažintas nepakaltinamu, neatsako pagal šį kodeksą už padarytą administracinį nusižengimą.

**11 straipsnis. Asmens atsakomybė už administracinį nusižengimą, padarytą apsvaigus nuo alkoholio, narkotinių, psichotropinių ar kitų psichiką veikiančių medžiagų**

1. Asmuo, kuris administracinį nusižengimą padarė būdamas neblaivus (girtas) ar apsvaigęs nuo narkotinių, psichotropinių ar kitų psichiką veikiančių medžiagų, nuo administracinės atsakomybės neatleidžiamas.

2. Asmuo atleidžiamas nuo administracinės atsakomybės, jei jis prieš savo valią buvo apsvaigintas alkoholiu, narkotinėmis, psichotropinėmis ar kitomis psichiką veikiančiomis medžiagomis ir jei dėl to nevisiškai galėjo suprasti savo veiksmų padarinius ir valdyti savo veiksmus.

3. Jei konkrečiame straipsnyje nenurodyta kitaip, šiame kodekse asmuo laikomas neblaiviu (girtu), jei jam nustatytas 0,41 ir daugiau promilių girtumas.

**IV SKYRIUS**

**APLINKYBĖS, KURIOMS ESANT ASMUO NĖRA TRAUKIAMAS**

**ADMINISTRACINĖN ATSAKOMYBĖN**

**12 straipsnis. Mažai pavojinga veika**

Jeigu padaryta mažai pavojinga administracinio nusižengimo požymių turinti veika, o šio kodekso 22 straipsnio 2 dalyje nurodytą administracinės nuobaudos paskirtį galima įgyvendinti netraukiant asmens administracinėn atsakomybėn, administracinio nusižengimo teiseną turintis teisę pradėti pareigūnas gali jos nepradėti ir pareikšti asmeniui žodinę pastabą. Šio straipsnio nuostatos gali būti taikomos asmeniui padarius šio kodekso 101 straipsnyje, 143 straipsnio 1 dalyje, 144 straipsnio 1 dalyje, 161 straipsnio 1 dalyje, 162 straipsnyje, 202 straipsnio 1 ir 2 dalyse, 203 straipsnio 1 dalyje, 204 straipsniuose, 213 straipsnio 1 dalyje, 225 straipsnyje, 243 straipsnio 1 ir 2 dalyse, 274 straipsnyje, 275 straipsnio 1 dalyje, 279 straipsnyje, 280 straipsnio 1 dalyje, 283 straipsnyje, 289 straipsnio 2 ir 3 dalyse, 290 straipsnio 3 dalyje, 291 straipsnio 1 dalyje, 292 straipsnio 1 dalyje, 294 straipsnio 1 dalyje, 298 straipsnio 1 ir 4 dalyse, 337 straipsnyje, 343 straipsnio 1 dalyje, 364 straipsnio 1 dalyje, 366 straipsniuose, 370 straipsnio 1 dalyje, 372 straipsnio 1 dalyje, 399, 401 straipsniuose, 402 straipsnio 6 dalyje, 405 straipsnyje, 408 straipsnio 1 dalyje, 411 straipsnio 1 dalyje, 412 straipsnio 7 dalyje, 422 straipsnio 6 dalyje, 437 straipsnio 1 dalyje, 487 straipsnyje, 516 straipsnio 1 dalyje, 517 straipsnio 1 dalyje, 518, 519 straipsniuose, 523 straipsnio 1 dalyje, 524 straipsnio 1 dalyje, 526 straipsnio 1 dalyje, 528 straipsnio 1 dalyje numatytų administracinių nusižengimų požymių turinčias veikas.

**13 straipsnis. Būtinoji gintis**

1. Asmuo turi teisę į būtinąją gintį. Šią teisę jis gali įgyvendinti neatsižvelgdamas į tai, ar galėjo išvengti kėsinimosi arba kreiptis pagalbos į kitus asmenis ar valdžios institucijas.

2. Asmuo neatsako pagal šį kodeksą, jeigu jis, neperžengdamas būtinosios ginties ribų, padarė šiame kodekse numatyto administracinio nusižengimo požymius formaliai atitinkančią veiką gindamas savo ar kito asmens teises ar laisves, visuomenės ar valstybės interesus nuo pradėto ar tiesiogiai gresiančio pavojingo ir priešingo teisei kėsinimosi.

3. Būtinosios ginties ribų peržengimas yra tuo atveju, kai gynyba akivaizdžiai neatitinka priešingo teisei kėsinimosi pobūdžio ir pavojingumo. Būtinosios ginties ribų peržengimu nelaikoma dėl didelio sumišimo ar išgąsčio, kurį sukėlė priešingas teisei kėsinimasis, arba ginantis nuo įsibrovimo į būstą padaryta veika.

**14 straipsnis. Asmens, padariusio įstatymo uždraustą veiką, sulaikymas**

1. Asmuo neatsako pagal šį kodeksą už veiksmus, kai vydamasis, stabdydamas, neleisdamas ištrūkti ar kitais veiksmais aktyviai bandančiam išvengti sulaikymo nusikalstamą veiką ar administracinį nusižengimą padariusiam asmeniui padaro turtinės žalos arba nežymų sveikatos sutrikdymą dėl neatsargumo, jeigu jo kitaip nebuvo galima sulaikyti.

2. Asmens, atremiančio įstatymo uždraustą veiką padariusio asmens pasipriešinimą, veikai taikomos šio kodekso 13 straipsnyje nustatytos būtinosios ginties taisyklės.

**15 straipsnis. Profesinių pareigų vykdymas**

Asmuo pagal šį kodeksą neatsako už žalą, kurią padarė vykdydamas profesines pareigas, jeigu jis neviršijo įstatymų ar kitų teisės aktų nustatytų įgaliojimų.

**16 straipsnis. Būtinasis reikalingumas**

1. Asmuo neatsako pagal šį kodeksą už veiką, kurią jis padarė siekdamas pašalinti jam pačiam, kitiems asmenims ar jų teisėms, visuomenės ar valstybės interesams gresiantį pavojų, jeigu šis pavojus negalėjo būti pašalintas kitomis priemonėmis ir padaryta žala yra mažesnė už tą, kurios siekta išvengti.

2. Asmuo, savo veiksmais sudaręs pavojingą situaciją, gali pasiremti būtinojo reikalingumo nuostatomis tik tuo atveju, jeigu pavojinga situacija sudaryta dėl neatsargumo.

3. Asmuo negali pateisinti pareigos nevykdymo būtinojo reikalingumo nuostatomis, jeigu jis dėl profesijos, pareigų ar kitų aplinkybių privalo veikti didesnio nei įprasta pavojaus sąlygomis.

**17 straipsnis. Teisėsaugos institucijos užduoties vykdymas**

1. Asmuo neatsako pagal šį kodeksą, jeigu jis teisėtai veikė pagal nusikalstamą veiką imituojančio elgesio modelį.

2. Asmuo neatsako pagal šį kodeksą, jeigu jis nusikalstamo susivienijimo ar organizuotos grupės veikloje ir jos daromose įstatymų uždraustose veikose dalyvavo vykdydamas teisėsaugos institucijos kitą teisėtą užduotį ir neperžengė šios užduoties ribų.

3. Teisėsaugos institucijos yra policija, kitos ikiteisminio tyrimo ir prokuratūros įstaigos, taip pat operatyvinės veiklos subjektai.

**18 straipsnis. Įsakymo vykdymas**

1. Asmuo neatsako pagal šį kodeksą už veiką, kurią jis padarė vykdydamas teisėtą įsakymą, potvarkį ar nurodymą.

2. Asmuo atsako pagal šį kodeksą, jeigu jis įvykdė įsakymą, potvarkį ar nurodymą, žinodamas, kad jis neteisėtas.

3.Asmuo, atsisakęs vykdyti įsakymą, potvarkį ar nurodymą, žinodamas, kad jis neteisėtas, neatsako pagal šį kodeksą. Toks asmuo gali atsakyti pagal šį kodeksą tik tuo atveju, jeigu padarytoje veikoje yra kito administracinio nusižengimo sudėtis.

**19 straipsnis. Pateisinama profesinė ar ūkinė rizika**

1. Asmuo neatsako pagal šį kodeksą už veiksmus, dėl kurių atsiranda šiame kodekse numatytų padarinių, bet jie atlikti pateisinama profesine ar ūkine rizika visuomenei naudingam tikslui.

2. Rizika laikoma pateisinama, jeigu padaryta veika atitinka šiuolaikinį mokslą ir techniką, o visuomenei naudingo tikslo nebuvo galima pasiekti nesusijusiais su rizika veiksmais ir rizikavęs asmuo ėmėsi būtinų saugumo priemonių, kad apsaugotų nuo žalos įstatymų saugomus interesus.

**20 straipsnis. Mokslinis eksperimentas**

Asmuo, kuris atlikdamas teisėtą mokslinį eksperimentą padarė žalos, pagal šį kodeksą neatsako, jeigu eksperimentuodamas rėmėsi mokslo aprobuotomis metodikomis, sprendžiama problema turėjo išskirtinės reikšmės mokslui ir eksperimentuotojas ėmėsi būtinų priemonių, kad būtų išvengta žalos įstatymų saugomiems interesams, taip pat jei toks mokslinis eksperimentas nėra draudžiamas pagal Lietuvos Respublikos ar tarptautinius teisės aktus.

**21 straipsnis. Vadovavimasis klaidinga konsultacija**

Asmuo neatsako pagal šį kodeksą, jeigu jis padarė šiame kodekse numatyto administracinio nusižengimo požymių turinčią veiką vadovaudamasis klaidinga oficialia konsultacija. Klaidingos oficialios konsultacijos apibrėžimą ir sąlygas, kurioms esant asmuo, vadovavęsis klaidinga oficialia konsultacija, atleidžiamas nuo atsakomybės, nustato kiti įstatymai.

**V SKYRIUS**

**ADMINISTRACINĖ NUOBAUDA IR ADMINISTRACINIO POVEIKIO PRIEMONĖ**

**22 straipsnis. Administracinė nuobauda ir jos paskirtis**

1. Administracinė nuobauda yra valstybės prievartos priemonė, šio kodekso nustatyta tvarka skiriama administracinį nusižengimą padariusiam asmeniui.

2. Administracinės nuobaudos paskirtis yra:

1) atgrasyti asmenis nuo administracinių nusižengimų ar nusikalstamų veikųdarymo ir paveikti administracinį nusižengimą padariusius asmenis, kad jie laikytųsi įstatymų ir vėl nedarytų administracinių nusižengimų;

2) nubausti administracinį nusižengimą padariusį asmenį;

3) atimti ar apriboti administracinį nusižengimą padariusiam asmeniui galimybę daryti naujus administracinius nusižengimus.

**23 straipsnis. Administracinių nuobaudų rūšys**

1. Padariusiam administracinį nusižengimą asmeniui gali būti skiriamos šios administracinės nuobaudos:

1. įspėjimas;
2. bauda;

3) viešieji darbai.

2. Viešieji darbai taikoma kaip alternatyvi administracinė nuobauda, šio kodekso nustatyta tvarka ja pakeičiant baudą ar jos dalį.

**24 straipsnis. Įspėjimas**

Įspėjimas yra oficialus rašytinis fizinio asmens padarytos veikos pasmerkimasšio kodekso specialiojoje dalyje numatytais atvejais.

**25 straipsnis. Bauda**

1. Bauda yra piniginė administracinė nuobauda, skiriama šio kodekso specialiojoje dalyje numatytais atvejais.

2. Pagal šį kodeksą asmeniui gali būti skiriama ne mažesnė nei dvidešimt litų ir ne didesnė nei dvidešimt tūkstančių litų bauda. Šio kodekso specialiosios dalies straipsnių sankcijose nurodomi minimalūs ir maksimalūs baudų, skiriamų išnagrinėjus administracinio nusižengimo bylą, dydžiai.

3. Šio kodekso numatytais atvejais ir tvarka bauda ar jos dalis gali būti pakeista viešaisiais darbais.

**26 straipsnis. Viešieji darbai**

1. Viešieji darbai yra neatlygintini visuomenei naudingi darbai, skiriami kaip alternatyvi administracinė nuobauda vietoj baudos. Viešųjų darbų trukmė skaičiuojama valandomis.

2. Viešieji darbai skiriami tik darbingiems asmenims irgali būtineskiriami nėščioms moterims, jei tai gali pakenkti jų ar vaisiaus sveikatai, arba asmenims, auginantiems jaunesnį nei septynerių metų amžiaus vaiką, atsižvelgiant į vaiko interesus, arba neįgaliesiems, jei dėl sveikatos būklės negali atlikti šių darbų.

**27 straipsnis. Administracinio poveikio priemonės**

1. Administracinės nuobaudos paskirčiai įgyvendinti asmeniui kartu su administracine nuobauda gali būti skiriamos administracinio poveikio priemonės:

1) suteiktos specialiosios teisės atėmimas;

2) turto konfiskavimas;

3) įpareigojimas dalyvauti alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose);

4) draudimas lankytis viešosiose vietose vykstančiuose renginiuose.

2. Šio kodekso 30 straipsnio 2 dalyje nurodytu atveju administracinėn atsakomybėn traukiamam asmeniui gali būti skiriama tik administracinio poveikio priemonė.

**28 straipsnis. Asmeniui suteiktos specialiosios teisės atėmimas**

1. Asmeniui suteiktos specialiosios teisės(teisės vairuoti transporto priemones, teisės skraidyti orlaivio įgulos nariu, atlikti orlaivių techninę priežiūrą, dirbti skrydžių vadovu, teisės medžioti arba užsiimti žvejyba, teisės vairuoti vidaus vandenų transporto priemones, teisės valdyti geležinkelių riedmenis, teisės naudoti arba įvežti aparatūrą, įrenginius, radijo siuntimo, radijo ryšio slopinimo arba radijo stebėsenos įrenginius, naudoti elektroninių ryšių išteklius, užsiimti radijo mėgėjų ir kitų radijo stočių naudotojų veikla, teisės eiti tam tikras pareigas jūrų laive) atėmimas yra administracinio poveikio priemonė, skiriama teismo ar institucijos (pareigūno), nagrinėjančios (nagrinėjančio) administracinio nusižengimo bylą kartu su administracine nuobauda, jei naudodamasis šia teise asmuo padarė administracinį nusižengimą. Specialiosios teisės atėmimo terminas skaičiuojamas metais ir mėnesiais.

2. Asmeniui suteiktos specialiosios teisės atėmimas skiriamas, kai tai numatyta šio kodekso specialiosios dalies straipsnyje, numatančiame administracinę atsakomybę už asmens padarytą veiką.

3. Asmuo, kuriam paskirtas specialiosios teisės atėmimas, šios teisės atėmimo laikotarpiu negali ja naudotis ir (ar) jos įgyti. Teisės vairuoti transporto priemones atėmimas apima teisės vairuoti visų rūšių transporto priemones atėmimą.

4. Teisės vairuoti transporto priemones atėmimas negali būti skiriamas asmenims, kurie naudojasi šiomis priemonėmis dėl neįgalumo, išskyrus atvejus, kai jas vairuoja neblaivūs (girti) arba apsvaigę nuo narkotinių, psichotropinių ar kitų psichiką veikiančių medžiagų asmenys.

**29 straipsnis. Turto konfiskavimas**

1. Turto konfiskavimas yra administracinio poveikio priemonė, kuri gali būti skiriama teismo ar institucijos (pareigūno), nagrinėjančios (nagrinėjančio) administracinio nusižengimo bylą ne teismo tvarka, kartu su administracine nuobauda. Turto konfiskavimas – tai priverstinis neatlygintinas konfiskuotino bet kokio pavidalo turto, esančio pas pažeidėją ar kitus asmenis, paėmimas valstybės nuosavybėn. Turto, kuriam pagal Lietuvos Respublikos teisės aktus privaloma teisinė registracija, konfiskavimą gali skirti tik teismas.

2. Konfiskuojamas tik tas turtas, kuris buvo administracinio nusižengimo įrankis, priemonė, tiesioginis objektas ar įstatymo uždraustos veikos rezultatas. Šio kodekso uždraustos veikos rezultatu pripažįstamas tiesiogiai ar netiesiogiai iš jos gautas bet kokio pavidalo turtas.

3. Turto konfiskavimas gali būti skiriamas, kai tai numatyta šio kodekso specialiosios dalies straipsnyje, numatančiame administracinę atsakomybę už asmens padarytą veiką.

4. Už šio kodekso 47, 63, 115, 117, 120 straipsniuose, 136 straipsnio 1 dalyje, 145 straipsnyje, 212 straipsnio 2 dalyje, 214 straipsnio 2, 3, 4, 5, 6 ir 7 dalyse , 215 straipsnio 3 ir 4 dalyse, 218, 219, 236, 241, 268, 269, 270 straipsniuose, 294 straipsnio 2, 3, 4 dalyse, 343 straipsnio 2, 3, 4, 5, 6, 7, 8 dalyse, 418 straipsnio 3 dalyje, 420 straipsnio 4 dalyje, 421, 459, 460, 461, 462, 463, 465 straipsniuose, 468 straipsnio 4 dalyje, 469 straipsnio 4 dalyje, 470, 522 straipsniuose numatytų administracinių nusižengimų padarymą gali būti konfiskuojamas ir ne pažeidėjui nuosavybės teise priklausantis šio straipsnio 2 dalyje nurodytas turtas, išskyrus atvejus, kai:

1) šis turtas panaudotas prieš savininko valią, arba

2) įgydamas turtą asmuo nežinojo ir negalėjo žinoti, kad šis turtas, pinigai ar už juos naujai įgytos vertybės gautos iš administracinio nusižengimo, arba

3) kai konkretaus turto konfiskavimas būtų neproporcingas padaryto administracinio nusižengimo pavojingumui.

**30 straipsnis. Įpareigojimas dalyvauti alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose)**

1. Siekdamas veiksmingiau įgyvendinti administracinės nuobaudos paskirtį, plačiau taikyti alternatyvaus pobūdžio nerepresines administracinio poveikio priemones, atsižvelgdamas į padaryto administracinio nusižengimo pobūdį, teismas ar institucija (pareigūnas), nagrinėjanti administracinio nusižengimo bylą ne teismo tvarka, kartu su administracine nuobauda gali skirti asmeniui įpareigojimą dalyvauti atitinkamose alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose). Skiriant šio administracinio poveikio priemonę nustatomas terminas jai įvykdyti.

2. Teismas ar institucija (pareigūnas), nagrinėjanti administracinio nusižengimo bylą ne teismo tvarka, atsižvelgdama į administracinėn atsakomybėn traukiamo asmens asmenybę, pažeidimo pobūdį, kitas bylos aplinkybes ir į tai, ar tai padėtų geriau įgyvendinti administracinės nuobaudos paskirtį, turi teisę motyvuotu nutarimu neskirti administracinės nuobaudos ir paskirti asmeniui tik administracinio poveikio priemonę – įpareigojimą dalyvauti atitinkamose alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose).

3. Įpareigojimas dalyvauti atitinkamose alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose) skiriamas tik asmens sutikimu. Asmens sutikimas dalyvauti atitinkamose alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose) laikomas lengvinančia aplinkybe skiriant administracinę nuobaudą.

4. Įpareigojimas dalyvauti atitinkamose alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose) gali būti skiriamas, kai tai numatyta šio kodekso specialiosios dalies straipsnyje, numatančiame administracinę atsakomybę už asmens padarytą veiką.

**31 straipsnis. Draudimas lankytis viešosiose vietose vykstančiuose renginiuose**

1. Draudimas lankytis viešosiose vietose vykstančiuose renginiuose yra administracinio poveikio priemonė, kuri gali būti skiriama teismo ar institucijos (pareigūno), nagrinėjančios (nagrinėjančio) administracinio nusižengimo bylą ne teismo tvarka, kartu su administracine nuobauda. Draudimo lankytis viešosiose vietose vykstančiuose renginiuose trukmė gali būti nuo vieno mėnesio iki dvejų metų ir skaičiuojama metais ir mėnesiais.

2. Draudimas lankytis viešosiose vietose vykstančiuose renginiuose skiriamas, kai tai numatyta šio kodekso specialiosios dalies straipsnyje, numatančiame administracinę atsakomybę už asmens padarytą veiką.

3. Asmeniui, kuriam paskirtas draudimas lankytis viešosiose vietose vykstančiuose renginiuose, šio draudimo laikotarpiu teismo ar institucijos (pareigūno), nagrinėjančios (nagrinėjančio) administracinio nusižengimo bylą ne teismo tvarka, sprendimu gali būti uždrausta lankytis visuose viešosiose vietose vykstančiuose renginiuose arba tam tikros rūšies renginiuose (politiniuose, kultūriniuose, sporto).

##### VI SKYRIUS

**ADMINISTRACINĖS NUOBAUDOS IR ADMINISTRACINIO**

**POVEIKIO PRIEMONĖS SKYRIMAS**

**32 straipsnis. Bendrieji administracinės nuobaudos ir administracinio poveikio priemonės skyrimo pagrindai**

1. Administracinė nuobauda ir administracinio poveikio priemonė skiriama pagal šio kodekso specialiosios dalies straipsnį, laikantis šio kodekso bendrosios dalies nuostatų.

2. Administracinė nuobauda ir administracinio poveikio priemonė skiriama vadovaujantis teisės viršenybės, teisingumo, operatyvumo, protingumo ir proporcingumo principais.

3. Vienu nutarimu administracinėn atsakomybėn traukiamam asmeniui gali būti skiriama tik viena administracinė nuobauda. Tuo pačiu nutarimu gali būti skiriama viena ar kelios administracinio poveikio priemonės.

4. Administracinė nuobauda ir administracinio poveikio priemonė skiriama administraciniu nurodymu arba nutarimu dėl administracinės nuobaudos skyrimo.

**33 straipsnis. Administracinės nuobaudos ir administracinio poveikio priemonės – specialiosios teisės atėmimo nustatymas surašius administracinį nurodymą**

Šio kodekso 606 straipsnyje nustatytais pagrindais surašius administracinį nurodymą:

1) asmeniui skiriamas tik įspėjimas, jei ši administracinė nuobauda numatyta šio kodekso specialiosios dalies straipsnyje, nustatančiame atsakomybę už asmens padarytą administracinį nusižengimą;

2) asmeniui nustatoma bauda lygi pusei minimalios baudos, numatytos šio kodekso specialiosios dalies straipsnio sankcijoje už asmens padarytą administracinį nusižengimą;

3) viešieji darbai asmeniui nesiūlomi, tačiau, esant šio kodekso 37 straipsnio 1 dalyje nurodytiems pagrindams, asmuo per šio kodekso 606 straipsnio 1 dalyje numatytą terminą gali raštu kreiptis į instituciją, kurios pareigūnas pradėjo administracinio nusižengimo bylos teiseną, dėl administraciniu nurodymu siūlomos baudos pakeitimo viešaisiais darbais pagal šio kodekso 37 straipsnio 2 dalyje nustatytas taisykles. Šiuo atveju šio kodekso 606 straipsnio 1 dalyje numatytas terminas sustabdomas iki bus išnagrinėtas prašymas. Šiame punkte numatytu atveju asmeniui surašomas naujas administracinis nurodymas, kuriame nustatomas viešųjų darbų valandų skaičius ir jų atlikimo terminas;

4) asmeniui nustatomas specialiosios teisės atėmimo terminas lygus pusei minimalaus skiriamo specialiosios teisės atėmimo termino, numatyto už asmens padarytą administracinį nusižengimą, jei straipsnyje už šį nusižengimą numatytas privalomas asmeniui suteiktos specialiosios teisės atėmimas. Surašius administracinį nurodymą už kitus administracinius nusižengimus, už kuriuos pagal šio kodekso specialiąją dalį gali būti skiriamas asmeniui suteiktos specialiosios teisės atėmimas, ši administracinio poveikio priemonė nesiūloma;

5) jei iš asmens administracinio nusižengimo byloje paimtas turtas, kuris išimtas iš civilinės apyvartos, asmeniui nustatyta tvarka įvykdžius administracinį nurodymą, pareigūnas, surašęs administracinį nurodymą, ar kitas šios institucijos įgaliotas pareigūnas priima nutarimą konfiskuoti turtą;

6) įpareigojimas dalyvauti atitinkamose alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose) nesiūlomas;

7) draudimas lankytis viešosiose vietose vykstančiuose renginiuose nesiūlomas.

**34 straipsnis. Administracinės nuobaudos ir administracinio poveikio priemonės rūšies parinkimas, baudos dydžio ir asmeniui suteiktos specialiosios teisės atėmimo trukmės nustatymas išnagrinėjus administracinio nusižengimo bylą**

1. Išnagrinėjus administracinio nusižengimo bylą šio kodekso XXXIII ir XXXV skyrių nustatyta tvarka, administracinės nuobaudos ir administracinio poveikio priemonės rūšis parenkama iš šio kodekso specialiosios dalies straipsnyje nurodytų administracinių nuobaudų ir administracinio poveikio priemonių rūšių atsižvelgiant į padaryto administracinio nusižengimo pobūdį, pažeidėjo kaltės formą ir rūšį, asmenybę bei atsakomybę lengvinančias ir sunkinančias aplinkybes.

2.Baudos dydis nustatomas pagal šio kodekso specialiosios dalies straipsniosankcijoje numatyto baudos dydžio minimumo ir maksimumo vidurkį, atsižvelgiant į padaryto administracinio nusižengimo pobūdį, pažeidėjo kaltės formą ir rūšį, asmenybę bei atsakomybę lengvinančias ar sunkinančias aplinkybes. Jeigu yra vien atsakomybę lengvinančių aplinkybių, numatytų šio kodekso 35 straipsnyje, ir kitų šioje dalyje numatytų asmens padėtį gerinančių aplinkybių, skiriama ne didesnė negu vidurkis, o jeigu yra vien atsakomybę sunkinančių aplinkybių, numatytų šio kodekso 36 straipsnyje, ir kitų šioje dalyje numatytų asmens padėtį bloginančių aplinkybių, skiriama ne mažesnė negu vidurkis administracinė nuobauda. Esant atsakomybę lengvinančių ir sunkinančių aplinkybių, taip pat kitų šioje dalyje numatytų asmens padėtį gerinančių ir bloginančių aplinkybių, bauda skiriama atsižvelgiant į aplinkybių kiekį ir reikšmingumą.

3. Asmeniui suteiktos specialiosios teisės atėmimo trukmė nustatoma pagal šio kodekso specialiosios dalies straipsnyje numatytos specialiosios teisės atėmimo minimalios ir maksimalios trukmės vidurkį, atsižvelgiant į padaryto administracinio nusižengimo pobūdį, pažeidėjo kaltės formą ir rūšį, asmenybę bei atsakomybę lengvinančias ar sunkinančias aplinkybes. Jeigu yra vien atsakomybę lengvinančių ar kitų šioje dalyje numatytų asmens padėtį gerinančių aplinkybių, nustatoma ne ilgesnė negu vidurkis specialios teisės atėmimo trukmė, o jeigu yra vien atsakomybę sunkinančių ar kitų šioje dalyje numatytų asmens padėtį bloginančių aplinkybių, nustatoma ne trumpesnė negu vidurkis specialiosios teisės atėmimo trukmė. Esant atsakomybę lengvinančių ir sunkinančių, taip pat kitų šioje dalyje numatytų asmens padėtį gerinančių ir bloginančių aplinkybių, specialiosios teisės atėmimo trukmė nustatoma atsižvelgiant į jų kiekį ir reikšmingumą.

4.Administracinės nuobaudos dydžio mažinimas ar didinimas motyvuojamas teismo ar institucijos (pareigūno), išnagrinėjusios (nagrinėjančio) administracinio nusižengimo bylą ne teismo tvarka, nutarime, kuriuo skiriama nuobauda.

**35 straipsnis. Atsakomybę lengvinančios aplinkybės**

1. Atsakomybę lengvinančios aplinkybės yra šios:

1) kaltininkas prisipažino padaręs šiame kodekse numatytą administracinį nusižengimą ir nuoširdžiai gailisi arba padėjo jį išaiškinti;

2) kaltininkas savo noru atlygino nuostolį ar pašalino padarytą žalą;

3) administracinis nusižengimas padarytas dėl labai sunkios kaltininko materialinės padėties;

4) administracinis nusižengimas padarytas dėl psichinės ar fizinės prievartos, jeigu tokia prievarta nepašalina administracinės atsakomybės;

5) administracinis nusižengimas padarytas pažeidžiant įstatymo uždraustą veiką padariusio asmens sulaikymo, profesinių pareigų arba teisėsaugos institucijų užduoties vykdymo, būtinojo reikalingumo, pateisinamosprofesinės ar ūkinės rizikos, mokslinio eksperimento teisėtumo sąlygas;

6) administracinis nusižengimas padarytas peržengiant būtinosios ginties ribas;

7) administracinis nusižengimas padarytas dėl didelio susijaudinimo, kurį sukėlė neteisėti nukentėjusio asmens veiksmai;

8) administracinį nusižengimą padarė nėščia moteris, jeigu ši aplinkybė turėjo įtakos nusižengimo padarymui;

9) administracinį nusižengimą padarė asmuo, kuris prieš jo valią buvo nugirdytas ar apsvaigintas ir dėl to nevisiškai sugebėjo suvokti nusižengimo esmę arba valdyti savo veiksmus;

10) asmens sutikimas dalyvauti alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose).

2. Teismas ar institucija (pareigūnas), nagrinėjanti administracinio nusižengimo bylą ne teismo tvarka, ir kitas šio straipsnio 1 dalyje nenurodytas aplinkybes gali pripažinti atsakomybę lengvinančiomis aplinkybėmis.

3. Skirdamas administracinę nuobaudą, teismas ar institucija (pareigūnas), nagrinėjanti (nagrinėjantis) administracinio nusižengimo bylą ne teismo tvarka, neatsižvelgia į tokią atsakomybę lengvinančią aplinkybę, kuri šio kodekso specialiosios dalies straipsnyje numatyta kaip administracinio nusižengimo požymis.

4. Šio straipsnio 1 dalies 5, 6, 7, 8, 9, 10 punktuose numatytais atvejais siekdamas įgyvendinti administracinės nuobaudos proporcingumo principą teismas ar institucija (pareigūnas), išnagrinėjusi (išnagrinėjęs) administracinio nusižengimo bylą ne teismo tvarka, turi teisę skirti švelnesnę nei šio kodekso už asmens padarytą administracinį nusižengimą numatyta administracinę nuobaudą arba visai neskirti administracinės nuobaudos.

**36 straipsnis. Atsakomybę sunkinančios aplinkybės**

1. Atsakomybę sunkinančios aplinkybės yra šios:

1) administracinis nusižengimas, padarytas dviejų ar daugiau susitariusių asmenų. Teismas ar institucija (pareigūnas), nagrinėjanti (nagrinėjantis) administracinio nusižengimo bylą ne teismo tvarka, atsižvelgdama į asmens dalyvavimo padarant administracinį nusižengimą pobūdį ir laipsnį ar paramą išaiškinant administracinio nusižengimo padarymo aplinkybes ir jį padarant dalyvavusius asmenis, gali nepripažinti šios aplinkybės atsakomybę sunkinančia;

2) administracinis nusižengimas padarytas pasinaudojant visuomenės ar kito asmens nelaime;

3) administracinis nusižengimas sukėlė sunkių padarinių;

4) administracinis nusižengimas padarytas nėščiai moteriai, kai žinoma ar akivaizdu, kad ji nėščia, arba neįgaliam asmeniui, kai žinoma ar akivaizdu, kad jis neįgalus;

5) į administracinio nusižengimo padarymą įtrauktas nepilnametis , kai jį įtraukė pilnametis;

6) administracinis nusižengimas padarytas mažamečiui;

7) administracinis nusižengimas padarytas reiškiant neapykantą asmeniui (asmenims) ar diskriminuojant jį (juos) dėl lyties, rasės, tautybės, kalbos, kilmės, socialinės padėties, tikėjimo, įsitikinimų, pažiūrų ar kitais pagrindais;

8) administracinis nusižengimas padarytas neblaivaus (girto) ar asmens, apsvaigusio nuo narkotinių, psichotropinių ar kitų psichiką veikiančių medžiagų, jeigu šios aplinkybės turėjo įtakos administracinio nusižengimo padarymui;

9) administracinis nusižengimas padarytas kankinant asmenį ar tyčiojantis iš jo;

10) administracinis nusižengimas padarytas visuotinai pavojingu būdu arba naudojant sprogmenis, sprogstamąsias medžiagas arba šaunamuosius ginklus;

11) administracinis nusižengimas padarytas iš chuliganiškų ar savanaudiškų paskatų;

12) to paties administracinio nusižengimo padarymas pakartotinai, jeigu nėra pasibaigęs šio kodekso 40 straipsnyje numatytas terminas.

2. Skirdamas administracinę nuobaudą, teismas ar institucija (pareigūnas), nagrinėjanti (nagrinėjantis) administracinio nusižengimo bylą ne teismo tvarka, neatsižvelgia į tokią atsakomybę sunkinančią aplinkybę, kuri šio kodekso specialiosios dalies straipsnyje numatyta kaip administracinio nusižengimo požymis.

**37 straipsnis. Baudos ar jos dalies keitimas viešaisiais darbais**

1. Visa asmeniui paskirta bauda ar jos dalis šio kodekso 671 ir 672 straipsniuose nustatyta tvarka gali būti keičiama viešaisiais darbais atsižvelgiant į asmens sunkią materialinę padėtį, kitas reikšmingas aplinkybes ir į tai, ar bus įgyvendinta administracinės nuobaudos paskirtis.

2. Bauda keičiama viešaisiais darbais skaičiuojant vieną viešųjų darbų valandą už dvidešimt litų baudos.

3. Teismas ar institucija (pareigūnas), nagrinėjanti (nagrinėjantis) administracinio nusižengimo bylą ne teismo tvarka, skirdami administracinę nuobaudą – viešuosius darbus, taip pat nustato terminą, per kurį asmuo privalo atlikti jam paskirtų viešųjų darbų valandų kiekį.

4. Jeigu asmuo vengia atlikti šią administracinę nuobaudą, teismas ar institucija (pareigūnas), išnagrinėjusi (išnagrinėjęs) administracinio nusižengimo bylą ne teismo tvarka, neatliktus viešuosius darbus pakeičia savo nutarimu bauda pagal šio straipsnio 2 dalyje nustatytą santykį. Pakartotinai bauda viešaisiais darbais nekeičiama.

5. Jeigu asmuo dėl pateisinamų priežasčių per nustatytą laiką neišdirbo paskirtų viešųjų darbų valandų, teismas ar institucija (pareigūnas), išnagrinėjusi (išnagrinėjęs) administracinio nusižengimo bylą ne teismo tvarka, gali savo nutarimu pratęsti viešųjų darbų laiką, kol šis asmuo išdirbs paskirtas valandas.

6. Jeigu dėl pateisinamų priežasčių asmuo negali atlikti pagal šį straipsnį jam paskirtų viešųjų darbų, teismas ar institucija (pareigūnas), išnagrinėjusi (išnagrinėjęs) administracinio nusižengimo bylą ne teismo tvarka, pakeičia savo nutarimu neatliktus viešuosius darbus bauda pagal šio kodekso straipsnio 2 dalyje nustatytą santykį.

7. Baudos dalies pakeitimas viešaisiais darbais, vadovaujantis šiame ir šio kodekso 26 straipsnyje nustatytomis taisyklėmis, neatleidžia asmens nuo likusios baudos mokėjimo.

**38 straipsnis. Administracinių nuobaudų skyrimas, padarius kelis administracinius nusižengimus**

1. Kai vienas asmuo padaro du arba daugiau administracinių nusižengimų, administracinė nuobauda skiriama už kiekvieną administracinį nusižengimą atskirai.

2. Jeigu asmens vienu metu padaryta veika ar veikos užtraukia administracinę atsakomybę pagal kelis šio kodekso straipsnius ar straipsnio dalis, galutinai šiam asmeniui skiriama nuobauda pagal sankciją, nustatytą už sunkesnį iš padarytų administracinių nusižengimų. Šiuo atveju asmeniui gali būti paskirta ir administracinio poveikio priemonė (priemonės), numatyta už bet kurį padarytą administracinį nusižengimą.

**39 straipsnis. Administracinės nuobaudos skyrimo terminai**

Administracinė nuobauda gali būti paskirta ne vėliau kaip per dvejus metus nuo administracinio nusižengimo padarymo dienos, o esant trunkamajam administraciniam nusižengimui – per dvejus metus nuo jo paaiškėjimo dienos.

**40 straipsnis. Administracinio nusižengimo pakartotinumas**

Pagal šį kodeksą laikoma, kad administracinis nusižengimas padarytas pakartotinai, jei asmuo, padaręs administracinį nusižengimą, per metus nuo administracinio nurodymo įvykdymo dienos ar nutarimo administracinio nusižengimo byloje įsiteisėjimo dienos padarė tame pačiame straipsnyje numatytą administracinį nusižengimą. Padarius pakartotinį administracinį nusižengimą šiame straipsnyje numatytas terminas skaičiuojamas iš naujo.

**41 straipsnis. Pareigos, už kurios nevykdymą buvo paskirta administracinė nuobauda, vykdymas**

Administracinės nuobaudos paskyrimas neatleidžia padariusio administracinį nusižengimą asmens nuo pareigos, už kurios nevykdymą buvo paskirta administracinė nuobauda, vykdymo.

## VII SKYRIUS

**NEPILNAMEČIŲ ADMINISTRACINĖS ATSAKOMYBĖS**

**YPATUMAI**

**42 straipsnis. Nepilnamečių administracinės atsakomybės paskirtis**

Nepilnamečių administracinės atsakomybės ypatumų, numatytų šiame skyriuje, paskirtis:

1) užtikrinti, kad administracinė atsakomybė atitiktų šių asmenų amžių ir socialinę brandą;

2) padėti nepilnamečiui pakeisti gyvenimo būdą ir elgesį derinant administracinės nuobaudos ir administracinio poveikio priemonės skyrimą už padarytą administracinį nusižengimą su jo asmenybės ugdymu, auklėjimu, neteisėto elgesio priežasčių šalinimu;

3) sulaikyti nepilnametį nuo naujų administracinių nusižengimų ar nusikalstamų veikų padarymo.

**43 straipsnis. Administracinių nuobaudų ir administracinio poveikio priemonių skyrimas nepilnamečiams**

1. Nepilnamečiui, padariusiam administracinį nusižengimą, gali būti skiriamos visos šio kodekso 23 ir 27 straipsniuose numatytos administracinės nuobaudos ir administracinio poveikio priemonės. Administracinės nuobaudos ir administracinio poveikio priemonės nepilnamečiams skiriamos bendra šio kodekso nustatyta tvarka su šiame skyriuje numatytais ypatumais.

2. Skiriant administracinę nuobaudą ir administracinio poveikio priemonę nepilnamečiui, būtina atsižvelgti į jo amžių, asmenybę, taip pat gali būti atsižvelgiama į nepilnamečio gyvenimo ir auklėjimo sąlygas, kitas įstatymų numatytas aplinkybes.

3. Teismas ar institucija (pareigūnas), nagrinėjanti administracinio nusižengimo bylą ne teismo tvarka, atsižvelgdama į administracinio nusižengimo pobūdį ir nepilnamečio asmenybę, siekdama veiksmingiau užtikrinti šio kodekso 42 straipsnyje nustatytos nepilnamečių administracinės atsakomybės paskirties įgyvendinimą, gali neskirti nepilnamečiui administracinės nuobaudos ir administracinio poveikio priemonės ir Lietuvos Respublikos įstatymų nustatyta tvarka kreiptis dėl vaiko priežiūros formų taikymo.

**44 straipsnis. Baudų nepilnamečiams dydis**

1. Bauda gali būti skiriama tik dirbančiam ar savo turtą turinčiam nepilnamečiui.

2. Administraciniu nurodymu ar nutarimu skiriama bauda nepilnamečiui lygi pusei baudos, nustatytinos vadovaujantis šio kodekso taisyklėmis už padarytą administracinį nusižengimą, bet ne mažesnė nei dešimt ir ne didesnė nei trys tūkstančiai litų.

**SPECIALIOJI DALIS**

**VIII SKYRIUS**

**ADMINISTRACINIAI NUSIŽENGIMAI, SUSIJĘ SU ŽMONIŲ GYVYBĖS IR SVEIKATOS APSAUGA**

**45 straipsnis. Higienos norminių aktų arba Lietuvos Respublikos žmonių užkrečiamųjų ligų profilaktikos ir kontrolės įstatymo ar kitų teisės aktų, reguliuojančių žmonių užkrečiamųjų ligų priežiūrą ir kontrolę, pažeidimas**

1. Higienos norminių aktų arba Lietuvos Respublikos žmonių užkrečiamųjų ligų profilaktikos ir kontrolės įstatymo ar kitų teisės aktų, reguliuojančių žmonių užkrečiamųjų ligų priežiūrą ir kontrolę, pažeidimas

užtraukia įspėjimą arba baudą asmenims nuo dviejų šimtų iki penkių šimtų litų ir baudą juridinių asmenų vadovams ar kitiems atsakingiems asmenims nuo penkių šimtų iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo penkių šimtų iki dviejų tūkstančių litų ir juridinių asmenų vadovams arba kitiems atsakingiems asmenims – nuo dviejų tūkstančių iki keturių tūkstančių litų.

3. Šio straipsnio 1 dalyje nurodytos veikos, sukėlusios pavojų išplisti pavojingoms ar ypač pavojingoms užkrečiamosioms ligoms,

užtraukia baudą asmenims nuo vieno tūkstančio iki dviejų tūkstančių litų ir baudą juridinių asmenų vadovams ar kitiems atsakingiems asmenims – nuo penkių tūkstančių iki dešimt tūkstančių litų.

**46 straipsnis. Savivaldybių tarybų sprendimų ar savivaldybių administracijų direktorių įsakymų kovos su žmonių užkrečiamųjų ligų protrūkiais ir epidemijomis nevykdymas ar vykdymas ne laiku**

1. Savivaldybių tarybų sprendimų ar savivaldybių administracijų direktorių įsakymų kovos su žmonių užkrečiamųjų ligų protrūkiais ir epidemijomis nevykdymas ar vykdymas ne laiku

užtraukia baudą asmenims nuo vieno šimto iki trijų šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo trijų šimtų iki penkių šimtų litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

**47 straipsnis. Higienos norminių ar kitų teisės aktų, reguliuojančių gyventojų radiacinę saugą, nevykdymas ar pažeidimas**

1. Higienos norminių ar kitų teisės aktų, reguliuojančių gyventojų radiacinę saugą, nevykdymas ar pažeidimas

užtraukia baudą asmenims nuo dviejų šimtų iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo dviejų tūkstančių iki keturių tūkstančių litų.

3. Radioaktyvių medžiagų įvežimas į Lietuvos Respubliką, išvežimas iš jos, vežimas tranzitu ar vežimas Lietuvos Respublikoje be nustatyta tvarka išduoto leidimo

užtraukia baudą asmenims nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki keturių tūkstančių litų.

4. Už šio straipsnio 1, 2 ir 3 dalyse numatytus administracinius nusižengimus gali būti skiriamas jonizuojančiosios spinduliuotės šaltinių, išskyrus jonizuojančiosios spinduliuotės generatorius, radioaktyviųjų atliekų ar radioaktyviomis medžiagomis užterštų daiktų konfiskavimas.

**48 straipsnis. Lietuvos Respublikos triukšmo valdymo įstatymo ir kitų teisės aktų, reglamentuojančių triukšmo valdymą, nevykdymas ar pažeidimas**

1. Lietuvos Respublikos triukšmo valdymo įstatymo ir kitų teisės aktų, reglamentuojančių triukšmo valdymą, nevykdymas ar pažeidimas

užtraukia baudą nuo dviejų šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

3. Savivaldybių tarybų patvirtintų triukšmo prevencijos viešosiose vietose taisyklių nesilaikymas

užtraukia baudą nuo trijų šimtų iki vieno tūkstančio litų.

**49 straipsnis. Lietuvos Respublikos visuomenės sveikatos priežiūros įstatymo ir kitų teisės aktų, reglamentuojančių ūkinę komercinę veiklą, kuriai verstis reikalingas leidimas-higienos pasas, pažeidimas**

1. Vertimasis ūkine komercine veikla neturint Lietuvos Respublikos visuomenės sveikatos priežiūros įstatymo ir kitų teisės aktų nustatyta tvarka išduoto leidimo-higienos paso

užtraukia baudą nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki šešių tūkstančių litų.

**50 straipsnis. Ūkinės ar kitokios veiklos vykdymas, objektų naudojimas nenustačius sanitarinės apsaugos zonos ribų, kai tai numatyta įstatymuose ar kituose teisės aktuose**

1. Ūkinės ar kitokios veiklos vykdymas, objektų naudojimas nenustačius sanitarinės apsaugos zonos ribų, kai tai numatyta įstatymuose ar kituose teisės aktuose,

užtraukia baudą asmenims nuo aštuonių šimtų iki vieno tūkstančio penkių šimtų litų ir juridinių asmenų vadovams ar kitiems atsakingiems asmenims – nuo vieno tūkstančio penkių šimtų iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki penkių tūkstančių litų.

**51 straipsnis. Europos Sąjungos reglamentų ar sprendimų, reguliuojančių medžiagų ir gaminių, skirtų liestis su maistu, ar kosmetikos gaminių gamybos saugos reikalavimus, pažeidimas**

1. Europos Sąjungos reglamentų ar sprendimų, reguliuojančių medžiagų ir gaminių, skirtų liestis su maistu, ar kosmetikos gaminių gamybos saugos reikalavimus, pažeidimas

užtraukia įspėjimą arba baudą asmenims nuo dviejų šimtų iki penkių šimtų litų ir baudą juridinių asmenų vadovams ar kitiems atsakingiems asmenims nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams arba kitiems atsakingiems asmenims – nuo dviejų tūkstančių iki keturių tūkstančių litų.

3. Medžiagų ir gaminių, skirtų liestis su maistu, ar kosmetikos gaminių gamyba, neįdiegus geros gamybos praktikos, pažeidžiant 2006 m. gruodžio 22 d. Komisijos reglamento (EB) Nr. 2023/2006 dėl medžiagų ir gaminių, skirtų liestis su maistu, ar 2009 m. lapkričio 30 d. Europos Parlamento ir Tarybos reglamento (EB) Nr. 1223/2009 dėl kosmetikos gaminių reikalavimus,

užtraukia baudą asmenims nuo keturių šimtų iki vieno tūkstančio litų ir baudą juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą asmenims nuo aštuonių šimtų iki dviejų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki penkių tūkstančių litų.

**52 straipsnis. Tyčinis melagingas pareiškimas apie suteiktas asmens sveikatos priežiūros paslaugas**

Tyčinis melagingas pareiškimas Valstybinei medicininio audito inspekcijai prie Sveikatos apsaugos ministerijos apie suteiktas asmens sveikatos priežiūros paslaugas

užtraukia baudą nuo penkiasdešimt iki vieno šimto litų.

**53 straipsnis. Neteisėtas vertimasis sveikatinimo veikla**

Vertimasis sveikatinimo veikla nesilaikant įstatymų ir kitų teisės aktų nustatytos tvarkos

užtraukia baudą nuo dviejų tūkstančių iki keturių tūkstančių litų.

**54 straipsnis. Asmens sveikatos priežiūros veikla užsiimančių specialistų pareigų neatlikimas**

Asmens sveikatos priežiūros veikla užsiimančių specialistų pareigų, nustatytų įstatymuose ir kituose teisės aktuose, nevykdymas arba netinkamas vykdymas

užtraukia baudą nuo penkių šimtų iki vieno tūkstančio litų.

**55 straipsnis. Tyčinis melagingų duomenų apie privalomojo sveikatos draudimo įmokų mokėjimą pateikimas**

Valstybinės mokesčių inspekcijos, Valstybinio socialinio draudimo fondo administravimo įstaigos ir teritorinių ligonių kasų tyčinis melagingų duomenų apie privalomojo sveikatos draudimo įmokų mokėjimą pateikimas

užtraukia baudą asmenims, įgaliotiems teikti informaciją, nuo penkių šimtų iki vieno tūkstančio litų.

**56 straipsnis. Neteisingų duomenų apie suteiktas asmens sveikatos priežiūros paslaugas, išduotus (parduotus) kompensuojamuosius vaistus, įsigytas medicinos pagalbos priemones ir išduotas (parduotas) ortopedijos technines priemones pateikimas**

1. Neteisingų duomenų apie suteiktas asmens sveikatos priežiūros paslaugas, išduotus (parduotus) kompensuojamuosius vaistus, įsigytas medicinos pagalbos priemones ir išduotas (parduotas) ortopedijos technines priemones pateikimas Valstybinei ligonių kasai prie Sveikatos apsaugos ministerijos ir teritorinėms ligonių kasoms, kai dėl šios veikos padaroma mažesnė nei vieno tūkstančio litų žala Privalomojo sveikatos draudimo fondo biudžetui,

užtraukia įspėjimą asmens sveikatos priežiūros įstaigų, sudariusių sutartis su teritorinėmis ligonių kasomis dėl asmens sveikatos priežiūros paslaugų teikimo ir šių išlaidų apmokėjimo iš Privalomojo sveikatos draudimo fondo biudžeto, farmacine veikla besiverčiančių įmonių ir kitų įmonių, sudariusių sutartis su teritorinėmis ligonių kasomis dėl išduotų kompensuojamųjų vaistų ir medicinos pagalbos priemonių įsigijimo išlaidų kompensavimo iš Privalomojo sveikatos draudimo fondo, ortopedijos įmonių, sudariusių sutartis su Valstybine ligonių kasa prie Sveikatos apsaugos ministerijos ar teritorinėmis ligonių kasomis dėl ortopedijos techninių priemonių įsigijimo išlaidų kompensavimo iš Privalomojo sveikatos draudimo fondo, vadovams.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

3. Neteisingų duomenų apie suteiktas asmens sveikatos priežiūros paslaugas, išduotus (parduotus) kompensuojamuosius vaistus, įsigytas medicinos pagalbos priemones ir išduotas (parduotas) ortopedijos technines priemones pateikimas Valstybinei ligonių kasai prie Sveikatos apsaugos ministerijos ir teritorinėms ligonių kasoms, kai dėl šios veikos padaroma ne mažesnė nei vieno tūkstančio litų dydžio žala Privalomojo sveikatos draudimo fondo biudžetui,

užtraukia baudą asmens sveikatos priežiūros įstaigų, sudariusių sutartis su teritorinėmis ligonių kasomis dėl asmens sveikatos priežiūros paslaugų teikimo ir jų išlaidų apmokėjimo iš Privalomojo sveikatos draudimo fondo biudžeto, farmacine veikla besiverčiančių įmonių ir kitų įmonių, sudariusių sutartis su teritorinėmis ligonių kasomis dėl išduotų kompensuojamųjų vaistų ir medicinos pagalbos priemonių įsigijimo išlaidų kompensavimo iš Privalomojo sveikatos draudimo fondo , ortopedijos įmonių, sudariusių sutartis su Valstybine ligonių kasa prie Sveikatos apsaugos ministerijos ar su teritorinėmis ligonių kasomis dėl ortopedijos techninių priemonių įsigijimo išlaidų kompensavimo Privalomojo sveikatos draudimo fondo, vadovams nuo vieno tūkstančio iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki trijų tūkstančių litų.

**57 straipsnis. Tyčinis melagingas duomenų apie suteiktas asmens sveikatos priežiūros paslaugas, išduotus (parduotus) kompensuojamuosius vaistus ir medicinos pagalbos priemones, gautus ir panaudotus centralizuotai perkamus vaistus ir medicinos pagalbos priemones, įsigytas medicinos pagalbos priemones ir išduotas (parduotas) ortopedijos technines priemones pateikimas**

1. Tyčinis melagingas duomenų apie suteiktas asmens sveikatos priežiūros paslaugas ir išduotus (parduotus) kompensuojamuosius vaistus ir medicinos pagalbos priemones, gautus ir panaudotus centralizuotai perkamus vaistus ir medicinos pagalbos priemones, įsigytas medicinos pagalbos priemones ir išduotas (parduotas) ortopedijos technines priemones pateikimas Valstybinei ligonių kasai prie Sveikatos apsaugos ministerijos ir teritorinėms ligonių kasoms

užtraukia baudą asmens sveikatos priežiūros įstaigų, sudariusių sutartis su teritorinėmis ligonių kasomis dėl asmens sveikatos priežiūros paslaugų teikimo ir jų išlaidų apmokėjimo iš Privalomojo sveikatos draudimo fondo biudžeto, farmacine veikla besiverčiančių įmonių ir optikų, sudariusių sutartis su teritorinėmis ligonių kasomis dėl išduotų kompensuojamųjų vaistų ir (ar) medicinos pagalbos priemonių įsigijimo išlaidų kompensavimo Privalomojo sveikatos draudimo fondo biudžeto lėšomis, ortopedijos įmonių, sudariusių sutartis su Valstybine ligonių kasa prie Sveikatos apsaugos ministerijos ar teritorinėmis ligonių kasomis dėl ortopedijos techninių priemonių įsigijimo išlaidų kompensavimo Privalomojo sveikatos draudimo fondo biudžeto lėšomis, vadovams nuo vieno tūkstančio iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki trijų tūkstančių litų.

**58 straipsnis. Suderintų statybos produktų rinkodaros sąlygų pažeidimas**

1. Suderintų statybos produktų rinkodaros sąlygų, numatytų 2011 m. kovo 9 d. Europos Parlamento ir Tarybos reglamente (ES) Nr. 305/2011, kuriuo nustatomos suderintos statybos produktų rinkodaros sąlygos ir panaikinama Tarybos direktyva 89/106/EEB, pažeidimas

užtraukia baudą asmenims nuo dviejų šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims – nuo trijų tūkstančių iki penkių tūkstančių litų.

**59 straipsnis. Medicinos prietaisų saugą, kokybę, veikimą, naudojimą, tiekimą rinkai, platinimą, atitikties įvertinimą, klinikinių tyrimų atlikimą reglamentuojančių norminių ar kitų teisės aktų nevykdymas ar pažeidimas**

1. Medicinos prietaisų saugą, kokybę, veikimą, naudojimą, tiekimą rinkai, platinimą, atitikties įvertinimą, klinikinių tyrimų atlikimą reglamentuojančių norminių ar kitų teisės aktų  nevykdymas ar pažeidimas

užtraukia baudą asmenims nuo vieno šimto iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims – nuo trijų tūkstančių iki penkių tūkstančių litų.

**60 straipsnis. Teisės aktų, reglamentuojančių žmogaus audinių, ląstelių ir organų, taip pat iš žmogaus gautų audinių ir ląstelių pagamintų produktų, skirtų naudoti žmogui, donorystę, įsigijimą, ištyrimą, apdorojimą, konservavimą, laikymą, paskirstymą ir transplantaciją, pažeidimas**

1. Teisės aktų, reglamentuojančių žmogaus audinių, ląstelių ir organų, taip pat iš žmogaus gautų audinių ir ląstelių pagamintų produktų, skirtų naudoti žmogui, donorystę, įsigijimą, ištyrimą, apdorojimą, konservavimą, laikymą, paskirstymą ir transplantaciją, pažeidimas

užtraukia baudą juridinių asmenų vadovams ar kitiems atsakingiems asmenims, darbdaviams nuo vieno tūkstančio iki dešimt tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki dvidešimt tūkstančių litų.

**61 straipsnis. Neteisėtas narkotinių ar psichotropinių medžiagų vartojimas be gydytojo paskyrimo**

1. Narkotinių ar psichotropinių medžiagų vartojimas be gydytojo paskyrimo arba asmenų, sulaikytų už administracinių nusižengimų (išskyrus nusižengimus, numatytus šio kodekso 417 straipsnio 3 ir 7 dalyse) padarymą ir įtariamų apsvaigus nuo narkotinių ar psichotropinių medžiagų, apsvaigimo patikrinimo vengimas

užtraukia baudą nuo vieno šimto iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki aštuonių šimtų litų.

3. Už šio straipsnio 2 dalyje numatytą administracinį nusižengimą gali būti taikoma administracinio poveikio priemonė – įpareigojimas dalyvauti alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose).

4. Asmuo, savanoriškai kreipęsis į sveikatos priežiūros įstaigą dėl asmens sveikatos priežiūros paslaugų suteikimo dėl narkotinių ar psichotropinių medžiagų vartojimo be gydytojo paskyrimo, atleidžiamas nuo administracinės atsakomybės už šiame straipsnyje numatytus veiksmus.

**62 straipsnis. Neteisėtas vertimasis su vaistais (vaistiniais preparatais) susijusia veikla**

1. Vertimasis su vaistais (vaistiniais preparatais) susijusia veikla, kuriai reikalinga licencija, be licencijos ar kitokiu neteisėtu būdu, jeigu tai nesukėlė sunkių padarinių ar nebuvo daroma stambiu mastu,

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo trijų tūkstančių iki šešių tūkstančių litų.

2. Už šio straipsnio 1 dalyje numatytą administracinį nusižengimą skiriamas privalomas vaistų (vaistinių preparatų) konfiskavimas.

**63 straipsnis. Teisės aktų, reglamentuojančių su narkotinių ar psichotropinių medžiagų pirmtakais (prekursoriais) susijusią veiklą, pažeidimas**

1. Narkotinių ar psichotropinių medžiagų pirmtakų (prekursorių) ženklinimo, dokumentų tvarkymo, apskaitos ir kitų nustatytų reikalavimų pažeidimas

užtraukia baudą nuo trijų tūkstančių iki šešių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki dešimt tūkstančių litų.

3. Veikla, susijusi su antros ir (arba) trečios kategorijos narkotinių ar psichotropinių medžiagų pirmtakais (prekursoriais) neturint veiklos vietos registracijos pažymėjimo, importo ar eksporto leidimo, kai jie reikalingi,

užtraukia baudą nuo šešių tūkstančių iki dešimt tūkstančių litų.

4. Už šio straipsnio 1, 2 dalyse numatytus administracinius nusižengimus gali būti skiriamas narkotinių ar psichotropinių medžiagų pirmtakų (prekursorių) konfiskavimas. Už šio straipsnio 3 dalyje numatytus administracinius nusižengimus skiriamas privalomas narkotinių ar psichotropinių medžiagų pirmtakų (prekursorių) konfiskavimas.

**64 straipsnis. Farmacijos praktikos ir veiklos, susijusios su vaistais (vaistiniais preparatais), sąlygų pažeidimas**

1. Farmacijos praktikos sąlygų pažeidimas

užtraukia baudą nuo vieno šimto iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

3. Vaistų (vaistinių preparatų) pardavimo (išdavimo) gyventojams sąlygų nesilaikymas

užtraukia baudą farmacinės veiklos vadovams nuo dviejų tūkstančių iki aštuonių tūkstančių litų.

4. Vaistų (vaistinių preparatų) gamyba, didmeninis platinimas nesilaikant nustatytų veiklos sąlygų

užtraukia baudą kvalifikuotiems asmenims arba farmacinės veiklos vadovams nuo trijų tūkstančių iki dešimt tūkstančių litų.

5. Už šio straipsnio 3 ir 4 dalyse numatytus administracinius nusižengimus gali būti skiriamas vaistų (vaistinių preparatų) konfiskavimas.

**65 straipsnis. Vaistų (vaistinių preparatų) reklamos ir informacijos apie juos pažeidimas**

1. Informacijos apie vaistus (vaistinius preparatus) atitikties informacijai ir duomenims, kurie buvo pateikti dokumentuose rinkodaros teisei gauti, informacijos apie vaistų (vaistinių preparatų) savybes rengimo ir skleidimo, išskyrus atvejus, kai atlikti moksliniai tyrimai, apie kuriuos skelbta moksliniuose leidiniuose, reikalavimų pažeidimas

užtraukia baudą juridinių asmenų vadovams ar kitiems atsakingiems asmenims nuo dviejų tūkstančių iki keturių tūkstančių litų.

2. Nereceptinių vaistų (vaistinių preparatų) reklamos gyventojams reikalavimų pažeidimas

užtraukia baudą juridinių asmenų vadovams ar kitiems atsakingiems asmenims nuo trijų tūkstančių iki šešių tūkstančių litų.

3. Receptinių vaistų (vaistinių preparatų) reklama gyventojams

užtraukia baudą juridinių asmenų vadovams ar kitiems atsakingiems asmenims nuo keturių tūkstančių iki aštuonių tūkstančių litų.

4. Neregistruotų vaistų (vaistinių preparatų) reklama, narkotinių ir psichotropinių vaistų (vaistinių preparatų) reklama, vaistų (vaistinių preparatų) reklamos sveikatos priežiūros specialistams ir farmacijos specialistams, turintiems teisę skirti ar parduoti (išduoti) vaistus (vaistinius preparatus), reikalavimų pažeidimas

užtraukia baudą juridinių asmenų vadovams ar kitiems atsakingiems asmenims nuo penkių tūkstančių iki dešimt tūkstančių litų.

5. Farmacinės informacijos apie receptinius vaistus (vaistinius preparatus) skleidimo reikalavimų pažeidimas

užtraukia baudą juridinių asmenų vadovams ar kitiems atsakingiems asmenims nuo penkių tūkstančių iki dešimt tūkstančių litų.

6. Valstybinės vaistų kontrolės tarnybos prie Sveikatos apsaugos ministerijos draudimo skleisti vaistų (vaistinių preparatų) reklamą ar informaciją apie juos nesilaikymas arba įpareigojimo paneigti neatitinkančią reikalavimų reklamą nevykdymas ar netinkamas vykdymas

užtraukia baudą juridinių asmenų vadovams ar kitiems atsakingiems asmenims nuo penkių tūkstančių iki dešimt tūkstančių litų.

**66 straipsnis. Reikalavimų, susijusių su vaistinio preparato rinkodaros teise, pažeidimas**

1. Vaistinio preparato rinkodaros ar registracijos pažymėjimo sąlygų arba teisės aktų, reglamentuojančių vaistinio preparato rinkodaros teisės turėtojo pareigas, pažeidimas, išskyrus šio kodekso 65 straipsnyje numatytus administracinius nusižengimus ir pažeidimus, dėl kurių sustabdomas ar panaikinamas vaistinio preparato rinkodaros ar registracijos pažymėjimo galiojimas arba keičiamos jo sąlygos,

užtraukia baudą juridinių asmenų, kuriems suteikta vaistinio preparato rinkodaros teisė, vadovams ar kitiems atsakingiems asmenims nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki penkių tūkstančių litų.

**67 straipsnis. Informacijos apie tabako gaminius ir alkoholinius gėrimus teikimo tvarkos pažeidimas**

Informacijos apie tabako gaminius ir alkoholinius gėrimus teikimo tvarkos pažeidimas užtraukia baudą asmenims nuo penkiasdešimt iki vieno šimto litų ir juridinių asmenų vadovams ar kitiems atsakingiems asmenims – nuo vieno šimto iki dviejų šimtų litų.

**IX SKYRIUS**

**ADMINISTRACINIAI NUSIŽENGIMAI, SUSIJĘ SU VAIKU IR ŠEIMA**

**68 straipsnis. Vaiko teisių pažeidimas**

1. Neteisėtas trukdymas vaikui naudotis savo teisėmis ir laisvėmis ar kitokia vaiko teises pažeidžianti veika

užtraukia įspėjimą arba baudą nuo penkiasdešimt iki dviejų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų iki trijų šimtų penkiasdešimt litų.

3. Mokymo, auklėjimo, sveikatos priežiūros ir kitų institucijų bei įstaigų, kurių žinioje (prižiūrimas) yra vaikas, vadovų, auklėtojų ar kitų jiems prilygstančių asmenų savo pareigų nevykdymas arba netinkamas vykdymas, fizinis ar psichinis vaiko žalojimas ar kitoks vaiko teisių pažeidimas

užtraukia įspėjimą arba baudą nuo vieno šimto iki penkių šimtų litų.

**69 straipsnis. Tėvų valdžios nepanaudojimas arba panaudojimas priešingai vaiko interesams**

1. Tėvų valdžios nepanaudojimas arba panaudojimas priešingai vaiko interesams

užtraukia tėvams įspėjimą arba baudą nuo penkiasdešimt iki keturių šimtų litų.

2. Už šio straipsnio 1 dalyje numatytą administracinį nusižengimą gali būti taikoma administracinio poveikio priemonė – įpareigojimas dalyvauti atitinkamose alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose).

**70 straipsnis. Vaiko globėjo (rūpintojo) pareigų nevykdymas arba vykdymas priešingai vaiko interesams**

1. Vaiko globėjui (rūpintojui) nustatytų pareigų nevykdymas arba vykdymas priešingai vaiko interesams

užtraukia įspėjimą arba baudą globėjui (rūpintojui), juridinio asmens vadovui ar kitiems atsakingiems asmenims nuo penkiasdešimt iki keturių šimtų litų.

2. Už šio straipsnio 1 dalyje numatytą administracinį nusižengimą gali būti taikoma administracinio poveikio priemonė – įpareigojimas dalyvauti alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose).

**71 straipsnis. Melagingos informacijos suteikimas, kliudymas vaikui nustatyti globą (rūpybą) ir informacijos nepranešimas**

1. Nepranešimas vaiko globėjui (rūpintojui), savivaldybės vaiko teisių apsaugos skyriui, vaikų socializacijos centrui, policijai ar prokuratūrai apie tėvų, kitų teisėtų atstovų ir kitų asmenų daromus vaiko teisių pažeidimus

užtraukia įspėjimą arba baudą mokymo, auklėjimo, sveikatos priežiūros ir kitų institucijų bei įstaigų, kurių žinioje yra vaikas, vadovams, kitiems darbuotojams, taip pat kitiems asmenims nuo vieno šimto iki keturių šimtų litų.

2. Melagingos informacijos apie nepilnamečius, likusius be tėvų globos, taip pat apie būtinumą ginti jų teises ir interesus suteikimas savivaldybės vaiko teisių apsaugos skyriui, kliudymas vaikui nustatyti globą (rūpybą)

užtraukia baudą mokymo, auklėjimo, sveikatos priežiūros ir kitų institucijų bei įstaigų, kurių žinioje yra vaikas, vadovams ir kitiems darbuotojams nuo vieno šimto iki penkių šimtų litų.

**72 straipsnis. Alkoholinių gėrimų nupirkimas ar kitoks perdavimas nepilnamečiui**

1. Alkoholinių gėrimų nupirkimas ar kitoks perdavimas nepilnamečiui,

užtraukia baudą nuo trijų šimtų iki šešių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo šešių šimtų iki vieno tūkstančio litų.

**73 straipsnis. Tabako gaminių nupirkimas ar kitoks perdavimas nepilnamečiui**

1. Tabako gaminių nupirkimas ar kitoks perdavimas nepilnamečiui

užtraukia baudą nuo trijų šimtų iki šešių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo šešių šimtų iki vieno tūkstančio litų.

**74 straipsnis. Neigiamą poveikį nepilnamečių vystymuisi darančios viešosios informacijos žymėjimo ir (ar) skleidimoreikalavimų pažeidimas**

1. Neigiamą poveikį nepilnamečių vystymuisi darančios viešosiosinformacijos žymėjimo ir (ar) skleidimo reikalavimų pažeidimas arba neigiamą poveikį nepilnamečių vystymuisi darančios draudžiamos skelbti viešosios informacijos, susijusios su asmens duomenimis, paskelbimas

užtraukia baudą nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki septynių tūkstančių litų.

3. Neigiamą poveikį nepilnamečių vystymuisi darančios viešosios informacijos žymėjimo ir (ar) skleidimo reikalavimų pažeidimas kompiuteriniuose žaidimuose

užtraukia baudą nuo penkių šimtų iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki septynių tūkstančių litų.

5. Neigiamą poveikį nepilnamečių vystymuisi darančios viešosios informacijos žymėjimo ir (ar) skleidimo reikalavimų pažeidimas arba neigiamą poveikį nepilnamečių vystymuisi darančios draudžiamos skelbti viešosios informacijos, susijusios su asmens duomenimis, paskelbimas radijo ir televizijos programose, užsakomųjų visuomenės informavimo audiovizualinėmis priemonėmis paslaugų kataloguose

užtraukia baudą nuo dviejų tūkstančių iki penkių tūkstančių litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki penkiolikos tūkstančių litų.

**75 straipsnis. Kliudymas vaikui mokytis**

1. Tėvų (globėjų, rūpintojų) vengimas arba kliudymas vaikui mokytis pagal pradinio ir pagrindinio ugdymo programas

užtraukia įspėjimą arba baudą nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

3. Už šio straipsnio 1 ir 2 dalyse numatytus administracinius nusižengimus gali būti taikoma administracinio poveikio priemonė – įpareigojimas dalyvauti alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose).

**X SKYRIUS**

**ADMINISTRACINIAI NUSIŽENGIMAI, SUSIJĘ SU ASMENS LYGIATEISIŠKUMU IR PRIVATAUS GYVENIMO NELIEČIAMUMU**

**76 straipsnis. Moterų ir vyrų lygių teisių bei lygių galimybių pažeidimas**

1. Moterų ir vyrų lygių teisių, nustatytų Lietuvos Respublikos moterų ir vyrų lygių galimybių įstatyme, bei lygių galimybių, nustatytų Lietuvos Respublikos lygių galimybių įstatyme, pažeidimas

užtraukia baudą juridinių asmenų vadovams, darbdaviams ar kitiems atsakingiems asmenims nuo vieno šimto iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki keturių tūkstančių litų.

**77 straipsnis. Lietuvos Respublikos asmens duomenų teisinės apsaugos įstatymo pažeidimas**

1. Lietuvos Respublikos asmens duomenų teisinės apsaugos įstatymo pažeidimas

užtraukia baudą asmenims nuo penkių šimtų iki dviejų tūkstančių litų ir juridinio asmens vadovams ar kitiems atsakingiems asmenims – nuo vieno tūkstančio iki keturių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo dviejų tūkstančių iki keturių tūkstančių litų ir juridinių asmenų vadovams ar kitiems atsakingiems asmenims – nuo keturių tūkstančių iki dešimt tūkstančių litų.

**78 straipsnis. Neteisėtas asmens duomenų tvarkymas ir privatumo apsaugos pažeidimas elektroninių ryšių srityje**

1. Lietuvos Respublikos elektroninių ryšių įstatyme numatyto asmens duomenų tvarkymo ir privatumo apsaugos pažeidimas

užtraukia baudą asmenims nuo penkių šimtų iki dviejų tūkstančių litų ir juridinių asmenų vadovams ar kitiems atsakingiems asmenims – nuo vieno tūkstančio iki keturių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo dviejų tūkstančių iki keturių tūkstančių litų ir juridinių asmenų vadovams ar kitiems atsakingiems asmenims – nuo keturių tūkstančių iki dešimt tūkstančių litų.

**XI SKYRIUS**

**ADMINISTRACINIAI NUSIŽENGIMAI, SUSIJĘ SU PILIEČIŲ RINKIMŲ TEISĖMIS, IR LIETUVOS RESPUBLIKOS SEIMO, RESPUBLIKOS PREZIDENTO IR SAVIVALDYBIŲ TARYBŲ RINKIMŲ, RINKIMŲ Į EUROPOS PARLAMENTĄ AR REFERENDUMŲ TVARKA**

**79 straipsnis. Rinkėjų sąrašų, piliečių, turinčių teisę dalyvauti referendume, sąrašų, rinkėjų parašų rinkimo lapų, balsų skaičiavimo protokolų, rinkimų ar referendumo biuletenių praradimas**

1. Rinkėjų sąrašų, piliečių, turinčių teisę dalyvauti referendume, sąrašų, rinkėjų parašų rinkimo lapų, balsų skaičiavimo protokolų, rinkimų ar referendumo biuletenių praradimas, padarytas asmens, atsakingo už šių dokumentų saugojimą ir tvarkymą,

užtraukia baudą nuo penkių šimtų iki dviejų tūkstančių litų.

2. Rinkėjų sąrašų, piliečių, turinčių teisę dalyvauti referendume, sąrašų, rinkėjų parašų rinkimo lapų, balsų skaičiavimo protokolų, rinkimų ar referendumo biuletenių praradimas, jeigu dėl to rinkimai ar referendumas buvo pripažinti negaliojančiais,

užtraukia baudą nuo keturių tūkstančių iki dešimt tūkstančių litų.

**80 straipsnis. Rinkimų ar referendumo agitacijos tvarkos pažeidimas**

1. Rinkimų ar Lietuvos Respublikos referendumo įstatymuose nustatytos rinkimų ar referendumo agitacijos tvarkos pažeidimas, išskyrus numatytus šios straipsnio 3, 4, 5 dalyse

užtraukia baudą asmenims nuo dviejų šimtų iki penkių šimtų litų, rinkimų komisijų ar referendumo komisijų nariams arba kitiems atsakingiems asmenims, taip pat rinkimų ar referendumo stebėtojams – nuo septynių šimtų iki trijų tūkstančių litų ir politinės kampanijos dalyviams ar politinių partijų, kurios yra politinės kampanijos dalyvės, pirmininkams – nuo vieno tūkstančio iki keturių tūkstančių litų.

2. Šio straipsnio 1 dalyje numatytas administracinis nusižengimas, jeigu dėl to rinkimai ar referendumas pripažinti negaliojančiais,

užtraukia baudą asmenims nuo vieno tūkstančio iki penkių tūkstančių litų, rinkimų komisijų ar referendumo komisijų nariams arba kitiems atsakingiems asmenims, taip pat rinkimų ar referendumo stebėtojams – nuo trijų tūkstančių iki dvidešimt tūkstančių litų ir politinės kampanijos dalyviams ar politinių partijų, kurios yra politinės kampanijos dalyvės, pirmininkams – nuo penkių tūkstančių iki dvidešimt tūkstančių litų.

3. Trukdymas kandidatui į Respublikos Prezidentus, Seimo narius, Europos Parlamento narius, savivaldybių tarybų narius ar kitam politinės kampanijos dalyviui susitikti su rinkėjais ar kitoks trukdymas vykdyti rinkimų ar referendumo agitaciją

užtraukia baudą asmenims nuo dviejų šimtų iki penkių šimtų litų ir rinkimų komisijų ar referendumo komisijų nariams, kitiems atsakingiems asmenims, taip pat rinkimų ar referendumo stebėtojams – nuo penkių šimtų iki dviejų tūkstančių litų.

4. Rinkimų ar referendumo agitacijos draudimo pažeidimas likus 30 valandų iki Seimo, Respublikos Prezidento, savivaldybių tarybų rinkimų, rinkimų į Europos Parlamentą ar referendumo pradžios, taip pat rinkimų, referendumo dieną

užtraukia baudą asmenims nuo penkių šimtų iki vieno tūkstančio litų ir rinkimų komisijų ar referendumo komisijų nariams arba kitiems atsakingiems asmenims, taip pat rinkimų ar referendumo stebėtojams – nuo vieno tūkstančio iki keturių tūkstančių litų.

5. Šio straipsnio 4 dalyje numatytas administracinis nusižengimas, padarytas visuomenės informavimo priemonėse,

užtraukia baudą viešosios informacijos rengėjų ar platintojų vadovams arba kitiems už viešosios informacijos skleidimą ar visuomenės informavimo priemonių turinį atsakingiems asmenims nuo dešimt tūkstančių iki dvidešimttūkstančių litų.

**81 straipsnis. Rinkimų ar referendumo stebėtojų teisių pažeidimas**

Rinkimų ar Lietuvos Respublikos referendumo įstatymuose numatytų rinkimų ar referendumo stebėtojų teisių pažeidimas

užtraukia baudą asmenims nuo vieno šimto iki vieno tūkstančio litų ir rinkimų komisijų ar referendumo komisijų nariams arba kitiems atsakingiems asmenims – nuo septynių šimtų iki trijų tūkstančių litų.

**82 straipsnis. Neteisėtas rinkimų ar referendumo biuletenių išdavimas ar perdavimas**

1. Nepažymėtų rinkimų ar referendumo biuletenių perdavimas

užtraukia baudą rinkėjui nuo vieno šimto iki vieno tūkstančio litų.

2. Neteisėtas rinkimų ar referendumo biuletenių išdavimas

užtraukia baudą rinkimų komisijų ar referendumo komisijų nariams arba kitiems atsakingiems asmenims nuo vieno šimto iki dviejų tūkstančių litų.

**83 straipsnis. Lietuvos Respublikos referendumo įstatyme nustatytos piliečių parašų rinkimo tvarkos pažeidimas**

1. Lietuvos Respublikos referendumo įstatyme nustatytos piliečių parašų rinkimo tvarkos pažeidimas

užtraukia baudą nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

**84 straipsnis. Balsavimo rinkimuose ar referendume tvarkos pažeidimas**

1. Rinkėjų balsavimo slaptumo pažeidimas rinkimuose ar referendume

užtraukia įspėjimą arba baudą asmenims nuo penkiasdešimt iki dviejų šimtų litų ir baudą rinkimų komisijų ar referendumo komisijų nariams, universaliųjų pašto paslaugų teikėjo darbuotojams, kitiems atsakingiems asmenims, taip pat rinkimų ar referendumo stebėtojams nuo vieno šimto iki penkių šimtų litų.

2. Rinkimų ar Lietuvos Respublikos referendumo įstatymuose nustatytos rinkėjų balsavimo paštu, namuose, Lietuvos Respublikos diplomatinėse atstovybėse, konsulinėse įstaigose, laivuose, sveikatos priežiūros, socialinės rūpybos ir globos įstaigose, kariniuose vienetuose, bausmių vykdymo įstaigose tvarkos pažeidimas

užtraukia įspėjimą arba baudą asmenims nuo vieno šimto iki penkių šimtų litų ir baudą rinkimų komisijų ar referendumo komisijų nariams, universaliųjų pašto paslaugų teikėjo darbuotojams, kitiems atsakingiems asmenims, taip pat rinkimų ar referendumo stebėtojams nuo trijų šimtų iki vieno tūkstančio litų.

3. Rinkimų ar Lietuvos Respublikos referendumo įstatymuose nustatytos rinkėjų balsavimo tvarkos pažeidimas, jeigu rinkėjas tuose pačiuose rinkimuose ar referendume apgaulės būdu balsavo daugiau negu vieną kartą arba neteisėtai balsavo už kitą asmenį,

užtraukia baudą nuo penkių šimtų iki vieno tūkstančio litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki trijų tūkstančių litų.

5. Rinkėjo balsavimas už atlygį, siūlymasis balsuoti už atlygį ar kurstymas tai daryti rinkimuose ar referendume

užtraukia baudą nuo vieno tūkstančio iki dviejų tūkstančių litų.

6. Kitoks rinkimų ar Lietuvos Respublikos referendumo įstatymuose nustatytos balsavimo tvarkos pažeidimas

užtraukia įspėjimą arba baudą asmenims nuo penkiasdešimt iki penkių šimtų litų ir baudą rinkimų komisijų ar referendumo komisijų nariams, universaliųjų pašto paslaugų teikėjo darbuotojams, kitiems atsakingiems asmenims, taip pat rinkimų ar referendumo stebėtojams nuo vieno šimto iki vieno tūkstančio litų.

**85 straipsnis. Politinės kampanijos dalyvių registravimo reikalavimų pažeidimas**

Politinės kampanijos dalyvių registravimo reikalavimų pažeidimas

užtraukia baudą nuo penkių šimtų iki vieno tūkstančio litų.

**86 straipsnis. Politinės reklamos skleidimo reikalavimų nesilaikymas**

1. Išorinės politinės reklamos įrengimo ir skleidimo nustatytos tvarkos pažeidimas

užtraukia baudą asmenims nuo vieno tūkstančio iki trijų tūkstančių litų ir politinės kampanijos dalyviams ar politinių partijų, kurios yra politinės kampanijos dalyvės, pirmininkams – nuo vieno tūkstančio iki penkių tūkstančių litų.

2. Politinės reklamos skleidimo reikalavimų, nustatytų Lietuvos Respublikos politinių partijų ir politinių kampanijų finansavimo bei finansavimo kontrolės, rinkimų ir Lietuvos Respublikos referendumo įstatymuose, nesilaikymas

užtraukia baudą viešosios informacijos rengėjų ar skleidėjų vadovams arba kitiems už viešosios informacijos skleidimą ar visuomenės informavimo priemonės turinį atsakingiems asmenims nuo vieno tūkstančio iki penkių tūkstančių litų.

3. Šio straipsnio 2 dalyje numatytas administracinis nusižengimas, padarytas pakartotinai,

užtraukia baudą viešosios informacijos rengėjų ar skleidėjų vadovams ar kitiems už viešosios informacijos skleidimą ar visuomenės informavimo priemonės turinį atsakingiems asmenims nuo dviejų tūkstančių iki dešimt tūkstančių litų.

**87 straipsnis. Politinių kampanijų finansavimo tvarkos pažeidimas**

1. Aukų politinei kampanijai apskaitos tvarkos pažeidimas

užtraukia baudą politinės kampanijos iždininkams ar politinės kampanijos dalyviams nuo penkių šimtų iki trijų tūkstančių litų.

2. Išlaidų politinei kampanijai apskaitos tvarkos pažeidimas

užtraukia baudą politinės kampanijos iždininkams ar politinės kampanijos dalyviams nuo dviejų tūkstančių iki dešimt tūkstančių litų.

3. Šio straipsnio 2 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki penkiolikos tūkstančių litų.

4. Aukų politinei kampanijai gavimas, turtinių prievolių dėl išlaidų politinei kampanijai prisiėmimas neužsiregistravus savarankiškuoju politinės kampanijos dalyviu

užtraukia baudą privalančių registruotis politinių partijų pirmininkams ar privalantiems registruotis asmenims nuo dviejų tūkstančių iki dvidešimt tūkstančių litų.

5. Kitoks, nei numatyta šio straipsnio 1, 2, 3, 4 dalyse, politinių kampanijų finansavimo tvarkos pažeidimas

užtraukia baudą politinės kampanijos iždininkams ar politinės kampanijos dalyviams nuo penkių šimtų iki penkių tūkstančių litų.

**88 straipsnis. Nepranešimas apie atsiradusius savivaldybės tarybos nario įgaliojimų nutrūkimo prieš terminą pagrindus**

Savivaldybės tarybos nario nepranešimas Vyriausiajai rinkimų komisijai apie perėjimą į pareigas, nesuderinamas su savivaldybės tarybos nario pareigomis, arba apie pareigų, nesuderinamų su savivaldybės tarybos nario pareigomis, ėjimą

užtraukia baudą nuo trijų tūkstančių iki penkių tūkstančių litų.

**XII SKYRIUS**

**ADMINISTRACINIAI NUSIŽENGIMAI, SUSIJĘ SU ASMENS DARBO IR SOCIALINĖMIS TEISĖMIS**

**89 straipsnis. Nelegalus darbas**

1. Nelegalus darbas, kai nelegaliai dirba ne daugiau kaip keturi asmenys,

užtraukia baudą darbdaviams ar kitiems atsakingiems asmenims nuo trijų tūkstančių iki penkiolikos tūkstančių litų ir nelegaliai dirbusiam asmeniui – nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą darbdaviams ar kitiems atsakingiems asmenims nuo penkiolikos tūkstančių iki dvidešimt tūkstančių litų ir nelegaliai dirbusiam asmeniui – nuo vieno tūkstančio iki trijų tūkstančių litų.

**90 straipsnis. Darbo įstatymų, darbuotojų saugos ir sveikatos norminių teisės aktų pažeidimas**

1. Darbuotojų saugos ir sveikatos norminių teisės aktųpažeidimas atliekant pavojingus darbus

užtraukia baudą darbuotojui nuo vieno šimto iki trijų šimtų litų.

2. Darbuotojų saugos ir sveikatos norminių teisės aktųpažeidimas, kai pavojingus darbus atlieka neblaivus (girtas) arba apsvaigęs nuo narkotinių, psichotropinių ir kitų psichiką veikiančių medžiagų darbuotojas, taip pat darbuotojo vengimas pasitikrinti neblaivumą (girtumą) ar apsvaigimą

užtraukia baudą darbuotojui nuo trijų šimtų iki vieno tūkstančio litų.

3. Darbuotojų saugos ir sveikatos norminių teisės aktųpažeidimas

užtraukia baudą juridinių asmenų vadovams ar kitiems atsakingiems asmenims nuo trijų šimtų iki trijų tūkstančių litų.

**91 straipsnis. Nelaimingo atsitikimo darbe nuslėpimas, nustatytos pranešimo ir ištyrimo tvarkos pažeidimas**

1. Nelaimingų atsitikimų darbe ar profesinių ligų nustatytos pranešimo ar ištyrimo tvarkos pažeidimas

užtraukia baudą darbdaviams ar juridinių asmenų vadovams nuo trijų šimtų iki dviejų tūkstančių litų ir kitiems atsakingiems asmenims – nuo septyniasdešimt iki vieno šimto litų.

2. Nelaimingo atsitikimo darbe nuslėpimas

užtraukia baudą darbdaviams ar juridinių asmenų vadovams nuo vieno tūkstančio iki penkių tūkstančių litų ir kitiems atsakingiems asmenims – nuo penkių šimtų iki dviejų tūkstančių penkių šimtų litų.

**92 straipsnis. Darbo užmokesčio apskaičiavimo ir mokėjimo tvarkos pažeidimas**

1. Darbo užmokesčio apskaičiavimo ir mokėjimo tvarkos, nustatytos Lietuvos Respublikos darbo kodekse, kolektyvinėje arba darbo sutartyje, pažeidimas

užtraukia baudą darbdaviams ar kitiems atsakingiems asmenims nuo penkių šimtų iki penkių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki dešimt tūkstančių litų.

3. Tyčinis darbo užmokesčio apskaičiavimo ir mokėjimo tvarkos, nustatytos Lietuvos Respublikos darbo kodekse, kolektyvinėje arba darbo sutartyje, pažeidimas arba darbo užmokesčio ir kitų su darbo santykiais susijusių išmokų, neįtrauktų į buhalterinės apskaitos dokumentus, išmokėjimas

užtraukia baudą darbdaviams ar kitiems atsakingiems asmenims nuo dešimt tūkstančių iki dvidešimt tūkstančių litų.

**93 straipsnis. Darbo laiko apskaitos pažeidimas**

1. Darbuotojų darbo laiko nežymėjimas darbo laiko apskaitos žiniaraštyje, patvirtintame Lietuvos Respublikos Vyriausybės, arba duomenų, žinant, kad jie neteisingi, apie asmenų, dirbančių pagal darbo sutartis įmonėse, įstaigose, organizacijose, darbo laiką (įskaitant viršvalandinius darbus, darbą nakties metu, poilsio ir švenčių dienomis, kai yra nukrypimų nuo normalių darbo sąlygų) įrašymas į šį žiniaraštį

užtraukia baudą darbdaviams ar kitiems atsakingiems asmenims nuo penkių šimtų iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki dešimt tūkstančių litų.

**94 straipsnis. Lietuvos Respublikos Europos darbo tarybų įstatymo pažeidimas**

1. Lietuvos Respublikos Europos darbo tarybų įstatymo pažeidimas

užtraukia baudą darbdaviams ar kitiems atsakingiems asmenims nuo vieno šimto iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

**95 straipsnis. Lietuvos Respublikos garantijų komandiruotiems darbuotojams įstatymo pažeidimas**

1. Informacijos apie komandiruotam darbuotojui taikomas garantijas, numatytas Lietuvos Respublikos garantijų komandiruotiems darbuotojams įstatyme, nepateikimas nustatyta tvarka Valstybinės darbo inspekcijos teritoriniam skyriui

užtraukia baudą darbdaviams ar kitiems atsakingiems asmenims nuo keturių šimtų iki aštuonių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo aštuonių šimtų iki vieno tūkstančio šešių šimtų litų.

3. Lietuvos Respublikos garantijų komandiruotiems darbuotojams įstatymo nustatytų garantijų komandiruojamiems darbuotojams netaikymas

užtraukia baudą darbdaviams ar kitiems atsakingiems asmenims nuo penkių šimtų iki vieno tūkstančio litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

**96 straipsnis. Lietuvos Respublikos įstatymo dėl darbuotojų dalyvavimo priimant sprendimus Europos bendrovėse pažeidimas**

1. Lietuvos Respublikos įstatymo dėl darbuotojų dalyvavimo priimant sprendimus Europos bendrovėse nustatytų garantijų darbuotojų atstovams netaikymas

užtraukia baudą darbdaviams ar kitiems atsakingiems asmenims nuo keturių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

3. Lietuvos Respublikos įstatymo dėl darbuotojų dalyvavimo priimant sprendimus Europos bendrovėse nustatytais atvejais pareigos inicijuoti derybas, taip pat organizuoti Europos bendrovės (SE) darbo tarybos sudarymą nevykdymas

užtraukia baudą darbdaviams ar kitiems atsakingiems asmenims nuo penkių šimtų iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių penkių šimtų litų.

**97 straipsnis. Lietuvos Respublikos įstatymo dėl darbuotojų dalyvavimo priimant** **sprendimus Europos kooperatinėse bendrovėse pažeidimas**

1. Lietuvos Respublikos įstatymo dėl darbuotojų dalyvavimo priimant sprendimus Europos kooperatinėse bendrovėse nustatytų garantijų darbuotojų atstovams netaikymas

užtraukia baudą darbdaviams ar kitiems atsakingiems asmenims nuo keturių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

3. Lietuvos Respublikos įstatymo dėl darbuotojų dalyvavimo priimant sprendimus Europos kooperatinėse bendrovėse nustatytais atvejais pareigos inicijuoti derybas, taip pat organizuoti Europos kooperatinės bendrovės darbo tarybos sudarymą nevykdymas

užtraukia baudą darbdaviams ar kitiems atsakingiems asmenims nuo penkių šimtų iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių penkių šimtų litų.

**98 straipsnis. Lietuvos Respublikos įstatymo dėl darbuotojų dalyvavimo bendrovėje po vienos valstybės ribas peržengiančio ribotos atsakomybės bendrovių jungimosi pažeidimas**

1. Lietuvos Respublikos įstatymo dėl darbuotojų dalyvavimo bendrovėje po vienos valstybės ribas peržengiančio ribotos atsakomybės bendrovių jungimosi nustatytų garantijų darbuotojų atstovams netaikymas

užtraukia baudą darbdaviams ar kitiems atsakingiems asmenims nuo keturių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

3. Lietuvos Respublikos įstatymo dėl darbuotojų dalyvavimo bendrovėje po vienos valstybės ribas peržengiančio ribotos atsakomybės bendrovių jungimosi nustatytais atvejais pareigos inicijuoti derybas nevykdymas

užtraukia baudą darbdaviams ar kitiems atsakingiems asmenims nuo penkių šimtų iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių penkių šimtų litų.

**99 straipsnis. Neblaivaus (girto) arba apsvaigusio nuo narkotinių, psichotropinių ar kitų psichiką veikiančių medžiagų darbuotojo buvimas darbo vietoje, juridinių asmenų patalpose ar teritorijoje darbo metu ar darbui pasibaigus ir tokio darbuotojo nenušalinimas nuo darbo**

1. Neblaivaus (girto) arba apsvaigusio nuo narkotinių, psichotropinių ar kitų psichiką veikiančių medžiagų darbuotojo buvimas darbo vietoje, juridinių asmenų patalpose ar teritorijoje darbo metu arba darbui pasibaigus, taip pat darbuotojo vengimas pasitikrinti neblaivumą (girtumą) ar apsvaigimą

užtraukia baudą darbuotojui nuo vieno šimto iki trijų šimtų litų.

2. Neblaivaus (girto) arba apsvaigusio nuo narkotinių, psichotropinių ar kitų psichiką veikiančių medžiagų darbuotojo nenušalinimas nuo darbo

užtraukia baudą darbdaviams ar jų įgaliotiems asmenims nuo penkių šimtų iki vieno tūkstančio penkių šimtų litų.

3. Neblaivaus (girto) arba apsvaigusio nuo narkotinių, psichotropinių ar kitų psichiką veikiančių medžiagų darbuotojo, dirbančio pavojingus darbus, nenušalinimas nuo darbo

užtraukia baudą darbdaviams ar jų įgaliotiems asmenims nuo dviejų tūkstančių iki penkių tūkstančių litų.

**100 straipsnis. Lietuvos Respublikos įdarbinimo per laikinojo įdarbinimo įmones**

**įstatymo pažeidimas**

1. Lietuvos Respublikos įdarbinimo per laikinojo įdarbinimo įmones įstatymo pažeidimas

užtraukia baudą įmonių vadovams ar kitiems atsakingiems asmenims nuo penkių šimtų iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki penkių tūkstančių litų.

**XIII SKYRIUS**

**ADMINISTRACINIAI NUSIŽENGIMAI, SUSIJĘ SU NUOSAVYBE, TURTINĖMIS TEISĖMIS IR TURTINIAIS INTERESAIS**

**101 straipsnis. Smulki vagystė, sukčiavimas, turto pasisavinimas ar išvaistymas**

Vagystė, sukčiavimas, turto pasisavinimas ar išvaistymas, kai pagrobto, įgyto, pasisavinto ar iššvaistyto turto vertė neviršija vieno bazinio bausmių ir nuobaudų dydžio,

užtraukia baudą nuo trijų šimtų iki septynių šimtų litų.

**102 straipsnis. Smulkaus neteisėtu būdu gauto turto įgijimas arba realizavimas**

Žinomai neteisėtu būdu gauto turto įgijimas ar realizavimas, kai tokio turto vertė neviršija vieno bazinio bausmių ir nuobaudų dydžio,

užtraukia baudą nuo dviejų šimtų iki penkių šimtų litų.

**103 straipsnis. Savavališkas žemės, miško, vandens telkinių užėmimas, naudojimas ir vengimas juos grąžinti**

1. Savavališkas žemės, miško, vandens telkinių užėmimas arba savavališkas vandens telkinių naudojimas

užtraukia baudą nuo vieno tūkstančio iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai, arba po įspėjimo raštu vengimas grąžinti savavališkai užimtą žemę, mišką ar vandens telkinius arba nutraukti savavališką vandens telkinių naudojimą

užtraukia baudą nuo dviejų tūkstančių iki keturių tūkstančių litų.

**104 straipsnis. Žemės gelmių valstybinės nuosavybės teisės pažeidimas**

1. Savavališkas žemės gelmių naudojimas, neturint teisės aktų nustatyto leidimo, žemės gelmių naudojimas pažeidžiant nustatytus reikalavimus dėl kasybos sklypo ribų, dėl žemės gelmių išteklių išgavimo kiekio apribojimų, taip pat žemės gelmių išteklių apskaitos, pažeistos žemės rekultivavimo ir (arba) žemės gelmių stebėsenos reikalavimus, sandorių, tiesiogine ar netiesiogine forma pažeidžiančių žemės gelmių valstybinės nuosavybės teisę, sudarymas

užtraukia baudą asmenims nuo dviejų šimtų iki keturių šimtų litų ir juridinių asmenų vadovams ar kitiems atsakingiems asmenims – nuo trijų šimtų iki šešių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo keturių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo septynių šimtų iki vieno tūkstančio penkių šimtų litų.

**105 straipsnis. Nacionalinio dokumentų fondo nuosavybės teisės pažeidimas**

1. Sandorių, pažeidžiančių Nacionalinio dokumentų fondo dokumentų nuosavybės teisę, sudarymas

užtraukia baudą asmenims nuo vieno šimto iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

**106 straipsnis. Riboženklių sunaikinimas arba gadinimas**

Nuolatinių žemėnaudos riboženklių sunaikinimas arba gadinimas

užtraukia baudą nuo dviejų šimtų penkiasdešimt iki penkių šimtų litų.

**107 straipsnis. Geodezinio pagrindo punkto ar markšeiderystės ženklų sunaikinimas arba gadinimas**

Geodezinio pagrindo punkto ar markšeiderystės ženklų sunaikinimas arba gadinimas

užtraukia baudą nuo penkių šimtų iki vieno tūkstančio litų.

**108 straipsnis. Gyvūnijos valstybinės nuosavybės teisės pažeidimas**

Savavališkas teisės naudotis gyvūnijos objektais perleidimas, taip pat kitų sandorių, tiesiogine ar netiesiogine forma pažeidžiančių gyvūnijos valstybinės nuosavybės teisę, sudarymas, taip pat savavališkas gyvūnijos objektų, kurių naudojimui reikia gauti leidimą, naudojimas

užtraukia baudą asmenims nuo šešiasdešimt iki vieno šimto litų ir juridinių asmenų vadovams ar kitiems atsakingiems asmenims – nuo vieno šimto iki dviejų šimtų litų.

**109 straipsnis. Tyčinis turto sunaikinimas ar sugadinimas**

Tyčinis turto sunaikinimas ar sugadinimas, kai nukentėjusiajam padarytos žalos dydis neviršijo vieno bazinio bausmių ir nuobaudų dydžio,

užtraukia baudą nuo vieno šimto iki trijų šimtų litų.

**110 straipsnis. Nacionalinio dokumentų fondo dokumentų sugadinimas, praradimas ar neteisėtas sunaikinimas**

1. Nacionalinio dokumentų fondo dokumentų sugadinimas

užtraukia baudą asmenims nuo vieno šimto iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki trijų tūkstančių litų.

3. Nacionalinio dokumentų fondo dokumentų praradimas

užtraukia baudą asmenims nuo trijų šimtų iki septynių šimtų litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki keturių tūkstančių litų.

5. Nacionalinio dokumentų fondo dokumentų sunaikinimas pažeidžiant įstatymų ar kitų norminių teisės aktų nustatytą tvarką

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki trijų tūkstančių litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno tūkstančio iki trijų tūkstančių litų ir juridinių asmenų vadovams ar kitiems atsakingiems asmenims – nuo trijų tūkstančių iki penkių tūkstančių litų.

**111 straipsnis. Akcininkų, žemės ūkio bendrovių, kooperatinių bendrovių**

**(kooperatyvų) narių teisių pažeidimas**

1. Akcinių bendrovių, uždarųjų akcinių bendrovių visuotinių akcininkų susirinkimų, žemės ūkio bendrovių, kooperatinių bendrovių (kooperatyvų) narių (įgaliotinių) susirinkimų nesušaukimas nustatytu laiku, susirinkimų rengimo tvarkos nesilaikymas, kliudymas akcininkams, žemės ūkio bendrovių, kooperatinių bendrovių (kooperatyvų) nariams dalyvauti susirinkimuose, įstatymo numatytos informacijos akcininkams, žemės ūkio bendrovių, kooperatinių bendrovių (kooperatyvų) nariams nepateikimas ar kitų įstatuose (statutuose) numatytų jų neturtinių teisių pažeidimas, taip pat akcininkų, žemės ūkio bendrovių, kooperatinių bendrovių (kooperatyvų) narių turtinių teisių pažeidimas (draudimas ar kliudymas perleisti akcijas, pajus, pasirašyti naujas akcijas, pelno nepaskirstymas ar dividendų neišmokėjimas nustatytais terminais, įnašų, pajų negrąžinimas ar trukdymas gauti likviduojamos bendrovės turto dalį įstatymo numatytais atvejais, nesikreipimas į teismą dėl įstatinio kapitalo sumažinimo)

užtraukia baudą valdybų pirmininkams (valdytojams), valdybų nariams ar administracijų vadovams nuo dviejų tūkstančių iki dešimt tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dešimt tūkstančių iki dvidešimt tūkstančių litų.

**112 straipsnis. Kreditorių teisių pažeidimas**

1. Juridinių asmenų kreditorių teisių pažeidimas (kreditorių reikalavimų tenkinimo eilės ir tvarkos pažeidimas, pareiškimo dėl bankroto bylos iškėlimo teismui nepateikimas, kreditorių susirinkimų nesušaukimas įstatymų numatytais atvejais)

užtraukia baudą juridinių asmenų vadovams ar kitiems atsakingiems asmenims nuo penkių tūkstančių iki dešimt tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dešimt tūkstančių iki dvidešimt tūkstančių litų.

**113 straipsnis. Atsisakymas perduoti Nacionalinio dokumentų fondo dokumentus**

Atsisakymas perduoti Nacionalinio dokumentų fondo dokumentus Lietuvos Respublikos dokumentų ir archyvų įstatymo nustatyta tvarka

užtraukia baudą nuo vieno tūkstančio iki dviejų tūkstančių litų.

**114 straipsnis. Neteisėtas augalo veislės, kuriai suteikta teisinė apsauga, dauginamosios medžiagos panaudojimas**

Lietuvos Respublikos augalų veislių apsaugos įstatyme numatytų neteisėtų veiksmų su augalo veislės, kuriai suteikta teisinė apsauga, dauginamąja medžiaga atlikimas nesudarius su augalo veislės selekcininku licencinės sutarties arba neturint selekcininko rašytinio sutikimo

užtraukia baudą asmenims nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki penkių tūkstančių litų.

**115 straipsnis. Autorių teisių ir gretutinių teisių pažeidimas**

1. Neteisėtas literatūros, mokslo ar meno kūrinio (įskaitant kompiuterių programas ir duomenų bazes) ar gretutinių teisių objekto arba jų dalies viešas atlikimas, atgaminimas, viešas paskelbimas, kitoks panaudojimas bet kokiais būdais ir priemonėmis nekomerciniams tikslams, taip pat neteisėtų kopijų platinimas, gabenimas ar laikymas komerciniams tikslams

užtraukia baudą nuo vieno tūkstančio iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki trijų tūkstančių litų.

3. Už šio straipsnio 1 dalyje numatytą administracinį nusižengimą privalomai skiriamas kūrinio ar gretutinių teisių objekto neteisėtų kopijų konfiskavimas. Už šio straipsnio 2 dalyje numatytą administracinį nusižengimą privalomai skiriamas kūrinio ar gretutinių teisių objekto neteisėtų kopijų ir jų gamybos priemonių ar įrangos konfiskavimas.

4. Kūrinio ar gretutinių teisių objekto neteisėtų kopijų gamybos priemonės ar įranga – techninė įranga, medžiagos ir kitos priemonės, kurios išimtinai ar dažniausiai naudojamos kūrinio ar gretutinių teisių objekto neteisėtoms kopijoms atgaminti ir (ar) platinti arba kurių paskirtis ir naudojimo tiesioginis tikslas – atgaminti ir (ar) platinti neteisėtas kūrinio ar gretutinių teisių objekto kopijas.

**116 straipsnis. Reikalavimų dėl Europos kūrinių ir nepriklausomų kūrėjų sukurtų kūrinių dalies transliuojamose televizijos programose ir užsakomųjų visuomenės informavimo audiovizualinėmis priemonėmis paslaugų kataloguose nesilaikymas**

1. Reikalavimų dėl Europos kūrinių ir nepriklausomų kūrėjų sukurtų kūrinių dalies transliuojamose televizijos programose ir užsakomųjų visuomenės informavimo audiovizualinėmis priemonėmis paslaugų kataloguose nesilaikymas

užtraukia baudą televizijos programų transliuotojų ir užsakomųjų visuomenės informavimo audiovizualinėmis priemonėmis paslaugų teikėjų vadovams nuo penkių šimtų iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki septynių tūkstančių litų.

**117 straipsnis. Pramoninės nuosavybės teisių pažeidimas**

1. Prekių, neteisėtai pažymėtų svetimu prekių ženklu, laikymas ar gabenimas komerciniais tikslais arba prekių, neteisėtai pagamintų panaudojant svetimą dizainą ar išradimo patentą, laikymas ar gabenimas siekiant turtinės naudos

užtraukia baudą nuo vieno tūkstančio iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki trijų tūkstančių litų.

3. Už šio straipsnio 1 ir 2 dalyse numatytus administracinius nusižengimus privalomai skiriamas prekių, neteisėtai pažymėtų svetimu prekių ženklu, ar prekių, neteisėtai pagamintų panaudojant svetimą dizainą ar išradimo patentą, ir jų gamybos priemonių ar įrangos konfiskavimas.

4. Prekių, neteisėtai pažymėtų svetimu prekių ženklu, ar prekių, neteisėtai pagamintų panaudojant svetimą dizainą ar išradimo patentą, gamybos priemonės ar įranga – techninė įranga, medžiagos ir kitos priemonės, kurios išimtinai ar dažniausiai naudojamos šių prekių gamybai arba kurių paskirtis ir naudojimo tiesioginis tikslas – gaminti šias prekes.

**XIV SKYRIUS**

**ADMINISTRACINIAI NUSIŽENGIMAI, SUSIJĘ SU EKONOMIKA IR VERSLO TVARKA**

**118 straipsnis. Neteisėta lobistinė veikla**

1. Lobistinė veikla, vykdoma pažeidžiant Lietuvos Respublikos lobistinės veiklos įstatymo reikalavimus,

užtraukia baudą nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

**119 straipsnis. Privalomos informacijos nenurodymas juridinio asmens, jo filialo ar atstovybės, užsienio juridinio asmens ar kitos organizacijos filialo ar atstovybės dokumentuose, naudojamuose turint santykių su kitais subjektais, ir interneto svetainėje**

Privalomos informacijos nenurodymas juridinio asmens, jo filialo ar atstovybės, užsienio juridinio asmens ar kitos organizacijos filialo ar atstovybės dokumentuose, naudojamuose turint santykių su kitais subjektais, taip pat juridinio asmens, jo filialo ar atstovybės, užsienio juridinio asmens ar kitos organizacijos filialo ar atstovybės interneto svetainėje

užtraukia baudą juridinio asmens, jo filialo ar atstovybės, užsienio juridinio asmens ar kitos organizacijos filialo ar atstovybės vadovui ar kitam įstatymuose arba steigimo dokumentuose nurodytam asmeniui nuo vieno šimto iki vieno tūkstančio litų.

**120 straipsnis. Neteisėtas vertimasis komercine, ūkine, finansine ar profesine veikla**

1. Vertimasis komercine, ūkine, finansine ar profesine veikla neturint licencijos (leidimo) veiklai, kuriai reikalinga licencija (leidimas), ar kitokiu neteisėtu būdu,

užtraukia baudą nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki šešių tūkstančių litų.

3. Vertimasis komercine, ūkine, finansine ar profesine veikla neturint licencijos (leidimo) veiklai, kuriai reikalinga licencija (leidimas), ar kitokiu neteisėtu būdu, panaudojant šiai veiklai nelegaliai dirbančių asmenų darbą,

užtraukia baudą nuo šešių tūkstančių iki dešimt tūkstančių litų.

4. Už šio straipsnio 1, 2 ir 3 dalyse numatytus administracinius nusižengimus privalomai skiriamas pagamintos produkcijos, įrankių, žaliavos ir gautų pajamų iš šios veiklos konfiskavimas.

5. Pagal šį straipsnį administracinė atsakomybė atsiranda, kai verčiamasi komercine, ūkine, finansine ar profesine veikla neturint licencijos (leidimo) veiklai, kuriai reikalinga Lietuvos Respublikos įstatymuose numatyta licencija (leidimas), ar kitokiu neteisėtu būdu ir gaunamos pajamos (įplaukos) ar paskutinių dvylikos mėnesių pajamos (įplaukos), ar nustatyta tvarka neįtrauktų į apskaitą prekių vertė neviršija penkių šimtų bazinių bausmių ir nuobaudų dydžių.

**121 straipsnis. Kelionių organizavimo paslaugų teikimo reikalavimų pažeidimas**

1. Kelionių organizavimo paslaugų teikimo reikalavimų, nustatytų Lietuvos Respublikos turizmo įstatyme, pažeidimas

užtraukia baudą nuo dviejų tūkstančių iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki penkių tūkstančių litų.

**122 straipsnis. Apgyvendinimo paslaugų teikimo reikalavimų pažeidimas**

1. Apgyvendinimo paslaugų teikimo reikalavimų, nustatytų Lietuvos Respublikos turizmo įstatyme, pažeidimas

užtraukia baudą nuo vieno tūkstančio iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki trijų tūkstančių litų.

**123 straipsnis. Saugos tarnybų ar saugos padalinių padarytas asmens ir turto saugos teisės aktų pažeidimas**

1. Viešosios tvarkos palaikymas viešajame masiniame renginyje, vykstančiame masinio susibūrimo vietoje, nustatyta tvarka nesuderinus su teritorine policijos įstaiga viešosios tvarkos palaikymo plano,

užtraukia baudą saugos tarnybų ar saugos padalinių vadovams nuo vieno šimto iki dviejų šimtų litų.

2. Saugos tarnybų ir saugos padalinių padaryti asmens ir turto saugos teisės aktų pažeidimai, išskyrus tuos, kurie paminėti šiame kodekse,

užtraukia baudą saugos tarnybų ar saugos padalinių vadovams nuo vieno šimto iki dviejų šimtų litų.

3. Ataskaitos apie praėjusiais kalendoriniais metais vykdytą asmens ir turto saugą nepateikimas teritorinei policijos įstaigai arba pateikimas pažeidžiant nustatytą tvarką

užtraukia baudą saugos tarnybų ar saugos padalinių vadovams nuo vieno šimto iki dviejų šimtų litų.

4. Nepranešimas teritorinei policijos įstaigai apie jos prižiūrimoje teritorijoje pradėtą vykdyti asmens ir turto saugą arba informavimas pažeidžiant nustatytą tvarką

užtraukia baudą saugos tarnybų ar saugos padalinių vadovams nuo dviejų šimtų iki keturių šimtų litų.

5. Asmens ir turto saugos vykdymas, neturint nustatyta tvarka išduotų apsaugos darbuotojų pažymėjimų,

užtraukia baudą saugos tarnybų ar saugos padalinių vadovams nuo dviejų šimtų iki trijų šimtų litų.

6. Inkasavimo vykdymas, neturint nustatytų tvarka išduotų inkasavimo pažymėjimų,

užtraukia baudą saugos tarnybų ar saugos padalinių vadovams nuo dviejų šimtų iki trijų šimtų litų.

7. Juridinio asmens ar užsienio juridinio asmens filialo saugos padalinio asmens ir turto saugos paslaugų teikimas kitiems asmenims

užtraukia baudą saugos padalinių vadovams nuo trijų šimtų iki penkių šimtų litų.

8. Asmens ir turto saugos paslaugų teikimas be rašytinės saugos tarnybos ir kliento sutarties

užtraukia baudą saugos tarnybų vadovams nuo trijų šimtų iki penkių šimtų litų.

9. Neįleidimas arba kitoks kliudymas policijos pareigūnams tikrinti pagal jų kompetenciją saugos tarnybų ir saugos padalinių veiklą, dokumentų ir informacijos, reikalingos kontrolei atlikti, nepateikimas arba dokumentų nuslėpimas, klaidingų duomenų pateikimas, taip pat policijos pareigūnų teisėtų reikalavimų nevykdymas

užtraukia baudą saugos tarnybų ar saugos padalinių vadovams nuo trijų šimtų iki šešių šimtų litų.

10. Šio straipsnio 1, 2, 3, 4, 5, 6, 7, 8 ar 9 dalyje numatytas administracinis nusižengimas, padarytas pakartotinai,

užtraukia baudą saugos tarnybų ar saugos padalinių vadovams nuo penkių šimtų iki vieno tūkstančio litų.

**124 straipsnis. Apsaugos darbuotojo padarytas asmens ir turto saugos teisės aktų pažeidimas**

1. Apsaugos darbuotojo padaryti asmens ir turto saugos teisės aktų pažeidimai, išskyrus tuos, kurie paminėti šiame kodekse,

užtraukia įspėjimą arba baudą apsaugos darbuotojui nuo penkiasdešimt iki vieno šimto litų.

2. Lietuvos Respublikos asmens ir turto saugos įstatyme nustatytų apsaugos darbuotojo pareigų nevykdymas

užtraukia baudą apsaugos darbuotojui ar saugos tarnybos ar saugos padalinio vadovui (priklausomai nuo to, kas privalo užtikrinti pareigos vykdymą) nuo vieno šimto iki dviejų šimtų litų.

3. Neteisėtas šaunamųjų ginklų, specialiųjų priemonių ar fizinės prievartos panaudojimas

užtraukia baudą apsaugos darbuotojui nuo dviejų šimtų iki keturių šimtų litų.

4. Šio straipsnio 1, 2 ar 3 dalyje numatytas administracinis nusižengimas, padarytas pakartotinai,

užtraukia baudą apsaugos darbuotojui nuo trijų šimtų iki penkių šimtų litų.

**125 straipsnis. Alkoholio produktų ir tabako gaminių gamybos, importo ir prekybos licencijavimo tvarkos pažeidimas**

Alkoholio produktų ir tabako gaminių gamybos, importo ir prekybos licencijavimo tvarkos pažeidimas

užtraukia baudą įmonių vadovams ir (ar) jų vyriausiesiems finansininkams nuo penkių šimtų iki penkių tūkstančių litų.

**126 straipsnis**. **Tarpininkavimo įdarbinant paslaugų teikimo reikalavimų pažeidimas**

1. Tarpininkavimo įdarbinant paslaugų teikimo reikalavimų, nustatytų Lietuvos Respublikos darbo kodekse, pažeidimas

užtraukia baudą nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki penkių tūkstančių litų.

**127 straipsnis. Lietuvos Respublikos loterijų įstatymo ar kitų teisės aktų, reglamentuojančių loterijų organizavimą, taip pat azartinių lošimų organizavimo tvarkos arba lošimo reglamento pažeidimas**

1. Lietuvos Respublikos loterijų įstatymo ar kitų teisės aktų, reglamentuojančių loterijų organizavimą, pažeidimas

užtraukia baudą nuo trijų tūkstančių iki penkių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki dešimt tūkstančių litų.

3. Azartinių lošimų organizavimo tvarkos arba lošimo reglamento pažeidimas

užtraukia baudą nuo penkių tūkstančių iki penkiolikos tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo penkiolikos tūkstančių iki dvidešimt tūkstančių litų.

5. Už šio straipsnio 1, 2, 3 ir 4 dalyse numatytus administracinius nusižengimus privalomai skiriamas daikto, kuris buvo administracinio nusižengimo padarymo įrankis arba tiesioginis objektas, ir pajamų, gautų administracinio nusižengimo padarymu, konfiskavimas.

**128 straipsnis. Reikalavimų leidiniams ir jų privalomų egzempliorių siuntimo bibliotekoms tvarkos pažeidimas**

1. Lietuvos Respublikos Vyriausybės nustatytos spaudinių ir kitų dokumentų privalomų egzempliorių siuntimo bibliotekoms tvarkos pažeidimas

užtraukia baudą nuo trijų šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki trijų tūkstančių litų.

3. Tiražo nenurodymas leidinyje arba melagingas nurodymas, Lietuvos standarto nustatytų kitų leidybinių duomenų spausdinimo tvarkos pažeidimas ir (ar) tarptautinio dokumento standarto numerio (ISBN, ISSN, ISMN) nenurodymas

užtraukia baudą nuo penkių šimtų iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki penkių tūkstančių litų.

5. Vietinių, regioninių ir nacionalinių laikraščių, žurnalų, išskyrus tuos, kurių tiražas mažesnis negu 500 egzempliorių ir (arba) kuriuose nespausdinama reklama, tiražo tikrinimo tvarkos aprašo pažeidimas

užtraukia baudą nuo vieno tūkstančio iki trijų tūkstančių litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki šešių tūkstančių litų.

**129 straipsnis. Duomenų apie juridinių asmenų, kurie yra vietinių, regioninių, nacionalinių laikraščių, žurnalų leidėjai ar informacinės visuomenės informavimo priemonių valdytojai, dalyvius pateikimo ir šių duomenų viešo paskelbimo tvarkos pažeidimas**

1. Duomenų apie juridinių asmenų, kurie yra vietinių, regioninių, nacionalinių laikraščių, žurnalų leidėjai ar informacinės visuomenės informavimo priemonių valdytojai, dalyvius pateikimo ir šių duomenų viešo paskelbimo tvarkos aprašo pažeidimas

užtraukia baudą juridinių asmenų vadovams ar kitiems atsakingiems asmenims nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki šešių tūkstančių litų.

**130 straipsnis. Naminės degtinės arba kitų naminių stiprių alkoholinių gėrimų gaminimas, įgijimas, laikymas, gabenimas**

1. Gyvenamųjų ar kitų patalpų suteikimas naminei degtinei arba kitiems naminiams stipriems alkoholiniams gėrimams gaminti ar laikyti

užtraukia įspėjimą gyvenamųjų ar kitų patalpų savininkams.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

3. Naminės degtinės arba kitų naminių stiprių alkoholinių gėrimų gaminimas, įgijimas, laikymas, gabenimas

užtraukia baudą nuo trijų šimtų iki vieno tūkstančio penkių šimtų litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio penkių šimtų iki trijų tūkstančių litų.

5. Už šio straipsnio 3 ir 4 dalyse numatytus administracinius nusižengimus privalomai skiriamas naminės degtinės arba kitų naminių stiprių alkoholinių gėrimų, taip pat jų gamybos įrangos konfiskavimas.

**131 straipsnis. Nedenatūruoto etilo alkoholio, denatūruoto etilo alkoholio ir jų skiedinių (mišinių) gaminimas, laikymas, gabenimas neturint leidimo**

1. Gyvenamųjų ar kitų patalpų suteikimas nedenatūruotam etilo alkoholiui, denatūruotam etilo alkoholiui ir jų skiediniams (mišiniams) gaminti ar laikyti

užtraukia įspėjimą gyvenamųjų ar kitų patalpų savininkams.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

3. Nedenatūruoto etilo alkoholio, denatūruoto etilo alkoholio ir jų skiedinių (mišinių) gaminimas, laikymas, gabenimas

užtraukia baudą nuo penkių šimtų iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki keturių tūkstančių litų.

5. Už šio straipsnio 3 ir 4 dalyse numatytus administracinius nusižengimus privalomai skiriamas nedenatūruoto etilo alkoholio, denatūruoto etilo alkoholio ir jų skiedinių (mišinių), taip pat jų gamybos įrangos konfiskavimas.

**132 straipsnis. Cigarų ir (ar) pypkių klubų įrengimo tvarkos aprašo pažeidimas**

1. Cigarų ir (ar) pypkių klubų įrengimo tvarkos apraše nustatytų reikalavimų pažeidimas

užtraukia baudą juridinių asmenų, valdančių cigarų ir (ar) pypkių klubus, vadovams ar kitiems atsakingiems asmenims nuo penkių šimtų iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki penkių tūkstančių litų.

**133 straipsnis. Prekių, paslaugų, žaliavų kokybės ir saugos reikalavimų**

**pažeidimas**

1. Prekių, paslaugų, žaliavų, kurių kokybė, sudėtis, komplektiškumas ir pakuotė neatitinka technologinių normų, receptūrų, techninių specifikacijų (sąlygų), standartų ir kitų deklaruojamų dokumentų ar teisės aktų nustatytų privalomų kokybės reikalavimų, laikymas, pardavimas, teikimas, realizavimas, taip pat prekių laikymas, pardavimas, paslaugų teikimas, žaliavų realizavimas be būtinų kokybę ir saugą patvirtinančių dokumentų,išskyrus šio straipsnio 7 dalyje numatytus atvejus,

užtraukia įspėjimą arba baudą juridinių asmenų darbuotojams, taip pat individualia veikla besiverčiantiems asmenims nuo vieno šimto iki penkių šimtų litų ir baudą juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą juridinių asmenų darbuotojams, taip pat individualia veikla besiverčiantiems asmenims nuo dviejų šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo dviejų tūkstančių iki keturių tūkstančių litų.

3. Standartų, techninių specifikacijų (sąlygų) ar gamintojo nurodytų sąlygų nesilaikymas transportuojant, laikant, parduodant ar realizuojant prekes ar žaliavas ir naudojant žaliavas

užtraukia įspėjimą arba baudą individualia veikla besiverčiantiems asmenims nuo vieno šimto iki dviejų šimtų litų ir baudą įmonių darbuotojams – nuo trijų šimtų iki šešių šimtų litų ir baudą juridinių asmenų vadovams ar kitiems atsakingiems asmenims nuo vieno tūkstančio iki dviejų tūkstančių litų.

4. Prekių ar žaliavų kiekio, kokybės ir sudėties nustatymas pažeidžiant nustatytą tvarką arba neteisingas nustatymas, taip pat tokių prekių ar žaliavų realizavimas

užtraukia baudą individualia veikla besiverčiantiems asmenims nuo penkiasdešimt iki trijų šimtų litų, įmonių darbuotojams – nuo keturių šimtų iki aštuonių šimtų litų ir juridinių asmenų vadovams ar kitiems atsakingiems asmenims – nuo vieno tūkstančio penkių šimtų iki trijų tūkstančių litų.

5. Tyčinis prekių ar žaliavų kokybės rodiklių pabloginimas

užtraukia baudą individualia veikla besiverčiantiems asmenims nuo vieno šimto iki keturių šimtų litų, įmonių darbuotojams – nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo dviejų tūkstančių iki keturių tūkstančių litų.

6. Šio straipsnio 3, 4 ar 5 dalyje numatytas administracinis nusižengimas, padarytas pakartotinai,

užtraukia baudą individualia veikla besiverčiantiems asmenims nuo dviejų šimtų iki vieno tūkstančio litų, įmonių darbuotojams – nuo penkių šimtų iki dviejų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki penkių tūkstančių litų.

7. Naftos produktų, išskyrus valstybės atsargas, neatitinkančių privalomų kokybės rodiklių, standartų, techninių sąlygų ar gamintojo nurodytų sąlygų, pardavimas, tiekimas ar realizavimas

užtraukia baudą įmonių vadovams ar kitiems atsakingiems asmenims nuo penkių šimtų iki keturių tūkstančių litų.

**134 straipsnis. Teisinės metrologijos reikalavimų pažeidimas**

1. Teisinei metrologijai priskirtų matavimo priemonių, kurios neturi teisės aktų nustatytų galiojančių liudijimų (sertifikatų), plombų, žymenų ir (arba) ženklų arba kurių žymuo, plomba pažeisti, tiekimas rinkai, nuoma ar naudojimas; teisinei metrologijai priskirtų matavimo priemonių patikros atlikimas, kai tai daro neįgaliotos atlikti patikrą įstaigos, laboratorijos; teisinei metrologijai priskirtų matavimo priemonių, kurių tipai turi būti patvirtinti, tačiau yra nepatvirtinti, gamyba, pardavimas, nuoma ar naudojimas; matavimo priemonių naudojimas teisinio metrologinio reglamentavimo srityse jų nepriskiriant teisinei metrologijai; teisinei metrologijai priskirtų matavimo priemonių naudojimas nesilaikant gamintojo parengtų naudojimo instrukcijų ir techninio aptarnavimo reikalavimų; matavimo priemonių, kurių neatitiktis teisės aktams ir (arba) gamintojo techniniams dokumentams nustatyta atliekant teisinę metrologinę priežiūrą, gamyba, taisymas, tiekimas rinkai, nuoma, naudojimas, taip patmatavimo indų ir fasuotų prekių gamyba ir tiekimas rinkai; teisinei metrologijai priskirtų matavimo priemonių ir (ar) jų programinės įrangos, neapsaugotų nuo rodmenų klastojimo, tiekimas vartotojams; sveriamų, skaičiuojamų, dozuojamų, matuojamų prekių, kurių produkto kiekį nurodo pardavėjas, pardavimas pažeidžiant teisinės metrologijos reikalavimus; fasuotų prekių, kurių produkto kiekis nurodytas etiketėse arba ant fasuotės, gamyba, importas, pardavimas, perdavimas, saugojimas, ženklinimas pažeidžiant teisinės metrologijos reikalavimus; indų, skirtų gėrimams ir kitiems skysčiams supilti bei matuoti, gamyba, naudojimas, realizavimas, laikymas parengtų ir ženklinimas pažeidžiant teisinės metrologijos reikalavimus; neįteisintų Lietuvoje matavimo vienetų naudojimas

užtraukia baudą asmenims nuo vieno šimto iki vieno tūkstančio litų ir juridinių asmenų arba užsienio valstybių įmonių filialų Lietuvos Respublikoje vadovams ar kitiems atsakingiems asmenims – nuo trijų šimtų iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno tūkstančio iki dviejų tūkstančių litų ir juridinių asmenų arba užsienio valstybių įmonių filialų Lietuvos Respublikoje vadovams ar kitiems atsakingiems asmenims – nuo dviejų tūkstančių iki penkių tūkstančių litų.

3. Teisinei metrologijai priskirtų matavimo priemonių ir (ar) jų programinės įrangos tyčinis gadinimas

užtraukia baudą asmenims nuo vieno tūkstančio iki dviejų tūkstančių litų ir juridinių asmenų arba užsienio valstybių įmonių filialų Lietuvos Respublikoje vadovams ar kitiems atsakingiems asmenims – nuo dviejų tūkstančių iki penkių tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą asmenims nuo dviejų tūkstančių iki penkių tūkstančių litų ir juridinių asmenų arba užsienio valstybių įmonių filialų Lietuvos Respublikoje vadovams ar kitiems atsakingiems asmenims – nuo penkių tūkstančių iki dešimt tūkstančių litų.

**135 straipsnis. Lietuvos Respublikos strateginių prekių kontrolės įstatymo ir kitų teisės aktų pažeidimas**

1. Strateginių prekių eksporto, importo, tranzito ir tarpininkavimo licencijavimo arba kontrolės vykdymo taisyklių pažeidimas

užtraukia baudą asmenims nuo trijų šimtų iki šešių šimtų litų ir juridinių asmenų arba užsienio juridinių asmenų ir kitų organizacijų filialų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

2. Strateginių prekių kontrolę atliekančių pareigūnų neįleidimas į fiziniams, juridiniams asmenims arba užsienio juridinių asmenų ir kitų organizacijų padaliniams priklausančias teritorijas ir patalpas (išskyrus žmogaus būstą), kuriose yra saugomos ar naudojamos strateginės prekės, šioms prekėms apžiūrėti, kontroliniams tyrimams ar matavimams atlikti, duomenų, dokumentų ar informacijos nepateikimas arba dokumentų nuslėpimas, klaidingų duomenų ar informacijos pateikimas, taip pat šių pareigūnų teisėtų reikalavimų nevykdymas

užtraukia baudą asmenims nuo penkių šimtų iki vieno tūkstančio litų ir juridinių asmenų arba užsienio juridinių asmenų ir kitų organizacijų filialų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

**136 straipsnis. Nustatytos tvarkos verstis komercine ar ūkine veikla, susijusia su tauriaisiais metalais ir brangakmeniais bei jų gaminiais, pažeidimas**

1. Nustatytos tvarkos verstis komercine ar ūkine veikla, susijusia su tauriaisiais metalais ir brangakmeniais bei jų gaminiais, pažeidimas

užtraukia baudą asmenims nuo vieno šimto iki dviejų tūkstančių litų ir juridinių asmenų vadovams arba darbdaviams ar kitiems atsakingiems asmenims – nuo penkių šimtų iki penkių tūkstančių litų.

2. Už šio straipsnio 1 dalyje numatytą administracinį nusižengimą gali būti skiriamas tauriųjų metalų ir brangakmenių, jų gaminių, laužo ir atliekų konfiskavimas.

**137 straipsnis. Netauriųjų metalų laužo ir atliekų, įtrauktų į draudžiamų supirkti netauriųjų metalų laužo ir atliekų sąrašą, supirkimas ar netauriųjų metalų laužo ir atliekų supirkimo, apskaitos ir saugojimo tvarkos pažeidimas**

1. Netauriųjų metalų laužo ir atliekų, įtrauktų į draudžiamų supirkti netauriųjų metalų laužo ir atliekų sąrašą, supirkimas ar netauriųjų metalų laužo ir atliekų supirkimo, apskaitos ir saugojimo tvarkos pažeidimas

užtraukia baudą nuo dviejų tūkstančių iki penkių tūkstančių litų.

2. Už šio straipsnio 1 dalyje numatytą administracinį nusižengimą gali būti skiriamas netauriųjų metalų laužo ir atliekų konfiskavimas.

**138 straipsnis. Reklamos naudojimo reikalavimų ir draudimų nesilaikymas**

1. Klaidinamos reklamos naudojimas ar lyginamosios reklamos naudojimo reikalavimų nesilaikymas

užtraukia baudą nuo vieno tūkstančio iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki trijų tūkstančių litų.

3. Lietuvos Respublikos reklamos įstatyme nustatytų kitų reklamos naudojimo reikalavimų ir draudimų nesilaikymas (išskyrus įstatymų uždraustos ar neteisėtos veiklos reklamos, taip pat prekių ar paslaugų, kurių gamyba ir (ar) pardavimas (teikimas) yra įstatymų uždrausti, reklamos skleidimą visuomenės informavimo priemonėse), taip pat savivaldybių tarybų patvirtintų išorinės reklamos įrengimo taisyklių nesilaikymas

užtraukia baudą nuo penkių šimtų iki vieno tūkstančio litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

**139 straipsnis. Reikalavimų reklamai radijo programose, komerciniams audiovizualiniams pranešimams ir visuomenės informavimo audiovizualinėmis priemonėmis paslaugų, radijo programų ir (ar) atskirų programų rėmimo reikalavimų pažeidimas**

1. Reikalavimų reklamai radijo programose, komerciniams audiovizualiniams pranešimams ir visuomenės informavimo audiovizualinėmis priemonėmis paslaugų, radijo programų ir (ar) atskirų programų rėmimo reikalavimų pažeidimas

užtraukia baudą radijo ir (ar) televizijos programų transliuotojų ir užsakomųjų visuomenės informavimo audiovizualinėmis priemonėmis paslaugų teikėjų vadovams nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki dešimt tūkstančių litų.

**140 straipsnis. Teisės aktų, reglamentuojančių kvalifikuotus sertifikatus sudarančių sertifikavimo paslaugų teikėjų veiklą, pažeidimas**

1. Teisės aktų, reglamentuojančių kvalifikuotus sertifikatus sudarančių sertifikavimo paslaugų teikėjų veiklą, pažeidimas

užtraukia baudą kvalifikuotus sertifikatus sudarančių sertifikavimo paslaugų teikėjų vadovams nuo penkių šimtų iki keturių tūkstančių litų.

2. Šio straipsnio 1 dalyje numatytas administracinis nusižengimas, dėl kurios žalos patyrė elektroninio parašo naudotojai,

užtraukia baudą kvalifikuotus sertifikatus sudarančių sertifikavimo paslaugų teikėjų vadovams nuo keturių tūkstančių iki dešimt tūkstančių litų.

**141 straipsnis. Informacijos apie privatizavimo objektą nepateikimas arba atskleidimas**

1. Informacijos apie privatizavimo objektą nepateikimas privatizavimo institucijoms arba informacijos, žinant, kad ji neteisinga, pateikimas

užtraukia baudą privatizavimo objektų valdytojams bei įmonės administracijos vadovams ir vyriausiesiems finansininkams (buhalteriams) nuo penkių šimtų iki vieno tūkstančio litų.

2. Informacijos apie privatizavimo objektą, žinant, kad ji neteisinga, viešas paskelbimas

užtraukia baudą privatizavimo institucijų atsakingiems asmenims nuo vieno tūkstančio iki dviejų tūkstančių litų.

3. Informacijos apie privatizavimo objektą, laikomos konfidencialia informacija arba pramonine ar komercine paslaptimi, atskleidimas kitam asmeniui, kuriam susipažinimas su šia informacija nenumatytas valstybės ir savivaldybių turto privatizavimo procese,

užtraukia baudą privatizavimo institucijų atsakingiems asmenims, privatizavimo objektų valdytojams bei įmonės administracijos vadovams ir vyriausiesiems finansininkams (buhalteriams) nuo dviejų tūkstančių iki keturių tūkstančių litų.

**142 straipsnis. Privatizuojamo valstybės ir savivaldybių turto vertinimo tvarkos pažeidimas**

Nustatytos privatizuojamo valstybės ir savivaldybių turto vertinimo tvarkos pažeidimas

užtraukia baudą turto vertinimą atlikusiems asmenims nuo trijų tūkstančių iki penkių tūkstančių litų.

**XV SKYRIUS**

**ADMINISTRACINIAI NUSIŽENGIMAI, SUSIJĘ SU PREKYBA,**

**FINANSŲ SISTEMA IR STATISTIKA**

**143 straipsnis. Mažmeninės prekybos taisyklių pažeidimas**

1. Mažmeninės prekybos taisyklių pažeidimas

užtraukia įspėjimą arba baudą juridinių asmenų darbuotojams, taip pat individualia veikla besiverčiantiems asmenims nuo vieno šimto iki dviejų šimtų litų ir įspėjimą arba baudą juridinių asmenų vadovams ar kitiems atsakingiems asmenims nuo dviejų šimtų iki keturių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą juridinių asmenų darbuotojams, taip pat individualia veikla besiverčiantiems fiziniams asmenims nuo dviejų šimtų iki keturių šimtų litų ir juridinių asmenų vadovams ar kitiems atsakingiems asmenims – nuo keturių šimtų iki aštuonių šimtų litų.

3. Šiame kodekse nurodyta individuali veikla suprantama taip, kaip ji apibrėžta Lietuvos Respublikos gyventojų pajamų mokesčio įstatyme.

**144 straipsnis. Pirkėjų ir klientų apgaudinėjimas**

1. Pirkėjų ir klientų apgaudinėjimas sveriant, padidinant nustatytas prekių ar paslaugų kainas ar tarifus, nesilaikant kainų nurodymo reikalavimų, nustatytų teisės aktuose, arba kitoks jų apgaudinėjimas parduodant prekes ar teikiant paslaugas

užtraukia baudą juridinių asmenų darbuotojams, taip pat individualia veikla besiverčiantiems asmenims nuo vieno šimto iki penkių šimtų litų ir juridinių asmenų vadovams ar kitiems atsakingiems asmenims – nuo dviejų šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą įmonių darbuotojams, taip pat individualia veikla besiverčiantiems asmenims nuo dviejų šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo dviejų šimtų iki dviejų tūkstančių litų.

**145 straipsnis. Akcizais apmokestinamų prekių laikymas, gabenimas, naudojimas ar realizavimas pažeidžiant nustatytą tvarką**

1. Akcizais apmokestinamų prekių laikymas, gabenimas, naudojimas ar realizavimas pažeidžiant nustatytą tvarką, prekyba tokiomis prekėmis be banderolių ar kitų specialių ženklų arba su seno pavyzdžio banderolėmis, kai neteisėtai laikomų, gabenamų, naudotų ar realizuotų prekių vertė neviršija dviejų bazinių bausmių ir nuobaudų dydžių,

užtraukia baudą nuo vieno šimto iki penkių šimtų litų.

2. Akcizais apmokestinamų prekių laikymas, gabenimas, naudojimas ar realizavimas pažeidžiant nustatytą tvarką, prekyba tokiomis prekėmis be banderolių ar kitų specialių ženklų arba su seno pavyzdžio banderolėmis, kai neteisėtai laikomų, gabenamų, naudotų ar realizuotų prekių vertė viršija du, bet neviršija dešimt bazinių bausmių ir nuobaudų dydžių,

užtraukia baudą nuo vieno tūkstančio iki penkių tūkstančių litų.

3. Akcizais apmokestinamų prekių laikymas, gabenimas, naudojimas ar realizavimas pažeidžiant nustatytą tvarką, prekyba tokiomis prekėmis be banderolių ar kitų specialių ženklų arba su seno pavyzdžio banderolėmis, kai neteisėtai laikomų, gabenamų, naudotų ar realizuotų prekių vertė viršija dešimt, bet neviršija vieno šimto penkiasdešimt bazinių bausmių ir nuobaudų dydžių ,

užtraukia baudą nuo penkių tūkstančių iki penkiolikos tūkstančių litų.

4. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki trijų tūkstančių litų.

5. Šio straipsnio 2 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki penkiolikos tūkstančių litų.

6. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo penkiolikos tūkstančių iki dvidešimt tūkstančių litų.

7. Už šio straipsnio 1, 2, 3, 4, 5, 6 dalyse numatytus administracinius nusižengimus privalomai skiriamas 1 dalyje nurodytų prekių konfiskavimas. Už šio straipsnio 3 dalyje numatytą administracinį nusižengimą gali būti skiriamas gabenimo priemonės, kuria šios prekės buvo neteisėtai gabenamos, konfiskavimas. Už šio straipsnio 6 dalyje numatytą administracinį nusižengimą privalomai skiriamas gabenimo priemonės, kuria šios prekės buvo neteisėtai gabenamos, konfiskavimas.

8. Šiame straipsnyje nurodytų prekių vertė apskaičiuojama pagal jų muitinę vertę, įskaitant privalomus sumokėti mokesčius.

**146 straipsnis. Prekyba ar paslaugos be kasos aparatų**

1. Prekyba ar paslaugos be kasos aparatų, kai kasos aparatus privaloma naudoti, užtraukia baudą asmenims, privalantiems naudoti kasos aparatus, nuo vieno tūkstančio penkių šimtų iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių penkių šimtų iki penkių tūkstančių litų.

**147 straipsnis. Kasos aparatų naudojimo tvarkos pažeidimas**

1. Kasos aparato naudojimas be nustatyta tvarka įforminto kasos aparato kasos operacijų žurnalo, įregistruoto techninio paso ar teisės aktų nustatyta tvarka neįregistruoto kasos aparato naudojimas

užtraukia baudą asmenims, privalantiems naudoti kasos aparatus, nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

**148 straipsnis. Kasos aparatų eksploatavimo ar kasos operacijų tvarkos pažeidimas**

1. Kasos aparatų eksploatavimo ar kasos operacijų tvarkos pažeidimas

užtraukia baudą asmenims, privalantiems naudoti kasos aparatus, nuo dviejų šimtų penkiasdešimt iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

3. Neregistruoto kasos aparato, kuris dubliuoja registruotą kasos aparatą, pakeistos konstrukcijos ar programos kasos aparato naudojimas

užtraukia baudą asmenims, privalantiems naudoti kasos aparatus, nuo dviejų tūkstančių penkių šimtų iki penkių tūkstančių litų.

**149 straipsnis. Kasos aparato kvito už parduotas prekes ar suteiktas paslaugas neišdavimas ar netinkamas išdavimas**

1. Kasos aparato kvito už parduotas prekes ar suteiktas paslaugas neišdavimas asmenims arba kasos aparato kvito, kuriame nurodyta kita suma, negu sumokėta, išdavimas užtraukia baudą asmenims, privalantiems išduoti kasos aparato kvitą, nuo dviejų šimtų iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

3. Šio straipsnio 1 dalyje numatyti veiksmai, padaryti vadovo nurodymu,

užtraukia baudą asmenims, privalantiems išduoti kasos aparato kvitą, nuo penkiasdešimt iki vieno šimto penkiasdešimt litų ir baudą vadovams, davusiems tokį nurodymą, nuo dviejų tūkstančių iki trijų tūkstančių litų.

4. Nesiėmimas priemonių užtikrinti kasos aparato kvito už parduotas prekes ar suteiktas paslaugas išdavimą asmenims

užtraukia baudą asmenims, privalantiems naudoti kasos aparatus, nuo dviejų tūkstančių iki trijų tūkstančių litų.

5. Šio straipsnio 4 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki šešių tūkstančių litų.

**150 straipsnis. Asmeninių ar kasos aparatu neįtrauktų į apskaitą pinigų laikymas kasoje ar kasos operacijų atlikimo vietoje arba kasos aparatu įtrauktų į apskaitą pinigų ir kasoje ar kasos operacijų atlikimo vietoje laikomų pinigų kiekio neatitikimas**

1. Asmeninių ar kasos aparatu neįtrauktų į apskaitą pinigų laikymas kasoje ar kasos operacijų atlikimo vietoje (išskyrus Lietuvos Respublikos Vyriausybės nustatytus atvejus) arba kasos aparatu įtrauktų į apskaitą pinigų ir kasoje ar kasos operacijų atlikimo vietoje laikomų pinigų kiekio neatitikimas, kai šis neatitikimas sudaro daugiau nei dvidešimt litų,

užtraukia baudą asmenims, privalantiems išduoti kasos aparato kvitą, nuo penkiasdešimt iki vieno šimto litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims, privalantiems išduoti kasos aparato kvitą,nuo penkių šimtų iki vieno tūkstančio litų.

3. Nesiėmimas priemonių, kad būtų užtikrintas grynųjų pinigų įtraukimas į apskaitą kasos aparatu, taip pat užtikrintas įtrauktų į apskaitą pinigų ir kasoje ar kasos operacijų atlikimo vietoje laikomų pinigų kiekio atitikimas juridiniuose asmenyse, kuriose privaloma naudoti kasos aparatus atsiskaitant su asmenimis už prekes arba paslaugas grynaisiais pinigais,

užtraukia baudą asmenims, privalantiems naudoti kasos aparatus, nuo vieno tūkstančio iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki šešių tūkstančių litų.

**151 straipsnis. Kasos aparatus aptarnaujančios įmonės specialisto nepranešimas apie neteisėtą kasos aparatų sumuojančių skaitiklių rodmenų sumažinimą**

1. Kasos aparatus aptarnaujančios įmonės specialisto nepranešimas  Valstybinei mokesčių inspekcijai apie nustatytą įregistruotų kasos aparatų sumuojančių skaitiklių rodmenų sumažinimą

užtraukia baudą nuo vieno tūkstančio iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių penkių šimtų iki penkių tūkstančių litų.

**152 straipsnis. Kasos aparatų eksploatavimas be kontrolinių juostų, kontrolinių juostų arba kasos aparato kasos operacijų žurnalų neišsaugojimas**

1. Nustatyta tvarka įregistruotų kasos aparatų eksploatavimas be kontrolinių juostų, kontrolinių juostų, kasos aparato kasos operacijų žurnalų arba kasos aparatų techninių pasų neišsaugojimas

užtraukia baudą asmenims, privalantiems naudoti kasos aparatus, nuo trijų tūkstančių iki šešių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dešimt tūkstančių iki penkiolikos tūkstančių litų.

**153 straipsnis. Kasos aparatus aptarnaujančios įmonės darbuotojų padarytas elektroninių kasos aparatų naudojimo taisyklių pažeidimas**

1. Elektroninių kasos aparatų naudojimo taisyklių pažeidimas, padarytas elektroninius kasos aparatus ar jų sistemas aptarnaujančios įmonės specialisto,

užtraukia baudą nuo vieno tūkstančio iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki penkių tūkstančių litų.

3. Nesiėmimas priemonių, kad aptarnavimo specialistai laikytųsi elektroninių kasos aparatų naudojimo taisyklių reikalavimų,

užtraukia baudą įmonių, aptarnaujančių elektroninius kasos aparatus ar jų sistemas, vadovams nuo penkių tūkstančių iki dešimt tūkstančių litų.

**154 straipsnis. Daiktų grąžinimo ir keitimo taisyklių pažeidimas**

1. Daiktų grąžinimo ir keitimo taisyklių pažeidimas

užtraukia baudą juridinių asmenų darbuotojams, taip pat individualia veikla besiverčiantiems asmenims nuo šešiasdešimt iki vieno šimto litų ir juridinių asmenų vadovams ar kitiems atsakingiems asmenims – nuo dviejų šimtų iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą juridinių asmenų darbuotojams, taip pat individualia veikla besiverčiantiems asmenims nuo penkiasdešimt iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

**155 straipsnis. Prekių (krovinio) gabenimas be dokumentų**

1. Prekių (krovinio), kurių vertė viršija penkis, bet neviršija penkiolikos bazinių bausmių ir nuobaudų dydžių, gabenimas Lietuvos Respublikos teritorijoje be jų įsigijimą arba gabenimą patvirtinančių dokumentų ar su suklastotais dokumentais, kai nėra šio kodekso 219 straipsnyje numatytų požymių,

užtraukia baudą nuo penkių šimtų iki vieno tūkstančio penkių šimtų litų.

2. Prekių (krovinio), kurių vertė viršija penkiolika, bet neviršija trisdešimt bazinių bausmių ir nuobaudų dydžių, gabenimas Lietuvos Respublikos teritorijoje be jų įsigijimą arba gabenimą patvirtinančių dokumentų ar su suklastotais dokumentais, kai nėra šio kodekso 219 straipsnyje numatytų požymių,

užtraukia baudą nuo vieno tūkstančio penkių šimtų iki trijų tūkstančių penkių šimtų litų.

3. Prekių (krovinio), kurių vertė viršija trisdešimt bazinių bausmių ir nuobaudų dydžių, gabenimas Lietuvos Respublikos teritorijoje be jų įsigijimą arba gabenimą patvirtinančių dokumentų ar su suklastotais dokumentais, kai nėra šio kodekso 219 straipsnyje numatytų požymių,

užtraukia baudą nuo trijų tūkstančių penkių šimtų iki dešimt tūkstančių litų.

4. Už šio straipsnio 1, 2 ir 3 dalyse numatytus administracinius nusižengimus privalomai skiriamas prekių (krovinių) konfiskavimas.

5. Prekių (krovinio) vertė nustatoma Lietuvos Respublikos muitinės nustatyta tvarka. Administracinėn atsakomybėn pagal šį straipsnį netraukiami asmenys, gabenantys šio kodekso 145 straipsnyje nurodytas prekes, taip pat fiziniai asmenys, gabenantys savo pačių Lietuvoje pagamintas prekes, bei fiziniai asmenys (vartotojai), gabenantys prekes, iš kurių kiekio (svorio, dydžio) akivaizdžiai matyti, kad jos skirtos asmeninėms kasdienėms reikmėms tenkinti*.*

**156 straipsnis. Prekių, nepaženklintų teisės aktų nustatyta tvarka, pardavimas vidaus rinkoje, taip pat neteisingos informacijos apie prekę pateikimas**

1. Prekių, kurios nepaženklintos teisės aktų nustatyta tvarka, pardavimas Lietuvos Respublikoje

užtraukia baudą individualia veikla besiverčiantiemsasmenims nuo šešiasdešimt iki vieno šimto litų, juridinių asmenų darbuotojams – nuo vieno šimto iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą individualia veikla besiverčiantiems asmenims nuo penkiasdešimt iki dviejų šimtų litų, juridinių asmenų darbuotojams – nuo dviejų šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

3. Neteisingos informacijos apie prekę, ženklinant prekes, pateikimas

užtraukia baudą individualia veikla besiverčiantiems asmenims nuo šešiasdešimt iki vieno šimto litų, juridinių asmenų darbuotojams – nuo vieno šimto iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą individualia veikla besiverčiantiems asmenims nuo penkiasdešimt iki dviejų šimtų litų, juridinių asmenų darbuotojams – nuo dviejų šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

5. Neteisingos informacijos apie prekės kilmę pateikimas

užtraukia baudą juridinių asmenų darbuotojams, taip pat individualia veikla besiverčiantiems asmenims nuo dviejų šimtų iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą juridinių asmenų darbuotojams, taip pat individualia veikla besiverčiantiems asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

**157 straipsnis. Teisės aktų, reglamentuojančių gyvulių skerdenų klasifikavimą, klasifikavimo ir ženklinimo kontrolę, gyvulių skerdenų paruošimą klasifikuoti ir gyvulių įkainojimą pagal skerdenų svorį ir kokybę, reikalavimų pažeidimas**

Teisės aktų, reglamentuojančių gyvulių skerdenų klasifikavimą, klasifikavimo ir ženklinimo kontrolę, gyvulių skerdenų paruošimą klasifikuoti ir gyvulių įkainojimą pagal skerdenų svorį ir kokybę, reikalavimų pažeidimas

užtraukia baudą juridinių asmenų vadovams ar kitiems atsakingiems asmenims nuo aštuonių šimtų iki vieno tūkstančio dviejų šimtų litų.

**158 straipsnis. Prekybos alkoholiniais gėrimais taisyklių pažeidimas**

1. Alkoholinių gėrimų pardavimas mažmeninės prekybos ir viešojo maitinimo vietose be licencijos

užtraukia baudą nuo vieno tūkstančio iki dviejų tūkstančių litų.

2. Alkoholinių gėrimų pardavimas mažmeninės prekybos ir viešojo maitinimo vietose, nesilaikant licencijoje nurodytų apribojimų,

užtraukia baudą nuo penkių šimtų iki vieno tūkstančio penkių šimtų litų.

3. Alkoholinių gėrimų pardavimas mažmeninės prekybos ir viešojo maitinimo vietose nepilnamečiams

užtraukia baudą nuo vieno šimto iki dviejų šimtų litų.

4. Mažmeninės prekybos ir viešojo maitinimo vietose dirbančių darbuotojų padarytas kitų prekybos alkoholiniais gėrimais taisyklių reikalavimų pažeidimas

užtraukia baudą nuo penkiasdešimt iki vieno šimto litų.

5. Šio straipsnio 4 dalyje numatytas administracinis nusižengimas, padarytas pakartotinai,

užtraukia baudą nuo vieno šimto iki vieno tūkstančio litų.

6. Už šio straipsnio 3, 4, 5 dalyse numatytus administracinius nusižengimus gali būti skiriamas alkoholinių gėrimų konfiskavimas. Už šio straipsnio 1 ir 2 dalyse numatytus administracinius nusižengimus privalomai skiriamas alkoholinių gėrimų konfiskavimas.

**159 straipsnis. Prekybos ginklais ir šaudmenimis tvarkos pažeidimas**

Prekybos ginklais ir šaudmenimis tvarkos pažeidimas

užtraukia baudą nuo dviejų šimtų iki keturių šimtų litų.

**160 straipsnis. Prekybos antikvariniais daiktais taisyklių pažeidimas**

1. Prekybos antikvariniais daiktais taisyklių pažeidimas

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki keturių tūkstančių litų.

3. Už šio straipsnio 1 ir 2 dalyse numatytus administracinius nusižengimus privalomai

skiriamas antikvarinių daiktų, kuriais prekiauti draudžia teisės aktai, konfiskavimas.

**161 straipsnis. Prekybos turgavietėse taisyklių pažeidimas**

1. Savivaldybių tarybų patvirtintų prekybos turgavietėse taisyklių pažeidimas

užtraukia baudą nuo šešiasdešimt iki vieno šimto litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno šimto iki trijų šimtų litų.

**162 straipsnis. Prekybos viešosiose vietose taisyklių pažeidimas**

Savivaldybių tarybų patvirtintų prekybos viešosiose vietose taisyklių pažeidimas

užtraukia baudą nuo šešiasdešimt iki vieno šimto litų.

**163 straipsnis. Civilinių pirotechnikos priemonių gamybos, importo, eksporto, vežimo tranzitu, įvežimo, išvežimo, laikymo, prekybos, sunaikinimo, apskaitos nustatytos tvarkos pažeidimas**

1. Civilinių pirotechnikos priemonių gamybos, importo, eksporto, vežimo tranzitu, įvežimo, išvežimo, laikymo, prekybos, sunaikinimo, apskaitos nustatytos tvarkos pažeidimas

užtraukia baudą nuo dviejų šimtų iki keturių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

3. Už šio straipsnio 2 dalyje numatytą administracinį nusižengimą gali būti skiriamas civilinių pirotechnikos priemonių konfiskavimas.

**164 straipsnis. Civilinių pirotechnikos priemonių, kurių tiekimas rinkai, laikymas, pardavimas ar naudojimas yra apribotas ar uždraustas, tiekimas rinkai, laikymas, pardavimas ar naudojimas**

1. Civilinių pirotechnikos priemonių, kurių tiekimas rinkai, laikymas, pardavimas ar naudojimas yra apribotas, tiekimas rinkai, laikymas, pardavimas ar naudojimas nesilaikant nustatytų apribojimų

užtraukia baudą nuo trijų šimtų iki aštuonių šimtų litų.

2. Civilinių pirotechnikos priemonių, kurių tiekimas rinkai, laikymas, pardavimas ar naudojimas yra uždraustas, tiekimas rinkai, laikymas, pardavimas ar naudojimas

užtraukia baudą nuo penkių šimtų iki vieno tūkstančio litų.

3. Šio straipsnio 1 ar 2 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

4. Už šio straipsnio 1, 2 ir 3 dalyse numatytus administracinius nusižengimus privalomai skiriamas civilinių pirotechnikos priemonių, kurių tiekimas rinkai, laikymas, pardavimas ar naudojimas yra apribotas ar uždraustas, konfiskavimas.

**165 straipsnis. Prekybos transporto priemonėmis tvarkos pažeidimas**

Prekybos transporto priemonėmis ar numeruotais jų agregatais arba laikinųjų valstybinio numerio ženklų joms išdavimo, naudojimo ir apskaitos tvarkos pažeidimas

užtraukia baudą nuo penkių šimtų iki vieno tūkstančio litų.

**166 straipsnis. Operacijų užsienio valiuta tvarkos pažeidimas**

1. Užsienio valiutos naudojimo, operacijų užsienio valiuta ir užsienio valiutos įvežimo bei išvežimo tvarkos pažeidimas

užtraukia baudą nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

3. Už šio straipsnio 1 ir 2 dalyse numatytus administracinius nusižengimus privalomai skiriamas valiutos konfiskavimas.

**167 straipsnis. Prekybos naftos produktais licencijose nustatytos tvarkos pažeidimas**

1. Naftos produktų pardavimas nesilaikant licencijuojamos veiklos sąlygų mažmeninėje prekyboje

užtraukia baudą nuo vieno tūkstančio iki trijų tūkstančių litų.

2. Naftos produktų pardavimas neturint licencijos

užtraukia baudą nuo penkių tūkstančių iki dešimt tūkstančių litų.

3. Naftos produktų pardavimas nesilaikant licencijuojamos veiklos sąlygų didmeninėje prekyboje

užtraukia baudą nuo penkių tūkstančių iki dešimt tūkstančių litų.

4. Už šio straipsnio 1, 2 ir 3 dalyse numatytus administracinius nusižengimus privalomai skiriamas naftos produktų konfiskavimas. Už šio straipsnio 2 dalyje numatytą administracinį nusižengimą privalomai skiriamas gautų pajamų iš šios veiklos konfiskavimas.

**168 straipsnis. Naftos produktų, biokuro, bioalyvos, kitų degiųjų skystų produktų gamybos, žymėjimo, gabenimo, laikymo, prekybos ir apskaitos taisyklių pažeidimas**

1. Naftos produktų, biokuro, bioalyvos ir kitų degiųjų skystų produktų gamybos, žymėjimo, gabenimo, laikymo, prekybos Lietuvos Respublikoje taisyklių pažeidimas arba veiksmai, kuriais siekiama panaikinti, pakeisti ar kitaip nuslėpti požymius, žyminčius kurą, kuriam taikomos akcizų lengvatos, išskyrus veiksmus, numatytus šio straipsnio 2 dalyje,

užtraukia baudą nuo vieno tūkstančio iki dvidešimt tūkstančių litų.

2. Naftos produktų, biokuro, bioalyvos ir kitų degiųjų skystų produktų apskaitos taisyklių pažeidimas

užtraukia baudą nuo trijų tūkstančių iki dvidešimt tūkstančių litų.

3. Už šio straipsnio 2 dalyje numatytą administracinį nusižengimą gali būti skiriamas naftos produktų, biokuro, bioalyvos ir kitų degiųjų skystų produktų konfiskavimas.

**169 straipsnis. Viešųjų pirkimų tvarkos pažeidimas**

1. Lietuvos Respublikos viešųjų pirkimų įstatymo ir Lietuvos Respublikos viešųjų pirkimų, atliekamų gynybos ir saugumo srityje, įstatymo ir šių įstatymų įgyvendinamųjų teisės aktų pažeidimas

užtraukia baudą perkančiųjų organizacijų vadovams arba jų įgaliotiems vadovauti viešojo pirkimo komisijai asmenims, viešojo pirkimo komisijos nariams, balsavusiems už neteisėto sprendimo priėmimą, ekspertams, kitiems viešuosius pirkimus atliekantiems asmenims nuo penkių šimtų iki dviejų tūkstančių penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių penkių šimtų iki aštuonių tūkstančių litų.

**170 straipsnis. Suskystintų naftos arba suslėgtų gamtinių dujų, kurios neapmokestintos akcizu, panaudojimas kaip variklių degalų**

1. Suskystintų naftos arba suslėgtų gamtinių dujų, kurios neapmokestintos akcizu, panaudojimas kaip variklių degalų, jei tam nenumatyta lengvata,

užtraukia baudą vairuotojams nuo dviejų šimtų penkiasdešimt iki penkių šimtų litų ir asmenims, atsakingiems už transporto priemonių eksploatavimą, nuo penkių šimtų iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą vairuotojams nuo penkių šimtų iki vieno tūkstančio litų ir asmenims, atsakingiems už transporto priemonių eksploatavimą, nuo dviejų tūkstančių iki penkių tūkstančių litų.

**171 straipsnis. Žymėto kuro, kuriam taikomos akcizų lengvatos, įsigijimas, naudojimas, laikymas, pardavimas, gabenimas ar kitoks jo perdavimas pažeidžiant teisės aktų nustatytą tvarką**

1. Žymėto kuro, kuriam taikomos akcizų lengvatos, įsigijimas, naudojimas, laikymas, pardavimas, gabenimas ar kitoks jo perdavimas pažeidžiant teisės aktų nustatytą tvarką

užtraukia baudą asmenims nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims –nuo trijų tūkstančių iki penkių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo dviejų tūkstančių iki keturių tūkstančių litų ir juridinių asmenų vadovams ar kitiems atsakingiems asmenims – nuo penkių tūkstančių iki dešimt tūkstančių litų.

**172 straipsnis. Komercinės ar ūkinės veiklos tvarkos pažeidimas**

1. Komercinės ar ūkinės veiklos tvarkos pažeidimas

užtraukia baudą nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki penkių tūkstančių litų.

**173 straipsnis. Ataskaitų, deklaracijų ar kitų dokumentų, reikalingų mokesčių**

**administratoriaus funkcijoms įgyvendinti, pateikimo tvarkos**

**pažeidimas**

1. Ataskaitų, deklaracijų ar kitų dokumentų, reikalingų mokesčių administratoriaus funkcijoms įgyvendinti, pateikimo tvarkos pažeidimas, ataskaitų, deklaracijų ar kitų dokumentų, reikalingų mokesčių administratoriaus funkcijoms įgyvendinti, pavėluotas pateikimas ar nepateikimas, neteisingų duomenų į mokesčių administratoriui pateiktas ataskaitas, deklaracijas ar kitus dokumentus, reikalingus mokesčių administratoriaus funkcijoms įgyvendinti, įrašymas

užtraukia įspėjimą arba baudą asmenims, privalantiems pateikti ataskaitas, deklaracijas ar kitus dokumentus, nuo penkių šimtų iki vieno tūkstančio litų.

2. Turto ir (ar) pajamų deklaravimo tvarkos pažeidimas, deklaracijų arba kitų ataskaitų apie turtą ir (ar) pajamas mokesčių administratoriui pavėluotas pateikimas ar nepateikimas, neteisingų duomenų į mokesčių administratoriui pateiktas turto ir (ar) pajamų deklaracijas arba kitas ataskaitas įrašymas

užtraukia įspėjimą arba baudą asmeniui nuo dviejų šimtų iki penkių šimtų litų.

3. Asocijuotų asmenų tarpusavio sandorių ar ūkinių operacijų ataskaitos pavėluotas pateikimas ar nepateikimas, duomenų, žinant, kad jie neteisingi, įrašymas į ataskaitą, kontroliuojamųjų transakcijų kainodaros dokumentavimo tvarkos nesilaikymas

užtraukia baudą asmeniui nuo vieno tūkstančio iki penkių tūkstančių litų.

**174 straipsnis. Juridinio asmens, jo filialo ar atstovybės, užsienio juridinio asmens ar kitos organizacijos filialo ar atstovybės dokumentų ir registro duomenų pateikimo Juridinių asmenų registrui tvarkos pažeidimas**

1. Neteisingų juridinio asmens, jo filialo ar atstovybės, užsienio juridinio asmens ar kitos organizacijos filialo ar atstovybės dokumentų, išskyrus finansines ataskaitas (konsoliduotąsias finansines ataskaitas), metinį pranešimą (konsoliduotąjį metinį pranešimą), veiklos ataskaitas, duomenų ir kitos teiktinos informacijos pateikimas juridinių asmenų registrui arba juridinio asmens, jo filialo ar atstovybės, užsienio juridinio asmens ar kitos organizacijos filialo ar atstovybės dokumentų, išskyrus finansines ataskaitas (konsoliduotąsias finansines ataskaitas), metinį pranešimą (konsoliduotąjį metinį pranešimą), veiklos ataskaitas, duomenų ir kitos teiktinos informacijos nepateikimas Juridinių asmenų registrui laiku teisės aktų nustatyta tvarka

užtraukia baudą juridinio asmens, jo filialo ar atstovybės, užsienio juridinio asmens ar kitos organizacijos filialo ar atstovybės vadovui ar kitam įstatymuose arba steigimo dokumentuose nurodytam asmeniui nuo vieno šimto iki penkių tūkstančių litų.

2. Neteisingų juridinio asmens, užsienio juridinio asmens ar kitos organizacijos filialo finansinių ataskaitų (konsoliduotųjų finansinių ataskaitų), metinio pranešimo (konsoliduotojo metinio pranešimo), veiklos ataskaitų pateikimas juridinių asmenų registrui arba juridinio asmens, užsienio juridinio asmens ar kitos organizacijos filialo finansinių ataskaitų (konsoliduotųjų finansinių ataskaitų), metinio pranešimo (konsoliduotojo metinio pranešimo), veiklos ataskaitų nepateikimas Juridinių asmenų registruilaiku teisės aktų nustatytais atvejais ir tvarka

užtraukia baudą juridinio asmens, užsienio juridinio asmens ar kitos organizacijos filialo vadovui ar kitam įstatymuose arba steigimo dokumentuose nurodytam asmeniui nuo vieno tūkstančio iki dešimt tūkstančių litų.

**175 straipsnis. Mokesčius arba (ir) muitus administruojančių valstybės institucijų nurodymų nevykdymas**

Mokesčius arba (ir) muitus administruojančių valstybės institucijų (jų pareigūnų) teisėtų nurodymų, reikalavimų, įpareigojimų ar raginimų nevykdymas arba trukdymas įgyvendinti įstatymų jiems suteiktas teises

užtraukia baudą asmeniui nuo penkių šimtų iki vieno tūkstančio litų.

**176 straipsnis. Lietuvos banko nurodymų nevykdymas ir trukdymas atlikti priežiūrą**

1. Lietuvos banko tarnautojų, atliekančių inspektavimą (tikrinimą), teisėtų nurodymų ir reikalavimų nevykdymas ar netinkamas vykdymas, ar kitoks kliudymas atlikti inspektavimą (tikrinimą)

užtraukia baudą finansų rinkos institucijų vadovams ar kitiems atsakingiems asmenims nuo vieno tūkstančio iki dešimt tūkstančių litų.

2. Įstatymuose ar Lietuvos banko teisės aktuose nustatytos arba Lietuvos banko pareikalautos informacijos ar dokumentų nepateikimas nustatytais terminais arba melagingos, ne visos ar klaidinančios informacijos pateikimas

užtraukia baudą finansų rinkos institucijų vadovams ar kitiems atsakingiems asmenims nuo penkių tūkstančių iki dvidešimt tūkstančių litų.

3. Lietuvos banko teisėtų nurodymų ar reikalavimų nevykdymas ar netinkamas vykdymas

užtraukia baudą finansų rinkos institucijų vadovams ar kitiems atsakingiems asmenims nuo penkių tūkstančių iki dvidešimt tūkstančių litų.

**177 straipsnis. Juridinių asmenų registravimo tvarkos pažeidimas**

Juridinių asmenų registravimo tvarkos pažeidimas

užtraukia baudą juridinių asmenų registro tvarkymą vykdantiems asmenims nuo penkiasdešimt iki trijų šimtų litų.

**178 straipsnis. Neteisėtas Juridinių asmenų registro duomenų naudojimas**

Neteisėtas Juridinių asmenų registro duomenų naudojimas, taip pat registro duomenų perdavimas kitiems asmenims be tvarkytojų rašytinio sutikimo

užtraukia baudą nuo dviejų tūkstančių iki dvidešimt tūkstančių litų.

**179 straipsnis. Neteisėtas informacijos, susijusios su turto arba verslo vertinimu, atskleidimas arba jos panaudojimas, taip pat neteisėtas banko paslapties atskleidimas**

1. Neteisėtas Lietuvos Respublikos turto ir verslo vertinimo pagrindų įstatyme nustatytos fizinių ar juridinių asmenų (tarp jų ir turto arba verslo vertintojų ar turto arba verslo vertinimo įmonių) informacijos, susijusios su turto arba verslo vertinimu, atskleidimas arba jos panaudojimas

užtraukia baudą Lietuvos Respublikos Vyriausybės įgaliotos atlikti turto arba verslo vertintojų ir turto arba verslo vertinimo įmonių valstybinę priežiūrą įstaigos darbuotojams arba buvusiems darbuotojams ir Turto arba verslo vertintojų garbės teismo nariams arba buvusiems nariams nuo vieno tūkstančio iki penkių tūkstančių litų.

2. Neteisėtas banko paslapties, Centrinės kredito unijos ar kredito unijos paslapties atskleidimas

užtraukia baudą nuo dviejų tūkstančių litų iki dvidešimt tūkstančių litų.

**180 straipsnis. Registravimosi mokesčių mokėtoju tvarkos pažeidimas**

1. Mokesčių mokėtojo registravimo duomenų nepateikimas ar pavėluotas pateikimas mokesčių mokėtojus registruojančiai įstaigai, neteisingų duomenų pateikimas, taip pat pakeistų arba papildomų mokesčių mokėtojo registravimo duomenų nepateikimas ar pavėluotas pateikimas

užtraukia įspėjimą arba baudą asmeniui nuo penkių šimtų iki vieno tūkstančio litų.

2. Registravimosi atskirų mokesčių mokėtoju, kai tokį registravimąsi numato atitinkamų mokesčių įstatymai, tvarkos pažeidimas

užtraukia įspėjimą arba baudą asmenims nuo penkių šimtų iki vieno tūkstančio litų ir baudą juridinių asmenų vadovams nuo vieno tūkstančio iki trijų tūkstančių litų.

**181 straipsnis. Komercinės ar ūkinės veiklos vykdymas neteisėtai naudojantis įmonės vardu**

1. Komercinės ar ūkinės veiklos vykdymas neteisėtai naudojantis įmonės vardu

užtraukia baudą asmenims nuo dviejų tūkstančių iki dešimt tūkstančių litų.

2. Už šio straipsnio 1 dalyje numatytą administracinį nusižengimą privalomai skiriamas pajamų, gautų iš komercinės ar ūkinės veiklos vykdymo neteisėtai naudojantis įmonės vardu, konfiskavimas.

**182 straipsnis. Neteisėtas informacijos apie mokesčių mokėtoją paskleidimas**

Neteisėtas informacijos apie mokesčių mokėtoją paskleidimas

užtraukia baudą nuo vieno tūkstančio iki penkių tūkstančių litų.

**183 straipsnis. Biudžeto asignavimų paskirstymo ir panaudojimo tvarkos pažeidimas**

Biudžeto asignavimų paskirstymo ir panaudojimo tvarkos pažeidimas

užtraukia baudą biudžeto asignavimų valdytojams ir jiems pavaldžių biudžetinių įstaigų vadovams nuo dviejų tūkstančių iki dvidešimt tūkstančių litų.

**184 straipsnis. Pinigų plovimo ir teroristų finansavimo prevencijos priemonių įgyvendinimo tvarkos pažeidimas**

1. Lietuvos Respublikos pinigų plovimo ir teroristų finansavimo prevencijos įstatyme nustatytų kliento ir naudos gavėjo tapatybės nustatymo priemonių įgyvendinimo tvarkos pažeidimas

užtraukia baudą asmenims nuo dviejų tūkstančių iki aštuonių tūkstančių litų ir juridinių asmenų vadovams – nuo aštuonių tūkstančių iki dvidešimt tūkstančių litų.

2. Lietuvos Respublikos pinigų plovimo ir teroristų finansavimo prevencijos įstatyme nustatytų pranešimo apie įtartinas ar neįprastas pinigines operacijas ir sandorius priemonių įgyvendinimo tvarkos pažeidimas, pateiktos Finansinių nusikaltimų tyrimo tarnybai prie Vidaus reikalų ministerijos informacijos apsaugos priemonių įgyvendinimo tvarkos pažeidimas

užtraukia baudą asmenims nuo trijų tūkstančių iki dešimt tūkstančių litų ir juridinių asmenų vadovams – nuo dešimt tūkstančių iki dvidešimt tūkstančių litų.

3. Kitų Lietuvos Respublikos pinigų plovimo ir teroristų finansavimo prevencijos įstatyme nustatytų reikalavimų, išskyrus šio straipsnio pirmojoje ir antrojoje dalyje numatytuosius, įgyvendinimo tvarkos pažeidimas

užtraukia baudą asmenims nuo dviejų tūkstančių iki šešių tūkstančių litų ir juridinių asmenų vadovams – nuo septynių tūkstančių iki dvylikos tūkstančių litų.

4. Šio straipsnio 1, 2 ar 3 dalyje numatytas administracinis nusižengimas, padarytas pakartotinai,

užtraukia baudą asmenims nuo penkių tūkstančių iki aštuoniolikos tūkstančių litų ir juridinių asmenų vadovams – nuo dvylikos tūkstančių iki dvidešimt tūkstančių litų.

**185 straipsnis. Pažymų apie išmokėtas fiziniams asmenims sumas pateikimo**

**mokesčių administratoriui tvarkos pažeidimas**

Pažymų apie fiziniams asmenims išmokėtas sumas pateikimo mokesčių administratoriui tvarkos, nustatytos Lietuvos Respublikos gyventojų pajamų mokesčio įstatyme, pažeidimas

užtraukia baudą juridinio asmens vadovui nuo vieno šimto iki dviejų tūkstančių litų.

**186 straipsnis. Skolininkų, kuriems buvo perskolintos valstybės vardu gautos paskolos, arba skolininkų, už kurių įsipareigojimų įvykdymą garantuoja valstybė, neteisingos informacijos pateikimas, jos nepateikimas ar pavėluotas pateikimas arba veiksmų atlikimas be reikiamo leidimo**

1. Skolininkų, kuriems buvo perskolintos valstybės vardu gautos paskolos, arba skolininkų, už kurių įsipareigojimų įvykdymą garantuoja valstybė, neteisingos informacijos pateikimas arba reikalingų dokumentų nepateikimas ar pavėluotas pateikimas Finansų ministerijai pagal Lietuvos Respublikos valstybės skolos įstatymą

užtraukia baudą nuo vieno tūkstančio iki dviejų tūkstančių litų.

2. Atlikimas veiksmų, kuriems pagal Lietuvos Respublikos valstybės skolos įstatymą reikalingas Finansų ministerijos arba valstybės įmonės Turto banko leidimas, neturint tokio leidimo,

užtraukia baudą nuo vieno tūkstančio iki keturių tūkstančių litų.

**187 straipsnis. Koncentracijos kontrolės reikalavimų pažeidimas**

Ūkio subjekto kontrolę įgyjančio asmens pranešimo apie numatomą vykdyti koncentraciją nepateikimas Lietuvos Respublikos konkurencijos įstatymo nustatyta tvarka ir laiku, koncentracijos tęsimas jos sustabdymo laikotarpiu arba Konkurencijos tarybos nustatytų koncentracijos vykdymo sąlygų ar privalomų įpareigojimų pažeidimas

užtraukia baudą nuo penkiolikos tūkstančių iki dvidešimttūkstančių litų.

**188 straipsnis. Žemės ūkio produkcijos pirkimo–pardavimo tvarkos pažeidimas**

1. Žemės ūkio produkcijos pirkimo–pardavimo sutarties rašytinės formos nesilaikymas arba blogesnių atsiskaitymo sąlygų, negu nustatyta įstatymuose ar kituose teisės aktuose, numatymas tokiose sutartyse

užtraukia baudą šią produkciją superkančių įmonių vadovams nuo vieno tūkstančio iki keturių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki šešių tūkstančių litų.

3. Klaidingos informacijos apie atsiskaitomąsias ar einamąsias sąskaitas pateikimas žemės ūkio produkcijos ir maisto produktų pardavėjams, taip pat jų neinformavimas apie pasikeitusias sąskaitas

užtraukia baudą šią produkciją superkančių įmonių vadovams nuo dviejų tūkstančių iki šešių tūkstančių litų.

**189 straipsnis. Lietuvos Respublikos juridinių asmenų ir įmonių, neturinčių juridinio asmens teisių, gaunamų užsienio paskolų be valstybės garantijos, taip pat paskolų, suteikiamų užsienio ūkio subjektams, neįregistravimas Lietuvos banke**

Lietuvos Respublikos juridinių asmenų ir įmonių, neturinčių juridinio asmens teisių, gaunamų užsienio paskolų be valstybės garantijos, taip pat paskolų, suteikiamų užsienio ūkio subjektams, neįregistravimas Lietuvos banke pagal Lietuvos Respublikos užsienio valiutos Lietuvos Respublikoje įstatymą

užtraukia baudą juridinių asmenų vadovams ar kitiems atsakingiems asmenims nuo penkių šimtų iki dviejų tūkstančių litų.

**190 straipsnis. Atsiskaitymo už žemės ūkio produkciją tvarkos pažeidimas**

1. Atsiskaitymo už žemės ūkio produkciją tvarkos pažeidimas, kai pradelsta skola yra nuo vieno tūkstančio iki dešimt tūkstančių litų,

užtraukia baudą juridinių asmenų vadovams ar kitiems atsakingiems asmenims nuo penkių šimtų iki trijų tūkstančių litų.

2. Atsiskaitymo už žemės ūkio produkciją tvarkos pažeidimas, kai pradelsta skola yra didesnė kaip dešimt tūkstančių litų, bet neviršija vieno šimto tūkstančių litų,

užtraukia baudą juridinių asmenų vadovams ar kitiems atsakingiems asmenims nuo penkių tūkstančių iki dešimt tūkstančių litų.

3. Atsiskaitymo už žemės ūkio produkciją tvarkos pažeidimas, kai pradelsta skola yra didesnė kaip vienas šimtas tūkstančių litų,

užtraukia baudą juridinių asmenų vadovams ar kitiems atsakingiems asmenims nuo dešimt tūkstančių iki dvidešimt tūkstančių litų.

4. Kiti, negu nustatyta šio straipsnio 1, 2 ir 3 dalyse, atsiskaitymo už žemės ūkio produkciją tvarkos pažeidimai

užtraukia baudą juridinių asmenų vadovams ar kitiems atsakingiems asmenims nuo penkių šimtų iki šešių tūkstančių litų.

**191 straipsnis. Teisės aktų, reglamentuojančių draudimo ar perdraudimo veiklą, draudimo ar perdraudimo tarpininkavimo veiklą, pažeidimas**

Teisės aktų, reglamentuojančių draudimo ar perdraudimo veiklą, draudimo ar perdraudimo tarpininkavimo veiklą, pažeidimas

užtraukia baudą nuo dviejų tūkstančių iki keturių tūkstančių litų.

**192 straipsnis. Nesiėmimas priemonių spręsti įmonių įstatinio kapitalo sumažinimo klausimą**

Nesiėmimas priemonių laiku spręsti įmonių įstatinio kapitalo sumažinimo klausimą, kad būtų panaikintas dėl nuostolių susidaręs įmonės nuosavo kapitalo ir įstatinio kapitalo skirtumas,

užtraukia baudą įmonių valdybų nariams ar vadovams nuo vieno tūkstančio iki dviejų tūkstančių litų.

**193 straipsnis. Teisės aktų nustatytos žemės ūkio produkcijos pirkėjų informacijos apie atsiskaitymus už žemės ūkio produkciją nepateikimas**

1. Teisės aktų nustatytos žemės ūkio produkcijos pirkėjų informacijos apie atsiskaitymus už žemės ūkio produkciją nepateikimas Valstybinei mokesčių inspekcijai

užtraukia baudą žemės ūkio produkciją superkančių ir perdirbančių įmonių vadovams nuo vieno tūkstančio iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki keturių tūkstančių litų.

**194 straipsnis. Buhalterinę apskaitą reglamentuojančių teisės aktų pažeidimas**

**ar neteisingos finansinės atskaitomybės pateikimas**

1. Buhalterinės ūkinių operacijų apskaitos taisyklių pažeidimas

užtraukia įspėjimą arba baudą nuo vieno šimto iki dviejų šimtų litų.

2. Buhalterinės piniginių lėšų ir materialinių vertybių apskaitos taisyklių pažeidimas

užtraukia baudą nuo dviejų šimtų iki penkių šimtų litų.

3. Šio straipsnio 1 ar 2 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki dviejų tūkstančių litų.

4. Aplaidus buhalterinės apskaitos tvarkymas, kai dėl to nesumokama nuo trisdešimt iki penkiasdešimt bazinių bausmių ir nuobaudų dydžių mokesčių, kurie turėjo būti sumokėti pagal įstatymus už tikrinamąjį laikotarpį

užtraukia baudą nuo trijų tūkstančių iki penkių tūkstančių litų.

5. Aplaidus buhalterinės apskaitos tvarkymas, kai dėl to nesumokama daugiau kaip penkiasdešimt bazinių bausmių ir nuobaudų dydžių mokesčių, kurie turėjo būti sumokėti pagal įstatymus už tikrinamąjį laikotarpį

užtraukia baudą nuo penkių tūkstančių iki dešimt tūkstančių litų.

6. Apgaulingas buhalterinės apskaitos tvarkymas siekiant nuslėpti arba nuslepiant nuo dešimt iki penkiasdešimt bazinių bausmių ir nuobaudų dydžių mokesčius, kurie turėjo būti sumokėti pagal įstatymus už tikrinamąjį laikotarpį

užtraukia baudą nuo dešimt tūkstančių iki penkiolikos tūkstančių litų.

7. Apgaulingas buhalterinės apskaitos tvarkymas siekiant nuslėpti arba nuslepiant daugiau kaip penkiasdešimt bazinių bausmių ir nuobaudų dydžių mokesčius, kurie turėjo būti sumokėti pagal įstatymus už tikrinamąjį laikotarpį

užtraukia baudą nuo penkiolikos tūkstančių iki dvidešimt tūkstančių litų.

**195 straipsnis. Statistinių duomenų pateikimo tvarkos pažeidimas**

1. Statistinių duomenų nepateikimas nustatyta tvarka oficialiąją statistiką tvarkančioms institucijoms ir įstaigoms arba melagingų statistinių duomenų joms pateikimas

užtraukia baudą juridinių asmenų vadovams ar kitiems atsakingiems asmenims nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki šešių tūkstančių litų.

3. Dokumentų, patvirtinančių pateiktus statistinius duomenis, nepateikimas oficialiąją statistiką tvarkančių institucijų ir įstaigų valstybės tarnautojams, darbuotojams arba šių dokumentų nuslėpimas

užtraukia baudą juridinių asmenų vadovams ar kitiems atsakingiems asmenims nuo penkių šimtų iki vieno tūkstančio litų.

**196 straipsnis. Prekių pardavimas be dokumentų ir dokumentų suklastojimas**

1. Prekių pardavimas, išskyrus pardavimą mažmeninės prekybos įmonėse, be dokumento, melagingos informacijos į prekių dokumentą įrašymas, melagingo prekių dokumento surašymas ar išdavimas, tokio dokumento, esančio įmonės, įstaigos ar organizacijos byloje, suklastojimas, taip pat prekių dokumento, žinant, kad jis suklastotas, panaudojimas

užtraukia baudą nuo vieno tūkstančio iki aštuonių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo aštuonių tūkstančių iki dešimt tūkstančių litų.

3. Už šio straipsnio 1 ir 2 dalyse numatytus administracinius nusižengimus privalomai skiriamas prekių, įgytų be dokumento ar suklastojus dokumentą, konfiskavimas.

**197 straipsnis. Finansinių priemonių rinkas reglamentuojančių teisės aktų pažeidimas**

1. Finansinių priemonių rinkas arba finansų maklerių, viešosios apyvartos tarpininkų ar jų asociacijų, reguliuojamos rinkos operatorių, Lietuvos centrinio vertybinių popierių depozitoriumo ar jo dalyvių veiklą reglamentuojančių teisės aktų pažeidimas, išskyrus šio straipsnio 4 ir 5 dalyse numatytus nusižengimus,

užtraukia baudą nuo vieno tūkstančio iki dešimt tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki penkiolikos tūkstančių litų.

3. Šio straipsnio 1 dalyje numatytas administracinis nusižengimas, padaręs materialinės žalos,

užtraukia baudą nuo penkių tūkstančių iki dvidešimt tūkstančių litų.

4. Lietuvos Respublikos finansinių priemonių rinkų įstatyme numatytų draudimo naudotis viešai neatskleista informacija prekiaujant finansinėmis priemonėmis ir draudimo manipuliuoti rinka pažeidimas

užtraukia baudą nuo penkių tūkstančių iki penkiolikos tūkstančių litų.

5. Šio straipsnio 4 dalyje numatytas administracinis nusižengimas, padarytas pakartotinai,

užtraukia baudą nuo penkiolikos tūkstančių iki dvidešimt tūkstančių litų.

**198 straipsnis. Netikrų banderolių prekėms ar kitų specialių ženklų gaminimas, realizavimas, naudojimas**

1. Netikrų banderolių prekėms ar kitų specialių ženklų naudojimas prekiaujamoms prekėms, kuriomis draudžiama prekiauti be banderolių ar kitų specialių ženklų,

užtraukia baudą nuo dešimt tūkstančių iki dvidešimt tūkstančių litų.

2. Netikrų banderolių prekėms ar kitų specialių ženklų gaminimas ar realizavimas

užtraukia baudą nuo penkiolikos tūkstančių iki dvidešimt tūkstančių litų.

3. Už šio straipsnio 1 dalyje numatytą administracinį nusižengimą privalomai skiriamas prekių konfiskavimas. Už šio straipsnio 2 dalyje numatytą administracinį nusižengimą privalomai skiriamas šių banderolių ar kitų specialių ženklų ir jų gaminimo priemonių konfiskavimas.

**199 straipsnis. Skolintų lėšų įmonėse kaupimo tvarkos pažeidimas**

Skolintų lėšų įmonėse kaupimas pažeidžiant įstatymų nustatytą tvarką

užtraukia juridinių asmenų vadovams ar kitiems atsakingiems asmenims baudą nuo vieno tūkstančio iki dešimt tūkstančių litų.

**200 straipsnis. Atsiskaitymų tvarkos pažeidimas**

1. Informacijos apie atidarytas ar uždarytas visų rūšių sąskaitas pavėluotas pateikimas arba klaidingos tokios informacijos pateikimas

užtraukia baudą nuo vieno tūkstančio iki dviejų tūkstančių litų.

2. Informacijos apie atidarytas ar uždarytas visų rūšių sąskaitas nepateikimas

užtraukia baudą nuo dviejų tūkstančių iki penkių tūkstančių litų.

3. Pinigų nurašymo ir išdavimo iš mokėtojų sąskaitų nustatytos tvarkos pažeidimas

užtraukia baudą nuo penkių tūkstančių iki dešimt tūkstančių litų.

**201 straipsnis. Apmokestinamųjų pajamų apskaičiavimo arba mokesčio ar kitų įmokų apskaičiavimo, mokėjimo tvarkos pažeidimas**

Apmokestinamųjų pajamų apskaičiavimo arba mokesčio ar kitų įmokų apskaičiavimo, mokėjimo tvarkos pažeidimas

užtraukia baudą apmokestinamųjų pajamų apskaičiavimo arba mokesčio ar kitų įmokų apskaičiavimo, mokėjimo tvarką pažeidusiam asmeniui nuo penkių šimtų iki vieno tūkstančio litų.

**202 straipsnis. Pensijų asociacijų, pensijų fondų valdymo įmonių, pensijų turto depozitoriumų veiklos tvarkos pažeidimas**

1. Pensijų asociacijų,pensijų fondų valdymo įmonių steigimą, valdymą, veiklą, reorganizavimą, pertvarkymą ar likvidavimą reglamentuojančių teisės aktų pažeidimas

užtraukia baudą nuo dviejų tūkstančių iki penkių tūkstančių litų.

2. Pensijų turto depozitoriumų veiklą reglamentuojančių teisės aktų pažeidimas

 užtraukia baudą nuo trijų tūkstančių iki penkių tūkstančių litų.

3. Šio straipsnio 1 ar 2 dalyje numatytas administracinis nusižengimas, kuriuo buvo padaryta žala pensijų fondo dalyviams,

užtraukia baudą nuo penkių tūkstančių iki dešimt tūkstančių litų.

**203 straipsnis. Nepagrįstos ar neteisingos auditoriaus išvados pateikimas**

1. Nepagrįstosar neteisingosauditoriaus išvadospateikimas

užtraukia baudą auditoriui nuo dviejų tūkstančių iki keturių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki penkių tūkstančių litų.

**204 straipsnis. Investicinių kintamojo kapitalo bendrovių, uždarojo tipo investicinių bendrovių, kolektyvinio investavimo subjekto valdymo įmonių, kontroliuojančiųjų investicinių bendrovių, investicinių akcinių bendrovių ar depozitoriumų veiklos tvarkos pažeidimas**

1. Investicinių kintamojo kapitalo bendrovių, uždarojo tipo investicinių bendrovių, kolektyvinio investavimo subjekto valdymo įmonių, kontroliuojančiųjų investicinių bendrovių ar investicinių akcinių bendrovių steigimą, reorganizavimą, likvidavimą, valdymą ar veiklą reglamentuojančių Lietuvos Respublikos kolektyvinio investavimo subjektų įstatymo, Lietuvos Respublikos akcinių bendrovių įstatymo ar kitų teisės aktų pažeidimas

užtraukia baudą investicinių kintamojo kapitalo bendrovių, uždarojo tipo investicinių bendrovių, kolektyvinio investavimo subjekto valdymo įmonių,kontroliuojančiųjų investicinių bendrovių ar investicinių akcinių bendrovių vadovams, likvidatoriams ir kitiems tiesiogiai už teisės aktuose nustatytų reikalavimų vykdymą atsakingiems asmenims nuo dviejų tūkstančių iki penkių tūkstančių litų.

2. Depozitoriumų veiklą reglamentuojančių Lietuvos Respublikos kolektyvinio investavimo subjektų įstatymo ar kitų teisės aktų pažeidimas

užtraukia baudą depozitoriumų vadovamsnuo trijų tūkstančių iki penkių tūkstančių litų.

**205 straipsnis. Oficialių statistinių duomenų naudojimo ir platinimo tvarkos pažeidimas**

Oficialių statistinių duomenų naudojimas arba platinimas ne statistikos reikmėms, taip pat konfidencialių statistinių duomenų atskleidimas

užtraukia baudą oficialiąją statistiką tvarkančių institucijų ir įstaigų valstybės tarnautojams, darbuotojams nuo penkių šimtų iki vieno tūkstančio litų.

**206 straipsnis. Į euro monetas panašių medalių ir žetonų gamybos ir pardavimo bei jų importo ir platinimo pardavimo ar kitais komerciniais tikslais tvarkos pažeidimas**

1. Į euro monetas panašių medalių ir žetonų gamybos ir pardavimo bei jų importo ir platinimo pardavimo ar kitais komerciniais tikslais tvarkos pažeidimas

užtraukia baudą nuo vieno tūkstančio iki penkių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki dešimt tūkstančių litų.

3. Už šio straipsnio 1 ir 2 dalyse numatytus administracinius nusižengimus privalomai skiriamas panašių į euro monetas medalių ar žetonų ir jų gaminimo priemonių konfiskavimas.

**207 straipsnis. Įtariamų, kad yra padirbiniai, euro banknotų ir monetų neišėmimas iš apyvartos**

1. Įtariamų, kad yra padirbiniai, euro banknotų ir monetų neišėmimas iš apyvartos arba jų neperdavimas kompetentingoms institucijoms

užtraukia baudą juridinių asmenų įgaliotiems darbuotojams nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą juridinių asmenų įgaliotiems darbuotojams nuo trijų tūkstančių iki penkių tūkstančių litų.

3. Nesiėmimas priemonių, numatytų užtikrinti euro banknotų ir monetų padirbinių aptikimą,

užtraukia baudą juridinių asmenų vadovams nuo penkių tūkstančių iki dešimt tūkstančių litų.

**208 straipsnis. Naminių alkoholinių gėrimų pardavimas ar kitoks realizavimas**

1. Naminių alkoholinių gėrimų, išskyrus alų, pagamintą pagal norminius dokumentus, kai turimas nustatyta tvarka išduotas leidimas jį gaminti, pardavimas ar kitoks realizavimas

užtraukia baudą nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

3. Už šio straipsnio 1 ir 2 dalyse numatytus administracinius nusižengimus privalomai skiriamas naminių alkoholinių gėrimų konfiskavimas.

**209 straipsnis. Prekybos tabako gaminiais pažeidimas**

1. Tabako gaminių pardavimas prekybos ir viešojo maitinimo įmonėse be licencijos

užtraukia baudą nuo vieno tūkstančio iki penkių tūkstančių litų.

2. Tabako gaminių pardavimas prekybos ir viešojo maitinimo įmonėse nepilnamečiams

užtraukia baudą nuo vieno šimto iki keturių šimtų litų.

3. Prekybos ir viešojo maitinimo įmonių darbuotojų padarytas kitų tabako gaminių pardavimo taisyklių reikalavimų įmonėse pažeidimas

užtraukia baudą nuo penkiasdešimt iki trijų šimtų litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo trijų šimtų iki vieno tūkstančio litų.

5. Už šio straipsnio 1 dalyje numatytą administracinį nusižengimą privalomai skiriamas tabako gaminių konfiskavimas. Už šio straipsnio 2, 3 ir 4 dalyse numatytus administracinius nusižengimus gali būti skiriamas tabako gaminių konfiskavimas.

**210 straipsnis. Valstybinio socialinio draudimo įmokų, išmokų apskaičiavimo ir jų mokėjimo tvarkos pažeidimas**

1. Valstybinio socialinio draudimo įmokų, išmokų, susidariusių delspinigių apskaičiavimo arba (ir) jų mokėjimo nustatytos tvarkos pažeidimas, veika, dėl kurios neteisėtai buvo sumažintos valstybinio socialinio draudimo įmokos, išmokos, vengimas registruotis draudėju, neįsileidimas Valstybinės mokesčių inspekcijos, Valstybinio socialinio draudimo fondo administravimo įstaigų pareigūnų tikrinti duomenų, susijusių su valstybinio socialinio draudimo įmokomis ir išmokomis, nepateikimas jiems dokumentų arba jų nuslėpimas, socialinio draudimo pranešimų ar kitų dokumentų, reikalingų draudžiamosioms pajamoms, socialinio draudimo įmokoms, išmokoms ir socialinio draudimo stažui apskaičiuoti, pavėluotas pateikimas arba nepateikimas, klaidingos informacijos suteikimas, neteisingų duomenų apie gautas pajamas, reikalingų valstybinio socialinio draudimo išmokai skirti, įrašymas į asmenims išduodamas pažymas ar kitus dokumentus, taip pat Valstybinės mokesčių inspekcijos, Valstybinio socialinio draudimo fondo administravimo įstaigų pareigūnų teisėtų reikalavimų nevykdymas

užtraukia baudą nuo penkių šimtų iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki dešimt tūkstančių litų.

**211 straipsnis. Muitinės prižiūrimų prekių muitinio tikrinimo vietų tvarkos pažeidimas**

1. Muitinės prižiūrimų prekių muitinio tikrinimo vietų tvarkos pažeidimas, tai yra:

1) laivų ir kitų plaukiojančių priemonių priplaukimas prie muitinės tikrinamo laivo be muitinės pareigūno, atliekančio muitinį tikrinimą, leidimo;

2) asmenų, atvykstančių į Lietuvos Respubliką arba išvykstančių iš Lietuvos Respublikos transporto priemonėmis, nesustojimas muitinės įstaigoje ar kitoje muitinės nustatytoje vietoje, kad būtų atliktas muitinis tikrinimas;

3) visų rūšių transporto priemonių ir asmenų, esančių muitinės įstaigoje ar kitoje muitinės nustatytoje vietoje, išvykimas be muitinės pareigūno, atliekančio muitinį tikrinimą, leidimo;

4) muitinės prižiūrimųprekių (daiktų) ir kitų vertybių iškrovimas iš jas gabenančių priemonių, įskaitant ir jų perkrovimą į kitas transporto priemones, muitinės nenustatytose vietose arba be muitinės pareigūno rašytinio leidimo;

5) muitinės prižiūrimų prekių (daiktų) ir kitų vertybių atidarymas, išdavimas ar paėmimas be muitinės pareigūno rašytinio leidimo

užtraukia baudą nuo aštuonių tūkstančių iki penkiolikos tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dešimt tūkstančių iki dvidešimt tūkstančių litų.

**212 straipsnis. Muitinio tikrinimo tvarkos pažeidimas**

1. Muitinio tikrinimo tvarkos pažeidimas, tai yra:

1) neatvykimas per nustatytą muitinės procedūros vykdymo terminą į muitinės įstaigą ar kitą muitinės nustatytą vietą, kad būtų atliktas muitinis tikrinimas;

2) laikinai saugomų prekių arba prekių, kurioms buvo įforminti muitinės sankcionuoti veiksmai, ar prekių, kurioms neįforminti muitinės sankcionuoti veiksmai, nepateikimas muitiniam tikrinimui atlikti arba jų nedeklaravimas nustatyta tvarka;

3) laikinojo prekių (daiktų) įvežimo (tarp jų – perdirbti) arba laikinojo prekių išvežimo perdirbti nustatytos tvarkos nesilaikymas

užtraukia baudą nuo trijų tūkstančių iki penkių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki dešimt tūkstančių litų.

3. Už šio straipsnio 2 dalyje numatytą administracinį nusižengimą privalomai skiriamas prekių (daiktų) konfiskavimas.

**213 straipsnis. Prekių (daiktų) deklaravimo tvarkos pažeidimas**

1. Deklaranto neteisingų duomenų pateikimas deklaracijoje arba kitoks muitinės suklaidinimas, jeigu tai neturėjo arba negalėjo turėti įtakos mokėtinų ar galinčių tapti mokėtinais muitų ir mokesčių mažesniam dydžiui apskaičiuoti arba apribojimams ar draudimams netaikyti,

užtraukia įspėjimą arba baudą nuo penkiasdešimt iki dviejų šimtų litų.

2. Deklaranto neteisingų duomenų pateikimas deklaracijoje arba kitoks muitinės suklaidinimas, kai neteisingai deklaruotų prekių (daiktų) vertė neviršija vieno šimto bazinių bausmių ir nuobaudų dydžių,

užtraukia baudą nuo vieno tūkstančio iki penkių tūkstančių litų.

3. Deklaranto neteisingų duomenų pateikimas deklaracijoje arba kitoks muitinės suklaidinimas, kai neteisingai deklaruotų prekių (daiktų) vertė viršija vieną šimtą bazinių bausmių ir nuobaudų dydžių,

užtraukia baudą nuo penkių tūkstančių iki dešimt tūkstančių litų.

4. Šio straipsnio 2 ar 3 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki penkiolikos tūkstančių litų.

5. Šio straipsnio 2 dalyje numatyti veiksmai, kai neteisingai deklaruotų prekių (daiktų) vertė neviršija penkių bazinių bausmių ir nuobaudų dydžių ir (arba) kai dėl šių veiksmų apskaičiuoti mokėtini importo, eksporto muitai, kiti mokesčiai neviršija penkių bazinių bausmių ir nuobaudų dydžių,

užtraukia įspėjimą arba baudą nuo dviejų šimtų iki penkių šimtų litų.

**214 straipsnis. Prekių (daiktų) gabenimo tvarkos pažeidimas**

1. Prekių (daiktų, pašto siuntų, nacionalinės valiutos litų ir užsienio valiutos), kurių importas, eksportas ar tranzitas leidžiamas tik turint galiojantį leidimą, licenciją ar kitą dokumentą ir (arba) kurių importui, eksportui ar tranzitui taikomi apribojimai, draudimai arba specialus režimas, gabenimas pažeidžiant nustatytą tvarką, kai neteisėtai gabenamų prekių (daiktų) vertė neviršija penkių bazinių bausmių ir nuobaudų dydžių,

užtraukia įspėjimą arba baudą nuo vieno šimto iki trijų šimtų litų.

2. Prekių (daiktų, pašto siuntų, nacionalinės valiutos litų ir užsienio valiutos), kurių importas, eksportas ar tranzitas leidžiamas tik turint galiojantį leidimą, licenciją ar kitą dokumentą ir (arba) kurių importui, eksportui ar tranzitui taikomi apribojimai, draudimai arba specialus režimas, gabenimas pažeidžiant nustatytą tvarką, kai neteisėtai gabenamų prekių (daiktų) vertė viršija penkis bazinius bausmių ir nuobaudų dydžius, bet neviršija penkiasdešimt bausmių ir nuobaudų dydžių,

užtraukia baudą nuo vieno tūkstančio iki trijų tūkstančių litų.

3. Prekių (daiktų, pašto siuntų, nacionalinės valiutos litų ir užsienio valiutos), kurių importas, eksportas ar tranzitas leidžiamas tik turint galiojantį leidimą, licenciją ar kitą dokumentą ir (arba) kurių importui, eksportui ar tranzitui taikomi apribojimai, draudimai arba specialus režimas, gabenimas pažeidžiant nustatytą tvarką, kai neteisėtai gabenamų prekių (daiktų) vertė viršija penkiasdešimt bausmių ir nuobaudų dydžius,

užtraukia baudą nuo penkių tūkstančių iki dešimt tūkstančių litų.

4. Neteisėtas nukrypimas nuo muitinės nustatyto maršruto gabenant prekes tranzitu

užtraukia baudą nuo penkių šimtų iki trijų tūkstančių litų.

5. Neteisėtas prekių, kurios pagal tranzito arba eksporto dokumentus turėjo būti išvežtos iš Europos Bendrijos muitų teritorijos, neišvežimas

užtraukia baudą nuo penkių tūkstančių iki dešimt tūkstančių litų.

6. Šio straipsnio 1 ar 2 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki aštuonių tūkstančių litų.

7. Šio straipsnio 3, 4 ar 5 dalyje numatytas administracinis nusižengimas, padarytas pakartotinai,

užtraukia baudą nuo dešimt tūkstančių iki dvidešimt tūkstančių litų.

8. Už šio straipsnio 1, 2, 3, 5, 6 ir 7 dalyse numatytus administracinius nusižengimus gali būti skiriamas prekių (daiktų) konfiskavimas.

**215 straipsnis. Laisvųjų zonų, laisvųjų sandėlių, muitinės sandėlių, laikinojo saugojimo vietų ir neapmuitinamų parduotuvių steigimo ir veiklos pažeidimas**

1. Laisvųjų zonų, laisvųjų sandėlių, muitinės sandėlių, laikinojo saugojimo vietų ir neapmuitinamų parduotuvių steigimo tvarkos pažeidimas

užtraukia baudą nuo trijų tūkstančių iki penkių tūkstančių litų.

2. Gamybos, prekybos, paslaugų teikimo ar kitos veiklos laisvosiose zonose, laisvuosiuose sandėliuose, muitinės sandėliuose, laikinojo saugojimo vietose ir neapmuitinamose parduotuvėse tvarkos pažeidimas

užtraukia baudą nuo penkių tūkstančių iki dešimt tūkstančių litų.

3. Muitinės prižiūrimų prekių išgabenimas iš laisvųjų zonų, laisvųjų sandėlių, muitinės sandėlių, laikinojo saugojimo vietų ir neapmuitinamų parduotuvių be muitinės leidimo

užtraukia baudą nuo dešimt tūkstančių iki dvidešimt tūkstančių litų.

4. Apskaitos, susijusios su prekių laikymu, apdorojimu arba perdirbimu, pirkimu arba pardavimu laisvojoje zonoje, laisvuosiuose sandėliuose, muitinės sandėliuose, laikinojo saugojimo vietose ir neapmuitinamose parduotuvėse vedimo tvarkos nesilaikymas

užtraukia baudą nuo dešimt tūkstančių iki dvidešimt tūkstančių litų.

5. Už šio straipsnio 3 ir 4 dalyse numatytus administracinius nusižengimus privalomai skiriamas prekių konfiskavimas.

**216 straipsnis. Muitinės uždėtų arba jos pripažįstamų plombų, spaudų ir kitų žymų padirbimas, nuplėšimas, sugadinimas ar praradimas**

Muitinės uždėtų arba jos pripažįstamų plombų, spaudų ir kitų žymų padirbimas, nuplėšimas, sugadinimas ar praradimas

užtraukia baudą nuo penkių šimtų iki trijų tūkstančių litų.

**217 straipsnis. Išankstinės informacijos pateikimo tvarkos pažeidimas**

1. Išankstinės informacijos, reikalingos muitinės įgyvendinamoms saugos ir saugumo priemonėms taikyti, nepateikimas arba išankstinės informacijos, reikalingos muitinės įgyvendinamoms saugos ir saugumo priemonėms taikyti, pateikimas pažeidžiant teisės aktų nustatytus pateikimo reikalavimus arba terminus

užtraukia baudą nuo vieno šimto iki dviejų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų iki penkių šimtų litų.

3. Neteisingos išankstinės informacijos, reikalingos muitinės įgyvendinamoms saugos ir saugumo priemonėms taikyti, pateikimas

užtraukia įspėjimą arba baudą nuo vieno šimto iki dviejų šimtų litų.

**218 straipsnis. Reikalavimų, susijusių su grynųjų pinigų deklaravimu kertant Europos Sąjungos vidaus sienas, nesilaikymas**

1. Reikalavimo deklaruoti į kitas Europos Sąjungos valstybes nares iš Lietuvos Respublikos išvežamų, iš kitų Europos Sąjungos valstybių narių į Lietuvos Respubliką įvežamų ar per Lietuvos Respubliką į kitas Europos Sąjungos valstybes nares ar iš jų gabenamų grynųjų pinigų, kurių vienkartinė suma viršija 10 000 eurų ar ją atitinkančią sumą užsienio valiuta, nesilaikymas, duomenų nepateikimas arba neteisingų duomenų pateikimas deklaracijoje, arba kitoks muitinės suklaidinimas

užtraukia baudą nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki dešimt tūkstančių litų.

3. Už šio straipsnio 1 ir 2 dalyje numatytus administracinius nusižengimus gali būti skiriamas grynųjų pinigų konfiskavimas.

**219 straipsnis. Kontrabanda**

1. Prekių, pinigų, meno vertybių ar kitų privalomų pateikti muitinei daiktų, išskyrus kilnojamąsias kultūros vertybes ar antikvarinius daiktus, šaunamuosius ginklus, šaudmenis, sprogmenis, sprogstamąsias, radioaktyviąsias medžiagas ar kitas strategines prekes, nuodingąsias ir stipriai veikiančias, psichotropines ar narkotines medžiagas, jų pirmtakus (prekursorius), gabenimas per Lietuvos Respublikos valstybės sieną nepateikiant jų muitinės kontrolei arba kitaip išvengiant šios kontrolės, kai neteisėtai gabenamų prekių, pinigų, meno vertybių ar kitų privalomų pateikti muitinei daiktų vertė neviršija penkių bazinių bausmių ir nuobaudų dydžių,

užtraukia baudą nuo penkių šimtų iki trijų tūkstančių litų.

2. Prekių, pinigų, meno vertybių ar kitų privalomų pateikti muitinei daiktų, išskyrus kilnojamąsias kultūros vertybes ar antikvarinius daiktus, šaunamuosius ginklus, šaudmenis, sprogmenis, sprogstamąsias, radioaktyviąsias medžiagas ar kitas strategines prekes, nuodingąsias ir stipriai veikiančias, psichotropines ar narkotines medžiagas, jų pirmtakus (prekursorius), gabenimas per Lietuvos Respublikos valstybės sieną nepateikiant jų muitinės kontrolei arba kitaip išvengiant šios kontrolės, kai neteisėtai gabenamų prekių, pinigų, meno vertybių ar kitų privalomų pateikti muitinei daiktų vertė viršija penkis bazinius bausmių ir nuobaudų dydžius, bet neviršija penkiasdešimt bazinių bausmių ir nuobaudų dydžių,

užtraukia baudą nuo penkių tūkstančių iki dešimt tūkstančių litų.

3. Prekių, pinigų, meno vertybių ar kitų privalomų pateikti muitinei daiktų, išskyrus kilnojamąsias kultūros vertybes ar antikvarinius daiktus, šaunamuosius ginklus, šaudmenis, sprogmenis, sprogstamąsias, radioaktyviąsias medžiagas ar kitas strategines prekes, nuodingąsias ir stipriai veikiančias, psichotropines ar narkotines medžiagas, jų pirmtakus (prekursorius), gabenimas per Lietuvos Respublikos valstybės sieną nepateikiant jų muitinės kontrolei arba kitaip išvengiant šios kontrolės, kai neteisėtai gabenamų prekių, pinigų, meno vertybių ar kitų privalomų pateikti muitinei daiktų vertė viršija penkiasdešimt bazinius bausmių ir nuobaudų dydžius, bet neviršija dviejų šimtų penkiasdešimt bazinių bausmių ir nuobaudų dydžių,

užtraukia baudą nuo dešimt tūkstančių iki dvidešimt tūkstančių litų.

4. Už šio straipsnio 1, 2, 3 dalyse numatytus administracinius nusižengimus gali būti skiriamas gabenimo ir kitų priemonių, skirtų kontrabandos daiktams per Lietuvos Respublikos valstybės sieną gabenti arba jiems slėpti, konfiskavimas. Už šio straipsnio 1, 2 ir 3 dalyse numatytus administracinius nusižengimus skiriamas privalomas kontrabandos daiktų konfiskavimas.

**XVI SKYRIUS**

**ADMINISTRACINIAI NUSIŽENGIMAI, SUSIJĘ SU TEISINGUMU**

**220 straipsnis. Antstolio garbės ir orumo įžeidimas**

Antstolio garbės ir orumo įžeidimas, reiškiamas necenzūriniais žodžiais ar gestais, įžeidžiančiu elgesiu, kibimu ar kitokiu elgesiu,

užtraukia baudą nuo penkių šimtų iki vieno tūkstančio litų.

**221 straipsnis. Asmenų trukdymas administracinio nusižengimo bylos procesui**

1. Asmenų kliudymas administracinio nusižengimo tyrimą atliekančiam pareigūnui atlikti procesinius veiksmus

užtraukia baudą nuo vieno šimto iki šešių šimtų litų.

2. Melagingų liudytojo ar nukentėjusiojo parodymų davimas, melagingos eksperto išvados ar specialisto paaiškinimo teikimas, melagingas ar žinomai neteisingas vertimas administracinio nusižengimo byloje, išskyrus atvejus, kai administracinio nusižengimo byla nagrinėjama teisme, vengimas ar atsisakymas duoti liudytojo parodymus administracinio nusižengimo byloje, įrodymų naikinimas ar jų slėpimas, naudojimasis negaliojančiais, fiktyviais ar kito asmens dokumentais arba kitokios apgavystės padarymas administracinio teisės pažeidimo byloje.

užtraukia baudą nuo vieno tūkstančio iki trijų tūkstančių litų.

**222 straipsnis. Vengimas vykdyti administracinio poveikio priemones**

1. Asmenų vengimas dalyvauti alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose), kai šiems asmenims sutikus jiems buvo paskirta ši administracinio poveikio priemonė,

užtraukia baudą nuo keturių šimtų iki šešių šimtų litų.

2. Šio kodekso nustatyta tvarka paskirtos administracinio poveikio priemonės – draudimo lankytis viešosiose vietose vykstančiuose renginiuose nesilaikymas

užtraukia baudą nuo penkių šimtų iki vieno tūkstančio litų.

**223 straipsnis. Neteisėtas uždraustų medžiagų, dirbinių, daiktų ir reikmenų perdavimas asmenims, laikomiems laisvės atėmimo vietose, sulaikytųjų sulaikymo vietose, arba neteisėtas medžiagų, dirbinių, daiktų ir reikmenų gavimas iš šių asmenų**

1. Lietuvos Respublikos įstatymų ar kitų teisės aktų uždraustų medžiagų, dirbinių, daiktų ir reikmenų perdavimas arba bandymas juos perduoti asmenims, laikomiems laisvės atėmimo vietose, sulaikytųjų sulaikymo vietose,

užtraukia baudą nuo dviejų šimtų penkiasdešimt iki vieno tūkstančio litų.

2. Neteisėtas gavimas iš asmenų, laikomų šio straipsnio 1 dalyje išvardytose vietose, saugoti ir naudoti uždraustų medžiagų, dirbinių, daiktų ir reikmenų

užtraukia baudą nuo dviejų šimtų penkiasdešimt iki vieno tūkstančio litų.

3. Už šio straipsnio 1 ir 2 dalyse numatytus administracinius nusižengimus gali būti skiriamas daikto, kuris buvo administracinio nusižengimo padarymo įrankis, medžiagų, dirbinių, daiktų ir reikmenų konfiskavimas.

**XVII SKYRIUS**

**ADMINISTRACINIAI NUSIŽENGIMAI, SUSIJĘ SU DISPONAVIMU GINKLAIS, ŠAUDMENIMIS AR SPROGMENIMIS**

**224 straipsnis. Ginklo, šaudmenų nešiojimas, gabenimas, kai tai daro neblaivus (girtas), apsvaigęs nuo narkotinių, psichotropinių ar kitų psichiką veikiančių medžiagų asmuo**

1. Ginklo, šaudmenų nešiojimas, gabenimas, kai tai daro neblaivus (girtas) asmuo (nuo 0,41 promilės iki 1,5 promilės),

užtraukia baudą nuo dviejų šimtų iki keturių šimtų litų.

2. Ginklo, šaudmenų nešiojimas, gabenimas, kai tai daro neblaivus (girtas) asmuo (nuo 1,51 promilės iki 2,5 promilės),

užtraukia baudą nuo keturių šimtų iki aštuonių šimtų litų.

3. Ginklo, šaudmenų nešiojimas, gabenimas, kai tai daro neblaivus (girtas) asmuo (nuo 2,51 promilės ir daugiau) arba apsvaigęs nuo narkotinių, psichotropinių ar kitų psichiką veikiančių medžiagų asmuo, patikrinimo dėl neblaivumo (girtumo) ar apsvaigimo vengimas, taip pat alkoholio, narkotinių, psichotropinių ar kitų psichiką veikiančių medžiagų vartojimas panaudojus ginklą, kol bus patikrintas neblaivumas (girtumas) ar apsvaigimas arba bus atsisakyta tai atlikti,

užtraukia baudą nuo penkių šimtų iki vieno tūkstančio litų.

4. Už šio straipsnio 3 dalyje numatytą administracinį nusižengimą gali būti skiriamas ginklo, šaudmenų konfiskavimas.

**225 straipsnis. Ginklo registravimo terminų arba jo įrašymo į įskaitą pažeidimas**

Ginklo, kuriam įsigyti ir laikyti ar nešioti reikalingas leidimas, registravimo terminų arba jo įrašymo į policijos įstaigos įskaitą pasikeitus gyvenamajai vietai tvarkos pažeidimas

užtraukia įspėjimą arbabaudą nuo penkiasdešimt iki vieno šimto litų.

**226 straipsnis. Ginklo ir šaudmenų saugojimo, laikymo, nešiojimo ar gabenimo tvarkos pažeidimas**

1. Ginklo, šaudmenų, kuriems įsigyti, laikyti ar nešioti nereikalingas leidimas, saugojimo, laikymo, nešiojimo ar gabenimo taisyklių pažeidimas

užtraukia įspėjimą arba baudą nuo penkiasdešimt iki vieno šimto litų.

2. Teisėtai įgyto ginklo, šaudmenų, kuriems įsigyti, laikyti ar nešioti reikalingasleidimas, saugojimo, laikymo, nešiojimo ar gabenimo taisyklių pažeidimas

užtraukia baudą nuo vieno šimto iki dviejų šimtų litų.

3. Šio straipsnio 2 dalyje numatytas administracinis nusižengimas, padarytas pakartotinai,

užtraukia baudą nuo trijų šimtų iki šešių šimtų litų.

4. Už šio straipsnio 1, 2, 3 dalyje numatytą administracinį nusižengimą gali būti skiriamas ginklo ir šaudmenų konfiskavimas.

**227 straipsnis. Ginklų ir šaudmenų apskaitos taisyklių pažeidimas**

1. Ginklų ir šaudmenų apskaitos taisyklių pažeidimas

užtraukia baudą asmenims, atsakingiems už ginklų ir šaudmenų apskaitą, nuo vieno šimto iki dviejų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų iki keturių šimtų litų.

**228 straipsnis. Ginklo ir šaudmenų neišvežimas iš Lietuvos Respublikos per leidime nurodytą terminą**

1. Ginklo ir šaudmenų neišvežimas iš Lietuvos Respublikos per leidime nurodytą terminą

užtraukia baudą asmenims, atsakingiems už ginklo ir šaudmenų išvežimą, nuo vieno šimto iki dviejų šimtų litų.

2. Už šio straipsnio 1 dalyje numatytą administracinį nusižengimą privalomai skiriamas ginklo ir šaudmenų konfiskavimas.

**229 straipsnis. Ginklų taikiklių ar kitų priedėlių, kuriuos Lietuvos Respublikos ginklų ir šaudmenų kontrolės įstatymas su tokios rūšies ginklais naudoti draudžia, įsigijimas, laikymas ir naudojimas**

1. Ginklų taikiklių ar kitų priedėlių, kuriuos Lietuvos Respublikos ginklų ir šaudmenų kontrolės įstatymas su tokios rūšies ginklais naudoti draudžia, įsigijimas, laikymas ir naudojimas

užtraukia baudą nuo dviejų šimtų iki keturių šimtų litų.

2. Už šio straipsnio 1 dalyje numatytą administracinį nusižengimą privalomai skiriamas ginklų taikiklių ar kitų priedėlių konfiskavimas.

**230 straipsnis. Lietuvos Respublikos sprogmenų apyvartos kontrolės įstatymo ir kitų teisės aktų nustatytų sprogmenų apyvartos reikalavimų pažeidimas**

1. Lietuvos Respublikos sprogmenų apyvartos kontrolės įstatymo nustatytų sprogmenų saugos, taip pat sprogmenų sertifikavimo ir ženklinimo bendrųjų reikalavimų pažeidimas

užtraukia baudą nuo penkių šimtų iki dviejų tūkstančių litų.

2. Duomenų apie pagamintus, importuotus, eksportuotus, parduotus, laikomus, sunaudotus sprogmenis pateikimo taisyklių pažeidimas, duomenų nepateikimas ar klaidingų duomenų pateikimas, taip pat teisės aktų nustatytos fizinių ir juridinių asmenų, kurių veikla yra susijusi su sprogmenų apyvarta, veiklos vidaus audito tvarkos pažeidimas ir vidaus audito duomenų nepateikimas ar klaidingų duomenų pateikimas Lietuvos Respublikos ginklų fondui prie Lietuvos Respublikos vidaus reikalų ministerijos

užtraukia įspėjimą arba baudą nuo penkių šimtų iki dviejų tūkstančių litų.

3. Sprogmenų apskaitos tvarkos pažeidimas, apskaitos duomenų nepateikimas ar klaidingų duomenų pateikimas valstybinę sprogmenų apyvartos kontrolę atliekantiems pareigūnams, taip pat sprogmenų laikymo ir apsaugos reikalavimų pažeidimas

užtraukia įspėjimą arba baudą nuo penkių šimtų iki trijų tūkstančių litų.

4. Sprogmenų gamybos saugos ir sprogdinimo darbų saugos reikalavimų pažeidimas

užtraukia baudą juridinių asmenų vadovams ar kitiems atsakingiems asmenims nuo vieno tūkstančio iki keturių tūkstančių litų.

5. Už šio straipsnio 1 dalyje numatytą administracinį nusižengimą gali būti skiriamas saugos ir ženklinimo bendrųjų reikalavimų neatitinkančių sprogmenų konfiskavimas.

**XVIII SKYRIUS**

**ADMINISTRACINIAI NUSIŽENGIMAI, SUSIJĘ SU APLINKOS APSAUGOS, GAMTOS IŠTEKLIŲ NAUDOJIMU IR PAVELDO APSAUGA**

**231straipsnis. Ūkinės ar kitokios veiklos objektų statyba ar naudojimas pažeidžiant aplinkos apsaugos reikalavimus**

1. Ūkinės ar kitokios veiklos vykdymas, objektų naudojimas pažeidžiant teisės aktuose nustatytus aplinkos apsaugos reikalavimus ir normatyvus, kai pagal Lietuvos Respublikos aplinkos apsaugos įstatymą ar kitus aplinkos apsaugą ar gamtos išteklių naudojimą reglamentuojančius teisės aktus leidimas nėra privalomas,

užtraukia baudą asmenims nuo dviejų šimtų iki penkių šimtų litų, juridinių asmenų vadovams – nuo penkių šimtų iki vieno tūkstančio litų ir kitiems atsakingiems asmenims – nuo keturių šimtų iki septynių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo penkių šimtų iki vieno tūkstančio litų, juridinių asmenų vadovams – nuo vieno tūkstančio iki penkių tūkstančių litų ir kitiems atsakingiems asmenims – nuo septynių šimtų iki dviejų tūkstančių litų.

3. Ūkinės ar kitokios veiklos objektų statyba, kai planuojamos ūkinės veiklos poveikio aplinkai vertinimą reglamentuojančių teisės aktų nustatyta tvarka nėra atliktas planuojamos ūkinės veiklos poveikio aplinkai vertinimas ar atranka dėl planuojamos ūkinės veiklos poveikio aplinkai vertinimo arba nėra priimtas sprendimas leisti vykdyti planuojamą ūkinę veiklą, arba ūkinės ar kitokios veiklos objektų statyba nesilaikant teisės aktuose nustatytų aplinkos apsaugos reikalavimų ir normatyvų

užtraukia baudą asmenims nuo penkių šimtų iki vieno tūkstančio litų, juridinių asmenų vadovams – nuo vieno tūkstančio penkių šimtų iki trijų tūkstančių litų ir kitiems atsakingiems asmenims – nuo vieno tūkstančio iki dviejų tūkstančių litų.

4. Ūkinės ar kitokios veiklos vykdymas, objektų naudojimas neturint Lietuvos Respublikos aplinkos apsaugos įstatyme ar kituose aplinkos apsaugą ar gamtos išteklių naudojimą reglamentuojančiuose teisės aktuose nustatyto leidimo, kai tai numatyta įstatymuose ar kituose teisės aktuose, arba nesilaikant šio leidimo sąlygose nustatytų reikalavimų, arba kai planuojamos ūkinės veiklos poveikio aplinkai vertinimą reglamentuojančių teisės aktų nustatyta tvarka nėra atliktas planuojamos ūkinės veiklos poveikio aplinkai vertinimas ar atranka dėl planuojamos ūkinės veiklos poveikio aplinkai vertinimo arba nėra priimtas sprendimas leisti vykdyti planuojamą ūkinę veiklą, arba pažeidžiant teisės aktuose nustatytus aplinkos apsaugos reikalavimus ir normatyvus,

užtraukia baudą asmenims nuo vieno tūkstančio iki dviejų tūkstančių litų, juridinių asmenų vadovams – nuo trijų tūkstančių litų iki šešių tūkstančių litų ir kitiems atsakingiems asmenims – nuo dviejų tūkstančių iki keturių tūkstančių litų.

5. Šio straipsnio 2 ar 3 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno tūkstančio iki keturių tūkstančių litų, juridinių asmenų vadovams \_ nuo septynių tūkstančių iki dešimt tūkstančių litų ir kitiems atsakingiems asmenims – nuo keturių tūkstančių iki septynių tūkstančių litų.

**232 straipsnis. Ūkio subjekto aplinkos monitoringą reglamentuojančių teisės aktų reikalavimų pažeidimas**

1. Ūkio subjekto aplinkos monitoringo duomenų ar metinių aplinkos monitoringo ataskaitų nepateikimas kompetentingoms institucijoms nustatytu laiku

užtraukia baudą nuo keturių šimtų iki aštuonių šimtų litų.

2. Neteisingų ūkio subjekto aplinkos monitoringo duomenų pateikimas kompetentingoms institucijoms

užtraukia baudą nuo vieno tūkstančio penkių šimtų iki trijų tūkstančių litų.

3. Ūkio subjekto aplinkos monitoringo tyrimų ir (ar) matavimų atlikimas neakredituotose teisės aktų nustatyta tvarka ar neturinčiose teisės aktų nustatyta tvarka išduoto leidimo laboratorijose

užtraukia baudą nuo vieno tūkstančio penkių šimtų iki trijų tūkstančių litų.

4. Ūkio subjekto aplinkos monitoringą reglamentuojančių teisės aktų reikalavimų pažeidimas, išskyrus šio straipsnio 1, 2 ir 3 dalyse numatytus nusižengimus,

užtraukia baudą nuo trijų šimtų iki šešių šimtų litų.

5. Šio straipsnio 1 ar 4 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

6. Šio straipsnio 2 ar 3 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki šešių tūkstančių litų.

**233 straipsnis. Aplinkosauginio ženklinimo reikalavimų pažeidimas**

1. Neteisėtas Bendrijos aplinkosaugos vadybos ir audito sistemos (EMAS) logotipo naudojimas ar jo naudojimas pažeidžiant 2009 m. lapkričio 25 d. Europos Parlamento ir Tarybos reglamente (EB) Nr. 1221/2009 dėl organizacijų savanoriško Bendrijos aplinkosaugos vadybos ir audito sistemos (EMAS) taikymo, panaikinančio Reglamentą (EB) Nr. 761/2001 ir Komisijos sprendimus 2001/681/EB bei 2006/193/EB, nustatytus reikalavimus

užtraukia baudą nuo vieno tūkstančio iki dviejų tūkstančių litų.

2. Neteisėtas Europos Sąjungos ekologinio ženklo naudojimas ar jo naudojimas pažeidžiant 2009 m. lapkričio 25 d. Europos Parlamento ir Tarybos reglamente (EB) Nr. 66/2010 dėl ES ekologinio ženklo nustatytus reikalavimus

užtraukia baudą nuo vieno tūkstančio iki trijų tūkstančių litų.

3. Šio straipsnio 1 ar 2 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki keturių tūkstančių  litų.

**234 straipsnis. Dokumentacijos, kurioje nenumatyta priemonių avarijoms išvengti, jų priežastims ir padariniams likviduoti arba neigiamą poveikį aplinkai mažinančių priemonių, tvirtinimas**

Dokumentacijos, kurioje nenumatyta priemonių avarijoms išvengti, jų priežastims ir padariniams likviduoti arba neigiamą poveikį aplinkai mažinančių priemonių, kai tai turėjo būti numatyta, tvirtinimas

užtraukia baudą juridinių asmenų vadovams ar kitiems atsakingiems asmenims nuo penkių šimtų iki vieno tūkstančio litų.

**235 straipsnis. Informacijos apie aplinkos būklę nuslėpimas, nepateikimas arba iškraipymas**

1. Informacijos apie aplinkos būklę ar gamtos išteklių naudojimą nepateikimas teisės aktų nustatyta tvarka, taip pat tokios informacijos nuslėpimas arba iškraipymas

užtraukia baudą juridinių asmenų vadovams ar kitiems atsakingiems asmenims nuo vieno šimto iki dviejų šimtų litų.

2. Informacijos apie aplinkos būklę, žinant, kad ji neteisinga, skelbimas

užtraukia baudą juridinių asmenų vadovams ar kitiems atsakingiems asmenims nuo dviejų šimtų iki keturių šimtų litų.

3. Nepranešimas apie įvykusias avarijas arba kitus atvejus, dėl kurių padaroma žala arba kyla pavojus aplinkai, žmonių sveikatai arba gyvybei,

užtraukia baudą juridinių asmenų vadovams ar kitiems atsakingiems asmenims nuo penkių šimtų iki vieno tūkstančio litų.

4. Neteisingos informacijos, reikalingos atrankai dėl planuojamos ūkinės veiklos poveikio aplinkai vertinimo atlikti, pateikimas

užtraukia baudą planuojamos ūkinės veiklos organizatoriams (užsakovams) ir poveikio aplinkai vertinimo dokumentų rengėjams – asmenims nuo vieno šimto iki penkių šimtų litų ir planuojamos ūkinės veiklos organizatorių (užsakovų) ir poveikio aplinkai vertinimo dokumentų rengėjų – juridinių asmenų vadovams ar kitiems atsakingiems asmenims – nuo penkių šimtų iki dviejų tūkstančių litų.

5. Neteisingos informacijos, reikalingos poveikio aplinkai vertinimo programai patvirtinti arba sprendimui dėl planuojamos ūkinės veiklos galimybių priimti, pateikimas

užtraukia baudą poveikio aplinkai vertinimo dokumentų rengėjams – fiziniams asmenims nuo vieno šimto iki penkių šimtų litų ir poveikio aplinkai vertinimo dokumentų rengėjų – juridinių asmenų vadovams ar kitiems atsakingiems asmenims – nuo penkių šimtų iki dviejų tūkstančių litų.

**236 straipsnis. Aplinkos apsaugos norminių ar kitų teisės aktų, reguliuojančių aplinkos radiacinę saugą, nevykdymas ar pažeidimas**

1. Aplinkos apsaugos norminių ar kitų teisės aktų, reguliuojančių aplinkos radiacinę saugą, nevykdymas ar pažeidimas

užtraukia baudą asmenims nuo dviejų šimtų iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo dviejų tūkstančių iki keturių tūkstančių litų.

3. Už šio straipsnio 1 ir 2 dalyse numatytus administracinius nusižengimus gali būti skiriamas jonizuojančiosios spinduliuotės šaltinių, išskyrus jonizuojančiosios spinduliuotės generatorius, radioaktyviųjų atliekų ar radioaktyviomis medžiagomis užterštų daiktų konfiskavimas.

**237 straipsnis. Mokesčio už aplinkos teršimą ir mokesčio už valstybinius gamtos išteklius deklaravimo tvarkos pažeidimas**

1. Mokesčio už aplinkos teršimą iš mobilių taršos šaltinių deklaracijos ar Mokesčio už aplinkos teršimą iš stacionarių taršos šaltinių deklaracijos, ar Mokesčio už aplinkos teršimą apmokestinamųjų gaminių atliekomis deklaracijos, ar Mokesčio už aplinkos teršimą pakuotės atliekomis deklaracijos, ar Mokesčio už naudingąsias iškasenas, vandenį ir statybinį gruntą deklaracijos, ar Mokesčio už medžiojamųjų gyvūnų išteklių naudojimą deklaracijos nepateikimas iki nustatytų terminų

užtraukia baudą juridinių asmenų vadovams ar kitiems atsakingiems asmenims nuo aštuonių šimtų iki vieno tūkstančio penkių šimtų litų.

2. Klaidingų duomenų pateikimas Mokesčio už aplinkos teršimą iš mobilių taršos šaltinių deklaracijoje ar Mokesčio už aplinkos teršimą iš stacionarių taršos šaltinių deklaracijoje, ar Mokesčio už aplinkos teršimą apmokestinamųjų gaminių atliekomis deklaracijoje, ar Mokesčio už aplinkos teršimą pakuotės atliekomis deklaracijoje, ar Mokesčio už naudingąsias iškasenas, vandenį ir statybinį gruntą deklaracijoje, ar Mokesčio už medžiojamųjų gyvūnų išteklių naudojimą deklaracijoje

užtraukia baudą juridinių asmenų vadovams ar kitiems atsakingiems asmenims nuo vieno tūkstančio penkių šimtų iki trijų tūkstančių litų.

**238 straipsnis. Teršalų išmetimas į aplinkos orą**

1. Teršalų išmetimas į aplinkos orą viršijant leidime nustatytus į atmosferą išmetamo teršalų kiekio normatyvus ar pažeidžiant kitas leidime nustatytas teršalų išmetimo į aplinkos orą sąlygas arba teršalų išmetimas į aplinkos orą pažeidžiant teisės aktuose nustatytus teršalų išmetimo į aplinkos orą aplinkos apsaugos normatyvus ar kitus teršalų išmetimo į aplinkos orą reikalavimus, kai pagal teisės aktus leidimas išmesti į aplinkos orą teršalus nereikalingas,

užtraukia baudą asmenims nuo dviejų šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo šešių šimtų iki keturių tūkstančių litų.

2. Teršalų išmetimas į aplinkos orą be nustatyta tvarka išduoto leidimo, kai pagal teisės aktus toks leidimas yra reikalingas,

užtraukia baudą asmenims nuo keturių šimtų iki dviejų tūkstančių litų ir juridinių asmenų vadovams ar kitiems atsakingiems asmenims – nuo vieno tūkstančio iki penkių tūkstančių litų.

3. Šio straipsnio 1 ar 2 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno tūkstančio iki keturių tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki dešimt tūkstančių litų.

4. Išmetamų į aplinkos orą teršalų apskaitos ir ataskaitų teikimo reikalavimų nevykdymas, išskyrus šio kodekso 233 straipsnyje nurodytas veikas,

užtraukia baudą asmenims nuo dviejų šimtų iki keturių šimtų litų ir juridinių asmenų vadovams ar kitiems atsakingiems asmenims – nuo keturių šimtų iki vieno tūkstančio litų.

**239 straipsnis. Teisės aktų, reglamentuojančių šiltnamio efektą sukeliančių dujų išmetimą į atmosferą, šiltnamio efektą sukeliančių dujų apyvartinių taršos leidimų išdavimą ir prekybą jais, pažeidimas**

1. Šiltnamio efektą sukeliančių dujų išmetimo apskaitos ataskaitos ir (ar) nepriklausomo vertintojo šiltnamio efektą sukeliančių dujų ataskaitos tinkamumo patvirtinimo pažymos nepateikimas laiku kompetentingai institucijai

užtraukia baudą nuo penkių šimtų iki vieno tūkstančio litų.

2. Veiklos vykdymas neatidarius sąskaitos Šiltnamio efektą sukeliančių dujų registre, kai pagal teisės aktus veiklos vykdytojas privalo atidaryti tokią sąskaitą,

užtraukia baudą nuo penkių šimtų iki trijų tūkstančių litų.

3. Lėšų, gautų už veiklos vykdytojo perleistus šiltnamio efektą sukeliančių dujų apyvartinius taršos leidimus, kurie buvo nustatyta tvarka jam paskirti, panaudojimas ne pagal paskirtį

užtraukia baudą nuo penkių šimtų iki trijų tūkstančių litų.

4. Prekybos šiltnamio efektą sukeliančių dujų apyvartiniais taršos leidimais nustatytos tvarkos pažeidimas

užtraukia baudą nuo vieno tūkstančio iki trijų tūkstančių litų.

5. Veiklos vykdymas neturint nustatyta tvarka išduoto leidimo išmesti šiltnamio efektą sukeliančias dujas, kai pagal teisės aktus toks leidimas reikalingas,

užtraukia baudą nuo vieno tūkstančio iki dviejų tūkstančių litų.

**240 straipsnis. Aplinkos teršimas pavojingomis cheminėmis medžiagomis ir preparatais**

1. Aplinkos teršimas pavojingomis cheminėmis medžiagomis ir preparatais

užtraukia baudą asmenims nuo dviejų šimtų iki keturių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki keturių tūkstančių litų.

**241 straipsnis. Aplinkos teršimas radioaktyviomis medžiagomis**

1. Aplinkos teršimas radioaktyviomis medžiagomis, taip pat jų gabenimas, naudojimas, laikymas ar dėjimas į atliekyną pažeidžiant aplinkos apsaugos reikalavimus

užtraukia baudą asmenims nuo dviejų tūkstančių iki trijų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki keturių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki dešimt tūkstančių litų.

3. Už šio straipsnio 1 ir 2 dalyse numatytus administracinius nusižengimus gali būti skiriamas jonizuojančiosios spinduliuotės šaltinių, išskyrus jonizuojančiosios spinduliuotės generatorius, radioaktyviųjų atliekų ar radioaktyviomis medžiagomis užterštų daiktų konfiskavimas.

**242 straipsnis. Aplinkos teršimas nuotekomis**

1. Nuotekų išleidimas į aplinką viršijant leidime nustatytas išleidžiamų teršalų ribines vertes ar pažeidžiant kitas leidime nustatytas nuotekų išleidimo sąlygas arba nuotekų išleidimas į aplinką pažeidžiant teisės aktuose nustatytas išleidžiamų teršalų ribines vertes ar kitus nuotekų išleidimo į aplinką reikalavimus, kai pagal teisės aktus leidimas išleisti nuotekas nereikalingas,

užtraukia baudą asmenims nuo dviejų šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo šešių šimtų iki keturių tūkstančių litų.

2. Nuotekų išleidimas į aplinką be nustatyta tvarka išduoto leidimo, kai pagal teisės aktus toks leidimas yra reikalingas, nuotekų išleidimas į drenažo sistemas

užtraukia baudą asmenims nuo keturių šimtų iki dviejų tūkstančių litų ir juridinių asmenų vadovams ar kitiems atsakingiems asmenims – nuo vieno tūkstančio iki penkių tūkstančių litų.

3. Šio straipsnio 1 ar 2 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno tūkstančio iki keturių tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki dešimt tūkstančių litų.

**243 straipsnis. Atliekų tvarkymą reglamentuojančių teisės aktų reikalavimų nevykdymas**

1. Aplinkos užteršimas mažesniu kaip vienas šimtas kubinių decimetrų nepavojingų atliekų kiekiu

užtraukia įspėjimą arba baudą nuo vieno šimto iki trijų šimtų litų.

2. Šio straipsnio 1 dalyje numatyta veika, jeigu dėl to nepavojingomis atliekomis buvo užteršta aplinka vandenviečių ir mineralinių šaltinių sanitarinėse apsaugos zonose, rezervatuose, nacionaliniuose ir regioniniuose parkuose, draustiniuose, biosferos poligonuose, atkuriamuosiuose ir genetiniuose sklypuose, saugomų gamtos ir kultūros paveldo objektų teritorijose ir jų apsaugos zonose, rekreacinėse teritorijose, kurortų apsaugos zonose, išžvalgytų naudingųjų iškasenų ir požeminių vandens telkinių plotuose, oro uostų, magistralinių dujotiekių ir naftotiekių vamzdynų bei jų įrenginių, hidrometeorologijos stočių apsaugos zonose, Šiaurės Lietuvos intensyvaus karsto zonoje, šaltiniuotose vietose ir pelkėse, geležinkelių ir valstybinės reikšmės automobilių kelių pakelių juostose ir sanitarinėse apsaugos zonose,

užtraukia įspėjimą arba baudą nuo dviejų šimtų iki penkių šimtų litų.

3. Aplinkos užteršimas mažesniu kaip vienas šimtas kubinių decimetrų pavojingų atliekų kiekiu

užtraukia baudą nuo dviejų šimtų iki penkių šimtų litų.

4. Šio straipsnio 3 dalyje numatyta veika, jeigu dėl to pavojingomis atliekomis buvo užteršta aplinka vandenviečių ir mineralinių šaltinių sanitarinėse apsaugos zonose, rezervatuose, nacionaliniuose ir regioniniuose parkuose, draustiniuose, biosferos poligonuose, atkuriamuosiuose ir genetiniuose sklypuose, saugomų gamtos ir kultūros paveldo objektų teritorijose ir jų apsaugos zonose, rekreacinėse teritorijose, kurortų apsaugos zonose, išžvalgytų naudingųjų iškasenų ir požeminių vandens telkinių plotuose, oro uostų, magistralinių dujotiekių ir naftotiekių vamzdynų bei jų įrenginių, hidrometeorologijos stočių apsaugos zonose, Šiaurės Lietuvos intensyvaus karsto zonoje, šaltiniuotose vietose ir pelkėse, geležinkelių ir valstybinės reikšmės automobilių kelių pakelių juostose ir sanitarinėse apsaugos zonose,

užtraukia baudą nuo penkių šimtų iki vieno tūkstančio litų.

5. Aplinkos užteršimas vienu šimtu kubinių decimetrų ir didesniu nepavojingų atliekų kiekiu

užtraukia baudą nuo penkių šimtų iki vieno tūkstančio litų.

6. Šio straipsnio 5 dalyje numatyta veika, jeigu dėl to nepavojingomis atliekomis buvo užteršta aplinka vandenviečių ir mineralinių šaltinių sanitarinėse apsaugos zonose, rezervatuose, nacionaliniuose ir regioniniuose parkuose, draustiniuose, biosferos poligonuose, atkuriamuosiuose ir genetiniuose sklypuose, saugomų gamtos ir kultūros paveldo objektų teritorijose ir jų apsaugos zonose, rekreacinėse teritorijose, kurortų apsaugos zonose, išžvalgytų naudingųjų iškasenų ir požeminių vandens telkinių plotuose, oro uostų, magistralinių dujotiekių ir naftotiekių vamzdynų bei jų įrenginių, hidrometeorologijos stočių apsaugos zonose, Šiaurės Lietuvos intensyvaus karsto zonoje, šaltiniuotose vietose ir pelkėse, geležinkelių ir valstybinės reikšmės automobilių kelių pakelių juostose ir sanitarinėse apsaugos zonose,

užtraukia baudą nuo vieno tūkstančio litų iki trijų tūkstančių litų.

7. Aplinkos užteršimas vienu šimtu kubinių decimetrų ir didesniu pavojingų atliekų kiekiu

užtraukia baudą nuo vieno tūkstančio iki dviejų tūkstančių litų.

8. Šio straipsnio 7 dalyje numatyta veika, jeigu dėl to pavojingomis atliekomis buvo užteršta aplinka vandenviečių ir mineralinių šaltinių sanitarinėse apsaugos zonose, rezervatuose, nacionaliniuose ir regioniniuose parkuose, draustiniuose, biosferos poligonuose, atkuriamuosiuose ir genetiniuose sklypuose, saugomų gamtos ir kultūros paveldo objektų teritorijose ir jų apsaugos zonose, rekreacinėse teritorijose, kurortų apsaugos zonose, išžvalgytų naudingųjų iškasenų ir požeminių vandens telkinių plotuose, oro uostų, magistralinių dujotiekių ir naftotiekių vamzdynų bei jų įrenginių, hidrometeorologijos stočių apsaugos zonose, Šiaurės Lietuvos intensyvaus karsto zonoje, šaltiniuotose vietose ir pelkėse, geležinkelių ir valstybinės reikšmės automobilių kelių pakelių juostose ir sanitarinėse apsaugos zonose,

užtraukia baudą nuo dviejų tūkstančių iki penkių tūkstančių litų.

9. Aplinkos užteršimas vieno kubinio metro ir didesniu nepavojingų atliekų kiekiu

užtraukia baudą nuo dviejų tūkstančių iki penkių tūkstančių litų.

10. Šio straipsnio 9 dalyje numatyta veika, jeigu dėl to nepavojingomis atliekomis buvo užteršta aplinka vandenviečių ir mineralinių šaltinių sanitarinėse apsaugos zonose, rezervatuose, nacionaliniuose ir regioniniuose parkuose, draustiniuose, biosferos poligonuose, atkuriamuosiuose ir genetiniuose sklypuose, saugomų gamtos ir kultūros paveldo objektų teritorijose ir jų apsaugos zonose, rekreacinėse teritorijose, kurortų apsaugos zonose, išžvalgytų naudingųjų iškasenų ir požeminių vandens telkinių plotuose, oro uostų, magistralinių dujotiekių ir naftotiekių vamzdynų bei jų įrenginių, hidrometeorologijos stočių apsaugos zonose, Šiaurės Lietuvos intensyvaus karsto zonoje, šaltiniuotose vietose ir pelkėse, geležinkelių ir valstybinės reikšmės automobilių kelių pakelių juostose ir sanitarinėse apsaugos zonose,

užtraukia baudą nuo penkių tūkstančių iki aštuonių tūkstančių litų.

11. Aplinkos užteršimas vieno kubinio metro ir didesniu pavojingų atliekų kiekiu

užtraukia baudą nuo penkių tūkstančių iki aštuonių tūkstančių litų.

12. Šio straipsnio 11 dalyje numatyta veika, jeigu dėl to pavojingomis atliekomis buvo užteršta aplinka vandenviečių ir mineralinių šaltinių sanitarinėse apsaugos zonose, rezervatuose, nacionaliniuose ir regioniniuose parkuose, draustiniuose, biosferos poligonuose, atkuriamuosiuose ir genetiniuose sklypuose, saugomų gamtos ir kultūros paveldo objektų teritorijose ir jų apsaugos zonose, rekreacinėse teritorijose, kurortų apsaugos zonose, išžvalgytų naudingųjų iškasenų ir požeminių vandens telkinių plotuose, oro uostų, magistralinių dujotiekių ir naftotiekių vamzdynų bei jų įrenginių, hidrometeorologijos stočių apsaugos zonose, Šiaurės Lietuvos intensyvaus karsto zonoje, šaltiniuotose vietose ir pelkėse, geležinkelių ir valstybinės reikšmės automobilių kelių pakelių juostose ir sanitarinėse apsaugos zonose,

užtraukia baudą nuo aštuonių tūkstančių iki dešimt tūkstančių litų.

13. Aplinkos užteršimas penkių kubinių metrų ir didesniu nepavojingų atliekų kiekiu

užtraukia baudą nuo aštuonių tūkstančių litų iki dešimt tūkstančių litų.

14. Šio straipsnio 13 dalyje numatyta veika, jeigu dėl to nepavojingomis atliekomis buvo užteršta aplinka vandenviečių ir mineralinių šaltinių sanitarinėse apsaugos zonose, rezervatuose, nacionaliniuose ir regioniniuose parkuose, draustiniuose, biosferos poligonuose, atkuriamuosiuose ir genetiniuose sklypuose, saugomų gamtos ir kultūros paveldo objektų teritorijose ir jų apsaugos zonose, rekreacinėse teritorijose, kurortų apsaugos zonose, išžvalgytų naudingųjų iškasenų ir požeminių vandens telkinių plotuose, oro uostų, magistralinių dujotiekių ir naftotiekių vamzdynų bei jų įrenginių, hidrometeorologijos stočių apsaugos zonose, Šiaurės Lietuvos intensyvaus karsto zonoje, šaltiniuotose vietose ir pelkėse, geležinkelių ir valstybinės reikšmės automobilių kelių pakelių juostose ir sanitarinėse apsaugos zonose,

užtraukia baudą nuo dešimt tūkstančių iki penkiolikos tūkstančių litų.

15. Aplinkos užteršimas penkių kubinių metrų ir didesniu pavojingų atliekų kiekiu

užtraukia baudą nuo dešimt tūkstančių iki penkiolikos tūkstančių litų.

16. Šio straipsnio 15 dalyje numatyta veika, jeigu dėl to pavojingomis atliekomis buvo užteršta aplinka vandenviečių ir mineralinių šaltinių sanitarinėse apsaugos zonose, rezervatuose, nacionaliniuose ir regioniniuose parkuose, draustiniuose, biosferos poligonuose, atkuriamuosiuose ir genetiniuose sklypuose, saugomų gamtos ir kultūros paveldo objektų teritorijose ir jų apsaugos zonose, rekreacinėse teritorijose, kurortų apsaugos zonose, išžvalgytų naudingųjų iškasenų ir požeminių vandens telkinių plotuose, oro uostų, magistralinių dujotiekių ir naftotiekių vamzdynų bei jų įrenginių, hidrometeorologijos stočių apsaugos zonose, Šiaurės Lietuvos intensyvaus karsto zonoje, šaltiniuotose vietose ir pelkėse, geležinkelių ir valstybinės reikšmės automobilių kelių pakelių juostose ir sanitarinėse apsaugos zonose

užtraukia baudą nuo penkiolikos tūkstančių iki dvidešimt tūkstančių litų.

17. Vieno kubinio metro ar mažesnio negu vienas kubinis metras nepavojingų atliekų kiekio laikinasis laikymas, surinkimas, vežimas ir (ar) apdorojimas, įskaitant prekiautojo atliekomis ir tarpininko tokio pobūdžio veiksmus, pažeidžiant atliekų tvarkymo taisyklių reikalavimus,

užtraukia įspėjimą arba baudą asmenims nuo vieno šimto iki dviejų šimtų litų ir baudą juridinių asmenų vadovams ar kitiems atsakingiems asmenims – nuo trijų šimtų iki šešių šimtų litų.

18. Šio straipsnio 17 dalyje numatyta veika, vykdyta vandenviečių ir mineralinių šaltinių sanitarinėse apsaugos zonose, rezervatuose, nacionaliniuose ir regioniniuose parkuose, draustiniuose, saugomų gamtos ir kultūros paveldo objektų teritorijose ir jų apsaugos zonose, rekreacinėse teritorijose, kurortų apsaugos zonose, išžvalgytų naudingųjų iškasenų ir požeminių vandens telkinių plotuose, oro uostų, magistralinių dujotiekių ir naftotiekių vamzdynų bei jų įrenginių, hidrometeorologijos stočių apsaugos zonose, Šiaurės Lietuvos intensyvaus karsto zonoje, šaltiniuotose vietose ir pelkėse, geležinkelių ir valstybinės reikšmės automobilių kelių pakelių juostose ir sanitarinėse apsaugos zonose,

užtraukia baudą asmenims nuo dviejų šimtų iki keturių šimtų litų ir juridinių asmenų vadovams ar kitiems atsakingiems asmenims – nuo keturių šimtų iki aštuonių šimtų litų.

19. Vieno kubinio metro ar mažesnio negu vienas kubinis metras pavojingų atliekų kiekio laikinasis laikymas, surinkimas, vežimas ir (ar) apdorojimas, įskaitant prekiautojo atliekomis ir tarpininko tokio pobūdžio veiksmus, pažeidžiant atliekų tvarkymo taisyklių reikalavimus,

užtraukia baudą asmenims nuo trijų šimtų iki šešių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

20. Šio straipsnio 19 dalyje numatyta veika, vykdyta vandenviečių ir mineralinių šaltinių sanitarinėse apsaugos zonose, rezervatuose, nacionaliniuose ir regioniniuose parkuose, draustiniuose, saugomų gamtos ir kultūros paveldo objektų teritorijose ir jų apsaugos zonose, rekreacinėse teritorijose, kurortų apsaugos zonose, išžvalgytų naudingųjų iškasenų ir požeminių vandens telkinių plotuose, oro uostų, magistralinių dujotiekių ir naftotiekių vamzdynų bei jų įrenginių, hidrometeorologijos stočių apsaugos zonose, Šiaurės Lietuvos intensyvaus karsto zonoje, šaltiniuotose vietose ir pelkėse, geležinkelių ir valstybinės reikšmės automobilių kelių pakelių juostose ir sanitarinėse apsaugos zonose,

užtraukia baudą asmenims nuo keturių šimtų iki aštuonių šimtų litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

21. Didesnio negu vienas kubinis metras nepavojingų atliekų kiekio laikinasis laikymas, surinkimas, vežimas ir (ar) apdorojimas, įskaitant prekiautojo atliekomis ir tarpininko tokio pobūdžio veiksmus, pažeidžiant atliekų tvarkymo taisyklių reikalavimus,

užtraukia baudą nuo šešių šimtų iki keturių tūkstančių litų.

22. Šio straipsnio 21 dalyje numatyta veika, vykdyta vandenviečių ir mineralinių šaltinių sanitarinėse apsaugos zonose, rezervatuose, nacionaliniuose ir regioniniuose parkuose, draustiniuose, saugomų gamtos ir kultūros paveldo objektų teritorijose ir jų apsaugos zonose, rekreacinėse teritorijose, kurortų apsaugos zonose, išžvalgytų naudingųjų iškasenų ir požeminių vandens telkinių plotuose, oro uostų, magistralinių dujotiekių ir naftotiekių vamzdynų bei jų įrenginių, hidrometeorologijos stočių apsaugos zonose, Šiaurės Lietuvos intensyvaus karsto zonoje, šaltiniuotose vietose ir pelkėse, geležinkelių ir valstybinės reikšmės automobilių kelių pakelių juostose ir sanitarinėse apsaugos zonose

užtraukia baudą nuo trijų tūkstančių iki šešių tūkstančių litų.

23. Didesnio negu vienas kubinis metras pavojingų atliekų kiekio laikinasis laikymas, surinkimas, vežimas ir (ar) apdorojimas, įskaitant prekiautojo atliekomis ir tarpininko tokio pobūdžio veiksmus, pažeidžiant atliekų tvarkymo taisyklių reikalavimus,

užtraukia baudą nuo trijų tūkstančių iki šešių tūkstančių litų.

24. Šio straipsnio 23 dalyje numatyta veika, vykdyta vandenviečių ir mineralinių šaltinių sanitarinėse apsaugos zonose, rezervatuose, nacionaliniuose ir regioniniuose parkuose, draustiniuose, saugomų gamtos ir kultūros paveldo objektų teritorijose ir jų apsaugos zonose, rekreacinėse teritorijose, kurortų apsaugos zonose, išžvalgytų naudingųjų iškasenų ir požeminių vandens telkinių plotuose, oro uostų, magistralinių dujotiekių ir naftotiekių vamzdynų bei jų įrenginių, hidrometeorologijos stočių apsaugos zonose, Šiaurės Lietuvos intensyvaus karsto zonoje, šaltiniuotose vietose ir pelkėse, geležinkelių ir valstybinės reikšmės automobilių kelių pakelių juostose ir sanitarinėse apsaugos zonose,

užtraukia baudą nuo keturių tūkstančių iki aštuonių tūkstančių litų.

25. Didesnio negu penki kubiniai metrai nepavojingų atliekų kiekio laikinasis laikymas, surinkimas, vežimas ir (ar) apdorojimas, įskaitant prekiautojo atliekomis ir tarpininko tokio pobūdžio veiksmus, pažeidžiant atliekų tvarkymo taisyklių reikalavimus,

užtraukia baudą nuo penkių tūkstančių iki dešimt tūkstančių litų.

26. Šio straipsnio 25 dalyje numatyta veika, vykdyta vandenviečių ir mineralinių šaltinių sanitarinėse apsaugos zonose, rezervatuose, nacionaliniuose ir regioniniuose parkuose, draustiniuose, saugomų gamtos ir kultūros paveldo objektų teritorijose ir jų apsaugos zonose, rekreacinėse teritorijose, kurortų apsaugos zonose, išžvalgytų naudingųjų iškasenų ir požeminių vandens telkinių plotuose, oro uostų, magistralinių dujotiekių ir naftotiekių vamzdynų bei jų įrenginių, hidrometeorologijos stočių apsaugos zonose, Šiaurės Lietuvos intensyvaus karsto zonoje, šaltiniuotose vietose ir pelkėse, geležinkelių ir valstybinės reikšmės automobilių kelių pakelių juostose ir sanitarinėse apsaugos zonose,

užtraukia baudą nuo septynių tūkstančių iki penkiolikos tūkstančių litų.

27. Didesnio negu penki kubiniai metrai pavojingų atliekų kiekio laikinasis laikymas, surinkimas, vežimas ir (ar) apdorojimas, įskaitant prekiautojo atliekomis ir tarpininko tokio pobūdžio veiksmus, pažeidžiant atliekų tvarkymo taisyklių reikalavimus,

užtraukia baudą nuo septynių tūkstančių iki keturiolikos tūkstančių litų.

28. Šio straipsnio 27 dalyje numatyta veika, vykdyta vandenviečių ir mineralinių šaltinių sanitarinėse apsaugos zonose, rezervatuose, nacionaliniuose ir regioniniuose parkuose, draustiniuose, saugomų gamtos ir kultūros paveldo objektų teritorijose ir jų apsaugos zonose, rekreacinėse teritorijose, kurortų apsaugos zonose, išžvalgytų naudingųjų iškasenų ir požeminių vandens telkinių plotuose, oro uostų, magistralinių dujotiekių ir naftotiekių vamzdynų bei jų įrenginių, hidrometeorologijos stočių apsaugos zonose, Šiaurės Lietuvos intensyvaus karsto zonoje, šaltiniuotose vietose ir pelkėse, geležinkelių ir valstybinės reikšmės automobilių kelių pakelių juostose ir sanitarinėse apsaugos zonose,

užtraukia baudą nuo penkiolikos tūkstančių iki dvidešimt tūkstančių litų.

29. Atliekų tvarkymo dokumentų saugojimo reikalavimų pažeidimas

užtraukia baudą nuo dviejų šimtų iki aštuonių šimtų litų.

30. Atliekų naudojimo ar šalinimo techninio reglamento reikalavimų nevykdymas

užtraukia baudą juridinių asmenų vadovams ar kitiems atsakingiems asmenims nuo keturių šimtų iki aštuonių šimtų litų.

31. Ataskaitų apie atliekų susidarymą ar tvarkymą nepateikimas iki nustatyto termino

užtraukia baudą nuo keturių šimtų iki aštuonių šimtų litų.

32. Atliekų tvarkymo veiklos nutraukimo plane numatytų priemonių įgyvendinimo reikalavimų pažeidimas

užtraukia baudą nuo dviejų šimtų iki vieno tūkstančio litų.

33. Pavojingų atliekų identifikavimo, deklaravimo ir (ar) pakavimo ir ženklinimo reikalavimų pažeidimas

užtraukia baudą nuo penkių šimtų iki vieno tūkstančio penkių šimtų litų.

34. Atlygintinas ar neatlygintinas atliekų perdavimas asmenims, neturintiems teisės surinkti, vežti ir (ar) apdoroti atliekas (įskaitant atvejus, kai tai daro prekiautojas atliekomis ir tarpininkas),

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki trijų tūkstančių litų.

35. Reikalavimo turėti pavojingų atliekų lydraštį jas vežant Lietuvos Respublikoje ir (arba) pavojingų atliekų lydraščio pildymo reikalavimų pažeidimas

užtraukia baudą nuo penkių šimtų iki vieno tūkstančio penkių šimtų litų.

36. Pavojingų atliekų maišymas, įskaitant skiedimą, nesilaikant nustatytų reikalavimų

užtraukia baudą asmenims nuo trijų šimtų iki aštuonių šimtų litų ir juridinių asmenų vadovams ar kitiems atsakingiems asmenims – nuo penkių šimtų litų iki vieno tūkstančio penkių šimtų litų.

37. Atliekų susidarymo ar tvarkymo apskaitos netvarkymas ar netinkamas tvarkymas

užtraukia įspėjimą arba baudą nuo aštuonių šimtų iki vieno tūkstančio penkių šimtų litų.

38. Atliekų surinkimas, vežimas ir (ar) apdorojimas (įskaitant atvejus, kai tai daro prekiautojas atliekomis ir tarpininkas) neturint teisės užsiimti tokia veikla

užtraukia baudą nuo vieno tūkstančio iki trijų tūkstančių litų.

39. Klaidingų duomenų ataskaitose apie atliekų susidarymą ar tvarkymą pateikimas

užtraukia baudą nuo vieno tūkstančio iki trijų tūkstančių litų.

40. Atliekų rūšiavimo reikalavimų nevykdymas arba netinkamas vykdymas

užtraukia įspėjimą arba baudą nuo penkiasdešimt iki trijų šimtų litų.

41. Neteisėtas dokumento, patvirtinančio atliekų sutvarkymą, išrašymas

užtraukia baudą nuo dviejų tūkstančių iki dešimt tūkstančių litų.

**244 straipsnis. Pakuočių ir (ar) jų atliekų tvarkymo reikalavimų nevykdymas**

1. Vidaus rinkai patiektų tuščių pakuočių apskaitos ataskaitos nepateikimas iki nustatytų terminų

užtraukia baudą juridinių asmenų vadovams ar kitiems atsakingiems asmenims nuo keturių šimtų iki aštuonių šimtų litų.

2. Pakuočių ir (ar) pakuočių atliekų apskaitos netvarkymas arba netinkamas tvarkymas

užtraukia įspėjimą arba baudą juridinių asmenų vadovams ar kitiems atsakingiems asmenims nuo aštuonių šimtų iki vieno tūkstančio penkių šimtų litų.

3. Informacijos apie tai, kaip vartotojai gali grąžinti pakuotes, nepateikimas

užtraukia baudą juridinių asmenų vadovams ar kitiems atsakingiems asmenims nuo vieno tūkstančio iki dviejų tūkstančių litų.

4. Klaidingų duomenų pateikimas vidaus rinkai patiektų tuščių pakuočių apskaitos ataskaitose

užtraukia baudą juridinių asmenų vadovams ar kitiems atsakingiems asmenims nuo vieno tūkstančio penkių šimtų iki trijų tūkstančių litų.

5. Pakuočių tiekimas Lietuvos Respublikos vidaus rinkai neįsiregistravus Gamintojų ir importuotojų registravimo sąvade

užtraukia įspėjimą arba baudą juridinių asmenų vadovams ar kitiems atsakingiems asmenims nuo penkių šimtų iki trijų tūkstančių litų.

6. Atsisakymas priimti parduodamų gaminių pakuotes, už kurias nustatytas užstatas, ar užstato negrąžinimas

užtraukia baudą juridinių asmenų vadovams ar kitiems atsakingiems asmenims nuo vieno tūkstančio penkių šimtų litų iki trijų tūkstančių litų.

7. Pakuočių, kuriose viršijamas ribinis leistinas kenksmingų medžiagų kiekis, pagaminimas arba tokių pakuočių importas ir (ar) įvežimas į Lietuvos Respubliką

užtraukia baudą juridinių asmenų vadovams ar kitiems atsakingiems asmenims nuo penkių tūkstančių iki dešimt tūkstančių litų.

8. Pagamintų arba importuotų ir (ar) įvežtų į Lietuvos Respubliką pakuočių, kuriose kenksmingos medžiagos viršija leistiną ribinį kiekį, atlygintinis ar neatlygintinis perleidimas

užtraukia baudą juridinių asmenų vadovams ar kitiems atsakingiems asmenims nuo šešių tūkstančių iki dvylikos tūkstančių litų.

**245 straipsnis. Elektros ir elektroninės įrangos ir (ar) jos atliekų tvarkymo reikalavimų nevykdymas**

1. Elektros ir elektroninės įrangos tiekimo rinkai apskaitos ir atliekų tvarkymo ataskaitos nepateikimas iki nustatytų terminų

užtraukia baudą juridinių asmenų vadovams ar kitiems atsakingiems asmenims nuo keturių šimtų iki aštuonių šimtų litų.

2. Elektros ir elektroninės įrangos tiekimo rinkai apskaitos netvarkymas ar netinkamas tvarkymas

užtraukia baudą nuo aštuonių šimtų iki vieno tūkstančio penkių šimtų litų.

3. Informacijos apie elektros ir elektroninėje įrangoje esančias pavojingas medžiagas, jų keliamą pavojų aplinkai ir žmonių sveikatai arba informacijos apie šios įrangos atliekų tvarkymą ir priėmimą prekybos vietoje nepateikimas elektros ir elektroninės įrangos vartotojams ar šios įrangos atliekų tvarkytojams

užtraukia baudą nuo vieno tūkstančio iki dviejų tūkstančių litų.

4. Elektros ir elektroninės įrangos, kurios gamintojas ir (ar) importuotojas nėra užsiregistravęs Gamintojų ir importuotojų registravimo sąvade, platinimas

užtraukia baudą nuo vieno tūkstančio iki dviejų tūkstančių litų.

5. Pagal nustatytus reikalavimus nepaženklintos elektros ir elektroninės įrangos platinimas

užtraukia baudą nuo vieno tūkstančio iki dviejų tūkstančių litų.

6. Klaidingų duomenų pateikimas elektros ir elektroninės įrangos tiekimo rinkai apskaitos ir atliekų tvarkymo ataskaitose

užtraukia baudą juridinių asmenų vadovams ar kitiems atsakingiems asmenims nuo vieno tūkstančio penkių šimtų iki trijų tūkstančių litų.

7. Atsisakymas priimti prekybos vietoje be papildomo mokesčio vartotojo atiduodamas buityje susidarančias elektros ir elektroninės įrangos atliekas tuo atveju, kai vartotojo atiduodamos elektros ir elektroninės įrangos atliekos yra tos pačios paskirties kaip jo perkama įranga ir kai atiduodamos įrangos atliekų kiekis (skaičiuojant įrangos vienetais) atitinka perkamos įrangos kiekį,

užtraukia baudą nuo vieno tūkstančio penkių šimtų iki trijų tūkstančių litų.

8. Pagal nustatytus reikalavimus nepaženklintos elektros ir elektroninės įrangos tiekimas Lietuvos Respublikos vidaus rinkai

užtraukia baudą juridinių asmenų vadovams ar kitiems atsakingiems asmenims nuo dviejų tūkstančių iki keturių tūkstančių litų.

9. Elektros ir elektroninės įrangos tiekimas Lietuvos Respublikos vidaus rinkai neįsiregistravus Gamintojų ir importuotojų registravimo sąvade

užtraukia įspėjimą arba baudą juridinių asmenų vadovams ar kitiems atsakingiems asmenims nuo penkių šimtų iki penkių tūkstančių litų.

10. Elektros ir elektroninės įrangos tiekimas Lietuvos Respublikos vidaus rinkai neturint dokumento, įrodančio, kad elektros ir elektroninės įrangos atliekų tvarkymas bus finansuojamas,

užtraukia baudą juridinių asmenų vadovams ar kitiems atsakingiems asmenims nuo dviejų tūkstančių penkių šimtų iki penkių tūkstančių litų.

11. Šio straipsnio 1, 2, 3, 4, 5, 6, 7, 8, 9 ar 10 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki dešimt tūkstančių litų.

12. Elektros ir elektroninės įrangos atliekų netvarkymas ir nedalyvavimas elektros ir elektroninės įrangos atliekų tvarkymo sistemoje

užtraukia baudą juridinių asmenų vadovams ar kitiems atsakingiems asmenims nuo dešimt tūkstančių iki dvidešimt tūkstančių litų.

**246 straipsnis. Alyvos ir (ar) jos atliekų tvarkymo reikalavimų nevykdymas**

1. Alyvos tiekimo rinkai apskaitos ir atliekų tvarkymo ataskaitos nepateikimas iki nustatytų terminų

užtraukia baudą juridinių asmenų vadovams ar kitiems atsakingiems asmenims nuo keturių šimtų iki aštuonių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

3. Klaidingų duomenų pateikimas alyvos tiekimo rinkai apskaitos ir atliekų tvarkymo apskaitos ataskaitose

užtraukia baudą juridinių asmenų vadovams ar kitiems atsakingiems asmenims nuo vieno tūkstančio penkių šimtų iki trijų tūkstančių litų.

4. Alyvos atliekų tvarkymas atliekų tvarkymą reglamentuojančiuose teisės aktuose nenumatytais būdais

užtraukia baudą juridinių asmenų vadovams ar kitiems atsakingiems asmenims nuo dviejų tūkstančių iki keturių tūkstančių litų.

5. Alyvos atliekų atlygintinas ar neatlygintinas perleidimas asmenims, neturintiems teisės tvarkyti alyvos atliekas,

užtraukia baudą juridinių asmenų vadovams ar kitiems atsakingiems asmenims nuo dviejų tūkstančių iki penkių tūkstančių litų.

6. Alyvos tiekimas Lietuvos Respublikos vidaus rinkai neįsiregistravus Gamintojų ir importuotojų registravimo sąvade

užtraukia įspėjimą arba baudą juridinių asmenų vadovams ar kitiems atsakingiems asmenims nuo penkių šimtų iki penkių tūkstančių litų.

7. Šio straipsnio 3, 4, 5 ar 6 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių penkių šimtų iki septynių tūkstančių litų.

8. Alyvos atliekų netvarkymas ir nedalyvavimas alyvos atliekų tvarkymo sistemoje

užtraukia baudą juridinių asmenų vadovams ar kitiems atsakingiems asmenims nuo dešimt tūkstančių iki dvidešimt tūkstančių litų.

9. Alyvos atliekų kiekio, iki penkiasdešimt procentų mažesnio negu privaloma sutvarkyti pagal Lietuvos Respublikos Vyriausybės nustatytą alyvos atliekų tvarkymo užduotį, sutvarkymas

užtraukia baudą nuo penkių tūkstančių iki dešimt tūkstančių litų.

10. Alyvos atliekų kiekio, daugiau kaip penkiasdešimt procentų mažesnio negu privaloma sutvarkyti pagal Lietuvos Respublikos Vyriausybės nustatytą alyvos atliekų tvarkymo užduotį, sutvarkymas

užtraukia baudą nuo dešimt tūkstančių iki dvidešimt tūkstančių litų.

11. Alyvos tiekimo rinkai apskaitos netvarkymas ar netinkamas tvarkymas

užtraukia baudą nuo aštuonių šimtų iki vieno tūkstančio penkių šimtų litų.

**247 straipsnis. Atliekų įvežimo ar importo į Lietuvos Respubliką, atliekų išvežimo ar eksporto iš Lietuvos Respublikos ir atliekų vežimo tranzitu per Lietuvos Respublikos teritoriją reikalavimų pažeidimas**

1. Penkių šimtų kilogramų arba mažesnio kiekio skirtų naudoti nepavojingų atliekų išvežimas ar eksportas iš Lietuvos Respublikos be teisės aktų nustatyta tvarka gauto sprendimo leisti vežti atliekas arba informacinio dokumento nepateikimas atliekas vežančiam asmeniui, kai vežamas šioje dalyje nurodytas atliekų kiekis,

užtraukia baudą nuo vieno šimto iki dviejų šimtų litų.

2. Reikalavimo turėti informacinį dokumentą atliekų vežimo metu pažeidimas arba vežimo kontrolės formų nepateikimas muitinės pareigūnams pareikalavus

užtraukia baudą nuo vieno šimto iki dviejų šimtų litų.

3. Penkių šimtų kilogramų arba mažesnio kiekio skirtų šalinti nepavojingų atliekų išvežimas ar eksportas iš Lietuvos Respublikos be teisės aktų nustatyta tvarka gauto sprendimo leisti vežti atliekas

užtraukia baudą nuo dviejų šimtų iki keturių šimtų litų.

4. Klaidingos informacijos pranešimo formoje ar vežimo kontrolės formoje pateikimas Lietuvos Respublikos kompetentingai institucijai arba vežimo kontrolės formų nepateikimas Lietuvos Respublikos kompetentingai institucijai, arba vežimo kontrolės formos pateikimas Lietuvos Respublikos kompetentingai institucijai pažeidžiant teisės aktų nustatytus pateikimo terminus

užtraukia baudą nuo dviejų šimtų iki penkių šimtų litų.

5. Didesnio kaip penki šimtai kilogramų, bet mažesnio negu dvidešimt penkios tonos kiekio skirtų naudoti nepavojingų atliekų išvežimas ar eksportas iš Lietuvos Respublikos be teisės aktų nustatyta tvarka gauto sprendimo leisti vežti atliekas arba informacinio dokumento nepateikimas atliekas vežančiam asmeniui, kai vežamas šioje dalyje nurodytas atliekų kiekis,

užtraukia baudą nuo dviejų šimtų iki vieno tūkstančio litų.

6. Penkių šimtų kilogramų arba mažesnio kiekio skirtų naudoti pavojingų atliekų išvežimas ar eksportas iš Lietuvos Respublikos be teisės aktų nustatyta tvarka gauto sprendimo leisti vežti atliekas

užtraukia baudą nuo trijų šimtų iki vieno tūkstančio litų.

7. Didesnio kaip penki šimtai kilogramų, bet mažesnio negu dvidešimt penkios tonos kiekio skirtų šalinti nepavojingų atliekų išvežimas ar eksportas iš Lietuvos Respublikos be teisės aktų nustatyta tvarka gauto sprendimo leisti vežti atliekas

užtraukia baudą nuo keturių šimtų iki vieno tūkstančio penkių šimtų litų.

8. Penkių šimtų kilogramų arba mažesnio kiekio skirtų šalinti pavojingų atliekų išvežimas ar eksportas iš Lietuvos Respublikos be teisės aktų nustatyta tvarka gauto sprendimo leisti vežti atliekas

užtraukia baudą nuo penkių šimtų iki vieno tūkstančio litų.

9. Atliekų vežimas nesilaikant pranešimo formoje ir vežimo kontrolės formoje nustatytų reikalavimų

užtraukia baudą nuo penkių šimtų iki vieno tūkstančio penkių šimtų litų.

10. Didesnio kaip penki šimtai kilogramų, bet mažesnio negu dvidešimt penkios tonos kiekio skirtų naudoti pavojingų atliekų išvežimas ar eksportas iš Lietuvos Respublikos be teisės aktų nustatyta tvarka gauto sprendimo leisti vežti atliekas

užtraukia baudą nuo šešių šimtų iki dviejų tūkstančių litų.

11. Reikalavimo teisės aktų nustatyta tvarka gauti leidimą įvežti ar importuoti atliekas į Lietuvos Respubliką pažeidimas

užtraukia baudą nuo vieno tūkstančio iki dviejų tūkstančių litų.

12. Dvidešimt penkių tonų arba didesnio kiekio skirtų naudoti nepavojingų atliekų išvežimas ar eksportas iš Lietuvos Respublikos be teisės aktų nustatyta tvarka gauto sprendimo leisti vežti atliekas arba informacinio dokumento nepateikimas atliekas vežančiam asmeniui, kai vežamas šioje dalyje nurodytas atliekų kiekis,

užtraukia baudą nuo vieno tūkstančio iki trijų tūkstančių litų.

13. Didesnio kaip penki šimtai kilogramų, bet mažesnio negu dvidešimt penkios tonos kiekio skirtų šalinti pavojingų atliekų išvežimas ar eksportas iš Lietuvos Respublikos be teisės aktų nustatyta tvarka gauto sprendimo leisti vežti atliekas

užtraukia baudą nuo vieno tūkstančio iki trijų tūkstančių litų.

14. Dvidešimt penkių tonų arba didesnio kiekio skirtų šalinti nepavojingų atliekų išvežimas ar eksportas iš Lietuvos Respublikos be teisės aktų nustatyta tvarka gauto sprendimo leisti vežti atliekas

užtraukia baudą nuo vieno tūkstančio penkių šimtų iki penkių tūkstančių litų.

15. Dvidešimt penkių tonų arba didesnio kiekio skirtų naudoti pavojingų atliekų išvežimas ar eksportas iš Lietuvos Respublikos be teisės aktų nustatyta tvarka gauto sprendimo leisti vežti atliekas

užtraukia baudą nuo dviejų tūkstančių iki šešių tūkstančių litų.

16. Dvidešimt penkių tonų arba didesnio kiekio skirtų šalinti pavojingų atliekų išvežimas ar eksportas iš Lietuvos Respublikos be teisės aktų nustatyta tvarka gauto sprendimo leisti vežti atliekas

užtraukia baudą nuo trijų tūkstančių iki septynių tūkstančių litų.

17. Šio straipsnio 1, 2, 3, 4, 5, 6 ar 9 dalyje numatytas administracinis nusižengimas, padarytas pakartotinai,

užtraukia baudą nuo trijų šimtų iki dviejų tūkstančių litų.

18. Šio straipsnio 7, 8, 10, 11, 12 ar 13 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki šešių tūkstančių litų.

19. Šio straipsnio 14, 15 ar 16 dalyse numatytas administracinis nusižengimas, padarytas pakartotinai,

užtraukia baudą nuo trijų tūkstančių iki dešimt tūkstančių litų.

**248 straipsnis. Apmokestinamųjų gaminių ir jų atliekų tvarkymo reikalavimų nevykdymas**

1. Apmokestinamųjų gaminių tiekimo rinkai apskaitos ir atliekų tvarkymo ataskaitų nepateikimas iki nustatytų terminų

užtraukia baudą juridinių asmenų vadovams ar kitiems atsakingiems asmenims nuo keturių šimtų iki aštuonių šimtų litų.

2. Atsisakymas priimti iš vartotojų pramoninių baterijų ir akumuliatorių atliekas

užtraukia baudą nuo vieno tūkstančio penkių šimtų iki trijų tūkstančių litų.

3. Apmokestinamųjų gaminių tiekimo rinkai apskaitos netvarkymas arba netinkamas tvarkymas

užtraukia baudą juridinių asmenų vadovams ar kitiems atsakingiems asmenims nuo aštuonių šimtų iki vieno tūkstančio penkių šimtų litų.

4. Klaidingų duomenų pateikimas apmokestinamųjų gaminių tiekimo rinkai apskaitos ir atliekų tvarkymo ataskaitose

užtraukia baudą juridinių asmenų vadovams ar kitiems atsakingiems asmenims nuo vieno tūkstančio penkių šimtų iki trijų tūkstančių litų.

5. Apmokestinamųjų gaminių tiekimas Lietuvos Respublikos vidaus rinkai neįsiregistravus Gamintojų ir importuotojų registravimo sąvade

užtraukia įspėjimą arba baudą juridinių asmenų vadovams ar kitiems atsakingiems asmenims nuo penkių šimtų iki trijų tūkstančių litų.

6. Surinktų apmokestinamųjų gaminių atliekų atlygintinis ar neatlygintinis perleidimas asmenims, neturintiems teisės tvarkyti šias atliekas,

užtraukia baudą juridinių asmenų vadovams ar kitiems atsakingiems asmenims nuo vieno tūkstančio penkių šimtų iki trijų tūkstančių litų.

7. Informacijos apie baterijose ir akumuliatoriuose esančių medžiagų keliamą pavojų aplinkai ir žmonių sveikatai ir (ar) informacijos apie baterijų ir akumuliatorių atliekų surinkimo, apdorojimo ir perdirbimo sistemas nepateikimas baterijų ir akumuliatorių vartotojams arba informacijos apie galimybę prekybos vietose atiduoti nešiojamųjų baterijų ir akumuliatorių atliekas nepateikimas baterijų ir akumuliatorių vartotojams

užtraukia baudą nuo vieno tūkstančio iki dviejų tūkstančių litų.

8. Atsisakymas nemokamai priimti vartotojų atiduodamas nešiojamųjų baterijų ir akumuliatorių atliekas ar reikalavimas pirkti naują nešiojamąją bateriją ar akumuliatorių atiduodant jų atliekas nešiojamųjų baterijų ir akumuliatorių prekybos vietose

užtraukia baudą nuo vieno tūkstančio iki trijų tūkstančių litų.

9. Šio straipsnio 1, 2, 3, 4, 5, 6, 7 ar 8 dalyje numatytas administracinis nusižengimas, padarytas pakartotinai,

užtraukia baudą nuo devynių šimtų iki penkių tūkstančių litų.

10. Baterijų ir akumuliatorių atliekų netvarkymas ir (ar) nedalyvavimas organizuojant baterijų ir akumuliatorių atliekų tvarkymo sistemas

užtraukia baudą juridinių asmenų vadovams ar kitiems atsakingiems asmenims nuo dešimt tūkstančių iki dvidešimt tūkstančių litų.

**249 straipsnis. Valstybės gamtos išteklių registrų ir kadastrų nuostatų pažeidimas**

1. Valstybės gamtos išteklių registrų ir kadastrų nuostatų pažeidimas

užtraukia baudą nuo penkiasdešimt iki vieno šimto litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

**250 straipsnis. Pramoninių avarijų prevencijos ir likvidavimo reikalavimų pažeidimas**

1. Avarijų pavojingame objekte likvidavimo plano nesudarymas laiku

užtraukia baudą juridinių asmenų vadovams ar kitiems atsakingiems asmenims nuo vieno šimto iki penkių šimtų litų.

2. Priemonių, neleidžiančių susidaryti avarinei situacijai, taip pat priemonių, numatytų kaip būtinų susidarius avarinei situacijai ar įvykus avarijai, neįgyvendinimas

užtraukia baudą juridinių asmenų vadovams ar kitiems atsakingiems asmenims nuo penkių šimtų iki vieno tūkstančio litų.

3. Nepranešimas nustatyta tvarka apie susidariusią avarinę situaciją arba įvykusią avariją

užtraukia baudą juridinių asmenų vadovams ar kitiems atsakingiems asmenims nuo vieno tūkstančio iki dviejų tūkstančių litų.

4. Priemonių, numatytų kaip būtinų susidarius avarinei situacijai ar įvykus avarijai, neįgyvendinimas susidarius avarinei situacijai ar įvykus avarijai

užtraukia baudą juridinių asmenų vadovams ar kitiems atsakingiems asmenims nuo vieno tūkstančio iki trijų tūkstančių litų.

5. Šio straipsnio 1, 2, 3 ar 4 dalyse numatytos veikos, jei dėl susidariusios avarinės situacijos ar įvykusios avarijos aplinkai buvo padaryta žalos,

užtraukia baudą nuo vieno tūkstančio iki dešimt tūkstančių litų.

**251 straipsnis. Teisės aktų, reglamentuojančių transporto priemonių ir eksploatuoti netinkamų transporto priemonių tvarkymą, reikalavimų pažeidimas**

1. Transporto priemonių tiekimo rinkai apskaitos ir atliekų tvarkymo ataskaitos nepateikimas iki nustatytų terminų

užtraukia baudą juridinių asmenų vadovams ar kitiems atsakingiems asmenims nuo keturių šimtų iki aštuonių šimtų litų.

2. Transporto priemonių tiekimas Lietuvos Respublikos vidaus rinkai neįsiregistravus Gamintojų ir importuotojų registravimo sąvade

užtraukia įspėjimą arba baudą juridinių asmenų vadovams ar kitiems atsakingiems asmenims nuo penkių šimtų iki penkių tūkstančių litų.

3. Klaidingų duomenų pateikimas transporto priemonių tiekimo rinkai apskaitos ir atliekų tvarkymo ataskaitose

užtraukia baudą juridinių asmenų vadovams ar kitiems atsakingiems asmenims nuo vieno tūkstančio penkių šimtų iki trijų tūkstančių litų.

4. Šio straipsnio 1, 2 ar 3 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki dešimt tūkstančių litų.

5. Eksploatuoti netinkamų transporto priemonių netvarkymas ir nedalyvavimas eksploatuoti netinkamų transporto priemonių tvarkymo sistemoje

užtraukia baudą juridinių asmenų vadovams ar kitiems atsakingiems asmenims nuo dešimt tūkstančių iki dvidešimt tūkstančių litų.

6. Eksploatuoti netinkamų transporto priemonių kiekio, iki penkiasdešimt procentų mažesnio negu privaloma sutvarkyti pagal Lietuvos Respublikos Vyriausybės nustatytą eksploatuoti netinkamų transporto priemonių tvarkymo užduotį, sutvarkymas

užtraukia baudą juridinių asmenų vadovams ar kitiems atsakingiems asmenims nuo penkių tūkstančių iki dešimt tūkstančių litų.

7. Eksploatuoti netinkamų transporto priemonių kiekio, daugiau kaip penkiasdešimt procentų mažesnio negu privaloma sutvarkyti pagal Lietuvos Respublikos Vyriausybės nustatytą eksploatuoti netinkamų transporto priemonių tvarkymo užduotį, sutvarkymas

užtraukia baudą juridinių asmenų vadovams ar kitiems atsakingiems asmenims nuo dešimt tūkstančių iki dvidešimt tūkstančių litų.

8. Transporto priemonių tiekimo rinkai apskaitos netvarkymas ar netinkamas tvarkymas

užtraukia baudą nuo aštuonių šimtų iki vieno tūkstančio penkių šimtų litų.

**252 straipsnis. Specialiųjų žemės, miško, vandens telkinių naudojimo sąlygų pažeidimas arba šių sąlygų neįrašymas arba neteisingas įrašymas į žemės, miško, vandens telkinio nuosavybę patvirtinančius dokumentus**

1. Specialiųjų žemės, miško naudojimo sąlygų pažeidimas ar nevykdymas

užtraukia baudą nuo penkių šimtų iki vieno tūkstančio litų.

2. Specialiųjų žemės, miško, vandens telkinių naudojimo sąlygų neįrašymas arba neteisingas įrašymas į žemės, miško, vandens telkinio nuosavybės dokumentus

užtraukia baudą juridinių asmenų vadovams ar kitiems atsakingiems asmenims nuo vieno tūkstančio iki trijų tūkstančių litų.

3. Specialiųjų vandens telkinių naudojimo sąlygų pažeidimas arba nevykdymas

užtraukia baudą asmenims nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki penkių tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą asmenims nuo dviejų tūkstančių iki keturių tūkstančių litų ir juridinių asmenų vadovams ar kitiems atsakingiems asmenims – nuo keturių tūkstančių iki aštuonių tūkstančių litų.

**253 straipsnis. Derlingojo dirvožemio sluoksnio išsaugojimo vykdant žemės kasimo darbus taisyklių pažeidimas**

1. Derlingojo dirvožemio sluoksnio išsaugojimo vykdant žemės kasimo darbus taisyklių pažeidimas, taip pat savavališkas derlingojo dirvožemio sluoksnio pasisavinimas

užtraukia baudą nuo trijų šimtų iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

**254 straipsnis. Privalomų priemonių dirvožemiui apsaugoti nevykdymas**

1. Privalomų priemonių dirvožemiui nuo vėjo ar vandens sukeliamos erozijos ir kitų dirvožemio būklę bloginančių procesų apsaugoti nevykdymas

užtraukia baudą asmenims nuo penkiasdešimt iki vieno šimto litų ir juridinių asmenų vadovams ar kitiems atsakingiems asmenims – nuo vieno šimto iki dviejų šimtų litų.

2. Rekultivacijos projektų nevykdymas

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

**255 straipsnis. Nuotekų dumblo naudojimo tręšimui ir rekultivavimui reikalavimų pažeidimas**

1. Nuotekų dumblo paskleidimas dirvožemio paviršiuje arba įterpimas į dirvožemį ar kitoks nuotekų dumblo naudojimas ant dirvožemio ar dirvožemyje be nustatyta tvarka parengto ir suderinto tręšimo plano, kai pagal teisės aktus toks tręšimo planas yra reikalingas, arba pažeidžiant nustatytas leistinas tręšimo normas ar kitus nuotekų dumblo naudojimo tręšimui ir rekultivavimui reikalavimus, nuotekų dumblo perdavimas kitam asmeniui pažeidžiant nuotekų dumblo naudojimo tręšimui ir rekultivavimui reikalavimus arba nuotekų dumblo naudojimo tręšimui ir rekultivavimui reikalavimų dėl kokybės apskaitos ar tyrimų nevykdymas –

užtraukia įspėjimą arba baudą asmenims nuo penkių šimtų iki vieno tūkstančio dviejų šimtų litų ir juridinių asmenų vadovams ar kitiems atsakingiems asmenims – baudą nuo vieno tūkstančio dviejų šimtų iki dviejų tūkstančių penkių šimtų litų.

2. Šios straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno tūkstančio iki dviejų tūkstančių penkių šimtų litų ir juridinių asmenų vadovams ar kitiems atsakingiems asmenims – nuo dviejų tūkstančių iki penkių tūkstančių litų.

3. Kitų, negu nustatyta šio straipsnio 1 dalyje, nuotekų dumblo naudojimo tręšimui ir rekultivavimui reikalavimų pažeidimas –

užtraukia įspėjimą arba baudą asmenims nuo vieno šimto iki dviejų šimtų litų ir juridinių asmenų vadovams ar kitiems atsakingiems asmenims – nuo dviejų šimtų iki penkių šimtų litų.

4. Šios straipsnio 3 dalyje numatytas administracinis nusižengimas, padarytas pakartotinai,

užtraukia baudą asmenims nuo dviejų šimtų iki keturių šimtų litų ir juridinių asmenų vadovams ar kitiems atsakingiems asmenims – nuo keturių šimtų iki aštuonių šimtų litų.

**256 straipsnis. Srutų tvarkymo aplinkosaugos reikalavimų pažeidimas**

1. Srutų paskleidimas dirvožemio paviršiuje arba įterpimas į dirvožemį be nustatyta tvarka parengto tręšimo plano, kai pagal teisės aktus toks tręšimo planas yra reikalingas, arba nesilaikant tręšimo plane nustatytų tręšimo normų, arba pažeidžiant kitus srutų tvarkymo aplinkosaugos reikalavimus –

užtraukia įspėjimą arba baudą asmenims nuo trijų šimtų iki aštuonių šimtų litų ir juridinių asmenų vadovams ar kitiems atsakingiems asmenims – nuo aštuonių šimtų iki vieno tūkstančio penkių šimtų litų.

2. Šios straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo aštuonių šimtų iki vieno tūkstančio penkių šimtų litų ir juridinių asmenų vadovams ar kitiems atsakingiems asmenims – nuo vieno tūkstančio penkių šimtų iki keturių tūkstančių litų.

3. Kitų, negu nustatyta šio straipsnio 1 dalyje, srutų tvarkymo aplinkosaugos reikalavimų pažeidimas –

užtraukia įspėjimą arba baudą asmenims nuo vieno šimto iki dviejų šimtų litų ir juridinių asmenų vadovams ar kitiems atsakingiems asmenims – nuo dviejų šimtų iki penkių šimtų litų.

4. Šios straipsnio 3 dalyje numatytas administracinis nusižengimas, padarytas pakartotinai,

užtraukia baudą asmenims nuo dviejų šimtų iki keturių šimtų litų ir juridinių asmenų vadovams ar kitiems atsakingiems asmenims – nuo keturių šimtų iki aštuonių šimtų litų.

**257 straipsnis. Žemės naudojimo reikalavimų pažeidimas**

1. Žemės sklypų naudojimas ne pagal nustatytą pagrindinę žemės naudojimo paskirtį, būdą ir (ar) pobūdį, taip pat trukdymas žemės naudotojui naudoti žemę pagal nustatytą pagrindinę žemės naudojimo paskirtį, būdą ir (ar) pobūdį

užtraukia baudą nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

**258 straipsnis. Žemės gelmių, jų išteklių apsaugos ir naudojimo reikalavimų pažeidimas**

1. Žemės gelmių apsaugos nuo užteršimo ir išsekinimo, racionalaus žemės gelmių išteklių ir ertmių naudojimo ir apskaitos reikalavimų pažeidimas, savavališkas žemės gelmių (geologinis) tyrimas, naudingųjų iškasenų telkinių plotų užstatymas, požeminio vandens stebėsenos gręžinių, taip pat markšeiderystės ir geodezijos ženklų naikinimas arba gadinimas

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki keturių tūkstančių litų.

**259 straipsnis. Žemės gelmių (geologinio) tyrimo darbų vykdymo taisyklių ar reikalavimų pažeidimas**

1. Žemės gelmių (geologinio) tyrimo darbų vykdymo taisyklių pažeidimas, taip pat žemės gelmių tyrimo rezultatų nepateikimas nustatyta tvarka

užtraukia baudą asmenims nuo dviejų šimtų penkiasdešimt iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno tūkstančio iki vieno tūkstančio penkių šimtų litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

**260 straipsnis. Vandens apsaugos reikalavimų pažeidimas**

1. Paviršinių vandens telkinių apsaugos zonų ar pakrančių apsaugos juostų apsaugos ir naudojimo režimo pažeidimas

užtraukia įspėjimą arba baudą asmenims nuo vieno šimto iki penkių šimtų litų ir baudą juridinių asmenų vadovams ar kitiems atsakingiems asmenims – nuo trijų šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo dviejų šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo šešių šimtų iki dviejų tūkstančių litų.

3. Vandenviečių sanitarinės apsaugos zonų apsaugos reikalavimų pažeidimas

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki keturių tūkstančių litų.

**261 straipsnis. Jūros aplinkos apsaugos reikalavimų pažeidimas**

1. Kuršių marių ir Baltijos jūros pakrantės apsaugos zonos ir juostos režimo pažeidimas

užtraukia baudą nuo penkių šimtų iki penkių tūkstančių litų.

2. Laivuose susidarančių atliekų ir kitų kenksmingų medžiagų likučių deginimas Lietuvos Respublikos vidaus ir teritoriniuose vandenyse

užtraukia baudą nuo penkių šimtų iki keturių tūkstančių litų.

3. Lietuvos Respublikos vidaus ir teritorinių vandenų teršimas iš laivų, Lietuvos Respublikos jūros rajono teršimas iš šiame rajone esančių stacionarių ar plūduriuojančių įrenginių, konstrukcijų ar platformų

užtraukia baudą nuo vieno tūkstančio iki dvidešimt tūkstančių litų.

4. Atviros jūros (jūros rajonų, kurie nepriklauso valstybių vidaus vandenims, teritorinei jūrai ir išskirtinei ekonominei zonai), išskirtinės ekonominės zonos, Europos Sąjungos valstybių narių teritorinės jūros, įskaitant tarptautinei laivybai naudojamus sąsiaurius, kuriuose Europos Sąjungos valstybės narės turi jurisdikciją, ir Europos Sąjungos valstybių narių vidaus vandenų, įskaitant uostus, teršimas iš laivų pažeidžiant Lietuvos Respublikos tarptautinių sutarčių reikalavimus, nustatytus Tarptautinėje konvencijoje dėl teršimo iš laivų prevencijos (MARPOL 73/78) ir 1992 m. Helsinkio konvencijoje dėl Baltijos jūros baseino jūrinės aplinkos apsaugos,

užtraukia baudą nuo vieno tūkstančio iki dvidešimt tūkstančių litų.

5. Lietuvos Respublikos jūros rajono vandens, dugno ir gelmių gamtos išteklių žvalgyba ir gavyba, stacionarių ar plūduriuojančių įrenginių ar konstrukcijų, terminalų, žuvų fermų statyba, povandeninių elektros kabelių tiesimas, hidrotechninių ir kitų įrenginių, uostų statyba, rekonstravimas ar plėtimas, kasimo, gręžimo, sprogdinimo darbai, seisminiai, moksliniai tyrimai, karinės pratybos ir kita veikla, galinti turėti neigiamos įtakos jūros aplinkai, be nustatyta tvarka aplinkos apsaugos institucijos leidimo, taip pat kenksmingų medžiagų gabenimas pažeidžiant jūros aplinkos apsaugos reikalavimus

užtraukia baudą asmenims nuo penkių šimtų iki dešimt tūkstančių litų ir juridinių asmenų vadovams ar kitiems atsakingiems asmenims – nuo vieno tūkstančio iki dvidešimt tūkstančių litų.

6. Pareigų užregistruoti laivo, platformos priėmimo įrenginio dokumentuose operacijas su kenksmingomis medžiagomis ar kroviniais ar pareigų šiuos dokumentus pasirašyti nevykdymas, netikrų žinių apie tas operacijas į šiuos dokumentus įrašymas arba atsisakymas pateikti tokius dokumentus

užtraukia baudą nuo dviejų tūkstančių iki trijų tūkstančių litų.

7. Nepranešimas pagal nustatytą tvarką aplinkos apsaugos tarnyboms apie galimą, įvykusį ar pastebėtą jūros ar Kuršių marių aplinkos teršimą ir neteisėtą šalinimą, taip pat nepateikimas informacijos apie uostuose pakraunamų ir iškraunamų kenksmingų medžiagų sudėtį ir jas vežančius laivus arba atsisakymas pateikti informaciją ir netikrų žinių perdavimas

užtraukia baudą juridinių asmenų vadovams ar kitiems atsakingiems asmenims nuo dviejų tūkstančių iki keturių tūkstančių litų.

8. Neturėjimas su aplinkos apsaugos tarnybomis ar kitomis Lietuvos Respublikos Vyriausybės įgaliotomis institucijomis suderintų teršimo incidentų jūroje likvidavimo, pakrančių valymo ir atkūrimo planų, būtinos bazės teršimams jūroje išvengti, apriboti ir likviduoti bei pakrantėms valyti ir atkurti, taip pat nesiėmimas skubių ir būtinų priemonių teršimams jūroje išvengti, apriboti ir likviduoti bei pakrantėms valyti ir atkurti

užtraukia baudą juridinių asmenų vadovams ar kitiems atsakingiems asmenims nuo dviejų tūkstančių iki penkių tūkstančių litų.

9. Laivų įrengimų, konstrukcijos neatitikimas jūros aplinkos apsaugos normų ir standartų, apsaugos nuo teršimo tarptautinių pažymėjimų ar kitų dokumentų, nurodytų Tarptautinėje konvencijoje dėl teršimo iš laivų prevencijos (MARPOL 73/78) ir 1992 m. Helsinkio konvencijoje dėl Baltijos jūros baseino jūrinės aplinkos apsaugos, neturėjimas arba juose nurodytų duomenų neatitikimas faktiškos laivų sistemų ir įrenginių būklės, skystų kenksmingų medžiagų gabenimas laivais, prieš tai nenustačius jų kategorijos,

užtraukia baudą juridinių asmenų vadovams ar kitiems atsakingiems asmenims nuo dviejų tūkstančių iki penkių tūkstančių litų.

10. Neturėjimas jūrų uostuose atitinkamų įrenginių ar kitų priemonių, kad nedelsiant ir be apribojimo iš laivų būtų priimami, saugomi ir apdorojami naftos, kitų skystų ir kietų kenksmingų medžiagų likučiai, taip pat reikiamų priemonių, kad būtų atiduoti visi minėti likučiai, neįgyvendinimas

užtraukia baudą juridinių asmenų vadovams ar kitiems atsakingiems asmenims nuo dviejų tūkstančių iki dešimt tūkstančių litų.

11. Būtinų priemonių laivų avarijoms išvengti arba sumažinti iki minimumo, kad padidėtų navigacinis saugumas ir pagerėtų jūros transporto judėjimas, nevykdymas

užtraukia baudą juridinių asmenų vadovams ar kitiems atsakingiems asmenims nuo keturių tūkstančių iki dešimt tūkstančių litų.

12. Nepašalinimas iš Lietuvos Respublikos jūros rajono apleistų ir nenaudojamų įrenginių, sudužusių ar paskendusių laivų ir pamestų krovinių, kurie kelia grėsmę jūros aplinkai ar laivybos saugumui,

užtraukia baudą nuo keturių tūkstančių iki dvidešimt tūkstančių litų.

13. Ne laivuose susidarančių atliekų ir kitų medžiagų šalinimas ir deginimas Lietuvos Respublikos jūros rajone, Baltijos jūroje, taip pat Lietuvos Respublikos laivų atviroje jūroje (jūros rajonuose, kurie nepriklauso valstybių vidaus, teritoriniams vandenims ir išskirtinei ekonominei zonai) iškasto grunto šalinimas Lietuvos Respublikos jūros rajone ir Baltijos jūroje be aplinkos apsaugos institucijos leidimo

užtraukia baudą nuo keturių tūkstančių iki dvidešimt tūkstančių litų.

**262 straipsnis. Mažųjų laivų naudojimo vidaus vandenyse tvarkos pažeidimas**

1. Mažųjų laivų (katerių, visų tipų valčių) ir kitų vidaus vandenų transporto priemonių naudojimo vidaus vandenyse tvarkos pažeidimas

užtraukia baudą nuo vieno šimto iki dviejų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų iki keturių šimtų litų.

3. Už šio straipsnio 1 dalyje numatytą administracinį nusižengimą gali būti skiriamas teisės vairuoti vidaus vandenų transporto priemones atėmimas nuo trijų mėnesių iki vienų metų. Už šio straipsnio 2 dalyje numatytą administracinį nusižengimą gali būti skiriamas teisės vairuoti vidaus vandenų transporto priemones atėmimas nuo vienų iki trejų metų.

4. Už šio straipsnio 2 dalyje numatytą administracinį nusižengimą gali būti skiriamas mažųjų laivų ir kitų vidaus vandenų transporto priemonių konfiskavimas.

**263 straipsnis. Aplinkosaugos sąlygų plaukioti vandens telkiniuose plaukiojimo priemonėmis pažeidimas**

1. Aplinkosaugos sąlygų plaukioti vandens telkiniuose plaukiojimo priemonėmis pažeidimas

užtraukia baudą nuo vieno šimto iki dviejų šimtų litų.

2. Plaukiojimas savaeigėmis plaukiojimo priemonėmis vandens telkiniuose, kai tai daryti draudžiama,

užtraukia baudą nuo vieno šimto penkiasdešimt iki trijų šimtų litų.

3. Aplinkosaugos sąlygų plaukioti saugomose teritorijose esančiuose vandens telkiniuose plaukiojimo priemonėmis pažeidimas

užtraukia baudą nuo dviejų šimtų iki keturių šimtų litų.

4. Plaukiojimas vandens motociklais vandens telkiniuose, kai tai daryti draudžiama,

užtraukia baudą nuo dviejų šimtų iki keturių šimtų litų.

5. Plaukiojimas savaeigėmis plaukiojimo priemonėmis saugomose teritorijose esančiuose vandens telkiniuose, kai tai daryti draudžiama,

užtraukia baudą nuo trijų šimtų iki šešių šimtų litų.

6. Plaukiojimas vandens motociklais saugomose teritorijose esančiuose vandens telkiniuose, kai tai daryti draudžiama,

užtraukia baudą nuo keturių šimtų iki aštuonių šimtų litų.

7. Plaukiojimas savaeigėmis plaukiojimo priemonėmis, kurių variklio galingumas viršija 150 kW, vandens telkiniuose, kai tai daryti draudžiama,

užtraukia baudą nuo penkių šimtų iki vieno tūkstančio litų.

8. Šio straipsnio 1, 2, 3 ar 4 dalyje numatytas administracinis nusižengimas, padarytas pakartotinai,

užtraukia baudą nuo keturių šimtų iki aštuonių šimtų litų.

9. Šio straipsnio 5, 6 ar 7 dalyje numatytas administracinis nusižengimas, padarytas pakartotinai,

užtraukia baudą nuo aštuonių šimtų iki dviejų tūkstančių litų.

**264 straipsnis. Vandens telkinių naudojimo vandeniui išgauti ar nuotekų tvarkymo nustatytų reikalavimų pažeidimas**

1. Vandens telkinių naudojimas vandeniui išgauti pažeidžiant leidime nustatytus vandens išgavimo reikalavimus arba paviršinių vandens telkinių naudojimo vandeniui išgauti sąlygose nustatytus reikalavimus

užtraukia baudą asmenims nuo dviejų šimtų iki aštuonių šimtų litų ir juridinių asmenų vadovams ar kitiems atsakingiems asmenims – nuo keturių šimtų iki vieno tūkstančio penkių šimtų litų.

2. Vandens telkinių naudojimas vandeniui išgauti be nustatyta tvarka išduoto leidimo, kai pagal teisės aktus toks leidimas yra reikalingas, arba be nustatyta tvarka išduotų paviršinių vandens telkinių naudojimo vandeniui išgauti sąlygų, kai pagal teisės aktus tokios sąlygos yra reikalingos,

užtraukia baudą asmenims nuo trijų šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo penkių šimtų iki dviejų tūkstančių litų.

3. Šio straipsnio 1 ar 2 dalyje numatytas administracinis nusižengimas, padarytas pakartotinai,

užtraukia baudą asmenims nuo šešių šimtų iki dviejų tūkstančių litų ir juridinių asmenų vadovams ar kitiems atsakingiems asmenims – nuo vieno tūkstančio iki keturių tūkstančių litų.

4. Gręžinių geriamajam gėlam ir gamybiniam požeminiam vandeniui tiekti ir vandens šiluminei energijai vartoti įrengimo, konservavimo ir likvidavimo reikalavimų pažeidimas

užtraukia baudą asmenims nuo dviejų šimtų iki dviejų tūkstančių litų ir juridinių asmenų vadovams ar kitiems atsakingiems asmenims – nuo vieno tūkstančio iki penkių tūkstančių litų.

5. Šio straipsnio 4 dalyje numatytas administracinis nusižengimas, padarytas pakartotinai,

užtraukia baudą asmenims nuo penkių šimtų iki keturių tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki dešimt tūkstančių litų.

6. Išgaunamo vandens, išleidžiamų nuotekų arba teršalų, išleidžiamų su nuotekomis, apskaitos ir ataskaitų teikimo reikalavimų pažeidimas

užtraukia baudą asmenims nuo dviejų šimtų iki keturių šimtų litų ir juridinių asmenų vadovams ar kitiems atsakingiems asmenims – nuo keturių šimtų iki vieno tūkstančio litų.

7. Vandens išgavimo ar nuotekų tvarkymo įrenginių eksploatavimo reikalavimų pažeidimas

užtraukia baudą asmenims nuo trijų šimtų iki šešių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

8. Šio straipsnio 6 ar 7 dalyje numatytas administracinis nusižengimas, padarytas pakartotinai,

užtraukia baudą asmenims nuo šešių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

**265 straipsnis. Tvenkinio ar užtvenkto ežero naudojimo ir priežiūros taisyklių pažeidimas**

1. Tvenkinio ar užtvenkto ežero naudojimo ir priežiūros taisyklių pažeidimas

užtraukia baudą nuo vieno šimto iki dviejų šimtų litų.

2. Tvenkinio ar užtvenkto ežero naudojimo ir priežiūros taisyklėse nustatytų tvenkinio darbo režimo ar aplinkosaugos reikalavimų pažeidimas

užtraukia baudą nuo trijų šimtų iki penkių šimtų litų.

3. Šio straipsnio 1 ar 2 dalyje numatytas administracinis nusižengimas, padarytas pakartotinai,

užtraukia baudą nuo keturių šimtų iki vieno tūkstančio litų.

**266 straipsnis. Neteisėtas miško naudojimas**

Miško naudojimas be nustatyta tvarka gauto leidimo, išskyrus šio kodekso 269, 270 ir 271 straipsniuose nurodytas veikas,

užtraukia baudą nuo dviejų šimtų penkiasdešimt iki penkių šimtų litų.

**267 straipsnis. Miškotvarkos projektų sudarymo, derinimo ir tvirtinimo, miško naudojimo, medienos gabenimo reikalavimų, apvaliosios medienos matavimo, apskaitos ir ženklinimo tvarkos pažeidimas**

1. Apvaliosios medienos matavimo, apskaitos ir ženklinimo tvarkos pažeidimas

užtraukia baudą juridinių asmenų vadovams ar kitiems atsakingiems asmenims nuo penkiasdešimt iki vieno šimto penkiasdešimt litų.

2. Privačių miškų vidinės miškotvarkos projektų tvirtinimas arba valstybinių miškų vidinės miškotvarkos projektų ar privačių miškų vidinės miškotvarkos projektų derinimas pažeidžiant nustatytus reikalavimus

užtraukia baudą nuo vieno šimto iki trijų šimtų litų.

3. Neteisėtas dokumento, suteikiančio teisę kirsti mišką, išdavimas

užtraukia baudą juridinių asmenų vadovams ar kitiems atsakingiems asmenims nuo dviejų šimtų iki keturių šimtų litų.

4. Biržių atrėžimas ir medžių atrinkimas bei ženklinimas kirsti pažeidžiant biržių atrėžimo, pagrindinio, ugdymo ir sanitarinio kirtimo, privačių miškų tvarkymo ir naudojimo nustatytą tvarką, taip pat medienos ruošos, gabenimo, miško išteklių naudojimotvarkos pažeidimas

užtraukia baudą asmenims nuo dviejų šimtų iki penkių šimtų litų ir juridinių asmenų vadovams ar kitiems atsakingiems asmenims – nuo keturių šimtų iki vieno tūkstančio litų.

5. Netinkamas ūkinių priemonių projektavimas, kai dėl to pateiktas derinti vidinės miškotvarkos projektas įvertinamas neigiamai, ir (arba) neteisingas miškų amžiaus ir rūšinės sudėties nustatymas sudarant miškotvarkos projektus

užtraukia baudą asmenims nuo dviejų šimtų iki keturių šimtų litų ir juridinių asmenų vadovams ar kitiems atsakingiems asmenims – nuo keturių šimtų iki šešių šimtų litų.

6. Specialiųjų žemės ir miško naudojimo sąlygų, nurodytų žemės nuosavybės dokumente ar miškotvarkos projekte, pažeidimas miško žemėje

užtraukia baudą asmenims nuo dviejų šimtų iki penkių šimtų litų ir juridinių asmenų vadovams ar kitiems atsakingiems asmenims – nuo keturių šimtų iki vieno tūkstančio litų.

**268 straipsnis. Savavališkas medžių ir krūmų kirtimas, naikinimas arba žalojimas valstybei nuosavybės teise priklausančioje miško žemėje**

1. Savavališkas medžių ir krūmų kirtimas, naikinimas arba žalojimas valstybei nuosavybės teise priklausančiojemiško žemėje, kai iškertama, sunaikinama ar sužalojama neviršijant dešimt kietmetrių medžių ir (ar) krūmų,

užtraukia baudą nuo dviejų šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, kai iškertama, sunaikinama ar sužalojamaviršijant dešimt, bet neviršijant vieno šimto kietmetrių medžių ir (ar) krūmų,

užtraukia baudą nuo dviejų tūkstančių iki keturių tūkstančių litų.

3. Šio straipsnio 1 dalyje numatytas administracinis nusižengimas, kai iškertama, sunaikinama ar sužalojama viršijant vieną šimtą, bet neviršijant trijų šimtų kietmetrių medžių ir (ar) krūmų,

užtraukia baudą nuo penkių tūkstančių iki dešimt tūkstančių litų.

4. Šio straipsnio 1 dalyje numatytas administracinis nusižengimas, kai iškertama, sunaikinama ar sužalojama daugiau kaip trys šimtai kietmetrių medžių ir (ar) krūmų,

užtraukia baudą nuo dešimt tūkstančių iki penkiolikos tūkstančių litų.

5. Šio straipsnio 1 dalyje numatytas administracinis nusižengimas, padarytas pakartotinai, kai iškertama, sunaikinama ar sužalojama neviršijant dešimt kietmetrių medžių ir (ar) krūmų,

užtraukia baudą nuo vieno tūkstančio iki penkių tūkstančių litų.

6. Šio straipsnio 1 dalyje numatytas administracinis nusižengimas, padarytas pakartotinai, kai iškertama, sunaikinama ar sužalojama viršijant dešimt, bet neviršijant vieno šimto kietmetrių medžių ir (ar) krūmų,

užtraukia baudą nuo penkių tūkstančių iki aštuonių tūkstančių litų.

7. Šio straipsnio 1 dalyje numatytas administracinis nusižengimas, padarytas pakartotinai, kai iškertama, sunaikinama ar sužalojama viršijant vieną šimtą, bet neviršijant trijų šimtų kietmetrių medžių ir (ar) krūmų,

užtraukia baudą nuo dešimt tūkstančių iki dvidešimt tūkstančių litų.

8. Šio straipsnio 1 dalyje numatytas administracinis nusižengimas, padarytas pakartotinai, kai iškertama, sunaikinama ar sužalojama daugiau kaip trys šimtai kietmetrių medžių ir (ar) krūmų,

užtraukia baudą nuo penkiolikos tūkstančių iki dvidešimt tūkstančių litų.

9. Už šio straipsnio 1, 2, 3 ir 4 dalyse numatytus administracinius nusižengimus gali būti skiriamas nusižengimo padarymo įrankių ir priemonių konfiskavimas. Už šio straipsnio 5, 6, 7 ir 8 dalyse numatytus administracinius nusižengimus privalomai skiriamas nusižengimo padarymo įrankių ir priemonių konfiskavimas. Už šio straipsnio 1, 2, 3, 4, 5, 6, 7 ir 8 dalyse numatytus administracinius nusižengimus privalomai skiriamas iškirstos medienos arba pajamų iš šios veiklos konfiskavimas.

**269 straipsnis. Savavališkas medžių ir krūmų kirtimas, naikinimas arba žalojimas privačiuose miškuose**

1. Savavališkas medžių ir krūmų kirtimas, naikinimas arba žalojimas privačiuose miškuose, kai iškertama, sunaikinama ar sužalojama neviršijant dešimt kietmetrių medžių ir (ar) krūmų,

užtraukia baudą nuo dviejų šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, kai iškertama, sunaikinama ar sužalojama viršijant dešimt, bet neviršijant vieno šimto kietmetrių medžių ir (ar) krūmų,

užtraukia baudą nuo dviejų tūkstančių iki keturių tūkstančių litų.

3. Šio straipsnio 1 dalyje numatytas administracinis nusižengimas, kai iškertama, sunaikinama ar sužalojama viršijant vieną šimtą, bet neviršijant trijų šimtų kietmetrių medžių ir (ar) krūmų,

užtraukia baudą nuo penkių tūkstančių iki dešimt tūkstančių litų.

4. Šio straipsnio 1 dalyje numatytas administracinis nusižengimas, kai iškertama, sunaikinama ar sužalojama daugiau kaip trys šimtai kietmetrių medžių ir (ar) krūmų,

užtraukia baudą nuo dešimt tūkstančių iki penkiolikos tūkstančių litų.

5. Šio straipsnio 1 dalyje numatytas administracinis nusižengimas, padarytas pakartotinai, kai iškertama, sunaikinama ar sužalojama neviršijant dešimt kietmetrių medžių ir (ar) krūmų,

užtraukia baudą nuo vieno tūkstančio iki trijų tūkstančių litų.

6. Šio straipsnio 1 dalyje numatytas administracinis nusižengimas, padarytas pakartotinai, kai iškertama, sunaikinama ar sužalojama viršijant dešimt, bet neviršijant vieno šimto kietmetrių medžių ir (ar) krūmų,

užtraukia baudą nuo penkių tūkstančių iki aštuonių tūkstančių litų.

7. Šio straipsnio 1 dalyje numatytas administracinis nusižengimas, padarytas pakartotinai, kai iškertama, sunaikinama ar sužalojama viršijant vieną šimtą, bet neviršijant trijų šimtų kietmetrių medžių ir (ar) krūmų,

užtraukia baudą nuo dešimt tūkstančių iki dvidešimt tūkstančių litų.

8. Šio straipsnio 1 dalyje numatytas administracinis nusižengimas, padarytas pakartotinai, kai iškertama, sunaikinama ar sužalojama daugiau kaip trys šimtai kietmetrių medžių ir (ar) krūmų,

užtraukia baudą nuo penkiolikos tūkstančių iki dvidešimt tūkstančių litų.

9. Už šio straipsnio 1, 2, 3 ir 4 dalyse numatytus administracinius nusižengimus gali būti skiriamas nusižengimo padarymo įrankių ir priemonių konfiskavimas. Už šio straipsnio 5, 6, 7 ir 8 dalyse numatytus administracinius nusižengimus privalomai skiriamas nusižengimo padarymo įrankių ir priemonių konfiskavimas. Už šio straipsnio 1, 2, 3, 4, 5, 6, 7 ir 8 dalyse numatytus administracinius nusižengimus privalomai skiriamas iškirstos medienos arba pajamų iš šios veiklos konfiskavimas.

**270 straipsnis. Savavališkai iškirstų medžių ir krūmų, augusių miško žemėje, ištraukimas arba išvežimas be leidimo**

1. Savavališkai iškirstų medžių ir krūmų, augusių miško žemėje, ištraukimas arba išvežimas be leidimo, kai ištraukiama ar išvežama neviršijant dešimt kietmetrių medžių ir (ar) krūmų,

užtraukia baudą nuo dviejų šimtų iki keturių šimtų litų.

2. Šio straipsnio 1 dalyje numatytas administracinis nusižengimas, kai ištraukiama ar išvežama viršijant dešimt, bet neviršijant vieno šimto kietmetrių medžių ir (ar) krūmų,

užtraukia baudą nuo dviejų tūkstančių iki keturių tūkstančių litų.

3. Šio straipsnio 1 dalyje numatytas administracinis nusižengimas, kai ištraukiama ar išvežama viršijant vieną šimtą, bet neviršijant trijų šimtų kietmetrių medžių ir (ar) krūmų,

užtraukia baudą nuo penkių tūkstančių iki dešimt tūkstančių litų.

4. Šio straipsnio 1 dalyje numatytas administracinis nusižengimas, kai ištraukiama ar išvežama viršijant tris šimtus kietmetrių medžių ir (ar) krūmų,

užtraukia baudą nuo dešimt tūkstančių iki penkiolikos tūkstančių litų.

5. Šio straipsnio 1 dalyje numatytas administracinis nusižengimas, padarytas pakartotinai, kai ištraukiama ar išvežama neviršijant dešimt kietmetrių medžių ir (ar) krūmų,

užtraukia baudą nuo penkių šimtų iki vieno tūkstančio litų.

6. Šio straipsnio 1 dalyje numatytas administracinis nusižengimas, padarytas pakartotinai, kai ištraukiama ar išvežama viršijant dešimt, bet neviršijant vieno šimto kietmetrių medžių ir (ar) krūmų,

užtraukia baudą nuo keturių tūkstančių iki aštuonių tūkstančių litų.

7. Šio straipsnio 1 dalyje numatytas administracinis nusižengimas, padarytas pakartotinai, kai ištraukiama ar išvežama viršijant vieną šimtą, bet neviršijant trijų šimtų kietmetrių medžių ir (ar) krūmų,

užtraukia baudą nuo dešimt tūkstančių iki dvidešimt tūkstančių litų.

8. Šio straipsnio 1 dalyje numatytas administracinis nusižengimas, padarytas pakartotinai, kai ištraukiama ar išvežama viršijant tris šimtus kietmetrių medžių ir (ar) krūmų,

užtraukia baudą nuo penkiolikos tūkstančių iki dvidešimt tūkstančių litų.

9. Už šio straipsnio 1, 2, 3 ir 4 dalyse numatytus administracinius nusižengimus gali būti skiriamas traukimo ar vežimo priemonių konfiskavimas. Už šio straipsnio 5, 6, 7 ir 8 dalyse numatytus administracinius nusižengimus privalomai skiriamas traukimo ar vežimo priemonių konfiskavimas. Už šio straipsnio 1, 2, 3, 4, 5, 6, 7 ir 8 dalyse numatytus administracinius nusižengimus privalomai skiriamas ištrauktos ar išvežtos medienos arba pajamų iš šios veiklos konfiskavimas.

**271 straipsnis. Savavališkas miško želdinių ir jaunuolyno naikinimas arba žalojimas**

Savavališkas pomiškio, miško želdinių, sėjinukų arba sodinukų miško daigynuose ir plantacijose, taip pat savaiminės kilmės jaunuolynuose, skirtuose miškui atkurti, naikinimas arba žalojimas

užtraukia baudą asmenims nuo penkiasdešimt iki vieno šimto litų ir juridinių asmenų vadovams ar kitiems atsakingiems asmenims – nuo vieno šimto iki trijų šimtų litų.

**272 straipsnis. Miško išteklių naudojimo ir jų atkūrimo reikalavimųpažeidimas**

1. Pagrindinių kirtimų patvirtintos metinės biržės neteisėtas viršijimas

užtraukia baudą asmenims nuo vieno šimto iki trijų šimtų litų ir juridinių asmenų vadovams ar kitiems atsakingiems asmenims – nuo dviejų šimtų iki penkių šimtų litų.

2. Miško dauginamosios medžiagos nuostatų reikalavimų pažeidimas

užtraukia įspėjimą arba baudą asmenims nuo vieno šimto iki dviejų šimtų litų ir baudą juridinių asmenų vadovams ar kitiems atsakingiems asmenims nuo dviejų šimtų iki keturių šimtų litų.

3. Miško atkūrimo ir įveisimo nuostatų reikalavimų pažeidimas

užtraukia baudą asmenims nuo trijų šimtų iki keturių šimtų litų ir juridinių asmenų vadovams ar kitiems atsakingiems asmenims – nuo keturių šimtų iki penkių šimtų litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą asmenims nuo penkių šimtų iki septynių šimtų litų ir juridinių asmenų vadovams ar kitiems atsakingiems asmenims – nuo šešių šimtų iki devynių šimtų litų.

5. Miškų neatkūrimas per Lietuvos Respublikos miškų įstatymo nustatytus terminus

užtraukia baudą proporcingai už kiekvieną neatkurtą miško hektarą asmenims po vieną tūkstantį litų, bet ne didesnę nei dvidešimt tūkstančių litų, ir juridinių asmenų vadovams ar kitiems atsakingiems asmenims – po vieną tūkstantį penkis šimtus litų, bet ne didesnę nei dvidešimt tūkstančių litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą proporcingai už kiekvieną neatkurtą miško hektarą asmenims po vieną tūkstantį penkis šimtus litų, bet ne didesnę nei dvidešimt tūkstančių litų, ir juridinių asmenų vadovams ar kitiems atsakingiems asmenims – po du tūkstančius litų, bet ne didesnę nei dvidešimt tūkstančių litų.

**273 straipsnis. Išlaužų, išvartų ir nukirstų medžių pasisavinimas**

1. Išlaužų ir išvartų pasisavinimas

užtraukia baudą asmenims nuo trisdešimt iki penkiasdešimt litų ir juridinių asmenų vadovams ar kitiems atsakingiems asmenims – nuo penkiasdešimt iki vieno šimto litų.

2. Nukirstų medžių pasisavinimas

užtraukia baudą asmenims nuo dviejų šimtų penkiasdešimt iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

**274 straipsnis. Lankymąsi miške reglamentuojančių teisės aktų reikalavimų pažeidimas**

1. Lankymąsi miške reglamentuojančių teisės aktų reikalavimų pažeidimas

užtraukia įspėjimą arba baudą asmenims nuo penkiasdešimt iki dviejų šimtų litų ir baudą juridinių asmenų vadovams ar kitiems atsakingiems asmenims nuo vieno šimto penkiasdešimt iki keturių šimtų litų.

2. Transporto priemonių statymas miške arba važiavimas transporto priemonėmis miškais ten, kur tai daryti draudžiama,

užtraukia baudą nuo penkiasdešimt iki dviejų šimtų litų.

**275 straipsnis. Priešgaisrinės miškų apsaugos reikalavimų pažeidimas**

1. Priešgaisrinės miškų apsaugos reikalavimų pažeidimas

užtraukia įspėjimą arba baudą asmenims nuo vieno šimto iki dviejų šimtų litų ir baudą juridinių asmenų vadovams ar kitiems atsakingiems asmenims nuo trijų šimtų iki šešių šimtų litų.

2. Miško naikinimas arba žalojimas jį padegant arba nerūpestingai elgiantis su ugnimi, taip pat kitoks priešgaisrinės miškų apsaugos reikalavimų pažeidimas, sukėlęs miško gaisrą arba jo išplitimą,

užtraukia baudą asmenims nuo dviejų tūkstančių iki keturių tūkstančių litų ir juridinių asmenų vadovams ar kitiems atsakingiems asmenims – nuo keturių tūkstančių iki aštuonių tūkstančių litų.

**276 straipsnis. Miško sanitarinės apsaugos reikalavimų pažeidimas**

1. Miško sanitarinės apsaugos reikalavimų pažeidimas

užtraukia įspėjimą arba baudą asmenims nuo penkiasdešimt iki vieno šimto litų ir baudą juridinių asmenų vadovams ar kitiems atsakingiems asmenims nuo vieno šimto iki dviejų šimtų litų.

2. Miško sanitarinės apsaugos reikalavimų pažeidimas, jei buvo padaryta žala aplinkai,

užtraukia baudą asmenims vieno šimto iki dviejų šimtų litų ir juridinių asmenų vadovams ar kitiems atsakingiems asmenims – nuo dviejų šimtų iki keturių šimtų litų.

3. Šio straipsnio 2 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki keturių tūkstančių litų.

**277 straipsnis. Lietuvos Respublikos želdynų įstatymo ir kitų teisės aktų, reglamentuojančių želdynų ir želdinių ne miškų ūkio paskirties žemėje apsaugą, tvarkymą, želdynų kūrimą, projektavimą, želdinių veisimą, nevykdymas ar pažeidimas**

1. Neteisėtas želdynų naikinimas arba neteisėtas saugotinų medžių ir krūmų, augančių ne miškų ūkio paskirties žemėje, žalojimas, naikinimas arba persodinimas

užtraukia baudą asmenims nuo dviejų šimtų iki septynių šimtų litų ir juridinių asmenų vadovams ar kitiems atsakingiems asmenims – nuo trijų šimtų iki vieno tūkstančio litų.

2. Neteisėtas želdynuose esančių saugotiniems nepriskirtų medžių ir krūmų, augančių ne miškų ūkio paskirties žemėje, žalojimas arba naikinimas arba neteisėtas lianų, augančių valstybės ar savivaldybių ne miškų ūkio paskirties žemėje, žalojimas arba naikinimas, arba neteisėtas vejų ir gėlynų žalojimas ar naikinimas, arba neteisėtas želdynuose esančių mažųjų kraštovaizdžio architektūros, inžinerinių ir laikinų statinių gadinimas, naikinimas ar perkėlimas

užtraukia įspėjimą arba baudą asmenims nuo penkiasdešimt iki trijų šimtų litų ir baudą juridinių asmenų vadovams ar kitiems atsakingiems asmenims nuo dviejų šimtų iki šešių šimtų litų.

3. Sodmenų kokybės reikalavimų pažeidimas arba medžių ir krūmų veisimo, vejų ir gėlynų įrengimo taisyklių pažeidimas, arba medžių ir krūmų priežiūros, vandens telkinių, esančių želdynuose, apsaugos, vejų ir gėlynų priežiūros taisyklių pažeidimas, arba želdynų ir želdinių sanitarinės apsaugos taisyklių pažeidimas, arba želdinių apsaugos vykdant statybos darbus taisyklių pažeidimas

užtraukia baudą asmenims nuo vieno šimto iki keturių šimtų litų ir juridinių asmenų vadovams ar kitiems atsakingiems asmenims – nuo dviejų šimtų iki penkių šimtų litų.

4. Želdinių veisimo, augančių medžių ir krūmų genėjimo, želdinių apsaugos nuo ligų ir kenkėjų, vejų ir gėlynų įrengimo darbų atlikimas, kai darbus atliekančios įmonės neturi specialistų, kuriems nustatyta tvarka suteikta teisė vykdyti tokius darbus,

užtraukia įspėjimą arba baudą želdynus ir želdinius tvarkančių įmonių vadovams nuo vieno šimto penkiasdešimt iki trijų šimtų litų.

5. Atskirųjų ir priklausomųjų želdynų kūrimo ir tvarkymo projektų rengimo tvarkos aprašo reikalavimų pažeidimas

užtraukia baudą nuo penkių šimtų iki vieno tūkstančio litų.

6. Leidimo saugotinų medžių ir krūmų kirtimo, persodinimo ar kitokio pašalinimo, genėjimo darbams išdavimas pažeidžiant nustatytus reikalavimus

užtraukia baudą juridinių asmenų vadovams ar kitiems atsakingiems asmenims nuo trijų šimtų iki aštuonių šimtų litų.

**278 straipsnis. Neteisėtas važiavimas per žolinę dangą, miško paklotę ar vandens telkinių ledu motorinėmis transporto priemonėmis**

1. Neteisėtas važiavimas per žolinę dangą, miško paklotę ar vandens telkinių ledu motorinėmis transporto priemonėmis

užtraukia įspėjimą arba baudą nuo penkiasdešimt iki penkių šimtų litų.

2. Neteisėtas važiavimas per žolinę dangą, miško paklotę motorinėmis transporto priemonėmis, jeigu dėl to žolinė danga ar miško paklotė buvo sužalota ar sunaikinta,

užtraukia baudą nuo penkių šimtų iki vieno tūkstančio litų.

**279 straipsnis. Miškų, žemės ir saugomų teritorijų riboženklių, kvartalinių stulpų ir ženklų, informacinių stendų, priešgaisrinių ir rekreacinių įrenginių gadinimas, naikinimas ar savavališkas perkėlimas**

Miškų, žemės ir saugomų teritorijų riboženklių, kvartalinių stulpų ir ženklų, informacinių stendų, priešgaisrinių ir rekreacinių įrenginių gadinimas, naikinimas ar savavališkas perkėlimas

užtraukia baudą asmenims nuo vieno šimto iki penkių šimtų litų ir juridinių asmenų vadovams ar kitiems atsakingiems asmenims – nuo vieno šimto penkiasdešimt iki septynių šimtų penkiasdešimt litų.

**280 straipsnis. Laukinės augalijos išteklių naudojimas pažeidžiant nustatytą tvarką**

1. Laukinės augalijos išteklių naudojimas pažeidžiant nustatytą tvarką

užtraukia baudą asmenims nuo trisdešimt iki vieno šimto litų ir juridinių asmenų vadovams ar kitiems atsakingiems asmenims – nuo vieno šimto iki dviejų šimtų litų.

2. Prekyba laukiniais augalais (ar jų dalimis) pažeidžiant nustatytą tvarką

užtraukia baudą asmenims nuo trisdešimt iki vieno šimto litų ir juridinių asmenų vadovams ar kitiems atsakingiems asmenims – nuo dviejų šimtų penkiasdešimt iki penkių šimtų litų.

3. Laukinės augalijos išteklių naudojimas neturint leidimo, jei toks leidimas reikalingas,

užtraukia baudą asmenims nuo trisdešimt iki vieno šimto litų ir juridinių asmenų vadovams ar kitiems atsakingiems asmenims – nuo vieno šimto iki dviejų šimtų litų.

4. Laukinių augalų ir grybų naudojimas mokslo, kultūros, švietimo, auklėjimo ir estetikos tikslams, botaninėms ir mikologinėms kolekcijoms sudaryti ar pildyti pažeidžiant nustatytą tvarką

užtraukia baudą asmenims nuo vieno šimto iki dviejų šimtų litų ir juridinių asmenų vadovams ar kitiems atsakingiems asmenims – nuo dviejų šimtų penkiasdešimt iki penkių šimtų litų.

5. Svetimžemių laukinių augalų ar grybų rūšių įvežimas į Lietuvos Respubliką pažeidžiant nustatytą tvarką

užtraukia baudą asmenims nuo vieno šimto iki dviejų šimtų litų ir juridinių asmenų vadovams ar kitiems atsakingiems asmenims – nuo dviejų šimtų penkiasdešimt iki penkių šimtų litų.

6. Dauginti skirtų laukinių augalų, jų sėklų, daigų, sodinių, ūglių, taip pat grybienos išvežimas iš Lietuvos Respublikos ir įvežimas į Lietuvos Respubliką pažeidžiant nustatytą tvarką

užtraukia baudą asmenims nuo vieno šimto iki dviejų šimtų litų ir juridinių asmenų vadovams ar kitiems atsakingiems asmenims – nuo dviejų šimtų penkiasdešimt iki penkių šimtų litų.

7. Grybų supirkimas, pardavimas ar perdirbimas pažeidžiant nustatytą tvarką

užtraukia baudą asmenims nuo dviejų šimtų penkiasdešimt iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

8. Svetimžemių rūšių augalų įkurdinimas gamtoje pažeidžiant nustatytą tvarką

užtraukia baudą asmenims nuo vieno šimto iki dviejų šimtų litų ir juridinių asmenų vadovams ar kitiems atsakingiems asmenims – nuo dviejų šimtų penkiasdešimt iki penkių šimtų litų.

9. Reikalavimo žemės naudotojui naikinti svetimžemių rūšių augalus teisės aktų nustatytais atvejais nevykdymas

užtraukia baudą asmenims nuo dviejų šimtų iki keturių šimtų litų ir juridinių asmenų vadovams ar kitiems atsakingiems asmenims – nuo trijų šimtų iki penkių šimtų litų.

10. Už šio straipsnio 1 ir 3 dalyse numatytus administracinius nusižengimus gali būti skiriamas pažeidimo padarymo įrankių ir priemonių konfiskavimas.

**281 straipsnis. Saugomų rūšių laukinių augalų ar grybų neteisėtas naudojimas ir jų augaviečių sunaikinimas**

1. Neteisėtas saugomų rūšių laukinių augalų ar grybų, jų dalių rinkimas, žalojimas, naikinimas, paėmimas iš natūralios aplinkos arba kitoks neteisėtas šių augalų ar grybų, jų dalių ar gaminių iš jų įgijimas, laikymas, perdirbimas, gabenimas ar kitoks naudojimas

užtraukia įspėjimą arba baudą asmenims nuo vieno šimto iki vieno tūkstančio litų ir baudą juridinių asmenų vadovams ar kitiems atsakingiems asmenims nuo dviejų šimtų iki dviejų tūkstančių litų.

2. Saugomų rūšių laukinių augalų ar grybų augaviečių sunaikinimas

užtraukia baudą asmenims nuo keturių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo penkių šimtų iki dviejų tūkstančių litų.

3. Už šio straipsnio 1 dalyje numatytą administracinį nusižengimą gali būti skiriamas nusižengimo padarymo įrankių ir priemonių, šių augalų ar grybų, jų dalių ar gaminių iš jų konfiskavimas.

**282 straipsnis. Aplinkos apsaugos reikalavimų pažeidimas deginant sausą žolę, nendres**, **javus, nukritusius medžių lapus, šiaudus, laukininkystės ir daržininkystės atliekas**

1. Sausos žolės, nendrių, nukritusių medžių lapų, šiaudų, laukininkystės ir daržininkystės atliekų deginimas pažeidžiant aplinkos apsaugos reikalavimus

užtraukia baudą asmenims nuo vieno šimto iki aštuonių šimtų litų ir juridinių asmenų vadovams ar kitiems atsakingiems asmenims – nuo dviejų šimtų iki vieno tūkstančio litų.

2. Žemės savininkų, naudotojų ir valdytojų nesiėmimas priešgaisrinės apsaugos priemonių, pastebėjus savo žemėje žolės, ražienų ar nesugrėbtų (nesurinktų) šiaudų gaisrą,

užtraukia baudą nuo vieno šimto iki šešių šimtų litų.

3. Ražienų, taip pat nenupjautų ir nesugrėbtų (nesurinktų) žolių, nendrių, javų ir kitų žemės ūkio kultūrų deginimas

užtraukia baudą asmenims nuo dviejų šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo keturių šimtų iki vieno tūkstančio dviejų šimtų litų.

**283 straipsnis. Natūralių pievų ir ganyklų gadinimas**

Specialiųjų žemės ir miško naudojimo sąlygų dėl natūralių pievų ir ganyklų naudojimo pažeidimas ar nevykdymas

užtraukia baudą nuo vieno šimto iki dviejų šimtų litų.

**284 straipsnis. Durpynų ir durpingų pievų deginimas**

1. Durpyno savininkų, naudotojų, valdytojų ar darbuotojų nesiėmimas priešgaisrinės apsaugos priemonių, pastebėjus jame gaisrą,

užtraukia baudą nuo dviejų šimtų iki keturių šimtų litų.

2. Durpynų ir durpingų pievų deginimas

užtraukia baudą nuo trijų šimtų iki aštuonių šimtų litų.

**285 straipsnis. Aplinkos apsaugos reikalavimų pažeidimas gabenant, laikant ir naudojant augalų apsaugos priemones ir kitokius preparatus**

1. Augalų apsaugos priemonių, augimo stimuliatorių, mineralinių trąšų ir kitokių preparatų gabenimas, laikymas ir naudojimas pažeidžiant aplinkos apsaugos reikalavimus

užtraukia baudą asmenims nuo vieno šimto iki dviejų šimtų litų ir juridinių asmenų vadovams ar kitiems atsakingiems asmenims – nuo vieno šimto penkiasdešimt iki trijų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

**286 straipsnis. Teisės aktų, reglamentuojančių medžioklę, pažeidimas**

1. Medžioklės Lietuvos Respublikos teritorijoje taisyklėse numatytų medžioklės vadovo pareigų nevykdymas arba netinkamas vykdymas

užtraukia įspėjimą arba baudą medžioklės vadovams nuo vieno šimto iki šešių šimtų litų.

2. Medžiojimas be galiojančio medžioklės lapo

užtraukia baudą nuo penkių šimtų iki vieno tūkstančio litų.

3. Laukinių gyvūnų, nepriskiriamų medžiojamiesiems gyvūnams, medžiojimas arba medžiojamųjų gyvūnų, kuriems nenustatytas leistinas jų medžiojimo terminas, medžiojimas be nustatyto leidimo

užtraukia asmenims, neturintiems teisės medžioti, baudą nuo dviejų tūkstančių iki penkių tūkstančių litų ir asmenims, turintiems teisę medžioti, – baudą nuo dviejų šimtų iki vieno tūkstančio litų.

4. Medžiojimas neturint teisės medžioti, medžiojimas be galiojančios licencijos arba licencijos neužpildymas sumedžiojus gyvūną, kurį sumedžioti teisę suteikia licencija, arba medžiojimas uždraustu laiku ar uždraustose vietose, arba medžiojimas draudžiamais įrankiais, priemonėmis ar būdais

užtraukia asmenims, neturintiems teisės medžioti, baudą nuo dviejų tūkstančių iki penkių tūkstančių litų ir asmenims, turintiems teisę medžioti, – baudą nuo dviejų šimtų iki vieno tūkstančio litų.

5. Medžioklės Lietuvos Respublikos teritorijoje taisyklių ar kitų teisės aktų, reglamentuojančių medžioklę, pažeidimas, išskyrus nusižengimus, numatytus šio straipsnio 1, 2, 3 ir 4 dalyse,

užtraukia įspėjimą arba baudą nuo dviejų šimtų iki keturių šimtų litų.

6. Šio straipsnio 3 ar 4 dalyje numatytas administracinis nusižengimas, padarytas pakartotinai,

užtraukia baudą asmenims, neturintiems teisės medžioti, nuo keturių tūkstančių iki šešių tūkstančių litų ir asmenims, turintiems teisę medžioti, – baudą nuo penkių šimtų iki dviejų tūkstančių litų.

7. Už šio straipsnio 3 dalyje numatytus administracinius nusižengimus gali būti skiriamas teisės medžioti atėmimas nuo vienų iki trejų metų. Už šio straipsnio 4 ir 6 dalyje numatytą administracinį nusižengimą privalomai skiriamas teisės medžioti atėmimas nuo vienų iki trejų metų. Už šio straipsnio 5 dalyje numatytą administracinį nusižengimą gali būti skiriamas teisės medžioti atėmimas nuo trijų mėnesių iki vienų metų.

8. Už šio straipsnio 3 ir 5 dalyse numatytus administracinius nusižengimus gali būti skiriamas nusižengimo padarymo įrankių ir priemonių konfiskavimas. Už šio straipsnio 6 dalyje numatytą administracinį nusižengimą privalomai skiriamas nusižengimo padarymo įrankių ir priemonių konfiskavimas.

**287 straipsnis. Teisės aktų, reglamentuojančių mėgėjišką žūklę, pažeidimas**

1. Mėgėjiškos žūklės taisyklių ir kitų teisės aktų, reglamentuojančių mėgėjišką žūklę, žuvų apsaugą, pažeidimas

užtraukia įspėjimą arba baudą nuo penkiasdešimt iki trijų šimtų litų.

2. Neteisėtas žvejybos įrankių (išskyrus elektros arba ultragarso žvejybos prietaisus), kuriuos naudoti draudžia teisės aktai, gaminimas, realizavimas, įsigijimas arba laikymas

užtraukia baudą nuo dviejų šimtų iki penkių šimtų litų.

3. Mėgėjiškos žūklės taisyklių pažeidimas, padarytas panaudojant draudžiamus žvejybos įrankius ar draudžiamu būdu (išskyrus elektros energiją ir ultragarsą), arba buvimas vandens telkinyje ar jo pakrantėje su draudžiamais žvejybos įrankiais, žvejyba draudžiamose vietose arba gaudymas žuvų, kurių žvejyba uždrausta arba tuo metu uždrausta, taip pat kitoks Mėgėjiškos žūklės taisyklių pažeidimas, kuriuo padaryta žala žuvų ištekliams įvertinta daugiau kaip trimis baziniais bausmių ir nuobaudų dydžiais,

užtraukia baudą nuo keturių šimtų iki vieno tūkstančio litų.

4. Mėgėjiškos žūklės taisyklių ir kitų teisės aktų, reglamentuojančių mėgėjišką žūklę, žuvų apsaugą, pažeidimas, padarytas gamtinių rezervatų ar ichtiologinių draustinių vandens telkiniuose

užtraukia baudą nuo vieno šimto iki penkių šimtų litų.

5. Mėgėjiškos žūklės taisyklių pažeidimas, padarytas panaudojant duriamuosius ar užkabinamuosius įrankius, arba buvimas vandens telkinyje ar jo pakrantėje su duriamaisiais ar užkabinamaisiais žvejybos įrankiais

užtraukia baudą nuo šešių šimtų iki vieno tūkstančio dviejų šimtų litų.

6. Mėgėjiškos žūklės taisyklių pažeidimas, padarytas panaudojant draudžiamus žvejybos įrankius ar draudžiamu būdu (išskyrus elektros energiją ir ultragarsą) gamtinių rezervatų ar ichtiologinių draustinių vandens telkiniuose, arba buvimas gamtinio rezervato ar ichtiologinio draustinio vandens telkinyje ar jo pakrantėje su draudžiamais žvejybos įrankiais

užtraukia baudą nuo vieno tūkstančio iki dviejų tūkstančių litų.

7. Už šio straipsnio 1 ir 4 dalyse numatytą administracinį nusižengimą gali būti skiriamas nusižengimo padarymo įrankių ir priemonių konfiskavimas. Už šio straipsnio 2, 3, 5 ir 6 dalyse numatytus administracinius nusižengimus privalomai skiriamas žvejybos įrankių konfiskavimas. Už šio straipsnio 2, 3, 5 ir 6 dalyse numatytus administracinius nusižengimus gali būti skiriamas kitų nusižengimo padarymo įrankių ir priemonių konfiskavimas.

**288 straipsnis. Žuvininkystės vandens telkinių naudojimą reglamentuojančių teisės aktų, leidime naudoti žūklės (žvejybos) plotą numatytų sąlygų ir žuvivaisos žuvininkystės vandens telkiniuose nuostatų pažeidimas**

1. Privačių žuvininkystės vandens telkinių naudojimą reglamentuojančių teisės aktų pažeidimas

užtraukia baudą nuo penkiasdešimt iki dviejų šimtų litų.

2. Leidime naudoti žūklės (žvejybos) plotą numatytų sąlygų pažeidimas

užtraukia baudą nuo penkiasdešimt iki dviejų šimtų litų.

3. Žuvivaisos žuvininkystės vandens telkiniuose nuostatų pažeidimas

užtraukia baudą nuo penkiasdešimt iki penkių šimtų litų.

4. Už šio straipsnio 2 dalyje numatytą administracinį nusižengimą gali būti skiriamas teisės užsiimti žvejyba atėmimas nuo šešių mėnesių iki vienų metų šešių mėnesių.

**289 straipsnis. Žuvininkystės integruotos duomenų sistemos valdymo pažeidimas**

1. Lietuvos Respublikos žvejybos laivų įtraukimo į žvejojančių jūrų vandenyse laivų duomenų sistemą nuostatų pažeidimas

užtraukia baudą nuo vieno šimto iki penkių šimtų litų.

2. Palydovinio ryšio Lietuvos Respublikos žvejybos laivų stebėjimo sistemos naudojimo nuostatų pažeidimas

užtraukia baudą laivų kapitonams ir (ar) juridinių asmenų vadovams ar kitiems atsakingiems asmenims nuo dviejų šimtų iki penkių tūkstančių litų.

3. Ekonominių ir biologinių duomenų ir informacijos apie žuvų išteklių naudojimą ir žuvų perdirbimą neteikimas arba neteisingų duomenų pateikimas

užtraukia baudą nuo penkiasdešimt iki dviejų tūkstančių litų.

4. Už šio straipsnio 1 ir 2 dalyse numatytus administracinius nusižengimus gali būti skiriamas teisės užsiimti žvejyba atėmimas nuo šešių mėnesių iki dvejų metų.

**290 straipsnis. Verslinės žvejybos tvarkos pažeidimas**

1. Verslinės žvejybos vidaus vandenyse tvarkos pažeidimas

užtraukia baudą nuo vieno šimto iki trijų šimtų litų.

2. Verslinės žvejybos vidaus vandenyse tvarkos šiurkštus pažeidimas

užtraukia baudą nuo šešių šimtų iki vieno tūkstančio dviejų šimtų litų.

3. Verslinės žvejybos jūrų vandenyse tvarkos pažeidimas

užtraukia baudą laivų kapitonams ir (ar) juridinių asmenų vadovams ar kitiems atsakingiems asmenims nuo dviejų šimtų iki vieno tūkstančio litų.

4. Verslinės žvejybos jūrų vandenyse tvarkos šiurkštus pažeidimas

užtraukia laivų kapitonams ir (ar) juridinių asmenų vadovams ar kitiems atsakingiems asmenims baudą nuo vieno tūkstančio iki dešimt tūkstančių litų.

5. Už šio straipsnio 3 dalyje numatytą administracinį nusižengimą gali būti skiriamas teisės užsiimti žvejyba atėmimas nuo trijų iki šešių mėnesių. Už šio straipsnio 2 ir 4 dalyse numatytus administracinius nusižengimus privalomai skiriamas teisės užsiimti žvejyba atėmimas nuo šešių mėnesių iki dvejų metų.

6. Už šio straipsnio 1, 2, 3 ir 4 dalyse numatytus administracinius nusižengimus gali būti skiriamas nusižengimo padarymo įrankių ir priemonių konfiskavimas.

**291 straipsnis. Specialiosios žvejybos tvarkos pažeidimas**

1. Specialiosios žvejybos tvarkos pažeidimas

užtraukia baudą nuo vieno šimto iki penkių šimtų litų.

2. Specialiosios žvejybos vidaus vandenyse tvarkos pažeidimas, padarytas žvejyboje naudojant specialiosios žvejybos leidime nenurodytus žvejybos įrankius ar būdus, specialiosios žvejybos leidime nenurodytose vietose, nenurodytu laiku, gaudymas specialiosios žvejybos leidime nenurodytų rūšių žuvų, žvejyba viršijus specialiosios žvejybos leidime nurodytą žvejybos įrankių ar žuvų sugavimo kiekį, žvejybos žurnale nenurodant arba neteisingai nurodant žvejybos vietą, žvejybos įrankius, sugautų žuvų rūšis ar kiekį,

užtraukia baudą nuo trijų šimtų iki aštuonių šimtų litų.

3. Už šio straipsnio 1 ir 2 dalyse numatytus administracinius nusižengimus gali būti skiriamas nusižengimo padarymo įrankių konfiskavimas.

**292 straipsnis. Žuvų iškrovimo ir (ar) perkrovimo iš žvejybos laivų uostuose ir (ar) jūrų vandenyse nuostatų pažeidimas**

1. Žuvų iškrovimo ir (ar) perkrovimo iš žvejybos laivų uostuose ir (ar) jūrų vandenyse nuostatų pažeidimas

užtraukia baudą laivų kapitonams, asmenims arba juridinių asmenų vadovams ar kitiems atsakingiems asmenims nuo penkių šimtų iki vieno tūkstančio litų.

2. Žuvų iškrovimo ir (ar) perkrovimo iš žvejybos laivų uostuose ir (ar) jūrų vandenyse nuostatų šiurkštus pažeidimas

užtraukia baudą laivų kapitonams, asmenims arba juridinių asmenų vadovams ar kitiems atsakingiems asmenims nuo vieno tūkstančio iki penkių tūkstančių litų.

3. Šio straipsnio reikalavimai netaikomi vidaus vandenyse sugautoms žuvims ir iš jų pagamintiems produktams.

4. Už šio straipsnio 1 ir 2 dalyse numatytus administracinius nusižengimus gali būti skiriamas teisės užsiimti žvejyba atėmimas nuo trijų iki šešių mėnesių.

**293 straipsnis. Pirminio žuvininkystės produktų pardavimo ir supirkimo nuostatų pažeidimas**

1. Pirminio žuvininkystės produktų pardavimo ir supirkimo nuostatų pažeidimas

užtraukia baudą nuo vieno šimto iki penkių šimtų litų.

2. Pirminio žuvininkystės produktų pardavimo ir supirkimo nuostatų šiurkštus pažeidimas

užtraukia baudą nuo penkių šimtų iki trijų tūkstančių litų.

3. Už šio straipsnio 1 ir 2 dalyse numatytus administracinius nusižengimus gali būti skiriamas teisės užsiimti žvejyba atėmimas nuo trijų iki šešių mėnesių.

**294 straipsnis. Žuvų ir žuvininkystės produktų sandėliavimo, vežimo, perdirbimo, pardavimo ir supirkimo pažeidimas ir atstovaujančių žuvininkystės produktų gamintojų organizacijų nustatytų gamybos ir prekybos nuostatų pažeidimas**

1. Atstovaujančios žuvininkystės produktų gamintojų organizacijos nustatytų gamybos ir prekybos nuostatų taikymo jai nepriklausantiems žuvų augintojams arba žuvų išteklių naudotojams, užsiimantiems versline žvejyba, pažeidimas

užtraukia baudą nuo vieno šimto iki penkių šimtų litų.

2. Mažesnių, negu nustatyta, žuvų, skirtų maistui, sandėliavimas, vežimas, perdirbimas, pardavimas ar supirkimas

užtraukia baudą nuo vieno šimto iki penkių šimtų litų.

3. Žuvų ar žuvininkystės produktų, draudžiamų sandėliuoti, vežti, perdirbti ar parduoti, naudojimo nuostatų pažeidimas

užtraukia baudą nuo trijų šimtų iki vieno tūkstančio litų.

4. Uždraustos žvejybos metu sužvejotų šviežių žuvų sandėliavimas, vežimas, perdirbimas, pardavimas ar supirkimas

užtraukia baudą nuo trijų šimtų iki vieno tūkstančio litų.

5. Šio straipsnio 2 dalis netaikoma akvakultūros įmonėse išaugintoms žuvims ir iš jų pagamintiems produktams bei žuvims, skirtoms žuvivaisai. Šio straipsnio 4 dalis netaikoma dirbtinai išaugintoms žuvims, kurioms turi būti tai patvirtinantys dokumentai.

6. Už šio straipsnio 2, 3 ir 4 dalyse numatytus administracinius nusižengimus gali būti skiriamas žuvų ar žuvininkystės produktų konfiskavimas.

**295 straipsnis. Žuvininkystės kontrolės pareigūno duotame privalomajame nurodyme nustatytų reikalavimų neįvykdymas**

1. Žuvininkystės kontrolės pareigūno duotame privalomajame nurodyme nustatytų reikalavimų neįvykdymas laiku

užtraukia baudą nuo vieno šimto iki penkių šimtų litų.

2. Žuvininkystės kontrolės pareigūno pakartotinai duotame privalomajame nurodyme nustatytų reikalavimų neįvykdymas laiku

užtraukia baudą nuo penkių šimtų iki vieno tūkstančio litų.

**296 straipsnis. Neteisėtas laukinės gyvūnijos išteklių naudojimas ir disponavimas jais**

1. Neteisėtas laukinių gyvūnų gaudymas, žalojimas, naikinimas, šių gyvūnų ar jų dalių paėmimas iš natūralios aplinkos arba kitoks neteisėtas šių gyvūnų, jų dalių ar gaminių iš jų įgijimas, laikymas, perdirbimas, gabenimas ar kitoks naudojimas

užtraukia įspėjimą arba baudą nuo vieno šimto iki penkių šimtų litų.

2. Neteisėtas saugomų rūšių laukinių gyvūnų gaudymas, žalojimas, naikinimas, šių gyvūnų ar jų dalių paėmimas iš natūralios aplinkos arba kitoks neteisėtas šių gyvūnų, jų dalių ar gaminių iš jų įgijimas, laikymas, perdirbimas, gabenimas ar kitoks naudojimas arba neteisėtas šių gyvūnų lizdų, olų ar kitų būstų naikinimas, žalojimas ar naudojimas

užtraukia baudą asmenims nuo dviejų šimtų iki vieno tūkstančio litų ir juridinių asmenų vadovams ar kitiems atsakingiems asmenims \_ nuo keturių šimtų iki dviejų tūkstančių litų.

3. Neteisėtas saugomų rūšių laukinių gyvūnų gaudymas, žalojimas, naikinimas, šių gyvūnų ar jų dalių paėmimas iš natūralios aplinkos arba kitoks neteisėtas šių gyvūnų, jų dalių ar gaminių iš jų įgijimas, laikymas, perdirbimas, gabenimas ar kitoks naudojimas arba neteisėtas šių gyvūnų lizdų, olų ar kitų būstų naikinimas, žalojimas ar naudojimas, kai tokia veika padaryta valstybiniame rezervate, valstybiniame draustinyje, valstybiniame parke ar biosferos rezervate,

užtraukia baudą nuo penkių šimtų iki trijų tūkstančių litų.

4. Invazinių rūšių gyvūnų išleidimas į laisvę pažeidžiant nustatytą tvarką

užtraukia baudą asmenims nuo vieno šimto iki dviejų šimtų litų ir juridinių asmenų vadovams ar kitiems atsakingiems asmenims – nuo dviejų šimtų penkiasdešimt iki penkių šimtų litų.

5. Invazinių rūšių kontrolės ir naikinimo tvarkos pažeidimas

užtraukia baudą asmenims nuo dviejų šimtų iki keturių šimtų litų ir juridinių asmenų vadovams ar kitiems atsakingiems asmenims – nuo trijų šimtų iki penkių šimtų litų.

6. Prekybos laukiniais gyvūnais taisyklių pažeidimas

užtraukia baudą nuo vieno šimto iki vieno tūkstančio litų.

7. Už šio straipsnio 1 dalyje numatytą administracinį nusižengimą gali būti skiriamas nusižengimo padarymo įrankių ir priemonių, laukinių gyvūnų, jų dalių ar gaminių iš jų konfiskavimas. Už šio straipsnio 2, 3 ir 6 dalyse numatytus administracinius nusižengimus privalomai skiriamas nusižengimo padarymo įrankių ir priemonių, laukinių gyvūnų, jų dalių ar gaminių iš jų konfiskavimas.

**297 straipsnis. Laukinių gyvūnų gyvenamosios aplinkos, dauginimosi sąlygų ir migracijos kelių apsaugos reikalavimų pažeidimas**

1. Laukinių gyvūnų gyvenamosios aplinkos, dauginimosi sąlygų ir migracijos kelių apsaugos reikalavimų pažeidimas arba laukinių gyvūnų sunaikinimas ūkinės veiklos metu

užtraukia baudą asmenims nuo penkiasdešimt iki vieno šimto litų ir juridinių asmenų vadovams ar kitiems atsakingiems asmenims – nuo vieno šimto penkiasdešimt iki trijų šimtų litų.

2. Saugomų rūšių gyvūnų radaviečių apsaugos reikalavimų pažeidimas

užtraukia baudą asmenims nuo keturių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo penkių šimtų iki dviejų tūkstančių litų.

**298 straipsnis. Saugomų teritorijų apsaugos ir naudojimo režimo pažeidimas**

1. Atkuriamųjų sklypų, genetinių sklypų, biosferos poligonų ar buferinės apsaugos zonų apsaugos ir naudojimo režimo pažeidimas

užtraukia įspėjimą arba baudą asmenims nuo penkiasdešimt iki dviejų šimtų litų ir baudą juridinių asmenų vadovams ar kitiems atsakingiems asmenims nuo vieno šimto iki keturių šimtų litų.

2. Šio straipsnio 1 dalyje numatytas administracinis nusižengimas, kai padaroma žala aplinkai,

užtraukia baudą asmenims nuo vieno šimto iki keturių šimtų litų ir juridinių asmenų vadovams ar kitiems atsakingiems asmenims – nuo dviejų šimtų iki aštuonių šimtų litų.

3. Šio straipsnio 1 ar 2 dalyje numatytas administracinis nusižengimas, padarytas pakartotinai,

užtraukia baudą asmenims nuo dviejų šimtų iki šešių šimtų litų ir juridinių asmenų vadovams ar kitiems atsakingiems asmenims – nuo keturių šimtų iki vieno tūkstančio litų.

4. Valstybinių parkų ar biosferos rezervatų, išskyrus valstybiniuose parkuose ar biosferos rezervatuose esančius gamtos paveldo objektus ir valstybinių parkų ar biosferos rezervatų ir jų ribų planuose išskirtus gamtinius rezervatus ir draustinius, apsaugos ir naudojimo režimo pažeidimas

užtraukia įspėjimą arba baudą asmenims nuo vieno šimto iki trijų šimtų litų ir baudą juridinių asmenų vadovams ar kitiems atsakingiems asmenims nuo dviejų šimtų iki šešių šimtų litų.

5. Šio straipsnio 4 dalyje numatytas administracinis nusižengimas, kai padaroma žala aplinkai,

užtraukia baudą asmenims nuo dviejų šimtų iki šešių šimtų litų ir juridinių asmenų vadovams ar kitiems atsakingiems asmenims – nuo keturių šimtų iki vieno tūkstančio litų.

6. Šio straipsnio 4 ar 5 dalyje numatytas administracinis nusižengimas, padarytas pakartotinai,

užtraukia baudą asmenims nuo keturių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo aštuonių šimtų iki dviejų tūkstančių litų.

7. Gamtinių rezervatų, draustinių, gamtos paveldo objektų arba valstybinių parkų ar biosferos rezervatų ir jų ribų planuose išskirtų gamtinių rezervatų ar draustinių, arba valstybiniuose parkuose ar biosferos rezervatuose esančių gamtos paveldo objektų apsaugos ir naudojimo režimo pažeidimas

užtraukia baudą asmenims nuo vieno šimto iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki aštuonių šimtų litų.

8. Šio straipsnio 7 dalyje numatytas administracinis nusižengimas, kai padaroma žala aplinkai,

užtraukia baudą asmenims nuo penkių šimtų iki aštuonių šimtų litų ir   
juridinių asmenų vadovams ar kitiems atsakingiems asmenims – nuo aštuonių šimtų iki vieno tūkstančio penkių šimtų litų.

9. Šio straipsnio 7 ar 8 dalyje numatytas administracinis nusižengimas, padarytas pakartotinai,

užtraukia baudą asmenims nuo aštuonių šimtų iki vieno tūkstančio penkių šimtų litų ir juridinių asmenų vadovams ar kitiems atsakingiems asmenims – nuo vieno tūkstančio penkių šimtų iki trijų tūkstančių litų.

10. Saugomų teritorijų apsaugos ir naudojimo režimo pažeidimas neteisėtai pastatant, laikant ar naudojant apgyvendinimui, nakvynei, maitinimui ar kitiems tikslams vagonėlius ar kitus kilnojamuosius objektus arba įrenginius

užtraukia baudą asmenims nuo vieno šimto iki vieno tūkstančio litų ir juridinių asmenų vadovams ar kitiems atsakingiems asmenims – dviejų šimtų iki dviejų tūkstančių litų.

11. Šio straipsnio 10 dalyje numatytas administracinis nusižengimas, padarytas pakartotinai,

užtraukia baudą asmenims nuo penkių šimtų iki dviejų tūkstančių litų ir juridinių asmenų vadovams ar kitiems atsakingiems asmenims – nuo vieno tūkstančio iki keturių tūkstančių litų.

**299 straipsnis. Leidimas eksploatuoti transporto priemones, ne keliais judančius mechanizmus, viršijančius į aplinkos orą išmetamų teršalų kiekio ribinius dydžius**

1. Leidimas eksploatuoti transporto priemones, ne keliais judančius mechanizmus, viršijančius į aplinkos orą išmetamų teršalų kiekio ribinius dydžius,

užtraukia baudą juridinių asmenų vadovams ar kitiems atsakingiems asmenims nuo dviejų šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą juridinių asmenų vadovams ar kitiems atsakingiems asmenims nuo penkių šimtų iki dviejų tūkstančių litų.

**300 straipsnis. Transporto priemonių, ne keliais judančių mechanizmų, viršijančių į aplinkos orą išmetamų teršalų kiekio ribinius dydžius, eksploatavimas**

1. Transporto priemonių, ne keliais judančių mechanizmų ir įrengimų, kurių į aplinkos orą išmetamas teršalų kiekis viršija nustatytus ribinius dydžius, eksploatavimas

užtraukia baudą nuo dviejų šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki dviejų tūkstančių litų.

**301 straipsnis. Cheminių medžiagų ir mišinių (preparatų) tvarkymo reikalavimų pažeidimas**

1. Pavojingų cheminių medžiagų ir mišinių (preparatų), išskyrus nuodingąsias medžiagas, sandėliavimas pažeidžiant nustatytus reikalavimus

užtraukia įspėjimą arba baudą asmenims, užsiimantiems su cheminių medžiagų tvarkymu susijusia veikla, nuo penkių šimtų iki vieno tūkstančio litų ir įspėjimą arba baudą juridinių asmenų, užsiimančių su cheminių medžiagų tvarkymu susijusia veikla,  vadovams ar kitiems atsakingiems asmenims nuo vieno tūkstančio iki dviejų tūkstančių litų.

2. Reikalavimo pranešti Europos cheminių medžiagų agentūrai apie chemines medžiagas, atskiras ir esančias mišinių (preparatų) ar gaminių sudėtyje pagal 2008 m. gruodžio 16 d. Europos Parlamento ir Tarybos reglamento (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiančio ir panaikinančio direktyvas 67/548/EEB bei 1999/45/EB ir iš dalies keičiančio Reglamentą (EB) Nr. 1907/2006 (toliau šiame straipsnyje – Reglamentas (EB) Nr. 1272/2008) nustatytą tvarką, kad jos būtų įtrauktos į klasifikavimo ir ženklinimo inventorių, nevykdymas

užtraukia įspėjimą arba baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo penkių šimtų iki vieno tūkstančio litų.

3. 2008 m. spalio 22 d. Europos Parlamento ir Tarybos reglamente (EB) Nr. 1102/2008 dėl metalinio gyvsidabrio ir tam tikrų gyvsidabrio junginių ir mišinių eksporto uždraudimo bei metalinio gyvsidabrio saugaus saugojimo (toliau šiame straipsnyje – Reglamentas (EB) Nr. 1102/2008) nustatyto draudimo eksportuoti metalinį gyvsidabrį, gyvsidabrio junginius ar mišinius su kitomis cheminėmis medžiagomis, įskaitant gyvsidabrio lydinius, taip pat draudimo maišyti metalinį gyvsidabrį su kitomis cheminėmis medžiagomis eksporto tikslais nesilaikymas

užtraukia baudą asmenims, užsiimantiems su cheminių medžiagų tvarkymu susijusia veikla, nuo penkių šimtų iki dviejų tūkstančių litų ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims – nuo vieno tūkstančio iki penkių tūkstančių litų.

4. Gaminamų, tiekiamų rinkai, importuojamų, eksportuojamų, platinamų, naudojamų cheminių medžiagų ir mišinių (preparatų) apskaitos reikalavimų pažeidimas

užtraukia įspėjimą arba baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo penkių šimtų iki trijų tūkstančių litų.

5. Informacijos apie tiekiamas rinkai, gaminamas, importuojamas, eksportuojamas, platinamas, naudojamas chemines medžiagas ir mišinius (preparatus), jų savybes ir poveikį nepateikimas įstatymų ir kitų teisės aktų nustatyta tvarka, šios informacijos nuslėpimas ir (arba) iškraipymas, Reglamente (EB) Nr. 1272/2008 nurodytų reikalavimų nustatyta tvarka teikti su prevencinių ir gydymo priemonių nustatymu susijusią informaciją apie tiekiamų rinkai ir dėl poveikio sveikatai arba dėl fizinio poveikio klasifikuojamų kaip pavojingų mišinių (preparatų) cheminę sudėtį nevykdymas

užtraukia įspėjimą arba baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo penkių šimtų iki penkių tūkstančių litų.

6. Pavojingų cheminių medžiagų ir mišinių (preparatų), taip pat jų turinčių gaminių importas ir (arba) eksportas pažeidžiant 2008 m. birželio 17 d. Europos Parlamento ir Tarybos reglamento (EB) Nr. 689/2008 dėl pavojingų cheminių medžiagų eksporto ir importo nustatytus reikalavimus

užtraukia baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo vieno tūkstančio iki trijų tūkstančių litų.

7. Reikalavimų teikti papildomą informaciją Europos cheminių medžiagų agentūrai ir (arba) Lietuvos kompetentingai institucijai pagal šių institucijų prašymą ir reikalavimų teikti Europos cheminių medžiagų agentūrai informaciją apie pavojingas chemines medžiagas gaminiuose 2006 m. gruodžio 18 d. Europos Parlamento ir Tarybos reglamente (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiančiame Europos cheminių medžiagų agentūrą, iš dalies keičiančiame Direktyvą 1999/45/EB bei panaikinančiame Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (toliau šiame straipsnyje – Reglamentas (EB) Nr. 1907/2006) nustatyta tvarka ir informaciją apie atskiras ir esančias mišinių (preparatų) sudėtyje ar gaminiuose chemines medžiagas, kurioms Reglamento (EB) Nr. 1907/2006 nustatytais atvejais taikomos registracijos išimtys, nesilaikymas ir (arba) registracijos išimčių atvejais nustatytų sąlygų nesilaikymas

užtraukia įspėjimą arba baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo vieno tūkstančio iki trijų tūkstančių litų.

8. Duomenų, gautų atliekant bandymus cheminės medžiagos registracijos tikslais, ir (arba) dokumentų, pagrindžiančių tyrimo išlaidas, nepateikimas kitiems potencialiems registruotojams

užtraukia baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo vieno tūkstančio iki penkių tūkstančių litų.

9. Reikalavimų Reglamento (EB) Nr. 1907/2006 nustatyta tvarka perduoti tiekimo grandinės dalyviams, platintojams ar vartotojams  informaciją apie chemines medžiagas, atskiras ir esančias mišinių (preparatų) sudėtyje ar gaminiuose, ir apie mišinius (preparatus) nesilaikymas

užtraukia įspėjimą arba baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo vieno tūkstančio iki penkių tūkstančių litų.

10. Saugos duomenų lapų sudarymo ir (arba) jų teikimo reikalavimų nesilaikymas

užtraukia baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo vieno tūkstančio iki penkių tūkstančių litų.

11. Saugos duomenų lapuose ir jų prieduose nurodytų sąlygų ir reikalavimų pažeidimas

užtraukia įspėjimą arba baudą asmenims, užsiimantiems su cheminių medžiagų tvarkymu susijusia veikla, nuo vieno šimto iki penkių šimtų litų ir baudą juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo vieno tūkstančio iki penkių tūkstančių litų.

12. Pavojingų cheminių medžiagų ir mišinių (preparatų), jų turinčių gaminių naudojimo reklamos reikalavimų pažeidimas

užtraukia baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo vieno tūkstančio iki penkių tūkstančių litų.

13. Reglamente (EB) Nr. 1102/2008 nurodytų reikalavimų nustatyta tvarka teikti Europos Komisijai ir Lietuvos kompetentingai institucijai informaciją apie metalinio gyvsidabrio importą į Europos Bendriją, metalinio gyvsidabrio naudojimą ir (ar) naudojimo nutraukimą, metalinio gyvsidabrio susidarymą gamybos procesų metu pažeidimas

užtraukia baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo vieno tūkstančio iki penkių tūkstančių litų.

14. Cheminių medžiagų, atskirų ir esančių mišinių (preparatų) sudėtyje ar gaminiuose, registravimas pažeidžiant Reglamento (EB) Nr. 1907/2006 nustatytus reikalavimus ir (arba) reikalavimo šioje dalyje nurodytame reglamente nustatyta tvarka atnaujinti cheminių medžiagų, atskirų ir esančių mišinių (preparatų) sudėtyje ar gaminiuose, registraciją nevykdymas

užtraukia baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo vieno tūkstančio iki šešių tūkstančių litų.

15. Pavojingų cheminių medžiagų ir mišinių (preparatų), jų turinčių gaminių, kurių gamyba, tiekimas rinkai ir naudojimas draudžiamas arba ribojamas, išėmimo iš apyvartos nustatytų reikalavimų pažeidimas

užtraukia baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo vieno tūkstančio iki aštuonių tūkstančių litų.

16. Cheminių medžiagų, atskirų ir esančių mišinių (preparatų) sudėtyje ar gaminiuose, taip pat mišinių (preparatų), sprogiųjų medžiagų ar mišinių (preparatų) turinčių gaminių klasifikavimo, pavojingų cheminių medžiagų ir mišinių (preparatų), sprogmenų klasei priskiriamų gaminių pakavimo ir (arba) ženklinimo reikalavimų (įskaitant klasifikacijos peržiūros, etiketėse pateikiamos informacijos atnaujinimo reikalavimus) pagal Reglamentą (EB) Nr. 1272/2008 pažeidimas, draudimo tiekti rinkai pavojingą cheminę medžiagą ir (ar) mišinį (preparatą) ar sprogmenų klasei priskiriamą gaminį, jeigu jie nustatyta tvarka nėra suklasifikuoti, paženklinti ir (ar) supakuoti, pažeidimas

užtraukia baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo vieno tūkstančio iki penkiolikos tūkstančių litų.

17. Tolesnio naudotojo pareigų Reglamento (EB) Nr. 1907/2006 nustatytais atvejais dėl cheminių medžiagų cheminės saugos vertinimo, dėl rizikos mažinimo priemonių nustatymo ir jų taikymo ir (arba) informacijos pateikimo Europos cheminių medžiagų agentūrai nevykdymas

užtraukia baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo dviejų tūkstančių iki keturių tūkstančių litų.

18. Reikalavimų gamintojui, importuotojui, tolesniam naudotojui arba platintojui kaupti ir nustatytą laiką saugoti informaciją apie pagamintas, importuotas, patiektas rinkai ar naudotas chemines medžiagas, kuri reikalinga jų pareigoms pagal Reglamentą (EB) Nr. 1907/2006 vykdyti, taip pat cheminės medžiagos ar mišinio (preparato) tiekėjo rinkai pareigos kaupti ir saugoti informaciją, kurią jis naudojo klasifikuodamas ir ženklindamas cheminę medžiagą ar mišinį (preparatą) pagal Reglamentą (EB) Nr. 1272/2008 ir (arba) reikalavimų leisti su ja šia informacija susipažinti Europos cheminių medžiagų agentūrai, Lietuvos kompetentingai institucijai ir (arba) cheminių medžiagų ir mišinių (preparatų) tvarkymo valstybinę kontrolę atliekančioms institucijoms nesilaikymas

užtraukia baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo dviejų tūkstančių iki keturių tūkstančių litų.

19. Draudimo gaminti ir (arba) tiekti rinkai chemines medžiagas, atskiras ir esančias mišinių (preparatų) sudėtyje ar gaminiuose, kai jos nustatyta tvarka neįregistruotos, pažeidimas

užtraukia baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo dviejų tūkstančių iki aštuonių tūkstančių litų.

20. Pavojingų cheminių medžiagų, atskirų ir esančių mišinių (preparatų) sudėtyje ar gaminiuose naudojimas, išskyrus nuodingųjų medžiagų laikymą, nesilaikant autorizacijos sąlygų

užtraukia baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo dviejų tūkstančių iki dešimt tūkstančių litų.

21. Pavojingų cheminių medžiagų ir mišinių (preparatų), jų turinčių gaminių gamybos, tiekimo rinkai ir (arba) naudojimo apribojimų, išskyrus nuodingųjų medžiagų gamybos, laikymo ir (arba) realizavimo apribojimus, pažeidimas

užtraukia baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo keturių tūkstančių iki dešimt tūkstančių litų.

22. Draudimo tiekti rinkai ir (arba) naudoti pavojingas chemines medžiagas, atskiras ir esančias mišinių (preparatų) sudėtyje ar gaminiuose, jeigu šių cheminių medžiagų naudojimo būdas ar jų įtraukimas į gaminio sudėtį nustatyta tvarka neautorizuotas, pažeidimas, išskyrus draudimo realizuoti ir (arba) laikyti nuodingąsias medžiagas pažeidimą,

užtraukia baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo penkių tūkstančių iki penkiolikos tūkstančių litų.

23. Uždraustų naudoti pavojingų cheminių medžiagų, atskirų ir esančių mišinių (preparatų) sudėtyje ar gaminiuose, ir mišinių (preparatų) gamyba, tiekimas rinkai ir (arba) naudojimas, išskyrus nuodingųjų medžiagų gamybą, laikymą ir (arba) realizavimą,

užtraukia baudą asmenims, užsiimantiems su cheminių medžiagų tvarkymu susijusia veikla, ir juridinių asmenų, užsiimančių su cheminių medžiagų tvarkymu susijusia veikla, vadovams ar kitiems atsakingiems asmenims nuo penkių tūkstančių iki penkiolikos tūkstančių litų.

**302 straipsnis. Fluorintų šiltnamio efektą sukeliančių dujų ir jų preparatų, jų turinčių gaminių ir įrangos tvarkymo reikalavimų pažeidimas**

1. Reikalavimų rinkti ir kaupti duomenis apie fluorintų šiltnamio efektą sukeliančių dujų ir jų preparatų turinčioje įrangoje esančių fluorintų šiltnamio efektą sukeliančių dujų ir jų preparatų kiekį ir rūšį, pridėtą kiekį, techninės priežiūros, eksploatavimo ir šalinimo metu surinktą kiekį ir (arba) informaciją apie šios įrangos techninę priežiūrą arba eksploatavimą atlikusį fizinį ar juridinį asmenį, apie šios įrangos tikrinimo dėl galimo nuotėkio, nuotėkio aptikimo sistemų tikrinimo datas ir rezultatus pažeidimas

užtraukia baudą nuo penkių šimtų iki vieno tūkstančio litų.

2. Informacijos apie gaminamas, tiekiamas rinkai, importuojamas, eksportuojamas, naudojamas, surenkamas, recirkuliuojamas, regeneruojamas, suardomas fluorintas šiltnamio efektą sukeliančias dujas ir jų preparatus, eksploatuojamą fluorintų šiltnamio efektą sukeliančių dujų ir jų preparatų turinčią įrangą nepateikimas Europos Sąjungos ir (arba) Lietuvos Respublikos institucijoms teisės aktų nustatyta tvarka, šios informacijos nuslėpimas ir (arba) iškraipymas

užtraukia baudą nuo septynių šimtų iki vieno tūkstančio litų.

3. Reikalavimų užtikrinti, kad fluorintų šiltnamio efektą sukeliančių dujų ir jų preparatų turinčią įrangą dėl galimo nuotėkio ir nuotėkio aptikimo sistemas tikrintų, fluorintas šiltnamio efektą sukeliančias dujas ir jų preparatus iš šios įrangos ir gaminių surinktų, šią įrangą įrengtų, eksploatuotų ar atliktų jos techninę priežiūrą asmenys, turintys teisės aktų nustatytą kvalifikaciją, pažeidimas, taip pat reikalavimų užtikrinti, kad fluorintų šiltnamio efektą sukeliančių dujų ir jų preparatų siuntas priimtų asmenys, turintys teisės aktų nustatytą kvalifikaciją, pažeidimas

užtraukia baudą nuo vieno tūkstančio iki vieno tūkstančio penkių šimtų litų.

4. Fluorintų šiltnamio efektą sukeliančių dujų ir jų preparatų turinčių gaminių ir įrangos tiekimas rinkai ir (arba) importas pažeidžiant ženklinimo reikalavimus

užtraukia baudą nuo vieno tūkstančio iki dviejų tūkstančių penkių šimtų litų.

5. Reikalavimų tikrinti fluorintų šiltnamio efektą sukeliančių dujų ir jų preparatų turinčią įrangą dėl galimo fluorintų šiltnamio efektą sukeliančių dujų ir jų preparatų nuotėkio, įrengti fluorintų šiltnamio efektą sukeliančių dujų ir jų preparatų nuotėkio aptikimo sistemas ir tikrinti tokias sistemas pažeidimas

užtraukia baudą nuo vieno tūkstančio penkių šimtų iki dviejų tūkstančių penkių šimtų litų.

6. Reikalavimų surinkti iš fluorintų šiltnamio efektą sukeliančių dujų ir jų preparatų turinčios įrangos ir gaminių fluorintas šiltnamio efektą sukeliančių dujas ir jų preparatus pažeidimas

užtraukia baudą nuo dviejų tūkstančių iki trijų tūkstančių litų.

7. Apribojimų dėl fluorintų šiltnamio efektą sukeliančių dujų ir jų preparatų naudojimo būdų ar leidžiamo naudoti kiekio pažeidimas ir (arba) uždraustų tiekti rinkai ar importuoti gaminių ir įrangos, kurie turi šių dujų ir jų preparatų arba kurių veikimas priklauso nuo šių dujų ir jų preparatų, tiekimas rinkai ir (arba) importas

užtraukia baudą nuo penkių tūkstančių iki dešimt tūkstančių litų.

8. Už šio straipsnio 7 dalyje numatytą administracinį nusižengimą privalomai skiriamas gaminių ir įrangos konfiskavimas.

**303 straipsnis. Ozono sluoksnį ardančių medžiagų ir jų mišinių, įrangos ir produktų, kuriuose yra šių medžiagų ar mišinių arba kurių veikla nuo jų priklauso, tvarkymo reikalavimų pažeidimas**

1. Įrangos ir produktų, kuriuose yra ozono sluoksnį ardančių medžiagų ar jų mišinių, montavimas, techninė priežiūra, remontas, tikrinimas dėl ozono sluoksnį ardančių medžiagų nuotėkio ir išmontavimas neturint reikiamos kvalifikacijos dirbti darbą su įranga, kurioje yra ozono sluoksnį ardančių medžiagų ar jų mišinių, arba vadovauti tokiam darbui

užtraukia įspėjimą arba baudą asmenims nuo vieno šimto iki penkių šimtų litų ir baudą juridinių asmenų vadovams ar kitiems atsakingiems asmenims nuo penkių šimtų iki vieno tūkstančio litų.

2. Šio straipsnio 1 dalyje numatyta veika, jeigu dėl to į aplinką buvo išmesta ozono sluoksnį ardančių medžiagų,

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki vieno tūkstančio penkių šimtų litų.

3. Leidimas asmeniui, neturinčiam reikiamos kvalifikacijos, dirbti šio straipsnio 1 dalyje išvardytus darbus su įranga, kurioje yra ozono sluoksnį ardančių medžiagų ar jų mišinių,

užtraukia baudą juridinių asmenų vadovams ar kitiems atsakingiems asmenims nuo penkių šimtų iki vieno tūkstančio litų.

4. Reikalavimų nustatyta tvarka tikrinti dėl galimo nuotėkio įrangą, kurioje yra ozono sluoksnį ardančių medžiagų ar jų mišinių, pažeidimas arba šios įrangos, turinčios gedimų, dėl kurių ozono sluoksnį ardančios medžiagos patenka arba gali patekti į aplinką, eksploatavimas

užtraukia baudą nuo penkių šimtų iki vieno tūkstančio penkių šimtų litų.

5. Teisės aktų nustatytų reikalavimų įrangos, kurioje yra ozono sluoksnį ardančių medžiagų ar jų mišinių, ženklinimui, duomenų apie ozono sluoksnį ardančių medžiagų ir jų mišinių iš įrangos surinkimą, naudojimą įrangai papildyti, kitos nustatytos informacijos apie įrangos eksploatavimą tvarkymo ir saugojimo reikalavimų ir (arba) reikalavimo užtikrinti, kad prie įrangos būtų saugaus eksploatavimo ir priežiūros instrukcija ir (arba) kad būtų laikomasi šios instrukcijos, pažeidimas

užtraukia baudą nuo dviejų šimtų iki aštuonių šimtų litų.

6. Reikalavimų nustatyta tvarka surinkti ozono sluoksnį ardančias medžiagas ir jų mišinius iš įrangos, kurioje yra šių medžiagų ar jų mišinių, techninės priežiūros, remonto metu arba prieš įrangą išmontuojant ir pašalinant pažeidimas

užtraukia baudą asmenims nuo trijų šimtų iki aštuonių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio penkių šimtų litų.

7. Ozono sluoksnį ardančių medžiagų ir jų mišinių arba įrangos ir produktų, kuriuose yra šių medžiagų, naikinimo reikalavimų pažeidimas

užtraukia baudą nuo vieno tūkstančio iki penkių tūkstančių litų.

8. Reikalavimų imtis teisės aktų nustatytų priemonių išvengti ozono sluoksnį ardančių medžiagų nuotėkio iš nenaudojamos įrangos pažeidimas ir (arba) nusidėvėjusios, netinkamos naudoti ir (arba) nereikalingos įrangos išmontavimas arba tokios įrangos atliekų apdorojimas pažeidžiant ozono sluoksnį ardančių medžiagų išmetimo į aplinką prevencijos ir mažinimo reikalavimus

užtraukia baudą nuo penkių šimtų iki vieno tūkstančio litų.

9. Šio straipsnio 8 dalyje numatyta veika, jeigu dėl to į aplinką buvo išmesta ozono sluoksnį ardančių medžiagų,

užtraukia baudą nuo aštuonių šimtų iki vieno tūkstančio šešių šimtų litų.

10. Įrangos ir produktų, kuriuose yra chlorfluorangliavandenilių, halonų, tetrachlormetano, 1,1,1-trichloretano, hidrobromfluorangliavandenilių, bromchlormetano, metilbromido ar šių medžiagų turinčių mišinių, arba įrangos ir produktų, kurių veikimas priklauso nuo šių medžiagų, importas, tiekimas rinkai, eksportas ir (arba) eksploatavimas (išskyrus šio straipsnio 1, 2, 3, 4, 5, 6, 8 ir 9 dalyse nurodytas veikas) pažeidžiant teisės aktuose nustatytus reikalavimus

užtraukia baudą nuo aštuonių šimtų iki penkių tūkstančių litų.

11. Įrangos ir produktų, kuriuose yra hidrochlorfluorangliavandenilių ar šių medžiagų turinčių mišinių, arba įrangos ir produktų, kurių veikimas priklauso nuo šių medžiagų, importas, tiekimas rinkai, eksportas ir (arba) eksploatavimas (išskyrus šio straipsnio 1, 2, 3, 4, 5, 6, 8 ir 9 dalyse nurodytas veikas) pažeidžiant teisės aktuose nustatytus reikalavimus

užtraukia baudą nuo penkių šimtų iki vieno tūkstančio penkių šimtų litų.

12. Ozono sluoksnį ardančių medžiagų ir jų turinčių mišinių tiekimas rinkai vienkartinėje taroje

užtraukia baudą asmenims nuo dviejų šimtų iki penkių šimtų litų ir juridinių asmenų vadovams ar kitiems atsakingiems asmenims – nuo trijų šimtų iki vieno tūkstančio litų.

13. Informacijos apie ozono sluoksnį ardančių medžiagų ir jų mišinių, įrangos ir produktų, kuriuose yra šių medžiagų ar jų mišinių arba kurių veikimas nuo šių medžiagų priklauso, importą, eksportą, įvežimą į Lietuvos Respublikos teritoriją, išvežimą iš Lietuvos Respublikos teritorijos, sunaikinimą, apie ozono sluoksnį ardančių medžiagų ir jų mišinių naudojimą, surinkimą iš įrangos ar produktų, recirkuliaciją, regeneraciją, apie eksploatuojamą ar disponuojamą įrangą, įrangos pirkimą, pardavimą, kitokį perleidimą kitai įmonei, ozono sluoksnį ardančių medžiagų ir jų mišinių įrangoje keitimą kitomis medžiagomis, įrangos išmontavimą nepateikimas Europos Sąjungos ir (arba) Lietuvos Respublikos institucijoms teisės aktų nustatyta tvarka, šios informacijos nuslėpimas ir (arba) iškraipymas

užtraukia baudą nuo penkių šimtų iki vieno tūkstančio litų.

14. Teisės aktuose nustatytų reikalavimų, taikomų ozono sluoksnį ardančioms medžiagoms ir jų mišiniams, įrangai ir produktams, kuriuose yra šių medžiagų arba kurių veikimas nuo jų priklauso, pažeidimai, išskyrus numatytuosius šiame kodekse,

užtraukia įspėjimą arba baudą nuo vieno šimto iki aštuonių šimtų litų.

**304 straipsnis. Anglies dioksido geologinių saugyklų kompleksų žvalgybos ir anglies dioksido geologinio saugojimo reikalavimų pažeidimas**

1. Anglies dioksido geologinių saugyklų kompleksų žvalgybos vykdymas pažeidžiant darbų projekto reikalavimus arba anglies dioksido srauto sudėties ar anglies dioksido srauto priėmimo tvarkos reikalavimų, nustatytų teisės aktuose, pažeidimas, neteisingų duomenų apie anglies dioksido suleidimo įrenginių, anglies dioksido geologinės saugyklos komplekso arba anglies dioksido santalkos ir aplinkos stebėseną pateikimas arba šių duomenų nepateikimas Lietuvos geologijos tarnybai

užtraukia baudą asmenims nuo penkių šimtų litų iki aštuonių šimtų litų ir juridinių asmenų vadovams ar kitiems atsakingiems asmenims – nuo šešių šimtų litų iki tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo aštuonių šimtų litų iki vieno tūkstančio litų ir juridinių asmenų vadovams ar kitiems atsakingiems asmenims – nuo tūkstančio iki tūkstančio dviejų šimtų litų.

**305 straipsnis. Teisės aktų, reglamentuojančių genetiškai modifikuotų organizmų ar genetiškai modifikuotų produktų naudojimą, reikalavimų pažeidimas**

1. Genetiškai modifikuotų organizmų ar genetiškai modifikuotų produktų išleidimas į aplinką, tiekimas rinkai be teisės aktų nustatyta tvarka išduoto leidimo ar kai nėra teisės aktų nustatyta tvarka išduoto sutikimo, arba teisės aktuose nustatytų genetiškai modifikuotų organizmų ar genetiškai modifikuotų produktų naudojimo ar ženklinimo reikalavimų pažeidimas, arba genetiškai modifikuotų organizmų ar genetiškai modifikuotų produktų įvežimas į Lietuvos Respublikos teritoriją ar vežimas per jos teritoriją, ar išvežimas iš jos nesilaikant teisės aktuose nustatytų reikalavimų, išskyrus šio straipsnio 3, 4, 5, 6, 7 ir 8 dalyse numatytus nusižengimus,

užtraukia baudą nuo vieno tūkstančio iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki penkių tūkstančių litų.

3. Genetiškai modifikuotų augalų pasėlių sambūvio su tradicinių ir ekologiškų augalų pasėliais taisyklėse nustatytų reikalavimų pažeidimas

užtraukia baudą nuo vieno tūkstančio iki keturių tūkstančių litų.

4. Dauginamosios medžiagos, turinčios genetiškai modifikuotų organizmų, kurių naudojimas neįteisintas Europos Sąjungoje, priemaišų tiekimas rinkai

užtraukia baudą nuo dviejų tūkstančių iki penkių tūkstančių litų.

5. Ne daugiau kaip pusės hektaro ploto genetiškai modifikuotų augalų, kurių auginimas neįteisintas Europos Sąjungoje, auginimas tiekimo rinkai tikslais

užtraukia baudą nuo vieno tūkstančio iki dviejų tūkstančių litų.

6. Daugiau kaip pusės hektaro, bet ne daugiau kaip penkių hektarų ploto genetiškai modifikuotų augalų, kurių auginimas neįteisintas Europos Sąjungoje, auginimas tiekimo rinkai tikslais

užtraukia baudą nuo dviejų tūkstančių iki keturių tūkstančių litų.

7. Daugiau kaip penkių hektarų ploto, bet ne daugiau kaip dvidešimt hektarų ploto genetiškai modifikuotų augalų, kurių auginimas neįteisintas Europos Sąjungoje, auginimas tiekimo rinkai tikslais

užtraukia baudą nuo keturių tūkstančių iki septynių tūkstančių litų.

8. Daugiau kaip dvidešimt hektarų ploto genetiškai modifikuotų augalų, kurių auginimas neįteisintas Europos Sąjungoje, auginimas tiekimo rinkai tikslais

užtraukia baudą nuo septynių tūkstančių iki dešimt tūkstančių litų.

**306 straipsnis. Riboto naudojimo genetiškai modifikuotų mikroorganizmų nustatytų naudojimo reikalavimų pažeidimas**

1. Riboto naudojimo 1 klasės genetiškai modifikuotų mikroorganizmų teisės aktuose nustatytų naudojimo reikalavimų pažeidimas

užtraukia baudą nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

3. Riboto naudojimo 2 klasės genetiškai modifikuotų mikroorganizmų teisės aktuose nustatytų naudojimo reikalavimų pažeidimas

užtraukia baudą nuo vieno tūkstančio penkių šimtų iki trijų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių penkių šimtų iki penkių tūkstančių litų.

5. Riboto naudojimo 3 klasės genetiškai modifikuotų mikroorganizmų teisės aktuose nustatytų naudojimo reikalavimų pažeidimas

užtraukia baudą nuo penkių tūkstančių iki dešimt tūkstančių litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą nuo septynių tūkstančių penkių šimtų iki penkiolikos tūkstančių litų.

7. Riboto naudojimo 4 klasės genetiškai modifikuotų mikroorganizmų teisės aktuose nustatytų naudojimo reikalavimų pažeidimas

užtraukia baudą nuo dešimt tūkstančių iki penkiolikos tūkstančių litų.

8. Šio straipsnio 7 dalyje numatytas administracinis nusižengimas, padarytas pakartotinai,

užtraukia baudą nuo penkiolikos tūkstančių iki dvidešimttūkstančių litų.

**307 straipsnis. Kultūros paveldo apsaugos reikalavimų pažeidimas**

1. Kultūros paveldo apsaugos reikalavimų, nustatytų įstatymuose ir kituose teisės aktuose, pažeidimas

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki penkių tūkstančių litų.

3. Kultūros paveldo apsaugos reikalavimų, nustatytų įstatymuose ir kituose teisės aktuose, pažeidimas atliekant tvarkybos, statybos darbus, šių darbų projektavimo ar planavimo  
darbus

užtraukia baudą asmenims nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims – nuo trijų tūkstančių iki penkių tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą asmenims nuo dviejų tūkstančių iki keturių tūkstančių litų ir juridinių asmenų vadovams ar kitiems atsakingiems asmenims – nuo penkių tūkstančių iki aštuonių tūkstančių litų.

5. Kilnojamųjų daiktų, turinčių kultūrinę vertę, paieškos, vykdant kasinėjimus ar  
naudojantis metalo ieškikliais arba bet kokia kita paieškos įranga, reikalavimų pažeidimas

užtraukia baudą asmenims nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki keturių tūkstančių litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą asmenims nuo dviejų tūkstančių iki keturių tūkstančių litų ir juridinių asmenų vadovams ar kitiems atsakingiems asmenims – nuo keturių tūkstančių iki aštuonių tūkstančių litų.

7. Už šio straipsnio 5 ir 6 dalyse numatytą administracinį nusižengimą privalomai skiriamas nusižengimo padarymo įrankių, priemonių ir uždraustos veikos rezultatų konfiskavimas.

**308 straipsnis. Aplinkos apsaugos priemonių neįgyvendinimas**

1. Valstybinėse gamtos išteklių naudojimo ir aplinkos apsaugos programose, kompleksinėse schemose numatytų aplinkos apsaugos priemonių ar kitų aplinkosaugos reikalavimų neįgyvendinimas laiku arba jų įgyvendinimas pažeidžiant nustatytus reikalavimus

užtraukia baudą nuo dviejų šimtų iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

**309 straipsnis. Pareigos saugoti aplinką nevykdymas**

Teisės aktuose nustatytų gamtos išteklių naudojimo ar aplinkos apsaugos reikalavimų pažeidimas, atsiradęs dėl juridinio asmens vadovo ar kito atsakingo asmens, kuris nesiėmė priemonių jiems išvengti, kaltės,

užtraukia baudą juridinių asmenų vadovams ar kitiems atsakingiems asmenims nuo penkių šimtų iki dviejų tūkstančių litų.

**310 straipsnis. Aplinkos apsaugos valstybinės kontrolės pareigūno duotame privalomajame nurodyme nustatytų reikalavimų neįvykdymas**

1. Aplinkos apsaugos valstybinės kontrolės pareigūno duotame privalomajame nurodyme nustatytų reikalavimų neįvykdymas laiku

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

2. Aplinkos apsaugos valstybinės kontrolės pareigūno pakartotinai duotame privalomajame nurodyme nustatytų reikalavimų neįvykdymas laiku

užtraukia baudą asmenims nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki septynių tūkstančių litų.

**311 straipsnis. Nutarimo sustabdyti aplinkai kenksmingą veiklą nevykdymas**

Aplinkos apsaugos valstybinės kontrolės pareigūno nutarimo sustabdyti aplinkai kenksmingą veiklą nevykdymas

užtraukia baudą asmenims nuo vieno tūkstančio iki penkių tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki dešimt tūkstančių litų.

**312 straipsnis. Nepaklusimas aplinkos apsaugos valstybinės kontrolės pareigūno ar valstybinio miškų pareigūno reikalavimui sustabdyti transporto priemonę**

Nepaklusimas uniformuoto aplinkos apsaugos valstybinės kontrolės pareigūno ar valstybinio miškų pareigūno teisėtam reikalavimui sustabdyti transporto priemonę

užtraukia baudą nuo penkių šimtų iki vieno tūkstančio litų.

**313 straipsnis. Kliudymas aplinkos apsaugos valstybinės kontrolės pareigūnams, valstybiniams miškų pareigūnams, valstybiniams saugomų teritorijų pareigūnams, Lietuvos geologijos tarnybos prie Aplinkos ministerijos įgaliotiems pareigūnams įgyvendinti jiems suteiktas teises ar atlikti jiems pavestas pareigas**

Kliudymas aplinkos apsaugos valstybinės kontrolės pareigūnams, valstybiniams miškų pareigūnams, valstybiniams saugomų teritorijų pareigūnams, Lietuvos geologijos tarnybos prie Aplinkos ministerijos įgaliotiems pareigūnams įgyvendinti jiems suteiktas teises ar atlikti jiems pavestas pareigas, jų teisėtų reikalavimų ar nurodymų nevykdymas, išskyrus nusižengimus, numatytus šio kodekso 310, 311 ir 312 straipsniuose,

užtraukia baudą asmenims nuo vieno šimto iki dviejų šimtų litų ir juridinių asmenų vadovams ar kitiems atsakingiems asmenims – nuo trijų šimtų iki šešių šimtų litų.

**314 straipsnis. Aplinkos apsaugos valstybinės kontrolės pareigūno, valstybinio**

**miškų pareigūno ar valstybinio saugomų teritorijų pareigūno**

**garbės ir orumo įžeidimas**

Aplinkos apsaugos valstybinės kontrolės pareigūno, valstybinio miškų pareigūno ar valstybinio saugomų teritorijų pareigūno garbės ir orumo įžeidimas, reiškiamas žodžiu ar gestais, įžeidžiančiu, įžūliu ar provokuojančiu elgesiu,

užtraukia baudą nuo vieno šimto iki penkių šimtų litų.

**315 straipsnis. Savivaldybės administracijos direktoriaus sprendimo laikinai apriboti arba uždrausti transporto priemonių eismą nevykdymas**

Savivaldybės administracijos direktoriaus sprendimo tam tikroje savivaldybės teritorijoje laikinai apriboti arba uždrausti transporto priemonių eismą siekiant apsaugoti žmonių sveikatą ir aplinką, kai susidaro nepalankios teršalų išsisklaidymo sąlygos arba kai viršijamos ribinės užterštumo vertės ar pavojaus slenksčiai, nevykdymas

užtraukia baudą juridinių asmenų vadovams ar kitiems atsakingiems asmenims nuo vieno šimto iki keturių šimtų litų.

**XIX SKYRIUS**

**ADMINISTRACINIAI NUSIŽENGIMAI, SUSIJĘ SU ENERGETIKA**

**316 straipsnis.** **Branduolinės saugos, branduolinės energetikos objektų, branduolinių ir branduolinio kuro ciklo medžiagų fizinės saugos, radiacinės saugos verčiantis branduolinės energetikos srities veikla su jonizuojančiosios spinduliuotės šaltiniais ir branduolinių medžiagų apskaitos ir kontrolės norminių ar kitų teisės aktų nevykdymas ar pažeidimas**

1. Branduolinės saugos, branduolinės energetikos objektų, branduolinių ir branduolinio kuro ciklo medžiagų fizinės saugos, radiacinės saugos verčiantis branduolinės energetikos srities veikla su jonizuojančiosios spinduliuotės šaltiniais ir branduolinių medžiagų apskaitos ir kontrolės norminių ar kitų teisės aktų nevykdymas ar pažeidimas (išskyrus nusižengimus, numatytus šio kodekso 47 straipsnio 3 dalyje, 120 straipsnio 1 ir 2 dalyse, 135 straipsnyje, 238 straipsnyje, 241 straipsnyje, 317 straipsnyje, 357 straipsnyje, 358 straipsnyje ir 542 straipsnyje)

užtraukia įspėjimą arba baudą asmenims nuo dviejų šimtų iki vieno tūkstančio litų ir baudą juridinių asmenų vadovams ar kitiems atsakingiems asmenims – nuo penkių šimtų iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo penkių šimtų iki dviejų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki aštuonių tūkstančių litų.

**317 straipsnis.** **Valstybinės atominės energetikos saugos inspekcijos pareigūnų teisėtų reikalavimų (privalomų vykdyti nurodymų) nevykdymas ar kitoks kliudymas atlikti jiems pavestas pareigas**

1. Valstybinės atominės energetikos saugos inspekcijos pareigūnų teisėtų reikalavimų (privalomų vykdyti nurodymų) pašalinti nustatytus branduolinės saugos, branduolinės energetikos objektų, branduolinių ir branduolinio kuro ciklo medžiagų fizinės saugos, radiacinės saugos verčiantis branduolinės energetikos srities veikla su jonizuojančiosios spinduliuotės šaltinais ir branduolinių medžiagų apskaitos ir kontrolės pažeidimus nevykdymas nustatyta tvarka ir sąlygomis

užtraukia baudą juridinių asmenų vadovams ar kitiems atsakingiems asmenims nuo dviejų tūkstančių iki keturių tūkstančių litų.

2. Valstybinės atominės energetikos saugos inspekcijos pareigūnų teisėtų reikalavimų (privalomų vykdyti nurodymų) nustatytais terminais sustabdyti darbus, sustabdyti branduolinį reaktorių ar sumažinti jo galią, sustabdyti kitų įrenginių eksploatavimą ar darbus nevykdymas nustatyta tvarka ir sąlygomis

užtraukia baudą juridinių asmenų vadovams ar kitiems atsakingiems asmenims nuo penkių tūkstančių iki dešimt tūkstančių litų.

3. Kitoks, nei numatyta šio straipsnio 1 ir 2 dalyse ir 135 straipsnio 2 dalyje, kliudymas Valstybinės atominės energetikos saugos inspekcijos pareigūnams atlikti jiems pavestas pareigas

užtraukia įspėjimą arba baudą juridinių asmenų vadovams ar kitiems atsakingiems asmenims nuo vieno tūkstančio iki dviejų tūkstančių litų.

**318 straipsnis. Dujų vamzdynų ir jų įrengimų sugadinimas**

Dujų vamzdynų ir jų įrengimų sugadinimas arba savavališkas dujų prietaisų pastatymas, perkėlimas, įjungimas į tinklą, taip pat kitokie jų eksploatavimo taisyklių pažeidimai, kurie galėjo būti avarijos priežastis,

užtraukia įspėjimą arba baudą asmenims nuo penkiasdešimt iki vieno šimto litų ir baudą juridinių asmenų vadovams ar kitiems atsakingiems asmenims nuo dviejų šimtų iki penkių šimtų litų.

**319 straipsnis. Savavališkas prisijungimas prie dujų, elektros ar šilumos energijos tiekimo sistemų**

Savavališkas prisijungimas prie dujų, elektros ar šilumos energijos tiekimo sistemų be energijos perdavimo ar paskirstymo įmonės leidimo

užtraukia įspėjimą arba baudą asmenims nuo vieno šimto iki penkių šimtų litų ir baudą juridinių asmenų vadovams ar kitiems atsakingiems asmenims nuo penkių šimtų iki vieno tūkstančio penkių šimtų litų.

**320 straipsnis. Energetikos (elektros, šilumos ar dujų) įrenginių įrengimo, eksploatavimo ir saugos norminių aktų pažeidimas**

Energetikos (elektros, šilumos ar dujų) įrenginių įrengimo, eksploatavimo ir saugos norminių aktų pažeidimas

užtraukia įspėjimą arba baudą asmenims nuo dviejų šimtų iki penkių šimtų litų ir įspėjimą arba baudą juridinių asmenų vadovams ar kitiems atsakingiems asmenims nuo septynių šimtų iki vieno tūkstančio penkių šimtų litų.

**321 straipsnis. Energijos išteklių ar energijos perdavimo, paskirstymo, laikymo, tiekimo ir vartojimo tvarkos pažeidimas**

1. Energijos išteklių ar energijos tiekimo nepagrįstas nutraukimas, tiekimo saugumo ar (ir) energijos kokybės reikalavimų, įrenginių įrengimo, eksploatavimo, saugos, vartojimo tvarkos pažeidimas, vertimasis energetikos veikla neturint leidimo tokiai veiklai ar leidime nurodytų reikalavimų nesilaikymas, energijos apskaitos pažeidimas, klaidingų energijos apskaitos duomenų pateikimas

užtraukia įspėjimą arba baudą asmenims nuo vieno šimto iki penkių šimtų litų ir baudą juridinių asmenų vadovams ar kitiems atsakingiems asmenims nuo penkių šimtų iki vieno tūkstančio penkių šimtų litų.

2. Energijos išteklių ar energijos perdavimo, paskirstymo, laikymo, tiekimo tvarkospažeidimas, energijos išteklių ir energijos tiekimo sistemos balansavimo ir prisijungimo prie jos tvarkos pažeidimas, reguliuojamų tarifų ar (ir) kainų taikymo pažeidimas, ne laiku atnaujintas privalomasis draudimas, įstatymų ir kitų teisės aktų nustatytų energetikos veiklos skaidrumo reikalavimų nesilaikymas, įpareigojimų teikti privalomas paslaugas nevykdymas, vertimasis energetikos veikla neturint licencijos tokiai veiklai ar licencijoje nurodytų reikalavimų nesilaikymas, nesuteikimas teisės pasinaudoti energijos išteklių ar energijos perdavimo ar paskirstymo sistema (tinklais)

užtraukia įspėjimą arba baudą juridinių asmenų vadovams ar kitiems atsakingiems asmenims nuo penkių šimtų iki vieno tūkstančio penkių šimtų litų.

**322 straipsnis. Elektros arba šilumos tinklų apsaugos taisyklių pažeidimas**

Elektros arba šilumos tinklų apsaugos taisyklių pažeidimas

užtraukia įspėjimą arba baudą asmenims nuo penkiasdešimt iki vieno šimto litų ir baudą juridinių asmenų vadovams ar kitiems atsakingiems asmenims nuo dviejų šimtų iki penkių šimtų litų.

**323 straipsnis. Energijos išteklių ir energijos bei šalto vandens tiekėjų duomenų apie įmonės ūkinę finansinę veiklą nepateikimas ir duomenų, žinant, kad jie klaidingi, pateikimas**

1. Energijos išteklių ir energijos bei šalto vandens tiekėjų duomenų apie įmonės ūkinę finansinę veiklą nepateikimas nustatyta tvarka Valstybinei kainų ir energetikos kontrolės komisijai

užtraukia baudą juridinių asmenų vadovams ar kitiems atsakingiems asmenims nuo penkių šimtų iki vieno tūkstančio litų.

2. Įmonių, kurios verčiasi energetikos veikla, duomenų apie įmonės ūkinę finansinę veiklą nepateikimas nustatyta tvarka ar duomenų, žinant, kad jie klaidingi, pateikimas valstybės institucijoms

užtraukia baudą juridinių asmenų vadovams ar kitiems atsakingiems asmenims nuo penkių šimtų iki vieno tūkstančio penkių šimtų litų.

3. Energijos išteklių ir energijos bei šalto vandens tiekėjų duomenų, žinant, kad jie klaidingi, pateikimas Valstybinei kainų ir energetikos kontrolės komisijai

užtraukia baudą juridinių asmenų vadovams ar kitiems atsakingiems asmenims nuo vieno tūkstančio iki vieno tūkstančio penkių šimtų litų.

**324 straipsnis. Valstybinės kainų ir energetikos kontrolės komisijos nutarimų pažeidimas arba jų nevykdymas ir jos nurodymų nevykdymas**

1. Valstybinės kainų ir energetikos kontrolės komisijos nutarimų pažeidimas arba nevykdymas, taip pat Valstybinės kainų ir energetikos kontrolės komisijos teisėtų nurodymų kainodaros energetikos ir šalto vandens tiekimo srityje nevykdymas

užtraukia baudą juridinių asmenų vadovams ar kitiems atsakingiems asmenims nuo dviejų šimtų iki keturių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

**325 straipsnis. Įmonių ar užsienio įmonių filialų, įpareigotų kaupti ir tvarkyti naftos produktų ir (ar) naftos valstybės atsargas, valstybės atsargų nesukaupimas ar netinkamos kokybės valstybės atsargų sukaupimas**

1. Įmonių ar užsienio įmonių filialų, įpareigotų teisės aktų nustatyta tvarka kaupti ir tvarkyti naftos produktų ir (ar) naftos valstybės atsargas, valstybės atsargų nesukaupimas, netinkamos kokybės valstybės atsargų sukaupimas

užtraukia baudą įmonių ar užsienio įmonių filialų vadovams nuo vieno tūkstančio iki septynių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki dešimt tūkstančių litų.

3. Šio straipsnio 1 dalyje numatytas administracinis nusižengimas, padaręs didelę žalą valstybės interesams,

užtraukia baudą įmonių ar užsienio įmonių filialų vadovams nuo dešimt tūkstančių iki dvidešimt tūkstančių litų.

4. Laikoma, kad didelė žala valstybės interesams padaryta, kai įmonėje ar užsienio įmonės filiale, įpareigotuose teisės aktų nustatyta tvarka kaupti ir tvarkyti naftos produktų ir (ar) naftos valstybės atsargas, trūkstamas tinkamos kokybės valstybės atsargų kiekis viršija 1 000 tonų.

**326 straipsnis. Vandens tiekimo ir nuotekų vamzdynų bei jų įrenginių ir vandens apskaitos mazgų ar jų dalių eksploatavimo pažeidimas**

1. Tyčinis vandens tiekimo ir nuotekų vamzdynų bei jų įrenginių arba vandens apskaitos mazgų ar jų dalių sunaikinimas, sugadinimas arba sugadintų vandens tiekimo ir nuotekų vamzdynų bei jų įrenginių arba vandens apskaitos mazgų ar jų dalių eksploatavimas nepranešus vandens tiekimą ir (arba) nuotekų tvarkymo paslaugas teikiančiai įmonei

užtraukia įspėjimą arba baudą asmenims nuo vieno šimto iki dviejų šimtų litų ir baudą juridinių asmenų vadovams ar kitiems atsakingiems asmenims nuo dviejų šimtų penkiasdešimt iki penkių šimtų litų.

2. Savavališkas prisijungimas prie vandens tiekimo ar nuotekų šalinimo tinklų ar prisijungimas prie šių tinklų pažeidžiant teisės aktų reikalavimus arba nuotekų išleidimas pažeidžiant teisės aktų reikalavimus

užtraukia įspėjimą arba baudą asmenims nuo vieno šimto iki dviejų šimtų litų ir baudą juridinių asmenų vadovams ar kitiems atsakingiems asmenims nuo dviejų šimtų penkiasdešimt iki penkių šimtų litų.

3. Vandens tiekimo ir nuotekų vamzdynų bei jų įrenginių arba vandens apskaitos mazgų ar jų dalių įrengimo, eksploatavimo arba vandens saugos norminių aktų pažeidimas, arba vandens tiekimo ir nuotekų šalinimo tinklų apsaugos taisyklių pažeidimas

užtraukia įspėjimą arba baudą asmenims nuo dviejų šimtų penkiasdešimt iki penkių šimtų litų ir baudą juridinių asmenų vadovams ar kitiems atsakingiems asmenims nuo trijų šimtų penkiasdešimt iki septynių šimtų litų.

4. Vandens ir nuotekų apskaitos duomenų, žinant, kad jie klaidingi, pateikimas

užtraukia įspėjimą arba baudą asmenims nuo dviejų šimtų iki keturių šimtų litų ir baudą juridinių asmenų vadovams ar kitiems atsakingiems asmenims nuo trijų šimtų iki šešių šimtų litų.

**327 straipsnis. Energijos išteklių rezervinių atsargų sudarymo tvarkos pažeidimas**

1. Energijos išteklių rezervinių atsargų nesukaupimas ar netinkamos kokybės atsargų sukaupimas

užtraukia baudą juridinių asmenų vadovams ar kitiems atsakingiems asmenims nuo vieno tūkstančio iki septynių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki dešimt tūkstančių litų.

3. Šio straipsnio 1 dalyje numatytas administracinis nusižengimas, dėl kurio padaryta didelė žala valstybės interesams,

užtraukia baudą juridinių asmenų vadovams ar kitiems atsakingiems asmenims nuo dešimt tūkstančių iki dvidešimt tūkstančių litų.

4. Laikoma, kad didelė žala valstybės interesams padaryta, kai įmonėje, įpareigotoje teisės aktų nustatyta tvarka kaupti rezervines energijos išteklių atsargas, trūkstamas tinkamos kokybės rezervinių energijos išteklių atsargų kiekis viršija 1 000 tonų (naftos ekvivalentų).

**328 straipsnis. Magistralinių vamzdynų apsaugos taisyklių pažeidimas**

Magistralinių vamzdynų apsaugos taisyklių pažeidimas

užtraukia įspėjimą arba baudą asmenims nuo penkiasdešimt iki vieno šimto litų ir baudą juridinių asmenų vadovams ar kitiems atsakingiems asmenims nuo dviejų šimtų iki penkių šimtų litų.

**329 straipsnis. Patekimas be leidimo į branduolinės energetikos objekto teritoriją**

1. Patekimas be leidimo į branduolinės energetikos objekto teritoriją

užtraukia baudą nuo vieno šimto iki dviejų šimtų penkiasdešimt litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų penkiasdešimt iki aštuonių šimtų litų.

**XX SKYRIUS**

**ADMINISTRACINIAI NUSIŽENGIMAI, SUSIJĘ SU ŽEMĖS ŪKIO, VETERINARIJOS VEIKLA IR GYVŪNŲ GLOBA**

**330 straipsnis. Privačios nuosavybės teise priklausančios, perduotos neatlygintinai naudotis pagal panaudos sutartį, nuomojamos ar subnuomojamos žemės nesutvarkymas taip, kad ji būtų tinkama naudoti pagal pagrindinę naudojimo paskirtį**

1. Privačios nuosavybės teise priklausančios, perduotos neatlygintinai naudotis pagal panaudos sutartį, nuomojamos ar subnuomojamos žemės iki trijų hektarų ploto nesutvarkymas taip, kad ji būtų tinkama naudoti pagal pagrindinę naudojimo paskirtį,

užtraukia baudą nuo dviejų šimtų penkiasdešimt iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

3. Privačios nuosavybės teise priklausančios, perduotos neatlygintinai naudotis pagal panaudos sutartį, nuomojamos ar subnuomojamos žemės, kai viršija tris, bet neviršija dešimt hektarų ploto nesutvarkymas taip, kad ji būtų tinkama naudoti pagal pagrindinę naudojimo paskirtį,

užtraukia baudą nuo penkių šimtų iki vieno tūkstančio litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

5. Privačios nuosavybės teise priklausančios, perduotos neatlygintinai naudotis pagal panaudos sutartį, nuomojamos ar subnuomojamos žemės, užimančios daugiau kaip dešimt hektarų plotą, nesutvarkymas taip, kad ji būtų tinkama naudoti pagal pagrindinę naudojimo paskirtį,

užtraukia baudą nuo vieno tūkstančio iki dviejų tūkstančių litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki trijų tūkstančių litų.

**331 straipsnis. Savavališkas nukrypimas nuo kaimo plėtros žemėtvarkos projekto ir žemės valdos projekto**

Be reikiamo leidimo nukrypimas nuo nustatyta tvarka patvirtinto kaimo plėtros žemėtvarkos projekto ir žemės valdos projekto

užtraukia baudą nuo penkiasdešimt iki vieno šimto litų.

**332 straipsnis. Pasėlių nuganymas, laukuose esančio nuimto žemės ūkio kultūrų derliaus sugadinimas arba sunaikinimas, želdinių sužalojimas**

1. Pasėlių nuganymas, laukuose esančio nuimto žemės ūkio kultūrų derliaus sugadinimas, sunaikinimas, želdinių sužalojimas, kuriuos padaro gyvuliai ar paukščiai,

užtraukia baudą nuo aštuoniasdešimt iki vieno šimto penkiasdešimt litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų iki keturių šimtų litų.

**333 straipsnis. Važiavimas per pasėlius ar želdinius**

1. Važiavimas per pasėlius ar želdinius kinkomuoju transportu

užtraukia baudą nuo penkiasdešimt iki vieno šimto litų.

2. Važiavimas per pasėlius ar želdinius automobiliu, traktoriumi, kombainu arba kita savaeige transporto priemone

užtraukia baudą nuo vieno šimto iki dviejų šimtų litų.

**334 straipsnis. Lietuvos Respublikos fitosanitarijos įstatymo ir kitų teisės aktų, reglamentuojančių fitosanitarijos reikalavimus, pažeidimas**

1. Lietuvos Respublikos fitosanitarijos įstatymo ir kitų teisės aktų, reglamentuojančių fitosanitarijos reikalavimus, pažeidimas

užtraukia įspėjimą arba baudą asmenims nuo vieno šimto iki vieno tūkstančio litų ir baudą juridinių asmenų vadovams ar kitiems atsakingiems asmenims nuo dviejų šimtų iki penkių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno šimto iki dviejų tūkstančių litų ir juridinių asmenų vadovams ar kitiems atsakingiems asmenims – nuo penkių šimtų iki aštuonių tūkstančių litų.

**335 straipsnis. Žemės savininkų arba kitų žemės naudotojų nesiėmimas kovos su piktžolėmis, augalų kenkėjais ir ligomis priemonių**

1. Žemės savininkų arba kitų žemės naudotojų, kai žemės plotas neviršija trijų hektarų, nesiėmimas kovos su piktžolėmis, augalų kenkėjais ir ligomis priemonių

užtraukia įspėjimą arba baudą nuo dviejų šimtų penkiasdešimt iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

3. Žemės savininkų arba kitų žemės naudotojų, kai žemės plotas kai viršija tris, bet neviršija dešimt hektarų, nesiėmimas kovos su piktžolėmis, augalų kenkėjais ir ligomis priemonių

užtraukia įspėjimą arba baudą nuo penkių šimtų iki vieno tūkstančio litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

5. Žemės savininkų arba kitų žemės naudotojų, kai žemės plotas viršija dešimt hektarų, nesiėmimas kovos su piktžolėmis, augalų kenkėjais ir ligomis priemonių

užtraukia įspėjimą arba baudą nuo vieno iki dviejų tūkstančių litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki trijų tūkstančių litų.

**336 straipsnis. Nesiėmimas narkotinių medžiagų turinčių pasėlių apsaugos užtikrinimo priemonių**

Nesiėmimas kanapių ir aguonų pasėlių, šių augalų derliaus laikymo ir perdirbimo apsaugos nustatyto režimo užtikrinimo priemonių, taip pat nesiėmimas pasėlinių likučių ir gamybos atliekų, turinčių narkotinių medžiagų, sunaikinimo priemonių

užtraukia baudą nuo penkiasdešimt iki trijų šimtų litų.

**337 straipsnis. Neteisėtas aguonų, kanapių ar kokamedžių auginimas**

Neteisėtas aguonų, kanapių ar kokamedžių auginimas

užtraukia įspėjimą arba baudą nuo penkiasdešimt iki trijų šimtų litų.

**338 straipsnis. Augalų apsaugos produktų saugojimo, vežimo, naudojimo, tiekimo rinkai ir reklamavimo reikalavimų pažeidimas**

1. Augalų apsaugos produktų saugojimo, vežimo, naudojimo reikalavimų pažeidimas

užtraukia baudą nuo šešių šimtų iki aštuonių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki vieno tūkstančio penkių šimtų litų.

3. Augalų apsaugos produktų tiekimo rinkai reikalavimų, nurodytų 2009 m. spalio 21 d. Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką ir panaikinančio Tarybos direktyvas 79/117/EEB ir 91/414/EEB, pažeidimas

užtraukia baudą nuo vieno tūkstančio iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių penkių šimtų iki penkių tūkstančių litų.

5. Augalų apsaugos produktų reklamavimas pažeidžiant reglamento (EB) Nr. 1107/2009 nustatytus reikalavimus

užtraukia baudą nuo vieno tūkstančio iki vieno tūkstančio penkių šimtų litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių penkių šimtų iki penkių tūkstančių litų.

**339 straipsnis. Traktorių, savaeigių ir žemės ūkio mašinų ir jų priekabų techninio eksploatavimo, registravimo ar techninės apžiūros tvarkos pažeidimas**

Traktorių, savaeigių ir žemės ūkio mašinų ir jų priekabų registravimo ar techninės apžiūros tvarkos pažeidimas arba šių mašinų eksploatavimas pažeidžiant techninius reikalavimus eksploatuojamiems traktoriams, savaeigėms ir žemės ūkio mašinoms ir jų priekaboms

užtraukia baudą nuo vieno šimto iki dviejų šimtų litų.

**340 straipsnis. Lietuvos Respublikos veterinarijos įstatymo ir kitų teisės aktų, reglamentuojančių veterinarijos reikalavimus, pažeidimas**

1. Lietuvos Respublikos veterinarijos įstatymo ir kitų teisės aktų, reglamentuojančių veterinarijos reikalavimus, savivaldybių tarybų sprendimų ir savivaldybių administracijų direktorių įsakymų gyvūnų užkrečiamųjų ligų likvidavimo klausimais pažeidimas, taip pat neteisėta farmacinė veikla veterinarijoje

užtraukia įspėjimą arba baudą asmenims nuo vieno šimto iki vieno tūkstančio litų ir baudą juridinių asmenų vadovams ar kitiems atsakingiems asmenims – nuo dviejų šimtų iki penkių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno šimto iki dviejų tūkstančių litų ir juridinių asmenų vadovams ar kitiems atsakingiems asmenims nuo penkių šimtų iki aštuonių tūkstančių litų.

3. Neregistruotų veterinarinių vaistų naudojimas neturint Valstybinės maisto ir veterinarijos tarnybos nustatyta tvarka išduoto leidimo veterinariniams vaistams įvežti, platinti ir naudoti

užtraukia įspėjimą arba baudą asmenims nuo penkiasdešimt iki vieno tūkstančio litų ir baudą juridinių asmenų vadovams ar kitiems atsakingiems asmenims nuo vieno šimto iki penkių tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno šimto iki dviejų tūkstančių litų ir juridinių asmenų vadovams ar kitiems atsakingiems asmenims – nuo penkių šimtų iki aštuonių tūkstančių litų.

**341 straipsnis. Lietuvos Respublikos pašarų įstatymo ir kitų teisės aktų, reglamentuojančių reikalavimus pašarams, pažeidimas**

1. Lietuvos Respublikos pašarų įstatymo ir kitų teisės aktų, reglamentuojančių reikalavimus pašarams, pažeidimas

užtraukia įspėjimą arba baudą asmenims nuo vieno šimto iki dviejų šimtų litų ir baudą juridinių asmenų vadovams ar kitiems atsakingiems asmenims nuo dviejų šimtų iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo dviejų šimtų iki penkių šimtų litų ir juridinių asmenų vadovams ar kitiems atsakingiems asmenims – nuo keturių šimtų iki vieno tūkstančio litų.

3. Šio straipsnio 1 dalyje nurodytos veikos, sukėlusios pavojų žmonių ir (arba) gyvūnų sveikatai arba nulėmusios nesaugių pašarų gamybą ir (arba) išplatinimą,

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo dviejų tūkstančių iki penkių tūkstančių litų.

**342 straipsnis. Gyvulių veislininkystės norminių aktų pažeidimas**

1. Gyvulių veislininkystės norminių aktų pažeidimas

užtraukia baudą asmenims nuo vieno šimto iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo penkių šimtų iki aštuonių šimtų litų ir juridinių asmenų vadovams ar kitiems atsakingiems asmenims – nuo vieno tūkstančio iki vieno tūkstančio penkių šimtų litų.

**343 straipsnis. Gyvūnų įvežimo, įsigijimo, laikymo, veisimo, dresavimo, vežimo, naudojimo, prekybos jais ar kitokio jų perdavimo taisyklių ir tam tikrų rūšių gyvūnų ženklinimo, registravimo taisyklių pažeidimas**

1. Gyvūnų įvežimo, įsigijimo, laikymo, veisimo, dresavimo, vežimo,naudojimo, prekybos jais ar kitokio jų perdavimo taisyklių ir tam tikrų rūšių gyvūnų ženklinimo, registravimo taisyklių pažeidimas

užtraukia įspėjimą arba baudą nuo penkiasdešimties iki dviejų šimtų litų.

2. Pavojingų šunų įvežimo, įsigijimo, laikymo, veisimo, dresavimo, vežimo, naudojimo, prekybos jais ar kitokio jų perdavimo taisyklių pažeidimas

užtraukia baudą nuo dviejų šimtų iki keturių šimtų litų.

3. Žiaurus elgesys su gyvūnais ar jų kankinimas

užtraukia baudą asmenims nuo dviejų šimtų iki šešių šimtų litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo šešių šimtų iki vieno tūkstančio litų.

5. Kovinių šunų, kovinių šunų mišrūnų ar pavojingų šunų mišrūnų įvežimas, įsigijimas, veisimas, naudojimas, prekyba jais ar kitoks jų perdavimas, išskyrus įstatymuose nustatytus atvejus,

užtraukia baudą nuo keturių šimtų iki šešių šimtų litų.

6. Gyvūnų įvežimo, įsigijimo, laikymo, veisimo, dresavimo, vežimo,naudojimo, prekybos jais ar kitokio jų perdavimo taisyklių ir tam tikrų rūšių gyvūnų ženklinimo, registravimo taisyklių pažeidimas, sukėlęs grėsmę asmens turtui, sveikatai ar gyvybei,

užtraukia baudą nuo dviejų šimtų iki keturių šimtų litų.

7. Pavojingų šunų įvežimo, įsigijimo, laikymo, veisimo, dresavimo, vežimo, naudojimo, prekybos jais ar kitokio jų perdavimo taisyklių pažeidimas, sukėlęs grėsmę asmens turtui, sveikatai ar gyvybei,

užtraukia baudą nuo keturių šimtų litų iki šešių šimtų litų.

8. Kovinių šunų, kovinių šunų mišrūnų ar pavojingų šunų mišrūnų įvežimas, įsigijimas, veisimas, naudojimas, prekyba jais ar kitoks jų perdavimas, išskyrus įstatymuose nustatytus atvejus, sukėlęs grėsmę asmens turtui, sveikatai ar gyvybei,

užtraukia baudą nuo šešių šimtų iki aštuonių šimtų litų.

9. Šio straipsnio 1 ar 6 dalyje numatytas administracinis nusižengimas, padarytas pakartotinai,

užtraukia baudą nuo keturių šimtų iki aštuonių šimtų litų.

10. Šio straipsnio 2 ar 7 dalyje numatytas administracinis nusižengimas, padarytas pakartotinai,

užtraukia baudą nuo šešių šimtų iki vieno tūkstančio litų.

11. Šio straipsnio 5 ar 8 dalyje numatytas administracinis nusižengimas, padarytas pakartotinai,

užtraukia baudą nuo aštuonių šimtų iki vieno tūkstančio dviejų šimtų litų.

12. Gyvūnų įvežimo, įsigijimo, laikymo, veisimo, dresavimo, vežimo,naudojimo, prekybos jais ar kitokio jų perdavimo taisyklių ir tam tikrų rūšių gyvūnų ženklinimo, registravimo taisyklių pažeidimas, dėl kurio atsirado žalos asmens sveikatai ar turtui,

užtraukia baudą nuo penkių šimtų iki vieno tūkstančio litų.

13. Pavojingų šunų įvežimo, įsigijimo, laikymo, veisimo, dresavimo, vežimo, naudojimo, prekybos jais ar kitokio jų perdavimo taisyklių pažeidimas, dėl kurio atsirado žalos asmens sveikatai ar turtui,

užtraukia baudą nuo septynių šimtų iki vieno tūkstančio dviejų šimtų litų.

14. Kovinių šunų, kovinių šunų mišrūnų ar pavojingų šunų mišrūnų įvežimas, įsigijimas, veisimas, naudojimas, prekyba jais ar kitoks jų perdavimas, išskyrus įstatymuose nustatytus atvejus, dėl kurio atsirado žalos asmens sveikatai ar turtui,

užtraukia baudą nuo devynių šimtų iki vieno tūkstančio keturių šimtų litų.

15. Šio straipsnio 12 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

16. Šio straipsnio 13 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio dviejų šimtų litų iki dviejų tūkstančių dviejų šimtų litų.

17. Šio straipsnio 14 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio keturių šimtų litų iki dviejų tūkstančių keturių šimtų litų.

18. Už šio straipsnio 2, 6, 7, 9, 10, 12, 13, 15 ir 16 dalyse numatytus administracinius nusižengimus gali būti skiriamas gyvūnų konfiskavimas. Už šio straipsnio 5, 8, 11, 14 ir 17 dalyse numatytus administracinius nusižengimus privalomai skiriamas gyvūnų konfiskavimas.

19. Už šio straipsnio 1, 2, 3, 4, 5, 6, 7, 8, 9, 10, 11, 12, 13, 14, 15, 16 ir 17 dalyse numatytus administracinius nusižengimus gali būti taikoma administracinio poveikio priemonė – įpareigojimas dalyvauti alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose).

**344 straipsnis. Žemės ūkio produktų gamybos, perdirbimo ar tiekimo rinkai, duomenų teikimo ir apskaitos tvarkos pažeidimas**

1. Žemės ūkio produktų gamybos, perdirbimo ar tiekimo rinkai tvarkos pažeidimas

užtraukia įspėjimą arba baudą asmenims nuo penkiasdešimt iki penkių šimtų litų ir baudą juridinių asmenų vadovams ar kitiems atsakingiems asmenims nuo penkių šimtų iki dešimt tūkstančių litų.

2. Žemės ūkio produktų gamybos, perdirbimo ar tiekimo rinkai duomenų neteikimas, neteisingų duomenų teikimas žemės ūkio produktų gamybos, perdirbimo ar tiekimo rinkai tvarką administruojančiai institucijai ar kitiems juridiniams asmenims, duomenų teikimo terminų nesilaikymas, žemės ūkio produktų gamybos ir realizavimo apskaitos dokumentų netvarkymas, netinkamas tvarkymas, nepateikimas kontrolę atliekančiai institucijai ar jų nesaugojimas

užtraukia baudą asmenims nuo trijų šimtų iki septynių šimtų litų ir juridinių asmenų vadovams ar kitiems atsakingiems asmenims – nuo septynių šimtų iki dvylikos tūkstančių litų.

**345 straipsnis. Melioracijos sistemų ir statinių naikinimas arba gadinimas melioruotoje žemėje**

Melioracijos sistemų ir statinių naikinimas arba gadinimas melioruotoje žemėje

užtraukia baudą asmenims nuo vieno šimto iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

**XXI SKYRIUS**

**ADMINISTRACINIAI NUSIŽENGIMAI, SUSIJĘ SU BŪSTO ŪKIU, APLINKOS TVARKYMU IR STATYBA**

**346** **straipsnis. Asmenų teisės gauti valstybės paramą apsirūpinti gyvenamosiomis patalpomis pažeidimas**

Asmenų teisės gauti valstybės paramą apsirūpinti gyvenamosiomis patalpomis pažeidimas

užtraukia baudą nuo penkiasdešimt iki vieno šimto litų.

**347 straipsnis. Daugiabučio namo butų ir kitų patalpų savininkų bendrosios dalinės nuosavybės valdymo ar administravimo pareigų nevykdymas**

1. Daugiabučio namo butų ir kitų patalpų savininkų bendrosios dalinės nuosavybės valdymo ar administravimo pareigų, nustatytų Lietuvos Respublikos daugiabučių namų savininkų bendrijų įstatyme, Butų ir kitų patalpų savininkų bendrosios nuosavybės administravimo pavyzdiniuose nuostatuose ar kituose teisės aktuose, nevykdymas, išskyrus šio kodekso 357 ir 358 straipsniuose numatytus nusižengimus,

užtraukia įspėjimą arba baudą daugiabučių namų savininkų bendrijų vadovams ar kitiems atsakingiems asmenims, butų ir kitų patalpų savininkų bendrosios nuosavybės administratorių vadovams ar kitiems atsakingiems asmenims, jungtinės veiklos sutarties dalyvių įgaliotiems asmenims nuo vieno šimto iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki dviejų tūkstančių litų.

**348 straipsnis. Statinio statyba pažeidžiant statinio projekto sprendinius ar teisės aktų reikalavimus**

1. Statinio statyba pažeidžiant statinio projekto sprendinius, išskyrus esminius statinio projekto sprendinius, nurodytus Lietuvos Respublikos statybos įstatyme,

užtraukia baudą nuo vieno šimto iki dviejų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų iki keturių šimtų litų.

3. Statinio, kurio statybai neprivalomas statybą leidžiantis dokumentas, statyba pažeidžiant esminius statinio reikalavimus ar statinio techninius parametrus pagal statinių ar statybos produktų charakteristikų lygius ar klases nustatančių dokumentų, normatyvinių statybos techninių dokumentų, normatyvinių statinio saugos ar paskirties dokumentų reikalavimus ar pažeidžiant teritorijų planavimo dokumentų ar kitųteisės aktų reikalavimus

užtraukia baudą nuo keturių šimtų iki aštuonių šimtų litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo šešių šimtų iki vieno tūkstančio penkių šimtų litų.

**349 straipsnis. Naujo statinio savavališka statyba**

1. Naujo nesudėtingo statinio savavališka statyba

užtraukia baudą nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

3. Naujo nesudėtingo statinio savavališka statyba kultūros paveldo objekto teritorijoje, kultūros paveldo vietovėje, konservacinės apsaugos prioriteto teritorijoje, kompleksinėje saugomoje teritorijoje ar pajūrio juostoje

užtraukia baudą nuo vieno tūkstančio iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki keturių tūkstančių litų.

5. Naujo neypatingo statinio savavališka statyba

užtraukia baudą nuo trijų tūkstančių iki aštuonių tūkstančių litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki penkiolikos tūkstančių litų.

7. Naujo neypatingo statinio savavališka statyba kultūros paveldo objekto teritorijoje, kultūros paveldo vietovėje, konservacinės apsaugos prioriteto teritorijoje, kompleksinėje saugomoje teritorijoje ar pajūrio juostoje

užtraukia baudą nuo penkių tūkstančių iki dešimt tūkstančių litų.

8. Šio straipsnio 7 dalyje numatytas administracinis nusižengimas, padarytas pakartotinai,

užtraukia baudą nuo dešimt tūkstančių iki penkiolikos tūkstančių litų.

9. Naujo ypatingo statinio savavališka statyba

užtraukia baudą nuo dešimt tūkstančių iki penkiolikos tūkstančių litų.

10. Šio straipsnio 9 dalyje numatytas administracinis nusižengimas, padarytas pakartotinai,

užtraukia baudą nuo penkiolikos tūkstančių iki dvidešimt tūkstančių litų.

11. Naujo ypatingo statinio savavališka statyba kultūros paveldo objekto teritorijoje, kultūros paveldo vietovėje, konservacinės apsaugos prioriteto teritorijoje, kompleksinėje saugomoje teritorijoje ar pajūrio juostoje

užtraukia baudą nuo penkiolikos tūkstančių iki dvidešimt tūkstančių litų.

12. Šio straipsnio 11 dalyje numatytas administracinis nusižengimas, padarytas pakartotinai,

 užtraukia baudą nuo septyniolikos tūkstančių iki dvidešimt tūkstančių litų.

**350 straipsnis. Statinio savavališkas rekonstravimas**

1. Nesudėtingo statinio savavališkas rekonstravimas

užtraukia baudą nuo dviejų šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki dviejų tūkstančių litų.

3. Nesudėtingo statinio savavališkas rekonstravimas kultūros paveldo objekto teritorijoje, kultūros paveldo vietovėje, konservacinės apsaugos prioriteto teritorijoje, kompleksinėje saugomoje teritorijoje ar pajūrio juostoje

užtraukia baudą nuo penkių šimtų iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki keturių tūkstančių litų.

5. Neypatingo statinio savavališkas rekonstravimas

užtraukia baudą nuo keturių tūkstančių iki aštuonių tūkstančių litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą nuo šešių tūkstančių iki penkiolikos tūkstančių litų.

7. Neypatingo statinio savavališkas rekonstravimas kultūros paveldo objekto teritorijoje, kultūros paveldo vietovėje, konservacinės apsaugos prioriteto teritorijoje, kompleksinėje saugomoje teritorijoje ar pajūrio juostoje

užtraukia baudą nuo šešių tūkstančių iki dvylikos tūkstančių litų.

8. Šio straipsnio 7 dalyje numatytas administracinis nusižengimas, padarytas pakartotinai,

užtraukia baudą nuo dešimt tūkstančių iki dvidešimt tūkstančių litų.

9. Ypatingo statinio savavališkas rekonstravimas

užtraukia baudą nuo dešimt tūkstančių iki dvidešimt tūkstančių litų.

10. Šio straipsnio 9 dalyje numatytas administracinis nusižengimas, padarytas pakartotinai,

užtraukia baudą nuo penkiolikos tūkstančių iki dvidešimt tūkstančių litų.

11. Ypatingo statinio savavališkas rekonstravimas kultūros paveldo objekto teritorijoje, kultūros paveldo vietovėje, konservacinės apsaugos prioriteto teritorijoje, kompleksinėje saugomoje teritorijoje, pajūrio juostoje arba kultūros paveldo statinio savavališkas rekonstravimas

užtraukia baudą nuo penkiolikos tūkstančių iki dvidešimt tūkstančių litų.

12. Šio straipsnio 11 dalyje numatytas administracinis nusižengimas, padarytas pakartotinai,

užtraukia baudą nuo septyniolikos tūkstančių iki dvidešimt tūkstančių litų.

**351 straipsnis. Statinio savavališkas kapitalinis remontas**

1. Nesudėtingo statinio savavališkas kapitalinis remontas

užtraukia baudą nuo dviejų šimtų iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų šimtų iki aštuonių šimtų litų.

3. Nesudėtingo statinio savavališkas kapitalinis remontas kultūros paveldo objekto teritorijoje, kultūros paveldo vietovėje, konservacinės apsaugos prioriteto teritorijoje, kompleksinėje saugomoje teritorijoje ar pajūrio juostoje

užtraukia baudą nuo trijų šimtų iki aštuonių šimtų litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo šešių šimtų iki vieno tūkstančio litų.

5. Neypatingo statinio savavališkas kapitalinis remontas

užtraukia baudą nuo vieno tūkstančio iki dviejų tūkstančių litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki keturių tūkstančių litų.

7. Neypatingo statinio savavališkas kapitalinis remontas kultūros paveldo objekto teritorijoje, kultūros paveldo vietovėje, konservacinės apsaugos prioriteto teritorijoje, kompleksinėje saugomoje teritorijoje ar pajūrio juostoje

užtraukia baudą nuo dviejų tūkstančių iki keturių tūkstančių litų.

8. Šio straipsnio 7 dalyje numatytas administracinis nusižengimas, padarytas pakartotinai,

užtraukia baudą nuo keturių tūkstančių iki aštuonių tūkstančių litų.

9. Ypatingo statinio savavališkas kapitalinis remontas

užtraukia baudą nuo keturių tūkstančių iki aštuonių tūkstančių litų.

10. Šio straipsnio 9 dalyje numatytas administracinis nusižengimas, padarytas pakartotinai,

užtraukia baudą nuo šešių tūkstančių iki dvylikos tūkstančių litų.

11. Ypatingo statinio savavališkas kapitalinis remontas kultūros paveldo objekto teritorijoje, kultūros paveldo vietovėje, konservacinės apsaugos prioriteto teritorijoje, kompleksinėje saugomoje teritorijoje, pajūrio juostoje arba kultūros paveldo statinio savavališkas kapitalinis remontas

užtraukia baudą nuo šešių tūkstančių iki dvylikos tūkstančių litų.

12. Šio straipsnio 11 dalyje numatytas administracinis nusižengimas, padarytas pakartotinai,

užtraukia baudą nuo dešimt tūkstančių iki dvidešimt tūkstančių litų.

**352 straipsnis. Statinio savavališkas paprastasis remontas**

1. Nesudėtingo statinio savavališkas paprastasis remontas

užtraukia įspėjimą arba baudą nuo penkiasdešimt iki vieno šimto litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno šimto iki dviejų šimtų litų.

3. Nesudėtingo statinio savavališkas paprastasis remontas kultūros paveldo objekto teritorijoje, kultūros paveldo vietovėje, konservacinės apsaugos prioriteto teritorijoje, kompleksinėje saugomoje teritorijoje ar pajūrio juostoje

užtraukia baudą nuo vieno šimto iki dviejų šimtų litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų iki keturių šimtų litų.

5. Neypatingo statinio savavališkas paprastasis remontas

užtraukia baudą nuo dviejų šimtų iki penkių šimtų litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą nuo keturių šimtų iki vieno tūkstančio litų.

7. Neypatingo statinio savavališkas paprastasis remontas kultūros paveldo objekto teritorijoje, kultūros paveldo vietovėje, konservacinės apsaugos prioriteto teritorijoje, kompleksinėje saugomoje teritorijoje ar pajūrio juostoje

užtraukia baudą nuo keturių šimtų iki vieno tūkstančio litų.

8. Šio straipsnio 7 dalyje numatytas administracinis nusižengimas, padarytas pakartotinai,

užtraukia baudą nuo aštuonių šimtų iki dviejų tūkstančių litų.

9. Ypatingo statinio savavališkas paprastasis remontas

užtraukia baudą nuo vieno tūkstančio iki dviejų tūkstančių litų.

10. Šio straipsnio 9 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki keturių tūkstančių litų.

11. Ypatingo statinio savavališkas paprastasis remontas kultūros paveldo objekto teritorijoje, kultūros paveldo vietovėje, konservacinės apsaugos prioriteto teritorijoje, kompleksinėje saugomoje teritorijoje, pajūrio juostoje arba kultūros paveldo statinio savavališkas paprastasis remontas

užtraukia baudą nuo dviejų tūkstančių iki keturių tūkstančių litų.

12. Šio straipsnio 11 dalyje numatytas administracinis nusižengimas, padarytas pakartotinai,

užtraukia baudą nuo keturių tūkstančių iki šešių tūkstančių litų.

**353 straipsnis. Statinio savavališkas griovimas**

1. Nesudėtingo statinio savavališkas griovimas

užtraukia baudą nuo vieno šimto iki dviejų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų iki keturių šimtų litų.

3. Nesudėtingo statinio savavališkas griovimas kultūros paveldo objekto teritorijoje, kultūros paveldo vietovėje, konservacinės apsaugos prioriteto teritorijoje, kompleksinėje saugomoje teritorijoje ar pajūrio juostoje

užtraukia baudą nuo dviejų šimtų iki keturių šimtų litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo keturių šimtų iki aštuonių šimtų litų.

5. Neypatingo statinio savavališkas griovimas

užtraukia baudą nuo dviejų tūkstančių iki penkių tūkstančių litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą nuo keturių tūkstančių iki dešimt tūkstančių litų.

7. Neypatingo statinio savavališkas griovimas kultūros paveldo objekto teritorijoje, kultūros paveldo vietovėje, konservacinės apsaugos prioriteto teritorijoje, kompleksinėje saugomoje teritorijoje ar pajūrio juostoje

užtraukia baudą nuo keturių tūkstančių iki dešimt tūkstančių litų.

8. Šio straipsnio 7 dalyje numatytas administracinis nusižengimas, padarytas pakartotinai,

užtraukia baudą nuo aštuonių tūkstančių iki šešiolikos tūkstančių litų.

9. Ypatingo statinio savavališkas griovimas

užtraukia baudą nuo dešimt tūkstančių iki penkiolikos tūkstančių litų.

10. Šio straipsnio 9 dalyje numatytas administracinis nusižengimas, padarytas pakartotinai,

užtraukia baudą nuo penkiolikos tūkstančių iki dvidešimt tūkstančių litų.

11. Ypatingo statinio savavališkas griovimas kultūros paveldo objekto teritorijoje, kultūros paveldo vietovėje, konservacinės apsaugos prioriteto teritorijoje, kompleksinėje saugomoje teritorijoje, pajūrio juostoje arba kultūros paveldo statinio savavališkas griovimas

užtraukia baudą nuo penkiolikos tūkstančių iki dvidešimt tūkstančių litų.

12. Šio straipsnio 9 dalyje numatytas administracinis nusižengimas, padarytas pakartotinai,

užtraukia baudą nuo septyniolikos tūkstančių iki dvidešimt tūkstančių litų.

**354 straipsnis. Statybos darbų atlikimas pažeidžiant teisės aktų reikalavimus**

1. Fizinio asmens atliekami statybos darbai, kai nėra teisės aktų nustatyta tvarka paskirtas (pasamdytas) statinio statybos darbų vadovas ar statinio statybos specialiųjų darbų vadovai,

užtraukia baudą nuo vieno šimto iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

3. Normatyviniuose statybos techniniuose dokumentuose nurodytų dokumentų neįforminimas ar neužpildymas teisės aktų nustatyta tvarka, kai atliekami statybos   
darbai,

užtraukia baudą nuo vieno šimto iki penkių šimtų litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

5. Statybos darbų atlikimas neturint teisės aktų nustatytų privalomųjų dokumentų statybos darbams pradėti, išskyrus statybą leidžiančius dokumentus,

užtraukia baudą nuo vieno tūkstančio iki trijų tūkstančių litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki penkių tūkstančių litų.

**355 straipsnis. Informacijos apie statybą nepateikimas**

Informacijos apie rangovo pasamdymą, taip pat apie pagrindinių statybos sričių vadovų (statinio projekto vykdymo priežiūros vadovo, statinio projekto vykdymo priežiūros dalies vadovo, statinio statybos vadovo, statinio statybos specialiųjų darbų vadovo, statinio statybos techninės priežiūros vadovo, specialiosios statinio statybos techninės priežiūros vadovo) pasamdymą ar paskyrimą nepateikimas arba pateikimas nesilaikant teisės aktuose nustatytų terminų

užtraukia baudą nuo vieno tūkstančio iki trijų tūkstančių litų.

**356 straipsnis. Teisės aktų, nustatančių statinio projektavimo, statinio projekto ekspertizės ir statinio ekspertizės reikalavimus, pažeidimas**

1. Statinio projekto, kurio sprendiniai prieštarauja esminiams su statinio sauga susijusiems statinio reikalavimams ar teritorijų planavimo dokumentų sprendiniams, pateikimas statinio projekto užsakovui

užtraukia baudą statinio projektą pasirašiusiems asmenims nuo dviejų tūkstančių iki dešimt tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo keturių tūkstančių iki dvidešimt tūkstančių litų.

3. Statinio ekspertizės akto, neatitinkančio teisės aktų nustatytų reikalavimų, pateikimas statinio ekspertizės užsakovui

užtraukia baudą statinio ekspertizės aktą pasirašiusiems asmenims nuo dviejų tūkstančių iki dešimt tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo keturių tūkstančių iki dvidešimt tūkstančių litų.

5. Statinio projekto, kurio sprendiniai prieštarauja esminiams su statinio sauga susijusiems statinio reikalavimams ar teritorijų planavimo dokumentų sprendiniams, ekspertizės akto su teigiamu statinio projekto įvertinimu pateikimas statinio projekto ekspertizės užsakovui

užtraukia baudą statinio projekto ekspertizės aktą pasirašiusiems asmenims nuo penkių tūkstančių iki dešimt tūkstančių litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą nuo dešimt tūkstančių iki dvidešimt tūkstančių litų.

**357 straipsnis. Nustatytų statinio naudotojo pareigų nevykdymas**

1. Statinio ar patalpų naudojimas ne pagal paskirtį, kai tai draudžia teisės aktai,

užtraukia baudą nuo penkių šimtų iki penkių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dešimt tūkstančių litų.

3. Nustatytų statinio naudotojo pareigų nevykdymas, išskyrus šio straipsnio 1 ir 2 dalyse ir šio kodekso 358 straipsnyje nurodytus pažeidimus,

užtraukia baudą nuo penkių šimtų iki trijų tūkstančių litų.

**358 straipsnis. Statinių techninę priežiūrą reglamentuojančių teisės aktų pažeidimas**

1. Statinių techninę priežiūrą reglamentuojančių teisės aktų pažeidimas, išskyrus šio straipsnio 2 dalyje nurodytą pažeidimą,

užtraukia įspėjimą arba baudą nuo dviejų šimtų iki vieno tūkstančio litų.

2. Statinių techninės priežiūros taisyklėse numatytų priemonių netaikymas, kai yra pavojinga statinio deformacija ir griūties grėsmė,

užtraukia baudą nuo vieno tūkstančio iki penkių tūkstančių litų.

**359 straipsnis. Statinio projekto vykdymo priežiūros ir statinio statybos techninės priežiūros tvarkos nesilaikymas**

Statinio projekto vykdymo priežiūros ir statinio statybos techninės priežiūros normatyviniuose statybos techniniuose dokumentuose nustatytų reikalavimų pažeidimas

užtraukia baudą nuo vieno tūkstančio iki penkių tūkstančių litų.

**360 straipsnis. Statinių projektų patikrinimo, prisijungimo sąlygų, specialiųjų reikalavimų ir statybą leidžiančių dokumentų parengimo ir išdavimo tvarkos pažeidimas**

1. Teisės aktuose nustatytos statinių projektų patikrinimo tvarkos pažeidimas

užtraukia baudą nuo penkių šimtų iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki dešimt tūkstančių litų.

3. Prisijungimo sąlygų, specialiųjų architektūros, paveldosaugos ar saugomos teritorijos tvarkymo ir apsaugos reikalavimų neišdavimas per teisės aktuose nustatytus terminus

užtraukia baudą nuo penkių šimtų iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki penkių tūkstančių litų.

5. Teisės aktuose nustatytos statybą leidžiančių dokumentų išdavimo tvarkos pažeidimas

užtraukia baudą nuo penkių šimtų iki dviejų tūkstančių litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki penkių tūkstančių litų.

**361 straipsnis. Statinio projektavimas, vadovavimas statinio projekto rengimui, statinio projekto ar statinio ekspertizės atlikimas, vadovavimas statinio projekto ar statinio ekspertizei, statinio statyba, vadovavimas statinio statybai neturint teisės verstis šia veikla**

Statinio projektavimas, vadovavimas rengiant statinio projektą, statinio projekto ar statinio ekspertizės atlikimas, vadovavimas atliekant statinio projekto ar statinio ekspertizę, statinio statyba ar vadovavimas statinio statybai neturint teisės verstis šia veikla

užtraukia baudą asmenims nuo dviejų tūkstančių iki keturių tūkstančių litų ir juridinių asmenų vadovams ar kitiems atsakingiems asmenims – nuo trijų tūkstančių iki šešių tūkstančių litų.

**362 straipsnis. Teritorijų planavimą reglamentuojančių teisės aktų pažeidimas**

1. Teisės aktuose nustatytų teritorijų planavimo sąlygų ar jų sąvado išdavimo procedūrų pažeidimas arba teritorijų planavimo sąlygų ar jų sąvado neišdavimas per teisės aktuose nustatytus terminus

užtraukia baudą nuo penkių šimtų iki vieno tūkstančio litų.

2. Neteisėtas atsisakymas išduoti teritorijų planavimo sąlygas ar jų sąvadą arba teritorijų planavimą reglamentuojančiųteisės aktų reikalavimų neatitinkančių teritorijų planavimo sąlygų ar jų sąvado išdavimas

užtraukia baudą nuo penkių šimtų iki vieno tūkstančio penkių šimtų litų.

3. Teritorijų planavimo dokumentų patikrinimo išvadų dėl teritorijų planavimo dokumentų tvirtinimo, pažeidžiančių teritorijų planavimą reglamentuojančių teisės aktų reikalavimus, pateikimas arba teritorijų planavimo dokumentų patikrinimo išvadų dėl teritorijų planavimo dokumentų tvirtinimo nepateikimas per teisės aktų nustatytus terminus

užtraukia baudą nuo penkių šimtų iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki dešimt tūkstančių litų.

5. Sprendimo suderinti teritorijos planavimo dokumentą priėmimas, kai pažeista teritorijų planavimą reglamentuojančiuose teisės aktuose nustatyta jų derinimo tvarka arba kai jų sprendiniai neatitinka planavimo sąlygų ar teritorijų planavimą reglamentuojančių teisės aktų reikalavimų, arba nepagrįstas atsisakymas derinti teritorijų planavimo dokumentą per teisės aktų nustatytus terminus

užtraukia baudą nuo penkių šimtų iki dviejų tūkstančių litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki dešimt tūkstančių litų.

7. Teisės aktuose nustatytų teritorijų planavimo viešumą užtikrinančių procedūrų ir (arba) teritorijų planavimo dokumentų derinimo organizavimo tvarkos pažeidimas

užtraukia baudą nuo vieno tūkstančio iki trijų tūkstančių litų.

8. Teritorijos planavimo dokumento rengimas ar vadovavimas teritorijos planavimo dokumento rengimui neturint teisės verstis šia veikla

užtraukia baudą nuo vieno tūkstančio iki penkių tūkstančių litų.

9. Nepagrįstas atsisakymas teikti tvirtinti detalųjį planą arba detaliojo plano nepatvirtinimas per Lietuvos Respublikos teritorijų planavimo įstatymo nustatytus terminus

užtraukia baudą nuo dviejų tūkstančių iki penkių tūkstančių litų.

10. Teritorijos planavimo dokumento projekto, kurio sprendiniai neatitinka teisės aktų reikalavimų ir aukštesnės galios teritorijų planavimo dokumentų sprendinių, pateikimas teritorijų planavimo organizatoriui

užtraukia baudą nuo trijų tūkstančių iki aštuonių tūkstančių litų.

11. Teritorijų planavimo dokumento, dėl kurio tvirtinimo pateikta neigiama išvada, teikimas tvirtinti

užtraukia baudą nuo penkių tūkstančių iki aštuonių tūkstančių litų.

**363 straipsnis. Savavališkas kasinėjimas bendrojo naudojimo teritorijoje ir teritorijos nesutvarkymas baigus darbus**

Kelių, gatvių, kiemų, šaligatvių, skverų, parkų, aikščių ir inžinerinių tinklų apsaugos zonoje kasinėjimas be leidimo, jų užgriozdinimas statybinėmis medžiagomis, reikiamų kelio ženklų nepastatymas, kasinėjimo vietų neaptvėrimas, taip pat nesiėmimas priemonių nustatytu laiku sutvarkyti statybų aikšteles baigus statybą ir remontą

užtraukia baudą nuo vieno šimto iki dviejų tūkstančių litų.

**364 straipsnis. Tvarkymo ir švaros taisyklių pažeidimas**

1. Savivaldybių tarybų patvirtintų Tvarkymo ir švaros taisyklių pažeidimas, taip pat Savivaldybių tarybų patvirtintų statinių tinkamos priežiūros taisyklių nesilaikymas

užtraukia įspėjimą arba baudą nuo dvidešimt iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki dviejų tūkstančių litų.

**365 straipsnis. Savivaldybių tarybų patvirtintų atliekų tvarkymo taisyklių pažeidimas**

Savivaldybių tarybų patvirtintų atliekų tvarkymo taisyklių pažeidimas

užtraukia įspėjimą arba baudą nuo vieno šimto iki dviejų tūkstančių litų.

**366 straipsnis. Savivaldybių tarybų patvirtintų želdynų ir želdinių apsaugos taisyklių pažeidimas**

Savivaldybių tarybų patvirtintų želdynų ir želdinių apsaugos taisyklių pažeidimas, išskyrus šio kodekso 277 straipsnyje numatytus pažeidimus,

užtraukia įspėjimą arba baudą asmenims nuo penkiasdešimt iki vieno šimto litų ir įspėjimą arba baudą juridinių asmenų vadovams ar kitiems atsakingiems asmenims nuo dviejų šimtų iki penkių šimtų litų.

**367 straipsnis. Lietuvos Respublikos žmonių palaikų laidojimo įstatyme ir kituose teisės aktuose nustatytų kapinių priežiūros ir žmogaus palaikų gabenimo transporto priemonėmis reikalavimų pažeidimas**

1. Kapinių tvarkymo taisyklių ar kitų kapinių tvarkymą reglamentuojančių teisės aktų pažeidimas

užtraukia įspėjimą arba baudą nuo penkiasdešimt iki dviejų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų iki penkių šimtų litų.

3. Kapinių prižiūrėtojų kaupiamų duomenų tvarkymas pažeidžiant kapinių prižiūrėtojo kaupiamų duomenų tvarkymo reikalavimus

užtraukia baudą nuo vieno šimto iki dviejų šimtų litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų iki keturių šimtų litų.

5. Žmogaus palaikų gabenimas transporto priemonėmis, neatitinkančiomis teisės aktų nustatytų reikalavimų transporto priemonėms, skirtoms žmonių palaikams gabenti, kai tokie reikalavimai taikomi įstatymų ir kitų teisės aktų nustatytais atvejais,

užtraukia baudą nuo vieno šimto iki trijų šimtų litų.

6. Šio straipsnio 5 dalyje numatytas administracinis nusižengimas, padarytas pakartotinai,

užtraukia baudą nuo trijų šimtų iki penkių šimtų litų.

**XXII SKYRIUS**

**ADMINISTRACINIAI NUSIŽENGIMAI, SUSIJĘ SU TRANSPORTO EISMO SAUGA IR KELIŲ ŪKIU**

**368 straipsnis.** **Nustatytų reikalavimų techninės apžiūros kontrolieriams ar transporto priemonių ekspertams rengti ar kvalifikacijai tobulinti nesilaikymas**

1. Nustatytų reikalavimų techninės apžiūros kontrolieriams ar transporto priemonių ekspertams rengti ar kvalifikacijai tobulinti nesilaikymas

užtraukia baudą juridinių asmenų vadovams ar kitiems atsakingiems asmenims nuo penkių šimtų iki vieno tūkstančio litų.

1. Techninės apžiūros kontrolierių ar transporto priemonių ekspertų kvalifikacijos tobulinimo kursų organizavimas neturint teisės organizuoti šių kursų

užtraukia baudą nuo vieno tūkstančio iki dviejų tūkstančių litų.

**369 straipsnis.** **Tachografų techninės priežiūros atlikimo reikalavimų nesilaikymas**

1. Tachografo techninės priežiūros atlikimas nesilaikant nustatytų reikalavimų

užtraukia baudą tachografų dirbtuvių mechanikams nuo dviejų šimtų iki trijų šimtų litų ir tachografų dirbtuvių vadovams – nuo trijų šimtų iki penkių šimtų litų.

2. Tachografo techninės priežiūros atlikimas neišmontavus ar neišėmus prietaisų ar įrenginių, turinčių įtakos tachografo veikimui, arba tachografo, pritaikyto vairavimo ir poilsio rodmenims ir (ar) duomenims klastoti, techninės priežiūros atlikimas

užtraukia baudą tachografų dirbtuvių mechanikams nuo dviejų tūkstančių iki trijų tūkstančių litų ir tachografų dirbtuvių vadovams – nuo trijų tūkstančių iki keturių tūkstančių litų.

3. Šio straipsnio 2 dalyje numatytas administracinis nusižengimas, padarytas pakartotinai,

užtraukia baudą tachografų dirbtuvių mechanikams nuo trijų tūkstančių iki penkių tūkstančių litų ir tachografų dirbtuvių vadovams – nuo keturių tūkstančių iki šešių tūkstančių litų.

4. Tachografo techninės priežiūros atlikimas neturint teisės atlikti tachografo techninės priežiūros

užtraukia baudą asmenims, atlikusiems tachografų techninę priežiūrą, nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims – nuo dviejų tūkstančių iki trijų tūkstančių litų.

5. Tachografų dirbtuvių veiklą reglamentuojančių teisės aktų reikalavimų nesilaikymas, išskyrus numatytus šiame straipsnyje,

užtraukia baudą tachografų dirbtuvių vadovams nuo penkių šimtų iki vieno tūkstančio litų.

**370 straipsnis. Bendrųjų geležinkelių transporto eismo saugos reikalavimų pažeidimas**

1. Šiukšlių ir kitokių daiktų išmetimas iš geležinkelių riedmenų, taip pat pašalinių asmenų buvimas, vaikščiojimas geležinkelio kelių ir jų įrenginių apsaugos zonose ar važinėjimas geležinkelių keliais tam nenustatytose vietose

užtraukia baudą nuo dviejų šimtų litų iki penkių šimtų litų.

2. Neteisėtas važiavimas traukiniais, įlipimas ir išlipimas važiuojant traukiniui, važiavimas ant vagonų laiptelių ir stogų

užtraukia baudą nuo vieno šimto iki keturių šimtų litų.

3. Daiktų, dėl kurių gali sutrikti geležinkelių transporto eismas, dėjimas ant geležinkelių infrastruktūros objektų, taip pat geležinkelių infrastruktūros objektų ir konteinerių tyčinis gadinimas

užtraukia baudą nuo penkių šimtų iki dviejų tūkstančių litų.

4. Neteisėtas traukinio stabdymas

užtraukia baudą nuo vieno tūkstančio iki dviejų tūkstančių litų.

**371 straipsnis. Naudojimosi geležinkelių transporto priemonėmis taisyklių pažeidimas**

1. Rūkymas arba alkoholinių gėrimų vartojimas nenustatytose tam vietose vietinio ir tarptautinio susisiekimo traukiniuose (taip pat nenurodytose geležinkelio krovinių rajono vietose), kibimas prie keleivių ir kiti panašūs veiksmai (triukšmavimas, garsus dainavimas arba grojimas muzikos instrumentais ar kitokiais garsiniais aparatais), pažeidžiantys viešąją tvarką ir keleivių rimtį, taip pat važiavimas traukiniuose nešvariais drabužiais, kurie gali sutepti vagonų vidaus apdailą ar keleivių drabužius, šiukšlinimas traukiniuose ir geležinkelio kelių ir jų įrenginių apsaugos zonose

užtraukia baudą nuo trisdešimt iki penkiasdešimt litų.

2. Tyčinis vagonų įrangos, inventoriaus, sienų, apmušalų, užrašų, skelbiamų instrukcijų gadinimas

užtraukia baudą nuo penkiasdešimt iki vieno šimto litų.

**372 straipsnis. Geležinkelių transporto eismo saugą reglamentuojančiuose teisės aktuose nustatytų reikalavimų pažeidimas**

1. Geležinkelių transporto eismo saugą reglamentuojančiuose teisės aktuose nustatytų reikalavimų pažeidimas

užtraukia įspėjimą arba baudą nuo penkiasdešimt iki dviejų šimtų litų.

2. Geležinkelių transporto eismo saugą reglamentuojančiuose teisės aktuose nustatytų reikalavimų pažeidimas, sukėlęs geležinkelių transporto riktą,

užtraukia baudą nuo dviejų šimtų iki septynių šimtų litų.

3. Geležinkelių transporto eismo saugą reglamentuojančiuose teisės aktuose nustatytų reikalavimų pažeidimas, sukėlęs geležinkelių transporto eismo įvykį,

užtraukia baudą nuo trijų šimtų iki vieno tūkstančio litų.

4. Geležinkelių transporto eismo saugą reglamentuojančiuose teisės aktuose nustatytų reikalavimų pažeidimas, sukėlęs geležinkelių transporto katastrofą,

užtraukia baudą nuo dviejų tūkstančių iki penkių tūkstančių litų.

**373 straipsnis. Nustatytos geležinkelių transporto eismo įvykių, katastrofų ar riktų tyrimo tvarkos pažeidimas**

1. Nustatytos geležinkelių transporto eismo įvykių, katastrofų ar riktų tyrimo tvarkos pažeidimas

užtraukia baudą nuo vieno šimto iki trijų šimtų litų.

2. Geležinkelių transporto eismo įvykių, katastrofų ar riktų nuslėpimas

užtraukia baudą nuo penkių šimtų iki vieno tūkstančio litų.

**374 straipsnis. Mokymo pajėgumų teikimo geležinkelio įmonėms (vežėjams) taisyklių pažeidimas**

Mokymo pajėgumų teikimo geležinkelio įmonėms (vežėjams) taisyklių pažeidimas

užtraukia baudą juridinių asmenų vadovams ar kitiems atsakingiems asmenims nuo vieno šimto iki penkių šimtų litų.

**375 straipsnis. Geležinkelių transporto struktūrinių posistemių ir geležinkelių riedmenų naudojimas neturint leidimo**

Geležinkelių transporto struktūrinių posistemių ir geležinkelių riedmenų naudojimas neturint leidimo

užtraukia baudą juridinių asmenų vadovams ar kitiems atsakingiems asmenims nuo penkių šimtų iki vieno tūkstančio litų.

**376 straipsnis. Geležinkelių riedmenų valdymas, kai tai daro (yra atsakingi už valdymą) neturintys teisės juos valdyti arba neblaivūs (girti), apsvaigę nuo narkotinių, psichotropinių ar kitų psichiką veikiančių medžiagų asmenys**

1. Geležinkelių riedmenų valdymas neturint teisės juos valdyti arba geležinkelių riedmenų valdymas, kai juos valdančiam asmeniui atimta teisė valdyti geležinkelių riedmenis, arba perdavimas valdyti geležinkelių riedmenis asmeniui, neturinčiam teisės valdyti geležinkelių riedmenis,

užtraukia baudą nuo vieno tūkstančio iki trijų tūkstančių litų.

2. Geležinkelių riedmenų valdymas, kai tai daro (yra atsakingi už valdymą) neblaivūs (girti) asmenys arba asmenys, apsvaigę nuo narkotinių, psichotropinių ar kitų psichiką veikiančių medžiagų, arba perdavimas valdyti geležinkelių riedmenis tokiems asmenims, arba geležinkelių riedmenis valdančių asmenų vengimas pasitikrinti neblaivumą (girtumą)

užtraukia baudą geležinkelių riedmenis valdantiems asmenims nuo vieno tūkstančio iki trijų tūkstančių litų.

3. Už šio straipsnio 2 dalyje numatytą administracinį nusižengimą gali būti skiriamas teisės valdyti geležinkelių riedmenis atėmimas nuo vienų iki dvejų metų.

**377 straipsnis. Geležinkelių riedmenų ir jų ženklinimo reikalavimų nesilaikymas**

1. Netinkamai paženklintų geležinkelių riedmenų naudojimas

užtraukia baudą nuo vieno šimto iki dviejų šimtų litų.

2. Techniškai netvarkingų geležinkelių riedmenų naudojimas

užtraukia baudą nuo dviejų šimtų iki penkių šimtų litų.

3. Geležinkelių riedmenų naudojimas neatlikus techninės priežiūros ar remonto

užtraukia baudą nuo dviejų šimtų penkiasdešimt iki penkių šimtų litų.

4. Neįregistruotų geležinkelių riedmenų naudojimas

užtraukia baudą nuo penkių šimtų iki vieno tūkstančio litų.

5. Geležinkelių riedmenų reikalavimų pažeidimas, sukėlęs geležinkelių transporto eismo įvykį,

užtraukia baudą nuo penkių šimtų iki vieno tūkstančio litų.

**378 straipsnis. Geležinkelių infrastruktūros reikalavimų nesilaikymas**

Techniškai netvarkingos geležinkelių infrastruktūros naudojimas arba geležinkelių infrastruktūros naudojimas neatlikus jos techninės priežiūros

užtraukia baudą nuo dviejų šimtų iki penkių šimtų litų.

**379 straipsnis. Traukinio mašinisto sertifikatų išdavimo tvarkos pažeidimas**

Traukinio mašinisto sertifikato išdavimas asmeniui, kuris neturi traukinio mašinisto pažymėjimo arba kurio pažymėjimas nebegalioja, arba asmeniui, kuris nelaikė ar neišlaikė geležinkelių infrastruktūros valdytojo ar geležinkelio įmonės (vežėjo) nustatytus reikalavimus atitinkančio egzamino,

užtraukia baudą traukinio mašinisto sertifikatą išdavusiam asmeniui nuo vieno tūkstančio iki trijų tūkstančių litų.

**380 straipsnis.** **Geležinkelių transporto keleivių teisių pažeidimas traukinių vėlavimo, praleistų persėdimų, reisų atšaukimo atvejais ir teikiant informaciją**

Geležinkelių transporto keleivių teisių, nurodytų 2007 m. spalio 23 d. Europos Parlamento ir Tarybos reglamente (EB) Nr. 1371/2007 dėl geležinkelių keleivių teisių ir pareigų, pažeidimas traukinių vėlavimo, praleistų persėdimų, reisų atšaukimo atvejais ir teikiant informaciją, išskyrus Lietuvos Respublikos geležinkelių transporto kodekse nustatytas išimtis dėl šių teisių įgyvendinimo,

užtraukia baudą juridinių asmenų vadovams ar kitiems atsakingiems asmenims nuo trijų šimtų iki penkių šimtų litų.

**381 straipsnis. Neįgaliųjų arba ribotos judėsenos asmenų teisių, susijusių su naudojimusi geležinkelių transporto paslaugomis, pažeidimas**

Neįgaliųjų arba ribotos judėsenos asmenų teisių, susijusių su naudojimusi geležinkelių transporto paslaugomis, nurodytų 2007 m. spalio 23 d. Europos Parlamento ir Tarybos reglamente (EB) Nr. 1371/2007 dėl geležinkelių keleivių teisių ir pareigų, pažeidimas, išskyrus Lietuvos Respublikos geležinkelių transporto kodekse nustatytas išimtis dėl šių teisių įgyvendinimo,

užtraukia baudą juridinių asmenų vadovams ar kitiems atsakingiems asmenims nuo trijų šimtų iki penkių šimtų litų.

**382 straipsnis. Skrydžių saugos pažeidimas aerodromo apsaugos zonoje**

1. Nesankcionuotas įvažiavimas arba įėjimas į oro uostą arba kitų aviacijos įmonių riboto patekimo plotus (zonas) ir buvimas juose, važiavimas arba ėjimas aerodromu pažeidžiant transporto priemonių ir mašinų judėjimo aerodrome ir darbų saugos taisykles

užtraukia baudą nuo penkiasdešimt iki vieno šimto litų.

2. Aukštų statinių ženklinimo taisyklių pažeidimas

užtraukia baudą asmenims nuo penkių šimtų iki aštuonių šimtų litų ir juridinių asmenų vadovams ar kitiems atsakingiems asmenims – nuo aštuonių šimtų iki vieno tūkstančio penkių šimtų litų.

3. Ženklų, panašių į žymėjimo ženklus, naudojamus aerodromams atpažinti, statymas aerodromo apsaugos zonoje

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki vieno tūkstančio penkių šimtų litų.

4. Objektų statyba, rekonstrukcija ir įrengimas aerodromų apsaugos zonoje nesuderinus su Civilinės aviacijos administracija ir su kariuomenės vadu (karinių aerodromų apsaugos zonose), taip pat objektų statybos, rekonstrukcijos ir įrengimo darbai radiolokacinių stočių apsaugos zonoje nesuderinus su Civilinės aviacijos administracija ir su kariuomenės vadu

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki vieno tūkstančio penkių šimtų litų.

5. Aerodromo ir oro eismo paslaugoms teikti naudojamų įrenginių, orlaivių ir kitos aviacijos įrangos gadinimas

užtraukia baudą nuo vieno tūkstančio iki dviejų tūkstančių litų.

**383 straipsnis. Pavojingų medžiagų ar gaminių vežimo orlaiviais taisyklių pažeidimas**

1. Pavojingų medžiagų ar gaminių vežimo orlaiviais taisyklių pažeidimas

užtraukia baudą asmenims nuo vieno šimto iki dviejų šimtų litų ir juridinių asmenų vadovams ar kitiems atsakingiems asmenims – nuo trijų šimtų iki šešių šimtų litų.

2. Draudžiamų vežti pavojingų medžiagų ar gaminių vežimas

užtraukia baudą asmenims nuo vieno šimto iki dviejų šimtų litų ir juridinių asmenų vadovams ar kitiems atsakingiems asmenims – nuo trijų šimtų iki šešių šimtų litų.

3. Už šio straipsnio 1 ir 2 dalyse numatytus administracinius nusižengimus gali būti skiriamas šiose dalyse nurodytų medžiagų ar gaminių konfiskavimas.

**384 straipsnis. Elgesio orlaivyje taisyklių pažeidimas**

Orlaivyje esančių asmenų nevykdymas laivo vado teisėtų nurodymų

užtraukia įspėjimą arba baudą nuo vieno šimto penkiasdešimt iki trijų šimtų litų.

**385 straipsnis. Kompensavimo ir pagalbos keleiviams taisyklių pažeidimas atsisakymo juos vežti oro transportu ir skrydžių atšaukimo arba atidėjimo ilgam laikui atvejais**

1. Kompensavimo ir pagalbos keleiviams taisyklių pažeidimas atsisakymo juos vežti oro transportu ir skrydžių atšaukimo arba atidėjimo ilgam laikui atvejais

užtraukia baudą juridinių asmenų vadovams ar kitiems atsakingiems asmenims nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki dešimt tūkstančių litų.

**386 straipsnis. Keleivių informavimo apie skrydį vykdančio oro vežėjo tapatybę ir teisės į kompensaciją** **arba vežimą kitu maršrutu taisyklių pažeidimas**

Keleivių informavimo apie skrydį vykdančio oro vežėjo tapatybę ir teisės į kompensaciją arba vežimą kitu maršrutu taisyklių pažeidimas

užtraukia baudą juridinių asmenų vadovams ar kitiems atsakingiems asmenims nuo vieno tūkstančio iki trijų tūkstančių litų.

**387 straipsnis. Neįgalių asmenų ir ribotos judėsenos asmenų apsaugos ir pagalbos jiems teikimo taisyklių keliaujant oro transportu (oru) pažeidimas**

Neįgalių asmenų ir ribotos judėsenos asmenų apsaugos ir pagalbos jiems teikimo taisyklių keliaujant oro transportu (oru) pažeidimas

užtraukia baudą juridinių asmenų vadovams ar kitiems atsakingiems asmenims nuo vieno tūkstančio iki trijų tūkstančių litų.

**388 straipsnis. Informavimo apie oro susisiekimo paslaugų kainas ir tarifus arba jų taikymo sąlygų pažeidimas**

Teisės aktuose nustatytų informavimo apie oro susisiekimo paslaugų kainas ir tarifus arba jų taikymo sąlygų pažeidimas

užtraukia baudą juridinių asmenų vadovams ar kitiems atsakingiems asmenims nuo dviejų tūkstančių iki šešių tūkstančių litų.

**389 straipsnis. Keleivių, bagažo, pašto ir krovinių vežimo orlaiviais taisyklių pažeidimas**

1. Keleivių, bagažo, pašto ir krovinių vežimo orlaiviais taisyklių pažeidimas

užtraukia baudą juridinių asmenų vadovams ar kitiems atsakingiems asmenims nuo vieno tūkstančio iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki penkių tūkstančių litų.

**390 straipsnis. Orlaivių naudojimo taisyklių pažeidimas**

1. Įrašų, žinant, kad jie melagingi, įrašymas orlaivio techninės priežiūros ir skrydžio dokumentuose arba reikiamų įrašų neįrašymas, privalomų dokumentų, nurodytų Lietuvos Respublikos aviacijos įstatyme, nebuvimas orlaivyje skrydžio metu

užtraukia baudą nuo vieno šimto penkiasdešimt iki trijų šimtų litų.

2. Orlaivio įgulos nario skrydis be galiojančios atitinkamos civilinės aviacijos specialisto licencijos, orlaivio techninės priežiūros ir remonto darbų atlikimas neturint galiojančios atitinkamos civilinės aviacijos specialisto licencijos, orlaivio techninės priežiūros taisyklių pažeidimas arba skrydžių saugos taisyklių pažeidimas

užtraukia baudą nuo penkių šimtų iki vieno tūkstančio litų.

3. Teisės aktuose nustatytų reikalavimų oro vežėjams ir orlaivių naudotojams dėl civilinės atsakomybės draudimo dėl žalos keleivių, bagažo, krovinių ir trečiųjų asmenų atžvilgiu padarymo nesilaikymas

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki trijų tūkstančių litų.

4. Nustatyta tvarka neįregistruoto orlaivio, taip pat orlaivio be atpažinimo ženklų arba su padirbtais atpažinimo ženklais naudojimas, orlaivio, neturinčio galiojančio tinkamumo skraidyti pažymėjimo, skrydžiai, išskyrus orlaivius, nustatyta tvarka atliekančius bandomuosius skrydžius, orlaivio, žinant, kad jis neatitinka tinkamumo skraidyti reikalavimų, naudojimas

užtraukia baudą nuo vieno tūkstančio iki vieno tūkstančio penkių šimtų litų.

5. Lietuvos Respublikosaviacijos įstatyme įvardytų civilinės aviacijos specialistų savo tiesioginių pareigų vykdymas esant neblaiviam (girtam) ar apsvaigusiam nuo narkotinių, psichotropinių ar kitų psichiką veikiančių medžiagų, skrydžių saugos taisyklių pažeidimas, sukėlęs avarinę situaciją,

užtraukia baudą nuo dviejų tūkstančių iki trijų tūkstančių litų.

6. Pakartotinis Lietuvos Respublikos aviacijos įstatyme įvardytų civilinės aviacijos specialistų savo tiesioginių pareigų vykdymas apsvaigus nuo alkoholio, narkotinių, psichotropinių ar kitų psichiką veikiančių medžiagų

užtraukia baudą nuo trijų tūkstančių iki keturių tūkstančių litų.

7. Už šio straipsnio 5 dalyje numatytą administracinį nusižengimą privalomai skiriamas teisės skraidyti orlaivio įgulos nariu, atlikti orlaivių techninę priežiūrą, dirbti skrydžių vadovu atėmimas nuo šešių mėnesių iki penkerių metų.

**391 straipsnis. Oro erdvės naudojimo ir skrydžių taisyklių pažeidimas**

1. Akrobatinių skrydžių vykdymo taisyklių pažeidimas

užtraukia baudą nuo dviejų šimtų iki keturių šimtų litų.

2. Šuolių su parašiutais taisyklių pažeidimas

užtraukia baudą nuo dviejų šimtų iki keturių šimtų litų.

3. Oro eismo paslaugų teikimas neturint skrydžių vadovo licencijos

užtraukia baudą nuo penkių šimtų iki vieno tūkstančio litų.

4. Skrydžių vadovų teisėtų nurodymų nevykdymas

užtraukia baudą nuo penkių šimtų iki vieno tūkstančio litų.

5. Klaidingos informacijos pateikimas orlaivio įgulai ir (ar) skrydžių vadovui, sukėlęs tiesioginę grėsmę skrydžio saugai,

užtraukia baudą nuo penkių šimtų iki vieno tūkstančio litų.

6. Parodomųjų renginių ir aviacijos sporto varžybų rengimo taisyklių pažeidimas

užtraukia baudą nuo penkių šimtų iki vieno tūkstančio litų.

7. Skrydžių taisyklių pažeidimas

užtraukia baudą nuo vieno tūkstančio iki dviejų tūkstančių litų.

8. Orlaivio skrydis valdomoje oro erdvėje be atitinkamo leidimo, jeigu toks leidimas reikalingas,

užtraukia baudą nuo vieno tūkstančio iki dviejų tūkstančių litų.

9. Orlaivio skrydis be specialaus leidimo draudžiamose zonose

užtraukia baudą nuo vieno tūkstančio iki dviejų tūkstančių litų.

10. Lazerio spindulio ar kito aukšto intensyvumo šviesos šaltinio tyčinis nukreipimas į skrendantį orlaivį

užtraukia baudą nuo vieno tūkstančio iki trijų tūkstančių litų.

11. Už šio straipsnio 10 dalyje numatytą administracinį nusižengimą privalomai skiriamas lazerio spindulį ar kitą aukšto intensyvumo šviesos šaltinį skleidžiančios įrangos konfiskavimas.

**392straipsnis. Bendrųjų oro eismo srautų valdymo taisyklių pažeidimas**

Bendrųjų oro eismo srautų valdymo taisyklių pažeidimas

užtraukia baudą orlaivių naudotojams – asmenims arba juridinių asmenų vadovams nuo penkių šimtų iki dviejų tūkstančių litų ir oro navigacijos paslaugų teikėjų vadovams – nuo vieno tūkstančio iki trijų tūkstančių litų.

**393 straipsnis. Informacijos apie civilinės aviacijos įvykius nuslėpimas**

Nepranešimas kompetentingai institucijai apie įvykusią civilinės aviacijos avariją, pavojingą incidentą ar kitą aviacijos įvykį, apie kurį privaloma pranešti,

užtraukia baudą nuo penkių šimtų iki vieno tūkstančio litų.

**394 straipsnis. Aerodromo naudojimo ir priežiūros taisyklių pažeidimas**

1. Rūkymas aerodromo teritorijoje nenustatytose vietose

užtraukia baudą nuo dvidešimt iki penkiasdešimt litų.

2. Aerodromo, jo statinių ir oro eismo paslaugoms teikti naudojamų įrenginių naudojimo ir priežiūros taisyklių pažeidimas

užtraukia baudą nuo penkių šimtų iki vieno tūkstančio litų.

**395 straipsnis. Ikigarsinių reaktyvinių lėktuvų skrydžių ribojimo taisyklių pažeidimas**

Ikigarsinių reaktyvinių lėktuvų skrydžių ribojimo taisyklių pažeidimas

užtraukia baudą nuo penkių šimtų iki dviejų tūkstančių litų.

**396 straipsnis. Uosto laivybos ir Uosto naudojimo taisyklių pažeidimas**

1. Uosto laivybos taisyklių pažeidimas

užtraukia baudą asmenims nuo dviejų šimtų iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

2. Navigacinių ženklų ar įrenginių, signalizacijos ir ryšių įrenginių gadinimas arba jų perkėlimas be reikiamo leidimo

užtraukia baudą asmenims nuo dviejų šimtų iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

3. Uosto naudojimo taisyklių pažeidimas

užtraukia baudą asmenims nuo dviejų šimtų iki penkių šimtų litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

4. Povandeninių darbų vykdymas uosto akvatorijoje be uosto kapitono leidimo, signalizavimo šių darbų metu taisyklių nesilaikymas

užtraukia baudą juridinių asmenų vadovams ar kitiems atsakingiems asmenims nuo penkių šimtų iki vieno tūkstančio litų.

5. Laivo kapitono nesinaudojimas locmano paslaugomis, kai tomis paslaugomis naudotis yra privaloma,

užtraukia baudą nuo vieno tūkstančio iki dviejų tūkstančių litų.

**397 straipsnis. Kliudymas uosto kapitonui atlikti jam pavestas pareigas arba jo teisėtų reikalavimų nevykdymas**

Kliudymas uosto kapitonui atlikti jam pavestas pareigas arba jo teisėtų reikalavimų nevykdymas

užtraukia baudą asmenims nuo dviejų šimtų iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

**398 straipsnis. Saugios laivybos jūroje reikalavimų pažeidimas**

1. Nepranešimas apie laivo avariją Lietuvos saugios laivybos administracijai

užtraukia baudą laivų kapitonams nuo vieno šimto iki penkių šimtų litų.

2. Tyrimui reikalingos informacijos apie Lietuvos Respublikos jūrų laivų registre įregistruoto laivo sulaikymą (uždraudimą išplaukti) užsienio valstybės arba Lietuvos Respublikos uoste nepateikimas Lietuvos saugios laivybos administracijai

užtraukia baudą laivų valdytojams nuo dviejų šimtų iki vieno tūkstančio litų.

3. Laivo plaukiojimas pažeidžiant laivo dokumentuose nustatytas leidžiamas plaukiojimo rajonų ribas, meteorologines ar kitas plaukiojimo sąlygas

užtraukia baudą laivų kapitonams nuo penkių šimtų iki vieno tūkstančio litų.

4. Neblaivaus (girto) ar apsvaigusio nuo narkotinių, psichotropinių ar kitų psichiką veikiančių medžiagų asmens budėjimas arba darbas laive, arba budėjimo perdavimas apsvaigusiam nuo alkoholio, narkotinių, psichotropinių ar kitų psichiką veikiančių medžiagų asmeniui, taip patapsvaigimo patikrinimo vengimas

užtraukia baudą laivo įgulos nariams nuo penkių šimtų iki dviejų tūkstančių litų.

5. Nepranešimas Lietuvos saugios laivybos administracijai apie įregistruoto laivo sulaikymą (uždraudimą išplaukti) užsienio valstybės uoste dėl tarptautinių saugios laivybos reikalavimų pažeidimų

užtraukia baudą laivų kapitonams nuo penkių šimtų iki penkių tūkstančių litų.

6. Laivo eksploatavimas be teisės aktuose nustatytų privalomų laivo dokumentų arba su negaliojančiais laivo dokumentais

užtraukia baudą laivų valdytojams nuo vieno tūkstančio iki dešimt tūkstančių litų ir laivų kapitonams – nuo penkių šimtų iki dviejų tūkstančių litų.

7. Leidimas asmeniui, neturinčiam reikiamą jūrinį laipsnį patvirtinančio dokumento, laive atlikti funkcijas, kurias atlikti gali tik tą jūrinį laipsnį patvirtinantį dokumentą ar įgaliojimus turintis asmuo,

užtraukia baudą laivų kapitonams nuo vieno tūkstančio iki penkių tūkstančių litų.

8. Jūrinio laipsnio dokumentų, suteikiančių teisę laive eiti atitinkamas pareigas ar atlikti funkcijas, įgijimas apgaulės būdu

užtraukia baudą nuo vieno tūkstančio iki penkių tūkstančių litų.

9. Laivo pakrovimas nesilaikant laivo krovos žymės liudijime numatytų krovos normų, laivui atplaukus į uostą ar ruošiantis išplaukti iš uosto,

užtraukia baudą laivų kapitonams nuo vieno tūkstančio iki penkių tūkstančių litų.

10. Laivo išplaukimas į jūrą nesilaikant Jūrinio laipsnio diplomų ir kvalifikacijos liudijimų išdavimo taisyklėse ar laivo įgulos minimumo liudijime nustatytų reikalavimų

užtraukia baudą laivų valdytojams nuo vieno tūkstančio iki penkių tūkstančių litų ir laivų kapitonams – nuo penkių šimtų iki dviejų tūkstančių litų.

11. Laivo plaukiojimas ar kita veikla su kitos valstybės vėliava jo neišregistravus iš Lietuvos Respublikos jūrų laivų registro, išskyrus laikiną laivo vėliavos pakeitimą laivo nuomos be įgulos sutarties *(bareboat charter)* atveju,

užtraukia baudą laivų valdytojams – asmenims arba juridinių asmenų vadovams nuo dviejųtūkstančių iki penkių tūkstančių litų.

12. Jūrininko, neturinčio jūrinio laipsnio diplomo ar kvalifikacijos liudijimo, suteikiančio teisę laive dirbti tam tikrą darbą ar eiti tam tikras pareigas, priėmimas į darbą

užtraukia baudą laivų valdytojams – asmenims arba juridinių asmenų vadovams nuo dviejų tūkstančių iki penkių tūkstančių litų.

13. Saugios laivybos reikalavimų pažeidimas, lėmęs laivo avariją,

užtraukia baudą laivų kapitonams arba kitiems įgulos nariams nuo vieno tūkstančio iki penkių tūkstančių litų.

14. Neblaivaus (girto) ar apsvaigusio nuo narkotinių, psichotropinių ar kitų psichiką veikiančių medžiagų asmens vadovavimas laivui arba perdavimas vesti laivą apsvaigusiam nuo alkoholio, narkotinių, psichotropinių ar kitų psichiką veikiančių medžiagų asmeniui, taip pat apsvaigimo patikrinimo vengimas

užtraukia baudą laivų kapitonams arba kitiems įgulos nariams nuo trijų tūkstančių iki penkių tūkstančių litų.

15. Trukdymas laivo kapitonui atlikti pavestas pareigas, susijusias su saugia laivyba ar jūros aplinkos apsauga nuo taršos, ar laivo kapitono sprendimų šiais klausimais varžymas

užtraukia baudą laivų valdytojams – asmenims arba juridinių asmenų vadovams nuo penkių tūkstančių iki dešimt tūkstančių litų.

16. Laivo, plaukiojančio su Lietuvos valstybės vėliava, tarptautinių saugios laivybos reikalavimų pažeidimas, kėlęs pavojų žmonių gyvybei jūroje arba aplinkai, ir jei dėl to laivas buvo sulaikytas užsienio valstybės ar Lietuvos Respublikos uoste,

užtraukia baudą laivų valdytojams – asmenims arba juridinių asmenų vadovams – nuo vieno tūkstančio iki dvidešimt tūkstančių litų ir laivų kapitonams ir laivo įgulos nariams – nuo penkių šimtų iki trijų tūkstančių litų.

17. Laivo plaukiojimas pažeidžiant laivų praplaukimo taisykles Tarptautinės jūrų organizacijos nustatytuose rajonuose arba laivo įplaukimas į plaukioti uždraustus rajonus, arba laivo plaukiojimas, pažeidžiant Tarptautines taisykles, padedančias išvengti laivų susidūrimų jūroje,

užtraukia baudą laivų kapitonams arba kitiems įgulos nariams nuo penkių šimtų iki trijų tūkstančių litų.

18. Įgulos gyvenimo ir darbo sąlygų standartų pažeidimas laivuose, plaukiojančiuose su Lietuvos valstybės vėliava, kėlęs pavojų žmonių sveikatai, ir jei dėl to laivas buvo sulaikytas užsienio valstybės ar Lietuvos Respublikos uoste,

užtraukia baudą laivų valdytojams – asmenims arba juridinių asmenų vadovams – nuo vieno tūkstančio iki penkių tūkstančių litų ir laivų kapitonams – nuo vieno šimto iki vieno tūkstančio litų.

19. Laivo, įregistruoto Lietuvos Respublikos jūrų laivų registre, plaukiojimas ar kita veikla su Lietuvos valstybės vėliava neturint leidimo laivui plaukioti su Lietuvos valstybės vėliava,

užtraukia baudą laivų valdytojams – asmenims arba juridinių asmenų vadovams – nuo dviejų tūkstančių iki penkių tūkstančių litų.

20. Ūkio subjektų, kurių veiklos priežiūra priskirta Lietuvos saugios laivybos administracijai, veiklos patikrinimų tvarkos aprašo pažeidimas

užtraukia baudą atsakingam už atestuotą veiklą asmeniui nuo penkių šimtų iki dviejų tūkstančių litų.

21. Veiklos vykdymas, pažeidžiant atestuotai veiklai keliamus Įmonių, teikiančių su saugia laivyba susijusias paslaugas, atestavimo tvarkos aprašo ir Įmonių, teikiančių laivų agentavimo paslaugas, atestavimo taisyklių reikalavimus,

užtraukia baudą atsakingam už atestuotą veiklą asmeniui nuo penkių šimtų iki dviejų tūkstančių litų.

22. Jūrų laivų registravimo taisyklių pažeidimas

užtraukia baudą laivų kapitonams arba kitiems įgulos nariams nuo penkių šimtų iki dviejų tūkstančių litų.

23. Kliudymas Lietuvos saugios laivybos administracijos inspektoriui, atliekančiam valstybinę laivų kontrolę uoste ar vėliavos valstybinę kontrolę, ar pareigūnui atlikti jam pavestas pareigas ar jo teisėtų reikalavimų nevykdymas

užtraukia baudą nuo penkių šimtų iki dviejų tūkstančių litų.

24. Už šio straipsnio 3 dalyje numatytą administracinį nusižengimą gali būti skiriamas teisės eiti tam tikras pareigas jūrų laive atėmimas nuo vieno iki šešių mėnesių. Už šio  straipsnio 4 dalyje numatytą administracinį nusižengimą vadovaujančios laivo įgulos nariams gali būti skiriamas teisės eiti tam tikras pareigas jūrų laive atėmimas nuo vieno mėnesio iki vienų metų. Už šio  straipsnio 6, 10, 13, 14, 17  dalyse numatytus administracinius nusižengimus gali būti skiriamas teisės eiti tam tikras pareigas jūrų laive atėmimas nuo vieno mėnesio iki vienų metų.

**399 straipsnis. Laivų ir uosto įrenginių apsaugos reikalavimų pažeidimas**

Laivų ir uosto įrenginių apsaugos reikalavimų pažeidimas

užtraukia įspėjimą arba baudą asmenims nuo penkiasdešimt iki dviejų šimtų litų, baudą laivų kapitonams nuo vieno šimto iki penkių šimtų litų ir baudą juridinių asmenų vadovams ar kitiems atsakingiems asmenims nuo penkių šimtų iki dviejų tūkstančių litų.

**400 straipsnis. Privalomos išankstinės informacijos apie galimą laivo išplėstinį inspektavimą uoste, jūriniame terminale ar inkaravietėje nepateikimas**

1. Privalomos išankstinės informacijos apie galimą laivo išplėstinį inspektavimą Lietuvos Respublikos jūrų uoste, jūriniame terminale ar inkaravietėje nepateikimas nustatyta tvarka Lietuvos Respublikos jūrų uostų ar jūrinių terminalų administracijoms

užtraukia baudą laivų kapitonams, valdytojams ar laivų agentams nuo keturių šimtų iki vieno tūkstančio litų.

2. Gautos privalomos išankstinės informacijos apie galimą laivo išplėstinį inspektavimą Lietuvos Respublikos jūrų uoste, jūriniame terminale ar inkaravietėje nepateikimas Lietuvos saugios laivybos administracijai

užtraukia baudą Lietuvos Respublikos jūrų uostų ar jūrinių terminalų administracijų vadovams ar kitiems atsakingiems asmenims nuo dviejų šimtų iki šešių šimtų litų.

**401 straipsnis. Rūkymas jūrų laivuose nenustatytose vietose**

Rūkymas jūrų laivuose nenustatytose vietose

užtraukia įspėjimą arba baudą nuo dvidešimt iki penkiasdešimt litų.

**402 straipsnis. Vidaus vandenų laivybos taisyklėse nustatytų saugumo reikalavimų pažeidimas**

1. Plaukiojimas vidaus vandenų transporto priemonėmis, neaprūpintomis gelbėjimosi priemonėmis, ar šių priemonių privalomo naudojimo reikalavimų pažeidimas

užtraukia baudą nuo penkiasdešimt iki dviejų šimtų litų.

2. Vidaus vandenų transporto priemonių vairavimas pažeidžiant nustatytus laivybos saugumą užtikrinančius reikalavimus; vidaus vandenų kelių ženklų reikalavimų nesilaikymas; vidaus vandenų transporto priemonių bendros judėjimo tvarkos, prasilenkimo ir aplenkimo, manevravimo taisyklių pažeidimas; vidaus vandenų transporto priemonių įplaukimas, plaukiojimas ir stovėjimas uždraustose akvatorijose ir rajonuose; plaukimas vidaus vandenų transporto priemonėmis nenavigaciniu laiku arba itin nepalankiomis meteorologinėmis sąlygomis; keleivių saugumą lipant į vidaus vandenų transporto priemones, kelionės metu ir išlipant iš jų užtikrinančių taisyklių pažeidimas

užtraukia baudą nuo dviejų šimtų iki keturių šimtų litų.

3. Vidaus vandenų transporto priemonių vairavimas neturint teisės jas vairuoti arba neturint teisės vairuoti šios rūšies vidaus vandenų transporto priemones ar vidaus vandenų transporto priemonių vairavimas, kai jas vairuojančiam asmeniui atimta teisė vairuoti vidaus vandenų transporto priemones, ar perdavimas vairuoti vidaus vandenų transporto priemones asmeniui, neturinčiam teisės jas vairuoti,

užtraukia baudą nuo trijų šimtų iki penkių šimtų litų.

4. Šio straipsnio 1, 2 ar 3 dalyje numatytas administracinis nusižengimas, sukėlęs avarinę situaciją, t. y. privertęs kitus eismo dalyvius staigiai pakeisti eismo greitį, kryptį arba imtis kitokių priemonių savo ar kitų eismo dalyvių saugumui užtikrinti, arba šio straipsnio 1, 2 ar 3 dalyje numatytas administracinis nusižengimas, padarytas pakartotinai. užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

5. Vidaus vandenų transporto priemonių vairavimas, kai tai daro neblaivūs (girti) asmenys arba apsvaigę nuo narkotinių, psichotropinių ar kitų psichiką veikiančių medžiagų, arba perdavimas vairuoti transporto priemones tokiems asmenims, taip pat vidaus vandenų transporto priemonių vairuotojo vengimas pasitikrinti neblaivumą (girtumą)

užtraukia baudą nuo vieno tūkstančio iki trijų tūkstančių litų.

6. Vidaus vandenų laivybos taisyklėse numatytų kitų saugumo reikalavimų pažeidimas

užtraukia baudą nuo penkiasdešimt iki dviejų šimtų litų.

7. Už šio straipsnio 4 dalyje numatytą administracinį nusižengimą asmenims gali būti skiriamas teisės vairuoti vidaus vandenų transporto priemones atėmimas nuo vieno mėnesio iki vienų metų ir juridinių asmenų vadovams ar kitiems atsakingiems asmenims gali būti skiriamas teisės vairuoti vidaus vandenų transporto priemones atėmimas nuo dviejų mėnesių iki dvejų metų. Už šio straipsnio 5 dalyje numatytą administracinį nusižengimą asmenims gali būti skiriamas teisės vairuoti vidaus vandenų transporto priemones atėmimas nuo dvejų iki trejų metų.

**403 straipsnis. Laivybos taisyklių pažeidimas, sukėlęs nežymų sveikatos sutrikdymą arba nulėmęs vidaus vandenų transporto priemonių ar kitokio turto sugadinimą**

1. Laivybos taisyklių pažeidimas, nulėmęs kitiems asmenims priklausančių vidaus vandenų transporto priemonių, krovinių, navigacinių ženklų ir kitų įrenginių arba kitokio turto sugadinimą,

užtraukia baudą laivavedžiams nuo vieno šimto iki dviejų šimtų litų ir asmenims, neturintiems teisės vairuoti vidaus vandenų transporto priemones, - nuo vieno tūkstančio iki dviejų tūkstančių litų.

2. Laivybos taisyklių pažeidimas, sukėlęs kitų asmenų nežymų sveikatos sutrikdymą,

užtraukia baudą laivavedžiams nuo penkių šimtų iki vieno tūkstančio litų ir asmenims, neturintiems teisės vairuoti vidaus vandenų transporto priemones,– nuo dviejų tūkstančių iki keturių tūkstančių litų.

3. Šio straipsnio 1 dalyje numatytas administracinis nusižengimas, padarytas neblaivaus (girto), taip pat apsvaigusio nuo narkotinių, psichotropinių ar kitų psichiką veikiančių medžiagų asmens,

užtraukia baudą laivavedžiams nuo dviejų tūkstančių iki trijų tūkstančių litų ir asmenims, neturintiems teisės vairuoti vidaus vandenų transporto priemones, – nuo trijų tūkstančių iki penkių tūkstančių litų.

4. Už šio straipsnio 1 dalyje numatytą administracinį nusižengimą laivavedžiams gali būti skiriamas teisės vairuoti vidaus vandenų transporto priemones atėmimas nuo trijų iki šešių mėnesių. Už šio straipsnio 2 dalyje numatytą administracinį nusižengimą laivavedžiams gali būti skiriamas teisės vairuoti vidaus vandenų transporto priemones atėmimas nuo vienų iki dvejų metų. Už šio straipsnio 3 dalyje numatytą administracinį nusižengimą laivavedžiams gali būti skiriamas teisės vairuoti vidaus vandenų transporto priemones atėmimas nuo dvejų iki trejų metų.

**404 straipsnis. Nepaklusimas Valstybės sienos apsaugos tarnybos prie Vidaus reikalų ministerijos** **arba Lietuvos Respublikos muitinės pareigūno reikalavimui sustabdyti vidaus vandenų transporto priemonę**

Nepaklusimas uniformuoto Valstybės sienos apsaugos tarnybos prie Vidaus reikalų ministerijos arba Lietuvos Respublikos muitinės pareigūno teisėtam reikalavimui sustabdyti vidaus vandenų transporto priemonę

užtraukia baudą nuo trijų tūkstančių iki keturių tūkstančių litų.

**405 straipsnis. Rūkymas vidaus vandenų transporto priemonėse** **nenustatytose vietose**

Rūkymas vidaus vandenų transporto priemonėse nenustatytose vietose

užtraukia įspėjimą arba baudą nuo dvidešimt iki penkiasdešimt litų.

**406 straipsnis. Vidaus vandenų transporto priemonių, vidaus vandenų uostų ir vidaus vandenų prieplaukų registravimo ir eksploatavimo taisyklių pažeidimas**

1. Vidaus vandenų transporto priemonių registravimo reikalavimų arba nustatytos jų pristatymo techninei apžiūrai atlikti tvarkos pažeidimas arba transporto priemonių, turinčių gedimų, dėl kurių uždrausta šias transporto priemones eksploatuoti, arba perdirbtų be atitinkamo leidimo, arba nustatyta tvarka neįregistruotų, arba be techninės apžiūros, arba neparengtų žmonėms ir kroviniams plukdyti, vairavimas ar jų išleidimas plaukioti

užtraukia baudą asmenims nuo vieno šimto iki dviejų šimtų litų ir juridinių asmenų vadovams ar kitiems atsakingiems asmenims – nuo trijų šimtų iki šešių šimtų litų.

2. Vidaus vandenų uostų, prieplaukų techninės būklės ir tinkamo jų naudojimo, tinkamo jų laikymo taisyklių, užtikrinančių žmonių saugumą ir vidaus vandenų transporto priemonių stovėjimo saugumą, pažeidimas arba nesiėmimas priemonių laiku uždrausti ar apriboti šių uostų, prieplaukų, stovėjimo vietų, įrengimų ir mechanizmų eksploatavimą, kai jų naudojimas gresia žmonių ir vidaus vandenų transporto priemonių saugumui, taip pat vidaus vandenų uoste, prieplaukoje nustatyto išleidimo režimo neužtikrinimas arba leidimas vidaus vandenų uoste, prieplaukoje stovėti nustatyta tvarka neįregistruotoms vidaus vandenų transporto priemonėms, arba neįregistruotų nustatyta tvarka vidaus vandenų uostų, vidaus vandenų prieplaukų, išskyrus nekomercinių mažųjų, pramoginių ir sportinių laivų prieplaukas, eksploatavimas ar jų eksploatavimas neatlikus esamos būklės patikrinimo ar be techninės apžiūros

užtraukia baudą nuo dviejų šimtų iki keturių šimtų litų.

3. Krovinių pakrovimo, iškrovimo ir laikymo vidaus vandenų transporto priemonėse ir uostuose taisyklių pažeidimas arba narų darbų vykdymas be reikiamo leidimo, arba laivybos keliuose esančių įrenginių neatitvėrimas atitinkamais laivybos kelio ženklais (dieniniais ir naktiniais), arba laivybos kelyje esančios hidrotechninės signalizacijos gadinimas, arba nustatytos signalinių šviesų naudojimo, pasikeitimo garsiniais, taip pat regimais naktiniais ir dieniniais signalais tvarkos pažeidimas, arba laivybos kelio plūduriuojančiųjų ir kranto ženklų gadinimas, nuplėšimas ir perkėlimas; užtvarų ir kitokių žūklės įtaisinių įrengimas laivų kelio ribose

užtraukia baudą nuo penkių šimtų iki vieno tūkstančio litų.

**407 straipsnis. Vidaus vandenų transporto priemonių laikymas nenustatytose vietose**

Vidaus vandenų transporto priemonių laikymas nenustatytose vietose

užtraukia baudą asmenims nuo trisdešimt iki penkiasdešimt litų ir juridinių asmenų vadovams ar kitiems atsakingiems asmenims – nuo penkiasdešimt iki vieno šimto litų.

**408 straipsnis. Geležinkelių, vidaus vandenų, jūrų ir oro transporto priešgaisrinės apsaugos taisyklių pažeidimas**

1. Geležinkelio, vidaus vandenų ir jūrų transporto priešgaisrinės apsaugos taisyklių pažeidimas

užtraukia baudą asmenims nuo trisdešimt iki penkiasdešimt litų ir juridinių asmenų vadovams ar kitiems atsakingiems asmenims – nuo penkiasdešimt iki vieno šimto litų.

2. Oro transporto priešgaisrinės apsaugos taisyklių pažeidimas

užtraukia baudą asmenims nuo penkiasdešimt iki vieno šimto litų ir juridinių asmenų vadovams ar kitiems atsakingiems asmenims - nuo vieno šimto iki dviejų šimtų litų.

**409 straipsnis. Neeksploatuojamos transporto priemonės laikymas bendro naudojimo vietose**

1. Neeksploatuojamos, paliktos be priežiūros transporto priemonės laikymas bendro naudojimo vietose ir po savivaldybės, policijos ar kitos suinteresuotos institucijos pareigūno rašytinio perspėjimo nesiėmimas priemonių ja pasirūpinti

užtraukia baudą transporto priemonės savininkui nuo dviejų šimtų penkiasdešimt iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

3. Šio straipsnio ir šio kodekso 410, 411, 412, 414, 415, 416, 417, 418, 419, 420, 421, 422, 423, 424, 425, 426, 427 straipsniuose minimomis transporto priemonėmis reikia laikyti visų rūšių automobilius, traktorius ir kitokias savaeiges mašinas, troleibusus, priekabas, puspriekabes, taip pat motociklus ir kitas motorines transporto priemones, išskyrus mopedus ir lengvuosius keturračius motociklus.

4. Už šio straipsnio 2 dalyje numatytą administracinį nusižengimą gali būti skiriamas transporto priemonės konfiskavimas.

**410 straipsnis. Transporto priemonių vairavimo tvarkos pažeidimas**

1. Transporto priemonės vairavimas neapsidraudus transporto priemonių savininkų ir valdytojų civilinės atsakomybės privalomuoju draudimu arba nesant apdraustam šiuo draudimu

užtraukia baudą vairuotojams nuo dviejų šimtų iki keturių šimtų litų.

2. Transporto priemonių, neįregistruotų nustatyta tvarka arba be privalomosios techninės apžiūros, arba turinčių gedimų, dėl kurių Kelių eismo taisyklės draudžia važiuoti,arba neturint vidaus reikalų ministro nustatyta tvarka išduoto leidimo naudotis kelių transporto priemone su stiklais, kurių šviesos laidumas mažesnis negu leistina, vairavimas

užtraukia baudą vairuotojams nuo vieno šimto iki vieno šimto penkiasdešimtlitų.

3. Įregistruotų arba išregistruotų transporto priemonių vairavimas be valstybinio numerio ženklų (ženklo) arba vairavimas pasibaigus laikino valstybinio numerio ženklų galiojimui (išskyrus atvejį, kai pranešus policijai apie transporto priemonės valstybinio numerio ženklų (ženklo)vagystę, vykstama išsiimti naujų (naujo) valstybinio numerio ženklų (ženklo)),

užtraukia baudą vairuotojams nuo vieno šimto iki dviejų šimtų litų.

4. Transporto priemonių vairavimas su įrengtais antiradarais ar kitokiomis trukdančiomis matuoti greitį arba fiksuojančiomis matavimo prietaisus techninėmis priemonėmis, taip pat su įrengtais žybčiojančiais švyturėliais ar specialiais garso signalais be leidimo

užtraukia baudą vairuotojams nuo vieno šimto iki dviejų šimtų litų.

5. Transporto priemonių vairavimas su suklastotais valstybinio numerio ženklais (ženklu), uždengtais ar kitaip užmaskuotais valstybinio numerio ženklais (ženklu) arba su pritvirtintais ne tai transporto priemonei išduotais valstybinio numerio ženklais (ženklu)

užtraukia baudą vairuotojams nuo aštuonių šimtų iki vieno tūkstančio dviejų šimtų litų.

6. Už šio straipsnio 3 dalyje numatytą administracinį nusižengimą gali būti skiriamas teisės vairuoti transporto priemones atėmimas nuo vieno iki trijų mėnesių. Už šio straipsnio 5 dalyje numatytą administracinį nusižengimą gali būti skiriamas teisės vairuoti transporto priemones atėmimas nuo šešių mėnesių iki vienų metų.

7. Už šio straipsnio 4 dalyje numatytą administracinį nusižengimą privalomai skiriamas antiradarų ar kitokių trukdančių matuoti greitį arba fiksuojančių matavimo prietaisus techninių priemonių konfiskavimas.

**411 straipsnis. Nustatyto greičio viršijimas**

1. Nustatyto greičio viršijimas iki 10 kilometrų per valandą

užtraukia įspėjimą vairuotojams.

2. Nustatyto greičio viršijimas daugiau kaip 10, bet ne daugiau kaip 20 kilometrų per valandą

užtraukia baudą vairuotojams nuo keturiasdešimt iki vieno šimto litų.

3. Nustatyto greičio viršijimas daugiau kaip 20, bet ne daugiau kaip 30 kilometrų per valandą

užtraukia baudą vairuotojams nuo vieno šimto iki trijų šimtų litų.

4. Nustatyto greičio viršijimas daugiau kaip 30, bet ne daugiau kaip 40 kilometrų per valandą

užtraukia baudą vairuotojams nuo keturių šimtų iki šešių šimtų litų.

5. Nustatyto greičio viršijimas daugiau kaip 40, bet ne daugiau kaip 50 kilometrų per valandą

užtraukia baudą vairuotojams nuo šešių šimtų iki aštuonių šimtų litų.

6. Nustatyto greičio viršijimas daugiau kaip 50 kilometrų per valandą

užtraukia baudą vairuotojams nuo vieno tūkstančio iki vieno tūkstančio penkių šimtų litų ir asmenims, neturintiems teisės vairuoti transporto priemones, – baudą nuo vieno tūkstančio penkių šimtų iki dviejų tūkstančių penkių šimtų litų.

7. Už šio straipsnio 4 dalyje numatytą administracinį nusižengimą vairuotojams, neturintiems dvejų metų vairavimo stažo, privalomai skiriamas teisės vairuoti transporto priemones atėmimas nuo trijų iki šešių mėnesių. Už šio straipsnio 5 dalyje numatytą administracinį nusižengimą vairuotojams, neturintiems dvejų metų vairavimo stažo, privalomai skiriamas teisės vairuoti transporto priemones atėmimas nuo šešių mėnesių iki vienų metų. Už šio straipsnio 6 dalyje numatytą administracinį nusižengimą vairuotojams privalomai skiriamas teisės vairuoti transporto priemones atėmimas nuo vieno iki trijų mėnesių, o vairuotojams, neturintiems dvejų metų vairavimo stažo, privalomai skiriamas teisės vairuoti transporto priemones atėmimas nuo vienų metų iki vienų metų ir šešių mėnesių.

**412 straipsnis. Kelio ženklų, žmonių vežimo reikalavimų nesilaikymas ar kitas Kelių eismo taisyklių pažeidimas**

1. Vairuotojų reikalavimo duoti kelią pradedant važiuoti, įvažiuojant į kelią, persirikiuojant ir kitaip keičiant važiavimo kryptį nevykdymas, apsisukimas geležinkelio pervažose, vietose, kur kelio matomumas bent viena kryptimi mažesnis kaip 100 metrų, lenkimas vietose, kuriose Kelių eismo taisyklės draudžia lenkti,

užtraukia baudą vairuotojams nuo vieno šimto iki vieno šimto penkiasdešimt litų.

2. Važiavimas esant draudžiamam šviesoforo signalui arba reguliuotojo gestui, nesustojimas prieš pėsčiųjų perėją, kai to reikalauja taisyklės,

užtraukia baudą vairuotojams nuo vieno šimto iki dviejų šimtų litų.

3. Kelio ženklų ar ženklinimo nesilaikymas, taip pat vairuotojų pareigų pėstiesiems, išskyrus šio straipsnio 2 dalyje nurodytas pareigas, nevykdymas, važiavimas šaligatviu, veja ar pėsčiųjų (dviračių) taku, Kelių eismo taisyklėse nustatytos įspėjamųjų signalų naudojimo tvarkos pažeidimas, draudimo vairuotojams naudotis mobiliojo ryšio priemonėmis, kai jomis naudojamasi rankomis (išskyrus atvejus, kai stovinčios transporto priemonės variklis išjungtas), nesilaikymas, vairuotojų apsisukimas pėsčiųjų perėjose, tuneliuose, ant tiltų, estakadų, viadukų ir po jais, tolimųjų šviesų neperjungimas į artimąsias šviesas tamsoje, likus iki atvažiuojančios priešpriešiais transporto priemonės mažiau kaip 150 metrų, eismo tvarkos automagistralėse ir greitkeliuose, taip pat žmonių vežimo taisyklių pažeidimas

užtraukia baudą vairuotojams nuo vieno šimto iki trijų šimtų litų.

4. Sustojimas ir stovėjimas vietose, kuriose Kelių eismo taisyklės draudžia sustoti ir stovėti, taip pat sustojimas ir stovėjimas nesilaikant kelio ženklų ir ženklinimo, važiavimo ar stovėjimo tvarkos gyvenamosiose zonose ir kiemuose pažeidimas

užtraukia baudą vairuotojams nuo vieno šimto iki trijų šimtų litų.

5. Transporto priemonių su įjungtais mėlynos (mėlynos ir raudonos) spalvos švyturėliais ir specialiais garso signalais, taip pat jų lydimų transporto priemonių nepraleidimas, nesustojimas, kai to reikalauja taisyklės, ar kitoks kliudymas jų eismui

užtraukia baudą vairuotojams nuo dviejų šimtų iki keturių šimtų litų.

6. Šio straipsnio 2, 3 ir 5 dalyse numatyti veiksmai, padaryti asmens, vežančio keleivius keleivinėmis transporto priemonėmis vietinio (miesto) susisiekimo maršrutais,

užtraukia baudą vairuotojams nuo trijų šimtų iki penkių šimtų litų.

7. Kelių eismo taisyklių pažeidimai, išskyrus numatytuosius šiame kodekse,

užtraukia įspėjimą arba baudą vairuotojams nuo dvidešimt iki keturiasdešimt litų.

8. Už šio straipsnio 1 ir 6 dalyse numatytus administracinius nusižengimus gali būti skiriamas teisės vairuoti transporto priemones atėmimas nuo vieno iki trijų mėnesių. Už šio straipsnio 2 dalyje numatytą administracinį nusižengimą gali būti skiriamas teisės vairuoti transporto priemones atėmimas nuo vieno iki šešių mėnesių. Už šio straipsnio 5 dalyje numatytą administracinį nusižengimą gali būti skiriamas teisės vairuoti transporto priemones atėmimas nuo dviejų iki keturių mėnesių.

**413 straipsnis. Vietinės rinkliavos už naudojimąsi savivaldybių tarybų nustatytomis vietomis automobiliams statyti nuostatuose nustatytos vietinės rinkliavos mokėjimo tvarkos pažeidimas**

Vietinės rinkliavos už naudojimąsi savivaldybių tarybų nustatytomis vietomis automobiliams statyti nuostatuose nustatytos vietinės rinkliavos mokėjimo tvarkos pažeidimas

užtraukia baudą vairuotojams nuo aštuoniasdešimt iki vieno šimto keturiasdešimt litų.

**414 straipsnis. Vietinės rinkliavos už leidimą įvažiuoti transporto priemonėmis į valstybės saugomas teritorijas, savivaldybių įsteigtus saugomus draustinius, jų paskelbtų kraštovaizdžio objektų teritorijas ir nustatytas vietinės reikšmės apsaugines zonas nuostatų pažeidimas**

Vietinės rinkliavos už leidimą įvažiuoti transporto priemonėmis į valstybės saugomas teritorijas, savivaldybių įsteigtus saugomus draustinius, jų paskelbtų kraštovaizdžio objektų teritorijas ir nustatytas vietinės reikšmės apsaugines zonas nuostatų pažeidimas

užtraukia baudą vairuotojams nuo aštuoniasdešimt iki vieno šimto keturiasdešimt litų.

**415 straipsnis. Pavojingas ir chuliganiškas vairavimas**

1. Transporto priemonių vairavimas, vienu metu ar paeiliui padarant kelis eismo taisyklių nusižengimus, keliančius grėsmę eismo saugumui, taip pat Kelių eismo taisyklių pažeidimas, sukėlęs pavojingą situaciją, t. y. privertęs kitus eismo dalyvius staigiai keisti judėjimo greitį, kryptį arba imtis kitokių veiksmų savo ar kitų žmonių saugumui užtikrinti,

užtraukia baudą vairuotojams nuo keturių šimtų iki aštuonių šimtų litų ir asmenims, neturintiems teisės vairuoti transporto priemones, - nuo vieno tūkstančio iki dviejų tūkstančių litų.

2. Chuliganiškas vairavimas, tai yra kelių eismo taisyklių pažeidimas dėl chuliganiškų paskatų, keliantis pavojų eismo saugumui arba savo ar kitų žmonių saugumui,

užtraukia baudą vairuotojams nuo vieno tūkstančio iki dviejų tūkstančių litų ir asmenims, neturintiems teisės vairuoti transporto priemones, – nuo dviejų tūkstančių penkių šimtų iki trijų tūkstančių penkių šimtų litų.

3. Šio straipsnio 1 dalyje numatyti veiksmai, padaryti neblaivaus (girto) arba apsvaigusio nuo narkotinių, psichotropinių ar kitų psichiką veikiančių medžiagų asmens,

užtraukia baudą vairuotojams nuo dviejų tūkstančių iki trijų tūkstančių litų.

4. Šio straipsnio 2 dalyje numatyti veiksmai, padaryti neblaivaus (girto) arba apsvaigusio nuo narkotinių, psichotropinių ar kitų psichiką veikiančių medžiagų asmens,

užtraukia baudą vairuotojams nuo trijų tūkstančių iki keturių tūkstančių litų.

5. Už šio straipsnio 1 dalyje numatytą administracinį nusižengimą vairuotojui privalomai skiriamas teisės vairuoti transporto priemones atėmimas nuo trijų iki šešių mėnesių. Už šio straipsnio 2 dalyje numatytą administracinį nusižengimą vairuotojui privalomai skiriamas teisės vairuoti transporto priemones atėmimas nuo vienų iki dvejų metų. Už šio straipsnio 3 dalyje numatytą administracinį nusižengimą vairuotojui privalomai skiriamas teisės vairuoti transporto priemones atėmimas nuo dvejų iki trejų metų. Už šio straipsnio 4 dalyje numatytą administracinį nusižengimą vairuotojui privalomai skiriamas teisės vairuoti transporto priemones atėmimas nuo trejų iki penkerių metų.

**416 straipsnis. Važiavimo per geležinkelio pervažas taisyklių pažeidimas**

1. Važiavimas per geležinkelį tam neskirtose vietose, kitų transporto priemonių, sustojusių prieš pervažą praleisti traukinio, apvažiavimas, įvažiavimas į pervažą esant draudžiamam šviesoforo ar pervažos budėtojo signalui arba kai užtvaras yra nuleistas arba pradeda leistis, savavališkas užtvaro pakėlimas arba jo apvažiavimas, įvažiavimas į pervažą, jeigu už jos yra kliūtis, kuri verstų vairuotoją sustoti pervažoje, specialiai transportuoti neparengtų žemės ūkio, kelių, statybos ir kitų mašinų gabenimas per pervažą, taip pat kelio ženklo „Stop“ reikalavimo nesilaikymas, kai jis pastatytas prieš geležinkelio pervažą,

užtraukia baudą vairuotojams nuo penkių šimtų iki vieno tūkstančio litų.

2. Už šio straipsnio 1 dalyje numatytą administracinį nusižengimą privalomai skiriamas teisės vairuoti transporto priemones atėmimas nuo dviejų iki šešių mėnesių.

**417 straipsnis. Transporto priemonių vairavimas, esant vairuotojams neblaiviems (girtiems) arba apsvaigusiems nuo narkotinių, psichotropinių ar kitų psichiką veikiančių medžiagų**

1. Perdavimas vairuoti transporto priemonę neblaiviam (girtam) arba apsvaigusiam nuo narkotinių, psichotropinių ar kitų psichiką veikiančių medžiagų asmeniui,

užtraukia baudą nuo trijų šimtų iki penkių šimtų litų.

2. Transporto priemonių, kurių maksimali leidžiama masė didesnė negu 3,5 t arba turinčių daugiau kaip 9 sėdimas vietas, vairavimas, vairuotojams esant neblaiviems (girtiems) (nuo 0,2 promilės iki 0,4 promilės),

užtraukia baudą vairuotojams nuo penkių šimtų iki vieno tūkstančio litų.

3. Praktinis vairavimo mokymas vairavimo instruktoriui esant neblaiviam (girtam), apsvaigusiam nuo narkotinių, psichotropinių ar kitų psichiką veikiančių medžiagų, neblaivumo (girtumo) ar apsvaigimo patikrinimo vengimas, taip pat alkoholio, narkotinių, psichotropinių ar kitų psichiką veikiančių medžiagų vartojimas po eismo įvykio iki jo aplinkybių nustatymo užtraukia baudą vairavimo instruktoriui nuo penkių šimtų iki vieno tūkstančio litų.

4. Transporto priemonių vairavimas, vairuotojams, kurių vairavimo stažas iki dvejų metų, esant neblaiviems (girtiems) (nuo 0,2 promilės iki 0,4 promilės),

užtraukia baudą vairuotojams nuo aštuonių šimtų iki vieno tūkstančio litų.

5. Transporto priemonių vairavimas, esant vairuotojams neblaiviems (girtiems) (nuo 0,41 promilės iki 1,5 promilės),

užtraukia baudą vairuotojams nuo vieno tūkstančio iki vieno tūkstančio penkių šimtų litų.

6. Transporto priemonių vairavimas, esant vairuotojams neblaiviems (girtiems) (nuo 1,51 ir daugiau), neblaivumo (girtumo) patikrinimo vengimas, taip pat alkoholio vartojimas po eismo įvykio iki jo aplinkybių nustatymo

užtraukia baudą vairuotojams nuo dviejų tūkstančių iki trijų tūkstančių litų.

7. Transporto priemonių vairavimas, esant vairuotojams apsvaigusiems nuo narkotinių, psichotropinių ar kitų psichiką veikiančių medžiagų, apsvaigimo patikrinimo vengimas, taip pat narkotinių, psichotropinių ar kitų psichiką veikiančių medžiagų vartojimas po eismo įvykio iki jo aplinkybių nustatymo

užtraukia baudą vairuotojams nuo vieno tūkstančio iki trijų tūkstančių litų.

8. Alkoholio produktų vartojimas, laikymas ir gabenimas atidarytoje pakuotėje automobilių salonuose, išskyrus transporto priemones, kurių salonas yra stacionariai atskirtas nuo vairuotojo vietos,

užtraukia baudą vairuotojams nuo vieno šimto iki dvejų šimtų litų.

9. Už šio straipsnio 3 dalyje numatytą administracinį nusižengimą privalomai skiriamas teisės vairuoti transporto priemones atėmimas nuo vienuolikos mėnesių iki vienų metų vieno mėnesio. Už šio straipsnio 5 dalyje numatytą administracinį nusižengimą privalomai skiriamas teisės vairuoti transporto priemones atėmimas nuo vienų metų iki vienų metų šešių mėnesių. Už šio straipsnio 6 dalyje numatytą administracinį nusižengimą privalomai skiriamas teisės vairuoti transporto priemones atėmimas nuo dvejų iki trejų metų. Už šio straipsnio 7 dalyje numatytą administracinį nusižengimą privalomai skiriamas teisės vairuoti transporto priemones atėmimas nuo vienų iki trejų metų.

**418 straipsnis. Kelių eismo taisyklių pažeidimas, nulėmęs nežymų sveikatos sutrikdymą ir turto sugadinimą**

1. Kelių eismo taisyklių pažeidimas, nulėmęs kitiems asmenims priklausančių transporto priemonių, krovinių, kelių, kelio ir kitų įrenginių arba kitokio turto sugadinimą (apgadinimą),

užtraukia baudą vairuotojams nuo vieno šimto iki dviejų šimtų litų ir asmenims, neturintiems teisės vairuoti transporto priemones, – nuo vieno tūkstančio iki dviejų tūkstančių litų.

2. Kelių eismo taisyklių pažeidimas, sukėlęs kitų asmenų nežymų sveikatos sutrikdymą,

užtraukia baudą vairuotojams nuo penkių šimtų iki vieno tūkstančio litų ir asmenims, neturintiems teisės vairuoti transporto priemones, – nuo dviejų tūkstančių iki trijų tūkstančių litų.

3. Šio straipsnio 1 dalyje numatytas administracinis nusižengimas, padarytas neblaivaus (girto) arba apsvaigusio nuo narkotinių, psichotropinių ar kitų psichiką veikiančių medžiagų asmens,

užtraukia baudą vairuotojams nuo keturių tūkstančių iki penkių tūkstančių litų.

4. Už šio straipsnio 1 dalyje numatytą administracinį nusižengimą vairuotojams gali būti skiriamas teisės vairuoti transporto priemones atėmimas nuo trijų iki šešių mėnesių. Už šio straipsnio 2 dalyje numatytą administracinį nusižengimą vairuotojams gali būti skiriamas teisės vairuoti transporto priemones atėmimas nuo vienų iki dvejų metų. Už šio straipsnio 3 dalyje numatytą administracinį nusižengimą privalomai skiriamas teisės vairuoti transporto priemones atėmimas nuo trejų iki penkerių metų.

**419 straipsnis. Transporto priemonių vairavimas neturint teisės vairuoti**

1. Perdavimas vairuoti transporto priemonę asmeniui, neturinčiam teisės jos vairuoti ar neturinčiam teisės vairuoti šios rūšies transporto priemonių,

užtraukia baudą nuo dviejų šimtų iki keturių šimtų litų.

2. Transporto priemonių vairavimas neturint teisės jų vairuoti ar neturint teisės vairuoti šios rūšies transporto priemonių

užtraukia baudą nuo vieno tūkstančio iki vieno tūkstančio penkių šimtų litų.

3. Transporto priemonių vairavimas, kai vairuojančiam asmeniui atimta teisė vairuoti transporto priemones,

užtraukia baudą nuo vieno tūkstančio penkių šimtų iki dviejų tūkstančių penkių šimtų litų.

4. Transporto priemonių vairavimas neturint vairuotojo pažymėjime įrašyto Europos Bendrijos kodo (95), patvirtinančio vairuotojo pradinę profesinę kvalifikaciją arba kvalifikacijos tobulinimą,

užtraukia baudą nuo dviejų šimtų iki keturių šimtų litų.

**420 straipsnis. Nepaklusimas reikalavimui sustabdyti transporto priemonę arba pasitraukimas iš eismo įvykio vietos**

1. Nepaklusimas uniformuoto muitinės pareigūno teisėtam reikalavimui sustabdyti transporto priemonę

užtraukia baudą vairuotojams nuo trijų tūkstančių iki keturių tūkstančių litų.

2. Nepaklusimas uniformuoto Valstybės sienos apsaugos tarnybos pareigūno teisėtam reikalavimui sustabdyti transporto priemonę

užtraukia baudą vairuotojams nuo trijų tūkstančių iki keturių tūkstančių litų.

3. Nepaklusimas uniformuoto Valstybinės kelių transporto inspekcijos pareigūno teisėtam reikalavimui sustabdyti transporto priemonę

užtraukia baudą vairuotojams nuo trijų tūkstančių iki keturių tūkstančių litų.

4. Nepaklusimas uniformuoto policijos pareigūno teisėtam reikalavimui sustabdyti transporto priemonę, taip pat pasitraukimas iš eismo įvykio, su kuriuo vairuotojas yra susijęs, vietos pažeidžiant Kelių eismo taisykles

užtraukia baudą vairuotojams nuo trijų tūkstančių iki keturių tūkstančių litų ir asmenims, neturintiems teisės vairuoti transporto priemones, – nuo keturių tūkstančių iki penkių tūkstančių litų.

5. Kitų eismo dalyvių, išskyrus vairuotoją, pasitraukimas iš eismo įvykio, su kuriuo jie yra susiję, vietos pažeidžiant Kelių eismo taisykles

užtraukia baudą nuo penkių šimtų iki aštuonių šimtų litų.

6. Uniformuoto policijos, Valstybės sienos apsaugos tarnybos, Valstybinės kelių transporto inspekcijos arba muitinės pareigūno reikalavimas sustabdyti transporto priemonę išreiškiamas duodant signalą lazdele arba mojant skrituliu su raudonu atšvaitu skersai judėjimo krypties, arba per garsiakalbį liepiant sustoti. Uniformuoto policijos, Valstybės sienos apsaugos tarnybos, Valstybinės kelių transporto inspekcijos arba muitinės pareigūno reikalavimas sustabdyti transporto priemonę taip pat gali būti išreiškiamas įjungus specialiomis spalvomis nudažyto ir policijos, Valstybės sienos apsaugos tarnybos, Valstybinės kelių transporto inspekcijos arba muitinės ženklu pažymėto automobilio švieslentę su užrašu STOP POLICIJA arba STOP. Neturintis tarnybinio ženklo muitinės pareigūnas bet kokiu atveju parodo transporto priemonės vairuotojui tarnybinį pažymėjimą. Tamsiuoju paros metu policijos, Valstybės sienos apsaugos tarnybos, Valstybinės kelių transporto inspekcijos arba muitinės pareigūnas, stabdydamas transporto priemonę, turi vilkėti uniformą su šviesą atspindinčiais elementais (vilkėti specialiąsias liemenes, mūvėti rankogalius ar turėti kitų šviesą atspindinčių elementų). Patrulyje turi dirbti ne mažiau kaip du policijos, Valstybės sienos apsaugos tarnybos, Valstybinės kelių transporto inspekcijos arba muitinės pareigūnai, turintys specialiomis spalvomis nudažytą ir policijos, Valstybės sienos apsaugos tarnybos, Valstybinės kelių transporto inspekcijos skiriamaisiais ženklais arba muitinės ženklu pažymėtą automobilį, stabdyti transporto priemonę šviečiančia reguliuotojo lazdele arba minėtu šviesą atspindinčiu skrituliu, įjungus patrulinio automobilio mėlynos ir (arba) raudonos spalvos švyturėlius.

7. Už šio straipsnio 4 dalyje numatytą administracinį nusižengimą vairuotojams privalomai skiriamas teisės vairuoti transporto priemones atėmimas nuo trejų iki penkerių metų. Už šio straipsnio 4 dalyje numatytą administracinį nusižengimą asmenims, neturintiems teisės vairuoti transporto priemones, gali būti skiriamas transporto priemonės konfiskavimas.

**421 straipsnis. Pakartotinis transporto priemonių vairavimas, esant vairuotojamsneblaiviems (girtiems) arba apsvaigusiems nuo narkotinių, psichotropinių ar kitų psichiką veikiančių medžiagų**

1. Transporto priemonių vairavimas, esant vairuotojams neblaiviems (girtiems) arba apsvaigusiems nuo narkotinių, psichotropinių ar kitų psichiką veikiančių medžiagų, neblaivumo (girtumo) ar apsvaiginimo patikrinimo vengimas, kai asmeniui per vienus metus buvo paskirta administracinė nuobauda už šio kodekso 415 straipsnio 3 ir 4 dalyse, 417 straipsnio 5, 6, 7 ir 8 dalyse, 418 straipsnio 3 dalyje numatytus administracinius nusižengimus,

užtraukia baudą vairuotojams nuo trijų tūkstančių iki penkių tūkstančių litų.

2. Už šio straipsnio 1 dalyje numatytą administracinį nusižengimą privalomai skiriamas teisės vairuoti transporto priemones atėmimas nuo trejų iki ketverių metų. Už šio straipsnio 1 dalyje numatytą administracinį nusižengimą privalomai skiriamas transporto priemonės konfiskavimas.

**422 straipsnis. Pėsčiųjų ir kitų kelių eismo dalyvių padarytas Kelių eismo taisyklių pažeidimas**

1. Pėsčiųjų važiuojamosios kelio dalies perėjimas arba ėjimas ja ten, kur draudžiama, taip pat asmenų, vairuojančių mopedus, lengvuosius keturračius motociklus ir dviračius, pėsčiųjų, vadeliotojų ir kitų asmenų, kurie naudojasi keliais, nepaklusimas eismo reguliavimo signalams, kelio ženklų, ženklinimo reikalavimų, taip pat eismo tvarkos automagistralėse nesilaikymas, Kelių eismo taisyklėse pėstiesiems, dviračių vairuotojams ir vadeliotojams nustatytų elgesio tamsiuoju paros metu arba esant blogam matomumui reikalavimų nesilaikymas, mopedo ar lengvojo keturračio motociklo vairavimas ar važiavimas neužsidėjus ir (ar) neužsisegus motociklininko šalmo

užtraukia baudą nuo aštuoniasdešimt iki vieno šimto keturiasdešimt litų.

2. Šio straipsnio 1 dalyje nurodytų asmenų padarytas Kelių eismo taisyklių pažeidimas, sukėlęs pavojingą situaciją, t. y. privertęs kitus eismo dalyvius staigiai pakeisti judėjimo greitį, kryptį arba imtis kitokių veiksmų savo ar kitų asmenų saugumui užtikrinti,

užtraukia baudą nuo vieno šimto iki dviejų šimtų litų.

3. Šio straipsnio 1 dalyje nurodytų asmenų padarytas Kelių eismo taisyklių pažeidimas, sukėlęs transporto priemonių, krovinių, kelių ir kitų įrenginių arba kitokio turto sugadinimą (apgadinimą),

užtraukia baudą nuo vieno šimto keturiasdešimt iki dviejų šimtų litų.

4. Šio straipsnio 1 dalyje nurodytų asmenų padarytas Kelių eismo taisyklių pažeidimas, sukėlęs kitų asmenų nežymų sveikatos sutrikdymą,

užtraukia baudą nuo trijų šimtų iki penkių šimtų litų.

5. Šio straipsnio 1 dalyje nurodytų asmenų padarytas Kelių eismo taisyklių pažeidimas, sukėlęs kitų asmenų nežymų sveikatos sutrikdymą, jeigu pažeidimo padarymo metu šio straipsnio 1 dalyje nurodyti asmenys buvo neblaivūs (girti) ar apsvaigę nuo narkotinių, psichotropinių ar kitų psichiką veikiančių medžiagų,

užtraukia baudą nuo penkių šimtų iki šešių šimtų litų.

6. Šio straipsnio 1 dalyje nurodytų asmenų padaryti Kelių eismo taisyklių pažeidimai, išskyrus numatytuosius šiame kodekse,

užtraukia baudą nuo dvidešimt iki keturiasdešimt litų.

7. Mopedų ar lengvųjų keturračių motociklų vairavimas neturint teisės jų vairuoti

užtraukia baudą nuo dviejų šimtų iki trijų šimtų litų.

8. Dviračių, mopedų ir lengvųjų keturračių motociklų vairavimas, vadeliojimas ir jojimas, esant asmenims neblaiviems (girtiems) (nuo 0,2 promilės iki 0,4 promilės),

užtraukia baudą nuo trijų šimtų iki penkių šimtų litų.

9. Dviračių, mopedų ir lengvųjų keturračių motociklų vairavimas, vadeliojimas ir jojimas, esant asmenims neblaiviems (girtiems) (nuo 0,41 promilės iki 1,5 promilės arba nuo 1,51 ir daugiau) ar apsvaigusiems nuo narkotinių, psichotropinių ar kitų psichiką veikiančių medžiagų, neblaivumo (girtumo) ar apsvaigimo patikrinimo vengimas

užtraukia baudą nuo penkių šimtų iki septynių šimtų litų.

**423 straipsnis. Leidimas važiuoti gedimų turinčia transporto priemone ar pažeidžiant kitas taisykles**

Leidimas važiuoti transporto priemone, turinčia gedimų, dėl kurių draudžiama ją eksploatuoti, arba pertaisyta be atitinkamo leidimo, arba neįregistruota nustatyta tvarka, arba be privalomosios techninės apžiūros, arba neparuošta žmonėms ir kroviniams pervežti,

užtraukia baudą asmenims, atsakingiems už transporto priemonių techninę būklę ir eksploatavimą, nuo dviejų šimtų iki keturių šimtų litų.

**424 straipsnis. Leidimas vairuoti transporto priemones neblaiviems (girtiems) arba apsvaigusiems vairuotojams, taip pat asmenims, neturintiems teisės vairuoti**

Leidimas vairuoti transporto priemones neblaiviems (girtiems) arba apsvaigusiems nuo narkotinių, psichotropinių ir kitų psichiką veikiančių medžiagų, vairuotojams taip pat asmenims, neturintiems teisės vairuoti transporto priemones,

užtraukia baudą asmenims, atsakingiems už transporto priemonių techninę būklę ir eksploatavimą, nuo trijų šimtų iki penkių šimtų litų.

**425 straipsnis. Transporto priemonės savininkui (valdytojui) Lietuvos Respublikos saugaus eismo automobilių keliais įstatyme nustatytų reikalavimų nevykdymas**

1. Transporto priemonės savininkui (valdytojui) Lietuvos Respublikos saugaus eismo automobilių keliais įstatyme nustatytų reikalavimų nevykdymas

užtraukia baudą asmeniui nuo trijų šimtų litų iki aštuonių šimtų litų ir juridinių asmenų vadovams ar kitiems atsakingiems asmenims – nuo trijų šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio penkių šimtų iki dviejų tūkstančių litų.

**426 straipsnis. Naudojimosi saugos diržais, taip pat motociklininko šalmais tvarkos pažeidimas**

1. Naudojimosi saugos diržais, taip pat motociklininko šalmais tvarkos pažeidimas

užtraukia vairuotojams ir (ar) keleiviams baudą nuo vieno šimto iki dviejų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų iki trijų šimtų litų.

3. Už šio straipsnio 2 dalyje numatytą administracinį nusižengimą gali būti skiriamas teisės vairuoti transporto priemones atėmimas nuo vieno iki dviejų mėnesių.

**427 straipsnis. Specialiųjų transporto priemonių su neteisėtai įjungtais žybčiojančiais švyturėliais ar specialiaisiais garso signalais vairavimas**

Specialiosios transporto priemonės su neteisėtai įjungtais žybčiojančiais švyturėliais ar specialiaisiais garso signalais vairavimas

užtraukia baudą vairuotojams nuo dviejų šimtų iki keturių šimtų litų.

**428 straipsnis. Draudžiamų vežti medžiagų ir daiktų vežimo geležinkelių, jūrų, vidaus vandenų, automobilių ir elektros transportu taisyklių pažeidimas**

1. Draudžiamų vežti medžiagų arba daiktų vežimo geležinkelių transportu taisyklių pažeidimas

užtraukia įspėjimą arba baudą nuo dvidešimt iki trisdešimt litų.

2. Draudžiamų vežti medžiagų arba daiktų vežimas autobusu ar troleibusu, taip pat draudžiamų saugoti medžiagų ar daiktų atidavimas saugoti į autobusų stočių bagažinę

užtraukia baudą nuo penkiasdešimt iki vieno šimto litų.

3. Draudžiamų vežti medžiagų arba daiktų vežimo jūrų ir vidaus vandenų transportu taisyklių pažeidimas

užtraukia įspėjimą arba baudą asmenims nuo penkiasdešimt iki vieno šimto litų ir įspėjimą arba baudą juridinių asmenų vadovams ar kitiems atsakingiems asmenims nuo vieno šimto iki dviejų šimtų litų.

4. Draudžiamų vežti medžiagų ar daiktų, už kurių vežimo taisyklių pažeidimą šiame straipsnyje nustatyta administracinė atsakomybė, sąrašą nustato atitinkamų rūšių transporte galiojančios vežimo taisyklės.

**429 straipsnis. Veiklos, susijusios su pavojingų krovinių vežimu, jų pakrovimu ir (ar) iškrovimu bei laikinuoju sandėliavimu, ataskaitų nepateikimas arba neteisingų duomenų ataskaitoje pateikimas, pavojingų krovinių vežimo saugos specialisto nepaskyrimas arba nepranešimas apie šio specialisto paskyrimą**

1. Veiklos, susijusios su pavojingų krovinių vežimu, jų pakrovimu ir (ar) iškrovimu bei laikinuoju sandėliavimu, ataskaitų nepateikimas arba neteisingų duomenų ataskaitoje pateikimas

užtraukia baudą juridinių asmenų vadovams ar kitiems atsakingiems asmenims, kuriems pavesta vadovauti krovinių vežimo veiklai, nuo dviejų šimtų iki keturių šimtų litų.

2. Pavojingų krovinių vežimo automobilių, geležinkelių, vidaus vandenų transportu saugos specialisto nepaskyrimas juridiniame asmenyje arba nepranešimas nustatyta tvarka apie šio specialisto paskyrimą

užtraukia baudą juridinių asmenų vadovams ar kitiems atsakingiems asmenims, kuriems pavesta vadovauti krovinių vežimo veiklai, nuo keturių šimtų iki aštuonių šimtų litų.

**430 straipsnis. Pavojingų krovinių vežimo kelių transportu reikalavimų pažeidimas**

1. Pavojingų krovinių pateikimas vežti kelių transportu, kai vežimo dokumentuose nepateikiama kita su vežamu pavojingu kroviniu susijusi informacija arba pažeisti kiti pavojingų krovinių vežimo teisės aktuose nustatyti reikalavimai, išskyrus numatytuosius šiame straipsnyje,

užtraukia įspėjimą arba baudą nuo penkiasdešimt iki vieno šimto litų.

2. Pavojingų krovinių vežimas kelių transportu, kai pavojingų krovinių vežimą nustatantys ženklai, žymėjimas ir (ar) juose esančios raidės, skaičiai, simboliai yra netinkamo dydžio arba neatitinka reikalavimų, arba kai vežimo dokumentuose nepateikiama kita su vežamu pavojingu kroviniu susijusi informacija, arba kai vairuotojas atitinka profesinio pasirengimo reikalavimus, tačiau vežimo metu nepateikia atitinkamo profesinio pasirengimo pažymėjimo, arba kai pažeisti kiti pavojingų krovinių vežimo teisės aktuose nustatyti reikalavimai, išskyrus numatytuosius šiame straipsnyje,

užtraukia įspėjimą arba baudą nuo penkiasdešimt iki vieno šimto litų.

3. Pavojingų krovinių pateikimas vežti kelių transportu, kai pasibaigę taros arba vidutinės talpos konteinerio ar didelės taros bandymo, patikrinimo ir (ar) naudojimo terminai arba kai pavojingi kroviniai vežami pažeistoje pakuotėje ar vidutinės talpos konteineryje, ar didelėje pakuotėje, arba kai supakuoti kroviniai vežami struktūriškai nepatvariame konteineryje, arba kai cisternos (konteinerinės cisternos) (įskaitant tuščias ir neišvalytas) netinkamai uždarytos, arba kai vežamos mišrios pakuotės, kurių išorinė pakuotė nėra tinkamai paruošta, arba kai transporto priemonė netinkamai paženklinta, arba kai nepateikiamos nustatytus reikalavimus atitinkančios rašytinės instrukcijos vairuotojui ir (ar) jos neatitinka vežamo krovinio,

užtraukia baudą nuo vieno šimto iki keturių šimtų litų.

4. Pavojingų krovinių vežimas kelių transportu, kai transporto priemonė (transporto priemonių junginys) neatitinka patvirtintų standartų, tačiau tai nekelia tiesioginio pavojaus, arba kai transporto priemonėje nėra įrangos, nurodytos rašytinėse instrukcijose vairuotojui, arba kai pavojingi kroviniai vežami pažeistoje pakuotėje ar konteineryje, arba kai pažeista tuščia ir neišvalyta pavojingo krovinio pakuotė, arba kai transporto priemonės pavojingumas netinkamai pažymėtas ar paženklintas, arba kai nėra nustatytus reikalavimus atitinkančių rašytinių instrukcijų vairuotojui, arba kai jos neatitinka vežamo krovinio, arba transporto priemonėje nėra reikalaujamų veikiančių gesintuvų, arba kai transporto priemonė su pavojingu kroviniu paliekama stovėti nesilaikant nustatytų reikalavimų,

užtraukia baudą nuo vieno šimto iki keturių šimtų litų.

5. Pavojingų krovinių, kurių pakuotė pažeista ar nesandari (įskaitant pažeistas tuščias ir neišvalytas pakuotes), krovimas į transporto priemonę

užtraukia baudą krovimo darbus atliekančio juridinių asmenų vadovams ar krovėjams nuo vieno šimto iki keturių šimtų litų.

6. Pavojingų krovinių pateikimas vežti kelių transportu, vežimas arba krovimas į transporto priemonę, kai pavojingi kroviniai teka (byra) arba kai nėra nuorodos, kad jie pavojingi, krovinio dokumentuose, arba to nepaženklinus, arba nepažymėjus ant pakuotės, arba nepaženklinus transporto priemonės, arba pavojingų krovinių krovimas į transporto priemonę nesilaikant krovimo (pakrovimo), mišraus krovimo ar tvirtinimo taisyklių

užtraukia baudą vairuotojams nuo dviejų šimtų iki keturių šimtų litų ir juridinių asmenų vadovams ar kitiems asmenims, pateikusiems krovinius vežti (siuntėjams), krovimo darbus atliekančių juridinių asmenų vadovams ar krovėjams, taip pat vežimo paslaugas teikiančių juridinių asmenų vadovams - nuo keturių šimtų iki aštuonių šimtų litų.

7. Pavojingų krovinių pateikimas vežti kelių transportu, kai pakuoti naudojama tara neatitinka nustatytų reikalavimų arba nesilaikoma vežimo palaidai konteineriuose ar cisternose reikalavimų, arba kai nesilaikoma pakrovimo, cisternų ar taros užpildymo, krovinio tvirtinimo taisyklių, arba kai siuntėjas galėjo žinoti ar žinojo, kad asmens ar vežimo paslaugas teikiančios įmonės transporto priemonė ar jos vairuotojas neatitinka keliamų reikalavimų,

užtraukia baudą juridinių asmenų vadovams ar kitiems asmenims, pateikusiems krovinius vežti (siuntėjams), nuo keturių šimtų iki aštuonių šimtų litų.

8. Pavojingų krovinių vežimas kelių transportu, kai pavojingi kroviniai vežami netinkamomis, neturinčiomis atitinkamo sertifikato transporto priemonėmis ar transporto priemonėmis, neatitinkančiomis patvirtintų standartų ir dėl to keliančiomis tiesioginį pavojų, arba kai viršijamas didžiausias vienam transporto vienetui leidžiamas vežti pavojingo krovinio kiekis, arba kai pavojingi kroviniai vežami draudžiamu būdu, arba kai nesilaikoma laikinojo sandėliavimo taisyklių, arba kai pavojingus krovinius vežantis vairuotojas neatitinka nustatytų profesinio pasirengimo reikalavimų ar nesilaiko draudimo rūkyti,

užtraukia baudą vairuotojams nuo dviejų šimtų iki keturių šimtų litų ir vežimo paslaugas teikiančių juridinių asmenų vadovams – nuo keturių šimtų iki aštuonių šimtų litų.

9. Pavojingų krovinių vežimo kelių transportu reikalavimų pažeidimas, kai pateikiami vežti, kraunami arba vežami kelių transportu draudžiami vežti pavojingi kroviniai,

užtraukia baudą vairuotojams nuo dviejų šimtų iki keturių šimtų litų, krovimo darbus atliekančių juridinių asmenų vadovams ar krovėjams – nuo keturių šimtų iki aštuonių šimtų litų ir juridinių asmenų vadovams ar kitiems asmenims, pateikusiems krovinius vežti (siuntėjams), ir vežimo paslaugas teikiančių juridinių asmenų vadovams nuo vieno tūkstančio iki dviejų tūkstančių litų.

10. Vežimo paslaugas teikiančių įmonių vadovai, vairuotojai neatsako už šio straipsnio 2, 4, 6, 8 ir 9 dalyse numatytus nusižengimus, o krovimo darbus atliekančios įmonės vadovai, krovėjai – už 5, 6 ir 9 dalyse numatytus nusižengimus, kurie padaryti dėl neteisingos informacijos, nurodytos kitų asmenų pateiktuose krovinio dokumentuose.

11. Administracinė atsakomybė už šiame straipsnyje numatytus nusižengimus neatsiranda, kai pavojingi kroviniai vežami neviršijant nustatytų ribinių kiekių arba kai vežama vadovaujantis teisės aktų nustatytomis išlygomis, išskyrus atvejus, kai vežami kelių transportu draudžiami vežti pavojingi kroviniai.

**431 straipsnis. Naudojimosi automobilių ir elektros transportu tvarkos pažeidimas**

1. Važiavimas ne transporto priemonės salone (kabinoje, kėbule), stovint ant autobuso arba troleibuso laiptelių, neleidžiant vairuotojui uždaryti durų, taip pat važiavimas autobusu arba troleibusu nešvariais drabužiais, kurie gali sutepti autobuso, troleibuso vidaus apdailą ar keleivių drabužius,

užtraukia baudą nuo penkiasdešimt iki vieno šimto litų.

2. Šiukšlių, nuorūkų ar kitokių daiktų išmetimas pro transporto priemonės langus arba duris

užtraukia baudą nuo penkiasdešimt iki vieno šimto litų.

**432 straipsnis. Kelių transporto priemonių privalomųjų techninių apžiūrų ir techninių ekspertizių atlikimo reikalavimų nesilaikymas**

Įmonių, atliekančių kelių transporto priemonių privalomąsias technines apžiūras ar technines ekspertizes, veiklą reglamentuojančių norminių aktų reikalavimų nevykdymas

užtraukia baudą kelių transporto priemonių privalomųjų techninių apžiūrų kontrolieriams ar transporto priemonių ekspertams nuo dviejų šimtų penkiasdešimt iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

**433 straipsnis. Nustatytų reikalavimų vykdyti transporto priemonių vairuotojų mokymą nesilaikymas**

1. Nustatytų reikalavimų vykdyti transporto priemonių vairuotojų pirminį ar vairuotojų, kuriems teisė vairuoti buvo atimta dėl Kelių eismo taisyklių pažeidimų, papildomą mokymą, nesilaikymas

užtraukia baudą vairuotojų mokytojui, eismo saugumo mokytojui, vairavimo instruktoriui ar šeimos vairavimo instruktoriui – nuo keturių šimtų iki aštuonių šimtų litų ir juridinių asmenų, vykdančių transporto priemonių vairuotojų pirminį ar vairuotojų, kuriems teisė vairuoti buvo atimta dėl Kelių eismo taisyklių pažeidimų, papildomą mokymą, vadovams nuo vieno tūkstančio iki vieno tūkstančio penkių šimtų litų.

2. Praktinio vairavimo mokymas, jei vairavimo instruktorius nedirba juridiniame asmenyje, vykdančiame transporto priemonių vairuotojų mokymą, arba nėra šeimos vairavimo instruktorius,

užtraukia baudą nuo penkių šimtų iki vieno tūkstančio litų.

3. Šio straipsnio 2 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki trijų tūkstančių litų.

4. Transporto priemonių vairuotojų mokymas neturint teisės vykdyti transporto priemonių vairuotojų mokymą arba kai teisė vykdyti transporto priemonių vairuotojų mokymą sustabdyta,

užtraukia baudą juridinių asmenų vadovams ar kitiems atsakingiems asmenims nuo vieno tūkstančio iki trijų tūkstančių litų.

**434 straipsnis. Važiavimas be bilieto ir didesnio, negu nustatyta, rankinio bagažo vežimas geležinkelių transportu**

1. Keleivių važiavimas geležinkelių transportu be bilieto, trečio ir daugiau vaikų, jaunesnių nei septynerių metų amžiaus vežimas neužimant atskiros sėdimosios ar miegamosios vietos arba vaikų, ne jaunesnių nei septynerių, bet jaunesnių nei šešiolikos metų amžiaus vežimas be bilieto geležinkelių transportu

užtraukia baudą nuo vieno šimto iki dviejų šimtų litų.

2. Didesnio, negu nustatyta, rankinio bagažo vežimas

užtraukia baudą nuo dvidešimt iki trisdešimt litų.

3. Geležinkelių darbuotojų (traukinių viršininkų, palydovų, konduktorių) vežimas keleivių be bilieto ar jų didesnio, negu nustatyta, rankinio bagažo

užtraukia baudą nuo vieno šimto iki dviejų šimtų litų.

**435 straipsnis. Aviacijos saugumo reikalavimų pažeidimas**

1. Nustatytų aviacijos saugumo reikalavimų pažeidimas

užtraukia baudą juridinių asmenų vadovams ar kitiems atsakingiems asmenims nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki šešių tūkstančių litų.

**436 straipsnis. Plaukimas be bilieto ir didesnio, negu nustatyta, rankinio bagažo vežimas jūrų transportu**

1. Didesnio, negu nustatyta, rankinio bagažo vežimas jūrų laivuose

užtraukia baudą dvidešimt iki aštuoniasdešimt litų.

2. Keleivių plaukimas be bilieto arba ne jaunesnių nei penkerių, bet jaunesnių nei šešiolikos metų amžiaus vaikų vežimas be bilieto jūrų laivuose

užtraukia baudą nuo penkiasdešimt iki vieno šimto litų.

**437 straipsnis. Plaukimas be bilieto ir didesnio, negu nustatyta, rankinio bagažo vežimas vidaus vandenų transporto priemonėse**

1. Didesnio, negu nustatyta, rankinio bagažo vežimas vidaus vandenų transporto priemonėse

užtraukia baudą nuo dvidešimt iki aštuoniasdešimt litų.

2. Keleivių plaukimas be bilieto arba ne jaunesnių nei penkerių, bet jaunesnių nei šešiolikos metų amžiaus vaikų vežimas be bilieto perkėlos priemonėmis ir vidaus vandenų transporto priemonėse

užtraukia baudą nuo penkiasdešimt iki vieno šimto litų.

**438 straipsnis. Važiavimas be bilieto arba važiavimas įsigijus važiavimo bilietą su nuolaida, tačiau nepateikus reikiamų dokumentų, patvirtinančių teisę į transporto lengvatas, arba tokių keleivių ar neapmokėto bagažo vežimas keleivinėmis kelių transporto priemonėmis, arba atsisakymas sumokėti už važiavimą taksi**

1. Neapmokėto bagažo vežimas keleivinėmis kelių transporto priemonėmis

užtraukia baudą nuo dešimt iki dvidešimt litų.

2. Keleivių važiavimas keleivinėmis kelių transporto priemonėmis įsigijus važiavimo bilietą su nuolaida, tačiau nepateikus reikiamų dokumentų, patvirtinančių teisę į transporto lengvatas,

užtraukia baudą nuo dvidešimt iki keturiasdešimt litų.

3. Ne jaunesnių nei septynerių, bet jaunesnių nei keturiolikos metų amžiaus vaikų vežimas be bilieto arba ne jaunesnių nei keturiolikos, bet jaunesnių nei šešiolikos metų amžiaus vaikų važiavimas be bilieto keleivinėmis kelių transporto priemonėmis

užtraukia baudą tėvams arba globėjams (rūpintojams) nuo keturiasdešimt iki aštuoniasdešimt litų.

4. Keleivių važiavimas be bilieto keleivinėmis kelių transporto priemonėmis arba važiavimas įsigijus važiavimo bilietą su nuolaida, neturint teisės į transporto lengvatas,

užtraukia baudą nuo šešiasdešimt iki vieno šimto litų.

5. Atsisakymas sumokėti už važiavimą taksi arba už taksi iškvietimą

užtraukia baudą nuo šešiasdešimt iki vieno šimto litų.

6. Keleivių vežimas be bilieto ar nesilaikymas nustatyto tarifo arba keleivių, įsigijusių važiavimo bilietus su nuolaida, tačiau nepateikusių reikiamų dokumentų, patvirtinančių teisę į transporto lengvatas, vežimas, arba dviejų ar daugiau važiavimo bilietų su nuolaida pardavimas vietoj vieno važiavimo bilieto, arba važiavimo bilietų su nuolaida išspausdinimas, kai nėra keleivių, arba dviejų ar daugiau važiavimo bilietų su nuolaida duomenų išspausdinimas viename važiavimo biliete keleiviniame kelių transporte

užtraukia baudą nuo dviejų šimtų penkiasdešimt iki penkių šimtų litų.

7. Šio straipsnio 6 dalyje numatytas administracinis nusižengimas, padarytas pakartotinai,

užtraukia baudą nuo trijų šimtų penkiasdešimt iki septynių šimtų litų.

**439 straipsnis. Autobusų stočių, paviljonų ir stotelių eksploatavimo tvarkos pažeidimas**

Autobusų stočių, paviljonų ir stotelių eksploatavimas pažeidžiant Keleivių ir bagažo vežimo keleiviniu automobilių transportu taisykles, taip pat kelio ženklų, tvarkaraščių, informacinių skelbimų, neatitinkančių norminių teisės aktų nustatytų funkcinių ir techninių reikalavimų, naudojimas

užtraukia baudą asmenims, atsakingiems už šių objektų eksploatavimą, nuo dviejų šimtų penkiasdešimt iki penkių šimtų litų.

**440 straipsnis. Keleivių vežimo keleiviniu kelių transportu taisyklių pažeidimas**

1. Keleivių vežimas keleiviniu kelių transportu, kurio apdaila, techninė arsanitarinė būklė neatitinka teisės aktų nustatytų reikalavimų,

užtraukia baudą vairuotojams nuo penkiasdešimt iki vieno šimto litų ir vežėjų juridinių asmenų vadovams ar kitiems atsakingiems asmenims – nuo vieno šimto penkiasdešimt iki trijų šimtų litų.

2. Keleivių vežimas keleiviniu kelių transportu neturint keleivinį kelių transportą reglamentuojančiuose teisės aktuose nurodytų dokumentų arba turint negaliojančius dokumentus

užtraukia baudą vairuotojams nuo penkiasdešimt iki vieno šimto litų ir vežėjų juridinių asmenų vadovams ar kitiems atsakingiems asmenims – nuo vieno šimto penkiasdešimt iki trijų šimtų litų.

3. Keleivinio kelių transporto eismo tvarkaraščių nesilaikymas, nukrypimas nuo nurodytos maršrutų trasos

užtraukia baudą vairuotojams nuo penkiasdešimt iki vieno šimto litų ir juridinių asmenų vadovams ar kitiems atsakingiems asmenims– nuo dviejų šimtų penkiasdešimt iki penkių šimtų litų.

**441 straipsnis. Keleivių vežimo lengvaisiais taksi automobiliais taisyklių pažeidimas**

1. Nustatytos formos kvito, nurodančio taksi paslaugos kainą, neišdavimas keleiviui, kai šis pageidauja,

užtraukia baudą nuo vieno šimto iki dviejų šimtų litų.

2. Keleivių vežimas lengvaisiais taksi automobiliais neturint taksometro, neįjungus jo ar su neveikiančiu taksometru, su taksometru, neatitinkančiu nustatytų reikalavimų, taip pat nustatyto tarifo nesilaikymas vežant keleivius lengvaisiais taksi automobiliais

užtraukia baudą nuo dviejų šimtų iki penkių šimtų litų.

3. Viso užmokesčio pagal taksometro rodmenis paėmimas iš kiekvieno keleivio, jeigu kartu važiavę keleiviai atsiskaito atskirai,

užtraukia baudą nuo dviejų šimtų iki penkių šimtų litų.

4. Atsisakymas vežti keleivį trumpą atstumą ar didesnio užmokesčio, negu rodo taksometras, reikalavimas

užtraukia baudą nuo dviejų šimtų iki penkių šimtų litų.

5. Lengvojo taksi automobilio vairuotojo nuolatinis darbas kitos savivaldybės teritorijoje, kai nėra atitinkamo savivaldybių susitarimo,

užtraukia baudą nuo trijų šimtų iki šešių šimtų litų.

6. Keleivių vežimo lengvaisiais taksi automobiliais taisyklių, patvirtintų Susisiekimo ministerijos, pažeidimai, išskyrus numatytuosius šiame straipsnyje,

užtraukia baudą nuo penkiasdešimt iki vieno šimto litų.

7. Šio straipsnio 2, 3, 4 ar 5 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

**442 straipsnis. Krovinių vežimo kelių transporto priemonėmis vidaus ir (ar) tarptautiniais maršrutais taisyklių pažeidimas**

1. Krovinių vežimas kelių transporto priemonėmis vidaus ir (ar) tarptautiniais maršrutais neturint krovininį kelių transportą reglamentuojančiuose teisės aktuose nurodytų dokumentų arba turint ne pagal nustatytus reikalavimus užpildytus dokumentus, jei nėra šio kodekso 155 straipsnyje numatytų požymių,

užtraukia baudą vairuotojams nuo trisdešimt iki penkiasdešimt litų ir juridinių asmenų vadovams ar kitiems atsakingiems asmenims – nuo penkiasdešimt iki vieno šimto penkiasdešimt litų.

2. Krovinių vežimas kelių transporto priemonėmis tarptautiniais maršrutais be kelionės leidimo, su neatitinkančiu važiavimo pobūdžio ar neužpildytu leidimu

užtraukia baudą vairuotojams nuo dviejų tūkstančių iki trijų tūkstančių litų.

**443 straipsnis. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatytos vairavimo be pertraukos trukmės arba kasdienio vairavimo trukmės viršijimas**

1. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatytos vairavimo be pertraukos trukmės arba kasdienio vairavimo trukmės viršijimas nuo 15 minučių iki 30 minučių

užtraukia baudą vairuotojams nuo dvidešimt iki penkiasdešimt litų.

2. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatytos vairavimo be pertraukos trukmės arba kasdienio vairavimo trukmės viršijimas daugiau kaip 30 minučių, bet ne daugiau kaip 1 valandą

užtraukia baudą vairuotojams nuo vieno šimto iki dviejų šimtų litų.

3. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatytos vairavimo be pertraukos trukmės arba kasdienio vairavimo trukmės viršijimas daugiau kaip 1 valandą, bet ne daugiau kaip 2 valandas

užtraukia baudą vairuotojams nuo dviejų šimtų iki trijų šimtų litų.

4. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatytos vairavimo be pertraukos trukmės arba kasdienio vairavimo trukmės viršijimas daugiau kaip 2 valandas, bet ne daugiau kaip 3 valandas

užtraukia baudą vairuotojams nuo trijų šimtų iki penkių šimtų litų.

5. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatytos vairavimo be pertraukos trukmės arba kasdienio vairavimo trukmės viršijimas daugiau kaip 3 valandas, bet ne daugiau kaip 4 valandas

užtraukia baudą vairuotojams nuo penkių šimtų iki septynių šimtų penkiasdešimt litų.

6. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatytos vairavimo be pertraukos trukmės arba kasdienio vairavimo trukmės viršijimas daugiau kaip 4 valandas

užtraukia baudą vairuotojams nuo septynių šimtų penkiasdešimt iki vieno tūkstančio litų.

**444 straipsnis. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatytos kasdienio arba kassavaitinio poilsio trukmės pažeidimas**

1. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatytos kasdienio arba kassavaitinio poilsio trukmės pažeidimas, kai trūksta ne daugiau kaip 1 valandos kasdienio arba kassavaitinio poilsio,

užtraukia baudą vairuotojams nuo penkiasdešimt iki vieno šimto litų.

2. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatytos kasdienio arba kassavaitinio poilsio trukmės pažeidimas, kai trūksta daugiau kaip 1 valandos, bet ne daugiau kaip 2 valandų kasdienio arba kassavaitinio poilsio,

užtraukia baudą vairuotojams nuo vieno šimtų iki dviejų šimtų litų.

3. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatytos kasdienio arba kassavaitinio poilsio trukmės pažeidimas, kai trūksta daugiau kaip 2 valandų, bet ne daugiau kaip 4 valandų kasdienio arba kassavaitinio poilsio,

užtraukia baudą vairuotojams nuo dviejų šimtų iki trijų šimtų litų.

4. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatytos kasdienio arba kassavaitinio poilsio trukmės pažeidimas, kai trūksta daugiau kaip 4 valandų, bet ne daugiau kaip 6 valandų kasdienio arba kassavaitinio poilsio,

užtraukia baudą vairuotojams nuo penkių šimtų iki septynių šimtų penkiasdešimt litų.

5. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatytos kasdienio arba kassavaitinio poilsio trukmės pažeidimas, kai trūksta daugiau kaip 6 valandų kasdienio arba kassavaitinio poilsio,

užtraukia baudą vairuotojams nuo septynių šimtų penkiasdešimt iki vieno tūkstančio litų.

6. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatyto kasdienio arba kassavaitinio poilsio laiko suskirstymas į laikotarpius pažeidžiant teisės aktų nustatytus reikalavimus

užtraukia baudą vairuotojams nuo vieno šimto iki dviejų šimtų litų.

**445 straipsnis. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatyto vairavimo laiko viršijimas**

1. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatyto vairavimo laiko per 1 savaitę arba paeiliui einančias 2 savaites viršijimas ne daugiau kaip 2 valandas

užtraukia baudą vairuotojams nuo penkiasdešimt iki vieno šimto litų.

2. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatyto vairavimo laiko per 1 savaitę arba paeiliui einančias 2 savaites viršijimas daugiau kaip 2 valandas, bet ne daugiau kaip 4 valandas

užtraukia baudą vairuotojams nuo vieno šimto iki dviejų šimtų litų.

3. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatyto vairavimo laiko per 1 savaitę arba paeiliui einančias 2 savaites viršijimas daugiau kaip 4 valandas, bet ne daugiau kaip 8 valandas

užtraukia baudą vairuotojams nuo dviejų šimtų iki trijų šimtų litų.

4. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatyto vairavimo laiko per 1 savaitę arba paeiliui einančias 2 savaites viršijimas daugiau kaip 8 valandas

užtraukia baudą vairuotojams nuo trijų šimtų iki penkių šimtų litų.

**446 straipsnis. Keleivių ar krovinių vežimas kelių transporto priemonėmis vidaus ir (ar) tarptautiniais maršrutais, kai tachografas neįrengtas, naudojant neveikiantį ar neatitinkantį nustatytų reikalavimų tachografą, šio prietaiso rodmenų ir registracijos lapų arba vairuotojo kortelės netinkamas naudojimas ir klastojimas, kitų vairavimo ir poilsio režimo reikalavimų pažeidimas**

1. Keleivių ar krovinių vežimas kelių transporto priemonėmis vidaus ir (ar) tarptautiniais maršrutais naudojant neatitinkančius nustatytų reikalavimų tachografo registracijos lapus ir (ar) vairuotojo kortelę arba pažeidžiant nustatytą jų naudojimo tvarką

užtraukia baudą vairuotojams nuo vieno šimto iki dviejų šimtų litų ir juridinių asmenų vadovams ar kitiems atsakingiems asmenims, kuriems pavesta vadovauti krovinių ar keleivių vežimo veiklai,– nuo dviejų šimtų penkiasdešimt iki penkių šimtų litų.

2. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) privalomo tachografo registracijos lapo naudojimas ilgiau kaip 24 valandas arba valstybės, kurioje pradėjo ar baigė darbą, simbolio į vairuotojo kortelę neįrašymas

užtraukia baudą vairuotojams nuo dviejų šimtų iki trijų šimtų litų.

3. Keleivių ar krovinių vežimas kelių transporto priemonėmis vidaus ir (ar) tarptautiniais maršrutais naudojant neįrengtą, neveikiantį, nesuremontuotą per nustatytą laikotarpį ar neatitinkantį nustatytų reikalavimų tachografą

užtraukia baudą vairuotojams nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims, kuriems pavesta vadovauti krovinių ar keleivių vežimo veiklai,– nuo penkių šimtų iki trijų tūkstančių litų.

4. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) privalomų tachografo registracijos lapų ir (ar) duomenų iš vairuotojo kortelės ar jų dalies už teisės aktuose nustatytą laikotarpį nepateikimas, neužpildyto ar ne pagal nustatytus reikalavimus užpildytų tachografo registracijos lapų pateikimas ir (ar) privalomų ranka daryti įrašų ar vairuotojo kortelės nepateikimas, ir (ar) privalomų vairuotojo veiklos laikotarpių neįrašymas į vairuotojo kortelę ar vairavimas nenaudojant vairuotojo kortelės

užtraukia baudą vairuotojams nuo penkių šimtų iki vieno tūkstančio litų.

5. Keleivių ar krovinių vežimas kelių transporto priemonėmis vidaus ir (ar) tarptautiniais maršrutais naudojant tachografą, kurio viena iš funkcijų specialiai atjungta arba kuris pritaikytas vairavimo ir poilsio rodmenims ir (ar) duomenims klastoti, arba naudojant prietaisus ar įrenginius, turinčius įtakos tachografo veikimui,

užtraukia baudą vairuotojams nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims, kuriems pavesta vadovauti krovinių ar keleivių vežimo veiklai,– nuo dviejų tūkstančių penkių šimtų iki penkių tūkstančių litų.

6. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, tachografo registracijos lapų, duomenų, perkeltų iš skaitmeninio tachografo ir (ar) vairuotojo kortelės, ir (ar) spaudinių rodmenų klastojimas, vairavimas naudojant ne savo vairuotojo kortelę ar tachografo registracijos lapą arba blanko, naudojamo patvirtinti vairuotojo veiklos laikotarpius pagal 2006 m. kovo 15 d. Europos Parlamento ir Tarybos reglamentą (EB) Nr. 561/2006 dėl tam tikrų su kelių transportu susijusių socialinių teisės aktų suderinimo ir iš dalies keičiančio Tarybos reglamentus (EEB) Nr. 3821/85 ir (EB) Nr. 2135/98 bei panaikinančio Reglamentą (EEB) Nr. 3820/85 (OL 2006 L 102, p. 1), arba Europos šalių susitarimą dėl kelių transporto priemonių ekipažų, važinėjančių tarptautiniais maršrutais (AETR), neatitinkančio realios vairuotojo veiklos ar neteisingai užpildyto pateikimas

užtraukia baudą vairuotojams nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims, kuriems pavesta vadovauti krovinių ar keleivių vežimo veiklai, – nuo dviejų tūkstančių iki keturių tūkstančių litų.

7. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) nustatytų kitų negu šiame straipsnyje bei 443, 444, 445straipsniuose nurodytų vairavimo ir poilsio režimo reikalavimų pažeidimai

užtraukia baudą vairuotojams nuo penkiasdešimties iki vieno šimto litų.

**447 straipsnis. Kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) privalomų tachografo registracijos lapų ir (ar) duomenų, perkeltų iš skaitmeninio tachografo ir (ar) vairuotojo kortelės, nesaugojimas nustatytą laiką įmonėje arba vairavimo ir poilsio režimo nesilaikymas įmonėje**

1. Nuo 5 iki 10 procentų kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) privalomų tachografo registracijos lapų ir (ar) duomenų, perkeltų iš skaitmeninio tachografo ir (ar) vairuotojo kortelės (iš patikrintų vairuotojo darbo dienų), nesaugojimas nustatytą laiką įmonėje arba iš tachografo registracijos lapų ir (ar) duomenų, perkeltų iš skaitmeninio tachografo ir (ar) vairuotojo kortelės (iš įmonėje patikrintų vairuotojo darbo dienų), nustatytas nuo 5 iki 10 procentų vairuotojų darbo ir poilsio režimo pažeidimas

užtraukia baudą juridinių asmenų vadovams ar kitiems atsakingiems asmenims, kuriems pavesta vadovauti krovinių ar keleivių vežimo veiklai, nuo dviejų šimtų iki penkių šimtų litų.

2. Daugiau kaip 10, bet ne daugiau kaip 20 procentų kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) privalomų tachografo registracijos lapų ir (ar) duomenų, perkeltų iš skaitmeninio tachografo ir (ar) vairuotojo kortelės (iš patikrintų vairuotojo darbo dienų), nesaugojimas nustatytą laiką įmonėje arba iš tachografo registracijos lapų ir (ar) duomenų, perkeltų iš skaitmeninio tachografo ir (ar) vairuotojo kortelės (iš įmonėje patikrintų vairuotojo darbo dienų), nustatytas daugiau kaip 10, bet ne daugiau kaip 20 procentų vairuotojų darbo ir poilsio režimo pažeidimas

užtraukia baudą juridinių asmenų vadovams ar kitiems atsakingiems asmenims, kuriems pavesta vadovauti krovinių ar keleivių vežimo veiklai, nuo penkių šimtų iki vieno tūkstančio litų.

3. Daugiau kaip 20 procentų kelių transporto priemonių, vežančių keleivius ar krovinius vidaus ir (ar) tarptautiniais maršrutais, ekipažams (vairuotojams) privalomų tachografo registracijos lapų ir (ar) duomenų, perkeltų iš skaitmeninio tachografo ir (ar) vairuotojo kortelės (iš patikrintų vairuotojo darbo dienų), nesaugojimas nustatytą laiką įmonėje arba iš tachografo registracijos lapų ir (ar) duomenų, perkeltų iš skaitmeninio tachografo ir (ar) vairuotojo kortelės (iš įmonėje patikrintų vairuotojo darbo dienų), nustatytas daugiau kaip 20 procentų vairuotojų darbo ir poilsio režimo pažeidimas

užtraukia baudą juridinių asmenų vadovams ar kitiems atsakingiems asmenims, kuriems pavesta vadovauti krovinių ar keleivių vežimo veiklai, nuo vieno tūkstančio iki dviejų tūkstančių litų.

**448 straipsnis. Keleivių ar krovinių vežimas kelių transporto priemonėmis vidaus ir (ar) tarptautiniais maršrutais be greičio ribojimo prietaiso, su neveikiančiu ar išjungtu greičio ribojimo prietaisu**

Keleivių ar krovinių vežimas kelių transporto priemonėmis vidaus ir (ar) tarptautiniais maršrutais be greičio ribojimo prietaiso, su neveikiančiu ar išjungtu greičio ribojimo prietaisu

užtraukia baudą vairuotojams nuo vieno tūkstančio iki dviejų tūkstančių litų ir juridinių asmenų vadovams ar kitiems atsakingiems asmenims, kuriems pavesta vadovauti krovinių ar keleivių vežimo veiklai, – nuo dviejų tūkstančių iki keturių tūkstančių litų.

**449 straipsnis. Keleivių vežimo užsakomaisiais reisais tvarkos pažeidimas**

1. Ne iš anksto sudarytos ir (ar) neturinčios bendro kelionės tikslo keleivių grupės rinkimas ar vežimas arba keleivių grupės vežimas nepateikus iš anksto sudarytos keleivių vežimo sutarties ir (ar) keleivių vežimo lapo ar pateikus neužpildytus dokumentus

užtraukia baudą vairuotojams nuo dviejų šimtų penkiasdešimt iki penkių šimtų litų ir juridinių asmenų vadovams ar kitiems atsakingiems asmenims, kuriems pavesta vadovauti keleivių vežimo veiklai, – nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

**450 straipsnis. Krovinių saugumą geležinkelių, jūrų, vidaus vandenų ir automobilių transporte užtikrinančių taisyklių pažeidimas**

1. Riedmenų, konteinerių, plaukiojančių ir kitokių kroviniams gabenti skirtų transporto priemonių, taip pat vežimo įrenginių sugadinimas

užtraukia baudą nuo trisdešimt iki penkiasdešimt litų.

2. Krovininių vagonų, automobilių, automobilių priekabų, konteinerių, plaukiojančių priemonių triumų ir kitų kroviniams skirtų patalpų plombų ir užrakinamųjų įtaisų sugadinimas, plombų nuo jų nuplėšimas, krovinių atskirų vienetų ir jų pakuočių, paketų sugadinimas, krovinių kiemų, geležinkelio stočių, krovininių automobilių stočių, konteinerių punktų (aikštelių), uostų (prieplaukų) ir sandėlių, kuriuose atliekamos operacijos, susijusios su krovinių vežimu, aptvarų sugadinimas, taip pat buvimas be reikiamo leidimo krovinių kiemų, konteinerių punktų (aikštelių), krovinių rajonų (barų), uostų (prieplaukų), šliuzų ir pirmiau nurodytų sandėlių teritorijoje

užtraukia baudą nuo trisdešimties iki dviejų šimtų litų.

**451 straipsnis. Kelio dangos užteršimas, automobilių kelių, jų statinių ir įrenginių sugadinimas, sunkiasvorių ir didelių matmenų krovinių vežimas be leidimo**

1. Kelio dangos užteršimas

užtraukia baudą nuo vieno šimto iki trijų šimtų litų.

2. Automobilių kelių, jų statinių ir įrenginių ar kelių eismo techninių reguliavimo priemonių sugadinimas, važiavimas asfalto danga vikšriniu transportu, kliūčių kelių eismui sudarymas

užtraukia baudą nuo penkių šimtų iki vieno tūkstančio litų.

3. Važiavimas be leidimo kelių transporto priemonėmis (jų junginiais) viršijant leidžiamą ašies (ašių) apkrovą ir (ar) leidžiamą bendrą masę, taip pat važiavimas be leidimo kelių transporto priemonėmis (jų junginiais), kurių matmenys su kroviniu ar be jo viršija leidžiamus,

užtraukia baudą vairuotojams nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims, kuriems pavesta vadovauti krovinių ar keleivių vežimo veiklai, – nuo vieno tūkstančio iki dviejų tūkstančių litų.

4. Krovinių pateikimas ar pakrovimas vežti kelių transporto priemone (jų junginiais), kai viršijama leidžiama ašies (ašių) apkrova ir (ar) leidžiama bendroji masė arba viršijami leidžiami kelių transporto priemonės (jų junginių) matmenys, neįsitikinus, kad gautas leidimas vežti tokius krovinius,

užtraukia baudą asmenims arba ir juridinių asmenų vadovams ar kitiems atsakingiems asmenims, pateikusiems vežti krovinius ir juos pakrovusiems (siuntėjams), nuo vieno tūkstančio iki dviejų tūkstančių litų.

**452 straipsnis. Darbų automobilių keliuose vykdymo, techninių eismo reguliavimo priemonių įrengimo ir priežiūros ir kitų eismo saugumo reikalavimų pažeidimas**

1. Automobilių kelių, kelio statinių ir sankryžų statybos ir jų apželdinimo projektų, techninių eismo reguliavimo priemonių įrengimo (nuėmimo) arba masinių ir sporto renginių keliuose organizavimo nesuderinimas su policija ar Lietuvos automobilių kelių direkcija prie Susisiekimo ministerijos ir kitomis teisės aktuose numatytomis institucijomis

užtraukia baudą nuo vieno šimto iki penkių šimtų litų.

2. Darbų automobilių keliuose ir prie jų vykdymas, prekybos, maitinimo ir kitokių aptarnavimo punktų įrengimas arba kelių tiesimas ar statinių pakelėse statymas, taip pat šūkių, plakatų, reklaminių skydų ir kitų priemonių kelio apsaugos zonoje įrengimas, nesuderinus su policija ir kitomis teisės aktuose numatytomis institucijomis,

užtraukia baudą nuo vieno šimto iki vieno tūkstančio litų.

**453 straipsnis. Automobilių kelių juostos ir kelių apsaugos zonos priežiūros taisyklių ir naudojimo sąlygų pažeidimas**

1. Automobilių kelių juostoje ir kelių apsaugos zonoje antžeminių ir požeminių komunikacijų klojimas, kasinėjimo ir bet kokių statybos darbų vykdymas, tarp jų sankryžų ir nuovažų įrengimas, medžiagų ir krovinių sandėliavimas nesuderinus nustatyta tvarka, važinėjimas kelio šlaitais, griovių gadinimas, taip pat želdinių niokojimas, šiukšlių ir sniego vertimas jose, kanalizacinio ar pramoninio, melioracinio vandens leidimas į kelių vandens nutekėjimo sistemas, o kelio juostoje – ir žemės arimas

užtraukia baudą nuo trijų šimtų iki penkių šimtų litų.

2. Automobilių kelių juostoje ir kelių apsaugos zonoje esančių tiltų, viadukų, tunelių, požeminių pėsčiųjų perėjų, garso slopinimo sienučių gadinimas

užtraukia baudą nuo penkių šimtų iki vieno tūkstančio litų.

**454 straipsnis. Žemės naudotojų padarytas Kelių priežiūros tvarkos aprašo pažeidimas**

Automobilių kelių apsaugos zonoje žemės naudotojams priskirtuose sklypuose jų (naudotojų) padarytas Kelių priežiūros tvarkos aprašo pažeidimas, vykdant pareigą laikyti techniškai tvarkingą ir švarią kelio apsaugos zoną, nuovažas ir vykdant kitus kelio apsaugos zonos priežiūros reikalavimus

užtraukia baudą nuo penkiasdešimt iki dviejų šimtų litų.

**455 straipsnis. Transporto priemonių savininkų ar valdytojų naudotojo mokesčio nesumokėjimas**

1. Važiavimas mokamais valstybinės reikšmės keliais specialiomis kelių transporto priemonėmis, skirtomis specialioms darbo funkcijoms atlikti, bet ne kroviniams vežti, nesumokėjus transporto priemonių savininkų ar valdytojų naudotojo mokesčio,

užtraukia baudą vairuotojams nuo keturių šimtų iki vieno tūkstančio dviejų šimtų litų.

2. Važiavimas mokamais valstybinės reikšmės keliais žemės ūkio veiklos subjektų N1–N3 kategorijų iki 16 tonų (įskaitytinai) bendrosios masės kelių transporto priemonėmis nesumokėjus transporto priemonių savininkų ar valdytojų naudotojo mokesčio

užtraukia baudą vairuotojams nuo keturių šimtų iki vieno tūkstančio dviejų šimtų litų.

3. Važiavimas mokamais valstybinės reikšmės keliais M2 ir N1 kategorijų kelių transporto priemonėmis nesumokėjus transporto priemonių savininkų ar valdytojų naudotojo mokesčio

užtraukia baudą vairuotojams nuo šešių šimtų iki vieno tūkstančio dviejų šimtų litų.

4. Važiavimas mokamais valstybinės reikšmės keliais M3, N2 ir N3 kategorijų kelių transporto priemonėmis nesumokėjus transporto priemonių savininkų ar valdytojų naudotojo mokesčio

užtraukia baudą vairuotojams nuo vieno tūkstančio dviejų šimtų iki dviejų tūkstančių šešių šimtų litų.

**456 straipsnis. Kelių priežiūros tvarkos aprašo pažeidimas**

Tvarkos aprašo, reikalaujančio prižiūrėti automobilių kelius ir kelių statinius bei įrenginius taip, kad jie atitiktų eismo saugumo reikalavimus, pažeidimas arba nesiėmimas priemonių laiku uždrausti ar apriboti eismą atskiruose kelio ruožuose, kai naudojimasis jais kelia grėsmę eismo saugumui,

užtraukia baudą atsakingiems asmenims nuo dviejų šimtų penkiasdešimt iki penkių šimtų litų.

**457 straipsnis. Gatvių, jų statinių ir įrenginių sugadinimas**

Gatvių, jų statinių ir įrenginių ar kelių eismo techninių reguliavimo priemonių sugadinimas, važiavimas asfalto danga vikšriniu transportu, kliūčių eismui sudarymas, tarp jų kelio dangos užteršimas, taip pat leistiną svorį viršijančių krovinių vežimas be savivaldybių vykdomųjų institucijų ar jų įgaliotų asmenų išduoto leidimo

užtraukia baudą nuo dviejų šimtų iki penkių šimtų litų.

**458 straipsnis. Darbų gatvėse vykdymo, techninių eismo reguliavimo priemonių įrengimo ir priežiūros ir kitų eismo saugumo reikalavimų pažeidimas**

1. Taisyklių, reikalaujančių prižiūrėti gatves, jų statinius ir įrenginius taip, kad jie būtų saugūs eismui, pažeidimas arba nesiėmimas priemonių laiku uždrausti ar apriboti eismą atskiruose gatvių ruožuose, kai naudojimasis jais kelia grėsmę eismo saugumui,

užtraukia baudą nuo penkiasdešimt iki dviejų šimtų litų.

2. Gatvių, jų statinių ir sankryžų įrengimo ir apželdinimo projektų, techninių eismo reguliavimo priemonių įrengimo (nuėmimo) arba masinių ir sporto renginių gatvėse organizavimo nesuderinimas su policija

užtraukia baudą nuo vieno šimto iki penkių šimtų litų.

3. Gatvių tiesimas, prekybos, maitinimo ir kitokių aptarnavimo punktų, sankryžų ir įvažiavimų jose įrengimas, statinių gatvėse ir prie jų statymas, šūkių, plakatų, reklaminių skydų ir kitų priemonių gatvėse arba arčiau kaip 30 metrų nuo jų įrengimas, nesuderinus su policija,

užtraukia baudą nuo penkių šimtų iki vieno tūkstančio litų.

**XXIII SKYRIUS**

**ADMINISTRACINIAI NUSIŽENGIMAI, SUSIJĘ SU RYŠIŲ SISTEMA**

**459** **straipsnis. Aparatūros ir įrenginių naudojimo sąlygų pažeidimas**

1. Aparatūrai ir įrenginiams taikomų reikalavimų nesilaikymas ir jų naudojimo sąlygų pažeidimas, taip pat aparatūros, įrenginių, radijo siuntimo, radijo ryšio slopinimo arba radijo stebėsenos įrenginių naudojimas ir (arba) įvežimas be leidimo, kai toks leidimas numatytas teisės aktuose,

užtraukia baudą asmenims, kurie nesiverčia elektroninių ryšių veikla, arba juridinių asmenų vadovams ar kitiems atsakingiems asmenims, jeigu tie juridiniai asmenys nesiverčia elektroninių ryšių veikla, nuo dviejų šimtų iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

3. Už šio straipsnio 1 ir 2 dalyse numatytus administracinius nusižengimus gali būti skiriamas teisės naudoti arba įvežti aparatūrą, įrenginius, radijo siuntimo, radijo ryšio slopinimo arba radijo stebėsenos įrenginius atėmimas nuo trijų mėnesių iki vienų metų.

4. Už šio straipsnio 1 ir 2 dalyse numatytus administracinius nusižengimus gali būti skiriamas aparatūros, įrenginių, radijo siuntimo, radijo ryšio slopinimo arba radijo stebėsenos įrenginių konfiskavimas.

**460 straipsnis. Ryšių reguliavimo tarnybos nurodymų pašalinti radijo trikdžius arba sumažinti jų lygįnevykdymas**

1. Ryšių reguliavimo tarnybos nurodymų pašalinti radijo trikdžius arba sumažinti jų lygį nevykdymas

užtraukia baudą asmenims, kurie nesiverčia elektroninių ryšių veikla, arba juridinių asmenų vadovams ar kitiems atsakingiems asmenims, jeigu tie juridiniai asmenys nesiverčia elektroninių ryšių veikla, nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio penkių šimtų iki trijų tūkstančių litų.

3. Už šio straipsnio 1 ir 2 dalyse numatytus administracinius nusižengimus gali būti skiriamas aparatūros arba įrenginių konfiskavimas.

**461 straipsnis. Elektroninių ryšių išteklių naudojimo ir skyrimo taisyklių pažeidimas**

1. Elektroninių ryšių išteklių naudojimo ir skyrimo taisyklių pažeidimas

užtraukia baudą asmenims, kurie nesiverčia elektroninių ryšių veikla, arba juridinių asmenų vadovams, jeigu tie juridiniai asmenys nesiverčia elektroninių ryšių veikla, nuo trijų tūkstančių iki penkių tūkstančių penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių penkių šimtų iki dešimt tūkstančių penkių šimtų litų.

3. Už šio straipsnio 1 ir 2 dalyse numatytus administracinius nusižengimus gali būti skiriamas teisės naudoti elektroninių ryšių išteklius atėmimas nuo šešių mėnesių iki dvejų metų.

4. Už šio straipsnio 1 ir 2 dalyse numatytus administracinius nusižengimus gali būti skiriamas aparatūros arba įrenginių konfiskavimas.

**462 straipsnis. Radijo ryšio įrenginių ir telekomunikacijų galinių įrenginių techninio reglamento sąlygų pažeidimas**

1. Radijo ryšio įrenginių ir telekomunikacijų galinių įrenginių techninio reglamento sąlygų pažeidimas

užtraukia baudą asmenims, kurie nesiverčia elektroninių ryšių veikla, arba juridinių asmenų vadovams ar kitiems atsakingiems asmenims, jeigu šie juridiniai asmenys nesiverčia elektroninių ryšių veikla, nuo dviejų tūkstančių penkių šimtų iki penkių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki dešimt tūkstančių litų.

3. Už šio straipsnio 1 ir 2 dalyse numatytus administracinius nusižengimus gali būti skiriamas aparatūros arba įrenginių konfiskavimas.

**463 straipsnis. Teisės užsiimti radijo mėgėjų ir kitų radijo stočių naudotojų veikla suteikimo tvarkos arba šios veiklos sąlygų pažeidimas**

1. Teisės užsiimti radijo mėgėjų ir kitų radijo stočių naudotojų veikla suteikimo tvarkos arba šios veiklos sąlygų pažeidimas

užtraukia baudą asmenims, kurie nesiverčia elektroninių ryšių veikla, arba juridinių asmenų vadovams ar kitiems atsakingiems asmenims, jeigu tie juridiniai asmenys nesiverčia elektroninių ryšių veikla, nuo dviejų šimtų penkiasdešimt iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

3. Už šio straipsnio 1 ir 2 dalyse numatytus administracinius nusižengimus gali būti skiriamas teisės užsiimti radijo mėgėjų ir kitų radijo stočių naudotojų veikla atėmimas nuo trijų mėnesių iki vienų metų.

4. Už šio straipsnio 1 ir 2 dalyse numatytus administracinius nusižengimus gali būti skiriamas aparatūros arba įrenginių konfiskavimas.

**464 straipsnis. Ryšių reguliavimo tarnybos nustatytų privalomų standartų, specifikacijų ar rekomendacijų techninių reikalavimų nesilaikymas**

1. Ryšių reguliavimo tarnybos nustatytų privalomųjų standartų, specifikacijų ar rekomendacijų techninių reikalavimų nesilaikymas

užtraukia baudą asmenims, kurie nesiverčia elektroninių ryšių veikla, arba juridinių asmenų vadovams ar kitiems atsakingiems asmenims, jeigu tie juridiniai asmenys nesiverčia elektroninių ryšių veikla, nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

**465 straipsnis. Elektromagnetinio suderinamumo techninio reglamento sąlygų pažeidimas**

1. Elektromagnetinio suderinamumo techninio reglamento sąlygų pažeidimas

užtraukia baudą asmenims, kurie nesiverčia elektroninių ryšių veikla, arba juridinių asmenų vadovams ar kitiems atsakingiems asmenims, jeigu tie juridiniai asmenys nesiverčia elektroninių ryšių veikla, nuo dviejų tūkstančių penkių šimtų iki penkių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki dešimt tūkstančių litų.

3. Už šio straipsnio 1 ir 2 dalyse numatytus administracinius nusižengimus gali būti skiriamas aparatūros arba įrenginių konfiskavimas.

**466 straipsnis. Lietuvos Respublikos Vyriausybės ar jos įgaliotos institucijos privalomų nurodymų, užduočių ar užsakymų nevykdymas**

1. Lietuvos Respublikos Vyriausybės ar jos įgaliotos institucijos privalomų nurodymų, užduočių ar užsakymų apsaugoti, palaikyti reikalingus elektroninių ryšių tinklus, juos sujungti arba prireikus apriboti visuomenės galimybę naudotis elektroninių ryšių tinklais, nevykdymas

užtraukia baudą asmenims, kurie nesiverčia elektroninių ryšių veikla, arba juridinių asmenų vadovams ar kitiems atsakingiems asmenims, jeigu tie juridiniai asmenys nesiverčia elektroninių ryšių veikla, nuo dviejų tūkstančių penkių šimtų iki penkių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki dešimt tūkstančių litų.

**467 straipsnis. Draudimo siųsti arba perduoti netikrus arba klaidinančius nelaimės, skubos, saugumo ar identifikacijos signalus nevykdymas**

1. Draudimo siųsti arba perduoti netikrus arba klaidinančius nelaimės, skubos, saugumo ar identifikacijos signalus nevykdymas

užtraukia baudą asmenims, kurie nesiverčia elektroninių ryšių veikla, arba juridinių asmenų vadovams ar kitiems atsakingiems asmenims, jeigu tie juridiniai asmenys nesiverčia elektroninių ryšių veikla, nuo dviejų tūkstančių penkių šimtų iki penkių tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių tūkstančių iki dešimt tūkstančių litų.

**468 straipsnis. Gamintojo nustatytų priemonių, naudojamų galiniam įrenginiui identifikuoti viešajame judriojo telefono ryšio tinkle, keitimas be gamintojo sutikimo, vertimasis komercine veikla, susijusia su gamintojo nustatytų priemonių, naudojamų galiniam įrenginiui identifikuoti viešajame judriojo telefono ryšio tinkle, keitimu be gamintojo sutikimo, įskaitant tokios veiklos reklamą**

1. Gamintojo nustatytų priemonių, naudojamų galiniam įrenginiui identifikuoti viešajame judriojo telefono ryšio tinkle, keitimas be gamintojo sutikimo

užtraukia baudą nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

3. Vertimasis komercine veikla, susijusia su gamintojo nustatytų priemonių, naudojamų galiniam įrenginiui identifikuoti viešajame judriojo telefono ryšio tinkle, keitimu be gamintojo sutikimo, įskaitant tokios veiklos reklamą,

užtraukia baudą nuo vieno tūkstančio iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių penkių šimtų iki penkių tūkstančių litų.

5. Už šio straipsnio 4 dalyje numatytą administracinį nusižengimą privalomai skiriamas iš šios veiklos gautų pajamų konfiskavimas.

**469 straipsnis. Elektroninių ryšių tinklo gadinimas ar savavališkas prisijungimas prie tinklo arba galinių įrenginių, kurie trukdo elektroninių ryšių tinklo darbui, savavališkas prisijungimas**

1. Elektroninių ryšių tinklo gadinimas ar savavališkas prisijungimas prie elektroninių ryšių tinklo

užtraukia baudą nuo dviejų šimtų penkiasdešimt iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

3. Galinių įrenginių, kurie trukdo elektroninių ryšių tinklo darbui, savavališkas prisijungimas

užtraukia baudą nuo dviejų šimtų penkiasdešimt iki penkių šimtų litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

5. Už šio straipsnio 4 dalyje numatytą administracinį nusižengimą privalomai skiriamas 3 dalyje nurodytų įrenginių konfiskavimas.

**470 straipsnis. Dekoderių, kitų dekoduojančių įrenginių ar programinės įrangos, kurie suteiktų galimybę neteisėtai gauti prieigą prie apsaugotųjų paslaugų, paprastai teikiamų už mokestį, gaminimas, laikymas, naudojimas*,* importavimas, eksportavimas, pardavimas, nuomaar kitoks perleidimas, pakeitimas, įdiegimas arba prižiūrėjimas komerciniais tikslais, taip pat šios įrangos reklamavimas**

1. Dekoderių, kitų dekoduojančių įrenginių ar programinės įrangos, kurie suteiktų galimybę neteisėtai gauti prieigą prie apsaugotųjų paslaugų, paprastai teikiamų už mokestį, gaminimas, laikymas, naudojimas, importavimas, eksportavimas, pardavimas, nuoma ar kitoks perleidimas, pakeitimas, įdiegimas arba prižiūrėjimas komerciniais tikslais, taip pat šios įrangos reklamavimas

užtraukia baudą asmenims, kurie nesiverčia elektroninių ryšių veikla, arba juridinių asmenų vadovams ar kitiems atsakingiems asmenims, jeigu tie juridiniai asmenys nesiverčia elektroninių ryšių veikla, nuo vieno tūkstančio penkių šimtų iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki keturių tūkstančių litų.

3. Už šio straipsnio 1 ir 2 dalyse numatytus administracinius nusižengimus privalomai skiriamas dekoderių, kitų dekoduojančių įrenginių ar programinės įrangos konfiskavimas.

**471 straipsnis. Elektroninių ryšių infrastruktūros įrengimo, naudojimo ir apsaugos sąlygų ir taisyklių pažeidimas**

1. Elektroninių ryšių infrastruktūros įrengimo, naudojimo ir apsaugos sąlygų ir taisyklių pažeidimas

užtraukia baudą asmenims, kurie nesiverčia elektroninių ryšių veikla, arba juridinių asmenų vadovams ar kitiems atsakingiems asmenims, jeigu tie juridiniai asmenys nesiverčia elektroninių ryšių veikla, nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių penkių šimtų iki penkių tūkstančių litų.

**472 straipsnis. Ryšių reguliavimo tarnybos teisėtų nurodymų pateikti informaciją nevykdymas arba tikrovės neatitinkančios informacijos pateikimas**

1. Ryšių reguliavimo tarnybos teisėtų nurodymų pateikti informaciją nevykdymas arba tikrovės neatitinkančios informacijos pateikimas

užtraukia baudą asmenims, kurie nesiverčia elektroninių ryšių veikla, arba juridinių asmenų vadovams ar kitiems atsakingiems asmenims, jeigu tie juridiniai asmenys nesiverčia elektroninių ryšių veikla, nuo dviejų šimtų penkiasdešimt iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

**473straipsnis. Pašto paslaugų teikimas nepranešus apie pašto paslaugų teikimo pradžią**

1. Pašto paslaugų teikimas nepranešus apie pašto paslaugų teikimo pradžią

užtraukia baudą nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki dešimt tūkstančių litų.

**474 straipsnis. Transliavimo ir (ar) retransliavimo licencijose ir leidimuose nustatytų reikalavimų pažeidimas, Lietuvos radijo ir televizijos komisijos sprendimų nevykdymas**

1. Transliavimo ir (ar) retransliavimo licencijose ir leidimuose nustatytų reikalavimų pažeidimas arba Lietuvos radijo ir televizijos komisijos sprendimų nevykdymas

užtraukia baudą radijo ir (ar) televizijos programų transliuotojų ir užsakomųjų visuomenės informavimo audiovizualinėmis priemonėmis paslaugų teikėjų vadovams nuo penkių šimtų iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki septynių tūkstančių litų.

**475 straipsnis. Lietuvos Respublikos informacinės visuomenės paslaugų įstatymo pažeidimas**

1. Lietuvos Respublikos informacinės visuomenės paslaugų įstatymo pažeidimas

užtraukia baudą informacinės visuomenės paslaugų teikėjams – asmenims arba juridinių asmenų vadovams nuo penkių šimtų iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki keturių tūkstančių litų.

**XXIV SKYRIUS**

**ADMINISTRACINIAI NUSIŽENGIMAI, SUSIJĘ SU VIEŠĄJA TVARKA**

**476 straipsnis. Nedidelis chuliganizmas**

1. Nedidelis chuliganizmas, tai yra necenzūriniai žodžiai ar gestai viešosiose vietose, įžeidžiamas kibimas prie žmonių ar kiti tyčiniai veiksmai, kuriais siekiama pažeisti viešąją tvarką ir žmonių rimtį,

užtraukia baudą nuo vieno šimto iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki aštuonių šimtų litų.

3. Už šio straipsnio 2 dalyje numatytą administracinį nusižengimą gali būti taikoma administracinio poveikio priemonė – įpareigojimas dalyvauti alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose).

**477 straipsnis. Neteisėtas šaudymas iš ginklo**

1. Neteisėtas šaudymas iš ginklo gyvenamosiose vietovėse ir šaudyti neskirtose vietose, taip pat šaudyti skirtose vietose pažeidžiant nustatytą tvarką

užtraukia baudą nuo vieno šimto iki keturių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo keturių šimtų iki septynių šimtų litų.

3. Už šio straipsnio 1 ir 2 dalyse numatytus administracinius nusižengimus gali būti skiriamas ginklo konfiskavimas.

**478 straipsnis. Civilinių pirotechnikos priemonių įsigijimo, naudojimo nustatytos tvarkos pažeidimas**

1. Civilinių pirotechnikos priemonių įsigijimo, naudojimo nustatytos tvarkos pažeidimas

užtraukia įspėjimą arba baudą nuo penkiasdešimt iki vieno šimto litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno šimto iki dviejų šimtų litų.

3. Už šio straipsnio 1 ir 2 dalyse numatytus administracinius nusižengimus gali būti skiriamas civilinių pirotechnikos priemonių konfiskavimas.

**479 straipsnis. Alkoholinių gėrimų gėrimas viešosiose vietose arba neblaivaus (girto) pasirodymas viešosiose vietose**

1. Alkoholinių gėrimų ir kitų svaigalų, pagamintų naudojant spiritą, gėrimas gatvėse, stadionuose, skveruose, parkuose, visų rūšių viešajame transporte ir kitose vietose, išskyrus mažmeninės prekybos ir viešojo maitinimo vietas, kuriose savivaldybių tarybų ar savivaldybių administracijų direktoriųleista pardavinėti alkoholinius gėrimus išpilstant, arba neblaivaus (girto) pasirodymas viešosiose vietose, įžeidžiant žmogaus orumą ir visuomeninę dorovę,

užtraukia įspėjimą arba baudą nuo penkiasdešimt iki vieno šimto litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno šimto iki trijų šimtų litų.

3. Už šio straipsnio 2 dalyje numatytą administracinį nusižengimą gali būti taikoma administracinio poveikio priemonė – įpareigojimas dalyvauti alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose).

**480 straipsnis. Asmenų, jaunesnių nei aštuoniolikos metų amžiaus alkoholinių gėrimų vartojimas ar jų turėjimas**

1. Asmenų, ne jaunesnių nei šešiolikos, bet jaunesnių, nei aštuoniolikos metų amžiaus alkoholinių gėrimų ir kitų svaigalų, pagamintų naudojant spiritą, vartojimas ar jų turėjimas

užtraukia baudą nuo trisdešimt iki penkiasdešimt litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkiasdešimt iki  vieno šimto litų.

3. Už šio straipsnio 2 dalyje numatytus administracinius nusižengimus gali būti taikoma administracinio poveikio priemonė – įpareigojimas dalyvauti alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose).

**481 straipsnis. Lindynių laikymas**

1. Azartinių lošimų, ištvirkavimo arba alkoholinių gėrimų vartojimo lindynių laikymas

užtraukia baudą nuo vieno šimto iki dviejų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų iki penkių šimtų litų.

**482 straipsnis. Vertimasis prostitucija ar atlygintinis naudojimasis prostitucijos paslaugomis**

1. Vertimasis prostitucija ar atlygintinis naudojimasis prostitucijos paslaugomis

užtraukia baudą nuo trijų šimtų iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

3. Už šio straipsnio 1 ir 2 dalyse numatytus administracinius nusižengimus gali būti taikoma administracinio poveikio priemonė – įpareigojimas dalyvauti alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose).

4. Administracinėn atsakomybėn netraukiamas prostitucija vertęsis asmuo, kuris į prostituciją buvo įtrauktas būdamas materialiai, dėl tarnybos ar kitaip priklausomas arba įtrauktas į prostituciją panaudojant fizinę ar psichinę prievartą ar apgaulę, arba bet kokiu būdu įtrauktas į prostituciją būdamas nepilnametis ir (ar) nukentėjo nuo prekybos žmonėmis ir yra pripažintas nukentėjusiuoju baudžiamajame procese.

**483 straipsnis. Viešosios rimties trikdymas**

1. Šauksmai, švilpimas, garsus dainavimas arba grojimas muzikos instrumentais, kitokiais garsiniais aparatais ar kiti triukšmą keliantys veiksmai gatvėse, aikštėse, parkuose, paplūdimiuose, viešajame transporte ir kitose viešosiose vietose, o vakaro ir nakties metu – ir gyvenamosiose patalpose, įmonėse, įstaigose ar organizacijose, jeigu tai trikdo asmenų ramybę, poilsį ar darbą,

užtraukia baudą nuo penkiasdešimt iki trijų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų šimtų iki vieno tūkstančio litų.

**484 straipsnis. Lietuvos Respublikos apsaugos nuo smurto artimoje aplinkoje įstatymo pažeidimas**

Melagingas pranešimas apie smurtą artimoje aplinkoje ar piktnaudžiavimas smurtą patyrusio asmens teisėmis

užtraukia baudą nuo penkiasdešimt iki vieno šimto litų.

**485 straipsnis. Azartiniai lošimai ir būrimas**

Azartiniai lošimai iš daiktų ir kitokių vertybių viešosiose, tam nenustatytose vietose, taip pat būrimas viešosiose vietose

užtraukia baudą nuo dviejų šimtų iki penkių šimtų litų.

**486 straipsnis. Taisyklių, numatančių žmonių gyvybės apsaugą vandens telkiniuose, žmonių saugų elgesį vandenyje ir ant ledo, pažeidimas**

1. Maudymasis draudžiamose vietose arba draudžiamu laiku, saugaus elgesio vandenyje ir ant ledo tvarkos nesilaikymas, informacinių ženklų ties vandens telkiniais arba ties perėjomis ledu sugadinimas arba sunaikinimas

užtraukia baudą nuo šešiasdešimt iki dviejų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų iki penkių šimtų litų.

3. Nesiėmimas priemonių reikiamai sutvarkyti maudymosi vietas žmonių masinio poilsio vietose, taip pat kitų vandens telkinių nesutvarkymas, jeigu tai gali sukelti pavojų žmonių gyvybei,

užtraukia baudą nuo vieno šimto iki dviejų šimtų litų.

**487 straipsnis. Rūkymas vietose, kuriose draudžiama tai daryti**

1. Rūkymas vietose, kuriose draudžiama tai daryti,

užtraukia įspėjimą arba baudą nuo dvidešimt iki penkiasdešimt litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų iki trijų šimtų litų.

**488 straipsnis. Specialiųjų tarnybų iškvietimas, žinant, kad jis melagingas**

Priešgaisrinės apsaugos, policijos, greitosios medicinos pagalbos ir kitų specialiųjų tarnybų iškvietimas, žinant, kad jis melagingas,

užtraukia baudą nuo trijų šimtų iki šešių šimtų litų.

**489 straipsnis. Skambinimas pagalbos telefono numeriais žinant, kad nėra pagalbos poreikio**

Skambinimas pagalbos telefono numeriais žinant, kad nėra pagalbos poreikio,

užtraukia įspėjimą arba baudą nuo trijų šimtų iki penkių šimtų litų.

**490 straipsnis. Susirinkimų ir kitų renginių organizavimo reikalavimų pažeidimas**

1. Lietuvos Respublikos susirinkimų įstatymo pažeidimas

užtraukia baudą nuo penkių šimtų iki dviejų tūkstančių litų.

2. Kitų viešosiose vietose vykstančių renginių organizavimo reikalavimų pažeidimas

užtraukia baudą nuo vieno šimto iki penkių šimtų litų.

3. Už šio straipsnio 2 dalyje numatytą nusižengimą gali būti taikoma administracinio poveikio priemonė – draudimas lankytis viešosiose vietose vykstančiuose renginiuose iki aštuoniolikos mėnesių.

**491 straipsnis. Neteisėtų mitingo, demonstracijos, protesto ir kitų akcijų branduolinės energetikos objekto teritorijoje ir sanitarinėje apsaugos zonoje rengimas**

Neteisėtų mitingo, demonstracijos, protesto ir kitų akcijų branduolinės energetikos objekto teritorijoje ir sanitarinėje apsaugos zonoje rengimas

užtraukia baudą nuo penkių šimtų iki dviejų tūkstančių penkių šimtų litų.

**492 straipsnis. Kinofilmų pristatymo (anonso) kino salėse, kino filmų, videofilmų ir videoprogramų viešo rodymo, tiražavimo ar platinimo, erotinio pobūdžio renginių viešo rodymo, prieigos prie viešųjų kompiuterių tinklų (interneto) vietose privalomų filtravimo priemonių naudojimo tvarkos pažeidimas**

1. Kino filmų pristatymo (anonso) kino salėse, kino filmų, videofilmų ir videoprogramų viešo rodymo, tiražavimo ar platinimo tvarkos pažeidimas

užtraukia baudą nuo penkių šimtų iki vieno tūkstančio penkių šimtų litų.

2. Erotinio pobūdžio renginių viešo rodymo tvarkos pažeidimas

užtraukia baudą nuo vieno tūkstančio iki dviejų tūkstančių litų.

3. Prieigos prie viešųjų kompiuterių tinklų (interneto) vietose privalomų filtravimo priemonių naudojimo tvarkos pažeidimas

užtraukia baudą nuo vieno tūkstančio iki dviejų tūkstančių litų.

**XXV SKYRIUS**

**ADMINISTRACINIAI NUSIŽENGIMAI, SUSIJĘ SU VALDYMO TVARKA**

**493 straipsnis. Valstybinės kalbos nevartojimas**

1. Valstybinės kalbos nevartojimas juridinių asmenų antspauduose, spauduose, blankuose, iškabose, tarnybinių patalpų ir kituose viešuose užrašuose

užtraukia baudą juridinių asmenų vadovams ar kitiems atsakingiems asmenims nuo trijų šimtų iki keturių šimtų litų.

2. Valstybinės kalbos nevartojimas Lietuvos Respublikos gaminių ir paslaugų pavadinimuose ir jų aprašuose, Lietuvoje parduodamų prekių naudojimo instrukcijose

užtraukia baudą juridinių asmenų vadovams ar kitiems atsakingiems asmenims nuo trijų šimtų iki penkių šimtų litų.

3. Šio straipsnio 1 ar 2 dalyje numatytas administracinis nusižengimas, padarytas pakartotinai,

užtraukia baudą nuo šešių šimtų iki aštuonių šimtų litų.

**494 straipsnis. Valstybinės lietuvių kalbos komisijos nutarimų ir Valstybinės kalbos inspekcijos pareigūnų nurodymų nevykdymas**

1. Valstybinės lietuvių kalbos komisijos nutarimų valstybinės kalbos vartojimo ir taisyklingumo klausimais ir Valstybinės kalbos inspekcijos pareigūnų nurodymų dėl valstybinės kalbos vartojimo nevykdymas

užtraukia įspėjimą arba baudą juridinių asmenų vadovams, kitiems atsakingiems asmenims arba kitiems nutarimų arba nurodymų nevykdantiems asmenims nuo trijų šimtų iki šešių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo šešių šimtų iki vieno tūkstančio penkių šimtų litų.

**495 straipsnis. Valstybinės kalbos nevartojimas atliekant tarnybines pareigas**

1. Valstybinės kalbos nevartojimas atliekant tarnybines pareigas (pagal nustatytą valstybinės kalbos mokėjimo kvalifikacinę kategoriją) valstybinės valdžios ir valdymo įstaigose, taip pat kituose juridiniuose asmenyse

užtraukia įspėjimą arba baudą juridinių asmenų vadovams ar kitiems atsakingiems asmenims, ar valstybinės kalbos nevartojantiems asmenims nuo dviejų šimtų iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

**496 straipsnis. Valstybinės kalbos nevartojimas raštvedyboje ir susirašinėjant šalies viduje**

1. Valstybinės kalbos nevartojimas juridinių asmenų raštvedyboje ir susirašinėjant šalies viduje

užtraukia baudą juridinių asmenų vadovams ar kitiems atsakingiems asmenims nuo trijų šimtų iki keturių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo septynių šimtų iki devynių šimtų litų.

**497 straipsnis. Dokumentų pateikimas nevalstybine kalba**

1. Juridinių asmenų dokumentų nevalstybine kalba arba be vertimo į valstybinę kalbą pateikimas valstybės valdžios ir valdymo įstaigoms, taip pat kitiems Lietuvos Respublikos juridiniams asmenims bei asmenims, išskyrus įstatymų numatytus atvejus,

užtraukia baudą dokumentus pateikusių juridinių asmenų vadovams ar kitiems atsakingiems nuo keturių šimtų iki šešių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo septynių šimtų iki devynių šimtų litų.

**498 straipsnis. Televizijos ir radijo programų, televizijos, kino filmų nevertimas į valstybinę kalbą**

1. Radijo ir (ar) televizijos programų transliuotojų ir užsakomųjų visuomenės informavimo audiovizualinėmis priemonėmis paslaugų teikėjų programų, televizijos, kino filmų demonstravimas be vertimo į valstybinę kalbą, išskyrus įstatymų numatytus atvejus,

užtraukia baudą televizijos, radijo, kino teatrų vadovams nuo penkių šimtų iki septynių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki vieno tūkstančio dviejų šimtų litų.

**499 straipsnis. Autentiškų ir oficialių Lietuvos vietovardžių formų nevartojimas**

1. Autentiškų ir oficialių Lietuvos vietovardžių formų nevartojimas teisės aktuose, kituose oficialiuose leidiniuose, kartografijoje, kelių ir gatvių rodyklėse, iškabose, antspauduose, komunikacijose, Lietuvos Respublikos gaminių dokumentuose, vadovėliuose

užtraukia baudą juridinių asmenų vadovams ar kitiems atsakingiems asmenims nuo trijų šimtų iki keturių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo šešių šimtų iki aštuonių šimtų litų.

**500 straipsnis. Dokumentų išvežimo iš Lietuvos Respublikos tvarkos pažeidimas**

1. Dokumentų išvežimo iš Lietuvos Respublikos tvarkos pažeidimas

užtraukia baudą asmenims nuo vieno šimto iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo penkių šimtų iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

**501 straipsnis. Kliudymas įstatymų įgaliotiems pareigūnams įgyvendinti jiems suteiktas teises ar atlikti pavestas pareigas, jų teisėtų reikalavimų ar nurodymų ir kolegialių institucijų sprendimų nevykdymas**

Kliudymas įstatymų įgaliotiems pareigūnams įgyvendinti jiems suteiktas teises ar atlikti jiems pavestas pareigas, nepateikimas įstatymų įgaliotiems pareigūnams informacijos ar dokumentų arba dokumentų nuslėpimas, klaidingos informacijos ar duomenų suteikimas arba atsisakymas paaiškinti ar suteikti duomenis, taip pat įstatymų įgaliotų pareigūnų teisėtų reikalavimų ar nurodymų ir kolegialių institucijų sprendimų (nutarimų) nevykdymas, išskyrus šio kodekso 123 straipsnio 9 dalį, 135 straipsnio 2 dalį, 175, 176, straipsnius, 221 straipsnio 1 dalį, 313, 317, 397, 502, 503 straipsnius,

užtraukia baudą asmenims nuo vieno šimto iki vieno tūkstančio litų ir juridinių asmenų vadovams ar kitiems atsakingiems asmenims – nuo vieno tūkstančio iki trijų tūkstančių litų.

**502 straipsnis. Policijos, karo policijos ar Specialiųjų tyrimų tarnybos, Valstybės sienos apsaugos tarnybos prie Vidaus reikalų ministerijos, Lietuvos Respublikos** **muitinės, Viešojo saugumo tarnybos prie** **Vidaus reikalų ministerijos, Finansinių nusikaltimų tyrimo tarnybos prie Vidaus reikalų ministerijos, Vadovybės apsaugos departamento prie Vidaus reikalų ministerijos, Lietuvos Respublikos** **valstybės saugumo departamento ir valstybinės priešgaisrinės gelbėjimo tarnybos pareigūno teisėto nurodymo ar reikalavimo nevykdymas**

1. Policijos pareigūno teisėto reikalavimo atvykti į policiją nevykdymas

užtraukia baudą asmenims nuo vieno šimto iki dviejų šimtų litų ir juridinių asmenų vadovams ar kitiems atsakingiems asmenims – nuo penkių šimtų iki dviejų tūkstančių litų.

2. Policijos specialiosios juostos ar kitos užtvaros su užrašu STOP POLICIJA, ribojančios įvykio vietos perimetrą, perėjimas, pervažiavimas, nuplėšimas ar nugriovimas

užtraukia baudą asmenims nuo vieno šimto iki trijų šimtų litų ir juridinių asmenų vadovams ar kitiems atsakingiems asmenims – nuo penkių šimtų iki trijų tūkstančių litų.

3. Policijos, karo policijos ar Specialiųjų tyrimų tarnybos, Valstybės sienos apsaugos tarnybos prie Vidaus reikalų ministerijos, Lietuvos Respublikos muitinės, Viešojo saugumo tarnybos prie Vidaus reikalų ministerijos, Finansinių nusikaltimų tyrimo tarnybos prie Vidaus reikalų ministerijos, Vadovybės apsaugos departamento prie Vidaus reikalų ministerijos, Lietuvos Respublikos valstybės saugumo departamento ir valstybinės priešgaisrinės gelbėjimo tarnybos pareigūno teisėto nurodymo ar reikalavimo nevykdymas

užtraukia baudą nuo trijų šimtų iki penkių šimtų litų.

**503 straipsnis. Kliudymas policijos pareigūnams atlikti pavestas pareigas arba jų teisėtų reikalavimų nevykdymas**

Neįleidimas arba kitoks kliudymas policijos pareigūnams tikrinti pagal jų kompetenciją juridinių asmenų patalpas, kuriose laikomi ginklai, šaudmenys ar sprogmenys, dokumentų ir informacijos, reikalingos kontrolei atlikti, nepateikimas arba dokumentų nuslėpimas, klaidingų duomenų pateikimas, taip pat šių pareigūnų teisėtų reikalavimų nevykdymas

užtraukia baudą juridinių asmenų vadovams nuo trijų šimtų iki šešių šimtų litų ir ginklininkams arba asmenims, atsakingiems už sprogmenų laikymą, – nuo vieno šimto iki dviejų šimtų litų.

**504 straipsnis. Policijos, karo policijos ar Specialiųjų tyrimų tarnybos, Valstybės sienos apsaugos tarnybos prie Vidaus reikalų ministerijos, Lietuvos Respublikos muitinės, Viešojo saugumo tarnybos prie Vidaus reikalų ministerijos, Finansinių nusikaltimų tyrimo tarnybos prie Vidaus reikalų ministerijos, Vadovybės apsaugos departamento prie Vidaus reikalų ministerijos, Lietuvos Respublikos valstybės saugumo departamento ir valstybinės priešgaisrinės gelbėjimo tarnybos pareigūno garbės ir orumo įžeidimas**

Policijos, karo policijos ar Specialiųjų tyrimų tarnybos, Valstybės sienos apsaugos tarnybos prie Vidaus reikalų ministerijos, Lietuvos Respublikos muitinės, Viešojo saugumo tarnybos prie Vidaus reikalų ministerijos, Finansinių nusikaltimų tyrimo tarnybos prie Vidaus reikalų ministerijos, Vadovybės apsaugos departamento prie Vidaus reikalų ministerijos, Lietuvos Respublikos valstybės saugumo departamento ir valstybinės priešgaisrinės gelbėjimo tarnybos pareigūno garbės ir orumo įžeidimas, reiškiamas žodžiu ar kūno gestais, įžeidžiančiu elgesiu, kibimu ar kitokiu elgesiu,

užtraukia baudą nuo trijų šimtų iki penkių šimtų litų.

**505 straipsnis. Vengimas vykdyti Lietuvos Respublikos užsienio valstybių slaptųjų tarnybų priedangos įmonių, įstaigų, organizacijų likvidavimo ar veiklos nutraukimo įstatymo nustatytą pranešimo privalomumo reikalavimą**

Buvusių SSRS valstybės saugumo komiteto (NKVD, NKGB, MGB, KGB) ir Ginkluotųjų pajėgų generalinio štabo Vyriausiosios žvalgybos valdybos kadrinių darbuotojų vengimas vykdyti Lietuvos Respublikos užsienio valstybių slaptųjų tarnybų priedangos juridinių asmenų likvidavimo ar veiklos nutraukimo įstatymo reikalavimą pranešti Valstybės saugumo departamentui apie buvimą ar tapimą juridinių asmenų savininkais, dalininkais, akcininkais, pajininkais, nariais ar steigėjais

užtraukia baudą nuo trijų tūkstančių iki penkių tūkstančių litų.

**506 straipsnis. Valstybės kontrolės sprendimų nevykdymas**

Valstybės kontrolės sprendimų nevykdymas

užtraukia baudą nuo dviejų tūkstančių iki keturių tūkstančių litų.

**507 straipsnis. Kliudymas įgyvendinti žemės paėmimo visuomenės poreikiams procedūras**

1. Kliudymas Lietuvos Respublikos žemės paėmimo visuomenės poreikiams įgyvendinant ypatingos valstybinės svarbos projektus įstatymo nustatyta tvarka veikiančiai projektą įgyvendinančiai institucijai ar jos atstovams įgyvendinti įstatyme numatytas žemės paėmimo visuomenės poreikiams procedūras

užtraukia baudą nuo vieno šimto iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

**508 straipsnis. Nepranešimas apie neteisėtu būdu įgyto turto ar pajamų legalizavimą**

Lietuvos Respublikos Vyriausybės ir Lietuvos banko nustatyta tvarka nepranešimas teisėsaugos institucijoms apie legalizuojamą neteisėtu būdu įgytą turtą ar pajamas

užtraukia baudą nuo dešimt tūkstančių iki dvidešimt tūkstančių litų.

**509 straipsnis. Lietuvos Respublikos organizuoto nusikalstamumo užkardymo įstatyme numatytos prevencinės poveikio priemonės pažeidimas**

1. Į policijos operatyvinę-prevencinę įskaitą Lietuvos Respublikos organizuoto nusikalstamumo užkardymo įstatymo nustatyta tvarka įrašyto asmens nevykdymas įgalioto policijos pareigūno teisėtų nurodymų ar reikalavimų

užtraukia baudą nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki šešių tūkstančių litų.

**510 straipsnis. Duomenų, žinant, kad jie melagingi, pateikimas  kelių transporto priemones ir kelių transporto priemonių vairuotojus registruojančioms įstaigoms**

Duomenų, žinant, kad jie melagingi, pateikimas kelių transporto priemones ir kelių transporto priemonių vairuotojus registruojančioms įstaigoms siekiant gauti vairuotojo pažymėjimo arba transporto priemonės registracijos liudijimo dublikatus, taip pat kitus valstybinio numerio ženklus,

užtraukia baudą nuo penkių šimtų iki vieno tūkstančio litų.

**511 straipsnis.** **Leidimų sistemos pažeidimas Vadovybės apsaugos departamento prie Vidaus reikalų ministerijos saugomuose objektuose**

Vadovybės apsaugos departamento prie Vidaus reikalų ministerijos saugomų objektų leidimų sistemos pažeidimas, pasireiškęs neteisėtu patekimu į Lietuvos Respublikos Seimo, Lietuvos Respublikos Vyriausybės, Lietuvos Respublikos Prezidentūros, Turniškių rezidencijų saugomą teritoriją, kitoks šių objektų leidimų sistemos pažeidimas

užtraukia baudą nuo vieno tūkstančio iki trijų tūkstančių litų.

**512 straipsnis. Tarptautinių sankcijų pažeidimas**

Lietuvos Respublikoje įgyvendinamų tarptautinių sankcijų pažeidimas

užtraukia baudą nuo penkių šimtų iki dvidešimt tūkstančių litų.

**513 straipsnis. Nustatytos tvarkos vykdant mobilizaciją ar demobilizaciją, teikiant priimančiosios šalies paramą pažeidimas**

1. Nustatytos tvarkos, vykdant mobilizaciją ar demobilizaciją, teikiant priimančiosios šalies paramą pažeidimas

užtraukia baudą asmenims nuo vieno šimto iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki trijų tūkstančių litų.

**514 straipsnis. Valstybinių mobilizacinių užduočių, priimančiosios šalies paramos teikimo užduočių, mobilizacinių nurodymų ar nustatytos tvarkos, rengiantis mobilizacijai ar priimančiosios šalies paramai teikti, nevykdymas arba netinkamas vykdymas**

1. Valstybinių mobilizacinių užduočių, priimančiosios šalies paramos teikimo užduočių, mobilizacinių nurodymų ar nustatytos tvarkos, rengiantis mobilizacijai ar priimančiosios šalies paramai teikti, nevykdymas arba netinkamas vykdymas

užtraukia baudą juridinių asmenų vadovams nuo dviejų šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

**515 straipsnis. Savavaldžiavimas**

Savavališkas, nesilaikant įstatymų nustatytos tvarkos, vykdymas savo tikros ar tariamos teisės, ginčijamos kito asmens, nepadaręs esminės žalos asmens teisėms ar teisėtiems interesams,

užtraukia baudą asmenims nuo šešiasdešimt iki dviejų šimtų litų ir juridinių asmenų vadovams ar kitiems atsakingiems asmenims – nuo dviejų šimtų iki penkių šimtų litų.

**516 straipsnis. Lietuvos valstybės vėliavos iškėlimo tvarkos pažeidimas**

1. Lietuvos valstybės vėliavos iškėlimo nustatytos tvarkos pažeidimas

užtraukia įspėjimą arba baudą juridinių asmenų, išskyrus valstybės ir savivaldybių institucijas ir įstaigas, vadovams ar kitiems atsakingiems asmenims, gyvenamųjų namų savininkams arba asmenims, atsakingiems už gyvenamųjų namų eksploatavimo organizavimą, nuo dvidešimt iki trisdešimt litų ir baudą valstybės ir savivaldybių institucijų ir įstaigų vadovams ar kitiems atsakingiems asmenims nuo trisdešimt iki šešiasdešimt litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą juridinių asmenų, išskyrus valstybės ir savivaldybių institucijas ir įstaigas, vadovams ar kitiems atsakingiems asmenims, gyvenamųjų namų savininkams arba asmenims, atsakingiems už gyvenamųjų namų eksploatavimo organizavimą, nuo trisdešimt iki šešiasdešimt litų ir valstybės ir savivaldybių institucijų ir įstaigų vadovams ar kitiems atsakingiems asmenims – nuo šešiasdešimt iki vieno šimto dvidešimt litų.

**517 straipsnis. Užsienio valstybės vėliavos, Europos Sąjungos ar tarptautinės viešosios organizacijos vėliavos iškėlimo tvarkos pažeidimas**

1. Užsienio valstybės vėliavos, Europos Sąjungos ar tarptautinės viešosios organizacijos vėliavos iškėlimo nustatytos tvarkos pažeidimas

užtraukia įspėjimą arba baudą asmenims nuo trisdešimt iki penkiasdešimt litų ir baudą juridinių asmenų vadovams ar kitiems atsakingiems asmenims nuo penkiasdešimt iki vieno šimto litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo penkiasdešimt iki vieno šimto litų ir juridinių asmenų vadovams ar kitiems atsakingiems asmenims – nuo vieno šimto iki dviejų šimtų litų.

**518 straipsnis. Neteisėtas Lietuvos Respublikos valstybinio apdovanojimo ženklo ar jo simbolio nešiojimas**

Lietuvos Respublikos ordino, medalio ar kitokio valstybinio apdovanojimo ženklo ar jų simbolio nešiojimas neturint tam teisės

užtraukia baudą nuo dešimt iki penkiasdešimt litų.

**519 straipsnis**. **Neteisėtas vidaus tarnybos sistemos pareigūno tarnybinės uniformos dėvėjimas**

Neteisėtas vidaus tarnybos sistemos pareigūno tarnybinės uniformos dėvėjimas

užtraukia baudą nuo vieno šimto iki dviejų šimtų litų.

**520 straipsnis. Nacionalinio dokumentų fondo dokumentų valdymą ir (ar) naudojimą reglamentuojančių norminių teisės aktų pažeidimas arba nevykdymas**

1. Nacionalinio dokumentų fondo dokumentų valdymą ir (ar) naudojimą reglamentuojančių norminių teisės aktų pažeidimas arba nevykdymas

užtraukia baudą asmenims nuo penkiasdešimt iki vieno šimto litų ir juridinių asmenų vadovams ar kitiems atsakingiems asmenims – nuo vieno šimto iki dviejų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno šimto iki dviejų šimtų litų ir juridinių asmenų vadovams ar kitiems atsakingiems asmenims – nuo dviejų šimtų iki penkių šimtų litų.

**521 straipsnis. Raudonojo Kryžiaus, Raudonojo Pusmėnulio, Raudonojo Kristalo, Jungtinių Tautų emblemos ar kitos visuotinai pripažintos emblemos (ženklo) ar pavadinimo naudojimo tvarkos pažeidimas**

1. Raudonojo Kryžiaus, Raudonojo Pusmėnulio, Raudonojo Kristalo, Jungtinių Tautų emblemos ar kitos visuotinai pripažintos emblemos (ženklo) ar pavadinimo naudojimo tvarkos pažeidimas

užtraukia baudą asmenims nuo vieno šimto iki dviejų šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo dviejų šimtų iki trijų šimtų litų ir juridinių asmenų vadovams ar kitiems atsakingiems asmenims – nuo vieno tūkstančio iki dviejų tūkstančių litų.

**522 straipsnis. Nacistinių ar komunistinių simbolių platinimas ar demonstravimas**

1. Nacistinės Vokietijos, SSRS ar Lietuvos SSR vėliavos ar herbo arba vėliavų, ženklų ar uniformų, kurių sudedamoji dalis yra nacistinės Vokietijos, SSRS ar Lietuvos SSR vėliava ar herbas, nacistinių ar komunistinių organizacijų simbolių ar uniformų arba nacistinės Vokietijos, SSRS ar Lietuvos SSR vėliavos ar herbo, nacistinės svastikos, nacistinio SS ženklo, sovietinio kūjo ir pjautuvo ženklo, sovietinės raudonos penkiakampės žvaigždės ženklo pagrindu sudarytų vėliavų ar ženklų, atsakingų už Lietuvos gyventojų represijas Vokietijos nacionalsocialistų ar SSRS komunistų partijos vadovų atvaizdų platinimas, naudojimas susirinkime ar kitame masiniame renginyje arba kitoks demonstravimas, taip pat nacistinės Vokietijos, SSRS ar Lietuvos SSR himno viešas atlikimas

užtraukia baudą nuo penkių šimtų iki vieno tūkstančio litų.

2. Pagal šį straipsnį neatsako asmuo, kuris padaro šio straipsnio 1 dalyje nurodytas veikas muziejų veiklos, visuomenės informavimo apie istorinius ir dabarties įvykius, totalitarinius režimus, švietimo, mokslo, meno, kolekcionavimo, antikvarinės ar sendaikčių prekybos tikslais, asmuo, kuris naudoja oficialią egzistuojančios valstybės simboliką, taip pat Antrojo pasaulinio karo dalyvis, vilkintis savo uniformą.

3. Už šio straipsnio 1 dalyje numatytą administracinį nusižengimą privalomai skiriamas daikto, kuris buvo administracinio nusižengimo padarymo įrankis, konfiskavimas.

**523 straipsnis. Priešgaisrinės saugos taisyklių pažeidimas**

1. Priešgaisrinę saugą reglamentuojančių teisės aktų pažeidimas arba jų nevykdymas, išskyrus šio kodekso 275, 371, 394, 401, 405 straipsniuose ir šio straipsnio 2 dalyje numatytus nusižengimus,

užtraukia baudą asmenims nuo trisdešimt iki dviejų šimtų penkiasdešimt litų ir juridinių asmenų vadovams ar kitiems atsakingiems asmenims – nuo vieno šimto iki dviejų tūkstančių litų.

2. Priešgaisrinę saugą reglamentuojančių teisės aktų pažeidimas, dėl kurio gali kilti gaisras, sprogimas,

užtraukia baudą asmenims nuo penkiasdešimt iki dviejų šimtų penkiasdešimt litų ir juridinių asmenų vadovams ar kitiems atsakingiems asmenims – nuo dviejų šimtų iki dviejų tūkstančių litų.

**524 straipsnis. Lietuvos Respublikos civilinės saugos įstatymo ir kitų teisės aktų, reglamentuojančių civilinę saugą, nevykdymas ar pažeidimas**

1. Lietuvos Respublikos civilinės saugos įstatymo ir kitų teisės aktų, reglamentuojančių civilinę saugą, nevykdymas ar pažeidimas

užtraukia įspėjimą arba baudą asmenims nuo penkiasdešimt iki vieno šimto litų ir įspėjimą arba baudą  juridinių asmenų vadovams ar kitiems atsakingiems asmenims nuo vieno šimto iki dviejų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą asmenims nuo vieno šimto iki vieno šimto penkiasdešimt litų ir juridinių asmenų vadovams ar kitiems atsakingiems asmenims – nuo dviejų šimtų iki trijų šimtų litų.

**525 straipsnis. Antspaudų gaminimo, naudojimo, apskaitos, saugojimo ar sunaikinimo nustatytos tvarkos pažeidimas**

Antspaudų gaminimo, naudojimo, apskaitos, saugojimo ar sunaikinimo nustatytos tvarkos pažeidimas

užtraukia baudą nuo dviejų šimtų iki penkių šimtų litų.

**526 straipsnis. Gyvenimas be asmens tapatybės kortelės arba paso**

1. Piliečio, kuris privalo turėti asmens tapatybės kortelę arba pasą, gyvenimas be asmens tapatybės kortelės arba paso ar su negaliojančiais asmens tapatybės kortele arba pasu

užtraukia įspėjimą arba baudą nuo dvidešimt iki trisdešimt litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trisdešimt iki penkiasdešimt litų.

**527 straipsnis. Socialinės paramos skyrimo ir mokėjimo tvarkos pažeidimas**

1. Duomenų, žinant, kad jie neteisingi, apie gautaspajamas arba (ir) klaidingos informacijos, kurie reikalingi socialinei paramai skirti ir mokėti, pateikimas

užtraukia baudą nuo dvidešimt iki vieno šimto litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno šimto iki trijų šimtų litų.

3. Duomenų, žinant, kad jie neteisingi, apie gautas pajamas arba (ir) klaidingos informacijos, kurie reikalingi socialinei paramai skirti ir mokėti, įrašymas į išduodamas asmenims pažymas ar kitus, įskaitant elektroninius, dokumentus

užtraukia baudą nuo trijų šimtų iki vieno tūkstančio litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo aštuonių šimtų iki vieno tūkstančio penkių šimtų litų.

**528 straipsnis. Gyvenamosios vietos deklaravimo duomenų nepateikimas arba melagingų deklaravimo duomenų pateikimas**

1. Gyvenamosios vietos deklaravimo duomenų nepateikimas deklaravimo įstaigai, taip pat melagingų deklaravimo duomenų pateikimas

užtraukia įspėjimą arba baudą Lietuvos Respublikos gyventojams nuo dvidešimt iki penkiasdešimt litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkiasdešimt iki vieno šimto litų.

**529 straipsnis. Nepranešimas apie kitos valstybės pilietybės įgijimą**

Nepranešimas apie kitos valstybės pilietybės įgijimą pagal Lietuvos Respublikos pilietybės įstatymo reikalavimus

užtraukia baudą nuo vieno tūkstančio iki trijų tūkstančių litų.

**530 straipsnis. Lietuvos Respublikos viešųjų ir privačių interesų derinimo valstybinėje tarnyboje įstatymo pažeidimas**

1. Lietuvos Respublikos viešųjų ir privačių interesų derinimo valstybinėje tarnyboje įstatymo draudžiančių, įpareigojančių ar apribojančių nuostatų, išskyrus drausminio pobūdžio nuostatas, pažeidimas

užtraukia baudą nuo penkių šimtų iki vieno tūkstančio litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki dviejų tūkstančių litų.

**531 straipsnis. Asmens tapatybės kortelės ar paso paėmimas** **kaip** **užstato**

Asmens tapatybės kortelės ar paso paėmimas kaip užstato

užtraukia baudą nuo penkiasdešimt iki vieno šimto litų.

**532 straipsnis. Pasinaudojimas negaliojančiu asmens dokumentu**

1. Pasinaudojimas nustatyta tvarka paskelbtu negaliojančiu asmens tapatybę patvirtinančiu dokumentu

užtraukia baudą nuo vieno šimto iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

**533 straipsnis. Pasienio teisinio režimo taisyklių arba pasienio kontrolės punktų veiklos taisyklių pažeidimas**

1. Pasienio teisinio režimo taisyklių arba pasienio kontrolės punktų veiklos taisyklių   
pažeidimas

užtraukia įspėjimą arba baudą nuo vieno šimto penkiasdešimt iki trijų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų šimtų iki šešių šimtų litų.

**534 straipsnis. Neteisėtas valstybės sienos perėjimas dėl neatsargumo**

Neteisėtas valstybės sienos perėjimas dėl neatsargumo

užtraukia baudą nuo dviejų šimtų penkiasdešimt iki penkių šimtų litų.

**535 straipsnis. Užsieniečių atvykimo į Lietuvos Respubliką, buvimo ar gyvenimo joje, vykimo per ją tranzitu ar išvykimo iš jos** **tvarkos pažeidimas**

Užsieniečių atvykimo į Lietuvos Respubliką, buvimo ar gyvenimo joje, vykimo per ją tranzitu ar išvykimo iš jos tvarkos pažeidimas

užtraukia įspėjimą arba baudą nuo dviejų šimtų penkiasdešimt iki vieno tūkstančio litų.

**536 straipsnis. Gyvenamojo ploto suteikimas užsieniečiams, neturintiems paso ar jį atitinkančio kito kelionės dokumento, teisę būti ar gyventi Lietuvos Respublikoje patvirtinančio dokumento**

1. Gyvenamojo ploto suteikimas užsieniečiams, neturintiems paso ar jį atitinkančio kitokelionės dokumento, taip pat, jei būtina, dokumento, patvirtinančio užsieniečio teisę būti ar gyventi Lietuvos Respublikoje,

užtraukia baudą nuo dviejų šimtų penkiasdešimtiki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki trijų tūkstančių litų.

**537 straipsnis. Sąlygų užsiimti kita nei atliekama pagal darbo sutartį veikla sudarymas užsieniečiams, neturintiems leidimo užsiimti tokia veikla ir užsieniečio teisę būti ar gyventi Lietuvos Respublikoje patvirtinančio dokumento**

Sąlygų užsiimti kita nei atliekama pagal darbo sutartį veikla sudarymas užsieniečiams, neturintiems leidimo užsiimti tokia veikla, kai leidimą būtina turėti, ir užsieniečio teisę būti ar gyventi Lietuvos Respublikoje patvirtinančio dokumento,

užtraukia baudą nuo dviejų tūkstančių iki trijų tūkstančių litų.

**538 straipsnis. Melagingų duomenų pateikimas kvietimams užsieniečiams atvykti į Lietuvos Respubliką patvirtinti arba pagalba kitu neteisėtu būdu užsieniečiui gauti dokumentą, patvirtinantį teisę būti ar gyventi Lietuvos Respublikoje**

1. Melagingų duomenų pateikimas kvietimams užsieniečiams atvykti į Lietuvos Respubliką patvirtinti arba pagalba kitu neteisėtu būdu užsieniečiui gauti dokumentą, patvirtinantį teisę būti ar gyventi Lietuvos Respublikoje,

užtraukia baudą nuo vieno tūkstančio iki trijų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų tūkstančių iki penkių tūkstančių litų.

**539 straipsnis. Vietinio eismo per sieną režimo pažeidimas**

1. Lietuvos Respublikos su kaimynine trečiąja šalimi sudarytu dvišaliu susitarimu įgyvendinamo vietinio eismo per sieną režimo pažeidimas

užtraukia įspėjimą arba baudą nuo vieno šimto iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

**540 straipsnis. Politinių partijų finansavimo tvarkos pažeidimas**

1. Aukų politinei partijai apskaitos tvarkos pažeidimas

užtraukia baudą už politinės partijos apskaitą atsakingam asmeniui ar politinės partijos pirmininkui nuo penkių šimtų iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki penkių tūkstančių litų.

3. Kitoks politinės partijos finansavimo tvarkos pažeidimas

užtraukia baudą už politinės partijos apskaitą atsakingam asmeniui ar politinės partijos pirmininkui nuo penkių šimtų iki trijų tūkstančių litų.

**541 straipsnis. Politinės partijos, politinės kampanijos dalyvio ar viešosios informacijos rengėjo ar skleidėjo duomenų ir dokumentų nepateikimas**

1. Duomenų arba dokumentų nepateikimas pažeidžiant Lietuvos Respublikos politinių partijų ir politinių kampanijų finansavimo bei finansavimo kontrolės įstatymo reikalavimus, kai tai padaro politinės kampanijos dalyvis ar politinės kampanijos iždininkas,

užtraukia baudą politinės kampanijos dalyviui ar politinės kampanijos iždininkui nuo penkių šimtų iki dviejų tūkstančių litų.

2. Viešosios informacijos rengėjo ar skleidėjo deklaracijos nepateikimas

užtraukia baudą viešosios informacijos rengėjui ar skleidėjui nuo penkių šimtų iki dviejų tūkstančių litų.

3. Politinės partijos finansinių ataskaitų rinkinio ir Lietuvos Respublikos politinių partijų ir politinių kampanijų finansavimo bei finansavimo kontrolės įstatyme nustatytų finansinių ataskaitų rinkinio priedų ir auditoriaus ataskaitos dėl pastebėtų faktų, jeigu ji privaloma, nepateikimas

užtraukia baudą politinės partijos pirmininkui nuo penkių šimtų iki dviejų tūkstančių litų.

**542 straipsnis. Tyčinis antspaudo (plombos) sugadinimas arba nuplėšimas**

Tyčinis kompetentingo pareigūno uždėto antspaudo (plombos) sugadinimas arba nuplėšimas, išskyrus šio kodekso 216 straipsnyje numatytus atvejus,

užtraukia baudą nuo vieno tūkstančio iki dviejų tūkstančių litų.

**543 straipsnis. Atsisakymas teikti informaciją visuomenės informavimo priemonės atstovui ar trukdymas žurnalistui vykdyti savo profesinę pareigą**

1. Valstybės ir savivaldybių institucijų ir įstaigų vadovų atsisakymas teikti informaciją visuomenės informavimo priemonės atstovui, išskyrus informaciją, kuri neskelbtina pagal Lietuvos Respublikos įstatymus, nenurodant atsisakymo priežasties, ar trukdymas žurnalistui vykdyti savo profesinę pareigą

užtraukia baudą valstybės ir savivaldybių institucijų ir įstaigų vadovams nuo penkiasdešimt iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų iki vieno tūkstančio litų.

**544 straipsnis. Visuomenės informavimo priemonių paskelbtos informacijos saugojimo tvarkos pažeidimas**

1. Visuomenės informavimo priemonių, išskyrus radijo ir (ar) televizijos programų transliuotojų ir užsakomųjų visuomenės informavimo audiovizualinėmis priemonėmis paslaugų teikėjus, paskelbtos informacijos saugojimo tvarkos pažeidimas

užtraukia baudą nuo trijų šimtų iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki septynių šimtų litų.

3. Radijo ir (ar) televizijos programų transliuotojų ir užsakomųjų visuomenės informavimo audiovizualinėmis priemonėmis paslaugų teikėjų paskelbtos informacijos saugojimo tvarkos pažeidimas

užtraukia baudą radijo ir (ar) televizijos programų transliuotojų ir užsakomųjų visuomenės informavimo audiovizualinėmis priemonėmis paslaugų teikėjų vadovams nuo penkių šimtų iki dviejų tūkstančių litų.

4. Šio straipsnio 3 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki septynių tūkstančių litų.

**545 straipsnis. Uždraustos reklamos ir informacijos, uždraustos ar neteisėtos veiklos reklamos ir informacijos apie šią veiklą arba prekių ar paslaugų, kurių gamyba ir (ar) pardavimas (teikimas) yra uždrausti, reklamos skleidimas visuomenės informavimo priemonėse**

1. Įstatymų uždraustos reklamos ir informacijos, įstatymų uždraustos ar neteisėtos veiklos reklamos ir informacijos apie šią veiklą arba prekių ar paslaugų, kurių gamyba ir (ar) pardavimas (teikimas) yra įstatymų uždrausti, reklamosskleidimas visuomenės informavimo priemonėse

užtraukia baudą visuomenės informavimo priemonės vyriausiajam redaktoriui arba kitam atsakingam už reklamos skleidimą asmeniui nuo penkių šimtų iki dviejų tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų tūkstančių iki dešimt tūkstančių litų.

**546 straipsnis. Neteisėtas mokymo ar studijų ir (ar) su studijomis susijusios veiklos organizavimas**

1. Mokymo ar studijų ir (ar) su studijomis susijusios veiklos organizavimas neturint leidimo (licencijos)

užtraukia baudą nuo penkių tūkstančių iki dešimt tūkstančių litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dešimt tūkstančių iki dvidešimt tūkstančių litų.

**547 straipsnis. Teisės aktų, įpareigojančių kreiptis į Saugiųjų dokumentų ir saugiųjų dokumentų blankų technologinės apsaugos nustatymo komisiją dėl Vyriausybės vertybinių popierių, banderolių, keleivinio transporto bilietų, oficialiųjų žymėjimo ženklų, dokumentų blankų vertinimo ir priskyrimo technologinės apsaugos lygiui ir polygiui, pažeidimas**

1. Nesikreipimas teisės aktų nustatytais terminais į Saugiųjų dokumentų ir saugiųjų dokumentų blankų technologinės apsaugos nustatymo komisiją dėl Vyriausybės vertybinių popierių, banderolių, keleivinio transporto bilietų, oficialiųjų žymėjimo ženklų, dokumentų blankų vertinimo ir priskyrimo technologinės apsaugos lygiui ir polygiui arba pavedimo kreiptis teisės aktų nustatytais terminais į Saugiųjų dokumentų ir saugiųjų dokumentų blankų technologinės apsaugos nustatymo komisiją dėl Vyriausybės vertybinių popierių, banderolių, keleivinio transporto bilietų, oficialiųjų žymėjimo ženklų, dokumentų blankų vertinimo ir priskyrimo technologinės apsaugos lygiui ir polygiui nedavimas, arba pavedimo kreiptis teisės aktų nustatytais terminais į Saugiųjų dokumentų ir saugiųjų dokumentų blankų technologinės apsaugos nustatymo komisiją dėl Vyriausybės vertybinių popierių, banderolių, keleivinio transporto bilietų, oficialiųjų žymėjimo ženklų, dokumentų blankų vertinimo ir priskyrimo technologinės apsaugos lygiui ir polygiui nevykdymas, arba pakartotinis nesikreipimas Saugiųjų dokumentų ir saugiųjų dokumentų blankų technologinės apsaugos nustatymo komisijos nustatytais terminais į Saugiųjų dokumentų ir saugiųjų dokumentų blankų technologinės apsaugos nustatymo komisiją atidėtam sprendimui dėl Vyriausybės vertybinių popierių, banderolių, keleivinio transporto bilietų, oficialiųjų žymėjimo ženklų, dokumentų blankų vertinimo ir priskyrimo technologinės apsaugos lygiui ir polygiui priimti

užtraukia įspėjimą arba baudą nuo trijų šimtų iki penkių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo penkių šimtų iki vieno tūkstančio litų.

**548 straipsnis. Paraiškos įregistruoti saugųjį dokumentą ar saugųjį dokumento blanką į Saugiųjų dokumentų ir saugiųjų dokumentų blankų registrą ir parengti saugiojo dokumento ar saugiojo dokumento blanko eskizą ir grafinį projektą pateikimą reglamentuojančių teisės aktų pažeidimas**

1. Paraiškos įregistruoti saugųjį dokumentą ar saugųjį dokumento blanką į Saugiųjų dokumentų ir saugiųjų dokumentų blankų registrą ir parengti saugiojo dokumento ar saugiojo dokumento blanko eskizą ir grafinį projektą nepateikimas Valstybės dokumentų technologinės apsaugos tarnybai prie Finansų ministerijos teisės aktų nustatytais terminais arba pavedimo pateikti Valstybės dokumentų technologinės apsaugos tarnybai prie Finansų ministerijos paraišką įregistruoti saugųjį dokumentą ar saugųjį dokumento blanką į Saugiųjų dokumentų ir saugiųjų dokumentų blankų registrą ir parengti saugiojo dokumento ar saugiojo dokumento blanko eskizą ir grafinį projektą nedavimas teisės aktų nustatytais terminais, arba pavedimo pateikti teisės aktų nustatytais terminais Valstybės dokumentų technologinės apsaugos tarnybai prie Finansų ministerijos paraišką įregistruoti saugųjį dokumentą ar saugųjį dokumento blanką į Saugiųjų dokumentų ir saugiųjų dokumentų blankų registrą ir parengti saugiojo dokumento ar saugiojo dokumento blanko eskizą ir grafinį projektą nevykdymas

užtraukia įspėjimą arba baudą nuo vieno šimto iki trijų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo trijų šimtų iki penkių šimtų litų.

**549 straipsnis. Neteisėtas valstybės informacinių sistemų duomenų tvarkymas**

1. Valstybės informacinių sistemų duomenų (išskyrus asmens duomenis) rinkimas, kaupimas, saugojimas, papildymas, keitimas, ištrynimas, taisymas, klasifikavimas, sunaikinimas, teikimas arba atsisakymas juos teikti pažeidžiant informacinių sistemų tvarkymą reglamentuojančius teisės aktus

užtraukia baudą nuo trijų šimtų iki šešių šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo šešių šimtų iki vieno tūkstančio dviejų šimtų litų.

**550 straipsnis. Tarnybos paslapties praradimas, sugadinimas, sunaikinimas**

Įslaptintos informacijos, kuri yra tarnybos paslaptis, praradimas, sugadinimas, sunaikinimas, jeigu tai padarė asmuo, kuriam ši informacija buvo patikėta teisės aktų nustatyta tvarka,

užtraukia baudą nuo vieno šimto iki keturių šimtų litų.

**551 straipsnis. Nepagrįstas informacijos įslaptinimas**

Nepagrįstas informacijos įslaptinimas, tai yra informacijos, kurios atskleidimas ar praradimas negali sukelti žalos ar pakenkti valstybės ar tarnybos interesams, priskyrimas valstybės ar tarnybos paslaptį sudarančiai informacijai

užtraukia įspėjimą arba baudą nuo vieno šimto iki dviejų šimtų litų.

**552 straipsnis. Įslaptintos informacijos administravimo ar apsaugos reikalavimų pažeidimas**

Teisės aktų, reglamentuojančių įslaptintos informacijos apsaugą, reikalavimų pažeidimas, sukėlęs ar galėjęs sukelti pavojų ar grėsmę įslaptintos informacijos saugumui,

užtraukia įspėjimą arba baudą nuo penkiasdešimt iki dviejų šimtų litų.

**XXVI SKYRIUS**

**ADMINISTRACINIAI NUSIŽENGIMAI, SUSIJĘ SU KRAŠTO APSAUGOS TARNYBA**

**553 straipsnis. Lankymosi kariniuose poligonuose ir karinio mokymo teritorijose taisyklių pažeidimas**

1. Lankymosi kariniuose poligonuose ir karinio mokymo teritorijose taisyklių pažeidimas

užtraukia įspėjimą arba baudą asmenims nuo penkiasdešimt iki vieno šimto litų ir baudą juridinių asmenų vadovams ar kitiems atsakingiems asmenims nuo penkiasdešimt iki trijų šimtų litų.

2. Lankymosi karinių poligonų ir karinio mokymo teritorijų pavojingose teritorijose taisyklių pažeidimas

užtraukia baudą asmenims nuo dviejų šimtų iki penkių šimtų litų ir juridinių asmenų vadovams ar kitiems atsakingiems asmenims – nuo trijų šimtų iki vieno tūkstančio litų.

3. Karinių poligonų ir karinio mokymo teritorijų atsakingo karininko, karo policininko ar įgalioto kario teisėtų reikalavimų nevykdymas

užtraukia baudą asmenims nuo vieno šimto iki penkių šimtų litų ir juridinių asmenų vadovams ar kitiems atsakingiems asmenims – nuo penkių šimtų iki vieno tūkstančio litų.

**554 straipsnis. Patekimas be leidimo į karinę teritoriją**

1. Patekimas be leidimo į karinę teritoriją

užtraukia baudą nuo penkiasdešimt iki dviejų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno šimto penkiasdešimt iki penkių šimtų litų.

**555 straipsnis. Neatvykimas į privalomąją karo tarnybą arba alternatyviąją krašto apsaugos tarnybą**

Piliečių neatvykimas į privalomąją karo tarnybą arba alternatyviąją krašto apsaugos tarnybą be pateisinamos priežasties iki dviejų parų

užtraukia baudą nuo penkių šimtų iki vieno tūkstančio litų.

**556 straipsnis. Duomenų, reikalingų karo prievolininkų karinei įskaitai, nepateikimas karo prievolę administruojančiai krašto apsaugos sistemos institucijai arba melagingų duomenų pateikimas**

1. Duomenų, reikalingų karo prievolininkų karinei įskaitai, nepateikimas laiku karo prievolę administruojančiai krašto apsaugos sistemos institucijai, kai tai padaro fiziniai ir juridiniai asmenys, atsakingi už duomenų, reikalingų karinei įskaitai tvarkyti, teikimą,

užtraukia baudą nuo vieno šimto iki vieno tūkstančio litų.

2. Valstybės registrų, valstybės ir savivaldybių institucijų ir įstaigų, Lietuvos Respublikos diplomatinių atstovybių ir konsulinių įstaigų, visų nuosavybės rūšių juridinių asmenų, jų padalinių vadovų (savininkų), taip pat fizinių asmenų nepateikimas laiku karo prievolę administruojančiai krašto apsaugos sistemos institucijai karinei įskaitai tvarkyti būtinos informacijos ar būtinų dokumentų

užtraukia baudą nuo vieno šimto iki vieno tūkstančio litų.

3. Šio straipsnio 2 dalyje išvardytų asmenų pateikimas melagingos informacijos, būtinos karinei įskaitai tvarkyti,

užtraukia baudą nuo penkių šimtų iki vieno tūkstančio litų.

4. Šio straipsnio 2 ar 3 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio iki penkių tūkstančių litų.

**557 straipsnis. Karo prievolininkų pareigų nevykdymas**

1. Karo prievolininkų pareigų, nustatytų Lietuvos Respublikos karo prievolės įstatyme, išskyrus šio kodekso 555 straipsnyje numatytus atvejus, nevykdymas arba karo prievolininkų, paskirtų atlikti alternatyviąją krašto apsaugos tarnybą, pareigų   
nevykdymas

užtraukia baudą nuo vieno šimto iki dviejų šimtų litų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo dviejų šimtų iki penkių šimtų litų.

**558 straipsnis. Tyčinis kario liudijimo sugadinimas ar jo praradimas dėl nerūpestingumo**

Karo prievolininkų tyčinis kario liudijimų sugadinimas ar nerūpestingas laikymas, sukėlęs jų praradimą,

užtraukia baudą nuo vieno šimto iki penkių šimtų litų.

**559 straipsnis. Neteisėtas kario uniformos dėvėjimas**

Neteisėtas kario uniformos dėvėjimas viešosiose vietose

užtraukia baudą nuo vieno šimto iki dviejų šimtų litų.

**ADMINISTRACINIŲ NUSIŽENGIMŲ TEISENA**

**XXVII SKYRIUS**

**ADMINISTRACINIŲ NUSIŽENGIMŲ BYLŲ TEISENOS BENDROSIOS NUOSTATOS**

### 560 straipsnis. Administracinių nusižengimų bylų teisenos paskirtis

Administracinių nusižengimų bylų teisenos paskirtis yra greitai ir objektyviai, visapusiškai ir išsamiai ištirti administracinių nusižengimų veikas, tinkamai pritaikyti įstatymus, patraukti kaltuosius asmenis administracinėn atsakomybėn sumažinant valstybės prievartos priemonių panaudojimą, užtikrinti, kad paskirtos administracinės nuobaudos ir administracinio poveikio priemonės būtų laiku įvykdytos.

### 561 straipsnis. Administracinių nusižengimų bylose taikomos procesinės taisyklės

Bylų dėl veikų, už kurių padarymą numatyta atsakomybė Administracinių nusižengimų kodekse, tyrimas ir nagrinėjimas vyksta pagal šioje kodekso dalyje nustatytas taisykles.

### 

### 562 straipsnis. Administracinių nusižengimų bylų teisenos galiojimo laikas

1. Administracinių nusižengimų bylos tiriamos ir nagrinėjamos pagal šiuos veiksmus reglamentuojančias procesines teisės normas, galiojančias procesinių veiksmų atlikimo metu.

2. Tais atvejais, kai dėl tam tikro administracinio nusižengimo tyrimo tarptautinėmis sutartimis yra nustatytos kitokios taisyklės nei šiame kodekse, taikomos tarptautinėje sutartyje nustatytos procesinės taisyklės.

### 563 straipsnis. Administracinių nusižengimų bylose taikomi principai

1. Tiriant ir nagrinėjant administracinių nusižengimų bylas vadovaujamasi nekaltumo prezumpcijos, lygybės prieš įstatymą, proporcingumo, teisingo proceso, operatyvumo, asmens padėties dėl jo paties paduoto skundo pabloginimo negalimumo (*non reformatio in peius)* ir procesinių staigmenų negalimumo principais.

2. Draudžiama daryti apribojimus arba išimtis dėl kilmės, tautybės, rasės, lyties, kalbos, religinių ar politinių pažiūrų ir kitų aplinkybių, kurios asmenims nulemtų nevienodą įstatymų taikymą.

### 

### 564 straipsnis. Visapusiškas ir objektyvus bylos aplinkybių ištyrimas

1. Šio kodekso įgaliotos institucijos pareigūnas, atliekantis administracinio nusižengimo tyrimą, privalo imtis visų priemonių, kad būtų visapusiškai ir objektyviai ir kiek įmanoma per trumpesnį laiką ištiriamos bylos aplinkybės. Nagrinėjant administracinio nusižengimo bylas teisėjai, taip pat institucijų vadovai ar jų įgalioti asmenys, ne teismo tvarka nagrinėjantys bylas, privalo aktyviai dalyvauti tiriant įrodymus ir nustatant bylai svarbias aplinkybes.

2. Priimant sprendimą administracinio nusižengimo byloje, privaloma išsiaiškinti: ar buvo padarytas administracinis nusižengimas, ar asmuo kaltas dėl jo padarymo, ar asmuo trauktinas administracinėn atsakomybėn, ar yra atsakomybę lengvinančių ar sunkinančių aplinkybių, ar padaryta turtinė žala ir ar galima administracinio nusižengimo byloje nustatyti jos dydį, taip pat išsiaiškinti kitas aplinkybes, turinčias reikšmės bylai teisingai išnagrinėti.

3. Tiriant ir nagrinėjant administracinio nusižengimo bylą, įrodinėjimo pareigos negalima perkelti administracinėn atsakomybėn traukiamam asmeniui, taip pat išgauti jo ir kitų bylos dalyvių paaiškinimus ir parodymus smurtu, grasinimais ir kitokiomis neteisėtomis priemonėmis.

### 565 straipsnis. Proceso kalba

1. Lietuvos Respublikoje administracinių nusižengimų bylų teisena vyksta lietuvių kalba.

2. Dalyvaujančiam byloje asmeniui, nemokančiam lietuvių kalbos, užtikrinama teisė kalbėti gimtąja kalba arba ta kalba, kurią jis moka, ir naudotis vertėjo paslaugomis.

**566 straipsnis. Įrodymai**

1. Įrodymai administracinio nusižengimo byloje yra bet kurie įstatymų nustatyta tvarka surinkti faktiniai duomenys, kuriais remdamiesi administracinio nusižengimo tyrimą atliekantys pareigūnai nustato administracinio nusižengimo padarymo faktą ir aplinkybes, administracinėn atsakomybėn traukiamo asmens kaltę, atsakomybę lengvinančias ir sunkinančias aplinkybes ir kitokias aplinkybes, turinčias reikšmės bylai teisingai išnagrinėti. Šie duomenys nustatomi tokiomis priemonėmis: administracinio nusižengimo protokolu, pranešimais, aktais ar kitokiais dokumentais, kuriais teisės aktų įgalioti asmenys, nesantys pareigūnais, užfiksavo administracinio nusižengimo požymius turinčios veikos padarymą, nuotraukomis, garso ar vaizdo įrašais, liudytojų parodymais, nukentėjusio ir administracinėn atsakomybėn traukiamo asmens paaiškinimais, eksperto išvada ar ekspertizės aktu, specialisto išvada, daiktiniais įrodymais, daiktų ir dokumentų paėmimo protokolu, taip pat kitokiais dokumentais.

2. Įrodymus renka, prireikus skiria ekspertizę ar reikalauja specialisto išvados institucijų pareigūnai, atliekantys administracinio nusižengimo tyrimą.

3. Įrodymais gali būti tik tokie duomenys, kurie patvirtina arba paneigia bent vieną aplinkybę, turinčią reikšmės bylai teisingai išnagrinėti. Ar gauti duomenys laikytini įrodymais, galutinai sprendžia teismas, nagrinėjantis administracinio nusižengimo bylą.

4. Teisėjai ir administracinių nusižengimų bylas ne teismo tvarka nagrinėjantys pareigūnai įrodymus įvertina pagal savo vidinį įsitikinimą, pagrįstą išsamiu ir nešališku visų bylos aplinkybių išnagrinėjimu, vadovaudamiesi įstatymu.

### 567 straipsnis. Administracinių nusižengimų bylų viešumas

1. Administracinio nusižengimo byla nagrinėjama, nutarimai byloje skelbiami viešai.

2. Administracinio nusižengimo byla gali būti nagrinėjama neviešai, jeigu byloje yra duomenų ar informacijos, kuri sudaro valstybės ar tarnybos paslaptį. Teismas ar administracinių nusižengimų bylas ne teismo tvarka nagrinėjanti institucija (pareigūnas) gali nuspręsti nagrinėti bylą neviešai, siekdama apsaugoti asmenų privatų gyvenimą, profesinę, komercinę, pramoninę, kredito unijos ar Centrinės kredito unijos paslaptį, taip pat bylose dėl administracinių nusižengimų, kuriuos padarė arba nukentėjusiuoju yra nepilnametis. Šiais atvejais dėl bylos nagrinėjimo neviešai teismas priima nutartį. Dėl šios nutarties gali būti duodamas atskirasis skundas. Uždarame bylos nagrinėjimo posėdyje gali dalyvauti administracinio nusižengimo bylos dalyviai, o reikiamais atvejais atitinkamoje proceso dalyje – vertėjai, liudytojai, specialistai ir ekspertai. Priimtas nutarimas paskelbiamas viešai, neviešinant duomenų, kurių viešinimą draudžia įstatymai ar teisėjo nutartis.

3. Surašius administracinio nusižengimo protokolą, administracinėn atsakomybėn traukiamas asmuo, nukentėjusysis ar jų atstovai, nepažeisdami asmens duomenų teisinės apsaugos reikalavimų, turi teisę susipažinti su visa pareigūnų atlikto tyrimo medžiaga, taip pat su bylos medžiaga, pateikta bylos nagrinėjimo metu.

4. Viešuose teismo posėdžiuose išnagrinėtų administracinių nusižengimų bylų medžiaga yra vieša ir su ja suinteresuoti asmenys teisingumo ministro nustatyta tvarka gali susipažinti, jeigu šie asmenys pagrindžia susipažinimo interesą ir yra įsiteisėjęs teismo sprendimas, užbaigiantis teiseną.

5. Administracinio teisės nusižengimo bylą nagrinėjantis teismas motyvuota nutartimi turi teisę savo iniciatyva ar procese dalyvaujančių asmenų prašymu nustatyti, kad bylos medžiaga ar jos dalis yra nevieša, kai reikia apsaugoti asmens privataus gyvenimo ir nuosavybės slaptumą, informacijos apie asmens sveikatą konfidencialumą, jeigu yra rimtas pagrindas manyti, kad bus atskleista valstybės, tarnybos, profesinė, komercinė, pramoninė, banko, kredito unijos ar Centrinės kredito unijos paslaptis, taip pat bylose dėl administracinių nusižengimų, kuriuos padarė arba nukentėjusiuoju yra nepilnametis. Dėl pirmosios instancijos teismo nutarties, kuria atmestas prašymas dėl bylos neviešumo, gali būti duodamas atskirasis skundas.

### 568 straipsnis. Teisė būti išklausytam

Kiekvienas administracinėn atsakomybėn traukiamas asmuo, taip pat nukentėjusysis turi teisę būti išklausytas žodžiu ar raštu, tiesiogiai ar per atstovą šio kodekso nustatyta tvarka.

**569 straipsnis. Administracinių nusižengimų bylų teismingumas**

1. Administracinių nusižengimų bylas pirmąja instancija nagrinėja apylinkių teismai.

2. Šio kodekso 611 straipsnio 1 dalyje numatytais atvejais administracinio nusižengimo byla ne teismo tvarka nagrinėjama atitinkamose institucijose.

**570 straipsnis. Šaukimų ir kitų dokumentų įteikimas administracinio nusižengimo byloje dalyvaujantiems asmenims**

1. Šaukimai ir kiti procesiniai dokumentai administracinio nusižengimo byloje dalyvaujantiems asmenimssiunčiami registruotu laišku į asmens oficialiai deklaruotą gyvenamąją vietą arba kitą žinomą asmens gyvenamąją vietą, arba jo darbovietę, arba mokymo įstaigą, arba Lietuvos darbo biržos teritorinį skyrių, kuriame asmuo yra registruotas bedarbiu. Šaukimai ir kiti procesiniai dokumentai įteikiami asmeniškai, jei administracinio nusižengimo byloje dalyvaujančio asmens įteikimo metu nėra, – kuriam nors iš kartu su juo gyvenančių pilnamečių šeimos narių, o darbovietėje, mokymo įstaigoje arba Lietuvos darbo biržos teritoriniame skyriuje – asmeniui, atsakingam už korespondencijos priėmimą, kuris privalo kuo greičiau perduoti šaukimą ar kitą procesinį dokumentą adresatui. Procesinio dokumento įteikimo diena laikoma jo įteikimo adresatui, kuriam nors iš kartu su juo gyvenančių pilnamečių šeimos narių ar asmeniui, darbovietėje, mokymo įstaigoje arba Lietuvos darbo biržos teritoriniame skyriuje atsakingam už korespondencijos priėmimą, diena.

2. Jei administracinėn atsakomybėn traukiamas asmuo, nukentėjusysis buvo šaukiami į administracinio nusižengimo bylos nagrinėjimą, apie tolesnį bylos nagrinėjimą jie gali būti informuojami pranešimu siunčiant jį neregistruotu laišku ar kitu būdu, išskyrus šio kodekso 625 straipsnio 2 dalyje numatytus atvejus.

3. Institucija, kurios pareigūnas atliko administracinio nusižengimo tyrimą, informuojama apie teisminio bylos nagrinėjimo laiką ir vietą pranešimu.

4. Institucijai, kurios pareigūnas atliko administracinio nusižengimo tyrimą, kitiems viešojo administravimo subjektams, advokatams, advokatų padėjėjams, antstoliams, antstolių padėjėjams, notarams, Seimo kontrolieriams, Lygių galimybių kontrolieriams, Vaiko teisių apsaugos kontrolieriams, valstybės ir savivaldybių įmonėms, finansų įstaigoms, draudimo įmonėms teismas ar kita bylą tirianti ar nagrinėjanti institucija šaukimus, pranešimus, skundų kopijas ir kitus procesinius dokumentus įteikia elektroninių ryšių priemonėmis. Elektroninių ryšių priemonėmis šaukimai, pranešimai, skundų kopijos ir kiti procesiniai dokumentai taip pat įteikiami asmenims, kuriems teisės aktai ar su teismų ar bylą tiriančios ar nagrinėjančios institucijos informacinės sistemos valdytoju sudaryta sutartis nustato pareigą priimti procesinius dokumentus elektroninių ryšių priemonėmis. Kitiems asmenims teismas šaukimus, pranešimus, skundų kopijas ir kitus procesinius dokumentus įteikia elektroninių ryšių priemonėmis, jeigu jie pageidauja procesinius dokumentus gauti tokiu būdu ir yra nurodę gavėjo elektroninio pašto adresą arba kitą elektroninių ryšių priemonių adresą ir tinklo identifikatorių, jeigu jie būtini siekiant priimti procesinius dokumentus elektroninių ryšių priemonėmis. Šaukimų, pranešimų, skundų kopijų ir kitų procesinių dokumentų įteikimo elektroninių ryšių priemonėmis tvarką ir formą nustato teisingumo ministras.

## XXVIII SKYRIUS

## ADMINISTRACINIO NUSIŽENGIMO BYLOJE DALYVAUJANTYS ASMENYS, JŲ TEISĖS IR PAREIGOS

### 571 straipsnis. Administracinio nusižengimo byloje dalyvaujantys asmenys

1. Administracinio nusižengimo byloje dalyvaujantys asmenys yra: administracinėn atsakomybėn traukiamas asmuo, nukentėjusysis, administracinėn atsakomybėn traukiamo asmens atstovai, nukentėjusiojo atstovai ir institucijos, kurios pareigūnas atliko administracinio nusižengimo tyrimą, atstovas.

2. Priklausomai nuo konkrečios bylos ypatumų, administracinio nusižengimo byloje gali dalyvauti administracinio nusižengimo tyrimą atlikęs pareigūnas, vertėjas, ekspertas, specialistas ir liudytojai. Šie asmenys byloje dalyvauja tik tiek, kiek reikalinga užtikrinti nemokantiems valstybinės kalbos dalyvavimą administracinio nusižengimo byloje ar surinkti ir patikrinti pateiktus įrodymus.

### 572 straipsnis. Nušalinimas

1. Administracinėn atsakomybėn traukiamas asmuo, nukentėjusysis, administracinėn atsakomybėn traukiamo asmens, nukentėjusiojo atstovai turi teisę pareikšti nušalinimus.

2. Teisėjams ir administracinio nusižengimo bylą tiriantiems ir nagrinėjantiems pareigūnams, specialistams, ekspertams, vertėjui, teismo posėdžių sekretoriui, jei jis dalyvauja,  *mutatis mutandis* taikomi Lietuvos Respublikos baudžiamojo proceso kodekse nustatyti nušalinimo pagrindai ir tvarka. Sprendimą dėl administracinio nusižengimo bylą nagrinėjančio institucijos pareigūno nušalinimo priima institucijos vadovas arba jo įgaliotas asmuo. Jei bylą nagrinėja institucijos vadovas, sprendimą dėl nušalinimo priima šios institucijos kolegialus organas.

### 573 straipsnis. Administracinėn atsakomybėn traukiamas asmuo

1. Administracinėn atsakomybėn traukiamu asmeniu laikomas asmuo, kuris įtariamas padaręs administracinį nusižengimą ir kuriam administracinio nusižengimo tyrimą atliekantis pareigūnas surašė ar turi surašyti administracinio nusižengimo protokolą.

2. Administracinėn atsakomybėn traukiamas asmuo turi šias teises:

1) susipažinti su bylos medžiaga;

2) dalyvauti nagrinėjant bylą žodinio proceso tvarka ir duoti paaiškinimus;

3) duoti paaiškinimus nagrinėjant bylą rašytinio proceso tvarka;

4) pateikti bylai reikšmingus dokumentus ir daiktus;

5) pareikšti prašymus ir nušalinimus;

6) proceso metu naudotis teisine advokato ar kito įgalioto atstovo, turinčio aukštąjį teisinį universitetinį arba jam prilyginamą išsilavinimą,pagalba;

7) kalbėti gimtąja kalba arba ta kalba, kurią jis moka, ir naudotis vertėjo paslaugomis, jeigu nemoka lietuvių kalbos;

8) nustatyta tvarka skųsti proceso metu priimamus sprendimus.

3. Administracinėn atsakomybėn traukiamas asmuo privalo:

1) laikytis nustatytos proceso tvarkos;

2) susitaikyti su įstatymuose numatytų prievartos priemonių taikymu;

3) šaukiamas atvykti pas administracinį nusižengimą tiriantį pareigūną, į teismą ar į instituciją, nagrinėjančią administracinio nusižengimo bylą ne teismo tvarka.

4. Jei pagal administracinio nusižengimo tyrimą atliekančio pareigūno, teismo ar kitos administracinio nusižengimo bylą nagrinėjančios institucijos šaukimą šis asmuo vengia atvykti, policijos pareigūnai jį gali atvesdinti. Jeigu administracinėn atsakomybėn traukiamo asmens buvimo vieta nežinoma, policija ar teisėjas gali paskelbti administracinėn atsakomybėn traukiamo asmens paiešką.

### 574 straipsnis. Nukentėjusysis

### 1. Nukentėjusiuoju administracinio nusižengimo byloje laikomas fizinis arba juridinis asmuo, kuriam administraciniu nusižengimu padaryta fizinė, turtinė ar neturtinė žala. Asmuo pripažįstamas nukentėjusiuoju administracinę bylą nagrinėjančio pareigūno nutarimu ar teismo nutartimi.

2. Administracinį nusižengimą tiriantis pareigūnas gali nuspręsti, kad asmeniui nebuvo padaryta turtinės ar neturtinės žalos ir atsisakyti pripažinti asmenį nukentėjusiuoju. Apie tai daromas įrašas administracinio nusižengimo protokole. Nagrinėjant administracinio nusižengimo bylą apylinkės teisme galutinai nusprendžiama dėl asmens pripažinimo nukentėjusiu. Jei bylą ne teismo tvarka nagrinėjo šio kodekso 611 straipsnyje nurodyta institucija, tokiam asmeniui suteikiama galimybė apskųsti sprendimą nepripažinti jo nukentėjusiuoju byloje apylinkės teismui. Toks skundas gali būti nagrinėjamas kartu su skundu dėl nutarimo administracinio nusižengimo byloje, jei toks buvo paduotas. Asmuo, kurį administracinio nusižengimo tyrimą atlikęs pareigūnas atsisakė pripažinti nukentėjusiuoju byloje, į teismo posėdžius kviečiamas pranešimu. Apylinkės teismo sprendimas šiais klausimais yra galutinis. Pirmosios instancijos ar apeliacine tvarka bylą nagrinėjantis teismas gali nuspręsti, kad asmuo ankstesnėse proceso stadijose nepagrįstai buvo pripažintas nukentėjusiuoju ir neleisti tokiam asmeniui naudotis nukentėjusiojo teisėmis. Toks pirmosios instancijos teismo sprendimas bendra tvarka skundžiamas apeliacinės instancijos teismui. Apeliacinės instancijos teismo sprendimas nėra skundžiamas.

3. Nukentėjusysis gali būti apklaustas kaip liudytojas.

**575 straipsnis. Nukentėjusiojo teisės ir pareigos**

1. Nukentėjusysis turi šias teises:

1) susipažinti su bylos medžiaga;

2) dalyvauti nagrinėjant bylą žodinio proceso tvarka ir duoti parodymus;

3) duoti paaiškinimus nagrinėjant bylą rašytinio proceso tvarka;

4) pateikti bylai reikšmingus dokumentus ir daiktus;

5) pareikšti prašymus ir nušalinimus;

6) proceso metu naudotis teisine advokato ar kito įgalioto atstovo, turinčio aukštąjį teisinį universitetinį arba jam prilyginamą išsilavinimą,pagalba;

7) kalbėti gimtąja kalba arba ta kalba, kurią jis moka, ir naudotis vertėjo paslaugomis, jeigu nemoka lietuvių kalbos;

8) nustatyta tvarka skųsti proceso metu priimamus sprendimus.

2. Nukentėjusysis privalo:

1) laikytis nustatytos proceso tvarkos;

2) šaukiamas atvykti pas nusižengimą tiriantį pareigūną, į teismą ar į instituciją, nagrinėjančią administracinio nusižengimo bylą ne teismo tvarka.

3. Už melagingų parodymų davimą teisme nukentėjusysis atsako pagal Lietuvos Respublikos baudžiamojo kodekso 235 straipsnį. Už melagingų parodymų davimą administracinio nusižengimo tyrimo ir administracinio nusižengimo nagrinėjimo ne teismo tvarka metu nukentėjusysis atsako pagal šio kodekso 221 straipsnio 2 dalį.

**576 straipsnis. Institucijos, kurios pareigūnas atliko administracinio nusižengimo tyrimą, atstovas**

1. Administracinio nusižengimo bylos nagrinėjime teisme turi teisę dalyvauti institucijos, kurios pareigūnas atliko administracinio nusižengimo tyrimą, atstovas, kuris byloje gina viešąjį interesą.

2. Institucijai gali atstovauti ir pats tyrimą atlikęs ir administracinio nusižengimo protokolą surašęs pareigūnas.

### 577 straipsnis. Liudytojas

1. Administracinio nusižengimo byloje liudytoju gali būti šaukiamas bet kuris asmuo, kuriam gali būti žinomos kokios nors šioje byloje nustatytinos aplinkybės.

2. Teismo, institucijos, kurios pareigūnas tiria administracinį nusižengimą arba nagrinėja administracinio nusižengimo bylą ne teismo tvarka, šaukimu liudytojas privalo atvykti nurodytu laiku, duoti teisingus parodymus, pranešti visa, kas jam žinoma byloje, ir atsakyti į jam duodamus klausimus.

3. Liudytojas, be svarbios priežasties neatvykęs duoti parodymų, atsisakantis ar kitaip vengiantis duoti parodymus, traukiamas administracinėn atsakomybėn pagal šio kodekso 221 straipsnio 2 dalį. Jei liudytojas be svarbios priežasties neatvyksta į teismą, teismas gali priimti nutartį jį atvesdinti į posėdį.

4. Už melagingų parodymų davimą teisme liudytojas atsako pagal Lietuvos Respublikos baudžiamojo kodekso 235 straipsnį. Už melagingų parodymų davimą administracinio nusižengimo tyrimo ir administracinio nusižengimo nagrinėjimo ne teismo tvarka metu liudytojas atsako pagal šio kodekso 221 straipsnio 2 dalį.

### 578 straipsnis. Aplinkybės, kurioms esant asmuo negali būti apklausiamas kaip liudytojas

1. Liudytojo parodymų negali duoti:

1) asmenys, kurie pagal sveikatos priežiūros įstaigos pažymą arba teismo psichiatro ar teismo mediko išvadą dėl fizinių ar psichinių trūkumų nesugeba teisingai suvokti turinčių reikšmės bylai aplinkybių arba duoti apie jas teisingų parodymų;

2) atstovai civilinėje, administracinėje ar administracinio nusižengimo byloje ar gynėjai baudžiamojoje byloje – apie aplinkybes, kurias jie sužinojo, kai jie ėjo atstovo ar gynėjo pareigas, o advokatai – taip pat ir apie aplinkybes, kurias sužinojo atlikdami kitas savo profesines pareigas;

3) dvasininkai – apie aplinkybes, kurias jie sužinojo tikinčiojo išpažinties ar kitų religinių apeigų ar patarnavimų metu;

4) viešosios informacijos rengėjai, platintojai, viešosios informacijos rengėjo ir (ar) platintojo savininkai, žurnalistai – dėl to, kas pagal Lietuvos Respublikos visuomenės informavimo įstatymą sudaro informacijos šaltinio paslaptį, išskyrus atvejus, kai šie asmenys patys sutinka duoti parodymus arba kai teismas priėmė sprendimą, kad būtina atskleisti informacijos šaltinio paslaptį dėl gyvybiškai svarbių ar kitų ypač reikšmingų visuomenės interesų, taip pat siekiant užtikrinti, kad būtų apgintos asmenų konstitucinės teisės ir laisvės ir kad būtų vykdomas teisingumas.

2. Asmuo gali atsisakyti duoti parodymus prieš savo šeimos narius ar artimuosius giminaičius.

### 579 straipsnis. Liudytojo teisės

1. Liudytojas turi teisę:

1) duoti parodymus savo gimtąja kalba ir naudotis vertėjo paslaugomis, jeigu nemoka lietuvių kalbos;

2) susipažinti su savo parodymų protokolu ir daryti jame pakeitimus ir pataisas;

3) prašyti, kad būtų daromi jo parodymų garso ir vaizdo įrašai;

4) pats surašyti parodymus;

5) gauti turėtų išlaidų atlyginimą.

**580 straipsnis. Atstovai pagal įstatymą**

Jeigu administracinėn atsakomybėn traukiamas asmuo ir nukentėjusysis yra nepilnamečiai arba dėl savo fizinių ar psichinių trūkumų negali patys pasinaudoti savo teisėmis administracinių nusižengimų bylose, jų interesams turi teisę atstovauti jų atstovai pagal įstatymą (tėvai, globėjai, rūpintojai).

**581 straipsnis. Įgaliotas atstovas**

1. Įgaliotu atstovu tiriant ir nagrinėjant administracinio nusižengimo bylą gali būti advokatas ar asmuo, turintis aukštąjį teisinį universitetinį arba jam prilyginamą išsilavinimą.

2. Įgaliotas atstovas turi teisę susipažinti su bylos medžiaga, dalyvauti nagrinėjant bylą žodinio proceso tvarka, pareikšti prašymus, duoti paaiškinimus nagrinėjant bylą rašytinio proceso tvarka, nustatyta tvarka skųsti proceso metu priimamus sprendimus.

3. Advokato įgaliojimai patvirtinami advokatų kontoros išduodamu orderiu, o kito įgalioto atstovo, turinčio aukštąjį teisinį universitetinį arba jam prilyginamą išsilavinimą, – notaro patvirtintu įgaliojimu arba pavedimo sutartimi. Įgalioto atstovo įgaliojimai gali būti patvirtinami atsakomybėn traukiamo asmens ar nukentėjusiojo pareiškimu bylos nagrinėjimo teismo posėdyje metu pateikus aukštąjį teisinį universitetinį arba jam prilyginamą išsilavinimą patvirtinantį dokumentą.

### 

### 582 straipsnis. Įgalioto atstovo nušalinimas

Įgaliotas atstovas neturi teisės dalyvauti byloje, jeigu jis toje pačioje byloje teikia arba anksčiau teikė teisinę pagalbą asmeniui, kurio interesai prieštarauja atstovaujamo asmens interesams, arba jeigu anksčiau dalyvavo kaip administracinio nusižengimo bylą tiriantis ar nagrinėjantis pareigūnas, teisėjas, taip pat jeigu tiriant arba nagrinėjant bylą dalyvauja pareigūnas ar teisėjas, su kuriuo įgaliotas atstovas turi giminystės ryšių.

**583 straipsnis. Ekspertas ir specialistas**

1. Ekspertą skiria ir specialistus šaukia administracinio nusižengimo tyrimą atliekantis pareigūnas, teismas ar administracinio nusižengimo bylą ne teismo tvarka nagrinėjančios institucijos pareigūnas tuo atveju, kai reikalingos specialios žinios arba kai reikia paaiškinti prie protokolo pateiktą ekspertizės aktą ar specialisto išvadą.

2. Eksperto ar specialisto šaukimas administracinio nusižengimo byloje yra privalomas juridinio asmens, kur dirba šaukiamas dalyvauti byloje kaip ekspertas ar specialistas asmuo, vadovui.

3. Ekspertas ir specialistas privalo atvykti pagal šaukimą ir duoti objektyvią išvadą jam pateiktais klausimais.

4. Ekspertas ir specialistas turi teisę:

1) susipažinti su bylos medžiaga, susijusia su ekspertizės ar specialisto išvados dalyku;

2) pareikšti prašymus, kad jam būtų pateikta papildoma medžiaga, reikalinga išvadai duoti;

3) administracinio nusižengimo tyrimą atliekančio pareigūno, teismo ar bylą ne teismo tvarka nagrinėjančios institucijos pareigūno leidimu duoti administracinėn atsakomybėn traukiamam asmeniui, nukentėjusiajam, liudytojams klausimus, susijusius su ekspertizės dalyku ar specialisto išvada.

4) dalyvauti nagrinėjant bylą žodinio proceso tvarka.

5. Už melagingos eksperto išvados ar specialisto paaiškinimo teikimą teisme ekspertas ir specialistas atsako pagal Lietuvos Respublikos baudžiamojo kodekso 235 straipsnį. Už melagingos eksperto išvados ar specialisto paaiškinimo teikimą administracinio nusižengimo tyrimo ir administracinio nusižengimo nagrinėjimo ne teismo tvarka metu ekspertas ir specialistas atsako pagal šio kodekso 221 straipsnio 2 dalį.

### 584 straipsnis. Vertėjas

1. Vertėjas yra vertimui reikiamas kalbas mokantis arba nebylio ar kurčiojo ženklus suprantantis asmuo, administracinio nusižengimo bylą tiriančio ar nagrinėjančio pareigūno ar teismo pakviestas dalyvauti byloje šio kodekso nustatytais atvejais.

2. Už melagingą ar žinomai neteisingą vertimą teisme vertėjas atsako pagal Lietuvos Respublikos baudžiamojo kodekso 235 straipsnį. Už melagingą ar žinomai neteisingą vertimą administracinio nusižengimo tyrimo ir administracinio nusižengimo nagrinėjimo ne teismo tvarka metu vertėjas atsako pagal šio kodekso 221 straipsnio 2 dalį.

**XXIX SKYRIUS**

**ADMINISTRACINIŲ NUSIŽENGIMŲ TEISENOS PRADĖJIMAS IR ADMINISTRACINIŲ NUSIŽENGIMŲ TYRIMAS**

### 585 straipsnis. Administracinius nusižengimus tiriantys ir protokolus surašantys pareigūnai

### Administracinių nusižengimų teiseną pradeda, nusižengimų tyrimą atlieka ir administracinių nusižengimų protokolus surašo šių institucijų pareigūnai:

1) Lietuvos Respublikos Seimo laikinosios tyrimo komisijos nariai – dėl šio kodekso 501 straipsnyje numatytų administracinių nusižengimų;

2) Vyriausiosios rinkimų komisijos pirmininkas ir šios komisijos nariai, miestų, rajonų, apygardų, apylinkių rinkimų komisijų ar referendumo komisijų pirmininkai ir šių komisijų nariai – dėl šio kodekso 79, 80, 81, 82, 83, 84, 85, 86, 88, 501 straipsniuose numatytų administracinių nusižengimų;

3) Vyriausiosios rinkimų komisijos pirmininkas arba jo įgaliotas šios komisijos narys – dėl šio kodekso 87 straipsnyje, 221 straipsnio 2 dalyje, 540, 541 straipsniuose numatytų administracinių nusižengimų;

4) Lietuvos kariuomenės struktūrinio padalinio, administruojančio karo prievolę, – dėl šio kodekso 555, 556, 557, 558 straipsniuose numatytų administracinių nusižengimų;

5) Lietuvos Respublikos Seimo kontrolierių įstaigos – dėl šio kodekso 501 straipsnyje numatytų administracinių nusižengimų;

6) Lietuvos Respublikos valstybės kontrolės – dėl šio kodekso 183, 501, 506 straipsniuose numatytų administracinių nusižengimų;

7) Lietuvos Respublikos konkurencijos tarybos – dėl šio kodekso 138 straipsnio 1, 2 dalyse, 187 straipsnyje, 221 straipsnio 1 dalyje, 501, 542 straipsniuose numatytų administracinių nusižengimų;

8) Vyriausiosios tarnybinės etikos komisijos nariai ar jos įgalioti tarnautojai – dėl šio kodekso 118 straipsnyje, 221 straipsnio 2 dalyje, 501, 530 straipsniuose numatytų administracinių nusižengimų;

9) Žurnalistų etikos inspektorius – dėl šio kodekso 74 straipsnio 1, 2 dalyse, 501 straipsnyje, 544 straipsnio 1, 2 dalyse numatytų administracinių nusižengimų;

10) Vaiko teisų apsaugos kontrolieriaus įstaigos – dėl šio kodekso 501 straipsnyje numatytų administracinių nusižengimų;

11) Lygių galimybių kontrolieriaus tarnybos – dėl šio kodekso 76, 501 straipsniuose numatytų administracinių nusižengimų;

12) Lietuvos Respublikos valstybinės kultūros paveldo komisijos – dėl šio kodekso 138 straipsnio 3, 4 dalyse, 160, 307, 501 straipsniuose numatytų administracinių nusižengimų;

13) Valstybinės kainų ir energetikos kontrolės komisijos – dėl šio kodekso 321 straipsnio 2 dalyje, 323 straipsnio 1, 3 dalyse, 324, 501 straipsniuose numatytų administracinių nusižengimų;

14) Lietuvos Respublikos valstybės saugumo departamento – dėl šio kodekso 502 straipsnio 3, 4 dalyse, 504, 505, 550, 551, 552 straipsniuose numatytų administracinių nusižengimų;

15) Lietuvos banko – dėl šio kodekso 176 straipsnyje, 179 straipsnio 2 dalyje, 191, 197, 202, 204, 501, 512 straipsniuose numatytų administracinių nusižengimų;

16) Lietuvos radijo ir televizijos komisijos – dėl šio kodekso 74 straipsnio 5, 6 dalyse, 116 straipsnyje, 139, 474, 501 straipsniuose, 544 straipsnio 3, 4 dalyse numatytų administracinių nusižengimų;

17) Finansų ministerijos – dėl šio kodekso 179 straipsnio 1 dalyje, 186, 501 straipsniuose numatytų administracinių nusižengimų;

18) Kultūros ministerijos – dėl šio kodekso 128, 129, 492 straipsnio 1, 2 dalyse, 501, 512 straipsniuose numatytų administracinių nusižengimų;

19) Susisiekimo ministerijos ar jos įgaliotos įstaigos – dėl šio kodekso 48 straipsnio 1, 2 dalyse, 357, 358, 501 straipsniuose numatytų administracinių nusižengimų;

20) Sveikatos apsaugos ministerijos – dėl šio kodekso 48 straipsnio 1, 2 dalyse, 305, 306 straipsniuose, 367 straipsnio 5, 6 dalyse, 501 straipsnyje numatytų administracinių nusižengimų;

21) Švietimo ir mokslo ministerijos ar jos įgaliotos įstaigos– dėl šio kodekso 75, 501, 546 straipsniuose numatytų administracinių nusižengimų;

22) Ūkio ministerijos – dėl šio kodekso 135, 512 straipsniuose numatytų administracinių nusižengimų;

23) Žemės ūkio ministerijos ir jos valdymo sričiai priskirtų įstaigų – dėl šio kodekso 48 straipsnio 1, 2 dalyse, 114, 157, 188, 190, 305, 306, 332, 333, 345, 501 straipsniuose numatytų administracinių nusižengimų;

24) Lietuvos Respublikos ryšių reguliavimo tarnybos – dėl šio kodekso 74 straipsnio 3, 4 dalyse, 140 straipsnyje, 221 straipsnio 1 dalyje, 459, 460, 461, 462, 463, 464, 465, 466, 467, 471, 472, 473 straipsniuose, 492 straipsnio 3 dalyje, 501, 512 straipsniuose numatytų administracinių nusižengimų;

25) Lietuvos statistikos departamento – dėl šio kodekso 195, 205, 501 straipsniuose numatytų administracinių nusižengimų;

26) Lietuvos vyriausiojo archyvaro tarnybos ir valstybės archyvų – dėl šio kodekso 105, 110, 113, 500, 501, 520 straipsniuose numatytų administracinių nusižengimų;

27) Valstybinės duomenų apsaugos inspekcijos – dėl šio kodekso 77, 78 straipsniuose, 221 straipsnio 1 dalyje, 501, 549 straipsniuose numatytų administracinių nusižengimų;

28) Valstybinės geodezijos ir kartografijos tarnybos prie Lietuvos Respublikos Vyriausybės – dėl šio kodekso 107, 501 straipsniuose numatytų administracinių nusižengimų;

29) Narkotikų, tabako ir alkoholio kontrolės departamento – dėl šio kodekso 63, 120, 125, 131, 132, 143, 145, 158, 209 straipsniuose, 221 straipsnio 1 dalyje, 501 straipsnyje numatytų administracinių nusižengimų;

30) Valstybinės atominės energetikos saugos inspekcijos – dėl šio kodekso 47 straipsnio 3 dalyje, 120 straipsnio 1 ir 2 dalyse, 135, 238, 241, 316, 317, 357, 358, 542 straipsniuose numatytų administracinių nusižengimų;

31) Valstybinės lošimų priežiūros komisijos – dėl šio kodekso 127, 501 straipsniuose numatytų administracinių nusižengimų;

32) Valstybinės maisto ir veterinarijos tarnybos – dėl šio kodekso 45, 67 straipsniuose, 120 straipsnio 1, 2 dalyse, 133 straipsnyje, 138 straipsnio 3, 4 dalyse, 143, 144, 145, 146, 147, 148, 149, 154, 156, 157, 161, 169, 196 straipsniuose, 221 straipsnio 1 dalyje, 305, 306, 340, 341, 342, 344, 501, 545 straipsniuose numatytų administracinių nusižengimų;

33) aplinkos apsaugos valstybinės kontrolės institucijų aplinkos apsaugos valstybinės kontrolės pareigūnai, taip pat valstybinių rezervatų, valstybinių parkų ir biosferos rezervatų direkcijų bei saugomų teritorijų valstybinio valdymo ir kontrolės įstaigų pareigūnai, kitų institucijų pareigūnai, kuriems įstatymų ir kitų teisės aktų nustatyta tvarka suteiktos aplinkos apsaugos valstybinės kontrolės pareigūnų galios, – dėl šio kodekso 48 straipsnio 1, 2 dalyse, 103, 104, 108, 231, 232, 233, 234, 235, 237, 238, 239, 240, 242, 243, 244, 245, 246, 247, 248, 249, 250, 251, 252, 253, 254, 255, 256, 258, 260, 261, 262, 263, 264, 265, 266, 267, 268, 269, 270, 271, 272, 273, 274, 275, 276, 277, 278, 279, 280, 281, 282, 283, 284, 285, 286, 287, 288 straipsniuose, 289 straipsnio 3 dalyje, 290, 291, 293, 294, 296, 297, 298, 299, 300, 301, 302, 303, 304, 305, 306, 308, 309, 310, 311, 312, 313, 314, 343, 542 straipsniuose numatytų administracinių nusižengimų;

34) Civilinės aviacijos administracijos – dėl šio kodekso 382, 383, 384, 385, 386, 387, 388, 389, 390, 391, 392, 393, 394, 395 straipsniuose, 408 straipsnio 2 dalyje, 435, 501, 512 straipsniuose numatytų administracinių nusižengimų;

35) Finansinių nusikaltimų tyrimo tarnybos prie Vidaus reikalų ministerijos – dėl šio kodekso 89, 120, 137, 144, 145, 146, 147, 148, 149, 150, 151, 152, 155, 158, 165, 166, 167, 168, 170, 171, 172, 173, 184, 194, 196, 210 straipsniuose, 221 straipsnio 1, 2 dalyse, 501 straipsnyje, 502 straipsnio 3 dalyje, 504, 512 straipsniuose numatytų administracinių nusižengimų;

36) Informacinės visuomenės plėtros komiteto prie Susisiekimo ministerijos – dėl šio kodekso 475, 501 straipsniuose numatytų administracinių nusižengimų;

37) Karo policijos – dėl šio kodekso 382 straipsnio 4, 5 dalyse, 501, 502, 504, 553, 554, 559 straipsniuose numatytų administracinių nusižengimų;

38) Kultūros paveldo departamento prie Kultūros ministerijos – dėl šio kodekso 86 straipsnio 1 dalyje, 138 straipsnio 3 ir 4 dalyse, 160 straipsnyje, 221 straipsnio 1, 2 dalyse, 307, 349, 350, 351, 352, 353, 501 straipsniuose numatytų administracinių nusižengimų;

39) Lietuvos automobilių kelių direkcijos prie Susisiekimo ministerijos – dėl šio kodekso 451 straipsnio 1 dalyje, 452, 453, 454, 456, 501 straipsniuose numatytų administracinių nusižengimų;

40) Lietuvos geologijos tarnybos prie Aplinkos ministerijos – dėl šio kodekso 104, 235, 249, 258, 259 straipsniuose, 261 straipsnio 5 dalyje, 304, 313 straipsniuose numatytų administracinių nusižengimų;

41) Lietuvos metrologijos inspekcijos – dėl šio kodekso 134, 501, 542 straipsniuose numatytų administracinių nusižengimų;

42) Lietuvos Respublikos ginklų fondo prie Lietuvos Respublikos vidaus reikalų ministerijos – dėl šio kodekso 227, 230, 501 straipsniuose numatytų administracinių nusižengimų;

43) Lietuvos Respublikos muitinės – dėl šio kodekso 47 straipsnio 3 dalyje, 63 straipsnio 3 dalyje, 114, 115, 117 straipsniuose, 134 straipsnio 1 ir 2 dalyse, 135, 137, 145, 155, 168, 170, 171, 195, 206, 211, 212, 213, 214, 215, 216, 217, 218, 219 straipsniuose, 221 straipsnio 1 ir 2 dalyse, 230 straipsnio 1 dalyje, 241 straipsnyje, 247 straipsnio 1, 2, 3, 5, 6, 7, 9, 10, 11, 12, 13, 14, 15, 16, 17, 18, 19 dalyse, 280 straipsnio 5, 6 dalyse, 281 straipsnio 1 dalyje, 296 straipsnio 1, 2, 3 dalyse, 301 straipsnio 3, 6 dalyse, 302 straipsnio 4 dalyje, 303 straipsnio 10, 11 dalyse, 305 straipsnio 1, 2 dalyse, 338 straipsnio 3, 4 dalyse, 404 straipsnyje, 420 straipsnio 1 dalyje, 430 straipsnyje, 451 straipsnio 2 dalyje, 455, 459, 470, 500, 501 straipsniuose, 502 straipsnio 3 dalyje, 504, 512 straipsniuose numatytų administracinių nusižengimų;

44) Lietuvos saugios laivybos administracijos – dėl šio kodekso 262, 398, 399, 400, 401, 402, 403, 405 straipsniuose, 406, 407 straipsniuose, 408 straipsnio 1 dalyje, 428 straipsnio 3 dalyje, 429, 436, 437, 450, 501 straipsniuose numatytų administracinių nusižengimų;

45) Valstybinės miškų tarnybos, Generalinės miškų urėdijos prie Aplinkos ministerijos ir miškų urėdijų, kitų miškų ūkio valstybinio valdymo, valstybinės miškų kontrolės įstaigų valstybiniai miškų pareigūnai – dėl šio kodekso 103, 106, 108 straipsniuose, 243 straipsnio 1, 2, 3, 4, 5, 6, 7, 8, 9, 10, 11, 12, 13, 14, 15, 16 dalyse, 252, 257, 260, 266, 267, 268, 269, 270, 271, 272, 273, 274, 275, 276, 278, 279 straipsniuose, 280 straipsnio 1, 3, 4 dalyse, 282, 286, 298, 312, 313, 314 straipsniuose numatytų administracinių nusižengimų;

46) Mobilizacijos departamento prie Krašto apsaugos ministerijos – dėl šio kodekso 501, 513, 514 straipsniuose numatytų administracinių nusižengimų;

47) Nacionalinės žemės tarnybos prie Žemės ūkio ministerijos – dėl šio kodekso 103, 106, 253, 254, 257, 330, 331, 501 straipsniuose numatytų administracinių nusižengimų;

48) Nacionalinio transplantacijos biuro prie Sveikatos apsaugos ministerijos – dėl šio kodekso 60, 501 straipsniuose numatytų administracinių nusižengimų;

49) policijos – dėl šio kodekso 48, 61, 62, 63, 68, 69, 70 straipsniuose, 71 straipsnio 1 dalyje, 72, 73, 75, 89 straipsniuose, 99 straipsnio 1 dalyje, 101, 102, 109, 115, 117, 120, 123, 124, 126, 127, 130, 131, 136, 137, 143, 144, 145, 146, 147, 148, 149, 150, 152, 153, 155, 158, 159, 161, 162, 163, 164, 165, 166 straipsniuose, 167 straipsnio 1, 2 dalyse, 168, 170, 171, 172, 181, 198, 199, 200, 201, 206, 207, 208, 209, 219, 220, 221, 222, 223, 224, 225, 226, 227, 228, 229, 230, 262 straipsniuose, 277 straipsnio 1, 2 dalyse, 278, 286, 287, 299, 300, 329, 333, 336, 337, 338, 343, 364, 365, 366 straipsniuose, 367 straipsnio 5, 6 dalyse, 409, 410, 411, 412, 415, 416, 417, 418, 419 straipsniuose, 420 straipsnio 4, 5 dalyse, 421, 422, 423, 424, 425, 426, 427 straipsniuose, 428 straipsnio 1, 3 dalyse, 430 straipsnyje, 431 straipsnio 2 dalyje, 443, 444, 445, 446, 447, 448, 450, 451, 452, 453, 454, 455, 456, 457, 458, 468, 469, 476, 477, 478, 479, 480, 481, 482, 483, 484, 485, 486, 487, 488, 489, 490, 491 straipsniuose, 492 straipsnio 1, 2 dalyse, 502, 503, 504, 507, 508, 509, 510, 515, 516, 517, 518, 519, 521, 522, 525, 526, 528, 529, 531, 532, 535, 536, 537, 538, 539, 542, 550 straipsniuose numatytų administracinių nusižengimų;

50) Priešgaisrinės apsaugos ir gelbėjimo departamento prie Vidaus reikalų ministerijos – dėl šio kodekso 250, 275, 282, 284 straipsniuose, 302 straipsnio 1, 2, 3, 5, 6, 7 dalyse, 303 straipsnio 6, 8, 9, 10, 11 dalyse, 488, 489, 501, 523, 524 straipsniuose numatytų administracinių nusižengimų;

51) Radiacinės saugos centro – dėl šio kodekso 47 straipsnyje, 120 straipsnio 1, 2 dalyje, 133, 236, 238, 241, 356, 501, 542 straipsniuose numatytų administracinių nusižengimų;

52) Vadovybės apsaugos departamento prie Vidaus reikalų ministerijos – dėl šio kodekso 501 straipsnyje, 502 straipsnio 3, 4 dalyse, 504, 511 straipsniuose numatytų administracinių nusižengimų;

53) Valstybės sienos apsaugos tarnybos prie Vidaus reikalų ministerijos – dėl šio kodekso 63 straipsnio 3 dalyje, 219 straipsnyje, 221 straipsnio 1, 2 dalyse, 404 straipsnyje, 410 straipsnio 1 dalyje, 412 straipsnio 6 dalyje, 420 straipsnio 2 dalyje, 430 straipsnio 6, 8 dalyse, 431 straipsnio 2 dalyje, 442 straipsnio 2 dalyje, 502, 504, 533, 534, 535, 536, 539 straipsniuose numatytų administracinių nusižengimų;

54) Valstybinės akreditavimo sveikatos priežiūros veiklai tarnybos prie Sveikatos apsaugos ministerijos – dėl šio kodekso 59, 501 straipsniuose numatytų administracinių nusižengimų;

55) Valstybinės augalininkystės tarnybos prie Žemės ūkio ministerijos – dėl šio kodekso 133, 156 straipsniuose, 221 straipsnio 1, 2 dalyse, 305, 334, 335, 338, 501 straipsniuose numatytų administracinių nusižengimų;

56) Valstybinės darbo inspekcijos prie Socialinės apsaugos ir darbo ministerijos – dėl šio kodekso 89, 90, 91, 92, 93, 94, 95, 96, 97, 98, 99, 100, 120, 172 straipsniuose, 221 straipsnio 1, 2 dalyse, 230 straipsnio 4 dalyje, 301 straipsnio 1, 11, 17, 20, 21, 22, 23 dalyse, 446 straipsnio 7 dalyje, 447, 501 straipsniuose numatytų administracinių nusižengimų;

57) Valstybės dokumentų technologinės apsaugos tarnybos prie Finansų ministerijos – dėl šio kodekso 501, 547, 548 straipsniuose numatytų administracinių nusižengimų;

58) Valstybinės energetikos inspekcijos prie Energetikos ministerijos – dėl šio kodekso 318, 319, 320 straipsniuose, 321 straipsnio 1 dalyje, 322 straipsnyje, 323 straipsnio 2 dalyje, 325, 327, 328, 501 straipsniuose numatytų administracinių nusižengimų;

59) Valstybinės geležinkelio inspekcijos prie Susisiekimo ministerijos – dėl šio kodekso 370, 371, 372, 373, 374, 375, 376, 377, 378, 379, 380, 381 straipsniuose, 408 straipsnio 1 dalyje, 428 straipsnio 1 dalyje, 429, 434, 450, 501 straipsniuose numatytų administracinių nusižengimų;

60) Valstybinės gyvulių veislininkystės priežiūros tarnybos prie Žemės ūkio ministerijos – dėl šio kodekso 342, 501 straipsniuose numatytų administracinių nusižengimų;

61) Valstybinės kelių transporto inspekcijos prie Susisiekimo ministerijos – dėl šio kodekso 172, 299, 300 straipsniuose, 367 straipsnio 5, 6 dalyse, 368, 369 straipsniuose, 410 straipsnio 2 dalyje, 419 straipsnio 4 dalyje, 420 straipsnio 3 dalyje, 423 straipsnyje, 428 straipsnio 2 dalyje, 429, 430, 431, 432, 433, 438, 439, 440, 441, 442, 443, 444, 445, 446, 447, 448, 449 straipsniuose, 451 straipsnio 2, 3 dalyse, 455, 501 straipsniuose numatytų administracinių nusižengimų;

62) Valstybinės kalbos inspekcijos – dėl šio kodekso 493, 494, 495, 496, 497, 498, 499, 501 straipsniuose numatytų administracinių nusižengimų;

63) Valstybinės ligonių kasos prie Sveikatos apsaugos ministerijos ir teritorinių ligonių kasų – dėl šio kodekso 55, 56, 57, 210, 501 straipsniuose numatytų administracinių nusižengimų;

64) Valstybinės medicininio audito inspekcijos prie Sveikatos apsaugos ministerijos – dėl šio kodekso 52, 53, 54, 501 straipsniuose numatytų administracinių nusižengimų;

65) Valstybinės mokesčių inspekcijos prie Lietuvos Respublikos finansų ministerijos – dėl šio kodekso 87, 89, 92, 120, 125, 131, 137, 145, 146, 147, 148, 149, 150, 151, 152, 153,155, 158, 167, 168, 170, 171, 172, 173, 175, 180, 181, 182, 185, 188, 189, 190, 193, 194, 198, 200, 201, 209, 210 straipsniuose, 221 straipsnio 1, 2 dalyse, 441, 501, 541 straipsniuose numatytų administracinių nusižengimų;

66) Valstybinės ne maisto produktų inspekcijos prie Ūkio ministerijos – dėl šio kodekso 45, 67, 133 straipsniuose, 138 straipsnio 3, 4 dalyse, 143, 144, 145, 146, 147, 148, 149, 150, 154, 156, 168, 171 straipsniuose, 221 straipsnio 1, 2 dalyse, 230 straipsnio 1 dalyje, 301 straipsnio 1, 9, 10, 12, 16, 19, 21, 22, 23 dalyse, 302 straipsnio 4 dalyje, 303 straipsnio 10, 11, 12 dalyse, 468, 470, 501, 545 straipsniuose numatytų administracinių nusižengimų;

67) Valstybinės teritorijų planavimo ir statybos inspekcijos prie Aplinkos ministerijos – dėl šio kodekso 348, 349, 350, 351, 352, 353, 354, 355, 356, 359, 360, 361, 362, 501 straipsniuose numatytų administracinių nusižengimų;

68) Valstybinės vaistų kontrolės tarnybos prie Sveikatos apsaugos ministerijos – dėl šio kodekso 62, 64, 65, 66, 120 straipsniuose, 221 straipsnio 1 dalyje, 501 straipsnyje numatytų administracinių nusižengimų;

69) Valstybinės vartotojų teisių apsaugos tarnybos – dėl šio kodekso 501 straipsnyje numatytų administracinių nusižengimų;

70) Valstybinio socialinio draudimo fondo valdybos prie Socialinės apsaugos ir darbo ministerijos ir jos teritorinių skyrių – dėl šio kodekso 210, 501 straipsniuose numatytų administracinių nusižengimų;

71) Valstybinio turizmo departamento prie Ūkio ministerijos – dėl šio kodekso 121, 122, 501, 512 straipsniuose numatytų administracinių nusižengimų;

72) Viešųjų pirkimų tarnybos – dėl šio kodekso 170, 501, 512 straipsniuose numatytų administracinių nusižengimų;

73) Žuvininkystės tarnybos prie Lietuvos Respublikos žemės ūkio ministerijos – dėl šio kodekso 287, 288, 289, 290, 291, 292, 293, 294, 295, 501 straipsniuose numatytų administracinių nusižengimų;

74) visuomenės sveikatos centrai apskrityse – dėl šio kodekso 45, 48, 49, 50, 51, 58 straipsniuose, 221 straipsnio 1 dalyje, 238, 501 straipsniuose numatytų administracinių nusižengimų;

75) savivaldybių kalbos tvarkytojai – dėl šio kodekso 493, 494, 495, 496, 497, 498, 499, 501 straipsniuose numatytų administracinių nusižengimų;

76) savivaldybių sanitarijos inspekcijos – dėl šio kodekso 161, 162, 343, 364, 501 straipsniuose numatytų administracinių nusižengimų;

77) savivaldybių vaiko teisių apsaugos tarnybų – dėl šio kodekso 68, 69, 70, 71, 75 straipsniuose, 222 straipsnio 1 dalyje, 501 straipsnyje numatytų administracinių nusižengimų;

78) savivaldybių vykdomųjų institucijų ar jų įgaliotų įstaigų ar įmonių – dėl šio kodekso 46, 48, 75, 108 straipsniuose, 138 straipsnio 3, 4 dalyse, 141, 142, 143, 144, 152, 153, 156, 158, 161, 162, 172, 174, 177, 178, 188, 190, 193 straipsniuose, 221 straipsnio 1, 2 dalyse, 277, 286, 287, 288, 289, 290, 291, 292, 293, 315, 326, 332, 333, 339, 341, 343, 344, 345, 346, 347, 348, 357, 358, 363, 364, 365, 366 straipsniuose, 367 straipsnio 1, 2, 3, 4 dalyse, 412 straipsnio 4 dalyje, 413, 414, 415, 425 straipsniuose, 428 straipsnio 2 dalyje, 431, 438, 439, 440, 441, 449, 457, 458, 479, 480, 483, 486, 487, 488, 501, 513, 515, 516, 517, 524, 527, 542, 546 straipsniuose numatytų administracinių nusižengimų;

79) Statinių naudojimo priežiūros viešojo administravimo subjektų – dėl šio kodekso 357, 501 straipsniuose numatytų administracinių nusižengimų;

80) jūrų uostų kapitonai – dėl šio kodekso 396, 397 straipsniuose, 428 straipsnio 3 dalyje, 450, 501 straipsniuose numatytų administracinių nusižengimų;

81) valstybės įmonės Lietuvos prabavimo rūmų – dėl šio kodekso 136, 501 straipsniuose numatytų administracinių nusižengimų;

82) valstybės įmonės Registrų centro – dėl šio kodekso 119, 174, 177, 178, 501 straipsniuose numatytų administracinių nusižengimų;

83) valstybės įmonės Valstybės turto fondo – dėl šio kodekso 141, 142, 501 straipsniuose numatytų administracinių nusižengimų;

84) valstybinės priešgaisrinės priežiūros pareigūnai – dėl šio kodekso 221 straipsnio 1, 2 dalyse, 501 straipsnyje numatytų administracinių nusižengimų;

85) valstybinių gamtinių rezervatų, valstybinių parkų ir biosferos rezervatų direkcijų ir saugomų teritorijų valstybinio valdymo ir kontrolės įstaigų valstybiniai saugomų teritorijų pareigūnai – dėl šio kodekso 86 straipsnio 1 dalyje, 138 straipsnio 3, 4 dalyse, 243 straipsnio 1, 2, 3, 4, 5, 6, 7, 8 dalyse, 252, 262, 274, 279 straipsniuose, 280 straipsnio 1, 2, 3, 4, 7, 8, 9 dalyse, 281, 283, 297, 298, 313, 314 straipsniuose numatytų administracinių nusižengimų;

86) valstybinę kelių transporto kontrolę atliekančių viešojo administravimo subjektų ar jų įgaliotų valstybės ar savivaldybių įstaigų ir įmonių – dėl šio kodekso 428 straipsnio 2 dalyje, 431, 438 straipsniuose numatytų administracinių nusižengimų;

87) viešosios įstaigos Audito ir apskaitos tarnybos – dėl šio kodekso 203 straipsnyje numatytų administracinių nusižengimų;

88) teritorijų planavimo valstybinės priežiūros institucijų – dėl šio kodekso 362, 501 straipsniuose numatytų administracinių nusižengimų;

89) saugos ir paskirties reikalavimų valstybinės priežiūros institucijos – dėl šio kodekso 357, 358, 501 straipsniuose numatytų administracinių nusižengimų‘

90) Specialiųjų tyrimų tarnybos – dėl šio kodekso 504 straipsnyje numatytų administracinių nusižengimų;

91) Viešojo saugumo tarnybos prie Vidaus reikalų ministerijos – dėl šio kodekso 504 straipsnyje numatytų administracinių nusižengimų;

92) Valstybinės priešgaisrinės gelbėjimo tarnybos – dėl šio kodekso 504 straipsnyje numatytų administracinių nusižengimų.

### 586 straipsnis. Administracinio nusižengimo teisenos pradėjimo pagrindai

1. Pareigūnai, atlikdami įstatymų įgyvendinimo kontrolę ar kitas teisės aktų nustatytas funkcijas, administracinio nusižengimo teiseną pradeda vadovaudamiesi šiuo kodeksu ir jų veiklą reglamentuojančiais teisės aktais. Dėl administracinės teisenos pradėjimo specialus procesinis dokumentas nerašomas.

2. Teisena taip pat gali būti pradėta gavus pranešimą, aktą ar kitokį dokumentą, kuriuo teisės aktų įgaliotas asmuo, nesantis pareigūnas, užfiksavo administracinio nusižengimo požymius turinčios veikos padarymą.

3. Administracinio nusižengimo teisena dėl šio kodekso 111, 112, 192 straipsniuose nurodytų pažeidimų pradedama atitinkamai akcininko, žemės ūkio bendrovės, kooperatinės bendrovės (kooperatyvo) nario ar kreditoriaus pareiškimu, kuriame turi būti išvardyti asmenys, traukiami administracinėn atsakomybėn už akcininkų, žemės ūkio bendrovių, kooperatinių bendrovių (kooperatyvų) narių ar kreditorių teisių pažeidimus. Administracinio nusižengimo byla dėl šio kodekso 543 straipsnyje numatytų pažeidimų pradedama visuomenės informavimo priemonės atstovo ar žurnalisto pareiškimu. Šioje dalyje numatytais atvejais administracinio nusižengimo tyrimas neatliekamas, protokolas nesurašomas, o pareiškimas siunčiamas teismui bylai nagrinėti.

### 587 straipsnis. Aplinkybės, darančios administracinio nusižengimo teiseną negalimą

Administracinio nusižengimo teisena negali būti pradėta, o pradėtoji turi būti nutraukta esant šiomis aplinkybėmis:

1) kai nėra administracinio nusižengimo požymių;

2) kai asmeniui, padariusiam priešingą teisei veiką, nėra sukakę šešiolikos metų amžiaus;

3) kai padaręs priešingą teisei veiką asmuo yra nepakaltinamas;

4) kai yra šio kodekso IV skyriuje nurodyta aplinkybė;

5) kai priimamas amnestijos aktas, jeigu jis panaikina administracinės nuobaudos skyrimą;

6) kai panaikinamas administracinę atsakomybę nustatantis aktas;

7) kai iki administracinio nusižengimo bylos nagrinėjimo pasibaigia šio kodekso 39 straipsnyje numatytas terminas;

8) kai dėl to paties fakto administracinėn atsakomybėn patraukto asmens atžvilgiu yra priimtas teismo ar ne teismo tvarka nutarimas skirti administracinę nuobaudą arba yra įvykdytas administracinis nurodymas, arba nepanaikintas nutarimas nutraukti administracinio nusižengimo teiseną, taip pat jeigu dėl to nusižengimo pradėtas ikiteisminis tyrimas;

9) jeigu mirė asmuo, kurio atžvilgiu buvo pradėta administracinio nusižengimo teisena.

### 588 straipsnis. Tyrimo eiga nustačius veikoje nusikalstamos veikos požymių

1. Jei pradėjus administracinio nusižengimo teiseną nustatoma, kad padaryta veika turi nusikalstamos veikos požymių, tyrimą atliekantis pareigūnas motyvuotu nutarimu perduoda surinktą medžiagą ikiteisminio tyrimo institucijai ar prokurorui, kurie Lietuvos Respublikos baudžiamojo proceso kodekso nustatyta tvarka nusprendžia dėl ikiteisminio tyrimo pradėjimo. Iš ikiteisminio tyrimo institucijos gavus pranešimą apie ikiteisminio tyrimo pradėjimą, administracinio nusižengimo teisena nutraukiama.

2. Jei ikiteisminio tyrimo institucija ar prokuroras, gavęs iš įgaliotos institucijos medžiagą ir nutarimą dėl administracinio nusižengimo bylos medžiagos perdavimo ikiteisminiam tyrimui, Lietuvos Respublikos baudžiamojo proceso kodekso nustatyta tvarka atsisako pradėti ikiteisminį tyrimą, surinkta medžiaga grąžinama įgaliotai institucijai ir administracinio nusižengimo tyrimas yra tęsiamas.

3. Tais atvejais, kai ikiteisminio tyrimo institucija ar prokuroras, gavęs pareiškimą ar pranešimą apie galbūt padarytą nusikalstamą veiką, Lietuvos Respublikos baudžiamojo proceso kodekso nustatytais atvejais ir tvarka atsisako pradėti ikiteisminį tyrimą, tačiau nustato, kad yra administracinio nusižengimo požymių, taip pat jei patys nustato įvykdyto administracinio nusižengimo požymių, jie motyvuotu nutarimu perduoda turimą medžiagą įgaliotai institucijai administracinio nusižengimo teisenai pradėti ir administracinio nusižengimo protokolui surašyti.

4. Tais atvejais, kai Lietuvos Respublikos baudžiamojo proceso kodekso nustatytais atvejais ir tvarka yra nutraukiamas ikiteisminis tyrimas ar baudžiamoji byla, tačiau ikiteisminio tyrimo medžiagoje ar baudžiamojoje byloje nustatoma, kad yra administracinio nusižengimo požymių, nutarimo nutraukti ikiteisminį tyrimą ar baudžiamąją bylą kopija kartu su visa tyrimo ar bylos medžiagos patvirtinta kopija perduodama įgaliotai institucijai administracinio nusižengimo teisenai pradėti ir administracinio nusižengimo protokolui surašyti. Įrodymai, surinkti baudžiamojoje byloje, jei nereikia tirti papildomų aplinkybių, pakartotinai neberenkami.

### 589 straipsnis. Administracinius nusižengimus tiriančių pareigūnų įgaliojimai

1. Administracinį nusižengimą tiriantys pareigūnai turi teisę atlikti šiuos veiksmus:

1) apklausti asmenis, įtariamus administracinių nusižengimų padarymu, nukentėjusiuosius, liudytojus arba paimti iš šių asmenų rašytinius parodymus;

2) atlikti įvykio vietos, patalpų, vietovių, daiktų ir dokumentų apžiūras;

3) atlikti parodymą atpažinti;

4) atlikti akistatas;

5) atlikti parodymų patikrinimą vietoje;

6) išreikalauti bylai turinčius reikšmę daiktus ir dokumentus;

7) paskirti ekspertizę arba kreiptis į teismą dėl teismo psichiatrijos ekspertizės paskyrimo;

8) gauti specialisto išvadą ar paaiškinimus;

9) atlikti eksperimentą;

10) pavesti kitoje teritorijoje veikiančios analogiškos institucijos atsakingiems asmenims atlikti tam tikrus tyrimo veiksmus;

11) kreiptis į policiją dėl nusižengimą padariusio asmens atvesdinimo, jei pastarasis atsisako atvykti į nurodytą vietą apklausai ar kitiems procesiniams veiksmams įvykdyti, taip pat dėl jo paieškos.

2. Atliekant šio straipsnio 1 dalyje numatytus veiksmus *mutatis mutandis* taikomos Lietuvos Respublikos baudžiamojo proceso kodekso nuostatos.

### 590 straipsnis. Tyrimo veiksmų eigos ir rezultatų fiksavimas

1. Atliekant šio kodekso589 straipsnyje minėtus tyrimo veiksmus, rašomi protokolai. Tyrimo veiksmų metu taip pat gali būti fotografuojama, filmuojama, daromas garso ir vaizdo įrašas, daromi pėdsakų atspaudai ir išliejos, sudaromi planai ir schemos ir naudojami kitokie fiksavimo būdai.

2. Protokolą rašo tyrimo veiksmą atliekantis arba jam padedantis asmuo tyrimo veiksmo metu arba tuojau pat jį pabaigus. Protokole turi būti nurodyta tyrimo veiksmo atlikimo vieta ir laikas (data ir valanda); tyrimo veiksmą atliekantis asmuo, jam padedantis asmuo ir visi asmenys, kurie dalyvauja ar kurių akivaizdoje tai atliekama; apklaustų asmenų parodymai arba kitų tyrimo veiksmų aprašymas ir rezultatai; asmenų, kurie dalyvavo atliekant tyrimo veiksmą ar kurių akivaizdoje jis atliktas, pareiškimai. Jeigu atliekant tyrimo veiksmą buvo panaudotos techninės priemonės, protokole turi būti nurodytos jų naudojimo sąlygos ir tvarka.

3. Protokolą pasirašo atlikęs tyrimo veiksmą asmuo, protokolą surašęs asmuo ir visi kiti asmenys, dalyvavę atliekant tyrimo veiksmą, arba protokolas šiems asmenims išsiunčiamas registruotu laišku. Apie tai, kad dalyvavęs atliekant tyrimo veiksmą asmuo atsisako pasirašyti tyrimo veiksmo protokolą arba dėl fizinių trūkumų ar kitokių priežasčių negali jo pasirašyti, pažymima protokole ir tyrimo veiksmą atlikęs asmuo tai patvirtina parašu.

4. Protokole daromi pakeitimai, pataisymai ir papildymai turi būti aptariami ir patvirtinami protokolo surašyme dalyvavusių asmenų parašais.

5. Nuotraukos, negatyvai, skaitmeninės informacijos laikmenos,garso, vaizdo įrašai ir kiti techninių priemonių panaudojimo atliekant tyrimo veiksmus rezultatai yra tyrimo veiksmo protokolo priedai.

6. Jei administracinio nusižengimo protokolas surašomas tyrimo veiksmų atlikimo metu ar tuoj pat po jų, atskiras tyrimo veiksmų protokolas gali būti nerašomas, o apie tyrimo veiksmų atlikimą įrašoma administracinio nusižengimo protokole, tačiau šis įrašas turi atitikti šio straipsnio reikalavimus.

## 

## XXX SKYRIUS

## ADMINISTRACINIŲ NUSIŽENGIMŲ TEISENOS UŽTIKRINIMO PRIEVARTOS PRIEMONĖS

### 591 straipsnis. Administracinių nusižengimų bylų teisenos užtikrinimo prievartos priemonės

Administracinius nusižengimus tiriantys pareigūnai, siekdami užkirsti kelią administraciniams nusižengimams, taip pat siekdami užtikrinti, kad būtų išsamiai tiriamos ir nagrinėjamos bylos ir vykdomi administracinių nusižengimų bylose priimami sprendimai, šiame skyriuje nustatyta tvarka gali taikyti šias prievartos priemones: administracinėn atsakomybėn traukiamo asmens pristatymą ir paiešką, asmenų atvesdinimą, administracinėn atsakomybėn traukiamo asmens administracinį sulaikymą, asmens apžiūrą ir daiktų patikrinimą, daiktų ir dokumentų paėmimą, poėmį, administracinį nusižengimą tiriančio pareigūno teisę susipažinti su informacija, teisės vairuoti vidaus vandenų transporto priemonę pažymėjimo paėmimą, teisės skraidyti orlaivio įgulos nariu, atlikti orlaivių techninę priežiūrą, dirbti skrydžių vadovu licencijos galiojimo sustabdymą, specialiąją teisę patvirtinančio dokumento paėmimą, kai administracinį nusižengimą padarė neblaivus (girtas) ar apsvaigęs nuo narkotinių, psichotropinių ar kitų psichiką veikiančių medžiagų ar vengiantis neblaivumo patikrinimo asmuo, priverstinį transporto priemonės nuvežimą, neteisėtai pastatytų, laikomų ar naudojamų apgyvendinimui, nakvynei, maitinimui ar kitiems tikslams vagonėlių ar kitų kilnojamųjų objektų arba įrenginių priverstinį nuvežimą, vairuotojo nušalinimą nuo transporto priemonių vairavimo, patikrinimą neblaivumui (girtumui) ar apsvaigimui nuo narkotinių, psichotropinių ar kitų psichiką veikiančių medžiagų nustatyti, atidavimą į sveikatos priežiūros įstaigą teismo psichiatrijos ekspertizei atlikti.

### 592 straipsnis. Administracinėn atsakomybėn traukiamo asmens pristatymas ir paieška, asmenų atvesdinimas

1. Administracinio nusižengimo protokolui surašyti, kai negalima jo surašyti nusižengimo padarymo vietoje, administracinį nusižengimą tiriančio pareigūno prašymu policijos pareigūnas administracinėn atsakomybėn traukiamą asmenį gali pristatyti į policiją, kitą viešojo administravimo instituciją arba į savivaldybės seniūnijos kaimo vietovėje patalpas.

2. Padarius miško naudojimo tvarkos pažeidimus arba pažeidus medžioklės taisykles, žvejybos ir žuvų išteklių išsaugojimo taisykles, administracinėn atsakomybėn traukiamą asmenį į policiją arba savivaldybės seniūnijos kaimo vietovėje patalpas protokolui surašyti gali pristatyti valstybiniai miškų pareigūnai, aplinkos apsaugos valstybinės kontrolės pareigūnai, Žuvininkystės tarnybos prie Lietuvos Respublikos žemės ūkio ministerijos žuvininkystės kontrolės pareigūnai, taip pat kiti Lietuvos Respublikos įstatymų tam įgalioti asmenys, o padarius pažeidimus karinėse, karinių poligonų ir karinio mokymo teritorijose administracinėn atsakomybėn traukiamą asmenį į policiją ar karinio vieneto patalpas gali pristatyti karo policininkai, jeigu administracinėn atsakomybėn traukiamo asmens asmenybė negali būti nustatyta pažeidimo vietoje.

3. Administracinėn atsakomybėn traukiamas asmuo turi būti pristatomas kuo greičiau. Pristatytas į šiame straipsnyje nurodytas vietas asmuo negali būti laikomas ilgiau kaip tris valandas. Apie nepilnamečio sulaikymą būtina nedelsiant pranešti jo tėvams arba globėjams (rūpintojams).

4. Jeigu administracinėn atsakomybėn traukiamo asmens buvimo vieta nežinoma, administracinio nusižengimo tyrimą atliekantis pareigūnas, teismas ar administracinio nusižengimo bylą ne teismo tvarka nagrinėjanti institucija gali kreiptis į teritorinę policijos įstaigą dėl administracinėn atsakomybėn traukiamo asmens paieškos skelbimo.

5. Asmenys, gavę šaukimus atvykti pas administracinį nusižengimą tiriantį pareigūną, į teismą ar į administracinį nusižengimą ne teismo tvarka nagrinėjančią instituciją, be pateisinamos priežasties neatvykę nurodytu adresu ir laiku, gali būti atvesdinami, jeigu jiems neatvykus neįmanoma ištirti ar išnagrinėti administracinio nusižengimo bylos ir jiems buvo tinkamai pranešta šio kodekso 570 straipsnio numatyta tvarka.

6. Asmenį atvesdina policija, administracinį nusižengimą tiriančios ar ne teismo tvarka nagrinėjančios institucijos (pareigūno) prašymu ar teismo nutartimi.

**593 straipsnis. Administracinis sulaikymas**

1. Administracinis sulaikymas taikomas tik tais atvejais, kai nesulaikius administracinio nusižengimo padarymo vietoje ar tuoj po jo padarymo užklupto asmens, negali būti nustatyta asmens, įtariamo padarius administracinį nusižengimą, tapatybė; kai sulaikymas yra būtinas siekiant tinkamai užfiksuoti administracinį nusižengimą, surašyti administracinio nusižengimo protokolą, kai asmuo savo elgesiu kelia pavojų ar dėl neblaivumo (girtumo) ar apsvaigimo narkotinėmis, psichotropinėmis ar kitomis psichiką veikiančiomis medžiagomis nesiorientuoja aplinkoje.

2. Asmenį sulaikius, administracinio nusižengimo protokolas turi būti surašytas ar kiti būtini procesiniai veiksmai atlikti per įmanomai trumpiausią laiką. Surašius administracinio nusižengimo protokolą, taip pat išnykus kitiems šio straipsnio 1 dalyje numatytiems administracinio sulaikymo pagrindams, asmuo turi būti nedelsiant paleidžiamas. Visais atvejais administracinio sulaikymo trukmė negali viršyti šio straipsnio 3, 4 dalyse nurodytos trukmės.

3.Administracinėn atsakomybėn traukiamoasmens administracinis sulaikymas gali trukti ne ilgiau kaip penkias valandas, o kai asmuo sulaikomas siekiant tinkamai užfiksuoti administracinį nusižengimą ir surašyti administracinio nusižengimo protokolą – ne ilgiau kaip septynias valandas.

4. Asmenys, traukiami administracinėn atsakomybėn už 476, 501, 502, 533 straipsniuose numatytus administracinius nusižengimus, gali būti sulaikyti iki 5 valandų nusižengimo aplinkybėms užfiksuoti, o prireikus nustatyti asmenybę ir išaiškinti nusižengimo aplinkybes, – iki 48 valandų.

5. Administracinio sulaikymo laikas skaičiuojamas nuo administracinėn atsakomybėn traukiamo asmens faktinio sulaikymo (faktinio asmens laisvės apribojimo pradžios) momento. o neblaivaus (girto) ar apsvaigusio nuo narkotinių, psichotropinių ar kitą psichiką veikiančių medžiagų asmens – nuo jo išblaivėjimo laiko.

6. Jei sulaikytas asmuo sulaikymo dieną yra gabenamas į teismą ar kitą instituciją, kur priimamas nutarimas dėl administracinės nuobaudos, kelionės į teismą ir bylos nagrinėjimo teisme laikas į sulaikymo terminus nėra įskaičiuojamas.

7. Dėl administracinio sulaikymo surašomas protokolas, kuriame nurodoma: jo surašymo data ir vieta; protokolą surašiusio asmens pareigos, vardas, pavardė; duomenys apie sulaikytojo asmenybę; sulaikymo laikas, vieta ir motyvai. Protokolą pasirašo jį surašęs pareigūnas ir sulaikytasis. Jeigu sulaikytasis atsisako pasirašyti protokolą arba dėl savo būsenos nesugeba jo pasirašyti, apie tai įrašoma protokole.

8. Sulaikyto administracinėn atsakomybėn traukiamo asmens prašymu jo giminaičiams, darbovietės arba mokymo įstaigos administracijai pranešama, kur jis yra. Apie nepilnamečio sulaikymą būtina nedelsiant pranešti jo tėvams arba globėjams (rūpintojams).

9. Administracinėn atsakomybėn traukiamąasmenį gali sulaikyti jų kompetencijai priskirtus administracinius nusižengimus tiriantys:

1) policijos pareigūnai;

2) Finansinių nusikaltimų tyrimo tarnybos prie Vidaus reikalų ministerijos pareigūnai;

3) Valstybės sienos apsaugos tarnybos prie Vidaus reikalų ministerijos pareigūnai;

4) Kalėjimų departamento pareigūnai, areštinių, kardomojo kalinimo ir pataisos įstaigų pareigūnai;

5) muitinės pareigūnai;

6) karo policijos pareigūnai karinėse, karinių poligonų ir karinio mokymo  teritorijose;

7) Vadovybės apsaugos departamento prie Vidaus reikalų ministerijos pareigūnai.

10. Šio straipsnio 4 dalyje nepaminėtų institucijų pareigūnai gali kreiptis į policiją dėl administracinėn atsakomybėn traukiamo asmens sulaikymo. Jei administracinis nusižengimas padaromas karinėse, karinių poligonų ir karinio mokymo  teritorijose, karinio vieneto vado įsakymu administracinėn atsakomybėn traukiamas asmuo gali būti faktiškai sulaikytas (faktiškai apribota asmens laisvė) kol atvyks policijos ar karo policijos pareigūnai, bet neilgiau nei dvi valandas.

### 594 straipsnis. Asmens apžiūra ir daiktų patikrinimas

1. Tyrimą atliekantis pareigūnas turi teisę atlikti administracinėn atsakomybėn traukiamo asmens, nukentėjusiojo ar kito asmens kūno apžiūrą, prireikus nustatyti, ar ant jo kūno yra nusižengimo pėdsakų arba ypatingų žymių, atlikti daiktų patikrinimą.

2. Jeigu asmuo nesutinka, kad būtų atlikta jo kūno apžiūra, pareigūnas priima patvarkymą, kuris tam asmeniui privalomas.

3. Jeigu apžiūra yra susijusi su asmens kūno apnuoginimu, ją atlieka tos pačios lyties pareigūnas arba gydytojas.

4. Dėl asmens apžiūros ar daiktų patikrinimo atlikimo surašomas protokolas.

**595 straipsnis. Daiktų ir dokumentų paėmimas**

1. Asmens administracinio sulaikymo, asmens apžiūros ar daiktų patikrinimo metu rasti daiktai ir dokumentai, kurie yra nusižengimo įrankis, tiesioginis objektas arba yra reikšmingi administracinio nusižengimo tyrimui ir bylos nagrinėjimui, gali būti paimami. Paimti daiktai ir dokumentai iki administracinio nusižengimo bylos išnagrinėjimo saugomi pareigūnų nustatytose vietose, o išnagrinėjus bylą, remiantis priimtu nutarimu (sprendimu), jie nustatyta tvarka konfiskuojami arba grąžinami teisėtam valdytojui, arba sunaikinami. Daiktai, kurie gali greitai sugesti ar prarasti vertę arba kurių saugojimas, priežiūra ir laikymas susiję su aiškiai per didelėmis išlaidomis, jeigu negali būti grąžinami teisėtam valdytojui, administracinį nusižengimą tiriančio pareigūno nutarimu realizuojami Lietuvos Respublikos civilinio proceso kodekso areštuotam turtui realizuoti nustatyta tvarka. Įstatymų nustatytais atvejais teisėtam valdytojui atlyginama realizuotų arba sunaikintų daiktų vertė.

2. Padarius šio kodekso 159, 163, 164, 224, 225, 226, 228, 229, 477, 478 straipsniuose numatytus nusižengimus, policijos pareigūnai iki bylos išnagrinėjimo turi teisę paimti šiuose straipsniuose išvardytus ginklus, šaudmenis, civilines pirotechnikos priemones, ginklų taikiklius ar kitus priedėlius, kuriuos Lietuvos Respublikos ginklų ir šaudmenų kontrolės įstatymas su tokios rūšies ginklais draudžia naudoti. Iki bylos išnagrinėjimo ir sprendimo dėl paimtų daiktų priėmimo ir apie tai įrašoma protokole nurodant paimto ginklo markę ar modelį, kalibrą, seriją ir numerį, šaudmenų kiekį ir rūšį, civilinių pirotechnikos priemonių, ginklų taikiklių ar kitų priedėlių, kuriuos Lietuvos Respublikos ginklų ir šaudmenų kontrolės įstatymas su tokios rūšies ginklais draudžia naudoti, kiekį ir klasę. Kai administracinį nusižengimą padaro asmuo, eidamas tarnybines pareigas, daiktų paėmimas, asmens apžiūra ir daiktų patikrinimas taikomas tik tais atvejais, kai atidėlioti negalima.

3. Padarius šio kodekso 518 straipsnyje numatytus nusižengimus, pareigūnai turi teisę paimti Lietuvos Respublikos ordiną, medalį ar kitokio valstybinio apdovanojimo ženklą. Išnagrinėjus bylą, iš administracinį nusižengimą padariusio asmens paimti Lietuvos Respublikos ordinas, medalis ar kitokio valstybinio apdovanojimo ženklas turi būti grąžinti jų teisėtam savininkui, o jeigu jis nežinomas, siunčiami Lietuvos Respublikos Prezidentūrai.

4. Paėmus daiktus ir dokumentus surašomas jų paėmimo protokolas arba tai įrašoma administracinio nusižengimo, asmens apžiūros, daiktų patikrinimo ar administracinio sulaikymo protokoluose.

### 596 straipsnis. Poėmis

1. Jeigu reikia paimti daiktus ar dokumentus, turinčius reikšmės administracinio nusižengimo tyrimui, ir yra žinoma, kur yra jie arba asmuo, kuris juos turi, administracinį nusižengimą tiriantis pareigūnas gali daryti poėmį. Poėmis daromas apylinkės teismo teisėjo nutartimi.

2. Neatidėliotinais atvejais poėmis gali būti daromas administracinį nusižengimą tiriančio pareigūno patvarkymu. Šiuo atveju per tris dienas nuo poėmio padarymo turi būti gaunamas apylinkės teismo teisėjo patvirtinimas dėl padaryto poėmio teisėtumo. Jei apylinkės teismo teisėjo patvirtinimas per šį terminą negautas, visi paimti daiktai ir dokumentai turi būti grąžinami asmenims, iš kurių jie paimti.

3. Asmenys, turintys paimtinus daiktus ar dokumentus, privalo nekliudyti poėmį atliekantiems atsakingiems asmenims. Nevykdantys šios pareigos asmenys atsako pagal šio kodekso 221 straipsnį.

4. Poėmis atliekamas Lietuvos Respublikos baudžiamojo proceso kodekso nustatyta tvarka.

5. Dėl poėmio surašomas protokolas. Protokole turi būti nurodyti paimti daiktai ir dokumentai ir aprašyti pagrindiniai jų požymiai. Jei poėmio metu jokie daiktai ir dokumentai nebuvo paimti, tai nurodoma protokole. Vienas poėmio protokolo egzempliorius paliekamas asmeniui, pas kurį buvo daromas poėmis.

### 597 straipsnis. Administracinį nusižengimą tiriančio pareigūno teisė susipažinti su informacija

1. Administracinį nusižengimą tiriantis pareigūnasturi teisę atvykti į bet kokią valstybės ar savivaldybės instituciją ar įstaigą, viešąjį ar privatųjį juridinį asmenį ir pareikalauti, kad jam būtų leista susipažinti su administracinių nusižengimų tyrimui reikalingais dokumentais ar kita reikiama informacija, daryti įrašus ar kopijuoti dokumentus ir informaciją arba gauti nurodytą informaciją raštu, jei tai reikalinga tiriant administracinį nusižengimą. Ūkio subjektai jų priežiūrą vykdančių institucijų atsakingiems asmenims informaciją teikia šio kodekso ir kitų įstatymų nustatyta tvarka.

2. Asmenys, atsisakantys pateikti reikalaujamą administracinį nusižengimą tiriančio pareigūnoinformaciją ar dokumentus, atsako pagal šio kodekso 501 straipsnį.

3. Administracinį nusižengimą tiriantis pareigūnasšio straipsnio 1 dalyje nustatyta tvarka gautą informaciją gali panaudoti tik administraciniam nusižengimui tirti. Administracinio nusižengimo tyrimui nereikalingą informaciją pareigūnasprivalo nedelsdamas sunaikinti.

4. Administracinį nusižengimą tiriantis ar administracinio nusižengimo bylą nagrinėjantis pareigūnas turi teisę neatlygintinai gauti valstybės registrų duomenis, reikalingus funkcijoms atlikti.

**598 straipsnis. Teisės vairuoti vidaus vandenų transporto priemonę pažymėjimo paėmimas, teisės skraidyti orlaivio įgulos nariu, atlikti orlaivių techninę priežiūrą, dirbti skrydžių vadovu licencijos galiojimo sustabdymas ir specialiąją teisę patvirtinančio dokumento paėmimas, kai administracinį nusižengimą padarė neblaivus (girtas) ar apsvaigęs nuo narkotinių, psichotropinių ar kitų psichiką veikiančių medžiagų ar vengiantis neblaivumo patikrinimo asmuo**

1. Įtariant, kad padarytas administracinis nusižengimas, už kurį pagal šį kodeksą gali būti skiriamas teisės vairuoti vidaus vandenų transporto priemonę atėmimas, iš vidaus vandenų transporto priemonės vairuotojo paimamas teisės vairuoti vidaus vandenų transporto priemonę pažymėjimas (vidaus vandenų transporto specialisto laipsnio diplomas, kvalifikacijos liudijimas arba laivavedžio pažymėjimas), išduodamas laikinas leidimas vairuoti vidaus vandenų transporto priemonę ir apie tai įrašoma administracinio nusižengimo protokole. Jeigu priimamas nutarimas atimti teisę vairuoti vidaus vandenų transporto priemonę, teisės vairuoti vidaus vandenų transporto priemonę pažymėjimas (vidaus vandenų transporto specialisto laipsnio diplomas, kvalifikacijos liudijimas arba laivavedžio pažymėjimas) negrąžinamas, o laikino leidimo galiojimas pratęsiamas, iki baigsis terminas, nustatytas skundui paduoti, arba iki įsiteisės bylos procesą užbaigiantis teismo sprendimas. Jei asmeniui surašytas administracinis nurodymas, laikinas leidimas nustoja galioti asmeniui įvykdžius administracinį nurodymą.

2. Įtariant, kad padarytas administracinis nusižengimas, už kurį pagal šį kodeksą gali būti atimta teisė skraidyti orlaivio įgulos nariu, atlikti orlaivių techninę priežiūrą, dirbti skrydžių vadovu, iki byloje bus priimtas nutarimas orlaivio įgulos nariui, asmeniui, turinčiam teisę atlikti orlaivių techninę priežiūrą, dirbti skrydžių vadovu, sustabdomas licencijos galiojimas ir apie tai įrašoma administracinio nusižengimo protokole.

3. Įtariant, kad administracinis nusižengimas, už kurį pagal šį kodeksą gali būti skiriamas specialiosios teisės atėmimas, padarytas neblaivaus (girto) ar apsvaigusio nuo narkotinių, psichotropinių ar kitų psichiką veikiančių medžiagų ar kai administracinėn atsakomybėn traukiamas asmuo vengė neblaivumo patikrinimo, vartojo alkoholį, narkotines, psichotropines ar kitas psichiką veikiančias medžiagas po veikos padarymo ar iki jos aplinkybių nustatymo, iš administracinėn atsakomybėn traukiamo asmens paimamas specialiąją teisę patvirtinantis dokumentas, kuris negrąžinamas asmeniui, kol administracinio nusižengimo byloje įsiteisėja galutinis sprendimas.

### 599 straipsnis. Priverstinis transporto priemonės nuvežimas

Padarius administracinius nusižengimus, numatytus šio kodekso 412 straipsnio 4 dalyje, 415, , 417 straipsniuose, 418 straipsnio 3 dalyje, 419 straipsnyje, 420 straipsnio 4 dalyje, 421 straipsnyje , jei tai trukdo transporto ar pėsčiųjų eismui, kelia grėsmę eismo dalyvių ar kitų asmenų sveikatai ar gyvybei arba kitaip pažeidžia kitų asmenų teises, taip pat kai padarytas nusižengimas, už kurį pagal šį kodeksą gali būti skiriamas transporto priemonės konfiskavimas, policijos pareigūnai turi teisę priverstinai nuvežti transporto priemonę Lietuvos Respublikos Vyriausybės ar jos įgaliotos institucijos nustatyta tvarka. Nuvežtą transporto priemonę leidžiama susigrąžinti pašalinus grėsmę eismo dalyvių ar kitų asmenų sveikatai ar gyvybei, trukdymą saugiam transporto priemonių ar pėsčiųjų eismui, kitų asmenų teisių pažeidimą. Padarius pažeidimą, už kurį pagal šį kodeksą gali būti skiriamas transporto priemonės konfiskavimas, transporto priemonė grąžinama (išskyrus atvejus, kai ji konfiskuojama) tik po to, kai išnagrinėjama administracinio nusižengimo byla. Apie transporto priemonės grąžinimą pažymima nutarime.

**600 straipsnis. Neteisėtai pastatytų, laikomų ar naudojamų apgyvendinimui, nakvynei, maitinimui ar kitiems tikslams vagonėlių ar kitų kilnojamųjų objektų arba įrenginių priverstinis nuvežimas**

Padarius šio kodekso 298 straipsnio 11 dalyje numatytą pažeidimą, valstybiniai saugomų teritorijų pareigūnai ir aplinkos apsaugos valstybinės kontrolės pareigūnai turi teisę priverstinai nuvežti neteisėtai pastatytus, laikomus ar naudojamus apgyvendinimui, nakvynei, maitinimui ar kitiems tikslams vagonėlius ar kitus kilnojamuosius objektus arba įrenginius Lietuvos Respublikos Vyriausybės ar jos įgaliotos institucijos nustatyta tvarka.

### 601 straipsnis. Nušalinimas nuo transporto priemonių vairavimo ir patikrinimas neblaivumui (girtumui) ar apsvaigimui nuo narkotinių medžiagų nustatyti

1. Vairuojantys transporto priemones, vidaus vandenų transporto priemones vairuotojai, civilinės aviacijos specialistai, geležinkelių riedmenis valdantys (atsakingi už valdymą) arba kitokie asmenys, jeigu yra pakankamas pagrindas manyti, kad jie neblaivūs (girti) ar apsvaigę nuo narkotinių, psichotropinių ar kitų psichiką veikiančių medžiagų, turi būti nušalinami nuo transporto priemonių, vidaus vandenų transporto priemonių vairavimo, orlaivių eksploatavimo, geležinkelio riedmenų valdymo arba kitų pareigų ir nustatyta tvarka turi būti patikrinama jų neblaivumo (girtumo) ar apsvaigimo nuo narkotinių, psichotropinių ar kitų psichiką veikiančių medžiagų būsena.

2. Jeigu yra pakankamas pagrindas manyti, kad administracinėn atsakomybėn traukiami asmenys yra neblaivūs (girti) arba apsvaigę nuo narkotinių, psichotropinių ar kitų psichiką veikiančių medžiagų, nustatyta tvarka turi būti patikrinama, ar jie yra neblaivūs (girti) arba apsvaigę nuo narkotinių, psichotropinių ar kitų psichiką veikiančių medžiagų.

3. Šio straipsnio 1 ir 2 dalyse nurodyti asmenys tikrinami vietoje ir (arba) siunčiami neblaivumui (girtumui) arba apsvaigimui nuo narkotinių, psichotropinių ar kitų psichiką veikiančių medžiagų nustatyti ir tikrinami Lietuvos Respublikos Vyriausybės nustatyta tvarka.

**602 straipsnis. Atidavimas į sveikatos priežiūros įstaigą teismo psichiatrijos ekspertizei atlikti**

1. Jeigu nagrinėjant administracinio nusižengimo bylą teisme prireikia administracinėn atsakomybėn traukiamam asmeniui daryti teismo psichiatrijos ekspertizę, administracinėn atsakomybėn traukiamas asmuo teismo nutartimi gali būti atiduotas į sveikatos priežiūros įstaigą. Jei teismo psichiatrijos ekspertizės prireikia atliekant administracinio nusižengimo tyrimą ar nagrinėjant bylą ne teismo tvarka, pareigūnas kreipiasi į apylinkės teismą dėl teismo psichiatrijos ekspertizės atlikimo. Asmuo gali būti laikomas sveikatos priežiūros įstaigoje iki ekspertizės akto pateikimo teismui, bet ne ilgiau nei dvi paras.

2. Jei administracinėn atsakomybėn traukiamas asmuo savo veiksmais gali padaryti esminę žalą savo ir aplinkinių sveikatai ir gyvybei, jo priverstinio hospitalizavimo ir gydymo klausimas sprendžiamas Lietuvos Respublikos psichikos sveikatos priežiūros įstatymo nustatyta tvarka.

### 603 straipsnis. Administracinių nusižengimų bylų teisenos užtikrinimo prievartos priemonių apskundimas

1. Asmuo, kurio atžvilgiu taikomos šiame skyriuje numatytos prievartos priemonės, turi teisę pateikti skundą apylinkės teismui. Apylinkės teismas skundą turi išnagrinėti per penkias darbo dienas nuo skundo gavimo. Apylinkės teismas priima vieną iš šių nutarimų:

1. skundą atmesti;
2. skundą patenkinti ir pripažinti, kad prievartos priemonė buvo taikoma neteisėtai.

2. Jei apylinkės teismas nustato, kad prievartos priemonė buvo taikoma neteisėtai:

1) prievartos priemonės taikymas turi būti nutraukiamas tuo atveju, kai jos taikymas nėra baigtas;

2) taikant prievartos priemonę paimti daiktai ir dokumentai, išskyrus daiktus, kurių apyvarta yra uždrausta, grąžinami asmeniui, iš kurio buvo paimti;

3) jeigu taikant prievartos priemonę jos taikymo protokole buvo fiksuojami įrodymai, jais administracinio nusižengimo byloje negalima remtis.

3. Apylinkės teismo nutarimas, kuriuo išspręstas skundas dėl prievartos priemonių taikymo, nėra skundžiamas, tačiau nesutikimą su šiuo nutarimu galima pareikšti apeliaciniame skunde dėl administracinio nusižengimo byloje priimto nutarimo.

## XXXI SKYRIUS

## TYRIMO UŽBAIGIMAS, ADMINISTRACINIO NUSIŽENGIMO PROTOKOLAS IR ADMINISTRACINIS NURODYMAS

### 604 straipsnis. Administracinio nusižengimo protokolo surašymas

1. Baigęs administracinio nusižengimo tyrimą, jį atlikęs pareigūnas surašo administracinio nusižengimo protokolą. Protokolas surašomas dalyvaujant administracinėn atsakomybėn traukiamam asmeniui. Dėl šio kodekso 425 straipsnyje numatytų nusižengimų, taip pat 607 straipsnyje numatytais atvejais protokolas gali būti surašytas administracinėn atsakomybėn traukiamam asmeniui nedalyvaujant. Protokolas taip pat gali būti surašytas administracinėn atsakomybėn traukiamam asmeniui nedalyvaujant ir tuo atveju, kai administracinėn atsakomybėn traukiamas asmuo ne mažiau kaip du kartus šaukiamas neatvyko surašyti protokolo. Šiuo atveju protokolas siunčiamas asmeniui šio kodekso 570 straipsnio nustatyta tvarka.

2. Dėl šio kodekso 221 straipsnio 2 dalyje numatyto administracinio nusižengimo, be šio kodekso 585 straipsnio 3, 8, 35, 38, 43, 49, 53, 55, 56, 65, 66, 78, 84 punktuose nurodytų pareigūnų, protokolą turi teisę surašyti teisėjas, administracinio nusižengimo bylą ne teismo tvarka nagrinėjantis pareigūnas arba nutarimą administracinių nusižengimų byloje vykdančios institucijos pareigūnas.

3. Administracinio nusižengimo protokolas surašomas dviem egzemplioriais; vienas protokolo egzempliorius nedelsiant įteikiamas, o šio kodekso 607 straipsnyje numatytais atvejais – nusiunčiamas administracinėn atsakomybėn traukiamam asmeniui.Administracinio nusižengimo protokolo kopija, laikantis asmens duomenų teisinės apsaugos reikalavimų, taip pat įteikiama arba siunčiama nukentėjusiajam.

4. Jei už asmens padarytą administracinį nusižengimą šio kodekso specialiosios dalies straipsnyje numatytas įspėjimas ir nėra šio kodekso 606 straipsnio 2 dalyje numatytų sąlygų, baigus administracinio nusižengimo tyrimą asmeniui skiriamas įspėjimas ir dėl to administracinio nusižengimo tyrimą atlikęs pareigūnas surašo nutarimą. Protokolas šiuo atveju nesurašomas.

**605 straipsnis. Administracinio nusižengimo protokolo turinys**

1. Administracinio nusižengimo protokole nurodoma: jo surašymo data ir vieta, tyrimą atlikusio ir protokolą surašiusio asmens pareigos, vardas, pavardė; duomenys apie administracinėn atsakomybėn traukiamą asmenį; administracinio nusižengimo padarymo vieta, laikas ir esmė; šio kodekso straipsnis, straipsnio dalis ar kitas numatantis atsakomybę už šį nusižengimą teisės aktas, kurio reikalavimus pažeidė asmuo; liudytojų ir nukentėjusiųjų, jeigu jų yra, vardai, pavardės, adresai; administracinėn atsakomybėn traukiamo asmens pasiaiškinimas; administracinėn atsakomybėn traukiamo asmens prašymas nerašyti administracinio nurodymo, jei asmuo dėl to kreipėsi į protokolą rašantį pareigūną; kiti duomenys, būtini bylai išnagrinėti. Protokolą pasirašo jį surašęs asmuo ir administracinėn atsakomybėn traukiamas asmuo, išskyrus šio kodekso 604 straipsnio 1 dalyje nustatytus atvejus, kai protokolas gali būti surašytas administracinėn atsakomybėn traukiamam asmeniui nedalyvaujant; jeigu yra liudytojų ir nukentėjusiųjų, protokolą gali pasirašyti taip pat ir šie asmenys.

2. Nesant šio kodekso 606 straipsnio 2 dalyje nurodytų sąlygų, pareigūnas į administracinio nusižengimo protokolą įrašo administracinį nurodymą, kuriame:

1) nurodoma, kokio dydžio piniginę baudą siūloma sumokėti asmeniui, padariusiam administracinį nusižengimą, ir, jei šio kodekso specialiosios dalies straipsnis numato už asmens padarytą veiką privalomą specialios teisės atėmimą, – kokios trukmės specialiosios teisės atėmimas skiriamas asmeniui;

2) nurodoma, per kiek laiko, kokiu įmokos kodu ir į kokią sąskaitą asmuo turi sumokėti baudą, taip pat laiką ir vietą, kur turi būti atiduotas šio kodekso 598 straipsnio 1 dalies nustatyta tvarka išduotas laikinas dokumentas ar kitas specialiąją teisę patvirtinantis dokumentas;

3) išaiškinama, kad, nesumokėjus baudos arba neatidavus šio kodekso 598 straipsnio 1 dalies nustatyta tvarka išduoto laikino dokumento ar kito specialiąją teisę patvirtinančio dokumento nustatytu laiku, administracinis nurodymas bus laikomas negaliojančiu, o administracinio nusižengimo protokolas bus siunčiamas teismui ar kitai institucijai, kurios pareigūnai įgalioti nagrinėti administracinio nusižengimo bylą ne teismo tvarka;

4) nurodoma šio kodekso specialiosios dalies straipsnio sankcijoje už asmens padaryto administracinį nusižengimą numatytos baudos ir specialiosios teisės atėmimo minimalus ir maksimalus dydžiai.

3. Jeigu administracinėn atsakomybėn traukiamas asmuo atsisako suteikti duomenis apie save arba pasirašyti protokolą, tai įrašoma protokole. Administracinėn atsakomybėn traukiamas asmuo turi teisę pateikti prie protokolo pridedamus paaiškinimus ir pastabas dėl protokolo turinio, taip pat išdėstyti savo atsisakymo jį pasirašyti motyvus.

4. Surašant protokolą, administracinėn atsakomybėn traukiamam asmeniui išaiškinamos jo teisės ir pareigos, numatytos šio kodekso 573 straipsnyje, ir tai pažymima protokole.

5. Tais atvejais, kai protokolas surašomas administracinėn atsakomybėn traukiamam asmeniui nedalyvaujant, paaiškinimą dėl padaryto nusižengimo, taip pat pastabas dėl protokolo turinio šis asmuo turi teisę pateikti administracinio nusižengimo bylos nagrinėjimo metu. Kitos administracinėn atsakomybėn traukiamo asmens teisės ir pareigos, numatytos šio kodekso 573 straipsnyje, išdėstomos protokole.

**606 straipsnis. Administracinio nurodymo surašymo pagrindai ir jo įvykdymo padariniai**

1. Administracinis nurodymas – tai į administracinio nusižengimo protokolą įrašomas pasiūlymas asmeniui per dešimt darbo dienų nuo administracinio nusižengimo protokolo įteikimo dienos, o šio kodekso 607 straipsnio 1 ir 2 dalyse numatytais atvejais – nuo administracinio nusižengimo protokolo su administraciniu nurodymu išsiuntimo dienos savo noru sumokėti baudą, lygią pusei minimalios baudos, nustatytos šio kodekso specialiosios dalies straipsnyje ar straipsnio dalyje, kurioje numatyta atsakomybė už asmens padarytą administracinį nusižengimą, taip pat per dešimt darbo dienų nuo administracinio nusižengimo protokolo įteikimo dienos grąžinti specialiąją teisę patvirtinančius dokumentus atitinkamai institucijai (sutikti su specialiosios teisės atėmimu šio kodekso 33 straipsnio 4 punkte numatytam terminui), jeigu šio kodekso specialiosios dalies straipsnyje, kurioje numatyta atsakomybė už asmens padarytą administracinį nusižengimą, numatytas specialiosios teisės atėmimas.

2. Administracinis nurodymas negali būti surašomas, jei asmuo per metus padarė pakartotinį administracinį nusižengimą, numatytą atitinkamame šio kodekso specialiosios dalies straipsnyje, jei asmuo padarė administracinį nusižengimą būdamas neblaivus (girtas) ar apsvaigęs nuo narkotinių, psichotropinių ar kitų psichiką veikiančių medžiagų, vengė neblaivumo (girtumo) ar apsvaigimo patikrinimo, vartojo alkoholį, narkotines, psichotropines ar kitas psichiką veikiančias medžiagas po eismo įvykio iki jo aplinkybių nustatymo, jeigu administracinis nusižengimas sukėlė nežymų sveikatos sutrikdymą, taip pat tuo atveju, jei administraciniu nusižengimu padaryta turtinė žala, kuri nėra visiškai atlyginta. Administracinis nurodymas taip pat negali būti surašomas, jei šio kodekso specialiojoje dalyje už asmens padarytą veiką numatytas privalomas turto konfiskavimas. Šioje dalyje numatytais atvejais administracinio nusižengimo protokolas nustatyta tvarka perduodamas teismui ar administracinį nusižengimą ne teismo tvarka nagrinėjančiai institucijai.

3. Administracinis nurodymas yra neskundžiamas.

4. Asmeniui per šio straipsnio 1 dalyje numatytą terminą sumokėjus administraciniame nurodyme nustatytą baudą, o jei tai numatyta, – ir perdavus specialiąją teisę patvirtinančius dokumentus atitinkamai institucijai, laikoma, kad administracinis nurodymas įvykdytas. Asmeniui įvykdžius administracinį nurodymą administracinio nusižengimo teisena užbaigiama.

**607 straipsnis. Administracinio nusižengimo protokolo ir administracinio nurodymo surašymas tais atvejais, kai nusižengimas užfiksuotas ne asmens, įtariamo padarius administracinį nusižengimą, akivaizdoje**

1. Kai šio kodekso 260 straipsnio 1 ir 2 dalyse (transporto priemonių važiavimas ar stovėjimas pažeidžiant nustatytus reikalavimus), 274 straipsnio 2 dalyje, 278, 411 straipsniuose, 412 straipsnio 2 dalyje (važiavimas esant draudžiamam šviesoforo signalui, nesustojimas prieš pėsčiųjų perėją, kai to reikalauja taisyklės), 3 dalyje (kelio ženklo „Eismo juosta maršrutiniam transportui“ ir (arba) ženklinimo linijos „A“ reikalavimų pažeidimas, draudimo vairuotojams naudotis mobiliojo ryšio priemonėmis, kai jomis naudojamasi rankomis (išskyrus atvejus, kai stovinčios transporto priemonės variklis išjungtas), nesilaikymas), 4 dalyje (sustojimas ir stovėjimas vietose, kuriose Kelių eismo taisyklės draudžia sustoti ir stovėti, taip pat sustojimas ir stovėjimas nesilaikant kelio ženklų ar ženklinimo, stovėjimo tvarkos gyvenamosiose zonose ir kiemuose pažeidimas) ar 413, 414 straipsniuose numatytas administracinis nusižengimas užfiksuotas ne asmens, įtariamo padarius administracinį nusižengimą, akivaizdoje, administracinio nusižengimo protokolas su administraciniu nurodymu surašomas ir siunčiamas transporto priemonės savininkui (valdytojui). Jei administracinį nusižengimą padarė kitas asmuo, transporto priemonės savininkas (valdytojas) turi per dešimt darbo dienų nuo administracinio nusižengimo protokolo įteikimo dienos atvykti į instituciją (institucijos teritorinį padalinį), kurios pareigūnas nustatė administracinį nusižengimą, ir pranešti duomenis apie asmenį (vardą, pavardę ir gyvenamąją vietą), kuris tuo metu valdė ar naudojosi transporto priemonės savininkui (valdytojui) priklausančia transporto priemone. Transporto priemonės savininko nurodytam asmeniui surašomas ir siunčiamas naujas administracinio nusižengimo protokolas su administraciniu nurodymu, o transporto priemonės savininkui surašytas administracinio nusižengimo protokolas su administraciniu nurodymu laikomas negaliojančiu.

2. Jei transporto priemonės savininkas – juridinis asmuo, šio juridinio asmens vadovas informuojamas apie administracinį nusižengimą. Juridinio asmens vadovas ar kitas atsakingas asmuo per tris darbo dienas nuo informacijos apie administracinį nusižengimą gavimo dienos privalo pranešti duomenis apie asmenį (vardą, pavardę ir gyvenamąją vietą), kuris tuo metu naudojosi transporto priemonės savininkui (valdytojui) priklausančia transporto priemone. Šiam asmeniui surašomas ir siunčiamas administracinio nusižengimo protokolas su administraciniu nurodymu.

3. Nustatant šio straipsnio 1 dalyje minėtus administracinius nusižengimus, daromos transporto priemonės nuotraukos, kuriose užfiksuojami nusižengimai, arba pažeidimai užfiksuojami stacionariomis ar mobiliosiomis teisės pažeidimo fiksavimo sistemomis.

### 608 straipsnis. Administracinio nusižengimo protokolo surašymas padarius kelis nusižengimus

Jeigu asmens vienu metu padaryta veika ar veikos užtraukia administracinę atsakomybę pagal kelis šio kodekso straipsnius ar straipsnių dalis, pagal kuriuos tyrimą atlikti ir protokolą surašyti priskirta tos pačios institucijos pareigūnams, gali būti surašomas vienas administracinio nusižengimo protokolas. Šiuo atveju, jei dėl vieno iš administracinių nusižengimų administracinis nurodymas negali būti surašomas, dėl visų nusižengimų surašomas protokolas be administracinio nurodymo.

**609 straipsnis. Administracinio nusižengimo protokolo ir tyrimo medžiagos siuntimas bylai nagrinėti**

1. Administracinėn atsakomybėn traukiamam asmeniui neįvykdžius administracinio nurodymo, šis nurodymas laikomas negaliojančiu ir per dešimt dienų nuo šio kodekso 606 straipsnio 1 dalyje nustatytų terminų pabaigos administracinio nusižengimo protokolas siunčiamas teismui ar pateikiamas institucijai, kurios pareigūnas įgaliotas nagrinėti administracinio nusižengimo bylą ne teismo tvarka. Protokolas nesiunčiamas teismui ar kitai institucijai, kurios pareigūnas įgaliotas nagrinėti administracinio nusižengimo bylą, jei asmuo nustatytu laiku įvykdo administracinį nurodymą.

2. Asmuo, kuriam rašomas administracinis nurodymas, gali kreiptis į administracinio nusižengimo protokolą rašantį pareigūną su prašymu neįrašyti į protokolą administracinio nurodymo, arba gali raštu kreiptis į instituciją, kurios pareigūnas surašė administracinio nusižengimo protokolą, kad administracinis nurodymas būtų panaikintas ir nelaukiant numatyto termino pabaigos protokolas būtų siunčiamas institucijai (pareigūnui), įgaliotai nagrinėti administracinio nusižengimo bylą.

3. Šio kodekso 606 straipsnio 2 dalyje numatytais atvejais, kai administracinis nurodymas nerašomas, taip pat šio straipsnio 2 dalyje numatytu atveju, kai asmuo prašo nerašyti administracinio nurodymo, administracinio nusižengimo protokolas siunčiamas teismui ar institucijai, kurios pareigūnas įgaliotas ne teismo tvarka nagrinėti administracinio nusižengimo bylą per tris darbo dienas nuo protokolo surašymo momento.

4.Atsisakius pradėti ikiteisminį tyrimą arba nutraukus ikiteisminį tyrimą ar baudžiamąją bylą, jei atsakomybėn traukiamo asmensveiksmuose yra administracinio nusižengimo požymių, tyrimo medžiaga per tris darbo dienas nuo sprendimo priėmimo siunčiama teismui ar institucijai, kurios pareigūnas įgaliotas nagrinėti administracinio nusižengimo bylą.

**XXXII SKYRIUS**

**ADMINISTRACINIŲ NUSIŽENGIMŲ BYLŲ PRISKIRTINUMAS**

**610 straipsnis. Administracinių nusižengimų bylų priskirtinumas**

1. Teismas nagrinėja:

1) administracinių nusižengimų, už kuriuos pagal šio kodekso specialiosios dalies straipsnio ar straipsnio dalies sankciją numatyta bauda, kurios maksimalus dydis viršija penkis tūkstančius litų, bylas arba administracinių nusižengimų, už kuriuos pagal šio kodekso specialiosios dalies straipsnį gali būti skiriamas (arba skiriamas privalomas) turto, kuriam pagal Lietuvos Respublikos teisės aktus privaloma teisinė registracija, konfiskavimas, bylas;

2) šio kodekso 123 straipsnio 9 dalyje, 135 straipsnio 2 dalyje, 175, 176straipsniuose, 221 straipsnio 1 dalyje, 313, 317, 397, 501, 502, 503 straipsniuose numatytų administracinių nusižengimų bylas, kai asmuo traukiamas administracinėn atsakomybėn už pareigūnų teisėtų reikalavimų nevykdymą, kliudymą jiems atlikti jų pareigas, jų garbės ir orumo įžeidimą ar už panašius nusižengimus, jei šie nusižengimai buvo padaryti tos pačios institucijos pareigūnams, kurie surašė administracinio nusižengimo protokolą;

3) administracinių nusižengimų, numatytų šio kodekso 111, 112, 192, 543 straipsniuose, bylas, kai neatliekamas administracinio nusižengimo tyrimas ir nesurašomas administracinio nusižengimo protokolas;

4) administracinių nusižengimų bylas, kuriose administracinėn atsakomybėn traukiamas asmuo arba nukentėjusysis yra nepilnametis.

2. Kitos administracinių nusižengimų bylos nagrinėjamos ne teismo tvarka.

3. Šio kodekso 38 straipsnio 2 dalyje numatytu atveju, kai nors vieno iš padarytų administracinių nusižengimų bylą turi nagrinėti teismas, teismui perduodama nagrinėti byla ar bylos dėl visų administracinių nusižengimų.

**XXXIII SKYRIUS**

**ADMINISTRACINIŲ NUSIŽENGIMŲ BYLŲ NAGRINĖJIMAS NE TEISMO TVARKA**

**611 straipsnis. Administracinių nusižengimų bylas ne teismo tvarka nagrinėjančios institucijos**

1. Administracinių nusižengimų bylas ne teismo tvarka nagrinėja šio kodekso 585 straipsnyje nurodytos institucijos, kurių pareigūnai atliko administracinio nusižengimo tyrimą ir surašė administracinio nusižengimo protokolą.

2. Jei šio kodekso 585 straipsnyje numatyta, kad už tą patį šio kodekso specialiosios dalies straipsnyje ar straipsnio dalyje numatytą administracinį nusižengimą atlikti tyrimą ir surašyti protokolą turi teisę kelių institucijų pareigūnai, atlikus tyrimą byla gali būti perduodama nagrinėti tai institucijai, kuriai pagal Lietuvos Respublikos įstatymus ar kitus teisės aktus pavesta atlikti atitinkamų įstatymų ar kitų teisės aktų priežiūrą.

3. Administracinių nusižengimų bylas institucijų vardu nagrinėja jų vadovai, vadovų įgalioti asmenys ar kolegialūs organai. Tas pats pareigūnas negali tirti administracinio nusižengimo ir priimti nutarimo administracinio nusižengimo byloje (nagrinėti administracinio nusižengimo bylos), išskyrus įstatymų numatytus atvejus.

4. Šio kodekso 46, 75, 154, 156 straipsniuose, 172 straipsnyje (dėl vertimosi automobilių transporto verslu), 221 straipsnio 1 dalyje, 223 straipsnio 2 dalyje, 329, 332, 333, 339 straipsniuose, 343 straipsnio 2, 3, 4, 5 dalyse, 346, 347 straipsniuose, 367 straipsnio 1, 2, 3, 4 dalyse, 410 straipsnyje (dėl traktorių, savaeigių važiuoklių, traktorių priekabų ir kelių tiesimo mašinų registravimo ir techninės apžiūros taisyklių pažeidimo), 428 straipsnio 2 dalyje, 431 straipsnyje, 438 straipsnyje (išskyrus šio straipsnio 2, 3 ir 4 dalyse numatytus nusižengimus tolimojo ir tarptautinio susisiekimo maršrutuose), 439, 440, 441, 449 straipsniuose, 450 straipsnyje (dėl automobilių transporte padarytų nusižengimų), 479 straipsnio 2 dalyje, 483 straipsnio 2 dalyje, 486, 488, 515 straipsniuose, 542 straipsnyje (išskyrus Lietuvos metrologijos inspekcijos pareigūno ar aplinkos apsaugos valstybinės kontrolės pareigūno uždėtos plombos sužalojimą arba nuplėšimą) numatytų administracinių nusižengimų bylas ne teismo tvarka nagrinėja savivaldybių tarybų administracinės komisijos.

5. Kai yra šio kodekso 606 straipsnyje numatytas pagrindas surašyti administracinį nurodymą, o už asmens padarytą administracinį nusižengimą šio kodekso specialiosios dalies straipsnyje ar straipsnio dalyje kaip viena iš administracinių nuobaudų numatytas įspėjimas, pareigūnas, atlikęs administracinio nusižengimo tyrimą, nerašydamas administracinio nusižengimo protokolo, priima nutarimą paskirti administracinę nuobaudą – įspėjimą. Nutarimo turinys turi atitikti šio kodekso 614 straipsnio 2 dalį. Šis nutarimas gali būti skundžiamas šio kodekso nustatyta tvarka kaip ne teismo tvarka priimtas nutarimas administracinio nusižengimo byloje.

**612 straipsnis. Administracinių nusižengimų bylų nagrinėjimas**

1. Administracinių nusižengimų bylos ne teismo tvarka nagrinėjamos rašytinio proceso tvarka nekviečiant byloje dalyvaujančių asmenų į bylos nagrinėjimą pagal administracinio nusižengimo padarymo vietą, o kai administracinėn atsakomybėn traukiamas asmuo yra nepilnametis, – pagal nepilnamečio gyvenamąją vietą. Tais atvejais, kai administracinis nusižengimas užfiksuotas stacionariomis ar mobiliosiomis teisės pažeidimų fiksavimo sistemomis, byla gali būti nagrinėjama pagal asmens, įtariamo padarius administracinį nusižengimą, gyvenamąją vietą (transporto priemonės registracijos vietą).

2. Institucija, gavusi administracinio nusižengimo protokolą ir kitą bylos medžiagą, registruotu paštu siunčia administracinėn atsakomybėn traukiamam asmeniui ir nukentėjusiajam prašymus pateikti paaiškinimus dėl administracinio nusižengimo, jo aplinkybių bylai išnagrinėti. Prireikus prašymas pateikti paaiškinimus, eksperto ar specialisto išvadą pateikiamas ir liudytojams, ekspertams ir specialistams. Šioje dalyje minėti paaiškinimai turi būti pateikiami per keturiolika kalendorinių dienų nuo prašymo išsiuntimo dienos.

3. Administracinėn atsakomybėn traukiamo asmens reikalavimu bylos nagrinėjimas vyksta žodinio proceso tvarka. Apie tai pranešama byloje dalyvaujantiems asmenims. Reikalavimas dėl žodinio bylos nagrinėjimo turi būti pateikiamas ne vėliau kaip per penkias darbo dienas po šio straipsnio 2 dalyje nurodyto prašymo gavimo dienos. Jei administracinėn atsakomybėn traukiamas asmuo ir nukentėjusysis neatvyksta į žodinį bylos nagrinėjimą, byla nagrinėjama jiems nedalyvaujant rašytinio proceso tvarka. Savivaldybių tarybų administracinėse komisijose administracinių nusižengimų bylos visais atvejais nagrinėjamos žodinio proceso tvarka.

4. Administracinių nusižengimų bylos paprastai nagrinėjamos per dvidešimt darbo dienų nuo šio straipsnio 2 dalyje nurodyto termino pabaigos.

**613 straipsnis. Aplinkybės, išaiškintinos nagrinėjant administracinio nusižengimo bylą**

1. Pareigūnas, nagrinėdamas administracinio nusižengimo bylą, privalo išaiškinti: ar buvo padarytas administracinis nusižengimas, ar šis asmuo kaltas jo padarymu, ar jis trauktinas administracinėn atsakomybėn, ar nėra šio kodekso 587 straipsnio 1 dalyje numatytų aplinkybių, ar yra atsakomybę lengvinančių ar sunkinančių aplinkybių, ar padaryta turtinė žala, taip pat išaiškinti kitas aplinkybes, turinčias reikšmės bylai teisingai išnagrinėti.

2. Pareigūnas, nagrinėdamas administracinio nusižengimo bylą, turi teisę pakeisti nuorodą į šio kodekso straipsnį, straipsnio dalį ar kitą teisės aktą, kuriame numatyta atsakomybė už šį nusižengimą, jeigu administracinio nusižengimo protokole nurodyta administracinio nusižengimo esmė yra įrodyta, tačiau suklysta nurodant šio kodekso straipsnį, straipsnio dalį ar kitą teisės aktą, kuriame numatyta atsakomybė už padarytą administracinį nusižengimą.

**614 straipsnis. Nutarimo administracinio nusižengimo byloje turinys**

1. Išnagrinėjęs administracinio nusižengimo bylą, pareigūnas priima nutarimą byloje.

2. Nutarime turi būti: nutarimą priėmusio pareigūno pareigos, vardas, pavardė; bylos nagrinėjimo data; duomenys apie administracinėn atsakomybėn traukiamą asmenį; duomenys apie kitus byloje dalyvaujančius asmenis; bylos nagrinėjimo metu nustatytų aplinkybių išdėstymas ir motyvuotas jų įvertinimas; šio kodekso straipsnio, straipsnio dalies, kurioje numatyta atsakomybė už asmens padarytą administracinį nusižengimą, nurodymas; kitas numatantis atsakomybę už administracinį nusižengimą teisės aktas, kurio reikalavimus pažeidė asmuo; byloje priimtas sprendimas.

3. Nutarime turi būti išspręstas klausimas apie paimtus daiktus ir dokumentus, taip pat nurodyta nutarimo apskundimo tvarka ir terminas.

4. Nutarimą administracinio nusižengimo byloje pasirašo nagrinėjantis bylą pareigūnas.

**615 straipsnis. Nutarimų rūšys**

1. Išnagrinėjęs administracinio nusižengimo bylą pareigūnas priima vieną iš šių nutarimų:

1) skirti administracinę nuobaudą;

2) nutraukti bylą;

3) motyvuotai perduoti bylos nagrinėjimą kitai institucijai, kurios pareigūnas įgaliotas nagrinėti administracinio nusižengimo bylą, ar teismui.

2. Nutarimas nutraukti bylą gali būti priimamas esant vienai iš aplinkybių, numatytų šio kodekso 587 straipsnyje ir 588 straipsnio 1 dalyje.

3. Jeigu administracinio nusižengimo protokole išdėstyta asmens veika yra įrodyta, tačiau suklysta nurodant šio kodekso straipsnį ar jo dalį, ar kitą teisės aktą, numatantį administracinę atsakomybę už padarytą nusižengimą, administracinio nusižengimo bylą nagrinėjantis pareigūnas pakeičia nuorodą į nusižengimą kvalifikuojantį straipsnį, jo dalį ar kitą teisės aktą ir pagal jį paskiria administracinę nuobaudą.

**616 straipsnis. Nutarimo nuorašo įteikimas**

1. Nutarimo nuorašas per tris darbo dienas registruotu paštu išsiunčiamas ar įteikiamas asmeniui, dėl kurio nutarimas priimtas, taip pat institucijai, kurios pareigūnas atliko administracinio nusižengimo tyrimą, ir nukentėjusiajam.

2. Bylose dėl administracinių nusižengimų, numatytų šio kodekso 226 straipsnio 1 dalyje ir 477 straipsnyje, dėl asmens, kuriam ginklas, taip pat šaudmenys patikėti dėl tarnybinių pareigų arba juridinio asmens perduoti laikinai naudotis, nutarimo nuorašas išsiunčiamas juridiniam asmeniui susipažinti ir policijos įstaigai, kad būtų apsvarstytas klausimas dėl uždraudimo šiam asmeniui naudotis ginklu.

3. Bylose dėl administracinių nusižengimų, kuriuos padarė statutiniai valstybės tarnautojai arba kariai, nutarimų nuorašai per tris darbo dienas registruotu paštu išsiunčiami institucijoms, kuriose šie asmenys tarnauja.

**XXXIV SKYRIUS**

**NUTARIMŲ, PRIIMTŲ NE TEISMO TVARKA, APSKUNDIMAS PIRMOSIOS INSTANCIJOS TEISMUI**

**617 straipsnis. Teisė apskųsti nutarimą administracinio nusižengimo byloje**

Šio kodekso 611 straipsnio 1 dalyje nurodytų institucijų nutarimus administracinių nusižengimų bylose apylinkės teismui gali apskųsti asmuo, dėl kurio atitinkamas nutarimas priimtas, nukentėjusysis (ar jų atstovai), taip pat institucija, kurios pareigūnas atliko tyrimą ir surašė administracinio nusižengimo protokolą.

**618 straipsnis. Nutarimo administracinio nusižengimo byloje apskundimo tvarka**

1. Šio kodekso 611 straipsnio 1 dalyje nurodytų institucijų nutarimai administracinių nusižengimų bylose gali būti apskųsti apylinkės teismui pagal institucijos buvimo vietą.

2. Skundas paduodamas per nutarimą administracinio nusižengimo byloje priėmusią instituciją. Taip pat turi būti pateikta tiek skundo kopijų, kad po vieną būtų galima įteikti visiems šio kodekso 617 straipsnyje nurodytiems subjektams. Institucija per tris darbo dienas, jeigu įstatymuose nenustatytas kitoks terminas, skundą kartu su byla persiunčia atitinkamam apylinkės teismui.

**619 straipsnis. Nutarimo administracinio nusižengimo byloje apskundimo terminas**

Skundas dėl institucijos ne teismo tvarka priimto nutarimo administracinio nusižengimo byloje gali būti paduotas per dvidešimt dienų nuo nutarimo priėmimo dienos. Jeigu šis terminas praleistas dėl svarbių priežasčių, jį pareiškėjo prašymu rašytinio proceso tvarka gali atnaujinti apylinkės teismas. Apylinkės teismo nutartis atsisakyti atnaujinti nutarimo administracinio nusižengimo byloje apskundimo terminą per septynias darbo dienas nuo jos įteikimo dienos gali būti skundžiama apygardos teismui.

**620 straipsnis. Skundo dėl nutarimo administracinio nusižengimo byloje turinys ir forma**

1. Skundas dėl institucijos ne teismo tvarka priimto nutarimo administracinio nusižengimo byloje paduodamas raštu ir pasirašytas jį paduodančio asmens. Skundai apylinkės teismui gali būti paduodami elektronine forma elektroninių ryšių priemonėmis. Skundo pateikimo teismui elektroninių ryšių priemonėmis tvarką ir formą nustato teisingumo ministras.

2. Skunde turi būti nurodyta: apylinkės teismo, kuriam skundas paduodamas, pavadinimas; administracinio nusižengimo byla, dėl kurios paduodamas skundas; skundžiamo nutarimo administracinio nusižengimo (jo dalies) byloje esmė; nutarimo administracinio nusižengimo byloje apskundimo pagrindai ir motyvai; skundą paduodančio asmens prašymai, taip pat asmens pageidavimu – prašymas siųsti procesinius dokumentus elektroniniu paštu. Jei skundas paduodamas elektronine forma elektroninių ryšių priemonėmis, skunde turi būti nurodytas asmens, paduodančio skundą, ar jo atstovo elektroninio pašto adresas, telefono ir fakso numeriai, kitų elektroninių ryšių priemonių adresai.

**621 straipsnis. Nutarimą ne teismo tvarka administracinio nusižengimo byloje priėmusios institucijos sutikimas su skundu**

Nutarimą administracinio nusižengimo byloje priėmusi institucija, nepažeisdama šio kodekso 618 straipsnio 2 dalyje nustatyto termino, gali visiškai ar iš dalies sutikti su skundu, panaikinti skundžiamą nutarimą ir, netaikydama šio kodekso 612 straipsnyje nurodytų procedūrų, priimti naują nutarimą išnagrinėtoje administracinio nusižengimo byloje. Institucijai priėmus naują nutarimą išnagrinėtoje administracinio nusižengimo byloje, šio kodekso 619 straipsnyje numatytas terminas skaičiuojamas nuo naujo nutarimo priėmimo dienos. Apskundus naują nutarimą, jį priėmusi institucija negali priimti kito naujo nutarimo ir privalo šio kodekso 618 straipsnio 2 dalies nustatyta tvarka pasiųsti skundą kartu su byla apylinkės teismui.

**622 straipsnis. Skundo dėl ne teismo tvarka priimto nutarimo administracinio nusižengimo byloje priėmimas apylinkės teisme**

1. Skundo dėl ne teismo tvarka priimto nutarimo administracinio nusižengimo byloje priėmimo klausimą sprendžia apylinkės teismas.

2. Teismas skundo dėl nutarimo administracinio nusižengimo byloje priėmimo klausimą išsprendžia ne vėliau kaip per septynias dienas nuo skundo gavimo dienos priimdamas nutartį. Jeigu skundas neturi turinio ar formos trūkumų ir gali būti priimamas to apylinkės teismo žinion, jo priėmimo klausimas gali būti išspręstas rezoliucija.

3. Apylinkės teismas motyvuota nutartimi atsisako priimti skundą dėl ne teismo tvarka priimto nutarimo administracinio nusižengimo byloje, jeigu:

1) skundą paduoda asmuo, neturintis teisės jo paduoti;

2) skundas paduotas praleidus nustatytą skundo padavimo terminą ir neprašoma šio termino atnaujinti arba prašymas atnaujinti nustatytą skundo padavimo terminą nebuvo patenkintas.

4. Atsisakymas priimti skundą nekliudo, nepažeidžiant skundo padavimo termino, vėl kreiptis su skundu, jeigu trūkumai bus pašalinti.

5. Dėl apylinkės teismo nutarties atsisakyti priimti skundą gali būti paduotas atskirasis skundas.

6. Jeigu skundas neatitinka jo formai ir turiniui keliamų reikalavimų ir dėl to neįmanoma suprasti, koks nutarimas skundžiamas ar kokiomis aplinkybėmis grindžiamas skundas, teismas priima nutartį ir nustato pakankamą, tačiau ne trumpesnį kaip septynių dienų terminą šiems trūkumams pašalinti. Ši nutartis išsiunčiama skundą padavusiam asmeniui ne vėliau kaip kitą darbo dieną po jos priėmimo dienos.

7. Jeigu skundą padavęs šio kodekso 617 straipsnyje nurodytas asmuo pagal teismo nurodymus ir per nustatytą terminą pašalina trūkumus, laikoma, kad skundas paduotas pirminio skundo pateikimo teismui dieną. Priešingu atveju laikoma, kad skundas nepaduotas ir teismo nutartimi grąžinamas skundą padavusiam asmeniui.

8. Klaidingas procesinio dokumento pavadinimo nurodymas arba kiti skunde esantys netikslumai, kurie gali būti pašalinti pasirengimo nagrinėti skundą metu, nėra kliūtis priimti skundą apylinkės teisme.

9. Apylinkės teismo nutartis dėl skundo trūkumų pašalinimo įteikiama tik skundą padavusiam asmeniui. Ši nutartis neskundžiama. Apylinkės teismo nutartis, kuria skundas grąžintas dėl to, kad nepašalinti jo trūkumai, gali būti skundžiama apygardos teismui.

10. Šiame straipsnyje nurodytos teismo nutartys priimamos rašytinio proceso tvarka.

**XXXV SKYRIUS**

**ADMINISTRACINIŲ NUSIŽENGIMŲ BYLŲ NAGRINĖJIMAS PIRMOSIOS INSTANCIJOS TEISME**

**623 straipsnis. Pasiruošimas nagrinėti administracinio nusižengimo bylą**

1. Ruošdamasis nagrinėti administracinio nusižengimo bylą, teismas išaiškina ir išsprendžia šiuos klausimus:

1) ar priklauso jo kompetencijai nagrinėti gautą administracinio nusižengimo bylą ir ar neturėtų ši byla būti nagrinėjama šio kodekso 611 straipsnio 1 dalyje nurodytose institucijose ne teismo tvarka;

2) ar nėra šio kodekso 587 straipsnio 1 dalyje numatytų aplinkybių, darančių administracinio nusižengimo teiseną negalimą;

3) ar teisingai surašytas administracinio nusižengimo protokolas;

4) ar reikalinga į teismo posėdį iškviesti specialistą, ekspertą ir liudytojus;

5) nustato posėdžio datą ir valandą ir užtikrina, kad byloje dalyvaujantiems asmenims būtų išsiųsti šaukimai ir pranešimai;

6) jei nustatoma, kad administracinėn atsakomybėn patrauktam asmeniui nebuvo išaiškintos jo procesinės teisės ir pareigos, duodamas nurodymas tokių teisių ir pareigų išaiškinimą išsiųsti asmeniui kartu su teismo šaukimu;

7) nustatęs, kad byloje trūksta įrodymų, kad būtų galima priimti pagrįstą nutarimą, priėmęs bylą nagrinėti teisme, teismas išreikalauja konkrečių papildomų įrodymų pats arba įpareigoja bylą tyrusią instituciją ne vėliau kaip per keturiolika dienų papildomus įrodymus pateikti teismui;

8) ar tenkintini, ar atmestini administracinėn atsakomybėn traukiamo asmens, nukentėjusiojo, jų atstovų pagal įstatymą, advokatų ar kitų įgaliotų atstovų prašymai ir nušalinimai.

2. Šio kodekso 587 straipsnyje numatytais atvejais teismas nutraukia teiseną nutarimu.

3. Ruošdamasis nagrinėti šio kodekso 610 straipsnio 1 dalies 3 punkte nurodytų administracinių nusižengimų bylas ir nustatęs, kad yra šio kodekso 606 straipsnyje numatyti pagrindai, teismas surašo asmeniui administracinį nurodymą. Asmeniui laiku neįvykdžius šio administracinio nurodymo, byla nagrinėjama teisme šio kodekso nustatyta tvarka.

### 624 straipsnis. Administracinio nusižengimo bylos nagrinėjimo vieta

1. Apylinkių teismai administracinių nusižengimų bylas nagrinėja pagal nusižengimo padarymo vietą, o kai administracinėn atsakomybėn traukiamas asmuo yra nepilnametis, – pagal nepilnamečio gyvenamąją vietą.

2. Tais atvejais, kai administracinis nusižengimas užfiksuotas stacionariomis ar mobiliosiomis teisės pažeidimų fiksavimo sistemomis, byla gali būti nagrinėjama pagal asmens, įtariamo padarius administracinį nusižengimą, gyvenamąją vietą (transporto priemonės registracijos vietą).

### 625 straipsnis. Administracinio nusižengimo byloje dalyvaujančių asmenų dalyvavimas teismo posėdyje

1. Administracinio nusižengimo byla gali būti nagrinėjama nedalyvaujant administracinėn atsakomybėn traukiamam asmeniui ir nukentėjusiajam, taip pat šio kodekso 574 straipsnio 2 dalyje nurodytam asmeniui, kurį administracinio nusižengimo tyrimą atliekantis pareigūnas atsisakė pripažinti nukentėjusiuoju byloje, ar jų atstovams, jeigu jiems tinkamai ir laiku pranešta apie bylos nagrinėjimo vietą ir laiką ir jeigu iš administracinėn atsakomybėn traukiamo asmens negautas prašymas atidėti bylos nagrinėjimą. Tuo atveju, kai yra gautas administracinėn atsakomybėn traukiamo asmens prašymas atidėti bylos nagrinėjimą, ji gali būti išnagrinėta nedalyvaujant asmeniui, jeigu teismas, pripažinęs neatvykimo į bylos nagrinėjimą priežastis nesvarbiomis, atmeta administracinėn atsakomybėn traukiamo asmens prašymą.

2. Teismas gali nuspręsti, kad posėdyje būtinas administracinėn atsakomybėn traukiamo asmens dalyvavimas. Jei pagal šaukimą šis asmuo vengia atvykti, teismo sprendimu policijos pareigūnas jį gali atvesdinti. Jeigu administracinėn atsakomybėn traukiamo asmens buvimo vieta nežinoma, teismas gali paskelbti administracinėn atsakomybėn traukiamo asmens paiešką.Jei pagal teismo šaukimą administracinėn atsakomybėn traukiamas asmuo vengia atvykti ar būti policijos atvesdinamas, administracinio nusižengimo byla gali būti nagrinėjama jam nedalyvaujant.

3. Teismas gali nuspręsti, kad posėdyje būtinas administracinio nusižengimo tyrimą atlikusio pareigūno dalyvavimas ir iškviesti jį pagal šaukimą.

### 626 straipsnis. Bylos nagrinėjimas teisme

1. Apylinkės teismas administracinio nusižengimo bylą išnagrinėja žodinio nagrinėjimo tvarka: žodžiu yra išklausomas institucijos, kurios pareigūnas atliko administracinio nusižengimo tyrimą, atstovas, administracinėn atsakomybėn traukiamas asmuo, nukentėjusysis, asmuo, kurį administracinio nusižengimo tyrimą atliekantis pareigūnas atsisakė pripažinti nukentėjusiuoju byloje, dalyvaujantys byloje specialistai, ekspertai, liudytojai, pagarsinama bylos medžiaga, pateikta posėdžio metu ir ta, su kuria iki teismo posėdžio nebuvo susipažinę nagrinėjant bylą dalyvaujantys asmenys.

2. Tais atvejais, kai į teismo posėdį neatvyksta nė vienas byloje dalyvaujantis asmuo, kai apie teismo posėdžio vietą ir laiką administracinėn atsakomybėn traukiamam asmeniui, nukentėjusiajam, asmeniui, kurį administracinio nusižengimo tyrimą atliekantis pareigūnas atsisakė pripažinti nukentėjusiuoju byloje, ir institucijai, kurios pareigūnas atliko tyrimą, buvo tinkamai pranešta, teisėjui nutarus bylą nagrinėti jiems nedalyvaujant, bylos nagrinėjimas vyksta rašytinio proceso tvarka. Byla rašytinio proceso tvarka gali būti nagrinėjama ir tais atvejais, kai asmuo pripažįsta kaltę ir atskiru pareiškimu prašo bylą nagrinėti rašytinio proceso tvarka. Bylą nagrinėjant rašytinio proceso tvarka teisėjas priimto nutarimo (nutarties) motyvuojamojoje dalyje nurodo priežastis ir sprendimą dėl bylos nagrinėjimo rašytinio proceso tvarka.

**627 straipsnis. Administracinių nusižengimų bylų nagrinėjimo terminai**

1. Teismas administracinių nusižengimų bylas pradeda nagrinėti ne vėliau kaip per trisdešimt dienų nuo administracinio nusižengimo protokolo ir bylos gavimo dienos. Teisėjas turi taip pasirengti nagrinėti bylą, kad ji būtų išnagrinėta paprastai per vieną teismo posėdį.

2. Jeigu asmuo vengia administracinės atsakomybės, neturi nuolatinės gyvenamosios vietos, ilgam išvykęs ar gyvena užsienyje, ilgai serga,paskelbiama jo paieška arba kai dėl nusižengimo tyrimo arba kitų objektyvių priežasčių nustatytais terminais neįmanoma išnagrinėti administracinio nusižengimo bylos, šio straipsnio 1 dalyje nurodytas terminas pratęsiamas, bet ne ilgiau, negu numatyta šio kodekso 39 straipsnyje.

### 628 straipsnis. Teismo posėdžio tvarka

1. Prieš pradedant teismo posėdį patikrinama į teismo posėdį kviestų atvykusių asmenų tapatybė pagal pateiktus asmens dokumentus, pareikalaujama atstovų atstovavimo sutarčių ar atstovų pagal įstatymą dokumentų, patvirtinančių atstovavimą, jei jie dalyvauja byloje.

2. Nagrinėjantis bylą teisėjas paskelbia, kuri byla bus nagrinėjama, praneša administracinėn atsakomybėn patraukto asmens vardą ir pavardę, nukentėjusiojo vardą ir pavardę ir tyrimą atlikusio institucijos pareigūno vardą ir pavardę.

3. Teisėjas ar teismo posėdžių sekretorius, jeigu jis dalyvauja, praneša, kas atvyko iš kviestų asmenų, kas neatvyko ir kokios neatvykimo priežastys, taip pat nurodo, ar buvo tinkamai neatvykusiesiems pranešta apie teismo posėdžio vietą ir laiką.

4. Paskui bylą nagrinėjantis teisėjas išsiaiškina, ar nėra pareikšta nušalinimų, išklauso dalyvaujančių byloje asmenų prašymus, paskelbia iki teismo posėdžio pateiktus prašymus, kurie nebuvo apsvarstyti ruošiantis nagrinėti bylą, išsiaiškina, ar galima nagrinėti bylą be kurio nors neatvykusio kviesto asmens, ir priima sprendimus pareikštais klausimais. Dalyvaujantys byloje vertėjai, specialistai, ekspertai, liudytojai yra pasirašytinai įspėjami dėl vertimo ar išvados, žinant, kad jie melagingi, davimo, liudytojai iki apklausos pašalinami iš teismo posėdžių salės.

5. Bylos nagrinėjimas iš esmės pradedamas trumpu teisėjo pranešimu, už kokį administracinį nusižengimą asmuo traukiamas administracinėn atsakomybėn, ir išsiaiškinama, ar šis asmuo pripažįsta kaltę. Paskui suteikiamas žodis dalyvaujantiems teismo posėdyje institucijos, kurios pareigūnas atliko administracinio nusižengimo tyrimą, atstovui, administracinėn atsakomybėn traukiamam asmeniui ir nukentėjusiajam. Paaiškinimus žodžiu duodantys asmenys neturi nukrypti nuo nagrinėjamos bylos esmės. Teisėjas turi teisę nutraukti pasisakymą, jei pasisakantis asmuo kartojasi ar pasisakymas nukrypsta nuo bylos esmės. Pasisakiusiems asmenims klausimus pirmiausia užduoda teisėjas, paskui priešinga šalis ir jos atstovai. Pasisakius šalims apklausiami liudytojai, išklausomi specialistai, ekspertai, paskelbiami byloje surinkti duomenys, su kuriais iki teismo posėdžio byloje dalyvaujantys asmenys nebuvo susipažinę. Prieš baigiant bylos nagrinėjimą išsprendžiami nauji prašymai.

6. Baigiant bylos nagrinėjimą teisme pradedama klausyti baigiamųjų kalbų. Baigiamosiose kalbose pirmas kalba institucijos, kurios pareigūnas atliko administracinio nusižengimo tyrimą, atstovas, po to – administracinėn atsakomybėn traukiamas asmuo ir nukentėjusysis. Dalyvaujančiam asmeniui paprašius, jam gali būti suteikta replikos teisė. Po šių pasisakymų laikoma, kad bylos nagrinėjimas baigtas ir nauji įrodymai, kuriais būtų galima remtis priimant sprendimą, nebepriimami.

7. Pasibaigus bylos nagrinėjimui teisėjas paskelbia, kokią valandą bus paskelbtas nutarimas ar nutartis, teismo posėdžių sekretorius, jei jis dalyvauja, tai pažymi bylos informaciniame lape. Jei nutarimas ar nutartis paskelbiami ne tą pačią dieną, kurią buvo baigta nagrinėti administracinio nusižengimo byla, byloje dalyvaujantys asmenys patvirtina pranešimo jiems apie teismo nutarimo ar nutarties paskelbimo datą faktą parašu.

8. Jei baigus nagrinėti bylą, tačiau nepaskelbus nutarimo ar nutarties paaiškėjo aplinkybių, kurios nebuvo tirtos nagrinėjant bylą, teisėjas nutartimi gali atnaujinti bylos nagrinėjimą. Atnaujinus bylos nagrinėjimą, jos nagrinėjimas tęsiamas nuo to veiksmo, kuriuo jis buvo užbaigtas, tačiau, ištyrus naujas aplinkybes, teismas vėl išklauso baigiamųjų kalbų bendra tvarka.

**629 straipsnis. Informacinių ir elektroninių ryšių technologijų naudojimas teismo posėdyje**

1. Kiekvienas žodinis bylos nagrinėjimas fiksuojamas naudojant informacines ir elektroninių ryšių technologijas.

2. Informacinių ir elektroninių ryšių technologijų, būtinų teismo posėdžių eigai fiksuoti, reikalavimus nustato teisingumo ministras.

3. Teismo nuožiūra posėdžio ar jo atskirų dalių eigai fiksuoti gali būti rašomas protokolas. Su protokolu per tris dienas gali susipažinti byloje dalyvaujantys asmenys.

### 630 straipsnis. Teisėjo teisė skirti baudas

1. Teismas turi teisę skirti baudas, jeigu:

1) pažeidžiama filmavimo, fotografavimo, garso ar vaizdo įrašų darymo ir kitų techninių priemonių naudojimo teismo posėdžio metu tvarka;

2) nustatytu laiku be pateisinamų priežasčių pareigūnai ir asmenys nevykdo teisėjo reikalavimo pateikti reikalaujamus įrodymus;

3) be pateisinamų priežasčių į teismo posėdį neatvyksta iškviestas liudytojas, specialistas ar ekspertas;

4) dalyvaujantys byloje asmenys po teisėjo įspėjimo vėl kalba ir replikuoja nesuteikus jiems žodžio, nepagarbiai elgiasi ar neklauso teisėjo reikalavimo laikytis teismo posėdžio tvarkos;

2. Bauda už teisėjo reikalavimų nevykdymą skiriama teisėjo nutartimi fiziniams asmenims iki vieno tūkstančio litų, institucijų atstovams – iki dviejų tūkstančių litų dydžio. Nutartis skirti baudą įteikiama asmeniui, kuriam paskirta bauda, nurodant ją sumokėti per penkiolika dienų nutarčiai įsiteisėjus.

3. Dėl teismo nutarties skirti baudą gali būti duodamas atskirasis skundas. Atskirasis skundas gali būti paduotas per dvidešimt dienų nuo teismo nutarties priėmimo.

### 631 straipsnis. Pirmosios instancijos teismo sprendimai

1. Baigęs nagrinėti administracinio nusižengimo bylą teismas priima vieną iš šių sprendimų:

1) pripažinti asmenį kaltu padarius administracinį nusižengimą ir skirti administracinę nuobaudą;

2) nutraukti bylą;

3) grąžinti bylą institucijai administracinio nusižengimo tyrimui atlikti, jei yra esminių įrodymų trūkumų, kurių negalima nustatyti teisme, tačiau administracinio nusižengimo faktas nekelia abejonių. Toks teismo sprendimas privalo būti motyvuotas.

2. Šio straipsnio 1 dalies 1 ir 2 punktuose numatytais atvejais teismas priima nutarimą, 3 punkte numatytu atveju – nutartį.

3. Jeigu administracinio nusižengimo protokole išdėstyta asmens veika yra įrodyta, tačiau suklysta nurodant šio kodekso straipsnį ar jo dalį ar kitą teisės aktą, numatantį administracinę atsakomybę už padarytą nusižengimą, teisėjas pakeičia nuorodą į nusižengimą kvalifikuojantį straipsnį ar jo dalį ir pagal jį paskiria administracinę nuobaudą.

4. Pirmosios instancijos teismo priimti nutarimai ir nutartys įsiteisėja per dvidešimt dienų nuo jų paskelbimo dienos, jeigu nebuvo apskųsti apeliacinės instancijos teismui. Nutarimas skirti administracinę nuobaudą – įspėjimą – įsiteisėja jo paskelbimo momentu, tačiau tai neužkerta kelio asmeniui skųsti nutarimą skirti administracinę nuobaudą – įspėjimą.

### 632 straipsnis. Nutarimas (nutartis) administracinio nusižengimo byloje

1. Nutarimas (nutartis) susideda iš įžanginės, aprašomosios, motyvuojamosios ir rezoliucinės dalių.

2. Nutarimo (nutarties) įžanginėje dalyje nurodoma: nutarimo (nutarties) priėmimo vieta ir laikas, teismas, kuriame buvo nagrinėta byla, nagrinėjusio bylą teisėjo vardas ir pavardė, teismo posėdžių sekretorius, jei jis dalyvavo, kiti nagrinėjant bylą dalyvavę asmenys, taip pat dėl kokio administracinio nusižengimo padarymo asmuo traukiamas administracinėn atsakomybėn.

3. Nutarimo (nutarties) aprašomojoje dalyje nurodoma: aprašoma veika, kurią padarė administracinėn atsakomybėn traukiamas asmuo; kaip veika buvo kvalifikuota administracinio nusižengimo protokole; ar yra pareikštas prašymas priteisti turtinės žalos atlyginimą; kaip nusižengimo faktą ir aplinkybes aiškina administracinėn atsakomybėn traukiamas asmuo ir nukentėjusysis.

4. Nutarimo (nutarties) motyvuojamojoje dalyje nurodoma: teismo nustatytos aplinkybės ir išvada, ar jos atitinka administracinio nusižengimo protokole išdėstytas aplinkybes ir jame nurodytą administracinėn atsakomybėn traukiamo asmens padarytą veiką; įrodymai, kurie patvirtina atliktą veiką, argumentai, kuriais atmetami priešingi įrodymai, nusižengimą atitinkanti kvalifikacija ar argumentai, kodėl padaryta veika nelaikytina administraciniu nusižengimu. Jei padaroma išvada, kad asmuo padarė administracinį nusižengimą, tačiau yra kitų aplinkybių, darančių administracinio nusižengimo bylą negalima ar nutrauktina, išdėstomos šios aplinkybės. Skiriant nuobaudą išdėstomos nustatytos lengvinančios ir sunkinančios aplinkybės ir argumentai dėl nuobaudos parinkimo dydžio; jei buvo pareikštas prašymas priteisti turtinės žalos atlyginimą, – išvados dėl turtinės žalos padarymo, jo dydžio arba argumentai dėl turtinės žalos nenagrinėjimo administracinio nusižengimo teisenoje; jei prie bylos pridėti daiktiniai įrodymai ar dokumentai, kurie negali būti laikomi teismo archyve kartu su byla, aptariamas pastarųjų likimo klausimas. Taip pat nurodomi motyvai, dėl kurių asmuo, kurį administracinio nusižengimo tyrimą atliekantis pareigūnas atsisakė pripažinti nukentėjusiuoju byloje, pripažįstamas ar nepripažįstamas nukentėjusiuoju byloje.

5. Nutarimo (nutarties) rezoliucinėje dalyje aiškiai nurodoma, kokiam asmeniui už kokį administracinį nusižengimą, nurodytą šio kodekso specialiosios dalies konkrečiame straipsnyje ar straipsnio dalyje, skiriama nuobauda ir jos dydis, taip pat administracinio poveikio priemonė; iš kokio asmens kokiam asmeniui ir kokio dydžio priteisiamas turtinės žalos atlyginimas arba konstatuojamas turtinės žalos klausimo nenagrinėjamas šioje byloje; sprendimas pripažinti (nepripažinti) asmenį, kurį administracinio nusižengimo tyrimą atliekantis pareigūnas atsisakė pripažinti nukentėjusiuoju byloje; sprendimas dėl daiktinių įrodymų ar dokumentų; teismo nutarimo (nutarties) apskundimo terminas ir tvarka; nutarimo (nutarties) vykdymo tvarka.

### 633 straipsnis. Nutarimo (nutarties) paskelbimas

1. Išnagrinėjęs bylą apylinkės teismas nutarimą (nutartį) byloje paskelbia paprastai tą pačią teismo posėdžio dieną, o sudėtingų bylų atvejais – ne vėliau kaip per dešimt dienų nuo teismo posėdžio dienos, pranešęs nutarimo (nutarties) paskelbimo laiką.

2. Išnagrinėjus bylą žodinio proceso tvarka nutarimo (nutarties) rezoliucinė dalis paskelbiama žodžiu, taip pat trumpai išdėstomi sprendimo motyvai; institucijos, kurios pareigūnas atliko administracinio nusižengimo tyrimą, atstovui, administracinį nusižengimą padariusiam asmeniui ir nukentėjusiajam išduodami nutarimo (nutarties) nuorašai. Jei šie asmenys nedalyvavo skelbiant nutarimą (nutartį), nutarimo (nutarties) nuorašai jiems registruotu paštu išsiunčiami per tris darbo dienas nuo nutarimo (nutarties) paskelbimo.

3. Nutarimai ir nutartys, priimti rašytinio proceso tvarka, laikomi paskelbtais jų priėmimo dieną.

**XXXVI SKYRIUS**

**SKUNDŲ DĖL NE TEISMO TVARKA PRIIMTŲ NUTARIMŲ ADMINISTRACINIO NUSIŽENGIMO BYLOJE NAGRINĖJIMO YPATUMAI**

**634 straipsnis. Skundo dėl ne teismo tvarka priimto nutarimo administracinio nusižengimo byloje nagrinėjimo teisinis reguliavimas**

Skundui dėl ne teismo tvarka priimto nutarimo administracinio nusižengimo byloje nagrinėti taikomos šio kodekso XXXV skyriaus nuostatos, jei kitaip nenumatyta šiame skyriuje.

**635 straipsnis. Pasirengimas nagrinėti bylą dėl skundo dėl ne teismo tvarka priimto nutarimo administracinio nusižengimo byloje**

1. Apylinkės teismas, priėmęs skundą dėl ne teismo tvarka priimto nutarimo administracinio nusižengimo byloje, išsprendžia šiuos būtinus pasirengimo bylai dėl skundo dėl ne teismo tvarka priimto nutarimo administracinio nusižengimo byloje nagrinėti teisme klausimus:

1) išsiunčia šio kodekso 617 straipsnyje nurodytiems asmenims skundo, prireikus ir jo priedųkopijas, taip pat nustato terminą, per kurį nutarimą administracinio nusižengimo byloje priėmusi institucija raštu privalo pateikti teismui savo atsiliepimą į skundą ir pateikti tiek atsiliepimo kopijų, kiek byloje yra pareiškėjų;

2) šalių prašymu arba savo iniciatyva išreikalauja įrodymų, kurių šalys negali gauti, arba išduoda liudijimą tiems įrodymams gauti;

3) nusprendžia dėl specialistų iškvietimo ar ekspertizės darymo;

4) atlieka kitus veiksmus, reikalingus rengiantis nagrinėti bylą.

2. Teisėjas, skirdamas ekspertizę pasirengimo bylai dėl skundo dėl ne teismo tvarka priimto nutarimo administracinio nusižengimo byloje nagrinėti teismo metu, priima nutartį prieš tai pranešęs byloje dalyvaujantiems asmenims.

3. Kitais atvejais pasirengimo bylai dėl skundo administracinio nusižengimo byloje nagrinėti teisme klausimai išsprendžiami teisėjo rezoliucija.

**636 straipsnis. Bylos dėl skundo dėl ne teismo tvarka priimto nutarimo administracinio nusižengimo byloje nagrinėjimo ribos apylinkės teisme**

Teismas, nagrinėdamas bylą dėl skundo dėl ne teismo tvarka priimto nutarimo administracinio nusižengimo byloje, patikrina institucijos priimto nutarimo teisėtumą ir pagrįstumą.

**637 straipsnis. Apylinkės teismo sprendimas byloje dėl skundo dėl ne teismo tvarka priimto nutarimo administracinio nusižengimo byloje**

1. Išnagrinėjęs bylą dėl skundo dėl ne teismo tvarka priimto nutarimo administracinio nusižengimo byloje, apylinkės teismas priima vieną iš šių sprendimų:

1) palikti nutarimą nepakeistą ir skundo netenkinti;

2) panaikinti nutarimą ir bylą nutraukti;

3) panaikinti nutarimą ir paskirti administracinę nuobaudą remiantis teisės aktu, nustatančiu atsakomybę už padarytą nusižengimą. Šis sprendimas priimamas tais atvejais, kai nusižengimo įvykis nekelia abejonių, nusižengimo veika įrodyta, tačiau teismas nustato, kad buvo netinkamai pritaikytas įstatymas. Apylinkės teismas, atsižvelgdamas į nustatytas bylos aplinkybes, turi teisę pakeisti nusižengimo kvalifikavimą ir paskirti nuobaudą, atitinkančią administracinio nusižengimo kvalifikavimą;

4) panaikinti nutarimą ir grąžinti bylą institucijai, kurios pareigūnai įgalioti atlikti administracinio nusižengimo tyrimą. Šis sprendimas priimamas tik išimtiniais atvejais, kai reikia atlikti didelės apimties papildomą bylos aplinkybių tyrimą arba apylinkės teismui nustatyti papildomas aplinkybes sunku;

5) pakeisti nutarimą ir paskirti švelnesnę nuobaudą arba neskirti administracinės nuobaudos.

2. Pabloginti administracinėn atsakomybėn traukiamo asmens, taip pat asmens, kuriam byla nutraukta, padėtį teismas gali tik tuo atveju, kai dėl to yra institucijos, kurios pareigūnas atliko administracinio nusižengimo tyrimą, skundas arba nukentėjusiojo skundas. Administracinėn atsakomybėn traukiamo asmens, taip pat asmens, kuriam byla nutraukta, padėtis negali būti pabloginta daugiau, negu to prašoma skunde.

3. Jeigu teismas nustato, kad nutarimą administracinio nusižengimo byloje priėmė institucija, neturinti teisės nagrinėti tokios bylos, tas nutarimas panaikinamas ir bylą išnagrinėja pats teismas.

4. Šio straipsnio 1 dalies 2, 3 punktuose ir 3 dalyje numatytais atvejais teismas priima nutarimus, 1 dalies 1, 4 ir 5 punktuose numatytais atvejais – nutartis.

5. Nutarimo (nutarties) nuorašas per tris dienas nuo nutarimo (nutarties) paskelbimo įteikiamas arba išsiunčiamas asmeniui, dėl kurio šis nutarimas (nutartis) priimtas (-a), institucijai, kurios pareigūnas atliko administracinio nusižengimo tyrimą, ir nukentėjusiajam. Nutarimo (nutarties) nuorašai įteikiami pasirašytinai. Jeigu nutarimo (nutarties) nuorašas išsiunčiamas, tai pažymima byloje.

6. Apylinkių teismų nutarimai ir nutartys, kuriomis baigiamos nagrinėti administracinio nusižengimo bylos, įsiteisėja per dvidešimt dienų nuo atitinkamo nutarimo ar nutarties paskelbimo, jeigu jie nebuvo apskųsti apeliacine tvarka. Nutarimas skirti administracinę nuobaudą – įspėjimą – įsiteisėja jo paskelbimo momentu. Apeliacine tvarka apskųstas apylinkės teismo nutarimas ar nutartis, jeigu jie nėra panaikinti, įsiteisėja apeliacine tvarka išnagrinėjus bylą.

**638 straipsnis. Nutarimo panaikinimo nutraukiant administracinio nusižengimo bylą padariniai**

Jeigu teismas ar pati institucija šio kodekso 621 straipsnio nustatyta tvarka panaikino institucijos nutarimą administracinio nusižengimo byloje ir šią bylą nutraukė, grąžinamos išieškotos pinigų sumos, atlygintinai paimti ir konfiskuoti daiktai, panaikinami kiti apribojimai, susiję su pirmiau priimtu nutarimu. Kai grąžinti daikto negalima, atlyginama jo vertė.

**XXXVII SKYRIUS**

**APELIACINIS PROCESAS DĖL PIRMOSIOS INSTANCIJOS TEISMO PROCESINIŲ SPRENDIMŲ**

**639 straipsnis. Pirmosios instancijos teismo nutarimo (nutarties) apskundimas apeliacine tvarka**

Apylinkių teismų nutarimus ir nutartis, priimtus išnagrinėjus administracinių nusižengimų bylas pirmosios instancijos teisme, administracinėn atsakomybėn traukiamas asmuo, institucija, kurios pareigūnas atliko administracinio nusižengimo tyrimą, taip pat nukentėjusysis (ar jų atstovai) gali apskųsti apeliacine tvarka apygardos teismui.

**640 straipsnis. Apeliacinio proceso taisyklės**

Apeliacinis procesas vyksta pagal tas pačias taisykles kaip ir procesas pirmosios instancijos teisme, išskyrus šiame skyriuje nustatytas išimtis.

**641 straipsnis. Pirmosios instancijos teismo nutarimo (nutarties) administracinio nusižengimo byloje apskundimo terminas ir tvarka**

1. Apeliacinis skundas paduodamas apygardos teismui per nutarimą (nutartį) priėmusį apylinkės teismą.

2. Apeliacinis skundas dėl apylinkės teismo nutarimo (nutarties) administracinio nusižengimo byloje gali būti paduotas per dvidešimt dienų nuo nutarimo (nutarties) paskelbimo dienos.

3. Turintys teisę paduoti apeliacinį skundą asmenys, kurie dėl svarbių priežasčių praleido apeliacinio skundo padavimo terminą, turi teisę prašyti apylinkės teismo atnaujinti praleistą terminą. Dėl praleisto termino atnaujinimo apylinkės teismas nusprendžia rašytinio proceso tvarka.

4. Apylinkės teismo nutartis, kuria atmestas prašymas atnaujinti praleistą apeliacinio skundo padavimo terminą, gali būti apskųsta atskiruoju skundu apygardos teismui. Šis teismas turi teisę atnaujinti praleistą terminą ar palikti apylinkės teismo nutartį nepakeistą.

5. Prašymas atnaujinti praleistą apeliacinio skundo padavimo terminą negali būti paduotas, jei nuo apylinkės teismo nutarimo (nutarties) paskelbimo praėjo daugiau kaip šeši mėnesiai.

**642 straipsnis. Apeliacinio skundo dėl pirmosios instancijos teismo nutarimo (nutarties) administracinio nusižengimo byloje turinys ir forma**

1. Apeliacinis skundas dėl apylinkės teismo nutarimo (nutarties) administracinio nusižengimo byloje paduodamas raštu, pasirašytas skundą padavusio asmens (ar jo atstovo). Skundas apygardos teismui gali būti paduodamas elektronine forma elektroninių ryšių priemonėmis. Skundo (prašymo) pateikimo teismui elektroninių ryšių priemonėmis tvarką ir formą nustato teisingumo ministras.

2. Apeliaciniame skunde turi būti nurodyta: apygardos teismo pavadinimas; byla, dėl kurios paduodamas apeliacinis skundas; skundžiamo apylinkės teismo nutarimo (nutarties) administracinio nusižengimo byloje ar jo (jos) dalies esmė; nutarimo (nutarties) apskundimo pagrindai ir motyvai; apeliacinį skundą padavusio asmens prašymai. Apeliacinį skundą padavęs asmuo pateikia tiek skundo ir jo priedų kopijų, kad po vieną tektų visiems 639 straipsnyje nurodytiems asmenims.

**643 straipsnis. Apeliacinio skundo dėl nutarimo (nutarties) administracinio nusižengimo byloje priėmimas**

1. Apeliacinio skundo dėl apylinkės teismo nutarimo (nutarties) administracinio nusižengimo byloje priėmimo klausimą sprendžia apylinkės teismas.

2. Teismas rezoliucija apeliacinio skundo priėmimo klausimą išsprendžia ne vėliau kaip per septynias dienas.

3. Teismas motyvuota nutartimi atsisako priimti apeliacinį skundą dėl apylinkės teismo nutarimo (nutarties) administracinio nusižengimo byloje, jeigu:

1) apeliacinį skundą paduoda asmuo, neturintis teisės jo paduoti;

2) apeliacinis skundas paduotas praleidus nustatytą apeliacinio skundo padavimo terminą ir neprašoma šio termino atnaujinti arba prašymas nebuvo patenkintas.

4. Atsisakymas priimti apeliacinį skundą nekliudo, nepažeidžiant apeliacinio skundo padavimo termino, vėl kreiptis su apeliaciniu skundu, jeigu trūkumai bus pašalinti.

5. Dėl apylinkės teismo nutarties atsisakyti priimti apeliacinį skundą gali būti paduotas atskirasis skundas.

6. Jeigu apeliacinis skundas neatitinka jo formai ir turiniui keliamų reikalavimų ir dėl to neįmanoma suprasti, koks apylinkės teismo nutarimas (nutartis) skundžiamas (-a), kokiomis aplinkybėmis grindžiamas apeliacinis skundas, arba jeigu apeliacinis skundas nepasirašytas, apylinkės teismas priima nutartį ir nustato pakankamą, tačiau ne trumpesnį kaip septynių dienų terminą šiems trūkumams pašalinti. Ši nutartis išsiunčiama ne vėliau kaip kitą darbo dieną po jos priėmimo dienos.

7. Jeigu apeliacinį skundą padavęs asmuo pagal teismo nurodymus per nustatytą terminą pašalina trūkumus, laikoma, kad apeliacinis skundas paduotas pradinio jo pateikimo teismui dieną. Priešingu atveju laikoma, kad apeliacinis skundas nepaduotas ir teismo nutartimi grąžinamas jį padavusiam asmeniui.

8. Teismo nutartis dėl apeliacinio skundo trūkumų pašalinimo įteikiama tik apeliacinį skundą padavusiam asmeniui. Ši nutartis neskundžiama. Teismo nutartis, kuria apeliacinis skundas grąžintas dėl to, kad nepašalinti jo trūkumai, gali būti skundžiama atskiruoju skundu.

9. Šiame straipsnyje nurodytos teismo nutartys priimamos rašytinio proceso tvarka.

**644 straipsnis. Apylinkės teismo veiksmai priėmus apeliacinį skundą**

1. Priėmęs apeliacinį skundą, apylinkės teismas per tris dienas išsiunčia jo kopijas šio kodekso 639 straipsnyje nurodytiems asmenims, išskyrus skundą padavusį asmenį. Šie asmenys turi teisę, o valstybės ir savivaldybių institucijos ir įstaigos privalo per keturiolika dienų nuo apeliacinio skundo kopijų išsiuntimo dienos raštu pateikti apygardos teismui atsiliepimus į apeliacinį skundą ir išdėstyti savo nuomonę dėl paduoto apeliacinio skundo.

2. Apylinkės teismas ne vėliau kaip per tris dienas išsiunčia administracinio nusižengimo bylą su apeliaciniu skundu apygardos teismui. Praėjus šio straipsnio 1 dalyje nustatytiems atsiliepimo į apeliacinį skundą pateikimo apygardos teismui terminams, apylinkės teisme gauti atsiliepimai į apeliacinį skundą persiunčiami apygardos teismui papildomai.

**645 straipsnis. Bylos dėl apeliacinio skundo administracinio nusižengimo byloje parengimas nagrinėti teismo posėdyje**

1. Paskirtasis teisėjas, gavęs apeliacinį skundą administracinio nusižengimo byloje ir šią bylą bei atsiliepimus į apeliacinį skundą, su jais susipažįsta.

2. Bylas dėl apeliacinių skundų administracinių nusižengimų bylose nagrinėja vienas teisėjas, išskyrus atvejus, kai bylai nagrinėti teismo pirmininkas sudaro trijų teisėjų kolegiją.

3. Apie bylos nagrinėjimą šalys informuojamos specialiame interneto tinklalapyje ir teismo skelbimų lentoje.

4. Jei rengiamas žodinis bylos nagrinėjimas, apie jo laiką ir vietą informuojami šio kodekso 639 straipsnyje nurodyti asmenys. Prireikus į teismo posėdį šaukiami liudytojai, ekspertai, specialistai, pareikalaujama pateikti papildomą medžiagą.

**646 straipsnis. Bylos dėl apeliacinio skundo administracinio nusižengimo byloje nagrinėjimas**

1. Bylas dėl apeliacinio skundo administracinio nusižengimo byloje apygardos teismas išnagrinėja per trisdešimt darbo dienų nuo administracinio nusižengimo bylos gavimo dienos.

2. Bylos dėl apeliacinių skundų administracinio nusižengimo bylose nagrinėjamos rašytinio proceso tvarka, išskyrus šio straipsnio 3 ir 4 dalyse numatytus atvejus.

3. Apeliacinis skundas nagrinėjamas žodinio proceso tvarka, jeigu bylą nagrinėjantis teismas pripažįsta žodinį nagrinėjimą būtinu. Tais atvejais, kai paaiškėjo naujos bylos aplinkybės ar vertinami nauji įrodymai, byla turi būti nagrinėjama žodinio proceso tvarka.

4. Apeliaciniame skunde, atsiliepime į apeliacinį skundą administracinėn atsakomybėn traukiamas asmuo, nukentėjusysis ar institucija, kurios pareigūnas atliko administracinio nusižengimo tyrimą, gali pateikti motyvuotą prašymą nagrinėti bylą žodinio proceso tvarka. Šis prašymas gali būti pateiktas tik tuo atveju, jei apeliaciniame skunde ginčijamos pažeidimo faktinės aplinkybės ar asmens kaltė. Prašymas nagrinėti bylą žodinio proceso tvarka teismui nėra privalomas. Šį klausimą teismas išsprendžia nutartimi, kuri yra neskundžiama.

**647 straipsnis. Bylos dėl apeliacinio skundo administracinio nusižengimo byloje nagrinėjimo ribos apygardos teisme**

1. Teismas, nagrinėdamas bylą dėl apeliacinio skundo administracinio nusižengimo byloje, patikrina priimto nutarimo (nutarties) teisėtumą ir pagrįstumą.

2. Pabloginti administracinėn atsakomybėn traukiamo asmens, taip pat asmens, kuriam byla nutraukta, padėtį apygardos teismas gali tik tuo atveju, kai dėl to yra institucijos, kurios pareigūnas atliko administracinio nusižengimo tyrimą, skundas arba nukentėjusiojo skundas. Administracinėn atsakomybėn traukiamo asmens, taip pat asmens, kuriam byla nutraukta, padėtis negali būti pabloginta daugiau, negu to prašoma apeliaciniame skunde.

**648 straipsnis. Apygardos teismo sprendimas dėl skundo, kuriuo apskųstas apylinkės teismo nutarimas (nutartis) administracinio nusižengimo byloje**

1. Išnagrinėjęs bylą dėl apeliacinio skundo dėl apylinkės teismo nutarimo (nutarties) administracinio nusižengimo byloje, apygardos teismas priima vieną iš šių sprendimų:

1) palikti apylinkės teismo nutarimą (nutartį) nepakeistą ir apeliacinio skundo netenkinti;

2) panaikinti apylinkės teismo nutarimą (nutartį) ir administracinio nusižengimo bylą nutraukti;

3) panaikinti apylinkės teismo nutarimą ir priimti naują nutarimą administracinio nusižengimo byloje;

4) pakeisti apylinkės teismo nutarimą (nutartį) ir paskirti švelnesnę administracinę nuobaudą.

2. Šio straipsnio 1 dalies 2 ir 3 punktuose numatytais atvejais apygardos teismas priima nutarimus, 1 ir 4 punktuose numatytais atvejais – nutartis.

**649 straipsnis. Apygardos teismo nutarimų ar nutarčių įsiteisėjimas**

Apygardos teismo nutarimai ir nutartys įsiteisėja jų paskelbimo dieną.

**650 straipsnis. Išnagrinėtos bylos dėl apeliacinio skundo administracinio teisės nusižengimo byloje grąžinimas apylinkės teismui**

Apygardos teismas, išnagrinėjęs bylą dėl apeliacinio skundo administracinio nusižengimo byloje, per dešimt dienų grąžina bylą kartu su priimtu nutarimu (nutartimi) apylinkės teismui.

**651 straipsnis. Atskirųjų skundų nagrinėjimo ypatumai**

1. Apylinkės teismo nutartis byloje dalyvaujantys asmenys šio kodekso nustatytais atvejais gali apskųsti atskiruoju skundu apygardos teismui.

2. Atskiriesiems skundams paduoti ir nagrinėti taikomos taisyklės, reglamentuojančios bylų procesą apygardos teisme, išskyrus šiame straipsnyje numatytas išimtis.

3. Atskirieji skundai paduodami per tą teismą, kurio nutartis yra skundžiama, ne vėliau kaip per septynias dienas nuo nutarties paskelbimo. Jeigu skundžiama nutartis, šio kodekso nustatyta tvarka priimta nagrinėjant bylą šalims nedalyvaujant, atskirasis skundas gali būti paduodamas per septynias dienas nuo nutarties nuorašo įteikimo dienos.

4. Gavęs atskirąjį skundą, apylinkės teismas per tris dienas nuo jo gavimo:

1) sutikdamas su atskiruoju skundu, be žodinio nagrinėjimo pats panaikina skundžiamą nutartį ir išsiunčia priimtos šiuo klausimu nutarties nuorašą byloje dalyvaujantiems asmenims;

2) nesutikdamas su atskiruoju skundu, nustatyta tvarka nusiunčia bylą su atskiruoju skundu apygardos teismui.

5. Apygardos teismas atskirąjį skundą nagrinėja rašytinio proceso tvarka. Prireikus teisėjų kolegija gali atskirąjį skundą nagrinėti žodinio proceso tvarka.

6. Apygardos teismas, išnagrinėjęs atskirąjį skundą, turi teisę savo nutartimi:

1) palikti apylinkės teismo nutartį nepakeistą;

2) pakeisti apylinkės teismo nutartį;

3) panaikinti apylinkės teismo nutartį ir išspręsti klausimą iš esmės.

**XXXVIII SKYRIUS**

**ADMINISTRACINIO NUSIŽENGIMO BYLOS ATNAUJINIMAS**

**652 straipsnis. Administracinio nusižengimo bylos atnaujinimas**

Administracinio nusižengimo byla, užbaigta įsiteisėjusiu nutarimu ar nutartimi, gali būti atnaujinta šiame skyriuje nustatytais pagrindais ir tvarka.

**653 straipsnis. Administracinio nusižengimo bylos atnaujinimo pagrindai**

1. Administracinio nusižengimo byla gali būti atnaujinta, jeigu yra šie pagrindai:

1) įsiteisėjusiu teismo nuosprendžiu, nutarimu ar nutartimi nustatytas liudytojo ar nukentėjusiojo parodymų arba ekspertizės akto melagingumas, taip pat kitų įrodymų, kuriais paremtas nutarimas ar nutartis, netikrumas;

2) įsiteisėjusiu teismo nuosprendžiu nustatyta, kad nagrinėdami administracinio nusižengimo bylą teisėjai ar pareigūnai nusikalstamai piktnaudžiavo;

3) įsiteisėjusiu teismo nuosprendžiu nustatyta, kad tirdami administracinio nusižengimo bylą pareigūnai nusikalstamai piktnaudžiavo ir dėl to buvo priimtas neteisėtas ir nepagrįstas nutarimas;

4) paaiškėjo kitų aplinkybių, kurios pareigūnui, institucijai ar teismui nebuvo ir negalėjo būti žinomos priimant nutarimą ar nutartį arba surašant administracinį nurodymą ir kurios vienos ar kartu su pirmiau nustatytomis aplinkybėmis įrodo, kad administracinėn atsakomybėn patrauktas asmuo yra nekaltas arba kad jis padarė lengvesnį ar sunkesnį administracinį nusižengimą negu tas, už kurį jis patrauktas administracinėn atsakomybėn, taip pat kurios įrodo, kad administracinėn atsakomybėn nepatrauktas asmuo yra kaltas;

5) padarytas esminis materialiosios ar proceso teisės pažeidimas, jeigu šis pažeidimas galėjo turėti įtakos neteisėtam nutarimui ar nutarčiai priimti, taip pat siekiant užtikrinti vienodą teismų praktikos formavimą;

6) Jungtinių Tautų Žmogaus teisių komitetas pripažįsta, kad sprendimas patraukti asmenį administracinėn atsakomybėn yra priimtas pažeidžiant Tarptautinį pilietinių ir politinių teisių paktą ar jo papildomus protokolus arba Europos Žmogaus Teisių Teismas pripažįsta, kad sprendimas patraukti asmenį administracinėn atsakomybėn yra priimtas pažeidžiant Žmogaus teisių ir pagrindinių laisvių apsaugos konvenciją ar jos papildomus protokolus, jeigu šie pažeidimai pagal pobūdį ir sunkumą kelia pagrįstų abejonių dėl asmens patraukimo administracinėn atsakomybėn ir besitęsiantys pažeidimai gali būti ištaisyti tik atnaujinus bylą.

2. Kai šio straipsnio 1 dalies 1, 2 ir 3 punktuose išvardytiems asmenims negalima priimti nuosprendžio, nutarimo ar nutarties, nes administracinėn atsakomybėn patrauktas asmuo miręs arba suėjo baudžiamosios ar administracinės atsakomybės senaties terminai, paaiškėjusios naujos aplinkybės nustatomos atliekant šio kodekso 656 straipsnyje numatytą tyrimą.

**654 straipsnis. Teisė paduoti prašymą atnaujinti administracinio nusižengimo bylą**

1. Paduoti prašymą atnaujinti administracinio nusižengimo bylą turi teisę:

1) šio kodekso 653 straipsnio 1 dalies 1, 2, 3 ir 4 punktuose nurodytais pagrindais – institucija, kurios pareigūnas atliko administracinio nusižengimo tyrimą, administracinėn atsakomybėn traukiamas asmuo, taip pat nukentėjusysis, jų atstovai;

2) šio kodekso 653 straipsnio 1 dalies 5 punkte nurodytais pagrindais – institucija, kurios pareigūnas atliko tyrimą, administracinėn atsakomybėn traukiamas asmuo, nukentėjusysis, taip pat neįtrauktas į bylos procesą asmuo, jeigu įsiteisėjęs nutarimas ar nutartis pažeidžia neįtraukto į bylos procesą asmens teises ar teisėtus interesus, jų atstovai. Siekiant užtikrinti vienodą teismų praktikos formavimą, su teikimu atnaujinti bylą gali kreiptis apygardos teismas;

3) šio kodekso 653 straipsnio 1 dalies 6 punkte nurodytais pagrindais – administracinėn atsakomybėn traukiamas asmuo, jo teisių perėmėjas ar kitas atstovas;

4) bet kuriuo 653straipsnio 1, 2, 3, 4, 5 ir 6 punktuose nurodytu pagrindu – Lietuvos Respublikos generalinis prokuroras ar jo įgaliotas prokuroras.

2. Pakartotiniai prašymai atnaujinti administracinio nusižengimo bylą nepriimami ir nenagrinėjami.

**655 straipsnis. Administracinio nusižengimo bylos atnaujinimo terminai**

1. Prašymas atnaujinti bylą dėl paaiškėjusių naujų aplinkybių (šio kodekso 653 straipsnio 1 dalies 1, 2, 3 ir 4 punktai) paduodamas institucijai, kurios pareigūnas pradėjo administracinio nusižengimo teiseną, ne vėliau kaip per vienus metus nuo tos dienos, kurią sužinojo ar turėjo sužinoti apie šias aplinkybes. Ši institucija, gavusi prašymą atnaujinti administracinio nusižengimo bylą dėl paaiškėjusių naujų aplinkybių arba pati sužinojusi apie šias aplinkybes, prašymo atnaujinti bylą padavimo klausimą turi išspręsti per kiek įmanoma trumpiausią laiką.

2. Prašymas atnaujinti administracinio nusižengimo bylą šio kodekso 653 straipsnio 1 dalies 5 punkte nurodytais pagrindais paduodamas Lietuvos Aukščiausiajam Teismui per tris mėnesius nuo nutarimo ar nutarties administracinio nusižengimo byloje įsiteisėjimo dienos. Asmenims, praleidusiems šį prašymo atnaujinti administracinio nusižengimo bylą padavimo terminą dėl priežasčių, kurias teismas pripažįsta svarbiomis, praleistas terminas gali būti atnaujintas. Prašymas atnaujinti praleistą prašymo padavimo terminą negali būti pateikiamas praėjus daugiau kaip vieniems metams po nutarimo ar nutarties įsiteisėjimo. Dėl šio termino atnaujinimo sprendžia šio kodekso 657 straipsnio 4 dalyje nurodyta teisėjų kolegija.

3. Prašymas atnaujinti administracinio nusižengimo bylą šio kodekso 653 straipsnio 1 dalies 6 punkte numatytais pagrindais paduodamas Lietuvos Aukščiausiajam Teismui per šešis mėnesius nuo tos dienos, kurią priimtas Jungtinių Tautų Žmogaus teisių komiteto sprendimas arba Europos Žmogaus Teisių Teismo sprendimas yra ar tapo galutinis.

**656 straipsnis. Administracinio nusižengimo bylos atnaujinimas dėl paaiškėjusių naujų aplinkybių**

1. Administracinėn atsakomybėn traukiamas asmuo, taip pat nukentėjusysis, jų atstovai turi teisę kreiptis su prašymu dėl paaiškėjusių naujų aplinkybių, kurioms esant gali būti atnaujinta byla, ištyrimo į instituciją, kurios pareigūnas pradėjo administracinio nusižengimo teiseną.

2. Ši institucija, gavusi šio straipsnio 1 dalyje nurodytų asmenų prašymus, priima vieną iš šių sprendimų:

1) kai yra pagrindas manyti, kad gali būti bent viena iš šio kodekso 653 straipsnio 1 dalies 1, 2, 3 ir 4 punktuose nurodytų aplinkybių, priima sprendimą pradėti tyrimą dėl paaiškėjusių naujų aplinkybių. Šis tyrimas atliekamas laikantis šio kodekso taisyklių;

2) kai nėra pagrindo pradėti tyrimą dėl paaiškėjusių naujų aplinkybių, priima sprendimą atsisakyti pradėti tyrimą. Apie šį sprendimą pranešama suinteresuotiems asmenims ir jiems išaiškinama teisė apskųsti sprendimą teismui.

3. Institucija gali pradėti tyrimą dėl paaiškėjusių naujų aplinkybių ir savo iniciatyva.

4. Kai paaiškėjusios naujos aplinkybės baigiamos tirti ir nėra pagrindo atnaujinti bylą, institucija savo sprendimu tyrimą nutraukia. Apie šį sprendimą pranešama suinteresuotiems byloje dalyvavusiems asmenims ir jiems išaiškinama teisė jį apskųsti. Institucijos sprendimas nutraukti tyrimą per penkias dienas nuo pranešimo apie jį gavimo gali būti apskųstas apylinkės teismui. Išnagrinėjusio skundą apylinkės teismo nutartis gali būti skundžiama atskiruoju skundu.

5. Jeigu yra pagrindas atnaujinti administracinio nusižengimo bylą, institucija tyrimo medžiagą ir savo teikimą atnaujinti bylą perduoda teismui ar ne teismo tvarka – institucijos vadovui ar jo įgaliotam pareigūnui, kurių įsiteisėjusiu nutarimu ar nutartimi baigta atnaujintina administracinio nusižengimo byla. Teismas bylos atnaujinimo klausimą sprendžia posėdyje. Šiame posėdyje dalyvauja institucijos, kurios pareigūnas atliko administracinio nusižengimo tyrimą, atstovas. Kitiems suinteresuotiems byloje dalyvavusiems asmenims pranešama apie posėdžio vietą ir laiką, tačiau jų neatvykimas nagrinėti administracinio nusižengimo bylos atnaujinimo klausimą nekliudo. Ne teismo tvarka institucijos vadovas ar jo įgaliotas asmuo atnaujinimo klausimą sprendžia rašytinio proceso tvarka.

6. Teismas ar ne teismo tvarka institucijos vadovas ar jo įgaliotas asmuo, išnagrinėjęs administracinio nusižengimo bylos atnaujinimo klausimą, priima sprendimą atnaujinti administracinio nusižengimo bylą arba atsisakyti atnaujinti administracinio nusižengimo bylą. Institucijos vadovo ar jo įgalioto asmens sprendimas atsisakyti atnaujinti administracinio nusižengimo bylą gali būti skundžiamas apylinkės teismui. Jeigu administracinio nusižengimo bylą atnaujinti atsisakė apylinkės teismas, šio teismo nutartis gali būti skundžiama atskiruoju skundu. Apygardos teismo nutartis atsisakyti atnaujinti administracinio nusižengimo bylą gali būti skundžiama Lietuvos Aukščiausiajam Teismui. Lietuvos Aukščiausiasis Teismas šį skundą nagrinėja šio kodekso 657 straipsnio nustatyta tvarka.

7. Atnaujintos administracinio nusižengimo bylos teisena vyksta bendra tvarka.

**657 straipsnis. Administracinio nusižengimo bylos atnaujinimas dėl esminio teisės pažeidimo**

1. Prašymus atnaujinti administracinio nusižengimo bylą šio kodekso 653 straipsnio 1 dalies 5 punkte nurodytais pagrindais nagrinėja Lietuvos Aukščiausiasis Teismas. Prašymai paduodami tiesiogiai šiam teismui. Siekiant užtikrinti vienodą teismų praktikos formavimą, Lietuvos Aukščiausiasis Teismas gali atnaujinti administracinio nusižengimo bylą ir savo iniciatyva.

2. Prašyme atnaujinti administracinio nusižengimo bylą turi būti nurodyta: teismo, kuriam paduodamas prašymas, pavadinimas; pareiškėjo vardas, pavardė, asmens kodas, gyvenamoji vieta; teismas ar institucija, kurių įsiteisėjęs nutarimas ar nutartis ginčijamas, ginčijamo nutarimo ar nutarties priėmimo data ir esmė, jais nustatytos bylos aplinkybės; šio kodekso 653 straipsnio 1 dalies 5 punkte nurodyti bylos atnaujinimo pagrindai ir išsamūs teisiniai argumentai, pagrindžiantys šių pagrindų buvimą; pareiškėjo prašymas, atitinkantis šio straipsnio 14 dalyje nurodytus Lietuvos Aukščiausiojo Teismo įgaliojimus. Prašymas turi būti jį paduodančio asmens pasirašytas. Prie prašymo turi būti pridėti ginčijamo nutarimo ar nutarties ir su ginčijamu sprendimu susijusių nutarimų ar nutarčių nuorašai.

3. Pareiškėjas turi teisę iki prašymo atnaujinti bylą nagrinėjimo teismo posėdyje dienos šį prašymą atšaukti. Tokiu atveju prašymas atnaujinti bylą paliekamas nenagrinėtas, jeigu tai neprieštarauja viešajam interesui.

4. Prašymo atnaujinti bylą priėmimo klausimą rašytinio proceso tvarka sprendžia Lietuvos Aukščiausiojo Teismo pirmininko ar šio teismo Baudžiamųjų bylų skyriaus pirmininko iš trijų teisėjų sudaryta atrankos kolegija. Laikoma, kad prašymas atnaujinti bylą priimtas, jeigu už tai balsavo bent vienas iš šios kolegijos narių.

5. Prašymą atnaujinti bylą atsisakoma priimti, jeigu jis:

1) paduotas praleidus prašymo padavimo terminą ir nėra prašymo atnaujinti šį praleistą terminą arba prašymas atnaujinti praleistą prašymo padavimo terminą yra atmestas;

2) paduotas administracinio nusižengimo byloje, neužbaigtoje įsiteisėjusiu nutarimu ar nutartimi;

3) neatitinka šio straipsnio 2 dalyje nustatytų reikalavimų;

4) paduotas asmens, neturinčio teisės paduoti prašymą atnaujinti bylą;

5) yra kartotinis;

6) neturi šio kodekso 653 straipsnio 1 dalies 5 punkte nurodyto pagrindo.

6. Prašymo atnaujinti bylą priėmimo klausimas išsprendžiamas nutartimi. Jeigu prašymą atnaujinti bylą atsisakoma priimti, nutartyje išdėstomi šio sprendimo motyvai. Nepriimtas prašymas atnaujinti bylą grąžinamas jį padavusiam asmeniui. Atrankos kolegija, nusprendusi priimti prašymą atnaujinti bylą, ta pačia nutartimi administracinio nusižengimo bylą atnaujina.

7. Lietuvos Aukščiausiojo Teismo pirmininkas ar Baudžiamųjų bylų skyriaus pirmininkas, laikydamasis nustatytos bylų paskirstymo tvarkos, atnaujintai administracinio nusižengimo bylai nagrinėti sudaro trijų teisėjų kolegiją, paskiria šios kolegijos pirmininką ir pranešėją, nustato bylos parengimo nagrinėti terminą ir paskiria jos nagrinėjimo datą. Atrankos kolegijos ar bylą nagrinėjančios teisėjų kolegijos nutartimi prašymas atnaujinti bylą gali būti perduotas nagrinėti Lietuvos Aukščiausiojo Teismo Baudžiamųjų bylų skyriaus išplėstinei septynių teisėjų kolegijai arba šio skyriaus plenarinei sesijai.

8. Atrankos kolegija, Lietuvos Aukščiausiojo Teismo pirmininkas, šio teismo Baudžiamųjų bylų skyriaus pirmininkas ir administracinio nusižengimo bylą nagrinėjanti kolegija gali sustabdyti toje byloje priimtų nutarimų ir nutarčių vykdymą.

9. Atnaujinta administracinio nusižengimo byla Lietuvos Aukščiausiajame Teisme paprastai nagrinėjama rašytinio proceso tvarka. Tokiais atvejais teisėjas pranešėjas praneša pareiškėjui, institucijai, kurios pareigūnas pradėjo administracinio nusižengimo teiseną, kitiems asmenims, su kurių teisėtais interesais susijęs prašymas atnaujinti bylą, kad byla bus nagrinėjama rašytinio proceso tvarka, nurodo bylą nagrinėsiančios teisėjų kolegijos sudėtį, pasiūlo pateikti atsiliepimus į prašymą atnaujinti bylą (išskyrus siūlymą pareiškėjui) ir išaiškina teisę raštu pareikšti nušalinimus ir prašymus. Atsiliepimai į prašymus atnaujinti bylą, pareiškimai dėl nušalinimo ir prašymai turi būti pateikti per trisdešimt dienų nuo pranešimo apie atnaujintos administracinio nusižengimo bylos nagrinėjimą rašytinio proceso tvarka išsiuntimo dienos. Institucija privalo pateikti atsiliepimą į prašymą (išskyrus savo paties prašymą). Kitų asmenų atsiliepimų į prašymą atnaujinti bylą nepateikimas nagrinėti bylą rašytinio proceso tvarka netrukdo.

10. Kai tai būtina, atrankos kolegija ar administracinio nusižengimo bylą nagrinėjanti teisėjų kolegija gali nuspręsti, kad byla turi būti nagrinėjama žodinio proceso tvarka.

11. Teisėjų kolegija, nagrinėdama administracinio nusižengimo bylą nustačiusi šio straipsnio 5 dalies 1, 2, 3, 4, 5 ar 6 punktuose nurodytus pagrindus, priima nutartį nutraukti atnaujintos bylos nagrinėjimą, išskyrus atvejį, kai toje pačioje byloje nagrinėjamas kitas prašymas atnaujinti bylą, dėl kurio nėra pagrindo priimti tokią nutartį.

12. Teismas gali atidėti atnaujintos administracinio nusižengimo bylos nagrinėjimą, jeigu tam yra svarbių priežasčių.

13. Nagrinėdamas atnaujintą administracinio nusižengimo bylą, teismas teisės taikymo aspektu patikrina priimtus nutarimus ir nutartis, kurių teisėtumas ginčijamas prašyme. Teismas yra saistomas toje administracinio nusižengimo byloje įsiteisėjusiu nutarimu ar nutartimi nustatytų aplinkybių. Jeigu esminiai materialiosios ar proceso teisės pažeidimai byloje galėjo turėti įtakos ir tiems toje pačioje byloje administracinėn atsakomybėn patrauktiems asmenims, kurie nepadavė prašymų atnaujinti bylą, teismas patikrina, ar nutarimas ar nutartis teisėti ir šiems asmenims.

14. Teismas, išnagrinėjęs administracinio nusižengimo bylą, priima vieną iš šių sprendimų:

1) atmesti prašymą atnaujinti bylą;

2) panaikinti nutarimą ar nutartį (nutarimus ar nutartis) ir bylą nutraukti;

3) panaikinti nutarimą ar nutartį (nutarimus ar nutartis) ir perduoti bylą nagrinėti institucijai, apylinkės teismui arba apygardos teismui;

4) panaikinti nutarimą ar nutartį (nutarimus ar nutartis) ir palikti galioti kitą nutarimą ar nutartį (nutarimus ar nutartis, su pakeitimais arba be pakeitimų);

5) panaikinti nutarimą ar nutartį (nutarimus ar nutartis) ir priimti naują nutarimą ar nutartį;

6) pakeisti nutarimą ar nutartį.

15. Šio straipsnio 14 dalies 2 ir 5 punktuose numatytais atvejais teismas priima nutarimus, o 1, 3, 4 ir 6 punktuose numatytais atvejais – nutartis.

16. Nutarimas ar nutartis turi būti paskelbti ne vėliau kaip per keturiolika dienų nuo atnaujintos bylos išnagrinėjimo teismo posėdyje dienos, o jei byla sudėtinga ar didelės apimties – per teismo nustatytą kuo trumpesnį laiką, bet ne vėliau kaip per keturiasdešimt penkias dienas.

**658 straipsnis. Administracinio nusižengimo bylos atnaujinimas dėl Jungtinių Tautų Žmogaus teisių komiteto arba Europos Žmogaus Teisių Teismo sprendimo**

1. Prašymas atnaujinti bylą šio kodekso 653 straipsnio 1 dalies 6 punkte nurodytu pagrindu kartu su Jungtinių Tautų Žmogaus teisių komiteto sprendimu arba Europos Žmogaus Teisių Teismo galutiniu sprendimu ir jų vertimais į lietuvių kalbą paduodami Lietuvos Aukščiausiajam Teismui.

2. Prašymo priėmimo ir bylos atnaujinimo klausimas sprendžiamas, atnaujinta byla Lietuvos Aukščiausiajame Teisme nagrinėjama atitinkamai taikant Lietuvos Respublikos baudžiamojo proceso kodekso 459, 460 straipsnių nuostatas. Atnaujinęs bylą teismas turi įgaliojimus sustabdyti toje byloje priimtų nutarimų ir nutarčių vykdymą.

3. Išnagrinėjęs atnaujintą bylą, teismas priima vieną iš šio kodekso 657 straipsnio 14 dalyje nurodytų sprendimų.

**XXXIX SKYRIUS**

**TURTINĖS ŽALOS IR TEISMO IŠLAIDŲ ATLYGINIMAS**

**659 straipsnis. Turtinės žalos atlyginimas**

1. Administraciniu nusižengimu padarytą turtinę žalą administracinį nusižengimą padaręs asmuo gali atlyginti geruoju. Tokiu atveju padarytos turtinės žalos dydis nustatomas nukentėjusiojo ir administracinį nusižengimą padariusio asmens susitarimu ir apie gautą žalos atlyginimą nukentėjusysis patvirtina rašytiniu pareiškimu.

2. Tais atvejais, kai administracinį nusižengimą padaręs asmuo neatlygina turtinės žalos geruoju arba nesusitariama dėl turtinės žalos dydžio ir jo atlyginimo būdo, žalos atlyginimą priteisia teismas.

**660 straipsnis. Turtinės žalos atlyginimas geruoju nesusitarus**

1. Jeigu nagrinėjant administracinio nusižengimo bylą apylinkės ar apygardos teisme padarytos turtinės žalos dydį galima nustatyti neatidėjus administracinio nusižengimo bylos nagrinėjimo, administracinio nusižengimo bylą nagrinėjantis teismas gali priteisti nukentėjusiajam žalos atlyginimą.

2. Šio straipsnio 1 dalyje nenumatytais atvejais turtinė žala atlyginama Lietuvos Respublikos civilinio proceso kodekso nustatyta tvarka.

**661 straipsnis. Administracinės nusižengimo bylos nagrinėjimo teisme išlaidų atlyginimas**

Bylos nagrinėjimo išlaidoms teisme atlyginti *mutatis mutantis* taikomos Lietuvos Respublikos baudžiamojo proceso kodekso nuostatos.

**XL SKYRIUS**

**NUTARIMŲ, NUTARČIŲ ADMINISTRACINIŲ NUSIŽENGIMŲ BYLOSE IR ADMINISTRACINIŲ NURODYMŲ VYKDYMAS**

**662 straipsnis. Nutarimų ir nutarčių privalomumas**

1. Įsiteisėję teismų nutarimai ir nutartys yra privalomi visoms valstybės ir savivaldybių institucijoms ir atsakingiems asmenims, juridiniams ir fiziniams asmenims ir turi būti be prieštaravimų ir netrukdomai vykdomi visoje Lietuvos Respublikos teritorijoje.

2. Institucijų (pareigūnų) nutarimas, priimtas išnagrinėjus administracinio nusižengimo bylą ne teismo tvarka, privalomas visoms valstybės ir savivaldybių institucijoms ir atsakingiems asmenims, juridiniams ir fiziniams asmenims, jei suėjus nutarimo apskundimo terminui jis nebuvo apskųstas teismui ar išnagrinėjus skundą nebuvo panaikintas.

**663 straipsnis. Nutarimo ir nutarties vykdymo tvarka**

1. Teismo nutarimas ar nutartis turi būti vykdomi nuo jų įsiteisėjimo momento.

2. Institucijų (pareigūnų) nutarimas, priimtas išnagrinėjus administracinio nusižengimo bylą ne teismo tvarka, turi būti vykdomas suėjus jo apskundimo terminui. Apskundus nutarimą, jis turi būti vykdomas įsiteisėjus teismo nutarčiai, jei šis nutarimas nebuvo panaikintas.

3. Nutarimas skirti iš civilinės apyvartos išimto turto konfiskavimą, priimtas šio kodekso 33 straipsnio 5 punkto nustatyta tvarka, vykdomas nuo jo priėmimo momento.

4. Nutarimas skirti baudą turi būti priverstinai įvykdomas pasibaigus šio kodekso 671 straipsnio 1 dalyje nustatytam terminui jį įvykdyti geruoju.

5. Nutarimą skirti administracinę nuobaudą vykdyti nukreipia nutarimą priėmusi institucija (pareigūnas), o tais atvejais, kai nutarimą priėmė teismas ar savivaldybės administracinė komisija – institucija, kurios pareigūnas atliko administracinio nusižengimo tyrimą.

**664 straipsnis. Administracinio nurodymo vykdymas**

1. Administracinis nurodymas vykdomas savo noru.

2. Administracinis nurodymas sumokėti baudą įvykdomas laiku sumokant nurodyto dydžio baudą į administraciniame nurodyme nurodytą sąskaitą.

3. Administracinis nurodymas grąžinti specialiąją teisę patvirtinančius dokumentus įvykdomas laiku priduodant šiuos dokumentus arba šio kodekso 598 straipsnio 1 dalyje nustatyta tvarka išduotą laikinąjį dokumentą ar kitą specialiąją teisę patvirtinantį dokumentą institucijai, kurios pareigūnas surašė administracinio nusižengimo protokolą su administraciniu nurodymu.

4. Jei vienu administraciniu nurodymu asmeniui siūloma sumokėti baudą ir grąžinti specialiąją teisę patvirtinantį dokumentą, administracinis nurodymas laikomas įvykdytu tik tuo atveju, jei įvykdytos abi sąlygos. Jei įvykdyta tik viena sąlyga, administracinis nurodymas laikomas neįvykdytu, o administracinio nusižengimo byla nagrinėjama ir nutarimas byloje priimamas bendra šio kodekso nustatyta tvarka.

5. Šio straipsnio 4 dalyje numatytu atveju, sumokėjus administraciniu nurodymu nustatytą baudos sumą, tačiau negrąžinus specialiąją teisę patvirtinančio dokumento, įmokėtos lėšos bus įskaitomos į nutarimu, kuris bus priimtas byloje, paskirtos baudos sumą. Jei nutarimu asmeniui nebus paskirta bauda arba paskirta bauda bus mažesnė už įmokėtą sumą, įmokėta suma ar jos dalis, kuri viršija paskirtos baudos sumą, grąžinama administracinėn atsakomybėn traukiamam asmeniui.

**665 straipsnis. Kelių nutarimų vieno asmens atžvilgiu vykdymas**

Tuo atveju, kai priimami keli nutarimai skirti administracines nuobaudas ar surašomi keli administraciniai nurodymai vienam asmeniui, kiekvienas nutarimas ar nurodymas vykdomas atskirai.

**666 straipsnis. Nutarimo skirti baudą vykdymo atidėjimas**

Kai yra aplinkybių, dėl kurių nedelsiant įvykdyti nutarimą skirti baudą negalima, priėmęs nutarimą teismas ar institucija (pareigūnas), išnagrinėjusi administracinio nusižengimo bylą ne teismo tvarka, pagal asmens, dėl kurio priimtas nutarimas, prašymą gali atidėti nutarimo vykdymą iki vieno mėnesio.

**667 straipsnis. Nutarimo skirti administracinę nuobaudą vykdymo nutraukimas**

1. Teismas ar institucija (pareigūnas), priėmusi (priėmęs) nutarimą skirti administracinę nuobaudą, nutarimo vykdymą nutraukia savo nutarimu šiais atvejais:

1) kai paaiškėja, kad priešingą teisei veiką padarė nepakaltinamas asmuo;

2) kai priimamas amnestijos aktas, jeigu jis atleidžia nuo administracinės nuobaudos vykdymo;

3) kai panaikinamas administracinę atsakomybę nustatantis aktas;

4) kai miršta asmuo, kurio atžvilgiu priimtas nutarimas.

2. Nutrauktas vykdymo procesas gali būti pradėtas iš naujo tik tuo atveju, kai paaiškėja, kad šio straipsnio 1 dalyje numatytos aplinkybės buvimas buvo konstatuotas klaidingai.

3. Šio straipsnio 1 dalies 2, 3 ir 4 punktuose nustatytais atvejais administracinės nuobaudos vykdymas, jei vykdomieji veiksmai jau buvo pradėti, nutraukiamas toje dalyje, kuri yra likusi neįvykdyta.

**668 straipsnis. Nutarimų skirti administracinę nuobaudą vykdymo senatis**

1. Negali būti vykdomas nutarimas skirti administracinę nuobaudą, jeigu jis nebuvo perduotas vykdyti per tris mėnesius nuo priėmimo dienos.

2. Negali būti vykdomas nutarimas skirti administracinę nuobaudą, jei valstybės ar savivaldybės institucijos ar antstolis per nepertraukiamą dvejų metų laikotarpį neatliko jokių veiksmų dėl nuobaudos įvykdymo. Antstolio veiksmai nutarimo skirti administracinę nuobaudą vykdymo atveju apima Lietuvos Respublikos civilinio proceso kodekse numatytas priverstinio vykdymo priemones ir kitus nustatytus skolininko turtinės padėties tikrinimo būdus. Šioje dalyje nustatytas terminas neįpareigoja antstolio užbaigti vykdomąją bylą suėjus dvejų metų terminui.

3. Šio straipsnio 2 dalyje nustatytas terminas neapima laikotarpio, kai administracinėn atsakomybėn traukiamas asmuo vengė atlikti administracinę nuobaudą.

4. Jeigu nutarimas skirti administracinę nuobaudą yra apskųstas, senaties termino eiga sustabdoma iki skundo išnagrinėjimo. Pagal šio kodekso 666 straipsnį atidėjus nutarimo vykdymą, senaties termino eiga sustabdoma iki termino atidėjimo pabaigos.

**669 straipsnis. Nutarimo skirti administracinę nuobaudą vykdymo kontrolė ir klausimų, susijusių su nutarimų vykdymu, sprendimas**

1. Nutarimo skirti administracinę nuobaudą vykdymo kontrolę vykdo ir klausimus, susijusius su nutarimo vykdymu, sprendžia institucija, kurios pareigūnas atliko administracinio nusižengimo tyrimą, o jei nutarimas priimtas ne teismo tvarka, – nutarimą priėmusi institucija.

2. Skundus dėl institucijų, vykdančių nutarimus skirti administracines nuobaudas, taip pat šio straipsnio 1 dalyje nurodytų institucijų veiksmų nagrinėja apylinkės teismas, laikydamasis šio kodekso XXXIV ir XXXVI skyrių reikalavimų.

**670 straipsnis. Nutarimo skirti įspėjimą vykdymas**

1. Nutarimas skirti įspėjimą įvykdomas jį paskelbiant ar įteikiant administracinėn atsakomybėn traukiamam asmeniui.

2. Tais atvejais, kai apskundus nutarimą skirti administracinę nuobaudą – įspėjimą – šis nutarimas panaikinamas ar įspėjimas pakeistas kita administracine nuobauda, laikoma, kad įspėjimas asmeniui nebuvo pareikštas.

**671 straipsnis. Nutarimo skirti baudą įvykdymo terminai ir tvarka**

1. Administracinėn atsakomybėn traukiamas asmuo baudą turi sumokėti ne vėliau kaip per keturiasdešimt dienų nuo nutarimo skirti baudą paskelbimo (jei asmuo dalyvavo skelbiant nutarimą) ar išsiuntimo jam (jei asmuo nedalyvavo skelbiant nutarimą) dienos, o apskundus tokį nutarimą – ne vėliau kaip per keturiasdešimt dienų nuo nutarties, kuria skundas nepatenkintas paskelbimo ar išsiuntimo dienos.

2. Atsižvelgdamas į administracinėn atsakomybėn traukiamo asmens materialinę padėtį, kitas reikšmingas aplinkybes, asmens prašymu teismas ar institucija, nagrinėjanti (nagrinėjantis) administracinio nusižengimo bylą ne teismo tvarka, priimdami nutarimą administracinio nusižengimo byloje arba ne vėliau kaip per keturiasdešimt dienų nuo nutarimo priėmimo dienos gali paskirtos baudos mokėjimą išdėstyti per laikotarpį iki dvejų metų, atsižvelgdami į paskirtos baudos dydį. Jeigu prašymas pateikiamas institucijai (pareigūnui), nagrinėjančiai (nagrinėjančiam) administracinio nusižengimo bylą ne teismo tvarka, arba teismui ne teismo posėdžio metu, jis privalo būti rašytinis. Prašymas teismui ne teismo posėdžio metu paduodamas per instituciją, kurios pareigūnas atliko administracinio nusižengimo tyrimą.

3. Teismas ar institucija (pareigūnas), nagrinėjanti (nagrinėjantis) administracinio nusižengimo bylą ne teismo tvarka, skirdami baudą, atsižvelgdami į administracinėn atsakomybėn traukiamo asmens sunkią materialinę padėtį, kitas reikšmingas aplinkybes, šio asmens prašymu ar sutikimu gali tuo pačiu nutarimu visą baudą ar jos dalį pakeisti viešaisiais darbais. Jeigu prašymas pateikiamas institucijai (pareigūnui), nagrinėjančiai (nagrinėjančiam) administracinio nusižengimo bylą ne teismo tvarka, arba teismui ne teismo posėdžio metu, jis privalo būti rašytinis. Prašymas teismui ne teismo posėdžio metu paduodamas per instituciją, kurios pareigūnas atliko administracinio nusižengimo tyrimą.

4. Asmuo, kuriam paskirtos baudos mokėjimas išdėstytas per tam tikrą laikotarpį šio straipsnio 2 dalyje nustatyta tvarka, jeigu pasunkėja jo materialinė padėtis ar yra kitų reikšmingų aplinkybių, gali kreiptis į nutarimą administracinio nusižengimo byloje priėmusį teismą ar kitą instituciją dėl nesumokėtos baudos dalies, ne mažesnės kaip aštuoni šimtai litų, pakeitimo viešaisiais darbais.

**672 straipsnis. Priverstinis nutarimo skirti baudą vykdymas**

1. Jeigu pažeidėjas nesumoka baudos per šio kodekso 671 straipsnio 1 dalyje nustatytą terminą, taip pat jeigu baudos dalis nesumokama laiku pagal jos mokėjimo išdėstymo tvarką, šis nutarimas pateikiamas antstoliui vykdyti.

2. Antstolis vykdo baudos išieškojimą Lietuvos Respublikos civilinio proceso kodekso nustatyta tvarka.

3. Jeigu nėra turto ar pajamų, į kuriuos gali būti nukreiptas baudos išieškojimas, antstolis išieškojimo negalimumo aktu apie tai informuoja šio kodekso 669 straipsnio 1 dalyje nurodytą instituciją. Teismas šio kodekso 669straipsnio 1 dalyje nurodytos institucijos teikimu, savo nutarimu, o jeigu administracinio nusižengimo byla išnagrinėta ne teismo tvarka, – patiinstitucija (pareigūnas), priėmusi (priėmęs) nutarimą skirti baudą, savo nutarimu ir pažeidėjo sutikimu baudą gali pakeisti viešaisiais darbais.

**673 straipsnis. Nutarimo skirti baudą priverstinio vykdymo proceso užbaigimas**

Nutarimas skirti baudą, pagal kurį išieškota visa bauda, su žyma apie įvykdymą per dešimt dienų grąžinamas institucijai, kurios pareigūnas priėmė nutarimą, kuriuo buvo paskirta bauda .

**674 straipsnis. Nutarimo dėl baudos pakeitimo viešaisiais darbais vykdymas**

1. Nutarimas dėl baudos pakeitimo viešaisiais darbais siunčiamas vykdyti ne vėliau kaip kitą darbo dieną po jo priėmimo. Nutarimo dėl baudos pakeitimo nemokamais viešaisiais darbais vykdo policija ir savivaldybės vidaus reikalų ministro nustatyta tvarka.

2. Savivaldybės turi sudaryti sąlygas asmenims, kuriems paskirta viešųjų darbų administracinė nuobauda, atlikti viešuosius darbus savivaldybės juridiniuose asmenyse, kitų nuosavybių rūšių juridiniuose asmenyse, jei jos atlieka savivaldybės kompetencijai priskirtas funkcijas.

3. Paprastai parenkami tokie viešieji darbai, kurie nereikalauja specialaus pasirengimo, arba asmuo, kuriam skirti viešieji darbai, specialų pasirengimą turėjo iki nutarimo dėl viešųjų darbų paskyrimo priėmimo.

**675 straipsnis. Viešųjų darbų atlikimo termino skaičiavimas**

1. Viešųjų darbų atlikimo terminas skaičiuojamas nuo tos dienos, kai asmuo pradėjo dirbti viešuosius darbus.

2. Asmuo laikomas atlikusiu viešuosius darbus, kai jis atidirba teismo ar kitos institucijos paskirtą viešųjų darbų valandų skaičių.

3. Jeigu asmuo dėl pateisinamų priežasčių per teismo ar kitos institucijos paskirtą laiką neatliko viešųjų darbų, teismas ar kita institucija, priėmusi nutarimą dėl baudos pakeitimo viešaisiais darbais, institucijos, kurios žinioje yra viešųjų darbų vykdymas, teikimu gali savo nutarimu pratęsti jų atlikimą, kol pažeidėjas atidirbs visas nustatytas valandas.

**676 straipsnis. Vengimo atlikti viešuosius darbus padariniai**

Asmeniui, vengiančiam atlikti nemokamus viešuosius darbus, teismas ar kita institucija, priėmusi nutarimą dėl baudos pakeitimo nemokamais viešaisiais darbais, institucijos, kurios žinioje yra nemokamų viešųjų darbų vykdymas, teikimu ir savo nutarimu pakeičia nemokamus viešuosius darbus bauda.

**677 straipsnis. Administracinio poveikio priemonės asmeniui suteiktos specialiosios teisės atėmimo vykdymas**

Asmeniui suteiktos specialiosios teisės atėmimą (teisę vairuoti transporto priemones, teisę skraidyti orlaivio įgulos nariu, atlikti orlaivių techninę priežiūrą, dirbti skrydžių vadovu, teisę medžioti arba užsiimti žvejyba, teisę vairuoti vidaus vandenų transporto priemones, teisės valdyti geležinkelių riedmenis, teisę naudoti arba įvežti aparatūrą, įrenginius, radijo siuntimo, radijo ryšio slopinimo arba radijo stebėsenos įrenginius, naudoti elektroninių ryšių išteklius, užsiimti radijo mėgėjų ar kitų radijo stočių naudotojų veikla, teisę eiti tam tikras pareigas jūrų laive) vykdo specialiąją teisę suteikianti institucija.

**678 straipsnis. Teisės vairuoti transporto priemones atėmimo vykdymo tvarka**

1. Teisės vairuoti transporto priemonę atėmimas vykdomas paimant vairuotojo pažymėjimą.

2. Asmuo, kuriam paskirtas teisės vairuoti transporto priemonę atėmimas, nutarimo įsiteisėjimo dieną, o kai teisė vairuoti atimama dėl vairavimo esant neblaiviam (girtam) ar apsvaigusiam nuo narkotinių, psichotropinių ar kitų psichiką veikiančių medžiagų, – nutarimo atimti šią teisę priėmimo dieną privalo institucijai, kurios pareigūnas atliko administracinio nusižengimo tyrimą ir surašė administracinio nusižengimo protokolą, o jei nutarimas priimtas ne teismo tvarka, – nutarimą priėmusiai institucijai pateikti vairuotojo pažymėjimą, kuris perduodamas teisę vairuoti suteikiančiai institucijai.

3. Jeigu vairuotojas, iš kurio atimta teisė vairuoti transporto priemonę, šio straipsnio 2 dalyje nustatytu laiku vairuotojo pažymėjimo nepateikia šio straipsnio 2 dalyje nurodytai institucijai, teisės vairuoti transporto priemonę atėmimas pratęsiamas tam laikotarpiui, per kurį nebuvo pateiktas vairuotojo pažymėjimas.

**679 straipsnis. Teisės skraidyti orlaivio įgulos nariu, atlikti orlaivių techninę priežiūrą, dirbti skrydžių vadovu, vairuoti vidaus vandenų transporto priemones, valdyti geležinkelio riedmenis, eiti tam tikras pareigas jūrų laive atėmimo vykdymo tvarka**

1. Teisės skraidyti orlaivio įgulos nariu, atlikti orlaivių techninę priežiūrą, dirbti skrydžių vadovu atėmimas vykdomas paimant licenciją.

2. Teisės vairuoti vidaus vandenų transporto priemones atėmimas vykdomas paimant vidaus vandenų transporto specialisto laipsnio diplomą arba kvalifikacijos liudijimą, arba laivavedžio pažymėjimą.

3. Teisės valdyti geležinkelio riedmenis atėmimas vykdomas paimant traukinio mašinisto pažymėjimą ir traukinio mašinisto sertifikatą.

4. Teisės eiti tam tikras pareigas jūrų laive atėmimas vykdomas paimant jūrinio laipsnio diplomą ar kvalifikacijos liudijimą.

5. Teisės skraidyti orlaivio įgulos nariu, atlikti orlaivių techninę priežiūrą, dirbti skrydžių vadovu licencijos, vidaus vandenų transporto specialisto laipsnio diplomo, kvalifikacijos liudijimo, laivavedžio pažymėjimo, jūrinio laipsnio diplomo ir kvalifikacijos liudijimo paėmimo ir grąžinimo tvarką nustato Lietuvos Respublikos susisiekimo ministras.

**680 straipsnis. Teisės medžioti arba užsiimti žvejyba atėmimo vykdymo tvarka**

1. Teisės medžioti atėmimas vykdomas paimant medžiotojo bilietą.

2. Medžiotojo bilieto paėmimo ir grąžinimo tvarką nustato aplinkos ministras.

3. Teisės užsiimti žvejyba atėmimas vykdomas aplinkos ministro (dėl administracinių nusižengimų, numatytų 288 straipsnio 3 dalyje ir 290 straipsnio 2 dalyje) arba žemės ūkio ministro (dėl administracinių nusižengimų, numatytų 289 straipsnio 1 ir 2 dalyse, 290 straipsnio 3 ir 4 dalyse, 292 straipsnio 1 ir 2 dalyse ir 293 straipsnio 1 ir 2 dalyse) nustatyta tvarka panaikinus verslinės žvejybos leidimą ar paimant žvejo verslininko bilietą.

**681 straipsnis. Teisės naudoti arba įvežti aparatūrą, įrenginius, radijo siuntimo, radijo ryšio slopinimo arba radijo stebėsenos įrenginius, naudoti elektroninių ryšių išteklius, užsiimti radijo mėgėjų ar kitų radijo stočių naudotojų veikla atėmimo vykdymo tvarka**

1. Teisės naudoti arba įvežti aparatūrą, įrenginius, radijo siuntimo, radijo ryšio slopinimo arba radijo stebėsenos įrenginius, naudoti elektroninių ryšių išteklius, užsiimti radijo mėgėjų ar kitų radijo stočių naudotojų veikla atėmimas vykdomas panaikinant atitinkamą leidimą ir (arba) paimant tokį leidimą patvirtinančius dokumentus.

2. Specialiosios teisės naudoti elektroninių ryšių išteklius atėmimo metu asmuo neturi teisės įgyti teisę naudoti elektroninių ryšių išteklius, kurių paskirtis tokia pat kaip ir tų elektroninių ryšių išteklių, kuriuos naudoti teisė atimta.

3. Pasibaigus paskirtam specialiosios teisės naudoti arba įvežti aparatūrą, įrenginius, radijo siuntimo, radijo ryšio slopinimo arba radijo stebėsenos įrenginius, naudoti elektroninių ryšių išteklius, užsiimti radijo mėgėjų ar kitų radijo stočių naudotojų veikla atėmimo terminui, asmuo turi teisę kreiptis į Ryšių reguliavimo tarnybą dėl tokios teisės suteikimo.

**682 straipsnis. Specialiosios teisės atėmimo vykdymo terminų nustatymas**

1. Transporto priemonių, vairuotojams, orlaivio įgulos nariams, asmenims, atliekantiems orlaivių techninę priežiūrą, skrydžių vadovams, asmenims, pažeidusiems medžioklės ar žvejybos taisykles, laivų vairuotojams ir asmenims, einantiems tam tikras pareigas jūrų laive, kai jie padarė administracinį nusižengimą apsvaigę nuo alkoholio, narkotinių ar psichotropinių ar kitų psichiką veikiančių medžiagų ar kurie vengė neblaivumo patikrinimo, vartojo alkoholį, narkotines ar psichotropines medžiagas po eismo įvykio iki jo aplinkybių nustatymo, specialiosios teisės atėmimo terminas skaičiuojamas nuo šio kodekso 598 straipsnio 3 dalyje numatyto realaus specialiosios teisės atėmimo momento.

2. Pasibaigus paskirtam specialiosios teisės vairuoti transporto priemonę atėmimo terminui, asmeniui, kuriam specialioji teisė atimta trumpesniam negu vienų metų terminui, grąžinami iš jo paimti dokumentai tik jam nustatyta tvarka užbaigus papildomus mokymus. Jei transporto priemonės vairuotojui specialioji teisė atimta vieniems metams ir ilgiau, iš šio asmens paimti dokumentai grąžinami tik pasibaigus šios teisės atėmimo laikui, perlaikius egzaminą ir nustatyta tvarka užbaigus papildomus mokymus.

3. Jei specialioji teisė buvo atimta už tai, kad asmuo padarė nusižengimą būdamas neblaivus (girtas) arba apsvaigęs nuo narkotinių, psichotropinių ar kitų psichiką veikiančių medžiagų, pasibaigus paskirtam specialiosios teisės atėmimo terminui iš asmens paimti dokumentai grąžinami tik Lietuvos Respublikos Vyriausybės ar jos įgaliotos institucijos nustatyta tvarka po medicininės ir švietėjiškos atestacijos.

**683 straipsnis. Administracinio poveikio priemonės turto konfiskavimo vykdymas**

Turto, kuris buvo administracinio nusižengimo padarymo įrankis, priemonė, tiesioginis objektas ar įstatymo uždraustos veikos rezultatas, konfiskavimą vykdo institucija, kurios pareigūnas atliko administracinio nusižengimo tyrimą, o jei nutarimas priimtas ne teismo tvarka, –institucija, kurios pareigūnas priėmė nutarimą.

**684 straipsnis. Turto konfiskavimo vykdymo tvarka**

Turto, kuris buvo administracinio nusižengimo padarymo įrankis, priemonė, tiesioginis objektas ar įstatymo uždraustos veikos rezultatas, konfiskavimas vykdomas paimant konfiskuotą daiktą ir pajamas ir priverstinai neatlygintinai perduodant šį daiktą ir šias pajamas valstybės nuosavybėn.

**685 straipsnis. Konfiskuoto turto realizavimo tvarka**

Konfiskuotas turtas, kuris buvo administracinio nusižengimo padarymo įrankis, priemonė, tiesioginis objektas ar įstatymo uždraustos veikos rezultatas, realizuojami Lietuvos Respublikos finansų ministro nustatyta tvarka.

**686 straipsnis. Administracinio poveikio priemonės turto konfiskavimo vykdymo proceso užbaigimas**

Nutarimas, kuriuo paskirta administracinio poveikio priemonė – turto konfiskavimas, ar šio nutarimo nuorašas su žyma apie įvykdymą per dešimt dienų grąžinamas nutarimo vykdymo kontrolę atliekančiai institucijai.

**687 straipsnis. Administracinio poveikio priemonės – įpareigojimo dalyvauti alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose) vykdymas**

1. Administracinio poveikio priemonė – įpareigojimas dalyvauti alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose) vykdoma šio kodekso ir Lietuvos Respublikos Vyriausybės nustatyta tvarka.

2. Įpareigojimą dalyvauti alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose) vykdo savivaldybės institucijos, taip pat kitos Lietuvos Respublikos Vyriausybės įgaliotos institucijos.

3. Dalyvavimą alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose) apmoka asmuo, kuriam paskirta ši administracinio poveikio priemonė. Asmenų, kurių turtas ir metinės pajamos neviršija Lietuvos Respublikos Lietuvos Respublikos Vyriausybės nustatytų turto ir pajamų lygių, taip pat nepilnamečių dalyvavimas alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose) apmokamas valstybės lėšomis.

4. Asmenys, vengiantys dalyvauti alkoholizmo ir narkomanijos prevencijos, ankstyvosios intervencijos, sveikatos priežiūros, resocializacijos, bendravimo su vaikais tobulinimo, smurtinio elgesio keitimo ar kitose programose (kursuose) po to, kai jų sutikimu jiems buvo paskirta ši administracinio poveikio priemonė, traukiami administracinėn atsakomybėn už šio kodekso 223 straipsnio 2 dalyje numatytą administracinį nusižengimą.

**688 straipsnis. Administracinio poveikio priemonės – draudimo lankytis viešosiose vietose vykstančiuose renginiuose vykdymas**

1. Administracinio poveikio priemonė – draudimas lankytis viešosiose vietose vykstančiuose renginiuose vykdoma šio kodekso ir Lietuvos Respublikos Vyriausybės nustatyta tvarka.

2. Draudimą lankytis viešosiose vietose vykstančiuose renginiuose vykdo policija.

                        3. Asmenys, pažeidžiantys draudimą lankytis viešosiose vietose vykstančiuose renginiuose, traukiami administracinėn atsakomybėn už šio kodekso 223 straipsnio 2 dalyje numatytą administracinį nusižengimą.

Lietuvos Respublikos administracinių nusižengimų kodekso

priedas

ĮGYVENDINAMI EUROPOS SĄJUNGOS TEISĖS AKTAI

1. 1985 m. birželio 27 d. Tarybos direktyva 85/337/EEB dėl tam tikrų valstybės ir privačių projektų poveikio aplinkai vertinimo (OL *2004 m. specialusis leidimas*, 15 skyrius, 1 tomas, p. 248) su paskutiniais pakeitimais, padarytais 2009 m. balandžio 23 d. Europos Parlamento ir Tarybos direktyva 2009/31/EB (OL 2009 L 140, p.114).
2. 1995 m. liepos 26 d. Konvencija dėl Europos Bendrijų finansinių interesų apsaugos, parengta vadovaujantis Europos Sąjungos sutarties K.3 straipsniu (OL *2004 m. specialusis leidimas*, 19 skyrius, 8 tomas, p 57).
3. 1999 m. kovo 11 d. Tarybos direktyva 1999/13/EB dėl tam tikrų veiklos rūšių ir tam tikrų įrenginių lakiųjų organinių junginių, susidarančių naudojant organinius tirpiklius, emisijų ribojimo (OL 2004 m. s*pecialusis leidimas*, 15 skyrius, 4 tomas,  p. 118) su paskutiniais pakeitimais, padarytais 2008 m. gruodžio 16 d. Europos Parlamento ir Tarybos direktyva 2008/112/EB (OL 2008 L 345, p. 68).
4. 1999 m. gruodžio 17 d. Tarybos reglamentas (EB) Nr. 104/2000 dėl bendro žuvininkystės ir akvakultūros produktų rinkų organizavimo (OL *2004 m. specialusis leidimas*, 4 skyrius, 4 tomas, p. 198), su pakeitimais, padarytais 2006 m. lapkričio 28 d. Tarybos reglamentu (EB) Nr. 1759/2006 (OL 2006 L 335, p. 3).
5. 2001 m. spalio 23 d. Europos Parlamento ir Tarybos direktyva 2001/80/EB dėl tam tikrų teršalų, išmetamų į orą iš didelių kurą deginančių įrenginių, kiekio apribojimo (OL *2004 m. specialusis leidimas*, 15 skyrius, 6 tomas, p. 299), su paskutiniais pakeitimais, padarytais 2009 m. balandžio 23 d. Europos Parlamento ir Tarybos direktyva 2009/31/EB (OL 2009 L 140, p. 114).
6. 2001 m. lapkričio 6 d. Europos Parlamento ir Tarybos direktyva 2001/83/EB dėl Bendrijos kodekso, reglamentuojančio žmonėms skirtus vaistus (OL *2004 specialusis leidimas,* 13 skyrius, 27 tomas, p. 69), su paskutiniais pakeitimais, padarytais 2009 m. birželio 18 d. Europos Parlamento ir Tarybos direktyva 2009/53/EB (OL 2009 L 168, p. 33).
7. 2002 m. lapkričio 28 d. Tarybos direktyva 2002/90/EB, apibrėžianti padėjimą neteisėtai atvykti, vykti tranzitu ir apsigyventi (OL *2004 m. specialusis leidimas*, 19 skyrius, 6 tomas, p. 64).
8. 2003 m. sausio 27 d. Europos Parlamento ir Tarybos direktyva 2002/96/EB dėl elektros ir elektroninės įrangos atliekų (OL *2004 m. specialusis leidimas*, 15 skyrius, 7 tomas, p. 359), su paskutiniais pakeitimais, padarytais 2008 m. gruodžio 16 d. Europos Parlamento ir Tarybos direktyva 2008/112/EB (OL 2008 L 345, p. 68).
9. 2003 m. liepos 15 d. Europos Parlamento ir Tarybos reglamentas (EB) Nr. 1946/2003 dėl genetiškai modifikuotų organizmų tarpvalstybinio judėjimo (OL *2004 m. specialusis leidimas*, 15 skyrius, 7 tomas, p. 650).
10. 2003 m. rugsėjo 22 d. Europos Parlamento ir Tarybos reglamentas (EB) Nr. 1829/2003 dėl genetiškai modifikuoto maisto ir pašarų (OL *2004 m. specialusis leidimas*, 13 skyrius, 32 tomas, p. 432).
11. 2003 m. rugsėjo 22 d. Europos Parlamento ir Tarybos reglamentas (EB) Nr. 1830/2003 dėl genetiškai modifikuotų organizmų ir iš jų pagamintų maisto produktų ir pašarų susekamumo ir ženklinimo ir iš dalies pakeičiantis Direktyvą 2001/18/EB (OL *2004 m. specialusis leidimas,* 13 skyrius, 32 tomas, p. 455).
12. 2003 m. spalio 13 d. Europos Parlamento ir Tarybos direktyva 2003/87/EB, nustatanti prekybos šiltnamio efektą sukeliančių dujų emisijos leidimais sistemą Bendrijoje ir iš dalies pakeičianti Tarybos direktyvą 96/61/EB (OL *2004 m. specialusis leidimas,* 15 skyrius, 7 tomas, p. 631), su paskutiniais pakeitimais, padarytais 2009 m. balandžio 23 d. Europos Parlamento ir Tarybos direktyva 2009/29/EB (OL 2009 L 140, p. 63).
13. 2003 m. gruodžio 22 d. Tarybos pamatinis sprendimas 2004/68/TVR dėl kovos su seksualiniu vaikų išnaudojimu ir vaikų pornografija (OL *2004 m. specialusis leidimas*, 19 skyrius, 7 tomas, p. 10).
14. 2004 m. vasario 11 d. Europos Parlamento ir Tarybos reglamentas (EB) Nr. 261/2004, nustatantis bendras kompensavimo ir pagalbos keleiviams taisykles atsisakymo vežti ir skrydžių atšaukimo arba atidėjimo ilgam laikui atveju, panaikinantis Reglamentą (EEB) Nr. 295/91 (OL *2004 m. specialusis leidimas,* 7 skyrius, 8 tomas, p. 10).
15. 2004 m. vasario 11 d. Europos Parlamento ir Tarybos reglamentas (EB) Nr. 273/2004 dėl narkotinių ir psichotropinių medžiagų pirmtakų (prekursorių) (OL *2004 m. specialusis leidimas,* 15 skyrius, 8 tomas, p. 46).
16. 2004 m. kovo 31 d. Europos Parlamento ir Tarybos direktyva 2004/23/EB, nustatanti žmogaus audinių ir ląstelių donorystės, įsigijimo, ištyrimo, apdorojimo, konservavimo, laikymo bei paskirstymo kokybės ir saugos standartus (OL *2004 m. specialusis leidimas*, 15 skyrius, 8 tomas, p. 291).
17. 2004 m. balandžio 21 d. Europos Parlamento ir Tarybos reglamentas (EB) Nr. 785/2004 dėl draudimo reikalavimų oro vežėjams ir orlaivių naudotojams (OL *2004 m. specialusis leidimas*, 7 skyrius, 8 tomas, p. 160), su paskutiniais pakeitimais, padarytais 2010 m. balandžio 6 d. Komisijos reglamentu (ES) Nr. 285/2010 (OL 2010 L 87, p. 19).
18. 2004 m. balandžio 21 d. Europos Parlamento ir Tarybos direktyva 2004/42/EB dėl lakiųjų organinių junginių, susidarančių naudojant organinius tirpiklius, tam tikruose dažuose, lakuose ir transporto priemonių pakartotinės apdailos produktuose, išmetamų kiekių ribojimo ir iš dalies keičianti Direktyvą 1999/13/EB (OL *2004 m. specialusis leidimas*, 15 skyrius, 8 tomas, p. 376), su paskutiniais pakeitimais, padarytais 2008 m. gruodžio 16 d. Europos Parlamento ir Tarybos direktyva 2008/112/EB (OL 2008 L 345, p. 68).
19. 2004 m. balandžio 29 d. Europos Parlamento ir Tarybos reglamentas (EB) Nr. 850/2004 dėl patvariųjų organinių teršalų ir iš dalies keičiantis Direktyvą 79/117/EEB (OL *2004 m.* *Specialusis leidimas*, 15 skyrius, 8 tomas, p. 465) su paskutiniais pakeitimais, padarytais 2010 m. rugpjūčio 24 d. Komisijos reglamentu (ES) Nr. 757/2010 (OL 2010 L 223, p. 29).
20. 2004 m. balandžio 29 d. Europos Parlamento ir Tarybos direktyva 2004/48/EB dėl intelektinės nuosavybės teisių gynimo (OL *2004 m. specialusis leidimas,* 17 skyrius, 2 tomas, p. 32).
21. 2004 m. balandžio 29 d. Europos Parlamento ir Tarybos Reglamentas (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (OL *2004 m. specialusis leidimas*, 3 skyrius, 45 tomas, p. 200), su paskutiniais pakeitimais, padarytais 2011 m. kovo 2 d. Komisijos reglamentu (ES) Nr. 208/2011 (OL 2011 L 58, p. 29).
22. 2004 m. gruodžio 6 d. Tarybos reglamentas (EB) Nr. 2182/2004, dėl į euro monetas panašių medalių ir žetonų (OL 2004 L 373, p. 1), su paskutiniais pakeitimais, padarytais 2008 m. gruodžio 18 d. Tarybos reglamentu (EB) Nr. 46/2009 (OL 2009 L 17, p. 5).
23. 2004 m. gruodžio 6 d. Tarybos reglamentas (EB) Nr. 2183/2004, išplečiantis Reglamento (EB) Nr. 2182/2004 dėl į euro monetas panašių medalių ir žetonų taikymą nedalyvaujančioms valstybėms narėms (OL 2004 L 373, p. 7), su pakeitimais, padarytais 2008 m. gruodžio 18 d. Tarybos reglamentu (EB) Nr. 47/2009 (OL 2009 L 17, p. 7).
24. 2004 m. gruodžio 22 d. Tarybos reglamentas (EB) Nr. 111/2005, nustatantis prekybos narkotinių ir psichotropinių medžiagų pirmtakais (prekursoriais) tarp Bendrijos ir trečiųjų šalių stebėsenos taisykles (OL 2005 L 22, p. 1).
25. 2005 m. rugsėjo 7 d. Europos Parlamento ir Tarybos direktyva 2005/35/EB dėl taršos iš laivų ir sankcijų už pažeidimus įvedimo (OL 2005 L 255, p. 11), su pakeitimais, padarytais 2009 m. spalio 21 d. Europos Parlamento ir Tarybos direktyva 2009/123/EB (OL 2009 L 280, p. 52).
26. 2005 m. spalio 26 d. Europos Parlamento ir Tarybos direktyva 2005/60/EB dėl finansų sistemos apsaugos nuo jos panaudojimo pinigų plovimui ir teroristų finansavimui (OL 2005, L 309, p. 15).
27. 2005 m. gruodžio 14 d. Europos Parlamento ir Tarybos reglamentas (EB) Nr. 2111/2005 dėl oro vežėjų, kuriems taikomas draudimas vykdyti veiklą Bendrijoje, Bendrijos sąrašo sudarymo ir oro transporto keleivių informavimo apie skrydį vykdančio oro vežėjo tapatybę bei panaikinantis Direktyvos 2004/36/EB 9 straipsnį (OL 2005 L 344, p. 15).
28. 2005 m. gruodžio 20 d. Tarybos reglamentas (EB) Nr. 2173/2005, dėl FLEGT licencijavimo schemos medienos importui į Europos bendriją sukūrimo (OL 2005 L 347, p. 1).
29. 2006 m. kovo 15 d. Europos Parlamento ir Tarybos reglamentas (EB) Nr. 561/2006 dėl tam tikrų su kelių transportu susijusių socialinių teisės aktų suderinimo ir iš dalies keičiančio Tarybos reglamentus (EEB) Nr. 3821/85 ir (EB) Nr. 2135/98 bei panaikinančio Reglamentą (EEB) Nr. 3820/85 (OL 2006 L 102, p. 1).
30. 2006 m. gegužės 17 d. Europos Parlamento ir Tarybos reglamentas (EB) Nr. 842/2006 dėl tam tikrų fluorintų šiltnamio efektą sukeliančių dujų (OL 2006 L 161, p. 1).
31. 2006 m. birželio 14 d. Europos Parlamento ir Tarybos reglamentas (EB) Nr. 1013/2006 dėl atliekų vežimo (OL 2006 L 190, p. 1), su paskutiniais pakeitimais, padarytais 2011 m. liepos 11 d. Komisijos reglamentu (ES) Nr. 664/2011 (OL 2011 L 182, p. 2).
32. 2006 m. liepos 5 d. Europos Parlamento ir Tarybos reglamentas (EB) Nr. 1107/2006 dėl neįgalių asmenų ir ribotos judėsenos asmenų teisių keliaujant oru (OL 2006 L 204, p. 1).
33. 2006 m. rugsėjo 6 d. Europos Parlamento ir Tarybos direktyva 2006/66/EB dėl baterijų ir akumuliatorių bei baterijų ir akumuliatorių atliekų ir Direktyvos 91/157/EEB panaikinimo (OL 2006 L 266, p. 1), su paskutiniais pakeitimais, padarytais 2008 m. lapkričio 19 d. Europos Parlamento ir Tarybos direktyva 2008/103/EB (OL 2008 L 327, p. 7).
34. 2006 m. gruodžio 12 d. Europos Parlamento ir Tarybos reglamentas (EB) Nr. 1901/2006 dėl pediatrijoje vartojamų vaistinių preparatų, iš dalies keičiantis Reglamentą (EEB) Nr. 1768/92, Direktyvą 2001/20/EB, Direktyvą 2001/83/EB ir Reglamentą (EB) Nr. 726/2004 (OL 2006 L 378, p. 1).
35. 2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL 2006 L 396, p. 1) su paskutiniais pakeitimais, padarytais 2011 m. gegužės 20 d. Komisijos reglamentu (ES) Nr. 494/2011 (OL 2011 L 134, p. 2).
36. 2006 m. gruodžio 20 d. Europos Parlamento ir Tarybos reglamentas (EB) Nr. 1931/2006, nustatantis vietinio eismo per valstybių narių išorines sausumos sienas taisykles ir iš dalies keičiantis Šengeno konvencijos nuostatas (OL 2006 L 405, p. 1).
37. 2006 m. gruodžio 22 d. Komisijos reglamentas (EB) Nr. 2023/2006 dėl medžiagų ir gaminių, skirtų liestis su maistu, geros gamybos praktikos (OL 2006 L 384, p. 75).
38. 2007 m. spalio 23 d. Europos Parlamento ir Tarybos reglamentas (EB) Nr. 1371/2007 dėl geležinkelių keleivių teisių ir pareigų (OL 2007 L 315, p. 14).
39. 2008 m. sausio 15 d. Europos Parlamento ir Tarybos direktyvos 2008/1/EB dėl taršos integruotos prevencijos ir kontrolės (OL 2008 L 24, p. 8), su pakeitimais, padarytais 2009 m. balandžio 23 d. Europos Parlamento ir Tarybos direktyva 2009/31/EB (OL 2009 L 140, p. 114).
40. 2008 m. gegužės 21 d. Europos Parlamento ir Tarybos direktyva 2008/50/EB dėl aplinkos oro kokybės ir švaresnio oro Europoje (OL 2008 L 152, p. 1).
41. 2008 m. birželio 17 d. Europos Parlamento ir Tarybos reglamentas (EB) Nr. 689/2008 dėl pavojingų cheminių medžiagų eksporto ir importo (OL 2008 L 204, p. 1), su paskutiniais pakeitimais, padarytais 2011 m. kovo 3 d. Komisijos reglamentu (ES) Nr. 214/2011 (OL 2011 L 59, p. 8).
42. 2008 m. rugsėjo 24 d. Europos Parlamento ir Tarybos reglamentas (EB) Nr. 1008/2008 dėl oro susisiekimo paslaugų teikimo Bendrijoje bendrųjų taisyklių (nauja redakcija) (OL 2008 L 293, p. 3).
43. 2008 m. rugsėjo 29 d. Tarybos reglamentas (EB) Nr. 1005/2008, nustatantis Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiantis reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinantis reglamentus (EB) Nr. 1093/94 ir (EB) Nr. 1447/1999 (OL 2008 L 286, p. 1), su paskutiniais pakeitimais, padarytais 2011 m. kovo 1 d. Komisijos reglamentu (ES) Nr. 202/2011 (OL 2011 L 57, p. 10).
44. 2008 m. spalio 22 d. Europos Parlamento ir Tarybos reglamentas (EB) Nr. 1102/2008 dėl metalinio gyvsidabrio ir tam tikrų gyvsidabrio junginių ir mišinių eksporto uždraudimo bei metalinio gyvsidabrio saugaus saugojimo (OL 2008 L 304, p. 75).
45. 2008 m. lapkričio 19 d. Europos Parlamento ir Tarybos direktyva 2008/98/EB dėl atliekų ir panaikinančia kai kurias direktyvas (OL 2008 L 312, p. 3).
46. 2008 m. lapkričio 19 d. Europos Parlamento ir Tarybos direktyva 2008/104/EB dėl darbo per laikinojo įdarbinimo įmones (OL 2008 L 327, p. 9).
47. 2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL 2008 L 353, p.1), su paskutiniais pakeitimais, padarytais 2011 m. kovo 10 d. Komisijos reglamentu (ES) Nr. 286/2011 (OL 2011 L 83, p. 1).
48. 2008 m. gruodžio 18 d. Tarybos Reglamentas (EB) Nr. 44/2009, iš dalies keičiantis Reglamentą (EB) Nr. 1338/2001, nustatantį priemones, būtinas euro apsaugai nuo padirbinėjimo (OL 2009 L 17, p. 1).
49. 2009 m. balandžio 23 d. Europos Parlamento ir Tarybos direktyva 2009/16/EB dėl uosto valstybės kontrolės (OL 2009 L 131, p. 57).
50. 2009 m. balandžio 23 d. Europos Parlamento ir Tarybos direktyva 2009/31/EB dėl anglies dioksido geologinio saugojimo, iš dalies keičianti Tarybos direktyvą 85/337/EEB, direktyvas 2000/60/EB, 2001/80/EB, 2004/35/EB, 2006/12/EB, 2008/1/EB ir Reglamentą (EB) Nr. 1013/2006 (OL 2009 L 140, p. 114).
51. 2009 m. rugsėjo 16 d. Europos Parlamento ir Tarybos reglamentas (EB) Nr. 1005/2009 dėl ozono sluoksnį ardančių medžiagų (OL 2009 L 286, p. 1) su paskutiniais pakeitimais, padarytais 2010 m. rugpjūčio 18 d. Komisijos reglamentu (ES) Nr. 744/2010 (OL 2010 L 218, p. 2).
52. 2009 m. rugsėjo 16 d. Europos Parlamento ir Tarybos direktyva 2009/101/EB dėl apsaugos priemonių, kurių valstybės narės reikalauja iš Sutarties 48 straipsnio antroje pastraipoje apibrėžtų bendrovių siekiant apsaugoti narių ir trečiųjų asmenų interesus, koordinavimo, siekiant suvienodinti tokias apsaugos priemones (OL 2009 L 258, p. 11).
53. 2009 m. spalio 21 d. Europos Parlamento ir Tarybos direktyva 2009/126/EB dėl II pakopos benzino garų grąžinimo degalinėse variklių transporto priemonių bakus pildant degalų (OL 2009 L 285, p. 36).
54. 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL 2009 L 309, p. 1).
55. 2009 m. lapkričio 20 d. Tarybos reglamentas (EB) Nr. 1224/2009, nustatantis Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL 2009 L 343, p. 1).
56. 2009 m. lapkričio 25 d. Europos Parlamento ir Tarybos reglamentas (EB) Nr. 66/2010 dėl ES ekologinio ženklo (OL 2010 L 27, p. 1).
57. 2009 m. lapkričio 25 d. Europos Parlamento ir Tarybos reglamentas (EB) Nr. 1221/2009 dėl organizacijų savanoriško Bendrijos aplinkosaugos vadybos ir audito sistemos (EMAS) taikymo, panaikinančio Reglamentą (EB) Nr. 761/2001 ir Komisijos sprendimus 2001/681/EB bei 2006/193/EB (OL 2009 L 342, p. 1).
58. 2009 m. lapkričio 30 d. Europos Parlamento ir Tarybos reglamentas (EB) Nr. 1223/2009 dėl kosmetikos gaminių (OL 2009 L 342, p. 59).
59. 2010 m. lapkričio 24 d. Europos Parlamento ir Tarybos direktyvos 2010/75/ES dėl pramoninių išmetamų teršalų (taršos integruotos prevencijos ir kontrolės) (OL 2010L 334, p. 17*).*
60. 2011 m. kovo 9 d. Europos Parlamento ir Tarybos reglamentas (ES) Nr. 305/2011, kuriuo nustatomos suderintos statybos produktų rinkodaros sąlygos ir panaikinama Tarybos direktyva 89/106/EEB (OL 2011 L 88, p. 5).